
KURIAME SKAITYTOJAS SUPAŽINDINAMAS 
SU „HUMANIŠKU“ ŽMOGUMI 


Šaltą vasario mėnesio popietę P. mieste, Kentukio vals- 
tijoje, du džentelmenai, gurkšnodami vyną, sėdėjo ištai- 
gingai įrengtoje svetainėje. Kambaryje tarnų nebuvo, ir 
džentelmenai, sustūmę kėdes, matyt, kažką labai rimtai 
svarstė. 


Beje, tik paprastumo dėlei pasakėme — du džentelme- 
nai. Atidžiau pažiūrėję, vieną pašnekovų vargiai būtume 
galėję priskirti prie džentelmenų. Jis buvo žemas, kres- 
nas, šiurkščių ir grubių veido bruožų, o jo išdidi ir per- 
daug savimi pasitikinčio žmogaus laikysena rodė jį esant 
storžievį, kuris gyvenime alkūnėmis skina sau kelią. 

Jis buvo pernelyg išsipustęs: akį rėžė neskoninga įvai- 
riaspalvė liemenė, o mėlyna, ryškiai geltonais taškais iš- 
marginta ir pūpsančiu mazgu surišta kaklajuostė buvo, 

rodos, tyčia jam parinkta. Didelių, grubių jo rankų pirš- 
tai buvo apmaustyti žiedais, ant storos auksinės laikro- 
džio grandinėlės kabojo daug stambių, įvairiaspalvių pa- 
puošalų, kuriais jis patenkintas vis žvangino pokalbio 
įkarštyje. Kalbėdamas visai nepaisė gramatikos taisyklių 
ir kiekviena proga įterpdavo keiksmažodžius, kurių, net 
ir norėdami pagyvinti bei paryškinti savo pasakojimą, 
mes nemanome galį čia pakartoti. 

Jo pašnekovas misteris Šelbis atrodė esąs tikras džen- 
telmenas, 0 namų vidaus įrengimai ir bendra jų išvaiz- 
da rodė, kad jis yra pasiturįs, netgi turtingas. Kaip jau 
anksčiau minėjome, abu vyrai buvo pačiame rimto pokal- 
bio įkarštyje. 

— Štai kaip aš sutvarkyčiau šį reikalą, — pasakė mis- 
teris Šelbis. 

— Ne, toks sandėris man nepriimtinas... jokiu būdu, 
misteri Šelbi,— pasakė antrasis, pakėlęs taurę vyno ir 
prieš šviesą į ją žiūrėdamas. 

— Svarbiausia, Heili, kad Tomas nėra paprastas neg- 
ras, jis tikrai vertas tų pinigų — sąžiningas, gabus, pati- 
kimas. Visą mano ūkį tvarko laikrodžio tikslumu. 

— Jūs norite pasakyti sąžiningas, kiek apskritai neg- 
ras gali būti sąžiningas, — tarė Heilis, įsipildamas kon- 
jako. 

— Ne, aš kalbu rimtai: Tomas geras, patikimas, su- 
manus ir pamaldus... Aš jam viską patikiu: pinigus, na- 
mus, arklius, leidžiu laisvai važinėti po visą kraštą, ir 
visada jis būna man ištikimas ir teisingas... 

— Kai kurie, Šelbi, netiki, kad esama pamaldžių neg- 
rų, o aš tikiu, — pasakė Heilis, rankos mostu įšreikšda- 
mas tvirtą įsitikinimą.— Šią vasarą toje negrų partijoje, 
kurią gabenau į Naująjį Orleaną, turėjau vieną negrą. 
Kad jūs būtumėte girdėjęs, kaip jis meldėsi! Ir buvo toks 
geras, toks ramus|.. Aš gerai už jį uždirbau, nes pi- 
giai pirkau iš žmogaus, kuris buvo priverstas jį par- 
duoti. Gavau šešis šimtus gryno pelno. Taip, negro re- 
ligingumas — labai vertingas dalykas, žinoma, jeigu jis 
yra tikras, ne apsimestinis. 

— Na, Tomas nuoširdžiai religingas, retai kur tokį ra- 
si — tarė misteris Šelbis.— Pereitą rudenį pasiunčiau jį 

vieną į Cincinatį mano reikalų tvarkyti ir atvežti penkis 
šimtus dolerių. ,(Tomai,— sakau, — aš pasikliauju tavimi 
kaip krikščioniu, žinau, kad manęs neapgausi.“ Ir Tomas 
sugrįžo. Žinojau, kad sugrįš. Atsirado nenaudėlių, kurie 
jam sakė: „Tomai, kodėl nepabėgai į Kanadą?" — ,Šei- 
mininkas manimi pasitiki, aš negaliu jo apvilti“,— atsakė 
tas. Jie paskui viską papasakojo. Prisipažįstu, kad man 
gaila skirtis su juo. Paimkite Tomą už visą tą sumą, 
kurią esu jums skolingas, Heili, jei turite bent truputį 
sąžinės. 

— Sąžinės turiu lygiai tiek, kiek privalo turėti biz- 
nierius,— nusišiepė vertelga.— Žinoma, aš visada pasi- 
ruošęs padaryti šiokių tokių nuolaidų savo draugams. Bet 
šiemet mums labai prastai sekėsi, labai prastai. 

Pirklys susirūpinęs atsiduso ir dar įsipylė konjako. 

— Na, gerai, Heili, tai kaip mes sulygsime? — po 
valandėlę trukusios nejaukios tylos paklausė misteris 
Šelbis. 

— Ar neturite kokio berniuko ar mergytės, kurią 
galėtumėte duoti priedo? 

— Hm! Atliekamo neturiu. Tiesą sakant, tik būtino 
reikalo verčiamas aš parduodu tarnus. Nemėgstu skirtis 
su savo žmonėmis. 

Tuo metu atsivėrė durys, ir į kambarį įėjo mažas 
puspenktų metų kvarteronas!. Jis buvo itin gražus ir 
patrauklus. Juodi švelnūs lyg šilkas plaukai blizgančio- 
mis garbanomis gaubė jo apskritą veidelį, o iš po tan- 
kių ilgų blakstienų žvelgė didžiulės ugningos ir švelnios 
juodos akys, kuriomis jis smalsiai apžvelgė kambarį. 
Iš ryškiaspalvio raudonai geltono languoto audinio dai- 
liai pasiūtas drabužėlis dar labiau išryškino jo tamsią 
odą ir dailų sudėjimą; iš šiek tiek drovių, bet pasiti- 
kinčių jo judesių buvo matyti, kad jis yra šeimininko 
mylimas ir paikinamas. 

— Ei, juoduk! — sušuko misteris Šelbis ir švilptelė- 
jęs metė jam vynuogių kekę.— Še, gaudyk! 

Berniukas pašoko ir mikliai pagavo dovaną. Šeiminin- 
kas nusijuokė. 


!Kvarteronais vadinami žmonės, turį labai nežymią negrų 
kraujo priemaišą. 


— Eik šen, juoduk! — pašaukė jis. 

Berniukas priėjo. Šeimininkas pa- 
glostė garbanotą jo galvelę ir pa- 
tapšnojo per smakrą. 

— Na, parodyk džentelmenui, kaip 
tu moki dainuoti ir šokti. 

Berniukas skambiu tvirtu balseliu 
užtraukė laukinę, keistą negrų dainą, 
tuo pat metu ritmingai judėdamas 
visu kūnu į melodijos taktą. 

— Puiku! — sušuko Heilis, mesda- 
mas jam ketvirtį apelsino. 

— O dabar, juoduk, parodyk, kaip 
vaikšto senasis dėdė Kadžas, kai jį 
kankina reumatizmas,— pasakė šei- 
mininkas. 

Tučtuojau lankstus vaiko kūnelis 
iškrypo, jis susirietė, susikūprino ir, 
paėmęs šeimininko lazdą, skausmingai suraukęs savo vai- 
kišką veidelį, ėmė šlubčioti po kambarį ir spjaudyti į kai- 
rę ir į dešinę, pamėgdžiodamas senį. 

Abu džentelmenai garsiai nusikvatojo. 

— O dabar,— tarė šeimininkas,— parodyk mums, kaip 
senasis Elderis Robinsas gieda psalmę. 

Putlus berniuko veidukas ištįso, ir jis labai rimtai šiek 
tiek pro nosį užtraukė psalmę. 

— Bravo! Bravo! Tai šaunus berniukas! — sušuko Hei- 
lis.— Tikra brangenybė! Žinote, ką aš jums pasakysiu, — 
pridūrė jis, staiga patapšnojęs misteriui Šelbiui per pe- 
tį, — pridėkite man šį vaikiūkštį, ir mudu sutarsime. Na, 
sakykite, argi nebus sąžiningai sulygta? 

Tą akimirką tyliai atsidarė durys, ir į kambarį įžengė 
jauna dvidešimt penkerių metų kvarteronė. 

Pažvelgus į ją ir į berniuką, iš karto buvo aišku, kad 
tai jo motina. Tokios pat gilios akys ilgomis blakstieno- 
mis, tokios pat juodų šilkinių plaukų garbanos. Rausvi 
jos skruostai dar labiau užkaito, vos tik jinai pastebėjo 
akiplėšiškai į ją įsmeigtą nepažįstamo vyro žvilgsnį, 
kuriame švietė neslepiamas susižavėjimas. Puikiai pasiūti 
ir priderinti drabužiai dar labiau išryškino dailų jos sto- 


tą. Įžvalgios, pratusios vertinti žmogišką prekę pirklio 
akys tuojau pastebėjo švelnias moters rankas ir dailias 
kojas. 

— Ko norėjai, Eliza? — paklausė šeimininkas. 

— Atleiskite, sere, aš ieškojau Hario,— nedrąsiai žiū- 
rėdama į jį, atsakė moteris. 

Berniukas pribėgo prie jos, rodydamas savo laimikį, 
kurį buvo įsupęs į skverną. 

— Ką gi, pasiimk jį, — tarė misteris Šelbis. 

Paėmusi vaiką ant rankų, ji skubiai išėjo. 

— Po velnių! Tai bent prekė! — susižavėjęs suriko 
pirklys, atsigręžęs į misterį Šelbį — Naujajame Orleane 
jūs gautumėte už ją krūvą pinigų. Esu matęs, kad už 
ne ką gražesnes moteris būdavo mokami tūkstančiai. 

— Neketinu iš jos pralobti,— atšovė misteris Šelbis ir, 
norėdamas pakreipti pokalbį kita linkme, atkimšo naują 
butelį ir paklausė pašnekovo, ar jam patinkąs vynas. 

— Puikus, sere! Pirmos rūšies! — sušuko pirklys ir, 
familiariai patapšnojęs misteriui Šelbiui per petį, pridū- 
rė: — Na, o kaip su gražuole? Sakykite kainą. Kiek no- 
rite už ją? 

— Misteri Heili, aš jos neparduodu,— atsakė Šelbis.— 
Mano žmona nesiskirs su ja. net už maišą aukso. 

— Ė-ė! Moterys visada taip šneka, nes nežino aukso 
vertės. Esu tikras, kad pamačiusios, kiek laikrodžių, stru- 
čio plunksnų ir įvairių blizgučių galima nupirkti už tą 
auksą, jos tuojau pat sutiktų. 

— Aš jums kartoju, Heili, kad apie tai neverta nė 
kalbėti. Pasakiau, kad neparduodu, ir baigta, — griežtai 
atsakė Šelbis. 

— Na gerai, tai bent pridėkite man tą berniuką, — 
tarė pirklys.— Turite pripažinti, kad aš prašau iš jūsų 
labai nedaug. 

— Ir kam gi jums tas berniukas? — paklausė Šelbis. 

— Matote, aš turiu vieną draugą, kuris verčiasi tokiu 
amatu: jis nuperka gražius berniukus ir augina juos 
pardavimui. Tai rinktinė prekė,— turtingieji už juos bran- 
giai moka, nes jie būna jų tarnai. Turčiai mėgsta, kad 
gražūs jaunuoliai atidarinėtų jiems duris, lauktų jų, pa- 
tarnautų. Prekyba tokiais jaunikliais labai pelninga. O 


šis mažas velniūkštis toks juokingas... Ir muzikalus... 
Kaip tik toks, kokio reikia. 

— Nenorėčiau jo parduoti, — susimąstęs tarė misteris 
Šelbis.— Matote, sere, aš esu humaniškas ir negaliu pa- 
kęsti, kai vaikai atskiriami nuo motinų. 

— Iš tikrųjų? .. Bet juk tai visai natūralu. Aš tai pui- 
kiai suprantu. Kartais būna daug vargo su moterimis. 
Aš irgi negaliu pakęsti, kai jos ima staugti ir klykti... 
Bet taip viską sutvarkau, kad to išvengiu, sere. O jeigu 
taip kelioms dienoms arba savaitei išsiųstumėte motiną 
kur nors toliau? Tada mes be jokio triukšmo sutvarky- 
tume šį reikalą. Kai ji sugrįš namo, viskas bus jau baig- 
ta. Jūsų žmona padovanos jai kokius auskarus, naują 
suknelę ar šiaip ką, ir, patikėkite, ji tuoj nurims. 

— Bijau, kad nieko iš to neišeis. 

— Kodėl neišeis? Šitie sutvėrimai nepanašūs į baltuo- 
sius: jie greit susitaiko su savo dalia. Tik reikia viską 
tinkamai sutvarkyti. Sakoma, — tęsė Heilis, norėdamas pa- 
sirodyti itin atviras ir nuoširdus, — kad mes, prekiaudami 
tokiomis prekėmis, sušiurkštėjame, bet aš kitaip manau. 
Tiesą sakant, niekada negalėčiau pasielgti taip kaip kiti 
pirkliai. Esu matęs, kaip, norėdami parduoti vaiką, jie 
plėšte išplėšia jį iš motinos rankų, o ta klykia it pami- 
šusi. .. Visiškai netikęs būdas. Tik prekę gadina, ir mo- 
terys kurį laiką lieka visiškai nedarbingos. Orleane kar- 
tą mačiau labai gražią moterį... Toks elgesys ją tiesiog 
pražudė. Pirkėjas ėmė tik motiną, be vaiko, o jos būta 
karštos, kunkuliuojančio kraujo. Ji pašėlusiai spaudė vai- 
ką savo glėbyje ir vis kažką kalbėjo, šaukė. Baisu buvo 
žiūrėti. Kai prisimenu, net dabar gyslose stingsta krau- 
jas. O kai berniuką išvežė ir ją uždarė kambaryje, ji 
išprotėjo ir po savaitės mirė. Grynas nuostolis, sere, 
tūkstantis dolerių nuostolio! Ir tik dėl to, kad nežinojo, 
kaip reikia tvarkyti tokius reikalus. Taip, sere, visada 
naudingiau būti humaniškam, pats tai patyriau. 

Ši tema, matyt, labai rūpėjo Heiliui, ir kol misteris 
Šelbis susimąstęs lupo apelsiną, šis vėl ėmė apie tai kal- 
bėti, tarsi negalėdamas atsispirti teisingumo jausmui, ska- 
tinančiam pridurti dar keletą žodžių. 

— Žinoma, nedera pačiam savęs girti, bet aš taip kal- 
bu todėl, kad tai gryna tiesa. Tie negrai, kuriuos par- 
duodu, yra laikomi geriausiais — bent man taip sakoma. 
Aš nutariau, kad mano negrai turi būti linksmi, apkū- 
nūs, sveiki. Ir miršta jie pas mane rečiau negu pas kitus. 
Tatai pareina tik nuo to, kad moku su jai elgtis... O 
to mano elgesio pagrindas, sere,— humaniškumas. 

Misteris Šelbis nežinojo, ką atsakyti, ir tarė: 

— Iš tikrųjų? 

— Taip, aš turiu savo principus, sere. Iš manęs kai 
kas tyčiojasi, įkalbinėja atsisakyti jų. Tokių principų ne- 
daug kas laikosi, dėl jų įsigijau nemaža priešų, bet vi- 
sada buvau jiems ištikimas... Ir nemažai dėl jų turėjau 
pelno... Taip, sere, galiu drąsiai sakyti, kad jie, kaip 
sakoma, pateisino viltis. 

Ir pirklys nusijuokė iš savo sąmojo. Šis savo paties 
humaniškumo liaupsinimas buvo toks neįprastas, jog ir 
misteris Šelbis nusijuokė. 

Misterio Šelbio juokas Heilį padrąsino, ir jis tęsė to- 
liau: 

— Keistas dalykas! Aš niekad to negalėjau įkalti žmo- 
nėms į galvą. Štai kad ir senas mano kompanionas Nat- 
čeze Tomas Lokeris; galvotas buvo vaikinas, bet su neg- 
rais elgėsi kaip žvėris. Šiaip jis buvo labai geros širdies, 
bet mušė juos iš principo; tokia. mat. buvo jo sistema, 
sere. Aš visad sakydavau jam: „Tomai, kam tu daužai 
savo negres per galvą? Kam tu jas muši, kai jos ima 
verkti? Juk tai juokinga,— sakydavau, — ir jokios naudos, 
Kas čia bloga, kad jos verkia? Tai natūralu — jei jos 
neverks, jų prigimtis prasiverš kitokiu būdu. Be to, su- 
prask, Tomai,— sakydavau aš,— juk nuo to genda pre- 
kė. Jos pradeda sirgti, liūdėti, o kartais pasidaro tokios 
negražios — ypač jaunosios, — jog reikia velniai žino ko- 
kių pastangų, kad atsigautų! Kodėl,— sakydavau aš,— tu 
negali su jomis geriau elgtis ir švelniau kalbėti? Truputį 
žmoniškumo, Tomai, ir tu daugiau laimėsi, negu barda- 
mas ir daužydamas.“ Bet Tomas negalėjo nuo to atprasti 
ir taip sugadindavo man prekę, kad turėjau skirtis su 
juo, nors jis buvo itin doras ir sąžiningas pirklys. 

— Ir jūs manote, kad jūsų sistema geresnė už Tomo? — 
paklausė misteris Šelbis. 

— Žinoma, sere, savaime aišku! Matote, aš visuomet, 
jeigu tik galiu, stengiuosi išvengti nemalonumų. Tą die- 
ną, kai parduodu vaikus, išsiunčiu moteris kur nors to- 
liau: kai akis nemato, ir širdies neskauda, kaip sakoma! 
O kai jau viskas būna padaryta, kai nieko nebegalima 
pakeisti, jos norom nenorom apsipranta su tuo. Juk tai 
ne baltieji, kurie iš mažens žino, kad žmona turi gyventi 
su vyru, 0 vaikai su tėvais. Negras šitokių vilčių nepuo- 
selėja, jeigu, žinoma, jį tinkamai auklėsi; vadinasi, jis 
ir persiskyrimą lengviau pakelia. 

— Bijau, kad manieji bus netinkamai išauklėti, — pa- 
sakė misteris Šelbis. 

— Galbūt. Jūs, kentukiečiai, gadinate savo negrus. No- 
rite jiems padaryti gera, bet iš tikrųjų čia nėra nieko 
gera. Negras, matote, tam ir sutvertas, kad būtų mė- 
tomas ir vėtomas po visą pasaulį ir parduodamas čia 
Tomui, čia Dikui, čia vėl dievažin kam. Teikti jiems 
visokių vilčių, perdaug humaniškai juos auklėti anaiptol 
nėra gerumas, todėl kad visi vargai, kuriuos jiems teks 
ateityje patirti, atrodys dar sunkesni. Aš netgi pasaky- 
siu, kad tose plantacijose, kur kiti negrai traukia dainas 
ir visa gerkle kvatoja, jūsų negrai geibtų. Žinoma, mis- 
teri Šelbi, kiekvienam atrodo, kad jis išmano geriau už 
kitus. Bet aš manau, kad elgiuosi su negrais taip, kaip 
jie yra verti, kad su jais būtų elgiamasi. 

— Koks pavydėtinas pasitikėjimas! — tarė misteris Šel- 
bis, su vos pastebimu pasibjaurėjimu gūžtelėjęs pečiais. 

Valandėlę jie tylėdami gliaudė riešutus. 

— Na, kaip jūs pagaliau apsisprendėte? — paklausė 
Heilis. 

— Aš pagalvosiu ir pasitarsiu su žmona, — atsakė mis- 
teris Šelbis.— Tik jeigu jau nenorite kelti triukšmo, kaip 
kad sakote, tai nekalbėkite apie šį reikalą, kad gandai 
nepasklistų. Jeigu mano žmonės išgirs, neįmanoma bus 
tyliai parduoti nė vieno negro. Aš juos pažįstu! 

— O! Galite būti ramus! Jau aš tai neprasitarsiu. Bet 
turiu jums pasakyti, kad velniškai skubu ir norėčiau kuo 

greičiau išgirsti jūsų sprendimą,— tarė jis, keldamasis ir 
vilkdamasis apsiaustą. 

— Gerai, užeikite šįvakar apie šeštą ar septintą va- 
landą ir tada gausite atsakymą,— pasakė misteris Šel- 
bis. 

Pirklys nusilenkė ir išėjo iš kambario. 

„O, kad aš galėčiau nutrenkti jį žemyn nuo laiptų, tarė 
Šelbis pats sau, kai durys užsidarė— Koks akiplėšiškas 
pasitikėjimas! Tačiau jis žino, kad esu jo rankose. Jeigu 
man kas anksčiau būtų pasakęs, kad parduosiu Tomą 
į Pietus vienam tų niekšų, aš būčiau atšovęs: „„Argi ver- 
gas šuo, kad aš su juo taip elgčiausi?“ Dabar matau, 
kad teks tą padaryti, kitos išeities nėra! O Elizos ber- 
niukas? Turėsiu dėl jo pakovoti su žmona... Taip pat 
ir dėl Tomo. Tai vis tos skolos! Niekšas žino, kad esu jo 
valdžioje, ir išspaus iš manęs visa, ką tik galės.“ 

Turbūt švelniausios vergijos formos yra Kentukio vals- 
tijoje. Tie, kuriems teko lankytis Kentukio sodybose ir 
matyti, kaip maloniai čia apsieinama su vergais ir kaip 
nuoširdžiai kai kurie jų tarnauja savo šeimininkams, ga- 
lėtų patikėti poetine legenda apie patriarchalinę gyveni- 
mo santvarką ir panašiomis pasakomis. Bet tuos santy- 
kius gaubia kraupus šešėlis — įstatymo šešėlis. Kol 
įstatymas šias žŽmogiškas, jausti gebančias būtybes su krū- 
tinėje plakančia širdimi laikys tik daiktais, šeiminin- 
ko nuosavybe, kol turto netekimas, kokia nors nelaimė, 
nepasisekimas arba gerojo šeimininko mirtis galės pa- 
smerkti juos vargui ir nepakeliamam darbui, tol net ir 
švelniausiais santykiais pagrįstoje vergijoje nėra ko ieš- 
koti kokių nors gerų, patrauklių bruožų. 

Misteris Šelbis buvo neblogas žmogus, geraširdis ir ma- 
lonus, atlaidus namiškiams ir tarnams. Jo negrai negalėjo 
skųstis sunkiu gyvenimu. Bet, deja, pastaruoju metu, ėmę- 
sis stambių spekuliacijų, jis turėjo daug nuostolių, o jo 
vekseliai pateko į Heilio rankas. Ši trumpa informacija 
yra raktas įvykusiam pasikalbėjimui suprasti. 

Taip jau atsitiko, kad, priėjusi prie durų, Eliza išgirdo 
pasikalbėjimą, iš kurio suprato, jog pirklys pasiūlė mis- 
teriui Šelbiui parduoti kažkokį negrą. 

Ji norėjo pastovėti prie durų ir dar pasiklausyti, bet 
buvo pašaukta ir turėjo skubėti pas šeimininkę. 

Tačiau Elizai atrodė, kad pirklys kalbėjo apie jos ber- 
niuką. Nejaugi ji būtų apsirikusi? Jos širdis apmirė, ir ji 
nesąmoningai taip stipriai prispaudė berniuką prie krūti- 
nės, jog šis nustebęs pažvelgė į ją. | 

— Eliza, brangioji, kas gi tau šiandien? — paklausė šei- 
mininkė, kai Eliza, parvertusi ąsotį su vandeniu, pargrio- 
vusi rėmus siuvinėjimui, pagaliau padavė poniai ilgus 
naktinius marškinius vietoj šilkinės suknelės, kurią jai 
buvo liepta atnešti iš spintos. 

Eliza krūptelėjo. 

— O ponia! — sušuko Eliza, pakeldama į ją akis, pas- 
kui, apsipylusi ašaromis, susmuko ant kėdės ir ėmė kūk- 
čioti. 

— Eliza, vaikeli, kas gi atsitiko? — paklausė šeimininkė. 

— O ponia, ponia! — atsakė Eliza.— Šeimininkas svetai- 
nėje kalbasi su vergų pirkliu! Aš girdėjau jų pokalbį. 

— Nair kas, kvailute? 

— Ak, ponia! Kaip jūs manote, negi šeimininkas sutik- 
tų parduoti mano Harį? — Vargšė moteris sukniubo kė- 
dėje ir ėmė raudoti. 

— Parduoti Harį? Tu pakvaišai! Juk žinai, kad šeimi- 
ninkas niekad neturi jokių reikalų su Pietų krašto verg- 
valdžiais ir neketina parduoti nė vieno savo tarno, kol 
jie tinkamai elgiasi. Na, kodėl tu, kvailute, pagalvojai, 
kad kas nors įsigeis pirkti tavo Harį? Negi tu, žąsele, ma- 
nai, kad visam pasauliui jis toks mielas kaip tau? Nusira- 
mink ir užsek man suknelę. O dabar supink kasas ir su- 
dėk jas taip, kaip tave neseniai išmokiau... Ir niekada 
neik daugiau prie durų klausytis. 

— Bet, šeimininke, juk jūs niekad neleisite, kad... 

— Ne. ne, vaikeli! Kokia nesąmonė! Kam tu apie tai 
kalbi? Aš jau greičiau savo vaiką parduočiau. Iš tikrųjų, 
Eliza, tu per daug didžiuojiesi savo mažyliu. Vos tik žmo- 
gus įeina pro duris, tuoj įsivaizduoji, kad jis atėjo tavo 
Hario pirkti. 

Tokio įtikinamo šeimininkės tono nuraminta, Eliza vik- 
riai ir guviai padėjo jai apsirengti, pati juokdamasi iš 
savo nuogąstavimų. 

Misis Šelbi buvo labai dorovinga. Iš prigimties gerašir- 
diška ir kilni, kaip ir visos Kentukio moterys, ji, be to, 
buvo kupina krikščioniško gailestingumo ir turėjo tvirtus 
moralės principus, kurių stengėsi gyvenime laikytis. Mis- 
teris Šelbis, būdamas abejingas religijos klausimams, vis 
dėlto gerbė ir vertino žmonos pažiūrų tvirtumą ir net 
truputį jos bijojo. Jis nevaržė jos užmojų, leido jai rū- 
pintis tarnais, guosti juos, mokyti, nors pats niekada prie 
to neprisidėjo. Jis, matyt, galvojo, kad jo žmonos pamal- 
dumo ir gerumo turėtų pakakti jiems abiem. 

Po pasikalbėjimo su vergų pirkliu jį labiausiai slėgė 
mintis, kaip pranešti žmonai apie sudarytą sandėrį ir kaip 
atsilaikyti prieš jos karštus prieštaravimus ir primygtinius 
prašymus, kuriuos jam neabejotinai teks išgirsti. 

Šelbio žmona nenumanė, kad jos vyras turi piniginių 
sunkumų, ir, žinodama, koks jis yra geras, iš tikrųjų ne- 
tikėjo Elizos būgštavimais. Ruošdamasi važiuoti į svečius, 
ji netrukus visiškai apie tai užmiršo. 


II skyrius 
MOTINA 


Elizą iš pat mažens augino pati šeimininkė. Jinai ją My- 
lėjo ir paikino. 

Tie, kuriems teko keliauti po Pietų valstijas, tikriausiai 
pastebėjo, kokios nepaprastai grakščios yra kvarteronės 
ir mulatės!, koks švelnus jų balsas ir elgsena. Šiuos įgim- 
tus kvarteronių bruožus dažnai papildo nuostabus, kerin- 
tis grožis. 

Savo šeimininkės globojama Eliza subrendo, nepatyrusi 
tų pagundų, kurios vergės grožį padaro pragaištingą. Ji 
ištekėjo už jauno, gražaus ir gabaus mulato Džordžo Ha- 
rio, kuris buvo kaimyninio dvaro vergas. 

Šeimininkas šį jaunuolį atidavė dirbti į maišų fabriką, 
kur, būdamas miklus ir išradingas, jis pasidarė nepamai- 
nomu darbininku. Jis išrado mašiną kanapėms valyti, ku- 


! Mulatė —negrės ir baltojo duktė. 

ri, turint galvoje menką Hario išsilavinimą ir gyveni- 
mo sąlygas, bylojo apie jo nepaprastus gabumus mecha- 
nikai. 

Jis buvo gražus, mandagus, fabrike visų darbininkų la- 
bai mylimas. Ir vis dėlto pagal įstatymą šis jaunas vy- 
ras buvo tik daiktas, o ne žmogus, tad su visomis savo 
nepaprastomis ypatybėmis priklausė grubiam, siaurapro- 
čiui tironui. Išgirdęs gandą apie Džordžo išradimą, šis 
džentelmenas atvažiavo į fabriką pasižiūrėti, ką sukūrė ta- 
sai protą turįs jo daiktas. Fabrikantas džiaugsmingai suti- 
ko ir sveikino jį, turintį tokį vertingą vergą. 

Misteris Haris buvo vedžiojamas po fabriką, ir Džor- 
džas parodė jam savo išradimą. Jis buvo toks susijaudinęs, 
kalbėjo taip sklandžiai, elgėsi taip laisvai, atrodė toks 
gražus, drąsus, jog šeimininkas nemaloniai pajuto jo pra- 
našumą. Kokią teise turi jo vergas važinėti po kraštą, iš- 
rasti mašinas ir stovėti aukštai iškėlęs galvą, tarsi būtų 
lygus džentelmenų tarpe! Jis greit uždraus jam visa tai. 
Pasiims jį atgal, privers kasti ir kaupti žemę — „ir pažiū- 
rėsim, ar jis ir tada taip puikausis!“ Galima įsivaizduoti, 
kaip nustebo fabrikantas ir visi darbininkai, kai šeiminin- 
kas staiga pareikalavo Džordžo algos ir pareiškė ketinąs 
jį tuojau pat pasiimti namo. 

— Bet, misteri Hari, — ėmė prieštarauti fabrikantas, — ar 
šis jūsų pasiryžimas nėra perdaug skubotas? 

— O jeigu ir taip? Argi šis žmogus ne mano nuosavybė? 

— Mes mielai padidintume jam algą, sere. 

— Tas neturi reikšmės, sere. Man nėra būtino reikalo 
atiduoti savo darbininkų į fabrikus. 

— Bet, sere, jis parodė didelių gabumų savo darbe. 

— Galbūt, tačiau niekad neparodė tų gabumų, dirbda- 
mas darbą, kurį aš jam duodu, ir turiu pasakyti... 

— Bet tik pagalvokite, kokią mašiną jis išrado! — visai 
ne vietoje įsiterpė vienas darbininkas. 

— Kaipgi! Mašiną, kuri išvaduoja vergus nuo darbo, 
taip? Kas gi daugiau tokį dalyką galėjo išrasti? Tik neg- 
ras ir tegali tokią mašiną išrasti! Jie patys yra mašinos, 
visi ligi vieno! Ne, jis vyks drauge su manim. 

Išgirdęs tokį sprendimą iš savo šeimininko, kurio užsi- 
spyrimą gerai žinojo, Džordžas stovėjo, lyg stabo ištik- 

tas. Jis sunėrė rankas, stipriai suspaudė lūpas, bet jo krū- 
tinėje it vulkane kunkuliavo nuoskauda ir Kraujas virė 
gyslose. Jis sunkiai kvėpavo, o juodos akys blykčiojo lyg 
žarijos. Vergo pyktis būtų prasiveržęs beprotišku poel- 
giu, jei ne geraširdis fabrikantas, kuris, paėmęs jį už 
rankos, tyliai jam tarė: 

— Neprieštarauk, Džordžai, nieko nepadarysi. Važiuok 
dabar su juo. O mes pabandysime tau padėti. 

Tironas pastebėjo, kaip jie šnabždėjosi ir, nors negirdėjo 
žodžių, tačiau suprato, apie ką kalbėjosi, ir dar tvirčiau 
pasiryžo nepaleisti iš rankų aukos. 


2. Dėdės Tomo trobelė 17 


Uzordžas buvo grąžintas namo ir paskirtas dirbti sun- 
kiausius ūkio darbus. Jis valdėsi, ir niekas negirdėjo iš jo 
nė vieno nepagarbaus žodžio, bet jo žaibuojančios akys 
ir suraukta kakta aiškiai bylojo, kad žmogaus neįmanoma 
paversti daiktu. 

Tuo laimingu metu, kai dar dirbo fabrike, Džordžas su- 
sipažino su Eliza ir vedė ją. Pasitikėdamas juo, fabrikan- 
tas leisdavo jam laisvai išeiti ir grįžti. Misis Šelbi visa 
širdimi pritarė toms vedyboms ir, kaip kiekviena moteris, 
džiaugėsi, galėdama ištekinti savo gražiąją numylėtinę už 
tokio Žmogaus, kuris visais atžvilgiais jai tiko. Jie buvo 
sutuokti didžiojoje misis Šelbi svetainėje, pati ponia pa- 
puošė gražius jaunosios plaukus apelsinmedžio žiedais ir 
apgaubė vestuviniu šydu. Tas apdangalas vargu ar kada 
nors puošė gražesnę galvą. Šiose iškilmėse netrūko nei 
baltų pirštinaičių, nei pyrago bei vyno. Svečiai gyrė jau- 
nosios grožį ir jos šeimininkės gerumą bei dosnumą. 

Dvejus metus Eliza dažnai matydavosi su savo vyru, ir 
niekas Nnetrikdė jų laimės. Ji tik skaudžiai pergyveno, kai 
mirė du jos karštai mylimi vaikai. Jiems mirus, ji taip 
krimtosi, jog šeimininkė net švelniai pabardavo ją, su mo- 
tinišku rūpestingumu stengdamasi priversti jausmingą jos 
prigimtį paklusti sveikai nuovokai ir dievo valiai. 

Tačiau, gimus mažajam Hariui, Eliza palengva nurimo. 
Ši maža gyvybė nuramino jos išvargusią širdį, žaizdos už- 
gijo, ir ji jautėsi visiškai laiminga ligi tol, kol jos vyras 
buvo plėšte išplėštas iš fabriko ir vėl atsidūrė geležinėje 
savo teisėto šeimininko valdžioje. 

Fabrikantas, tesėdamas savo žodį, dviem savaitėms pra- 
slinkus po Džordžo išėjimo, apsilankė pas misterį Harį, 
tikėdamasis, kad pastarojo įtūžis jam bus atlyžęs, ir įvai- 
riais būdais mėgino palenkti jį, kad leistų Džordžui dirbti 
fabrike. 

— Jūs be reikalo varginatės,— griežtai pasakė šis.— 
Pats žinau, kaip turiu tvarkyti savo reikalus, sere. 

— Aš visai nenoriu kištis į jūsų reikalus, sere. Tik ma- 
nau, kad jums būtų naudingiau leisti jam dirbti pas mus 
tomis sąlygomis, kurias jums siūlome. 

— O, aš labai gerai jus suprantu! Mačiau, kaip jūs su 
juo susimirkčiojot ir šnabždėjotės tą dieną, kai aš pa- 

ėmiau jį iš fabriko. Bet jūs manes neapgausite! Mes gy- 
vename laisvoje šalyje, sere! Šis žmogus yra mano, ir aš 
galiu elgtis su juo, kaip tinkamas — štai kas! 

Taip sudužo paskutinė Džordžo viltis. Prieš jo akis bu- 
vo sunkus darbas ir skurdus gyvenimas, kurį žiauraus 
tirono smulkios priekabės ir priespauda dar labiau apkar- 
tins. 


III skyrius 
VYRAS IR TĖVAS 


Misis Šelbi išvažiavo į svečius, o Eliza stovėjo veran- 
doje, liūdnai žiūrėdama į tolstantį ekipažą. Tik staiga 
kažkieno ranka palietė jos petį. Ji atsigrįžo, ir jos gra- 
žios akys nušvito džiaugsmu. 

— Tai tu, Džordžai? Kaip tu mane išgąsdinai! Labai 
džiaugiuosi, kad atėjai! Šeimininkė išvažiavo ligi vaka- 
ro. Eikime į mano kambariuką, tenai galėsime netrukdomi 
pasikalbėti. 

Tai sakydama, ji nusivedė Džordžą į savo švarų, su- 
tvarkytą kambarėlį greta verandos. Čia ji paprastai siū- 
davo, laukdama, kol šeimininkė ją pašauks. 

— Kaip aš džiaugiuosi!.. Bet kodėl tu nesišypsai? Pa- 
žiūrėk į Harį — kaip jis auga!.. 

Berniukas stovėjo, tvirtai įsikibęs į motinos sijoną, ir 
nedrąsiai pro garbanas žiūrėjo į tėvą. 

— Argi jis ne gražus? — tarė Eliza, nužerdama jo ilgas 
garbanas ir bučiuodama jį. 

— Verčiau jis visai nebūtų gimęs! — su kartėliu pasa- 
kė Džordžas.— Ir man pačiam būtų buvę geriau negimti! 

Nustebusi ir išsigandusi Eliza atsisėdo, priglaudė galvą 
prie vyro peties ir pravirko. 

— Nereikia, Eliza! Man skaudu, kad aš ir tave verčiu 
kentėti, vargšele! — meiliai pasakė Džordžas.— O, kad tu 
niekad nebūtum manęs pažinusi! Gal tada būtum buvusi 
laiminga! 

— Džordžai! Džordžai! Kaip tu gali taip kalbėti? Kas gi 
baisaus įvyko ar dar įvyks? Lig šiol mes, rodos, buvome 
tokie laimingi! 

— Taip, brangioji, mes buvome laimingi, — pasakė Džor- 
džas. 

Pasisodinęs berniuką ant kelių, jis atidžiai pažvelgė į 
jo puikias tamsias akis ir perbraukė ranka per ilgas gar- 
banas. 

— Jis toks panašus į tave, Eliza! O tu esi gražiausia mo- 
teris iš visų, kokias kada nors esu matęs; ir geriausia iš 
visų. Bet vis dėlto būtų geriau buvę, jei mes vienas antro 
niekad nebūtume pažinę! 

— O Džordžai, ką tu kalbi! 

— Taip, Eliza, mūsų laukia vien vargas, tik vargas! Ma- 
no gyvenimas kartus kaip pelynas. Aš žūstu. Esu vargšas, 
nelaimingas, užkankintas vergas. Aš ir tave nutrauksiu į 
tą pačią bedugnę, štai ir viskas. Kam dar mėginti ko nors 
siekti, sužinoti ką nors, tapti kuo nors? Kokia prasmė gy- 
venti? Kaip aš norėčiau numirti! 

— O brangusis Džordžai, nereikia taip kalbėti! Aš ži- 
nau, kaip tau skaudu, kad tu netekai darbo fabrike ir kad 
turi žiaurų šeimininką. Bet, maldauju tave, pakentėk. Gal 
kas nors... 

— Pakentėk! — pertraukė jis.— Argi aš nekentėjau? Ar 
pasakiau bent vieną žodį, kai jis atvyko ir be jokios prie- 
žasties pasiėmė mane iš fabriko, kur visi man buvo tokie 
geri? Aš jam atiduodavau visą uždarbį iki paskutinio cen- 
to, ir niekas nepasakys, kad blogai dirbau. 

— Taip, tai baisu, — pasakė Eliza.— Bet vis dėlto jis ta- 
vo šeimininkas, pats žinai. 

— Mano šeimininkas! O kas jį padarė mano šeimininku? 
Kokią teisę jis turi į mane? Štai apie ką aš galvoju. Aš 
esu toks pat žmogus kaip ir jis. Net geresnis už jį: aš ge- 
riau išmanau darbą negu jis; esu sumanesnis už jį; ge- 
riau skaitau ir rašau. Pats to išmokau, ne iš jo malonės. 
Priešingai, jis net trukdė man. Tad kokią teisę turi jis 
dabar paversti mane darbo arkliu, atitraukti nuo to, ką aš 
sugebu, — bent jau geriau už jį patį — ir skirti mane to- 
kiam darbui, kurį gali atlikti bet kuris arklys. Jis to sie- 
kia. Jis pats sakėsi paklupdysiąs mane, pažeminsiąs ir ty- 
čiomis verčia dirbti sunkiausią, juodžiausią ir nešvariausią 
darbą. 

— O Džordžai, Džordžai! Tu gąsdini mane! Niekada ne- 
su girdėjusi tavęs taip kalbant. Bijau, kad ko baisaus ne- 
padarytum. Žinau, kad tau skaudu, bet prašau dėl manęs, 
dėl Hario — būk atsargus. 

— Aš tvardžiausi, kentėjau, bet kasdien darėsi sunkiau 
ir sunkiau. Mano kūnas nebegali ilgiau pakelti tokių kan- 
kinimų. Šeimininkas kiekviena proga stengiasi mane įžeis- 
ti, kankinti. Maniau sau — na gerai, dirbsiu, tylėsiu, o 
laisvalaikiu skaitysiu ir mokysiuos. Bet juo aš geriau dir- 
bu, juo daugiau jis man krauna. Sako, kad nors aš ir tyliu, 
bet manyje slypi velnias, ir jis jį išvarysiąs. Bet prisie- 
kiu, kad jis nesidžiaugs, kai vieną gražią dieną tasai vel- 
nias ištrūks! 

— O brangusis! Ką gi mums daryti? — liūdnai paklausė 
Eliza. 

— Štai dar vakar, — tesė Džordžas, — man bekraunant į 
vežimą akmenis, šalia stovėjo jaunasis šeimininkas Tomas 
ir pliaukšėjo botagu prie pat arklio. Gyvulys ėmė baidy- 
tis. Aš mandagiai paprašiau jį liautis, bet jis vis tebe- 
pliaukšėjo. Dar kartą paprašiau, tada jis atsigrįžo ir ėmė 
botagu mane čaižyti. Aš pagriebiau jį už rankos, o jis 
ėmė spiegti ir spardytis, nubėgo pas tėvą ir pasiskundė, 
kad aš jį apkūlęs. Tasai atbėgo įsiutęs ir užriko parody- 
siąs Man, kas esąs Mano šeimininkas. Jis pririšo mane prie 
medžio, išpjovė keletą rykščių, padavė sūnui ir pasakė, 
kad šis galįs mane tol plakti, kol pavargsiąs. O jam to ir 
tereikėjo. Na, niekis! Ateis laikas, aš jam viską priminsiu! 

Jaunuolio veidas apsiniaukė, akys taip grėsmingai suU- 
žaibavo, kad moteris net sudrebėjo. 

— O aš, — liūdnai tarė Eliza, — visuomet maniau, kad 
privalau paklusti savo šeimininkams, 

— Tu — kas kita; jie užaugino tave kaip savo vaiką, 
rengė, maitino, lepino, mokė tave,— tai suteikia jiems tei- 
sių. Bet aš buvau tik spardomas, mušamas ir keikiamas 
ir džiaugdavausi paliktas vienų vienas. Argi esu jam sko- 
lingas? Šimteriopai sumokėjau už savo išlaikymą. Aš to 
nepakęsiu, nepakęsiu! — sušuko Džordžas, gniauždamas 
kumščius. 

Eliza drebėjo ir tylėjo. Ji niekad nebuvo mačiusi savo 
vyro taip įniršusio, ir jos trapus pareigos supratimas lyg 
nendrė linko nuo jo pykčio. 

— Prisimeni vargšą mažąjį Karlą, šunytį, kurį man pa- 
dovanojai? — tęsė Džordžas.— Tas šunytis buvo mano vie- 
nintelė paguoda. Naktį mes drauge miegodavome, o dieną 
jis sekiodavo visur iš paskos ir taip žiūrėdavo į mane, tar- 
si suprastų, ką aš jaučiu. Vieną dieną, kai šėriau jį men- 
komis liekanomis, surinktomis prie virtuvės durų, priėjo 
šeimininkas ir pasakė, kad aš šunį mMaitinąs jo sąskaita, 
kad jis negalįs leisti kiekvienam negrui laikyti šunų, lie- 
pė pririšti jam prie kaklo akmenį ir įmesti į prūdą. 

— O Džordžai, juk tu to nepadarei?! 

— Aš nepadariau, bet jis padarė. Ir drauge su Tomu 
pribaigė nelaimingą skęstantį šunį akmenimis. Vargšelis! 
Jis taip gailiai į mane žiūrėjo, tarsi stebėdamasis, kodėl jo 
negelbėjau. O paskui mane išpėrė už tai, kad aš pats jo 
nepaskandinau. Nesvarbu, tegul muša! Ateis diena, ir ma- 
no šeimininkas sužinos, kad mušimas manęs nepadarė nuo- 
lankiu. Aš dar atsiskaitysiu su juo, jeigu jis nenusiramins! 

— Ką tu ketini daryti? O Džordžai, nedaryk nieko blo- 
go; tikėk į dievą, stenkis elgtis teisingai, ir jis išvaduos 
tave nuo kančių. 

— Aš nesu toks geras krikščionis, kaip tu, Eliza. Mano 
širdis pilna kartėlio. Aš negaliu tikėti į dievą. Kodėl jis 
leidžia tokius dalykus? 

— O Džordžai, mes turime tikėti. Šeimininkė sako, kad 
mes net sunkiausią valandą turime tikėti, kad dievas da- 
IO visa tai Mūsų gerovei. 

— Šitaip lengva šnekėti tiems, kurie sėdi ant minkštų 
sofų ir važinėja karietomis. Bet jeigu jie atsidurtų mano: 
vietoje, būtų kiek sunkiau. Aš norėčiau būti geras, bet 
širdis verda. pykčiu, negaliu su tuo sutikti. Ir tu negalė- 
tum, būdama mano vietoje. Ir nesutiksi, jeigu pasakysiu 
tau visa, ką turiu pasakyti. Tu dar ne viską žinai. 

— Kas gi dar galėtų būti? 

— Pastaruoju metu šeimininkas nuolat kartoja, kad jis 
padaręs kvailystę, leisdamas man vesti žmoną iš pašalio, 
kad jis nekenčiąs misterio Šelbio ir visų jo draugų, nes jie 
esą išdidėliai ir riečią nosį prieš jį. Jis sako, kad aš iš 

tavęs išmokęs puikautis, todėl 
jis neleisiąs man daugiau eiti 
pas tave, aš turėsiąs vesti kitą 
žmoną ir apsigyventi pas ją. Iš 
pradžių jis tik keikėsi ir grasi- 
no, bet vakar pasakė man, kad 
aš turįs vesti Miną ir apsigy- 
venti jos lūšnelėje, o jeigu ne, 
tai jis Mane parduosiąs į Pietus. 

— Bet juk tu mane vedei, 
mus sutuokė kunigas, taip kaip 
ir baltuosius! — naiviai sušuko 
Eliza. 

— Argi tu nežinai, kad ver- 
gas negali vesti? Šiame krašte 
yra toks įstatymas. Ir tu nebe- 
galėsi būti mano žmona, jeigu 
šeimininkas panorės mus išskir- 
ti. Štai kodėl aš sakau, kad ge- 
riau būtų buvę, jei niekad ne- 
būčiau tavęs sutikęs, štai kodėl 
būtų buvę geriau man negimti. 
Ir mudviem būtų geriau, ir šiam 
vargšui berniukui! Gal ir jo 
laukia toks pat likimas. 

— Juk mano šeimininkas toks geras! 

— Taip, bet ką Žmogus žinai? Jis gali numirti, ir tada 
berniukas bus parduotas nežinia kam. Kas iš to, kad jis 
gražus, protingas ir linksmas? Sakau tau, Eliza, kiekvieną 
laimės valandėlę, kurią tau suteikia sūnus, vėliau aplaistysi 
graudžiomis ašaromis. Tau nepavyks jo išsaugoti. .. 

Šie žodžiai giliai įsmigo Elizai į širdį. Prieš jos akis 
šmėstelėjo vergų pirklys, ir ji išblyško tarsi nuo mirtino 
smūgio, jai pritrūko kvapo. Jinai bailiai pažvelgė į ve- 
randą, kur nubėgo jos berniukas. Jam nusibodo nelinks- 
mas tėvų pašnekesys, ir štai dabar jis tenai pergalingai 
jojo ant misterio Šelbio lazdos. Eliza jau buvo bepasa- 
kojanti vyrui savo nuogąstavimus, bet susilaikė. 

„Ne, ne! Jam ir taip sunku, vargšeliui! — pagalvojo ji- 
nai.— Ne, aš nieko jam nesakysiu. Be to, gal tai tuščia 
baimė. Šeimininkė niekados mūsų neapgaudinėja." 

— Taigi, Eliza, — liūdnai tarė jai vyras, — laikykis, ma- 
no brangiojį, ir lik sveika, aš išvažiuoju. 

— Išvažiuoji, Džordžai! Kur išvažiuoji? 

— Į Kanadą,— atsakė jis išsitiesdamas.— Kai nuvyksiu 
tenai, išpirksiu tave. Tai vienintelė mūsų viltis. Tavo šei- 
mininkas geras žmogus, jis neatsisakys parduoti man ta- 
ve. Aš išpirksiu tave ir berniuką. Būtinai išpirksiu, tepa- 
deda dievas! 

— Ak, kaip baisu! O jeigu tave pagaus? 

— Manęs jie nepagaus, Eliza! Gyvas aš nepasiduosiu! 
Laisvė arba mirtis! 

— Nejaugi tu nusižudysiį 

— To nereikės: jie patys mane nužudys. Jiems niekad 
nepavyks manęs parduoti gyvo į Pietus! 

— O Džordžai, būk atsargus, dėl manęs! Nepadaryk 
nieko blogo, neatimk gyvybės nei sau, nei kitam. Pagun- 
da didelė, labai didelė. Bėk, tu turi bėgti, bet būk atsar- 
gus. Melsk dievą, kad tau padėtų! 

— Paklausyk, Eliza! Štai ką aš sugalvojau. Šeimininkas 
siunčia mane su laišku pas kažkokį misterį Saimsą, gyve- 
nantį už mylios nuo čia. Aš žinau, jog jis tikisi, kad aš 
užeisiu pas tave pasipasakoti apie savo kančias. Jam netgi 
bus malonu, jei „Šelbių giminė", kaip jis juos vadina, su- 
pyks ir pasmerks jo elgesį. Aš sugrįšiu namo tylus ir ro- 
mus, supranti, tarsi būčiau užmiršęs visas nuoskaudas ir 
susitaikęs su likimu. Aš jau pasiruošiau bėgti — yra žmo- 
nių, kurie man padės. Po savaitės kitos manęs pasiges. Lik 
sveika! — užbaigė Džordžas, imdamas Elizą už rankų ir 
žiūrėdamas jai į akis. 

Valandėlę jie stovėjo tylėdami. Keli paskutinį sykį tar- 
ti žodžiai, graudžios ašaros... Vyras atsisveikino su žmo- 
na. Taip atsisveikina tie, kurių viltys susitikti tokios ne- 
tvirtos kaip voratinklis. Ir vyras su Žmona išsiskyrė. 

IV skyrius 
VAKARAS DĖDĖS TOMO TROBELĖJE 


Dėdė Tomas gyveno mažoje rąstų trobelėje, stovinčioje 
prie pat šeimininko namų. Priešais buvo gražus sodelis, 
braškės, avietės, augo įvairūs vaisiai ir daržovės. Didžiu- 
lės ryškiai raudonos begonijos ir įvairiaspalvės susipynu- 
sios susiraizgiusios vijoklinės rožės beveik dengė prie- 
kinę netašytų rąstų trobelės sieną. Vasarą kuklų kampe- 
lį čia susirasdavo ir auksaspalvės medetkos, petunijos bei 
našlaitėlės, kurios buvo tetos Chlojos džiaugsmas ir pa- 
sididžiavimas. 

Įeikime į vidų. 

Šeimininko namuose vakarienė jau pasibaigė, ir teta 
Chloja, vyriausioji virėja ir virtuvės prižiūrėtoja, paliku- 
si padėjėjus tvarkyti ir plauti indus, pati parėjo į jaukų 
savo būstą „išvirti savo senukui valgio“. Taigi galite ne- 
abejoti, kad tai ji stovi prie viryklės kažką čirškindama 
keptuvėje ir susirūpinusiu veidu kartkartėmis nudengda- 
ma prikaistuvį, iš kurio sklinda gundantys kvapai. 

Jos apskritas, juodas veidas taip blizga, jog galima pa- 
manyti, kad ir ji išsitepusi kiaušinio baltymu, kaip jos 
glaistyti arbatiniai džiuvėsiai. Putlus veidas, gaubiamas 
švaraus krakmolyto languoto kyko, šviečia iš pasitenkini- 
mo. Tačiau, atvirai kalbant, tas jos pasitenkinimas ne be 
pagrindo, nes teta Chloja — visų pripažinta geriausia vi- 
sos apylinkės virėja. 

Ir iš tikrųjų jinai buvo virėja iš pašaukimo. Paukščių 
kiemo viščiukai, kalakutai ir ančiukai suvirpėdavo, ją 
pamatę, nes žinodavo, kad jiems atėjo galas. Kiekvienam 
bent kiek nuovokesniam paukščiui ji įvarydavo siaubą, 
nes iš tiesų tetulė tik ir tegalvodavo apie visokius įdarus, 
kepinius ir troškinius. Neįmanoma išskaičiuoti, kiek pyra- 
gų rūšių ji mokėjo kepti iš kukurūzų miltų, kiek prida- 
rydavo visokių bandelių, spurgų ir paplotėlių, dėl kurių 
būdavo daug galvosūkio mažiau prityrusioms virėjoms. 
Putlus jos kūnas tirtėdavo iš juoko ir pasitenkinimo, kai 
ji pasakodavo apie kokią savo draugę, kuri tuščiai sten- 
gėsi jai prilygti. 

Pas šeimininkus atvažiavę svečiai ir iškilmingų pietų 
bei vakarienių ruošimas sužadindavo jai nepaprastą ener- 
giją. Ir niekas jos taip nedžiugindavo, kaip krūvos ve- 
randoje sukrautų lagaminų, nes jie buvo jai naujų rūpes- 
čių ir naujos garbės pranašai. 

Štai ir dabar teta Chloja žvilgčioja į prikaistuvį, tad 
mes netrukdykime jai ir grįžkime prie trobelės apra- 
šymo. | 

Viename kampe stovėjo sniego baltumo užtiesalu gra- 
žiai užklota lova, prie jos patiestas gana didelis kilimas, 
ant kurio atsistojusi ji, be abejonės, jautėsi pats prana- 
šiausias Žmogus šiame pasaulyje. Ir kilimui, ir lovai, prie 
kurios jis buvo patiestas, ir visam šitam kampeliui buvo 
teikiama ypatinga pagarba ir kiek galint saugoma nuo 
plėšikiškų mažylių antpuolių. Šis kampelis buvo namų 
svetainė. 

Kitame kampe buvo dar viena, bet daug paprastesnė 
lova, matyt, joje buvo miegama. Sieną virš židinio puošė 
ryškios litografijos biblinėmis temomis ir generolo Va- 
šingtono portretas, taip savotiškai nutapytas, jog herojus 
tikriausiai išsižiotų, išvydęs tokį savo atvaizdą. 

Kampe, ant medinio suolo, du bemniukai garbanotais 
plaukais, juodomis žibančiomis akutėmis ir blizgančiais 
veideliais žiūrėjo, kaip maža mergytė bando žengti pir- 
muosius žingsnius. Ji, kaip kad paprastai esti, šiaip taip 
atsistodavo ant kojų, šiek tiek pasvyruodavo, stengdama- 
si išlaikyti pusiausvyrą, o paskui vėl Žlegteldavo žemėn. 
Kiekvieną tokį nepasisekimą palydėdavo susižavėjusių Žiū- 
rovų krykštavimas. 

Prieš židinį stovėjo staltiese užtiestas aiškiai reumatu 
sergančiomis kojomis stalas, ant kurio buvo išdėlioti ryš- 
kiai išmarginti puodeliai ir lėkštės valgiui; visa tai ir dar 
kiti simptomai rodė artėjant vakarienės metą. Prie šito 
stalo sėdėjo dešinioji Šelbio ranka — dėdė Tomas, kuris 
yra svarbiausias šios istorijos veikėjas, tad turime jį išsa- 
mMiai aprašyti mūsų skaitytojams. Jis buvo aukštas, tvir- 
tas, plačiapetis, oda blizganti, juodas afrikietiškų bruožų 
veidas rimtas, išmintingas, bet drauge malonus ir gerašir- 
diškas. Visa jo laikysena buvo tauri, ori, bet podraug 
kukli bei paprasta. 

Visas jo dėmesys šiuo metu buvo sukauptas į grifelinę 
lentą, kurioje jis lėtai ir rūpestingai vedžiojo raides, pri- 
žiūrimas jaunojo šeimininkų sūnaus Džordžo, gražaus try- 
likos metų berniuko, rodos, gerai suprantančio savųjų pa- 
rIeigų svarbą. 

— Ne taip, dėde Tomai, ne taip! — gyvai sušuko jis, pa- 
matęs, kad dėdė Tomas rūpestingai brėžia d raidės lazdelę 
iš priešingos pusės.— Matai, tu parašei b, o ne d. 

— Še tau! Nejaugi? — tarė dėdė Tomas, nustebęs ir pa- 
garbiai žiūrėdamas, kaip jaunasis mokytojas, norėdamas jį 
pamokyti, greitai ir gražiai rašo ištisą eilę b ir d. Paskui 
stambiais, storais pirštais paėmė grifelį ir ėmė kantriai 
rašyti toliau. 

— Kaip tiems baltiesiems viskas lengvai sekasi! — tarė 
teta Chloja, pakėlusi šakutę su lašinių gabalėlių, kuriuo 
tepė keptuvę, ir su pasididžiavimu žiūrėdama į jaunąjį 
mokytoją. 

— Tiesiog nuostabu, kaip jis puikiai rašo ir skaito! O 
kai tik vakaras — ateina mūsų mokyti! Kaip gražu! 

— Bet, tetule Chloja,, aš labai išalkau,— tarė Džor- 
džas.— Argi pyragas dar neiškepė? 

— Beveik iškepė, mielasis,— atsakė teta Chloja ir, pa- 
kėlusi dangtį, Žvilgtelėjo į prikaistuvį — Antai kaip gra- 
žiai parudęs! Na, pyragų tai aš nesugadinu. Neseniai šei- 
mininkė leido Selei iškepti pyragą. „(Tegul pasimoko“,— 
pasakė jinai. „Ak šeimininke, — sakau,— skaudu žiūrėti, 
kaip gėrybės gadinamos! Pyragas iškilo tik iš vienos pu- 
sės, nei šis, nei tas, tiesiog gėda — visai kaip mano batas. 
Argi ji gali ką iškepti!" 

Taip paniekinusi Selės sugebėjimus, teta Chloja atkėlė 
dangtį, ir visi pamatė gražiai iškepusį pyragą, kuris ne- 
padarytų gėdos nė miesto konditeriui. Svarbiausias patie- 
kalas buvo iškeptas, ir teta Chloja ėmė uoliai triūsti prie 
vakarienės stalo. 

— Ei, Moze, Pitai, pasitraukite, išdykėliai! Palauk, Pole, 
mano brangioji! Tuoj mama ir savo vaikučiui duos šio to. 
O dabar, misteri Džordžai, dėkite į šalį knygas ir sėskitės 
šalia mano senio, aš tuč- 
tuojau atnešiu dešryčių II 
prikrausiu jums pilnas 
lėkštes paplotėlių. 

— Manes namie laukia 
grįžtant vakarienės — pa- 
sakė Džordžas, — bet aš Ži- 
nau, kur geriau, tetule 
Chloja. 

— Žinai, žinai, brangu- 
sis! — tarė teta Chloja, 
kraudama jo lėkštėn pa- 
plotėlius.— Žinai, kad se- 
noji tetulė visada paliks 
skaniausią kąsnelį! Kaipgi 
to nežinosi! 

Tai sakydama, tetulė 
juokais bakstelėjo pirštu 
Džordžą ir skubiai grįžo 
prie savo viryklės. 

— Dabar valgysime py- 


ragą! — tarė Džordžas, kai viryklė liovėsi šnypštusi, ir 
iškėlė virš šio kulinarijos stebuklo didžiulį peilį. 

— Tesaugo jus dievas! — sušuko teta Chloja, baimingai 
čiupdama jį už rankos.— Nejaugi norite jį pjauti tuo 
didžiuliu peiliu? Pyragas susmuks. Jis taip gražiai pakilo, 
o jūs norit jį sugadinti! Aš turiu seną mažytį peiliuką; 
kurį laikau išaštrintą tam tikslui. Matot, slysta kaip per 
sviestą. O dabar valgykit, skanesnio pyrago jums niekad 
neteks ragauti. 

— Tomas Linkenas sako, — tarė Džordžas pilna burna, — 
kad jų Džinė geresnė šeimininkė už tave. 

— Daug jis išmano, tas Tomas Linkenas! — su panieka 
tarė teta Chloja.— Palyginkite jūs tuos Linkenus su mūsų 
šeimininkais. Žinoma, jie dori žmonės, bet šiaip tikri pras- 
čiokai. Apie grožį ničnieko neišmano. Palyginkite misterį 
Linkeną su misteriu Šelbiu! Viešpatie mieliausias! O misis 
Linken — argi ji moka taip didingai įeiti į kambarį kaip 
mano šeimininkė? Taip išdidžiai ir oriail Ak, nepasakokit 
man apie tuos Linkenus! 

Ir teta Chloja iškėlė nosį kaip žmogus, kuris šį tą iš- 
mano. 

— Bet vis dėlto aš pats girdėjau tave sakant,— per- 
traukė ją Džordžas, — kad Džinė nebloga virėja. 

— Taip, sakiau, — atšovė teta Chloja,— ir galiu pakarto- 
ti. Džinė moka gerai pagaminti paprastus valgius, iškepti 
bandeles, užmaišyti duoną, išvirti bulves... Bet jos pa- 
plotėliai ne kažkokie, ne geresni ir ne blogesni už kitų 
virėjų. Tačiau jeigu reikia įmantriau... Ką ji apie tai iš- 
manot Ji ir pyragus kepa, kas teisybė, tai teisybė, bet 
kokia tų pyragų pluta? Ar ji gali suminkyti gerą purią 
tešlą, kuri burnoje tirptų? Buvau nuėjusi pas ją per mis 
Merės vestuves. Džinė parodė man vestuvėms iškeptus py- 
ragus. Mes su Džine geros draugės, ir aš nepasakiau jai 
nė vieno žodžio... Bet, misteri Džordžai! Aš visą savaitę 
iš gėdos negalėčiau sumerkti akių, iškepusi tokius pyra- 
gus. O ji nė į galvą neima. 

— Manau, jog Džinei jie atrodė labai geri, — tarė Džor- 
džas. 

— O kaipgi! Kitaip nebūtų pasigyrusi, vargšelė! Jai nė 
į galvą neatėjo, kad jie niekam tikę! Tas ir yra, kad jos 

šeimininkai nieko nenutuokia, ir iš Džinės nėra ko norėti. 
Tai ne jos kaltė. Ak, misteri Džordžai, jūs negalite supras- 
ti, kokioje šeimoje augate ir kokį išsilavinimą gaunate! 

Teta Chloja atsiduso ir susijaudinusi pakėlė į viršų 
akis. 

— Užtat'aš puikiai suprantu, kokia laimė valgyti tokius 
pyragus ir pudingus,— tarė Džordžas.— Pasiklauskit Tomą 
Linkeną, kaip aš dėl to prieš jį nosį riečiu. 

Teta Chloja šleptelėjo ant kėdės ir ėmė taip nuoširdžiai 
juoktis iš šio jaunojo šeimininko sąmojo, kad per jos 
blizgančius juodus skruostus net ašaros riedėjo. Besijuok- 
dama ji baksnojo ir tapšnojo Džordžą per petį, priekaiš- 
taudama, kad, girdi, jis galįs ją numarinti ir kad vieną 
gražią dieną tikriausiai numarinsiąs; o paskui vėl imda- 
vo juoktis, dar smarkiau ir dar garsiau, kol pagaliau Džor- 
džas rimtai ėmė manyti, kad jo sąmojis esąs itin pavo- 
jingas ir kad ateityje su juokais turįs būti atsargesnis. 

— Jūs iš tikrųjų Tomui taip pasakėte? Jau tie jaunuo- 
liai! Ko tik jie nesugalvoja! Ir nosį prieš Tomą riečiat? 
O viešpatie! Ak, mielasis, jūs ir numirėlį galėtumėt pra- 
juokinti! 

— Taip — atsakė Džordžas.— Aš jam tiesiai pasakiau: 
„Tomai, tu turėtum paragauti tetos Chlojos pyragų. Tai 
bent pyragai!“ 

— Gaila, kad Tomas negalėjo jų paragauti, — pasakė 
teta Chloja, kurios gerą širdį, matyt, labai sujaudino toks 
liūdnas Tomo likimas.— Jūs turėtumėt kada pakviesti jį 
pietų, misteri Džordžai, — pridūrė ji — Tai būtų labai gra- 
žu. Žinote, nereikia prieš nieką puikautis. Turėtumėte tai 
visada atsiminti, — labai rimtai pasakė teta Chloja. 

— Gerai, pats ketinau Tomą pakviesti kurią nors dieną 
ateinančią savaitę, — pasakė Džordžas.— O jau tu, tetule 
Chloja, pasistenk jį nustebinti. Pavalgydink taip, kad il- 
gai mūsų vaišes atsimintų. 

— Taip, taip, būtinai, — tarė nudžiugusi teta Chloja.— 
Pamatysite. Juk kokių tik pietų pas mus nėra buvę! Ar 
galima užmiršti tą vištienos paštetą, kurį iškepiau, kai pas 
mus pietavo generolas Noksas. Aš vos nesusibariau su 
šeimininke dėl plutos. Nežinau, ką tos ponios kartais sau 
mano. Žmogus, kaip sakoma, neša didžiulės atsakomybės 

krūvį, nori įdėti į gaminį visą savo sielą, o jos sukinėjasi 
aplinkui, visur kaišioja nosį ir kliudo. Šeimininkė stovėjo 
prie pat manęs ir nurodinėjo, ką kaip daryti. Pagaliau aš 
neištvėriau ir pasakiau: „Pažiūrėkite, ponia, į savo gra- 
žias baltas rankas su ilgais pirštais ir žiedais, kurie spindi 
lyg rasos ant mano baltų lelijų. Ir pažvelkite į mano di- 
džiules juodas letenas. Ar jums neatrodo, kad viešpats 
mane sutvėrė virtuvėje pyragus kepti, o jus — būti sve- 
tainėje?“ Taip tiesiai ir išdrožiau. 

— Oką pasakė mama? — paklausė Džordžas. 

— Ką pasakė? Nusišypsojo savo didelėmis gražiomis 
akimis ir sako: „Gerai, tetule Chloja, tegul bus, kaip jūs 
norit“, — ir nuėjo į svetainę. Ji turėjo man galvą suskal- 
dyti už tokį storžieviškumą. Bet nieko nepadarysi, toks 
jau mano būdas: aš negaliu nieko dirbti, kai šeimininkė 
virtuvėje. 

— O tie pietūs buvo puikūs, aš gerai prisimenu... Visi 
gyrė, — tarė Džordžas. 

— Matot! Argi aš nestovėjau prie valgomojo durų tą 
dieną? Argi nemačiau, kaip generolas tris kartus paprašė 
to pašteto? Ir pasakė: „Jūs turite nepaprastai puikią Vi- 
rėją, misis Šelbi." Garbės žodis, vos nenumiriau. O gene- 
rolas supranta, kur prasti valgiai, kur geri, — išdidžiai pri- 
dūrė teta Chloja.— Puikus žmogus tas generolas! Jo gimi- 
nė yra viena garsiausių senojoje Virginijoje. Ir apie valgį 
jis išmano ne prasčiau už mane. Matote, misteri Džor- 
džai, apie pyragą reikia nusituokti, o ne kiekvienas su- 
pranta, koks jis yra ir koks turėtų būti. Generolas su- 
pranta,— aš tuojau tai pastebėjau. O taip, jis supranta, 
kas yra geras pyragas! 

Tuo metu Džordžas jau buvo tiek prisikimšęs, kad dau- 
giau nebelindo nė vienas kąsnis (taip atsitinka net ber- 
niukams, nors, tiesa, labai retai), ir pagaliau pastebėjo dvi 
garbanotas galveles ir blizgančias akis, kurios iš priešin- 
go kambario kampo godžiai varstė čia jį, čia tetą Chloją. 

— Moze, Pitai, gaudykit! — sušuko jis, atlaužė didelius 
gabalus pyrago ir metė jiems.— Jūs irgi norit, tiesa? Te- 
tule Chloja, iškepk ir jiems paplotėlių. 

Džordžas ir Tomas pasitraukė į jaukų kampą prie židi- 
nio, o tuo metu teta Chloja, prikepusi krūvą paplotėlių, 

pasisodino ant kelių mažytę ir ėmė pakaitomis kimšti ga- 
galėlius čia jai, čia sau į burną, čia Mozei su Pitu, kuriems 
buvo daug maloniau valgyti, raičiojantis po stalu, kute- 
nant vienam antrą ir tolydžio tampant mažylę už kojyčių. 

— Ar neisit šalin! — šaukė motina, kartkartėmis švel- 
niai paspirdama po stalu įsisiautėjusius berniukus.— Ar 
negalite būti mandagesni, kai baltieji ateina į svečius? 
Liaukitės, ar girdit, nes aš jums parodysiu, kur pipirai 
auga, kai misteris Džordžas išeis! 

Sunku pasakyti, ką reiškė šis grasinimas. Šiaip ar taip, 
dėl savo neaiškumo jis padarė jauniesiems nusidėjėliams 
labai menką įspūdį. 

— O viešpatie! — sušuko dėdė Tomas.— Dabar jie taip 
įsidūko, jog jų nebenuraminsi. | 

Berniukai, kurių rankos ir veidai buvo sirupuoti, išlin- 
do iš pastalės ir agniai puolė bučiuoti mažylę. 

— Atsitraukit! — šaukė motina, stumdama šalin jų gar- 
banotas galvas.— Sulipsit į krūvą, paskui plėšte neatplėši 
vieną nuo kito. Drožkit prie šulinio ir nusiprauskit! — kal- 
bėjo jinai, šiuos žodžius palydėdama pliaukštelėjimu, ku- 
ris garsiai nuskambėjo, bet mažuosius tik dar labiau pra- 
juokino. Visa krūva išvirto pro duris ir ėmė džiaugs- 
mingai krykštauti. 

— Ar jūs matėt kada nors tokius nepakenčiamus vai- 
kus? — geraširdiškai paklausė teta Chloja ir, paėmusi tam 
skirtą seną rankšluostį, suvilgė jį vandeniu iš suskeldėju- 
sio virdulio ir ėmė šluostyti sirupuotą mažytės veidą ir 
rankutes. 

Nutrynusi mergaitei veidelį taip, kad net ėmė blizgėti, 
teta Chloja pasodino ją Tomui ant kelių, o pati pradėjo 
tvarkyti stalą. Mergytė su neapsakomu malonumu tąsė 
Tomą už nosies, draskė jam veidą, putliomis rankutėmis 
taršė garbanotus jo plaukus. 

— Na, ar neišdykusi mergaitė? — tarė Tomas, laikyda- 
mas ją atokiau, kad galėtų matyti visą; paskui atsistojęs 
pasisodino ją ant plačių savo pečių ir ėmė straksėti iI 
šokti po kambarį. Džordžas mojavo nosine, o Mozė ir Pi- 
tas, kurie jau buvo spėję grįžti, bėgiojo iš paskos, riau- 
modami kaip lokiai, kol tetai Chlojai „galva ėmė plyšti 
nuo triukšmo“. Bet tetos Chlojos niekas nepaisė. Jos pa- 

čios žodžiais tariant, tokie išdykavimai buvo kasdienis 
reiškinys trobelėje, ir paprastai visi linksmindavosi tol, 
kol, netekę jėgų, krisdavo žemėn. 

— Na, gal jau pasilinksminot,— pasakė teta Chloja, 
traukdama į kambario vidurį prastą lovutę su ratukais,— 
Moze, ir tu, Pitai, eikit miegoti. 


* * * 


Tuo metu šeimininko namuose vyko visai kitokia scena. 

Tame pačiame valgomajame prie stalo, apkrauto popie- 
riais ir rašymo reikmenimis, sėdėjo vergų pirklys ir mis- 
teris Šelbis. 

Misteris Šelbis skaičiavo banknotų krūveles ir davė jas 
Heiliui, kuris skaičiavo iš naujo. 

— Teisingai, — tarė pirklys,— dabar belieka tik pasi- 
rašyti štai čia. 

Misteris Šelbis greitai prisitraukė arčiau pardavimo do- 
kumentus ir pasirašė, lyg žmogus, skubąs atlikti labai ne- 
malonų reikalą, o paskui atstūmė juos nuo savęs drauge 
su pinigais. 

Heilis, išsitraukeęs iš gerokai padėvėto sakvojažo per- 
gamentą, peržvelgė jį ir padavė misteriui Šelbiui, o tas 
griebė jį vos tvardydamas nekantrumą. 

— Na, reikalas baigtas, — pasakė pirklys atsistodamas. 

— Baigtas! — niūriai tarė misteris Šelbis ir, giliai atsi- 
dusęs, pakartojo: — Baigtas! 

— Neatrodo, kad būtumėt tuo patenkintas, — pasakė 
pirklys. 

— Heili,— tarė misteris Šelbis,— tikiuosi, kad jūs neuž- 
miršote davęs garbės žodį, jog neparduosite Tomo, prieš 
tai nesužinojęs, į kokias rankas jis pateks. 

— O jūs pardavėte, sere,— tarė pirklys. 

— Juk žinote, kad mane aplinkybės privertė, — išdidžiai 
atsakė Šelbis. 

— Na, jos ir mane gali priversti — atsakė pirklys.— 
Tačiau aš pasistengsiu jūsų Tomą įtaisyti į gerą vietą, 
o dėl mano elgesio su juo. galite būti ramus. Jei aš dėkoju 
dievui už ką, tai tik už tai, kad niekuomet. su niekuo ne- 
būnu žiaurus. 

Prisimindamas Heilio humaniškus principus, misteris 
Šelbis anaiptol nebuvo tikras dėl jo pažadų, bet kadangi 
jokios kitos išeities negalėjo rasti, tai, netardamas nė žo- 
džio, išleido pirklį pro duris ir, likes vienas, užsirūkė ci- 
garą. 


V skyrius 


KURIAME PASAKOJAMA, KĄ JAUČIA GYVOJI PREKĖ, 
ATITEKDAMA NAUJAM ŠEIMININKUI 


Misteris ir misis Šelbiai nuėjo į miegamąjį. 

Jis sėdėjo atsilošęs dideliame krėsle ir skaitė tą dieną 
gautą korespondenciją, o ji stovėjo prieš veidrodį, šukuo- 
damasi įmantriai Elizos sudėtus plaukus. Pamačiusi savo 
tarnaitės išblyškusį veidą ir įkritusias akis, ji atleido ją 
tą vakarą anksčiau ir liepė eiti gulti. O dabar, pindamasi 
kasas, staiga prisiminusi rytinį juodviejų pasikalbėjimą, 
ji atsigręžė į vyrą ir atsainiu balsu paklausė: 

— Tarp kitko, Arturai, kas tasai neišauklėtas žmogus, 
kurį jūs atsivedėte šiandien pietauti? 

— Heilis,— atsakė Šelbis, neatitraukdamas akių nuo 
laiško ir neramiai muistydamasis krėsle. 

— Heilis? Kas gi jis ir ko jam čia reikia? 

— Turėjau su juo reikalų, kai paskutinį kartą buvau 
Natčeze,— atsakė Šelbis. 

— Ir dėl to jis drįsta ateiti čia pietauti ir jaučiasi pas 
mus kaip namie? 

— Aš pats jį pakviečiau. Turėjau su juo šiokių tokių 
sąskaitų. 

— Ar jis vergų pirklys? — vėl paklausė misis Šelbi, pa- 
stebėjusi, kad jos vyras kažkaip nesmagiai jaučiasi. 

— Ką jūs, mano brangioji? Iš kur jums kilo tokia min- 
tis? — tarė Šelbis, žvelgdamas į ją. 

— Iš niekur. Tik šiandien po pietų Eliza atėjo pas ma- 
ne labai susirūpinusi, verkdama ir pasakė, kad jūs kal- 
bėjote su vergų pirkliu ir kad jis patarė jums parduoti 
jos berniuką. Keistuolė! 

— Ji taip sakė? — tarė misteris Šelbis ir valandėlę 
spoksojo į laišką, nepastebėdamas, kad laiko jį aukštyn 
kojomis. 

„Vis vien paaiškės, tad juo greičiau, juo geriau“, — pa- 
galvojo jis. 

— Aš pasakiau Elizai,— tęsė misis Šelbi, tebesišukuoda- 
ma plaukus, — kad ji kvailutė ir kad visi jos nuogąstavi- 
mai nesąmonė, kad jūs niekad neturite jokių reikalų su 
vergų pirkliais. Juk jums nė į galvą neateitų pardavinėti 
mūsų tarnus, juo labiau tokiam žmogui. 

— Taip, Emile, — prabilo jos vyras, — iki šiol neateida- 
vo. Bet mano reikalai tokie blogi, jog aš nieko negaliu 
padaryti. Turiu parduoti kurį nors vergą! 

— Šitam žmogui? Negali būti! Misteri Šelbi, jūs juo- 
kaujate! 

— Deja, aš kalbu rimtai — atsakė misteris Šelbis.— Aš 
sutikau parduoti Tomą. 

— Ką! Mūsų Tomą? Tą gerą, atsidavusį žmogų, kuris 
nuo pat mažens buvo ištikimas jūsų tarnas! O misteri Šel- 
bi! Juk žadėjote jam laisvę — mes abu šimtus kartų kal- 
bėjome jam apie tai! Dabar jau viskuo galiu patikėti. 
Dabar aš tikiu, kad jūs galėjote parduoti ir mažąjį Harį, 
vienintelį vargšės Elizos vaikelį! — pasakė misis Šelbi 
liūdnu, pasipiktinimo kupinu balsu. 

— Na, jeigu norite viską žinoti, tai aš ir tą padariau: 
sutikau parduoti abu — Tomą ir Harį. Ir nesuprantu, ko- 
dėl aš esu laikomas kažkokiu pabaisa. Juk pasielgiau taip, 
kaip kiti elgiasi kas dieną. 

— Bet kodėl išrinkote Tomą ir Harį? — paklausė misis 
Šelbi.— Jeigu jums reikia parduoti kuriuos nors iš vergų, 
tai kodėl būtinai juos? 

— Todėl, kad už juos aš gausiu daugiau negu už kitus, 
štai kodėl. Jeigu norite, galiu ir kitus parduoti. Pirklys 
Man siūlė gerą kainą už Elizą, gal tai jums geriau patiktų? 

— Niekšas! — piktai sušuko misis Šelbi. 

— Bijodamas jus įskaudinti, aš nė girdėti apie tai ne- 
Norėjau, tad būkite man bent kiek atlaidesnė. 

— Mano brangusis,— tarė misis Šelbi susitvardžiusi— 
atleiskite man. Aš pasikarščiavau. Viskas taip netikėta! 
Visai nebuvau tam pasiruošusi. Bet jūs leisite užtarti ke- 

liais žodžiais vargšus. Tomas, nors ir juodaodis, yra kil- 
niaširdis, ištikimas žmogus. Aš esu tikra, misteri Šelbi, jis 
nedvejodamas atiduotų už jus savo gyvybę. 

— Žinau. Bet kas iš to? Aš nieko negaliu padaryti. 

— Argi ne geriau mums būtų aukotis? Aš sutinku pa- 
kelti savo dalį nepritekliaus. O misteri Šelbi, aš stengiau- 
si, iš visos širdies stengiausi, kaip ir dera krikščionei, at- 
likti savo pareigą ir padėti šioms paprastoms, vargšėms, 
pavergtoms būtybėms. Tiek metų rūpinausi jais visais, 
prižiūrėjau, man buvo žinomi visi jų Mažiausi vargai ir 

džiaugsmai. Ar aš galėsiu pažvelgti šiems žmonėms į akis, 
jei dėl menkos naudos mes parduodame tokį ištikimą, pui- 
kų, patikimą vergą kaip Tomas ir atplėšiame jį nuo viso 
to, ką mokėme mylėti ir vertinti! Aš mokiau juos šeimy- 
ninių pareigų — tėvų ir vaikų, vyro ir žmonos. Kaip ga- 
liu viešyai pripažinti, kad mes nebepaisome pačių šven- 
čiausių pareigos, giminystės ryšių, vos tik kalba užeina 
apie pinigus. Aš aiškindavau Elizai apie jos pareigas savo 
berniukui, apie tai, kaip ji turinti jį auklėti; o ką dabar 
jai pasakysiu, jeigu jūs jį atplėšite nuo jos ir parduosite 
žmogui be principų, nemokšai, ir vien tik todėl, kad iš- 
saugotumėt truputį pinigų? Ir kaip jinai galės mumis 
tikėti, pamačiusi, kad ją apgavome ir pardavėme jos 
vaiką? 

— Man labai gaila, kad jūs taip dedatės į širdį visa tai, 
Emile, iš tikrųjų labai gaila, — pasakė misteris Šelbis.— Aš 
taip pat gerbiu jūsų jausmus, nors ir ne visai jiems pri- 
tariu. Bet sakau rimtai — viskas veltui, nieko negaliu pa- 
keisti. Aš nenoriu jums visko pasakoti, Emile, bet, trum- 
pai tariant, kitos išeities nėra — reikia arba viską par- 
duoti, arba juos du. Arba jie, arba viskas. Heilis turi 
mano įkaitų lakštus, ir jeigu jam nesumokėsiu tuojau pat, 
jis atims visą mūsų turtą. Aš taupiau, rinkau, skolinau, 
vos nėjau elgetauti, bet skolai padengti trūko kaip tik tos 
sumos, ir aš turėjau juos paaukoti. Heilis įsigeidė berniuko 
ir tik su tokia sąlyga sutiko sutvarkyti tą reikalą. Aš jo 
valdžioje ir negalėjau kitaip pasielgti. Jūs taip jaudina- 
tės dėl jų pardavimo, bet ar būtų geriau, jeigu reiktų 
visus parduoti 

Misis Šelbi atrodė labai sukrėsta. Pagaliau, nusigręžusi 
į tualetinį staliuką, užsidengė rankomis veidą ir sudejavo. 

— Dievo prakeikta vergovė! Žema, niekinga, nekenčia- 
ma vergovė! Prakeiktas šeimininkas, prakeiktas vergas! 
Aš buvau kvaila, manydama, kad galiu pataisyti šią bai- 
sią blogybę. Kokia nuodėmė laikyti vergus, esant tokiems 
įstatymams kaip mūsų! Kai dar buvau maža, aš visuomet 
tai jaučiau, bet maniau galėsianti ką pakeisti. Man atrodė, 
kad gerumas, švelnumas ir atidumas gali mūsų vergams 
Pagražinti gyvenimą, padaryti jį geresnį už laisvę. Kokia 
aš buvau kvaila! 

— O Emile, jūs pasidarėte tikra abolicionistė !! 

— Abolicionistė! Jeigu abolicionistai žinotų viską, ką 
aš žinau apie vergovę, tada galėtų kalbėti! Ne, mums nėra 
ko iš jų Mokytis. Juk aš niekad nemaniau, jog vergovė 
teisėtas dalykas, niekuomet nenorėdavau turėti vergų. 

— Vadinasi, šiuo atžvilgiu jūs skiriatės nuo daugelio 
protingų ir pamaldžių žmonių, — tarė misteris Šelbis— 
Prisiminkite praėjusio sekmadienio pamokslą. 

— Aš nenoriu klausyti tokių pamokslų. Mūsų bažny- 
čioje tokie pamokslai neturėtų būti sakomi. Kunigai ne- 
pajėgia kovoti su šia blogybe, kaip ir mes,— bet kam ją 
ginti! Niekada negalėjau to suvokti. Aš manau, kad ir 
jums tas pamokslas nepatiko. 

— Taip,— pasakė misteris Šelbis.— Turiu pasakyti, kad 
kunigai kartais nueina toliau, negu drįstame mes, vargšai 
nusidėjėliai. Mes, pasauliečiai, turime kartais nematyti 
daugelio dalykų ir prie daug ko priprasti, į daug ką žiū- 
rėti pro pirštus. Bet kai kunigai arba moterys peržengia 
kuklumo ar moralės ribas, — tai jau negerai. Dabar, ti- 
kiuosi, mano brangioji, jūs įsitikinot, kad kitaip būti ne- 
galėjo ir kad aš padariau visa, ką leido aplinkybės. 

— O taip taip! — skubiai tarė misis Šelbi, išsiblaškiusi 
vartydama rankoje savo auksinį laikrodį. — Aš neturiu 
vertingų brangenybių, — pridūrė ji susimąsčiusi, — bet gal 
šitas laikrodis tiks? Už jį buvo brangiai sumokėta. Aš vis- 
ką paaukočiau, kad tik galėčiau išgelbėti bent Elizos 
vaiką. 

— Man gaila, labai gaila,— tarė misteris Šelbis — kad 
jus tai liūdina, bet dabar nėra kas daryti. Viskas baigta, 
Emile. Pardavimo dokumentai jau pasirašyti ir yra Heilio 
rankose. Ir jūs turite būti dėkinga, kad neatsitiko dar blo- 
giau. Šis žmogus galėjo sužlugdyti mus, o dabar mes išsi- 
gelbėjome... Jeigu jūs pažintumėt tą žmogų taip, kaip 
aš jį pažįstu, suprastumėt, kad mes buvome ant bedugnės 
krašto. 

— Argi jis toks žiaurus? 


I! XIX a. antroje pusėje JAV buvo paplitęs judėjimas už negrų 
vergovės panaikinimą. To judėjimo dalyviai buvo vadinami aboli- 
cionistais. 

— Ne, ne žiaurus... Bet kietasprandis, kurio gyvenimo 
tikslas — prekyba ir pelnas. Jis nejautrus, nepermaldau- 
jamas ir negailestingas kaip mirtis. Jis parduotų savo 
tikrą motiną, jei gautų daug pinigų, visai negeisdamas 
senutei nieko bloga. 

— Ir šitas niekšas yra mūsų gerojo, ištikimojo Tomo 
ir Elizos vaiko šeimininkas! 

— Taip, brangioji, ir man labai sunku, man skaudu apie 
tai pagalvoti. Heilis nori greičiau viską baigti ir rytoj pat 
juos pasiimti. Aš liepsiu pabalnoti arklį ir išjosiu anksti 
rytą, nes negaliu matyti Tomo. Ir jūs taip pat geriau iš- 
važiuotumtėt kur nors ir pasiimtumėt Elizą. Tegul ji viso 
to nemato. 

— Ne, ne,— tarė misis Šelbi — aš nenoriu būti šio žiau- 
raus sandėrio bendrininke! Aš eisiu Tomo aplankyti — te- 
padeda jam dievas pakelti šią nelaime! Tegu jie bent 
pamato, kad jų šeimininkė užjaučia juos ir liūdi drauge 
su jais. O apie Elizą aš nė pagalvoti nedrįstu. Teatleidžia 
mums dievas! Už ką mus užgriuvo ši skaudi nelaimė! 

Misteris ir misis Šelbiai nė neįtarė, kad jų pasikalbėji- 
mą girdi dar vienas žmogus. 

Šalia jų miegamojo buvo podėlis su durimis į korido- 
rių. Kai misis Šelbi leido Elizai išeiti, ji, karštligiško su- 
sijaudinimo apimta, prisiminė šitą podėlį, pasislėpė jame 
ir, priglaudusi ausį prie durų plyšio, nepraleido nė vieno 
šito pokalbio žodžio. 

Kai balsai nutilo, ji atsikėlė ir vogčiomis išsėlino. 

Išbalusi, drebanti, rūsčiu veidu ir sučiauptomis lūpomis 
ji atrodė visai nepanaši į tą švelnią, nedrąsią būtybę, ko- 
kia buvo iki šiol. Ji atsargiai perėjo koridorių, akimirkai 
sustojo prie misis Šelbi durų, paskui apsigręžė ir įslinko 
į savo kambarį. 

Tai buvo jaukus, švarus kambariukas tame pačiame 
aukšte, kaip ir šeimininkės kambariai. Štai mielas saulėtas 
langas, prie kurio ji dažnai sėdėdavo dainuodama ir siū- 
dama. Štai knygų spintelė, kur lentynose eilėmis buvo 
sudėti įvairūs mažmožiai — kalėdų švenčių dovanos; štai 
spintoje ir stalčiuose jos kuklūs drabužiai. Žodžiu, šis 
kampelis — tai jos namai, ir kokia laiminga ji buvo, gy- 
vendama juose! Čia pat lovelėje miegojo jos berniukas. 

Ilgos jo garbanos draikėsi aplink ramų veidelį, rožinės lū- 
putės buvo pravertos, mažos, putlios rankutės padėtos vir- 
šum antklodės, o šypsena it saulės spindulys buvo nušvie- 
tusi visą jo veidelį. | 

— Vargšas berniuk! Vargšas mažyti! — sušnabždėjo Eli- 
za.— Jie tave pardavė! Bet tavo mama išgelbės tave! 

Nė viena ašara nenukrito ant pagalvės. Tokiomis mi- 
nutėmis širdis ašarų nelieja; ji plūsta kraujais ir tyli. Eli- 
za paėmė popieriaus lapą, pieštuką ir skubiai parašė: 

„O šeimininke, brangioji mano šeimininke, nelaikykite 
manes nedėkinga, neminėkite manęs bloguoju! Girdėjau, 
ką jūs šįvakar su šeimininku kalbėjote. Aš pasistengsiu 
išgelbėti savo berniuką — nesmerkite manęs už tai! Te- 
laimina jus dievas ir teatlygina už jūsų gerumą!“ 

Skubiai sulanksčiusi ir užrašiusi 
laišką, ji nuėjo prie spintos, surinko 
sūnaus drabužius ir nosine tvirtai 
pririšo tą ryšulėlį prie savo juos- 
mens. Motinos širdis tokia jautri, jog 
net šią baisią valandą ji neužmiršo 
įsprausti į ryšulėlį keleto vaiko mė- 
giamų žaislų, palikusi tik ryškiai nu- 
spalvintą papūgą, kad galėtų pra- 
linksminti vaiką, kai jis pabus. 
Pažadinti mažąjį miegalių buvo ne- 
lengva, bet jis pagaliau atsisėdo ir 
ėmė žaisti su savo paukšteliu, kol 
motina rišosi kepuraite ir kakla- 
juostę. 

— Kur eini mama? — paklausė 
Ė jis, kai ji priėjo prie lovos, laikyda- 
ma rankoje jo apsiaustėlį ir kepurę. 

Motina pasilenkė ties juo ir taip 
rimtai pažiūrėjo jam į akutes, jog 
jis iš karto suprato, kad atsitiko 
kažkas nepaprasta. 

— Tyliai, Hari, — tarė jinai. — Gar- 
siai kalbėti negalima, nes jie mus 
išgirs. Piktas Žmogus norėjo atimti iš 
mamos mažąjį Harį ir nusinešti į tam- 


sią naktį, bet mama jam neleis to padaryti. Ji uždės savo 
mažam berniukui kepurėlę, apvilks palteliu ir pabėgs 
su juo, kad tas bjaurus žmogus negalėtų jo pagauti. 

Tai sakydama, ji užrišo vaikui kepuraitę, užsegiojo vi- 
sas sagas, paėmė jį ant rankų ir liepė tylėti. Paskui, ati- 
dariusi kambario duris, pro kurias galima buvo išeiti į ve- 
randą, ji tyliai išslinko į lauką. 

Buvo šalta, žvaigždėta naktis, ir motina apgaubė vaiką 
skara; bemiukas, jausdamas neaiškią baimę, apkabino jos 
kaklą ir nutilo. 

Senasis Brunas, didžiulis niufaundlendų veislės šuo, ku- 
ris miegojo prie verandos durų, išgirdęs jos žingsnius, at- 
sistojo ir ėmė urgzti. Ji tyliai pašaukė jį vardu, ir senas 
jos Mylimas vaikystės žaidimų draugas, vizgindamas uo- 
dega, tuoj pasiruošė ją sekti, nors savo šunišku protu, 
matyt, niekaip negalėjo suprasti, ką reiškia šis neatsargus 
pasivaikščiojimas naktį. Šunį turbūt kankino neaiškios 
abejonės, ar tik ji nebus ką bloga sumaniusi, nes jis daž- 
nai sustodavo, žiūrėdavo tai į ją, tai į namus ir pasvarstęs 
vėl kiūtindavo iš paskos. Po valandėlės jie jau buvo prie 
dėdės Tomo trobelės, ir Eliza tyliai pabarbeno į langą. 

— Dieve mano, kas ten? — sušuko teta Chloja, pašok- 
dama ir greitai atitraukdama užuolaidą.— Nejaugi čia Eli- 
za? Apsirenk, seni! Ir senasis Brunas atsivilko iš paskos. 
Kas gi jai atsitiko? Einu atidaryti. 

Ji greitai atidarė duris, ir šviesa, krentanti nuo lajinės 
žvakės, kurią Tomas paskubomis uždegė, apšvietė iškan- 
kintą pabėgėlės veidą ir tamsias, paklaikusias akis. 

— Dieve mano! Į tave baisu žiūrėti, Lize! Tu sergi? 
Kas tau? 

— Dėde Tomai, tetule Chloja, aš bėgu iš čia ir nešuo- 
si savo vaiką. Šeimininkas pardavė jį! 

— Pardavė?! —lyg aidas pakartojo abu, iš pasibaisėji- 
mo pakeldami aukštyn rankas. 

— Taip, pardavė jį! — tvirtai pasakė Eliza.— Šįvakar aš 
pasislėpiau podėlyje šalia šeimininkės durų ir girdėjau, 
kaip šeimininkas jai pasakė, kad pardavęs mano Harį ir 
jus, dėde Tomai... Abu vergų pirkliui. Ir šeimininkas pa- 
Sakė, kad rytą išjosiąs iš čia, o tasai žmogus turįs ateiti 
dieną jūsų pasiimti. 

Jai kalbant, Tomas stovėjo iškėlęs rankas, plačiai iš- 
plėstomis akimis, tarsi sapnuodamas. Pagaliau, palengva 
suvokęs šių žodžių prasmę, jis bejėgiškai susmuko į seną 
kėdę ir nuleido galvą ant kelių. 

— Gerasis dieve, pasigailėk mūsų! — sušuko teta 
Chloja. 

— Nejaugi tai tiesa! Ką gi jis padarė, kad šeimininkas 
turėtų jį parduoti? 

— Jis nieko nepadarė, čia visai kas kita, ir šeimininkas 
nenorėjo jų parduoti, o juo labiau šeimininkė: ji visuomet 
buvo gera... Aš girdėjau, kaip ji maldavo ir prašė už 
mus. Bet šeimininkas pasakė, kad jis kitaip negalįs, kad 
esąs skolingas tam žmogui, ir šis laikąs jį savo valdžio- 
je. .. Ir jeigu jis anam neatsilyginsiąs, teksią parduoti dva- 
rą, Visus žmones ir išvažiuoti iš čia. Jis taip ir pasakė, 
aš girdėjau... arba jis turėsiąs parduoti Tomą ir Harį, 
arba visus... Tasai žmogus jį privertęs tai padaryti. Šei- 
mininkas pasakė, kad jam esą labai gaila. O šeimininkė... 
Kad jūs būtumėt girdėję! Žinau, kad aš negerai elgiuosi, 
bet kitaip negaliu. 

— Na, seni? — tarė teta Chloja.— O kodėl tu nebėgi? 
Lauksi, kol tave nuveš žemyn upe ten, kur negrai miršta 
nuo mušimo ir bado? Aš jau geriau mirčiau, negu važiuo- 
čiau į tokį pragarą. Dar yra laiko: bėk su Lize, juk turi 
leidimą išeiti ir pareiti bet kuriuo laiku. Negaišk! Aš tuoj 
sudėsiu tavo daiktus. 

Tomas iš lėto pakėlė galvą, liūdnai, bet ramiai apsižval- 
gė ir tarė: 

— Ne, aš nebėgsiu. Tegul Eliza bėga, tai jos teisė! Aš 
jos neatkalbinėsiu. Jai negalima pasilikti, bet tu girdėjai, 
ką ji pasakė. Jeigu jau reikia parduoti arba mane, arba 
visus kitus Žmones, tai tegul parduoda mane. Aš manau, 
kad galėsiu pakelti savo nelaimę kaip ir visi, — pridūrė 
jis, bet jo plati, galinga krūtinė suvirpėjo lyg nuo raudos 
ar dejonės.— Šeimininkas visuomet rasdavo mane vieto- 
je — ras ir dabar. Aš niekad jo neapgaudinėjau, niekad 
piktam nenaudojau savo leidimo ir niekuomet nepanaudo- 
siu. Jei tenka paaukoti dvarą ir parduoti visus, tai ge- 
riau tegul parduoda mane vieną. Šeimininko nereikia kal- 
tinti, Chloja, jis pasirūpins tavimi ir mūsų vargšais... 

Tardamas šiuos žodžius, jis atsigrįžo į prastą su ratu- 
kais lovą, pilną mažų, garbanotų galvelių, ir neteko jėgų. 
Atsirėmė į kėdės atlošą ir didelėmis savo rankomis užsi- 
dengė veidą. Nuo jo gailios, kimios raudos drebėjo kėdė, 
O stambios ašaros riedėjo pro pirštus ir krito ant grindų. 

— Šiandien mačiau savo vyrą,— tarė Eliza nuo durų.— 
Bet tada dar nieko nežinojau. Jam ten pasidarė nebeįma- 
noma kentėti, ir šiandien jis man pasakė ketinąs pabėgti. 
Pasistenkit, jei galėsit, jam pranešti apie mane. Pasaky- 
kite, kodėl išėjau. Ir pasakykit, kad aš pabandysiu rasti 
kelią į Kanadą. O jeigu jo daugiau nebematysiu... Pa- 
šaukit Bruną,— pridūrė ji,— uždarykit duris ir neišleiskit 
jo! Vargšas gyvulėlis! Jam negalima manęs sekti! 

Dar keli paskutiniai atsisveikinimo žodžiai, ašaros ir, 
spausdama prie krūtinės nustebusį ir išsigandusį vaikelį, 
ji tyliai išslinko. 


VI skyrius 
VISKAS PAAIŠKĖJA 


Misteris ir misis Šelbiai po ilgai užtrukusio ginčo ne- 
greit užmigo ir sekantį rytą miegojo ilgiau negu pa- 
prastai. 

— Stebiuosi, kur dingo Eliza, — tarė misis Šelbi, jau 
kelintą kartą veltui skambindama varpeliu. 

Misteris Šelbis stovėjo prieš veidrodį, galąsdamas skus- 
tuvą. Tuo metu atsidarė durys, ir įėjo tamsiaodis tarnas, 
nešdamas vandens skutimuisi. 

— Endi,— tarė jam šeimininkė,— pasibelsk į Elizos du- 
ris ir pasakyk, kad aš jau triskart jai skambinau. ., Varg- 
šelė! — pridūrė ji atsidusdama. 

Endis greitai sugrįžo išvertęs iš nustebimo akis. 

— Dieve, šeimininke! Visi Lizės stalčiai atidaryti, visi 
daiktai išmėtyti, ir aš manau, kad ji bus pabėgusi! .. 

Misteris Šelbis ir jo žmona tučtuojau suprato, kas 
įvyko. 

— Vadinasi, ji įtarė ir pabėgo! — sušuko misteris 
Šelbis. 

— Ačiū dievui! — pasakė misis Šelbi.— Tikiuosi, kad 
ji pabėgo. 

— Žmona, jūs paikai kalbate! Iš tikrųjų, man bus la- 
bai nemalonu, jeigu ji pabėgo. Heilis matė, jog aš neno- 
rom pardaviau jos berniuką, ir pamanys, kad padėjau jį 
paslėpti. Tai mano garbės reikalas. 

Ir misteris Šelbis skubiai išėjo iš kambario. 

Apie ketvirtį valandos namuose nesiliovė lakstymas, 
šauksmas, durų varstymas, visur šmėsčiojo įvairiausių 
spalvų veidai. Vienintelis asmuo, galėjęs nušviesti visą 
šį reikalą, buvo vyriausioji virėja teta Chloja, bet ji ty- 
lėjo. Seniau linksmas jos veidas buvo niūrus kaip juodas 
debesis, ir ji tylėdama kepė pusryčiams pyragėlius, lyg 
nematytų ir negirdėtų aplink vykstančio sambrūzdžio. 

Greitai tuzinas mažų išdykėlių lyg varnos sutūpė ant 
verandos turėklų. Kiekvienas nebetvėrė, norėdamas pir- 
masis pranešti vergų pirkliui apie jį ištikusią nelaimę. 

— Jis tikrai pasius, garbės žodis! — tarė Endis. 

— Tai ims keiktis! — pasakė mažasis juodukas Džeikas. 


— (O kaipgi! Keiktis jis moka! — tarė garbanota Men- 
dė.— Vakar girdėjau, kai jie pietavo. Aš viską girdėjau: 
įlindau į kamarą, kur šeimininkė laiko didžiuosius ąs0- 
čius, ir girdėjau kiekvieną žodį. 

Ir Mendė, kuri ne daugiau už kačiuką tesigilindavo 
į girdimų žodžių reikšmę, dabar nutaisė labai protingą 
veidelį ir išdidžiai perėjo per verandą, visai užmiršusi 
priminti, kad tuo metu, nors ir būdama kamaroj, ji su- 
sirietusi tarp ąsočių saldžiai miegojo. 

Kai pagaliau pasirodė Heilis, apsiavęs auliniais batais 
ir pentinuotas, iš visų pusių pasigirdo nemalonios nau- 
jienos. Mažieji išdykėliai, kiurksą ant verandos, neapsivy- 
lė, tikėdamiesi išgirsti jį keikiantis: jis keikėsi taip įnir- 
tingai ir uoliai, jog tuo suteikė jiems nepaprastą malonu- 
mą. O kai užsimojo ant jų botagu, visa gauja, juokda- 
masi ir spiegdama, nusirito ant apvytusios vejos prie ve- 
randos ir tabalavo iškėlę kojas ir šaukė kiek tik jiems 
tilpo. 

— Na, tik pakliūkit man į rankas, velniūkščiai. ..— 
sušvokštė Heilis pro dantis. 

— Bet jie dar nepakliuvo, nepakliuvo! — suriko Endis, 
triumfuodamas ir beprotiškai vaipydamasis nelaiminga- 
jam pirkliui už nugaros, kai tasai buvo jau taip toli, jog 
negalėjo girdėti jo Žodžių. 

— Misteri Šelbi, tai tiesiog velniai žino kas! — sušuko 
Heilis, puldamas į svetainę.— Atrodo, kad ta mergiotė 
pabėgo drauge su savo smurgliu. 

— Misteri Heili, čia pat yra mano žmona. ..— įspėjo 
misteris Šelbis. 

— Atsiprašau, madam,— tarė Heilis linktelėdamas, bet 
vis dar suraukęs antakius.— Tačiau aš kartoju tai, ką 
girdėjau. Ar tai tiesa, sere? 

— Sere,— atsakė misteris Šelbis— jeigu norite su ma- 
nim kalbėti, turite elgtis kaip džentelmenas. Endi, paimk 
misterio Heilio skrybėlę ir šmaikštį. Prašau sėsti, sere. 
Taip, aš labai apgailestauju, bet turiu pasakyti, kad ta 
jaunoji moteris, nugirdusi mūsų pasikalbėjimą ar suži- 
nojusi iš ko nors apie šį reikalą, šiąnakt pasiėmė vaiką 
ir pabėgo. 

— Prisipažįstu, kad aš nesitikėjau tokio nesąžiningo 
sandėrio,— pareiškė Heilis. 

— Kaip turiu suprasti šią jūsų pastabą, sere? — pa- 
klausė misteris Šelbis, staiga atsigręždamas į jį — Tiems, 
kurie abejoja mano garbingumu, aš turiu tik vieną atsa- 
kymą. 

Vergų pirklys pabūgo ir jau šiek tiek švelnesniu balsu 
pasakė, kad „labai sunku, kai pats elgiesi sąžiningai, o 
kiti tave mulkina". 

— Misteri Heili, — tarė Šelbis,— jeigu man nebūtų su- 
prantamas jūsų apmaudas, aš nepakęsčiau šio jūsų šiurkš- 
taus, nemandagaus įsiveržimo į Mano svetainę. Bet, šiaip 
ar taip, neleisiu savęs šmeižti prisidėjus prie šios negar- 
bingos apgaulės. Be to, laikau savo pareiga jums padėti 
ir siūlau arklius, tarnus ir visa, ko reikia, kad galėtu- 
mėt atgauti savo nuosavybę. Trumpai tariant, Heili — 
tarė jis, nuo oficialaus, šalto tono staiga pereidamas prie 
įprastinio meilaus,— bus geriausia, jeigu jūs apsiraminsit 
ir papusryčiausit su mumis, o paskui pažiūrėsim, ką 
daryti. 

Misis Šelbi atsikėlė ir pasakė, kad pareigos neleidžia 
jai pusryčiauti drauge su jais šį rytą. Paliepusi orios 
išvaizdos mulatei paduoti džentelmenams kavą, ji išėjo 
iš kambario. 

— Jūsų kuklusis tarnas senutei nelabai patinka, — pa- 
sakė misteris Heilis, nevykusiai stengdamasis „būti fa- 
miliarus. 

— Aš-.nepratęs, kad kas taip kalbėtų apie mano žmoną. 

— Prašau atleisti, žinoma, aš tik pajuokavau,— tarė 
Heilis, priverstinai juokdamasis. 

— Ne kiekvienas juokas yra malonus, — atšovė Šelbis. 

„Velniškai laisvai jis pasijuto, kai tik pasirašiau tuos 
dokumentus, — sumurmėjo Heilis pats sau.— Tiesiog ne- 
gali jo atpažinti nuo vakar dienos." 

Niekuomet dar nė vieno ministro pirmininko kritimas 
nebuvo sukėlęs tokio aukštųjų sluoksnių sambrūzdžio, ko- 
kį sukėlė žinia apie Tomo likimą jo draugų tarpe. Visi 
tik apie tai ir kalbėjo. Nei namie, nei laukuose. niekas 
nieko neveikė, tik svarstė visas galimas tokio pasiel- 
gimo pasėkas. O Elizos pabėgimas — negirdėtas ligi 
šiol įvykis Šelbio dvare — dar labiau didino visuotinį 
susijaudinimą. 

Juodasis Semas, pramintas taip dėl to, kad buvo daug 
juodesnis už bet kurį kitą juodaodį apylinkėje, labai rim- 
tai svarstė šį įvykį ir kūrė tokius savo asmeninės gero- 
vės planus, jog jam būtų galėjęs pavydėti kiekvienas bal- 
tasis patriotas Vašingtone. 

— Kam bėgti nuo savo laimės,— pamokomai tarė Se- 
mas, timptelėjęs kelnes, ir vikriai pakeitė ištrūkusią pet- 
nešų sagą ilga vinimi, patenkintas savo išradimu.— Taip, 
tik kvailys bėga nuo savo laimės,— pakartojo jis.— Štai 
dabar Tomo jau nebėra. Aišku, jo vietą turi užimti kitas 
negras. O kodėl gi tas negras negaliu būti aš? Tomas 
jodinėjo geru arkliu po visą apylinkę... išblizgintais 
auliniais batais... su leidimu kišenėje... kaip didelis po- 
nas... Kodėl Tomas? Kodėl ne Semas? Štai ką aš norė- 
čiau žinoti! 

— Ei Semai, Semai! Šeimininkas liepė tau pabalnoti 
Bilį ir Džerį! — sušuko Endis, nutraukdamas jo mo- 
nologą. 

— Na, kas gi ten atsitiko? 

— Negi nežinai, kad Lizė pabėgo su savo sūneliu? 

— Papasakok savo senelei! — atšovė Semas su didžiau- 
sia panieka.— Semas tai žinojo anksčiau už tave. Semas 
ne toks jau mulkis. 

— Na, šiaip ar taip, bet šeimininkas liepė kuo grei- 
čiau pabalnoti Bilį ir Džerį. Ir mudu su tavim turėsime 
joti kartu su misteriu Heiliu Elizos ieškoti. 

— Va čia tai man patinka! Nieko sau! — sušuko Se- 
mas.— Semui patikėtas toks dalykas! Tai bent negras ta- 
sai Semas! "Na, jau aš tai ją pagausiu. Šeimininkas dar 
pamatys, ką Semas gali! 

— Bet Semai,— tarė Endis.— Gerai pagalvok. Šeiminin- 
kė nenori, kad Elizą pagautų, ji tau nuraus kuodą už tai. 

— Ką čia kalbi! — išvertė Semas akis.— Iš kur iš- 
traukei? 

— Pats girdėjau šįryt ją taip sakant, kai nunešiau 
ponui vandens barzdai skusti. Šeimininkė pasiuntė mane 
pažiūrėti, kodėl Lizė neatėjo padėti jai apsirengti. Ir kai 
aš pasakiau, kad Eliza kažkur dingusi, ji atsikėlė ir pa- 
sakė: „Ačiū dievui!“ O šeimininkas vos iš proto neišsi- 
kraustė ir pasakė: „Žmona, jūs kvailai kalbate.“ Bet ji 
padarys taip kaip norės. Todėl aš tau sakau, kad visada 
geriau būti šeimininkės pusėje. 

Išgirdęs tai, Semas pasikasė susivėlusią makaulę, kuri 
nors ir nepasižymėjo didele išmintimi, tačiau turėjo visų 
šalių politikams būdingą nuojautą. Tad, rimtai susimąstęs, 
jis dar kartą truktelėjo kelnes aukštyn — matyt, taip jam 
būdavo lengviau ką nors nuspręsti. 

— O aš buvau tikras, kad šeimininkė pasiryžusi apieš- 
koti visą pasaulį, kad tik surastų Lizę,— galiausiai pasakė 
Semas. 

— Žinoma, ji tai padarytų, — tarė Endis.— Bet nejaugi 
nematai toliau savo nosies, negre tu negre? Juk šeimi- 
ninkė nenori, kad Lizės berniukas tektų šitam misteriui 
Heiliui. 

— Štai kaip! — tarė Semas su ta nenusakoma intonacija, 
būdinga vien negrams. 

— Ir žinai, ką aš tau pasakysiu? — pridūrė Endis.— 
Greičiau atvesk arklius, nes girdėjau, kaip šeimininkė 
teiravosi tavęs. Nėra čia ko taip ilgai liežuviu malti. 

Semas tučtuojau rimtai sukruto ir netrukus iškilmingai 
atšuoliavo prie namo su Biliu ir Džeriu, nušoko žemėn, 
arkliams dar nesustojus, ir lyg viesulas nurūko su jais 
prie stulpo, kur buvo pririštas baikštus jaunas Heilio ark- 
lys. Šis . krūptelėjo, ėmė spardytis ir stipriai patraukė 
pavadžius. | 

— Oho! Išsigandai? — šūktelėjo Semas, ir juodą jo vei- 
dą nušvietė klastinga šypsena.— Tuojau aš tave nura- 
minsiu! 

Šioje vietoje augo didžiulis ūksmingas bukmedis, ant 
žemės buvo pribirę daug dagių trikampių riešutėlių. Pa- 
ėmęs vieną riešutą, Semas priėjo prie arklio, paglostė, 
patapšnojo, tarsi norėdamas jį nuraminti, paskui, dėda- 
masis taisąs balną, jis vikriai pakišo po juo aštrų riešu- 
tėlį. Dabar tereikia tik kam nors mygtelėti balną, ir jaut- 
rus gyvulys pasius, o ant jo nugaros vis tiek neliks jo- 
kio įdrėskimo arba žaizdos. 

— Taip! — pasakė Semas išvertęs akis ir patenkintas 
nusišiepė.— Dabar tvarka! 

Tuo metu į balkoną išėjo misis Šelbi. Ji pamojo jam 
ir tarė: 

— Kurgi taip ilgai užtrukai, Semai? Aš pasiunčiau Endį 
įspėti tave, kad paskubėtum. Tu josi su misteriu Heiliu, 
parodysi kelią ir padėsi jam. Patausok arklius, Semai. Tu 
žinai, kad Džeris jau visa savaitė šlubčioja. Nevaryk jų 
per daug. 

Pastaruosius žodžius misis Šelbi ištarė tyliai ir pabrėž- 
dama. 

— Galite mumis pasikliauti, — tarė Semas, reikšmingai 
vartydamas akis.— Jau aš patausosiu arklius. 

— Žinai, Endi,— tarė Semas, grįžęs po medžiu — Aš 
visai nenustebčiau, jeigu to džentelmeno arklys imtų spar- 
dytis, kai raitelis užsės ant jo. Tu gi žinai, Endi, kad ark- 
liai spardosi.— Tai sakydamas, Semas reikšmingai bakste- 
lėjo Endžiui į šoną. 

— Aha! — tarė Endis, tučtuojau viską supratęs. 

— Matai, Endi, šeimininkė nori laimėti laiko. Tai kiek- 
vienam aišku. Aš jai truputį padėsiu. 

Endis išsišiepė. 

— Matai, Endi, galimas dalykas, kad misterio Heilio 
arklys užsispirs, tada mums teks nušokti nuo arklių jam 
padėti. Ir jau mes jam padėsime, būk tikras! 

Ir Semas, ir Endis, užrietę galvas, garsiai nusikvatojo, 
spraksėdami pirštais ir trepsėdami iš begalinio džiaugsmo. 

Tuo metu verandoje pasirodė Heilis. Keli puodukai ge- 
ros kavos sušvelnino jį, grąžino jam gerą nuotaiką, ir 
jis išėjo, šypsodamasis ir kažką kalbėdamas. Semas ir 
Endis nusiskynė keletą palmių lapų, kurie atstodavo jiems 
skrybėles, ir nubėgo prie arklių, pasiruošę ,,„padėti“ sve- 
timam šeimininkui. 

Semo palmių lapai styrojo išsiskėtę į šalis. Jis atrodė 
labai karingai, it koks laukinės Fidži giminės vadas. En- 
džio skrybėlė buvo visai be kraštų. Vikriai suplojęs jos 
viršų, jis labai patenkintas apsidairė aplinkui, lyg no- 
rėdamas pasakyti: „O ką? Gal, sakysite, blogai?“ 

— Na, vyručiai,— tarė Heilis,— dabar mikliau! Mes ne- 
galime gaišti. 

— Nė minutėlės, sere,— tarė Semas, paduodamas Hei- 
liui pavadžius ir prilaikydamas kilpą, kol Endis atrišo 
kitus du arklius. 

Vos tik Heilis palietė balną, karštakraujis gyvulys 
staiga pašoko ir bloškė savo šeimininką už kelių žingsnių. 
į minkštą sausą žolę. 

Baisiausiai rėkdamas, Semas prišoko, norėjo pačiupti 
pavadžius, bet aštrūs jau minėti palmių lapai dūrė ark- 
liui į akis, o tai anaiptol neramino sudirgusio gyvulio. Jis 
parbloškė Semą, kelis kartus prunkštelėjo, atsistojo pies- 
tu ir nušuoliavo žemyn į pievos pakraštį, o įkandin jo 
pasileido ir Bilis su Džeriu, kuriuos Endis, kaip buvo su- 
tarta, paleido ir dar paragino riksmais. Kilo baisus są- 
myšis. Semas ir Endis lakstė ir šaukė, šunys lojo, o Maik- 
las, Mozė, Mendis, Fenė ir visi mažieji apylinkės gyven- 
tojai, mergaitės ir berniukai, tik bėgiojo iš vieno galo 
į kitą, plojo rankomis, klykavo ir rėkavo, dėdamiesi esą 
nepaprastai paslaugūs ir uolūs. 


4. Dėdės Tomo trobelė 4> 


Baltas Heilio arklys, greitas ir karštakraujis, itin mie- 
lai dalyvavo šiame vaidinime. Jis lėkte nulėkė į erdvią 
pievą, kuri buvo beveik pusės mylios pločio ir tiek pat 
ilgio, iš visų pusių apsupta bekraščio miško. Arkliui, ro- 
dos, net patiko kuo arčiau prisileisti savo persekiotojus, 
bet vos tik kas ištiesdavo į jį ranką, strykčiodamas ir 
prunkšdamas jis greitai dumdavo miško link. Semas nė 
neketino pagauti arklio, nors atrodė, kad stengiasi iš pas- 
kutiniujų. Nelyginant Ričardo Liūtaširdžio kardas, kuris 
visuomet blizgėdavo pačioje mūšio spūstyje, taip ir Semo 
palmės lapus galėjai matyti visur, kur nebuvo jokio pa- 
vojaus pagauti arklį. Jis bėgdavo ten kiek įkabindamas 
ir šaukdavo: „ČCiupk jį! Laikyk! Gaudyk jį!"— tuo būdu, 
žinoma, sukeldamas dar didesnį sąmyšį. 

Veltui Heilis lakstė pirmyn ir atgal, keikėsi, barėsi, 
trypė. Veltui misteris Šelbis, stovėdamas balkone, bandė 
vadovauti Endžiui ir Semui. O misis Šelbi, žiūrėdama pro 
savo kambario langus, pakaitomis čia juokėsi, čia stebė- 

josi, nors širdies gilumoje neaiškiai spėjo šio sąmyšio 
priežastį. 

Tik apie vidurdienį Semas triumfuodamas atjojo ant 
Džerio, vesdamas greta Heilio arklį. Eržilas buvo visas 
suplukęs, tačiau blizgančios jo akys ir išplėstos šnervės 
rodė, kad jo laisvės dvasia dar nebuvo pažabota. 

— Pagavau! — iškilmingai sušuko Semas.— Jis nieko 
neprisileido, 0 aš pagavau. 

— Tu! — sumurmėjo Heilis nelabai meiliai. — Jei ne tu, 
viso to nebūtų buvę. 

— Dėl dievo meilės! — pasakė Semas, neva didžiai nu- 
liūdęs.— Aš bėgiojau, vijausi jūsų arklį taip, jog nuo 
manęs net dabar prakaitas čiurkšlėm srūva! 

— Gerai, gerai! — atšovė Heilis— Dėl tavo prakeikto 
neišmanymo aš sugaišau tris valandas! O dabar jokime, 
gana kvailysčių! 

— Ką jūs, pone! — priekaištaudamas tarė Semas.— 
Man rodos, kad jūs norite mus visus numarinti: ir mus, 
ir arklius! Mes vos ant kojų stovime, o ir arkliai visiš- 
kai suplukę. Ne, pone, joti galėsime tik po pietų. Jūsų 
arklį, pone, reikia nuplauti. Pažiūrėkit, kaip jis apsitaš- 
kė, o ir Džeris šlubuoja. Šeimininkė neleis mūsų nepa- 
ilsėjusių. O Lizę mes dar suskubsime pagauti. Lizė nie- 
kad nebuvo greita. 

Misis Šelbi, kuri, stovėdama verandoje, patenkinta klau- 
sėsi šio pasikalbėjimo, nusprendė, jog atėjo metas ir jai. 
Ji priėjo prie Heilio ir, mandagiai apgailestaudama dėl 
to, kas įvyko, pakvietė jį pasilikti pietų, tikindama, kad 
pietūs tučtuojau būsią paduoti. 

Apsvarstęs visas aplinkybes, Heilis, kad ir nelabai ma- 
loniai nusiteikęs, nuėjo į svetainę, o Semas, neapsakomai 
reikšmingai jam įkandin vartydamas akis, iškilmingai nu- 
vedė arklius į arklidę. 

— Ar tu jį matei, Endi? Matei?t — paklausė Semas, pri- 
rišęs arklius prie stulpo ir užėjęs už daržinės.— O dieve, 
tai malonu buvo žiūrėti, kaip jis šokinėjo, spardėsi ir kei- 
kė mus! „Keikis, keikis, senas kipše! — sakau aš sau.— 
Nori gauti savo arklį, tai palauk, kol tau jį pagausiu.“ 
Dievaži, Endi, aš jį gerokai privarginau! 

Ir Semas su Endžiu, atsirėmę į daržinės sieną, juokėsi 
iš visos širdies. 

— Tu būtum matęs, kaip jis siuto, kai aš atvedžiau 
arklį! Dievaži, įmanydamas būtų mane užmušęs. O aš 
stoviu sau prieš jį nuolankus kaip avinėlis! 

— Taigi taigi, mačiau, — atsakė Endis.— Tu senas šel- 
mis, Semai, garbės žodis! 

— O kaipgi! — rietė nosį Semas.— Ar matei šeiminin- 
kę, stovinčią viršuj prie lango? Aš mačiau, kaip ji juo- 
kėsi. 

— Aš taip laksčiau, jog nieko nemačiau, — atsakė Endis. 

— Na, matai,— pasakė Semas, iš lėto eidamas valyti 
Heilio arklio.— Aš turiu vadinamąjį stebėjimo įprotį, Endi. 
Tai labai svarbus įprotis, ir patariu tau įsigyti jį, kol esi 
jaunas. Matai, Endi, negrai skiriasi vienas nuo kito tik 
mokėjimu stebėti. Ar aš nesupratau šįryt, iš kur vėjas 
pučia? Argi neįspėjau, ko nori šeimininkė, nors ji man 
to nepasakė? Tai vis pastabumas, Endi! Štai ką reiškia 
turėti talentą. Kiekvienas žmogus yra vis kitokių gabu- 
mų, ir juos ugdant, galima daug pasiekti! 

— Jeigu šįryt nebūčiau padėjęs tavo pastabumui, tai 
manau, dabar taip nesididžiuotum,— atsakė Endis. 

— Endi,— vėl tarė Semas, — tu esi daug vilčių teikian- 
tis jaunuolis, nėra jokios abejonės. Apie tave, Endi, esu 
geros nuomonės ir nesigėdinu kartais šio to iš tavęs pasi- 
savinti. Mes nieko neprivalome niekinti, Endi, nes ir su- 
maniausieji gali kartais prašauti pro šalį. O dabar, Endi, 
eime į vidų. Esu tikras, kad šeimininkė šį sykį lieps ska- 
niai mus pavalgydinti! 


VII skyrius 
MOTINOS KOVA 


Neįmanoma įsivaizduoti labiau apleistos ir nelaimin- 
gesnės būtybės už Elizą tą naktį, kai ji išėjo iš dėdės 
"Tomo trobelės. 

Vyro kančios ir pavojai, o taip pat pavojus, gresiantis 
vaikui, viskas susipynė jos sąmonėje drauge su kamuo- 
jančia nuojauta, kas ją gali ištikti, palikus gimtuosius 

namus ir nebetekus mylimos ir gerbiamos savo globėjos. 
Be to, ji turėjo skirtis su visa aplinka, prie kurios taip 
buvo pripratusi — su sodyba, kurioje išaugo, su medžiais, 
kurių paunksmėje žaidė, su miškeliu, kur anais laimingais 
vakarais eidavo su vyru pasivaikščioti. Šią aiškią, žvaigž- 
dėtą naktį visa jos praeitis kreipėsi į ją, tarsi priekaiš- 
taudama, tarsi klausdama, kaip ji galėjusi palikti tokius 
namus. | 

Bet motinos meilė buvo stipresnė už viską, ir baisus 
pavojus, kuris grėsė kas akimirką, tiesiog vedė ją iš 
proto. Haris jau buvo tokio amžiaus berniukas, kad ga- 
lėjo pats eiti, ir kitu metu jinai būtų vedusi jį už ranku- 
tės, bet dabar vien mintis apie tai ją gąsdino, ir ji ne- 
norėjo paleisti jo iš glėbio, konvulsiškai spausdama prie 
krūtinės ir greitai žengdama pirmyn. 

Sušalusi žemė gugždėjo po kojomis, ir kas žingsnis jš 
vis krūpčiojo. Nuo kiekvieno virpančio šešėlio, nuo kiek- 
vieno šiurenančio lapo jos širdis apmirdavo iš baimės. 
Eliza stebėjosi, iš kur ji turi tiek jėgos, nes berniukas 
jai atrodė lengvas kaip plunksna, o kiekvienas baimės 
priepuolis dar padidindavo šią antžmogišką jėgą. 

O motinos! Jeigu tai būtų jūsų Haris arba jūsų Vilis, 
kurį rytoj iš jūsų turėtų išplėšti sužvėrėjęs vergų pirklys, 
jeigu jūs pačios būtumėt mačiusios tą žmogų, girdėjusios, 
kad dokumentai jau pasirašyti ir įteikti, ir jeigu iki ryto 
jums būtų belikę dvylika valandų išsigelbėjimui — juk ir 
jums pakaktų jėgų greitai bėgti! Kiek mylių galėtumėt 
nueiti per tas kelias trumpas valandas, spausdamos prie 
širdies mylimą kūdikį, kurio mieguista galvelė ilsisi ant 
jūsų peties, o švelnios rankutės su pasitikėjimu laiko ap- 
sikabinusios jūsų kaklą“ 

Berniukas miegojo. Iš pradžių keista kelionė nakties 
metu ir baimė neleido jam užmigti, bet motina draudė 
pratarti bent žodelį, tikindama, kad jeigu jis tylėsiąs, jinai 
jį tikrai išgelbėsianti, ir vaikas, apkabinęs jos kaklą, nu- 
tilo, o kai miegas ėmė lipdyti akis, jis paklausė: 

— Mama, juk man negalima miegoti, tiesa? 

— Miegok, mažyti, jeigu nori. 

— Mama, 0 jeigu aš užmigsiu, tu neatiduosi manęs tam 
žmogui? 

— Ne ne! — pasakė motina blykšdama, o jos didelės 
juodos akys dar labiau sužibo. 

— Ar tikrai neatiduosi, mama? 

— Tikrai — atsakė motina tokiu svetimu balsu, kad 
net pati krūptelėjo. 

Berniukas" padėjo nuvargusią galvutę jai ant peties ir 
greitai užmigo. Šiltos rankutės, švelnus kvėpavimas, kurį 
jinai jautė prie savo kaklo, tarytum gaivino ją, spartino 
- žingsnį, kiekvienas ramiai miegančio vaiko prisilietimas 
nutekėdavo per ją lyg elektros srovė, teikianti jėgų. 

Sodybos ribos, alėja, miškelis — viskas bėgo pro šalį 
kaip sapne. O jinai vis ėjo, palikdama užpakaly vie- 
ną po kitos žinomas vietas, nebejausdama nuovargio, ne- 
sustodama, kol pagaliau raustanti diena užklupo ją toli 
nuo tėviškės, einančią vieškeliu. 

Ji dažnai su šeimininke atsilankydavo čia, mažame kai- 
melyje netoli Ohajo! upės, ir gerai žinojo kelią. 

Tenai, anoje Ohajo upės pusėje, jos išsigelbėjimas. 

Kai vieškelyje pasirodė raiti ir važiuoti, Eliza, kaip 
būdinga pavojuje atsidūrusiems ir susijaudinusiems žmo- 
nėms, greitai sumetė, kad jos skubi eisena ir netvarkinga 
išvaizda gali patraukti dėmesį ir sukelti įtarimą. Tad ji 
paleido berniuką žemėn, susitvarkė suknelę bei kepu- 
raitę ir pradėjo eiti lėtesniu žingsniu. Mažame ryšulėlyje 
ji turėjo pyragaičių ir obuolių, tad jais ir spartino vaiko 
žingsnelius. Parisdavo obuolį keliu, o berniukas greitai 
bėgdavo paskui jį. Ši gudrybė jai padėjo gerokai pasi- 
stūmėti pirmyn. 

Netrukus jie priėjo tankų mišką, kuriame čiurleno tyras 
upelis. Haris jau skundėsi esąs išalkęs ir ištroškęs, tad 
Eliza perlipo su juo per užtvarą ir, atsisėdusi už didelio 
gerai juos slepiančio akmens, ėmė valgydinti jį iš ryšu- 
lėlio. Berniukas nustebo ir nuliūdo, kad motina nieko ne- 


!Ohajo upė —-kairysis Misisipės intakas. Ji skiria Kentukio 
valstiją nuo Ilinojaus, Indianos ir Ohajo valstijų. Kentukis buvo verg- 
valdžių valstija, o Ilinojus, Indiana ir Ohajas — laisvosios valstijos. Ken- 
tukio vergai svajodavo persikelti per Ohajo upę ir patekti į „lais- 
vąsias" valstijas. Beje, „laisvųjų“ valstijų valdžia paprastai gaudy- 
davo pabėgėlius ir grąžindavo savininkams. Tik pasiekęs Kanadą, neg- 
ras galėjo visiškai saugiai gyventi. 

valgo. Apkabinęs jos kaklą, jis stengėsi įkišti jai į burną 
gabaliuką savo pyragaičio, bet Eliza negalėjo praryti nė 
kąsnio — gerklę sugniaužė spazmos. 

— Ne, ne, brangusis Hari! Mama negali valgyti, kol 
tu nebūsi saugus! Mes turime eiti, eiti... prie upės! 

Ir ji vėl išėjo į kelią, ir vėl prisivertė žengti ramiu, 
lygiu žingsniu pirmyn. 

Jinai jau buvo toli nuo tų vietų, kur visi ją gerai paži- 
nojo. Jeigu jai ir pasitaikytų sutikti pažįstamą, tai ji guo- 
dėsi tuo, jog visi puikiai Žino jos šeimininkės gerumą, ir 
niekas neįtars, kad ji pabėgo. Be to, ir ji pati, ir jos vaikas 
buvo tokios baltos odos, jog, tik atidžiau įsižiūrėjus, ga- 
lima buvo pastebėti, kad jie yra negrų kilmės, ir tas jai 
labai padėjo išvengti įtarimo. 

Tuo pasikliaudama, apie vidurdienį ji užėjo į švarutę 
fermą pailsėti ir nusipirkti sau ir vaikui ko nors paval- 
gyti. Pavojui nutolus, jos nežmoniškai įsitempę nervai 
atsileido, ir ji pajuto nuovargį bei alkį. 

Fermerė, gera, maloni ir plepi moteris, džiaugėsi, su- 
laukusi progos su kuo nors pakalbėti. Daug neklausinė- 
dama, ji patikėjo Eliza, kad ši „einanti į mažą kaimyninę 
sodybą pas savo pažįstamus savaitei į svečius". 

Ligi saulėlydžio dar buvo likusi valanda, kai Eliza įėjo 
į T. kaimą ant Ohajo upės kranto. Ji buvo pavargusi, 
skaudančiomis kojomis, bet vis dar kupina ryžto. Pirmiau- 
sia pažvelgė į upę — anoje pusėje jos laukė laisvė! 

Jau pavasarėjo, upė buvo patvinusi ir šurmuliuojanti. 
Didžiulės lytys plūduriavo drumzlino vandens paviršiuje. 
Krantas Kentukio pusėje buvo ypatingos formos, toli iš-- 
sišovęs į upę, taigi čia ji buvo daug siauresnė, ir didžiulės. 
susigrūdusios ledų atplaišos sudarė laikiną užtvarą nau- 
joms atplaukiančioms lytims. Tai buvo tarsi milžiniški 
judą sieliai, nusitiesę per visą upę iki pat Kentukio 
kranto. 

Eliza stovėjo ir žiūrėjo valandėlę į upę. Ji iš karto 
suprato keltu negalėsianti persiirti — joks keltas neįstengs 
nugalėti šitų kliūčių. Ir ji užėjo į mažą viešbutį ant 
kranto, 

Viešbučio šeimininkė gamino vakariene, stovėdama prie 
viryklės, kur kažkas šnypštė, čirškė, ir, tik išgirdusi švel- 
nų ir gailų Elizos balsą, sukluso ir išsitiesė, laikydama 
rankoje šakutę. 

— Ko norėjote? — paklausė ji. 

— Gal čia yra koks keltas ar valtis, kuria galima būtų 
persikelti į B.? — paklausė Eliza. 

— O ne! —atsakė moteriškė.— Valtimi jau nebeke- 
liama. 

Išgąstis ir nusivylimas Elizos veide nustebino moteriš- 
ke, ir ji paklausė: 

— Norite persikelti į kitą pusę? Gal kas susirgo? Jūs 
labai susijaudinusi. 

— Mano berniukui gresia didelis pavojus, — atsakė Eli- 
za.— Tik šiąnakt tai sužinojau ir nuėjau ilgą kelią, tikėda- 
masi persikelti. 

— Kokia nelaimė! — sušuko moteriškė, kuriai pabudo 
motiniškumo jausmas.— Aš jus nuoširdžiai užjaučiu. Solo- 
monai! — šūktelėjo ji pro langą mažo priestato pusėn. 

Tarpduryje pasirodė žmogus su odine prijuoste ir la- 
bai purvinomis rankomis. 

— Sakyk, Soli— tarė moteriškė,— ar tas Žmogus šią- 
nakt neketina plaukti į kitą pusę? 

— Sakėsi pabandysiąs, jeigu ižas sumažės, — atsakė So- 
lomonas. 

— Čia yra vienas žmogus, — pasakė jinai Elizai, — kuris 
šįvakar ruošiasi keltis su prekėmis į kitą krantą, jeigu 
tik bus galima. Jis ateis čia vakarieniauti. Tad jūs geriau 
atsisėskite ir palaukite. Koks mielas berniukas! — pridū- 
rė moteriškė, duodama Hariui pyragaitį. 

Bet berniukas pravirko iš nuovargio. 

— Vargšelis! Jis nepratęs vaikščioti, o aš jį taip sku- 
binau,— pasakė Eliza. 

— Eikite į šitą kambarį ir paguldykite jį — pasakė 
moteris, atidarydama duris į mažą miegamąjį, kur stovėjo 
patogi lova. 

Eliza paguldė išvargusį berniuką ir laikė jo rankutes, 
kol jis giliai užmigo. Ji pati nė negalvojo apie poilsį. 
Tarsi ugnis ją degino nerami mintis apie persekiotojus, 

ir jinai ilgesingomis akimis žiūrėjo į niūrią, neramią upę, 
kuri atitvėrė jai kelią į laisvę. 

Čia mes kurį laiką ją paliksime ir pažiūrėsime, ką vei- 
kia jos persekiotojai. 


* * * 


Nors misis Šelbi pažadėjo, kad pietūs būsią tuojau pa- 
duoti, tačiau greitai paaiškėjo, kad, kaip sakoma, vienas 
nepakariausi. Įsakymas paskubėti buvo duotas Heiliui gir- 
dint, ir mažiausiai pustuzinis jaunų pasiuntinių perdavė jį 
tetai Chlojai, bet garbioji virėja tik piktai prunkštelėjo, 
krestelėjo galvą ir tęsė savo darbą nepaprastai lėtai ir 
kruopščiai. 

Tarnams kažkodėl atrodė, kad šeimininkė nelabai su- 
pyks, jeigu jie neskubės, ir tiesiog nuostabu, kiek susi- 
darė visokios gaišaties! Vienam nevykėliui pavyko ap- 
versti indą su padažu, kurį reikėjo gaminti iš naujo — rū- 
pestingai, pagal daugybę receptų. Teta Chloja užsispyrusi 
palengva maišė jį ir raginama trumpai atkirsdavo, kad 
„ji neketinanti paduoti neišvirto padažo vien dėl to, kad 
kažkam reikią kažką gaudyti“. Vienas berniukas suklu- 
po, nešdamas kibirą vandens, ir teko dar kartą eiti prie 
šulinio. Kitas vėl paliejo lydytą sviestą. Ir virtuvėje nuo- 
lat buvo girdėti kikenimai ir šnekos, kad „misteris Heilis 
labai širsta ir negali nustygti kėdėje; čia į langus dirsčio- 
ja, čia į verandą bėga'. 

— Taip jam ir reikia! — pasipiktinusi tarė teta Chlo- 
ja.— Jeigu nepasitaisys, jo laukia liūdnas galas. Pažiūrė- 
sim, ką jis užgiedos, kai ir jam teks atsakyti už visas 
nuodėmes. 

— Be abejo, jis paklius į pragarą, — tarė mažasis Džei- 
kas. 

— Jis to nusipelnė, — niūriai pasakė teta Chloja.— Kiek 
širdžių per jį krauju plūsta! — pridūrė jinai, aukštai iškė- 
lusi šakutę. 

Tetą Chloją virtuvėje visi gerbė ir klausėsi jos išsi- 
žioję; kadangi pietūs jau buvo paduoti, visi virtuvės tar- 
nai laisvai galėjo su ja paplepėti ir klausytis jos sampro- 
tavimų. 

— Be abejonės, tokie žmonės amžinai degs pragare. 
Tiesa? — pasakė Endis. 

— Norėčiau matyti, kaip jie degs! — įterpė mažasis 
Džeikas. | 
— Vaikai! — staiga visus išgąsdino „pasigirdęs balsas. 

Tai buvo dėdė Tomas, kuris, įėjęs į virtuvę, stovėjo 
prie durų ir klausėsi jų pasikalbėjimo. 

— Vaikai! -— tarė jis— Patys nesuprantate, ką šnekate. 
Amžinybė — baisus žodis, vaikai! Apie ją net pagalvoti 
kraupu! Nė vienam žmogui negalima linkėti amžinų 
kančių. 

— Mes niekam kitam to nelinkime, tik vergų pirk- 
liams,— pasakė Endis.— (O jiems visi to linki, nes jie 
labai blogi. 

— Pati gamta prieš juos eina! — pareiškė teta Chlo- 
ja.— Argi ne jie atplėšia kūdikius nuo motinos krūtinės 
ir parduoda juos? Argi ne jie atima iš motinos ir dides- 
nius vaikučius, kurie verkia, įsikibę į jos drabužius? Ar 
ne jie atskiria vyrą nuo žmonos? — pridūrė teta Chloja 
pravirkdama,— nors išsiskyrimas jiems baisesnis už mirtį? 
O kas jiems tos kančios — jie kuo ramiausiai sau geria, 
rūko, linksminasi. Dieve, jei ir velnias jų negriebs, tai 
kam jis reikalingas! 

Ir teta Chloja, languota prijuoste užsidengusi veidą, 
ėmė graudžiai verkti. 

— Melskitės už savo priešus, štai ką mums šventasis 
raštas liepia,— pasakė Tomas. 

— Melstis už juos! — sušuko teta Chloja.— Dieve, to 
jau per daug! Aš negaliu už juos melstis. 

— Tu sakai, Chloja, pati gamta prieš juos eina? Taip, 
gamta didi — pasakė Tomas,— bet viešpaties malonė dar 
didesnė. Be to, tik pagalvok, kokia skurdi šito Žmogaus 
siela, ir dėkok dievui, kad jis tave sutvėrė kitokią. Aš 
geriau sutikčiau būti parduotas tūkstantį kartų, kad tik 
man nereikėtų turėti jo nuodėmių ant savo sąžinės!.. Aš 
labai džiaugiuosi, kad šeimininkas neišvažiavo šįryt, kaip 
buvo žadėjęs,— tarė Tomas.— Tai man būtų skaudžiau, 
negu būti parduotam. Galbūt jam taip būtų lengviau, bet 
man labai skaudu, nes aš pažįstu jį nuo pat vaikystės. 
Bet dabar aš mačiau šeimininką ir galiu atsiduoti dievo 

valiai. Šeimininkas nieko negalėjo padaryti, jis teisingai 
pasielgė, tik bijau, kad, man išvažiavus, čia nebus tvar- 
kos. Juk šeimininkas nesugebės taip visko žiūrėti kaip 
aš. Jauni žmonės labai nerūpestingi, nors jiems netrūksta 
gerų norų. Štai dėl ko aš nerimauju. 

Pasigirdo skambutis, ir Tomas buvo pašauktas į sve- 
tainę. 

— Tomai, — meiliai tarė šeimininkas,— noriu, kad tu 
įsidėmėtum, jog aš turėsiu sumokėti šitam džentelmenui 
tūkstantį dolerių, jeigu tavęs čia nebus, kai jam prireiks. 
Dabar jis turi kitų reikalų, ir tu šiandien esi laisvas. 
Gali eiti, kur nori, drauguži. 

— Dėkui, šeimininke, — pasakė Tomas. 

— Atsimink tai, —tarė vergų pirklys — ir nesugalvok 
gudrauti. Aš žinau visas negrų suktybes. Žiūrėk, neįklam- 
pink šeimininko, nes išreikalausiu iš jo viską iki paskuti- 
nio cento, jeigu tu dingsi. Juo dėtas, nė vienu jūsų nepa- 
sitikėčiau — jūs slidūs it unguriai! 

— Šeimininke,— tarė Tomas išsitiesdamas,— buvau tik 
aštuonerių metų, kai senoji šeimininkė pavedė man jus, 
o jums tada buvo tik vieneri. „Tomai, štai tavo jaunasis 
šeimininkas. Saugok jį“, pasakė jinai. Ir dabar aš klau- 
siu jus, šeimininke, ar apgaudinėjau kada nors, ar ne- 
klausiau jūsų? 

Misteris Šelbis labai susijaudino, ir jo akyse sublizgė- 
jo ašaros. 

— Dievas mato, kad sakai tiesą, mielas drauge,— prita- 
Tė jis.— Ir jei būčiau galėjęs ką padaryti, niekad nebu- 
čiau tavęs pardavęs už jokius pinigus. 

— Kai tik aš sutaupysiu reikiamą sumą, Tomai, mes 
tave išpirksime,— pasakė misis Šelbi— Sere,— kreipėsi 
jinai į Heilį,— tiksliai sužinokite, kam jį parduosite, ir 
praneškite man. 

— Būtinai pranešiu,— tarė pirklys.— Po metų galbūt 
atvešiu jį sveikutėlį jums atgal. 

— Tada aš jį nupirksiu, ir jūs galėsite gerai uždirbti — 
pridūrė misis Šelbi. 

— Žinoma,— pasakė pirklys.— Man vis tiek, kad tik 
uždirbčiau. Juk gyventi reikia. Manau, kad visi žmonės 
apie tai ir tegalvoja. 

Pirklio akiplėšiškumas erzino ir giliai žeidė mis- 
terį ir misis Šelbius, bet jie abu suprato, kad reikia šiuos 
jausmus slėpti. Juo labiau aiškėjo pirklio beširdiškumas 
ir šiurkštumas, juo labiau misis Šelbi baiminosi, pagal- 
vojusi, kas laukia Elizos ir jos vaiko, jeigu jie pateks 
į šio Žmogaus rankas, todėl dar uoliau griebėsi savo mo- 
teriškų gudrybių, kad ilgiau jį sulaikytų. Ji meiliai šyp- 
sojosi, neprieštaravo jam, laisvai čiauškėjo ir darė visa, 
ką galėjo, kad nepastebimai slinktų laikas. 

Antrą valandą Semas ir Endis atvedė arklius, kurie po 
rytmetinio bėgiojimo buvo pažvalėję ir paguvėję. 

Semas, sočiai pavalgęs pietus, buvo pasiryžęs tučtuojau 
uoliai vytis pabėgėlę. Kai atėjo Heilis, jis skambiais Žo- 
džiais gyrėsi Endžiui, kad, iš visa ko sprendžiant, jų 
žygis turįs pasisekti. 

— Manau, jūsų šeimininkas nelaiko šunų? — susirūpi- 
nęs paklausė Heilis, lipdamas ant arklio. 

— Visą būrį! — džiaugsmingai pasakė Semas.— Štai 
Brunas — tikras žvėris! Ir, be to, beveik kiekvienas neg- 
ras turi kokį šuniuką... 

— Tfu! — nusispjovė Heilis ir, pažvelgęs į šunis, dar 
kažką pridūrė tokio, jog net Semas sumurmėjo: 

— Už ką gi juos taip keikiat? 

— Ar jūsų šeimininkas neturi šunų negrams susekti? 
Beje, nereikia nė klausti — aš ir pats žinau, kad jis jų 
neturi. 

Semas gerai jį suprato, bet apsimetė neišmanėliu. 

— Mūsų šunys geros uoslės. Esu tikras, kad jums to- 
kių ir reikia, nors ligi šiol jie nėra buvę tam naudojami. 
Jūs pamatysit, kad jie geri šunys, tik paleiskit juos. 

Jis sušvilpė ir šūktelėjo: 

— Brunai! 

Didžiulis niufaundlendas linksmai pribėgo prie jų. 

— Eik po velnių! — nusikeikė Heilis, lipdamas ant ark- 
lio.— Na, mikliau, lipkit! 

Semas užšoko ant arklio, suspėjęs nepastebimai paku- 
tenti Endį, kuris taip pat sėdo į balną ir prapliupo juo- 
ku, o pasipiktinęs Heilis sušėrė Endžiui šmaikščiu botagu. 


— Stebiuosi tavimi, Endi,— tarė Semas nepaprastai rim- 
tai.— Čia atsakingas darbas, Endi. Nėra ko juokauti. Taip 
ponui nepasitarnausi. 

— Josime tiesiog prie upės! — griežtai pareiškė Heilis, 
kai jie prijojo dvaro ribas.— Aš tuos negrus pažįstu — 
jie visi Mauna per upę. 

— Žinoma,— pasakė Semas,— teisingai. Misteris Heilis 
kaip pirštu pataikė! Betgi prie upės veda du keliai: se- 
nasis ir kelias per lauką. Kurį ponas teiksis pasirinkti? 

Išgirdęs šį naują geografinį faktą, Endis nustebęs pa- 
žvelgė į Semą, bet tuoj susivokė ir uoliai jam pritarė. 

— Tikriausiai, — tarė Semas, — Liza pasirinko senąjį ke- 
lią, kuris yra nuošalesnis. 

Nors Heilis buvo senas vilkas ir iš prigimties įtarus, 
bet Semo nuomonė atrodė jam teisinga. 

— Jeigu jūs abu nebūtumėt tokie bjaurūs melagiai. ..— 
Susimąstęs pasakė jis po valandėlės. 

Šie neryžtingi, mąslūs žodžiai prajuokino Endį, ir jis 
atsilošęs taip ėmė kvatoti, kad vos nenudribo nuo arklio. 
O Semo veidas tebebuvo liūdnas ir rimtas. 


— Žinoma,— vėl tarė Semas.— Ponas gali elgtis kaip 
tinkamas. Jeigu ponas mano, kad geriau joti naujuoju 
keliu, mums vis tiek pat. Dabar ir man pačiam atrodo, 
kad geriau joti naujuoju keliu. 

— Ji tikriausiai pasirinko nuošalų kelią, — balsu mąstė 
Heilis, nekreipdamas dėmesio į Semo pastabą. 


— Sunku pasakyti! — pasakė Semas.— Moterys keisti 
padarai. Jos niekad nedaro taip, kaip tikies. Dažniausiai 
priešingai. Tokios jau jos gimusios, viską daro atvirkš- 
čiai. Taigi, jeigu jūs manote, kad ji nuėjo vienu keliu, 
geriau eiti kitu, ir tada tikriausiai ją rasite. Aš esu tos 
nuomonės, kad Lizė pasirinko senąjį kelią, todėl manau, 
kad mums reikia joti naujuoju. 


Šie gilūs samprotavimai apie moteris nepaskatino Heilio 
vykti naujuoju keliu. Jis griežtai pareiškė vyksiąs se- 
nuoju ir paklausė Semą, kada jie tą kelią prijosią. 

— Greitai — atsakė Semas, mirktelėjęs Endžiui, ir rim- 
tai pridūrė: — Bet, viską apsvarsčius, man visiškai aišku, 
kad neverta joti senuoju keliu. Aš niekad nesu juo kelia- 

vęs. Jis toks nuošalus, jog mes galime paklysti. Vienas 
dievas težino, kaip mes iš ten išsikapstysime. 

— Ir vis dėlto — pareiškė Heilis— josime senuoju 
keliu. 

— Štai ką aš dar prisiminiau: girdėjau, kad šis kelias 
prie upelio užtvertas. Ar ne taip, Endi? 

Endis to nežinojo; jis tik buvo girdėjęs kalbant apie 
senąjį kelią, bet niekad ten nebuvo. Žodžiu, nieko tikro 
nežinojo. Heilis, pratęs atskirti tiesos kruopelytes nuo 
bet kokio prasimanymo, pamanė, kad Semas tyčia peikia 
senąjį kelią. Jis nusprendė, jog Semas nejučiomis prasi- 
tarė ir dabar, nenorėdamas išduoti Elizos, meluoja. 

Kai pagaliau Semas parodė kelią, Heilis negaišdamas 
pasileido pirmyn, o Semas ir Endis — jam iš paskos. 

Tasai kelias iš tikrųjų buvo senasis kelias prie upės, 
bet, nutiesus naująjį, jau seniai juo nebebuvo naudoja- 
masi. Maždaug valandą tuo keliu galima buvo laisvai joti, 
o toliau jame pasitaikydavo ūkių pastatai ir tvoros. Semas 
tai puikiai žinojo. Tuo keliu jau taip seniai niekas neke- 
liaudavo, jog Endis iš tiesų nė girdėti apie jį nebuvo 
girdėjęs, todėl jojo taip, tarsi vien atlikdamas pareigą, 
ir vis Murmėjo, kad „toks nelygus kelias pamuš Džeriui 
koją“. 

— Na, aš kiaurai jus matau! — sušuko Heilis.— Jūs vis 
tiek nepriversite manęs išsukti iš šito kelio, kad ir kiek 
beunkštumėt! Geriau užsičiaupkit! 

— Šeimininko valia pasirinkti kelią! — tarė Semas, nu- 
siminęs ir nuolankus, ir taip reikšmingai mirktelėjo En- 
džiui, jog tas tik tik ir vėl nepratrūko. 

Semas buvo kuo puikiausiai nusiteikęs; jis tikino turįs 
nepaprastai geras akis, kartais surikdavo matąs tolumoje 
„moterišką kepuraitę kalvos viršūnėje“ arba atsisukęs 
klausdavo Endžio: „„Ar ne Lizė ten eina per lomą?“ Ir 
vis jojant pačiomis nelygiausiomis, labiausiai akmenuoto- 
mis vietomis, kur paskubėti buvo neįmanoma, tad Heilis 
nuolat turėjo jaudintis. 


Valandą taip keliavęs, visas būrys nusileido nuo kal- 
velės ir greitai bei triukšmingai įjojo į didelės fermos 
kiemą. Nebuvo matyti nė gyvos dvasios — visi dirbo lau- 

kuose. Bet kadangi skersai kelią stovėjo klojimas, tai 
buvo aišku, kad jų kelionė turės čia pasibaigti. 

— Ar aš jums nesakiau, pone? — pasakė Semas, dėda- 
masis nekaltai įžeistas.— Negi pašalinis žmogus gali ge- 
ziau pažinti vietovę už mus, čia gimusius ir augusius? 

— Niekše! — sušuko Heilis.— Tu viską žinojai! 

— Argi aš jums nesakiau, kad žinau, bet jūs manim 
netikėjot! Aš ponui sakiau, kad kelias atkirstas, ir buvau 
tikras, kad juo neimanoma joti. Endis gali paliudyti, kad 
iš tiesų taip sakiau! 

Deja, tai buvo tikra tiesa. Nelaimingas pirklys nors ir 
žūžo, bet buvo priverstas susivaldyti, ir visi trys pasuko 
atgal naujojo kelio link. 

Dėl šios gaišaties Elizos berniukas jau beveik valandą 
buvo spėjes numigti kaimo užeigoje. Kai čia atjojo rai- 
teliai, Eliza stovėjo prie lango ir žiūrėjo visai į kitą pusę, 
bet įžvalgios Semo akys ją pastebėjo. Heilis ir Endis jojo 
atsilikę nuo jo per kelis jardus. Šią kritišką valandėlė 
Semas pasistengė, kad vėjas nupūstų jam skrybėlę, ir jis 


garsiai ir įspėjamai sušuko. Eliza krūptelėjo ir staiga pa- 
sitraukė atgal. Raiteliai prajojo pro langą prie lauko durų. 

Šią akimirką Eliza išgyveno tūkstantį gyvenimų. Jos 
kambario durys buvo į upės pusę. Ji pagriebė vaiką, te- 
kina nusileido laipteliais ir nubėgo prie upės. Pirklys ją 
pastebėjo, kai ji buvo jau prie pat kranto. Nušokęs nuo 
arklio ir garsiai šūktelėjęs Semui ir Endžiui, jis pasileido 
ją vytis, kaip šuo elnią. Šią beprotišką akimirką Eliza 
bėgo, vos liesdama kojomis žemę, ir po minutės jau atsi- 
dūrė prie pat vandens. Jos persekiotojai buvo čia pat. 
Ir staiga, kažkokios antgamtinės jėgos pastūmėta, siaubin- 
gai surikusi, ji šoko per kunkuliuojančią prie pat kranto 
srovę ant lyties. Tai buvo bepročio ir nevilties apimto 
žmogaus šuolis. Heilis, Semas ir Endis nejučia suriko ir 
pakėlė į viršų rankas. | 

Didžiulė žalsva lytis, ant kurios Eliza užšoko, ėmė braš- 
kėti ir trūkinėti. Bet ji nestovėjo ant jos. Klykdama it 
laukinė, vejama nevilties, Eliza šoko nuo vienos lyties 
ant kitos. Ji slydo, klupo, vėl kėlėsi ir vėl bėgo pirmyn! 
Jos batai ištižo, kojinės suplyšo, ant ledo liko kruvinos 
pėdos. Tačiau ji nieko nematė, nieko nejautė, kol tarsi 
pro miglas, lyg sapne, išvydo Ohajo krantą ir žmogų, ku- 
ris tiesė jai ranką. 

— Nežinau, kas tu, bet esi šauni! — sušuko žmogus. 

Eliza iš balso ir veido pažino vyriškį, kuris turėjo fer- 
mą netoli nuo jos buvusių namų. 

— O misteri Saimsai! Gelbėkite, gelbėkite mane, pa- 
slėpkite mane! — sušuko Eliza. 

— Kas gi atsitiko? — paklausė vyriškis.— Juk jūs gy- 
venate pas Šelbį. 

— Mano vaiką... berniuką... jis pardavė! Ten jo šei- 
mininkas,— tarė ji, rodydama į Kentukio krantą.— O mis- 
teri Saimsai, juk ir jūs turite mažą berniuką! 

— Turiu, — kiek smarkokai, bet atsargiai traukdamas ją 
į statų krantą atsakė Žžmogus.— Na, bet tu ir narsuolė. 
Man patinka drąsūs žmonės! 

Kai jie užkopė į krantą, žmogus sustojo. 

— Norėčiau tau padėti, — pasakė jis, — bet neturiu kur 
paslėpti. Bus geriausia, jeigu eisi tenai, — pridūrė jis, ro- 
dydamas didelį baltą namą, stovintį nuošaliai nuo didžio- 

sios kaimo gatvės.— Eik. Jie malonūs žmonės. Ten tau 
negrės joks pavojus, jie padės, visiems tokiems padeda, 

— Telaimina jus dievas! — širdingai tarė Eliza. 

— Na, ką tu! — pasakė žmogus.— Kokia čia mano pa- 
slauga. 

— O sere, tikiuosi, jūs niekam nepasakysite? 

— Na, ką tu čia kalbi! Kuo mane laikai? Žinoma, ne! — 
atsakė vyriškis.— Eik sau ramiai. Esi šauni, išmintinga 
moteris. Tu nusipelnei laisvės ir gausi ją, atmink mano 
žodį. 

Moteris prispaudė vaiką prie krūtinės ir tvirtu, greitu 
žingsniu nuėjo pirmyn. Žmogus stovėjo ir žiūrėjo į ją. 

— Šelbis pasakytų, kad geras kaimynas neturėtų taip 
elgtis, bet ką man daryti? Jeigu jis kada pagaus kurią 
nors mano negrę, tegul atsilygina tuo pačiu. Nemėgstu 
žiūrėti, kaip sunkiai alsuodamas, iš paskutiniųjų jėgų bėga 
šunimis užpjudytas žmogus. Be to, koks malonumas me- 
džioti svetimus vergus? 

Taip kalbėjo šis vargšas tamsuolis, Kentukio valstijos 
gyventojas, kuris gerai nesuprato savo šalies įstatymų ir 
todėl pasielgė taip, kaip jam liepė sąžinė; nebūtų to pa- 
daręs, jeigu būtų buvęs gudresnis ir užėmęs visuomenėje 
geresnę vietą. 

Heilis stovėjo lyg stabo ištiktas ir žiūrėjo, kol Eliza 
dingo iš akių. Tada klausiamu žvilgsniu pažiūrėjo į Semą 
ir Endį. 

— Tai bent! — sušuko Semas. 

— Turbūt šioje motery- 
je tūno septyni velniai! — 
tarė Heilis.— Ji šokinėja 
kaip laukinė katė! 

— Tikiuosi, — kasyda- 
masis galvą, pasakė Se- 
mas, — jog ponas atleis 
mums už tai, kad nesivijo- 
me jos tuo pačiu keliu. 
Nemanau, kad man būtų 
pakakę drąsos! — ir Semas 
sukikeno. 


5. Dėdės Tomo trobelė 


— Tu dar šaipysies! — 
sustaugė pirklys. 

— Negaliu susivaldyti, 
pone! — tarė Semas, paga- 
liau parodydamas ilgai 
slėptą džiaugsmą.— Ji taip 
juokingai atrodė — bėga, 
šokinėja... ledas braška, 
tik — pliumpt! pliumpt! 
šlept! Viešpatie, kaip ji 
bėgo! 

Ir Semas, ir Endis tiek 
juokėsi, jog net ašaros 
žmė riedėti jiems per 
skruostus. 

— Jūs tuoj man kitaip pasijuoksit! — sušuko pirklys, 
užsimodamas rimbu. 

Abu pasilenkė, šaukdami nubėgo į krantą ir anksčiau 
už jį užšoko ant arklių. 

— Viso gero, pone] —tarė Semas labai rimtai.— Šei- 
mininkė turbūt labai susirūpinusi dėl Džerio. Ponui Hei- 
liui mes daugiau nebereikalingi. Šeimininkė būtų nepaten- 
kinta, jeigu jotume paskui Lizę tokiu netvirtu tiltu. 

Ir, linksmai bakstelėjęs Endžiui į pašonę, jis nujojo 
kiek įkerta, o jo draugas pasileido iš paskos, ir tik vėjas 
atnešė Heiliui jų juoko aidą. 


VIII skyrius 
LAISVAI 


Nevilties apimta Eliza perbėgo upę jau temstant ir din- 
go pilkoj vakaro migloj, lėtai kylančioj virš upės, o kun- 
kuliuojanti srovė ir besigrūdančios ledų krūvos galuti- 
nai atitvėrė ją nuo persekiotojų. 

Nusivylęs Heilis lėtai sugrįžo į smuklę, svarstydamas, 
ką toliau daryti. Moteris atidarė jam duris į mažą kam- 
barėlį, kurio grindys buvo užtiestos skuduriniu kilimu. 
Čia stovėjo stalas, apdengtas juoda blizgančia klijuote, 
įvairiausios kėdės su aukštomis medinėmis atramomis; 

virš židinio, kuriame ruseno ugnis, matėsi kelios ryškio- 
mis spalvomis nudažytos gipsinės figūrėlės. Šalia stovėjo 
ilgas, nepatogus, grubaus darbo suolas. Čia Heilis atsi- 
sėdo pamąstyti apie Žmogaus norų ir apskritai laimės 
nepastovumą. 

— Ir kam man prireikė to berniūkščio? — tarė jis sau.— 
Dėl jo buvau išjuoktas lyg kvailiausias asilas. 

Ir nebeiškentęs Heilis ėmė save keikti tokiais rinkti- 
niais keiksmais, jog iš mandagumo mes jų neminėsime, 
nors juose buvo nemaža tiesos. 

Staiga jis krūptelėjo, išgirdęs skambų ir šaižų balsą. 
Matyt, prie viešbučio durų kažkas lipo nuo arklio. Heilis 
greitai priėjo prie lango. 

— Po velnių! Štai kur laimė! Kaip iš dangaus! — sušu- 
ko jis.— Dievaži, juk tai Tomas Lokeris! 

Heilis skubiai atidarė duris. 


Kambario kertėje, prie bufeto, jau stovėjo juodbruvis 
raumeningas šešių pėdų ūgio ir itin plačių pečių žmogus, 
Jis buvo apsivilkęs bizono odos švarku šeriais į viršų, 
ir dėl to rūstus jo veidas atrodė dar atšiauresnis. Buvo 
matyti, kad jis žiaurus ir piktas kaip žvėris. Jeigu mūsų 
skaitytojai galėtų įsivaizduoti buldogą, vaikštinėjantį su 
kepure ir švarku, jie turėtų aiškų vaizdą, kaip atrodė 
tasai žmogus. Jo palydovas visais atžvilgiais buvo tikra 
jo priešingybė: žemas ir smulkutis, vinklus lyg katinas, 
Skvarbios, žvitrios ir juodos jo akutės, rodės, vis tyko 
pelės. 

Milžinas prisipylė pusę didžiulės stiklinės viskio ir vie 
nu mauku išgėrė iki dugno, neprataręs nė žodžio. Mažasis 
žmogelis pasistiebė ant pirštų galų ir, pakraipęs galvą, 
lyg uostinėdamas butelius, laibu, virpančiu balseliu pa- 
galiau paprašė mėtinės. Gavęs stiklinę, jis patenkintas 
žvilgtelėjo į ją, matyt, įsitikinęs, kad nesuklydo pasirink- 
damas, paskui mažais gurkšneliais iš lėto ėmė gurkšnoti. 

— Na, kas galėjo pamanyti, kad man taip pasiseks? .. 
Sveikas, Lokeri! — tarė Heilis, ištiestom rankom eida- 
mas prie buieto. 

— Po velnių! — pasigirdo mandagus atsakymas.— Kas 
tave čia atvijo, Heili? 


67 


Jo palydovas, vardu Merksas, tučtuojau liovėsi gurkš- 
nojęs. ir, ištiesęs kaklą, įsispitrėjo į nepažįstamąjį — kaip 
tikras katinas, stebintis judantį sausą lapą ar kokį kitą 
daiktą. | 

— Laimė, kad tave sutikau, Tomai! Aš pakliuvau į vel- 
niškai keblią padėtį, ir tu turi man padėti iš jos išbristi. .. 

— Suprantama! Būtinai! — bambtelėjo mandagusis pa- 
žįstamas.— Jeigu tau kas sako, kad labai džiaugiasi tave 
sutikęs, vadinasi, tu jam reikalingas. Na, kas gi atsitiko? 

— Ar jis tavo draugas? — paklausė Heilis, su nepasi- 
tikėjimu žiūrėdamas į Merksą.— O gal bendradarbis? 

— Taip. Šen, Merksai! Štai tasai vyrukas, su kuriuo 
aš dirbau Natčeze. 

— Labai malonu susipažinti — tarė Merksas, tiesdamas 
ilgą, tarsi varno koja liesą ranką.— Misteris Heilis, jei 
neklystu? 

— Taip, sere! — atsakė Heilis.— O dabar, džentelmenai, 
jeigu jau taip laimingai susitikome, leiskite jus pavaišinti. 
Ei, seni, — tarė jis vyrui, stovinčiam prie bufeto,— atnešk 
mums karšto vandens, cukraus, cigarų ir kuo daugiau gai- 
vinančio skysčio. Tai paūšime! 

Štai pagaliau žvakės uždegtos, židinyje suliepsnojo ug- 
nis, ir trys mūsų gerbiamieji draugai susėdo prie stalo, 
apkrauto visais jau minėtais valgiais, žadinančiais drau- 
giškumą. Heilis pradėjo jaudinantį pasakojimą apie savo 
nepasisekimus. Lokeris nutilo ir niūriai, atidžiai klausėsi. 
Merksas, kuris uoliai triūsė, gamindamas punšą pagal savo 
skonį, kartais atitrūkdavo nuo darbo ir prikišdavo smailą 
nosį bei smakrą bevėik prie pat Heilio veido, stengdama- 
sis nepraleisti nė vieno žodžio. Atrodė, kad pabaiga jį 
nepaprastai pralinksmino, nes, pakreipęs siauras lūpas, 
jis visas kretėjo nuo tylaus juoko. 

— Vadinasi, jus apmovė kaip didelius, ką? — pasakė 
jis. — Hi hi hi! Puikiai! 

— Toji vaikų prekyba mums teikia be galo daug rū- 
pesčių,— atsiduso Heilis. 

— Jei galėtume išauginti tokias moteris, kurios nemy- 
lėtų savo vaikų, tai būtų, aš manau, didžiausias šių laikų 
mokslo laimėjimas,— pasakė Merksas, tyliai kikendamas 
iš savo sąmojo. 

— Teisybė! — pritarė Heilis.— Aš niekuomet negalėda- 
vau suprasti, ko tos moterys taip įsikibusios laikosi vaikų. 
Rodos, vaikai joms didelė našta, ir jos turėtų džiaugtis, 
galėdamos nuo jų išsivaduoti. Bet kur tau! Juo daugiau 
tie mažieji joms teikia rūpesčių ir juo jie liguistesni, juo 
labiau jos prie jų prisiriša. 

— Taip, misteri Heili — tarė Merksas.— Malonėkit pa- 
duoti man karštą vandenį. Taip, jūs pasakėte kaip tik tai, 
ką aš ir mes visi jaučiame. Tais laikais, kai dar ver- 
čiausi prekyba, kartą nusipirkau moterį, sveiką, gražią 
ir protingą: Ji turėjo vaiką, kuris buvo labai paliegęs. 
Kuprotas ar dar kažkoks. Aš jį padovanojau vienam žmo- 
gui, kuris tikėjosi šiek tiek uždirbti, pardavęs jį, nes 
jam jis nieko nekaštavo. Nė nepagalvojau, kad toji mo- 
teris taip sielosis. Dieve mano, kad jūs būtumėt ją matę! 
Pažiūrėti tikra kančia tas vaikas — paliegęs, įnoringas, 
bet ji nė kiek neapsimetinėjo. Anaiptol! Ji verkė, šaukė 
jį, slankiojo iš kampo į kampą, ieškojo, lyg būtų netekusi 
geriausio draugo. Tiesiog juokinga, kai pagalvoji. Kas 
supaisys tas moterų keistenybes. 

— Tas pats buvo ir man,— tarė Heilis.— Pernai vasarą 
prie Raudonosios upės pirkau negrę, kuri turėjo gana 
gražų vaiką. Jo akys blizgėjo taip kaip ir jūsų, bet įsi- 
žiūrėjęs pamačiau, kad jis visiškai aklas. Dievaži — visiš- 
kai aklas! Todėl, matote, ir pagalvojau, kad nebus nieko 
bloga, jeigu jį parduosiu, nesakęs jai nė Žodžio. Aš su- 
tariau jį iškeisti į statinę viskio. Bet, kai jį reikėjo atimti 
iš motimos, ji pavirto tigre. Mes dar tebestovėjome prie- 
plaukoje, ir mano negrų būrys nebuvo surakintas grandi- 
nėmis. Ir ką gi ji padarė? Lyg katė užšoko ant medvil- 
nės ryšulių krūvos, vienam jūrininkui iš rankų ištraukė 
peilį ir, patikėkite, tą pat akimirką visi išlakstė į visas 
šalis. Bet, pamačiusi, kad tas jai nepadės, ji apsigręžė, 
puolė su vaiku stačia galva į upę ir nebeiškilo. 

— Tai tau! — sumurmėjo Lokeris, klausęs šių pasakoji- 
mų su neslepiamu pasibjaurėjimu.— Jūs abu avinai! Ma- 
no negrės tokių pokštų nekrečia. 

— Nejaugi! Kaipgi jūs susitvarkote? — susidomėjo 
Merksas. 

— Kaip susitvarkau? Nagi štai kaip. Jeigu perku mo- 
terį su vaiku, kurį galima parduoti, aš prieinu prie jos, 
pakišu panosėn kumštį ir sakau: ,„Ar matai? Jei ištarsi 
bent vieną žodį, sutalžysiu tau snukį! Kad negirdėčiau 
nė vieno žodžio.“ Taip ir sakau joms: „Šis vaikas mano, 
o ne tavo, ir tu jį užmiršk. Aš parduosiu jį, pirmai progai 
pasitaikius, ir žiūrėk, ka.. man netriukšmautum, nes taip 
tave sudorosiu, jog gailėsies gimusi!“ Prisiekiu, jos mato, 
kad juokų nekrėsiu. Ir tyli kaip žuvys. O jei kuri pra- 
deda staugti, na, tada. ..— ir misteris Lokeris taip smar- 
kiai trenkė kumščiu į stalą, jog visi be žodžių suprato 
nebaigtą sakinį. 

— Štai kas įtikina! — pasakė Merksas, bakstelėjęs Hei- 
liui į pašonę, ir vėl sukikeno.— Argi Tomas ne vyras? 
Hi hi hi! Jis bet kokiam negrui proto į makaulę įkrės. 
Jeigu jūs ne velnias, Tomai, tai, dievaži, tikras jo brolis! 

Tomas priėmė šį pagyrimą su deramu kuklumu. 

— Eikime prie reikalo. Na tai kaip, misteri Heili? Jūs 
norite, kad mes padėtume jums sugauti tą moterį? 

— Moteris ne mano, ji priklauso Šelbiui. Tik berniu- 
kas mano. Buvau tikras kvailys, kad pirkau tą beždžio- 
niuką. 

— Tu visada buvai kvailys! — nukirto Tomas. 

— Liaukitės, Lokeri, nebūkite storžievis,— įsikišo Merk- 
sas, laižydamas lūpas.— Argi nematote, kad misteris Hei- 
lis duoda mums pelningą darbą. Patylėkite truputį, tokie 
reikalai — mano specialybė. Kaip atrodo ta jūsų moteris, 
misteri Heili? Kas ji? Kokia ji? 

— Balta, graži... gerai išauklėta. Siūliau už ją Šelbiui 
aštuonis šimtus ar net tūkstantį dolerių, ir tai dar nema- 
žai būčiau uždirbęs. 

— Balta, graži... gerai išauklėta! — pakartojo Merk- 
sas, o jo žvitrios akys, smaila nosis ir burna pagyvėjo.— 
Žiūrėkite, Lokeri, nebloga pradžia! Atliksime šį darbą 
savo nuožiūra. Mes juos pagausim. Berniuką, žinoma, ati- 
duosim misteriui Heiliui, o motiną nuvešime į Orleaną, 
parduosime ir gerokai uždirbsime. Argi ne puiku? 

Tomas, Kuris iki šiol klausėsi plačiai išsižiojęs, staiga 
susičiaupė, lyg šuo, pagriebęs gabalą mėsos, ir dabar 
atrodė virškinąs šį planą. 

— Matote,— tarė Merksas Heiliui, maišydamas savo 
punšą,— matote, visu upės pakraščiu mes turime gerus 
teisėjus, kurie puikiai mums talkina. Tomas moka tik 
muštis. O į teismą prisiekti einu aš, išsipustęs ir blizgan- 
čiais batais, — viskas švytėte švyti. Matytumėt,— didžiuo-. 
damasis kalbėjo toliau Merksas,— kaip aš viską tvarkau. 
Vieną dieną aš — misteris Tvikemas iš Naujojo Orleano; 
kitą dieną — plantatorius, atvykęs iš savo plantacijų prie 
Perlų upės, kur dirba septyni šimtai mano negrų, trečią 
dieną esu tolimas misterio Henrio Klėjaus ar kokio kito 
garbingo Kentukio džentelmeno giminaitis. Patys žinote, 
įvairių talentų esama. Štai Tomas yra neprilygstamas, kai 
reikia muštis arba vaidytis, bet meluoti jis nesugeba, ne 
tam gimęs. Bet, dieve, jei mūsų šalyje yra dar bent vie- 
nas žmogus, puikiau už mane mokąs prisiekti bet kam 
ir bet kuo, nutaisęs šventeivišką veidą, tai aš norėčiau jį 
pamatyti! Esu tikras, mano brangieji, kad aš it gyvatė 
visur prišliaužčiau, net jeigu teisėjai būtų ir sumanesni, 
negu jie dabar yra. Kartais beveik noriu, kad jie būtų 
priekabesni, būtų daug maloniau... linksmiau... juos ap- 
gaudinėti. 

Sulig šiais žodžiais Tomas Lokeris, kuris, kaip mes jau 
matėme, buvo lėtos galvosenos ir judesių, staiga nutrau- 
kė Merksą, sunkiu kumščiu suduodamas į stalą taip smar- 
kiai, jog net visi indai suskambėjo. 

— Mes taip ir padarysim! — sušuko jis. 

— Dėl dievo, Tomai, kam gi daužyti stiklines! — pasakė 
Merksas.— Pataupyk savo kumštį, kol bus reikalingas. 

— Atleiskite, džentelmenai, 0 aš ar gausiu savo dalį 
pelno? — paklausė Heilis. 

— Argi negana to, kad tau sučiupsime berniuką? — 
“pasakė Lokeris.— Ko dar nori? 

— Bet, — tęsė Heilis— jei aš pasiūliau jums pelningą 
darbelį, tai irgi šis tas. Aš, sakykime, norėčiau gauti de- 
šimt procentų. Išlaidas apmokate jūs. 

— Ką?! — sušuko Lokeris, stipriai nusikeikdamas ir 
trenkdamas į stalą didžiuliu kumščiu.— Argi aš tavęs ne- 
Pažįstu, Denai Heili? Nemanyk, kad tau pavyks mane 
apmauti! Negi manai, kad mudu su Merksu gaudysime 
Negrus tik tam, kad įsiteiktume tokiam džentelmenui kaip 

tu, o patys nieko negautume? Ne, to tai jau nebus! Mo- 
terį mes pasiimam, ir tu tylėsi, o jei ne, tai mes ir ber- 
niuką pasiimsime. Kas mums sutrukdys? Juk tu mums 
parodei grobį. Dabar jis ir mūsų, ir tavo. Jeigu tu arba 
Šelbis panorėsite mus vytis, tai mes tau parodysim, kur 
pipirai auga. 

— Na, gerai. Tebūnie taip! — išsigandęs pareiškė Hei- 
lis.— Tik jau suraskite man berniuką... Tu, Tomai, visa- 
dos buvai sąžiningas, tesėdavai man duotą žodį. 

— Tu žinai, — kalbėjo Tomas.— Aš niekad nemokėjau 
taip verkšlenti kaip tu, bet, imdamasis kokio reikalo, net 
paties velnio neapgausiu. Jeigu pasakiau, kad padarysiu, 
vadinasi, padarysiu, gerai žinai, Denai Heili. 

— Taip taip, Tomai,— pritarė Heilis.— Jei tik tu man 
pažadėsi po savaitės grąžinti berniuką toje vietoje, 
kurioje panorėsi, aš nieko daugiau iš tavęs neberei- 
kalausiu. 

— Bet aš šio to reikalausiu,— pareiškė Tomas.— Tu 
žinai, kad, dirbdamas drauge su tavimi Natčeze, daug iš- 


mokau, Heili. Pagavęs ungurį, aš jo nepaleisiu! Tau teks 
patuštinti piniginę; tučtuojau dėk ant stalo penkiasdešimt 
dolerių grynais, arba tiek ir matysi tą berniūkštį! Aš tave 
pažįstu! 

— Betgi, sutvarkę šį reikalą, galėsite pelnyti tūkstantį, 
0 gal net tūkstantį šešis šimtus. Na, Tomai, būk protingas! 

— Ar nereikės mums plūktis ištisas penkias savaites, 
kol viską sutvarkysime? Na, sakykime, kad mes metame 
viską į šalį ir einame po krūmokšnius vaikytis paskui 
tavo vaikėzą ir+e galų gale tos moters nesurandame? Juk 
ar moterį pagauti, ar velnią, lygiai tas pat! Kas tada? 
Ar sumokėsi mums bent vieną centą? Sumokėsi? Norė- 
Čiau pamatyti, kaip tu sumokėsi! Ne ne! Dėk šen savo 
penkiasdešimtinę. Jei mums pasiseks ir biznis bus pel- 
ningas, aš tau grąžinsiu šiuos pinigus. Jei ne — bus mums 
už triūsą. Ar ne taip, Merksai? 

— Žinoma, žinoma! — taikiai pritarė Merksas.— Juk čia 
tik užstatas. Hi hi hi! Mat mes teisininkai. Dėl visko 
turime ramiai, taikiai sutarti. Kam pyktis! Tomas nuveš 
jums berniuką ten, kur pasakysit. Ar ne taip, Tomai? 

— Jeigu surasiu, nuvešiu į Cincinatį ir paliksiu uoste 
pas senę Belčer,— atsakė Lokeris. 

Merksas ištraukė iš kišenės taukuotą užrašų knygelę, 
išėmė iš jos ilgą lapą, atsisėdo ir, įsmeigęs į jį skvarbias 
juodas akis, ėmė bambėti: 

—, Barnsas, Šelbio apygarda, negras Džimas — trys šim- 
tai dolerių už gyvą ar mirusį... Edvardsai — Dikas ir Liu- 
sė, vyras ir žmona — šeši šimtai dolerių. .. negrė Polė su 
dviem vaikais — šeši šimtai dolerių už ją arba už jos 
galvą... Žiūriu, ką turime atlikti ir ar galime imtis jūsų 
reikalo... Lokeri,— tarė jis, valandėlę pagalvojęs,— pa- 
vesime šiuos negrus Adamsui ir Springeriui. Jie čia jau 
seniai įrašyti mano sąraše. 

— Jie per brangiai nulups,— tarė Tomas. 


— Aš viską sutvarkysiu. Jie dar nepatyrę ir neturėtų 
brangiai imti, — pareiškė Merksas, skaitydamas toliau.— 
Visi trys atvejai lengvi, nes negrus reikia tik nušauti 
arba prisiekti, kad jie nušauti. Todėl neturėtų už tai bran- 
giai imti. O su kitais galima palaukti,— pridūrė jis, su- 

lankstydamas lapą.— Dabar apie reikalą. Misteri Heili, jūs 
matėt, kaip toji moteris išlipo į aną upės krantą? 

— Taip aiškiai, kaip jus kad dabar matau. 

— Ir matėt tą vyriškį, kuris jai padėjo išlipti? — pa- 
klausė Lokeris. 

— Žinoma, mačiau. 

— Greičiausiai — tarė Merksas,— ją kas nors paslėpė. 
Bet kur? Štai klausimas. Ką jūs apie tai manote, Tomai? 

— Mes būtinai turime šįvakar persiirti per upę, — atsa- 
kė Tomas. ė 

— Bet čia niekur nėra valties, — atkirto Merksas.— 
Ižas labai tirštas, Tomai. Pavojinga! 

— Nieko nenoriu žinoti! Reikia perplaukti, štai ir vis- 
kas! — ryžtingai tarė Tomas. 

— Dieve mano! — sušuko sunerimęs Merksas.— Kas gi 
daryti. ..— pridūrė jis, eidamas prie lango.— Tamsu, nors 
į akį durk... Tomai... 

— Trumpai tariant, tu, Merksai, bijai. Bet aš niekuo 
negaliu padėti. Tau teks plaukti. O gal nori čia keletą 
dienų pasėdėti ir palaukti, kol ta moteris pasieks San- 
daskį? ! 

— O ne, bijoti aš nė trupučio nebijau, — pasakė Merk- 
sas,— tik... 

— Kas tik? ..— paklausė Tomas. 

— Iš kur valtį gausime? Matai, kad čia nėra. 

— Girdėjau, kaip šeimininkė sakė, kad šiąnakt čia at- 
plauksianti kažkokia valtis, ir vienas vyras ketinąs keltis 
per upę. Trūks plyš turime patekti į tą valtį — tarė To- 
mas. 

—- O jūsų šunys ar geri? — paklausė Heilis. 

— Puikiausi! — sušuko Merksas.— Bet kas iš to? Juk 
neturite jokio jos daikto, kurį galima būtų duoti jiems 
pauostyti. 

— Kaipgi, turiu! — sušuko Heilis triumfuodamas.— Štai 
jos skraistė, kurią beskubėdama paliko čia ant lovos. 
Skraistė ir kepuraitė. 

— Tai tikra laimė! — pasakė Lokeris— Duok šen! 


! Sandaskis— miestelis Ohajo valstijoje, pietiniame Erio eže- 
ro krante. Šiaurinis šio ežero krantas priklauso Kanadai. 

— Bet šunys gali sukandžioti moterį, jeigu netikėtai ją 
užpuls,— susigriebė Heilis. 

— Tiesa! Apie tai reikia pagalvoti! — pasakė Merk- 
sas.— Čia netoli, Mobaile, mūsų šunes neseniai sudraskė 
vieną negrą į gabalus. Nespėjome jų nuvaryti. 

— Na, matote, o juk tai tokia prekė, kuri brangi dėl 
grožio. Jos gadinti negalima! — tarė Heilis. 

— Teisybė. teisybė,— pritarė Merksas.— Be to, jeigu 
jinai jau pateko į kieno nors namus, tai sunku bus ką pa- 
daryti. Iš šunų maža nauda tose valstijose, į kurias neg- 
rai bėga. Ten negalima susekti jų pėdsakų. Šunys tinka 
tik plantacijose, kur pabėgėliui negrui niekas nepadeda. 

— Na, — tarė Lokeris, kuris buvo nuėjęs prie bufeto 
pasikalbėti su šeimininkų, — man sakė, kad žmogus su 
valtim tuojau bus čia. Taigi, Merksai. .. 

Merksas gailiomis akimis apžvelgė jaukią patalpą, ku- 
rią reikėjo palikti, bet vis dėlto klusniai pakilo nuo stalo. 
Persimetęs keliais žodžiais dėl tolimesnių pasiruošimų, 
Heilis nenoriai įteikė Tomui penkiasdešimt dolerių, ir trys 
orūs džentelmenai išsiskyrė. 

Jeigu kas iš mūsų gerbiamųjų skaitytojų nepatenkintas, 
kad supažindiname juos su tokios draugijos atstovais, 
tai prašome kuo greičiau tokių prietarų atsikratyti. Pa- 
bėgusių negrų gaudymas tapo teisėta ir viena garbingiau- 
sių profesijų Amerikoje. Jeigu visas milžiniškas plotas 
nuo Misisipės ligi Ramiojo vandenyno taps turgaviete, 
kurioje prekiaujama žmonių kūnais ir sielomis, o gyvoji 
prekė ir toliau bus linkusi keltis į naujas vietas, tai VeI- 
gų pirkliai ir bėglių medžiotojai dar gali atsidurti mūsų 
aristokratijos gretose. 


Kol smuklėje vyko ši scena, Semas ir Endis, abu ne- 
paprastai patenkinti, jojo namo. 

Semas buvo puikiai nusiteikęs ir visą kelią klykavo 
kaip laukinis, visaip vartaliodamasis ir mojuodamas ran- 
komis. Čia jis apsigręžia atbulas, veidu į arklio uodegą, 
Čia. spiegdamas verčiasi per galvą ir, vėl normaliai sė- 
dėdamas, surimtėjęs išdidžiai ima barti Endį už tai, kam 
tas juokiasi ir krečia pokštus, bet tučtuojau, plodamas 
Iankomis per šonus, taip pagauna kvatotis, jog net giria 

aplinkui skamba. Šios išdaigos netrukdė jiems šuoliais 
varyti arklius, ir dar prieš vienuoliktą ant kieto žvyro 
šalia verandos pasigirdo arklių kanopų bildesys. Prie. 
turėklų pribėgo misis Šelbi. 

— Ar tai tu, Semai? Na kaip? 

— Misteris Heilis ilsisi smuklėje. Jis baisiai išvargęs. 

— O Eliza, Semai? 

— Lizė, žinoma, perėjo Jordaną!. Dabar ji, taip sa- 
kant, Kanaano žemėje. 

— Ką? Ką tu sakai, Semai? — sušuko misis Šelbi, ne- 
tekdama kvapo ir žado, savaip supratusi šiuos žodžius. 

— Dievas saugo savo numylėtinius. Lizė persikėlė per 
upę į Ohajo pusę, šeimininke. Ir taip greitai, jog, rodos, 
pats viešpats savo ugnies vežime dviem žirgais pervežė 
ją per upę. 

Šeimininkės akivaizdoj Semas tapdavo labai pamaldus 
ir paįvairindavo savo kalbą pavyzdžiais iš šventraščio. 

— Eik šen, Semai,— tarė misteris Šelbis, kuris irgi iš- 
ėjo į verandą,— ir viską papasakok savo šeimininkei. 
Eime, Emilija,— tarė jis, apkabindamas ją.— Jums šalta, 
ir jūs visa drebate, kam gi taip jaudintis? 

— Kam taip jaudintis? Argi aš ne moteris, ne motina? 
Ar mes abu neatsakome prieš dievą už tą vargšę mote- 
rį? Atleisk mums šią nuodėmę, dieve! 

— Kokią nuodėmę, Emilija Mes pasielgėm taip, kaip 
mums liepė sąžinė. 

— Vis dėlto aš jaučiuosi kalta, ir jokie proto argumen- 
tai čia nepadeda. 

— Šen, Endi! Ei negre, greičiau! — šaukė Semas, stovė- 
damas prie verandos.— Nuvesk arklius į tvartą. Ar girdi? 
Mane šeimininkas šaukia. 

Ir su palmės lapais rankoje jis bemat įžengė į svetainę. 

— Dabar, Semai, papasakok mums smulkiai, kaip ten 
buvo,— tarė misteris Šelbis.— Kur Eliza? Ar žinai? 

— Šeimininke, savo akimis mačiau, kaip ji, šokinėda- 
ma nuo lyties ant lyties, perėjo upę. Tai buvo tikras 

! Tuo metu apie mirusius buvo sakoma, kad jie „perėjo Jordaną“ 
ir atsidūrė pažadėtoje Kanaano žemėje. Misis Šelbi pamanė, kad 
Eliza nebegyva. 

stebuklas! Ir mačiau, kaip kažkoks vyras padėjo jai iš- 
lipti į Ohajo krantą, o po to ji dingo migloje. 

— Semai, man atrodo, kad šis stebuklas neįjtikimas! 
Ar galima pereiti upę plaukiančiomis ledo lytimis? — tarė 
misteris Šelbis. 

— Ar galima? Aišku, be dievo pagalbos to niekas ne- 
galėtų padaryti! — pasakojo Semas.— Buvo taip. Misteris 
Heilis, aš ir Endis prijojome smuklę paupy. Aš jojau prie- 
kyje— taip troškau pagauti Elizą. Prijojau prie smuklės, 
žiūriu — ji stovi prie lango, aiškių aiškiausiai matyti, o 
tiedu jau baigia mane prisivyti. Tuo metu mano skry- 
bėlė kaip tyčia nukrito, ir aš pakėliau tokį triukšmą, jog 
ir numirėliai būtų galėję prisikelti. Žinoma, Eliza išgirdo 
ir atsitraukė nuo lango, o misteris Heilis jau tuo tarpu 
prijojo prie pat durų. Ji išbėgo į lauką ir — tiesiai prie 
upės. Misteris Heilis pamatė ją, suriko, — ir mes visi puo- 
lėme vytis. O jinai jau prie pat upės. Prie kranto stipri 
srovė, dešimties pėdų pločio vandens tarpas, o už jo, lyg 
didžiulė sala, grūdasi viena ant kitos besisupančios ly- 
"tys. Mes beveik pasivijome Lizę, ir aš maniau, kad jis 
ją sučiups. O ji kad suspiegs, kad šoks ant ledo, ir — 
pirmyn. Ledas traška, braška, o ji šokinėja it ožka! Vieš- 
patie, niekad nebūčiau pamanęs, kad moteris taip galėtų 
padaryti. 

Misis Šelbi, išbalusi ir susijaudinusi, tylėdama klausėsi 
Semo pasakojimo. 

— Ačiū dievui, Eliza gyva! — lengviau atsidususi, pasa- 
kė ji. — Bet ką ji, vargšelė, toliau darys? 

— Viešpats ja pasirūpins, — tarė Semas, pamaldžiai pa- 
kėlęs į dangų akis.— Visi mes — kaip šeimininkė mus 
mokydavo — esame tik įrankiai dievo rankose. Jeigu 
ne aš, Elizą būtų sugavę mažiausiai dešimt kartų. Argi 
ne aš leidau šįryt arkliams pabėgti ir vaikiausi juos ligi 
pietų? Ar ne aš nuvedžiau šįvakar misterį Heilį penkias 
mylias į šalį nuo kelio, nes kitaip jis būtų pasivijęs Lizę 
taip lengvai kaip šuo meškėną? Tai vis dievo valia. 

— Tai tokia dievo valia, dėl kurios tau gali tekti gai- 
lėtis, Semai! Aš nepakęsiu, kad mano namuose būtų taip 
elgiamasi su džentelmenais! — pasakė misteris Šelbis taip 
griežtai, kaip tik sugebėjo. . 

Negrą, kaip ir vaiką, sunku apgauti apsimestiniu pyk- 
čiu — jie instinktyviai jaučia tiesą, kad ir kažkaip ban- 
dytume apsimesti, tad ir Semas visai nenusiminė dėl šio 
priekaišto, nors jo veidas tuojau pat apsiniaukė, surim- 
tėjo, ir jis stovėjo su atgailaujančia mina, sielvartingai 
sučiaupęs lūpas. 

— Šeimininkas sako tiesą, tikrą tiesą: aš bjauriai pa- 
sielgiau, ką čia kalbėti. Žinoma, šeimininkas ir šeimininkė 
negali leisti tokios savivalės. Aš suprantu. Bet tokiam 
vargšui negrui kaip aš taip ir knieti padaryti ką nors 
bjauraus, iškrėsti kokį nors piktą pokštą tokiam žmogui 
kaip misteris Heilis. Nesakykite, kad jis džentelmenas. 
Kiekvienas žmogus, išauklėtas taip kaip aš, šį tą išmano 
apie džentelmenus. 

— Gerai, Semai,— tarė misis Šelbi.— Kadangi tu prisi- 
pažįsti esąs kaltas, tad gali eiti pas tetulę Chloją ir pa- 
prašyti šalto kumpio, likusio nuo pietų. Judu su Endžiu 
turbūt labai išalkote. 

— Šeimininkė perdaug gera mums,— pasakė Semas, 
skubiai nusilenkė ir išėjo pro duris. 

Reikia pripažinti, kad Semas, kaip jau buvo ir anks- 
čiau minėta, turėjo įgimtų gabumų, kurie neabejotinai 
būtų padėję jam iškilti, jeigu jis būtų buvęs politikas; 
taigi jis puikiai sugebėjo bet kurias aplinkybes išnaudoti 
savo asmeninei gerovei ir geram vardui pelnyti. Taip 
buvo ir šį sykį. Pasirodęs esąs pamaldus bei nusižeminęs 
ir tuo nuraminęs šeimininkus, jis šauniai užsimaukšlino 
ant šono palmės lapų skrybėlę ir nuėjo į tetos Chlojos 
valdas, ketindamas virtuvėje visus kaip reikiant nustebinti. 

„Na ir išdrošiu aš tiems negrams kalbą! — sakė Semas 
pats sau.— Aš jiems kad papasakosiu, tai jie klausys iš- 
sižioję.“ 

Tiesą sakant, didžiausias malonumas Semui buvo lydėti 
šeimininką į įvairius politinius susirinkimus; ten, pasi- 
slėpęs už pinučių tvoros arba įsilipęs į medį, jis gėrė- 
davosi oratorių kalbomis, o paskui, grįžęs į juodaodžių 
brolių tarpą, stebindavo ir žavėdavo juos skambiažodžiais 
pamokslais bei juokindavo, pamėgdžiodamas oratorius, 
kalbėdamas įmantriai ir iškilmingai. Ir neretai pasitaiky- 
davo, kad prie juodaodžių klausytojų nemažai prisidėdavo 

ir baltųjų, kurių juokas ir mirkčiojimas labai džiugindavo 
Semą. 

Žodžiu, Semas tikrai manė, kad jo pašaukimas yra 
gražbylystė, ir niekuomet nepraleisdavo progos papostrin- 
gauti. 

Semas ir teta Chloja nuo seno jautė vienas kitam prie- 
šiškumą. arba, kitaip sakant, jų santykiai buvo šaltoki; 
bet kadangi Semui dabar, prieš sakant kalbą, reikėjo pasi- 
stiprinti, tai jis nusprendė šį sykį pasirodyti taikingas. 
Nors gerai žinojo, kad „šeimininkės įsakymas“, be abe- 
jonės, bus tiksliai įvykdytas, vis dėlto tikėjosi kur kas 
daugiau laimėti, jeigu tai bus daroma noriai. Todėl pas 
tetą Chloją atėjo droviai romus ir nuolankus, kaip žmo- 
gus, kuris turėjo daug iškentėti, gindamas savo persekio- 
jamus draugus. Jis pareiškė esąs šeimininkės atsiųstas 
pas tetulę Chloją, kad ši pastiprintų jo kūną, tuo pripa- 
žindamas tetulės Chlojos aukščiausią valdžią jai pavestos 
virtuvės valdose. 

Gudrybė pavyko. Dar nė vienas doras ir geros valios 
pilietis priešrinkiminėje kampanijoje nebuvo taip mikliai 
apgautas visaip meilikaujančio gudraus politikieriaus kaip 
tetulė Chloja Semo. Ir jeigu Semas net būtų buvęs sūnus 
palaidūnas, grįžtąs į tėvų namus, jis nebūtų susilaukęs 
didesnio motiniško nuoširdumo. Netrukus jis jau sėdėjo 
laimingas ir orus už stalo prie didžiulio metalinio dubens, 
pilno visokių gardžių likučių, susikaupusių per pastarą- 
sias kelias dienas. Sultingi kumpio gabalai, auksiniai ku- 
kurūzinių papločių gabalėliai, įvairiausios atlaužėlės, viš- 
čiukų sparneliai, skilviai ir kojelės, — visa tai sudarė labai 
gražų šiupinį. Semas, nusismaukęs ant šono palmių skry- 
bėlę, sėdėjo prie stalo kaip karalius, kuriam priklauso 
visa, ką jis mato. Jis maloningai paduodavo dešinėje sė- 
dinčiam Endžiui vieną kitą kąsnelį. 

Virtuvė buvo pilna Semo draugų, kurie atskubėjo čia 
iš savo trobelių pasiklausyti, kaip baigėsi dienos įvykiai. 
Išmušė Semo garbės valanda! Šios dienos istorija vėl bu- 
vo papasakota ir dėl įspūdingumo gerokai pagražinta. 
Pasakojimą lydėjo skambus juokas: kvatojosi visi, net 
ir vaikai, kurie šliaužiojo grindimis arba kribždėjo ker- 
tėse. Visi kvatojosi, bet Semas laikėsi labai rimtai, tik 

kartkartėmis išversdavo akis ir baisiai juokingai mirk- 
telėdavo klausytojams, nepertraukdamas iškilmingos savo 
kalbos. 

— Taigi matote, bičiuliai — kalbėjo Semas, energingai 
mojuodamas' kalakuto šlaunim,— matote, kaip tenka gud- 
rauti žmogui, norinčiam jus visus apginti. Nes tas žmogus, 
kuriam pavyko apginti vieną iš jūsų, gali ir visus kitus 
išgelbėti; čia vienas ir tas pats principas. Ir bet koks 
pirklys, kuris čia atvyks uostinėti, savo kelyje sutiks 
mane. Jam teks pirmiausia su manim pasišnekučiuoti. 
Ateikite pas mane, broliai mano, ir aš neleisiu jūsų 
skriausti... Aš ginsiu jūsų teises, ginsiu iki paskutinio 
atodūsio. 

— Bet, Semai, juk dar šįryt man sakei, kad padėsi po- 
nui Heiliui pagauti Lizę. Man rodos, tu pats sau priešta- 
rauji,— pasakė Endis. 

— Aš patariu tau, Endi,— atšovė Semas nepaprastai 
išdidžiai, — nekalbėti apie tokius dalykus, kurių neišma- 
nai. Tokie vaikėzai kaip tu, Endi, nėra blogi, bet ar gali 
reikalauti, kad jie suvoktų didžių idėjų esmę. 

Endis lyg prasikaltęs nutilo; ypač jį pribloškė žodžiai 
„suvoktų esmę“, kurie čia esantiems jo amžininkams pa- 
darė taip pat didžiulį įspūdį. O Semas varė toliau: 

— Prabilo mano sąžinė, Endi. Kai norėjau vytis Lizę, 
aš iš tikrųjų maniau, kad šeimininkas nori ją pagauti. 
O kai sužinojau, kad ponia, kaip tik priešingai, to nenori, 
tada mano sąžinė prabilo dar garsiau, nes visuomet yra 
naudingiau klausyti šeimininkės. Kaip matote, aš klausau 
sąžinės balso ir kartu pastoviai laikausi savo principų. 
Taip, principų! — sušuko Semas, entuziastingai iškeldamas 
viščiuko kaklą.— Aš norėčiau žinoti, kokia nauda iš prin- 
cipų, jeigu jų pastoviai nesilaikai? Štai, Endi, gali imti 
šitą kaulą, jis dar ne visai apgraužtas. 

Auditorija klausėsi Semo išsižiojusi, todėl jis priva- 
lėjo tęsti savo kalbą. 

— Na,— tarė teta Chloja,— įsigyk dar vieną principą — 
laiku eiti miegoti ir nelaikyti žmonių ligi ryto! Mažyliai, 
jeigu nenorit gauti pylos, sprukit iš Čia! 

— Negrai! — pridūrė Semas, didingai mojuodamas savo 
palmių lapais.— Aš laiminu jus! Eikite miegoti ir būkite 
paklusnūs. 

Po šio iškilmingo palaiminimo susirinkusieji išsiskirstė. 


IX skyrius 


KURIAME IŠRYŠKĖJA, KAD SENATORIUS 
IRGI ŽMOGUS 


Židinio liepsna jaukioje svetainėje linksmai apšvietė 
kilimus bei kilimėlius, mirgėjo ant spindinčio arbatinuko 
ir puodelių. Senatorius Berdas avėsi batus, ketindamas 
įsistoti į naujas gražias šlepetes, kurias jam pasiuvo žmo- 
na, kol jis buvo išvykęs į senato sesiją. Misis Berd, ža- 
viausia iš visų moterų, prižiūrėjo, kaip tarnaitė dengia 
stalą, vis tramdydama vaikus, kurie jau nuo pat pasau- 
lio pradžios neduoda motinoms ramybės savo siautėjimais 
ir išdykavimais. 

— Tomai, palik ramybėje durų rankeną! Mere] Mere! 
Netampyk katės už uodegos!.. Vargšė katytė! Džimai, 
nelipk ant stalo! Ne, ne!.. Neįsivaizduoji, mano bran- 
gusis, kaip mes džiaugiamės, kad tu jau namie! Mes visai 
tavęs nelaukėm šįvakar! — sušuko jinai, pagaliau radusi 
laiko pasikalbėti su vyru. 

— Taip, taip! Manau sau — imsiu ir nors vienai nakte- 
lei parvažiuosiu į namus, pailsėsiu kaip reikiant. Mirtinai 
nuvargau, ir labai galvą skauda! 

Misis Berd pažvelgė į kamparo buteliuką, stovintį pra- 
viroje spintoje, matyt, norėdama jį atnešti, bet vyras ją 
sustabdė: 

— Ne. ne, Mere, vaistų nereikia! Puodelį geros, karštos 
arbatos ir truputį jaukumo — štai ir viskas, ko man reikia. 
Nelengvas įstatymų leidėjų gyvenimas. 

Ir senatorius nusišypsojo, — jam patiko manyti, kad jis 
aukojasi tėvynės labui. 

— Sakyk man,— tarė žmona, kai šurmulys prie stalo 
šiek tiek aptilo,— kas ten vyksta jūsų senate? 

Tai buvo neįprastas dalykas, kad mažoji, švelnioji misis 
Berd kvaršintų sau galvą senate svarstomais klausimais; 

ji visai protingai laikėsi tos nuomonės, kad jai užtenka 
savų rūpesčių. Todėl misteris Berdas nustebęs pažvelgė 
į ją ir atsakė: 

— Nieko ypatinga. 

— O ar teisybė, kad jūs priėmėt įstatymą, draudžiantį 
gyventojams priimti po.stogu ir valgydinti vargšus pa- 
bėgėlius negrus? Girdėjau kalbant apie tokį įstatymą, bet 
nemanau, kad jūs jį patvirtinot! 

— Kas tau, Mere, tu staiga pradėjai domėtis politika? 

— Niekai! Aš neduočiau nė sudilusio skatiko už jūsų 
politiką, bet manau, kad toks įstatymas būtų perdaug 
žiaurus ir neteisingas. Nejaugi tokį įstatymą galima pa- 
tvirtinti? 

— Taip, mano brangioji, toks įstatymas patvirtintas, 
įstatymas, draudžiąs padėti vergams, kurie bėga iš Ken- 
tukio!. Pastaruoju metu abolicionistai taip įsidrąsino, jog 
Kentukyje rimtai tuo susirūpinta, o mes, kaip geri krikš- 
čionys, turime ką nors daryti, kad mūsų valstijoje būtų 
ramu. 

— Tai nejaugi mums draudžiama suteikti tiems varg- 
šams pastogę nors nakčiai, pavalgydinti juos, duoti jiems 
kokį seną drabužį ir leisti ramiai eiti toliau? 

— Aišku, draudžiama, mano brangioji! Juk tai ir būtų 
pagalba, paramos teikimas pabėgėliams. 

Misis Berd buvo nedrąsi, drovi, nedidelio ūgio moteris, 
mėlynų akių, švelnios it persikas veido spalvos, o jau 
malonesnio ir meilesnio balso pasaulyje niekas neturėjo. 
Jos skruostai nuolat rausdavo. Ji buvo tokia nedrąsi, jog, 
išgirdusi vidutinio didumo kalakuto šuldubuldavimą, pul- 
davo galvotrūkčiais bėgti, o ramus sarginis šuo, vos pa- 
rodęs dantis, visiškai ją nuginkluodavo. Vyras ir vaikai 
buvo jai visas pasaulis, ir šį pasaulį ji valdė daugiau 
maldavimais ir įtikinėjimais, negu įsakymais ar įrodinė- 
jimais. Ją galėjo supykinti tik vienas dalykas — žiauru- 
mas; bet koks žiaurumas sukeldavo jos apmaudą, kuris 
buvo toks svetimas švelniam jos būdui. 


! Autorius turi omeny garsųjį „Įstatymą apie pabėgusius vergus“, 
kurį Amerikos senatas patvirtino 1850 m. Šis įstatymas vertė laisvųjų 
valstijų organus grąžinti pabėgusius negrus vergvaldžiams ir griežtai 
bausdavo visus asmenis, kurie slėpdavo pabėgėlius. 

Ji buvo nuolaidžiausia iš visų motinų, bet vis dėito jos 
sūnūs su gilia pagarba visada prisimindavo, kaip ji vieną 
kartą juos negailestingai nubaudė už tai, kad jie drauge 
su keliais išdykusiais kaimynų berniokais apmėtė akme- 
nimis bejėgį kačiuką. 

Išgirdusi vyro žodžius, misis Berd smarkiai paraudo ir 
dėl to tapo dar gražesnė. Paskui staiga pakilo ir, priėjusi 
prie vyro, ryžtingu balsu paklausė: 

— Norėčiau žinoti, Džonai, ar tu irgi manai, kad tas 
įstatymas teisingas? 

— O tu manęs ar nenušausi, jeigu pasakysiu, kad taip? 

— Niekdd nebūčiau taip pagalvojusi, Džonai! Juk tu 
už jį nebalsavai? 

— Žinoma, balsavau, mano žavusis politike! 

— (Gėdykis, Džonai! Vargšai žmonės — be pastogės, be 
globos! Tai gėdingas, žiaurus, baisus įstatymas, ir aš, pir- 
mai progai pasitaikius, pažeisiu jį. Ir tikiuosi, kad tokia 
proga pasitaikys! Kokių laikų sulaukėme: moteris negali 
priglausti ir pavalgydinti badaujančio vargšo tik dėl to, 
kad jis yra vergas ir visą savo gyvenimą buvo engiamas 
ir įžeidinėjamas. Vargšai nelaimingieji! 

— Bet, Mere, išklausyk manęs. Tavo jausmai visiškai 
suprantami, mano brangioji, ir aš tave myliu už tai. Bet 
juk mūsų jausmai turi paklusti protui. Suprask, senti- 
mentams čia ne vieta. Kalba eina apie svarbius visuo- 
menės reikalus. Dėl visuomenės ramybės mes turime už- 
miršti savo asmeninius jausmus, 

— Nesąmonė, Džonai! Tu gali gražbyliauti visą naktį, 
bet nieko neįrodysi. Atsakyk man tiesiai, Džonai: ar 
pavarytum nuo savo durų slenksčio vargšą, drebantį al- 
kaną negrą tik todėl, kad jis pabėgo? Sakyk, ar pava- 
rytum? 

Misis Berd, naudodamasi keblia priešo padėtimi, tęsė 
puolimą toliau: 

— Norėčiau pamatyti, kaip tu tai padarytum, Džonai. 
Pavyzdžiui, kaip išvarytum moterį, lauke siaučiant baisiai 
pūgai... O gal suimtum ją ir uždarytum į kalėjimą4 Tau 
tas labai tiktų! 

— Žinoma, man tai būtų labai sunki pareiga. ..— pra- 
dėjo misteris Berdas taikiu balsu, 

— Pareiga! Džonai, prašau tavęs, nevartok šito žodžio. 
Tu žinai, kad tai nėra pareiga, tai negali būti pareiga! 
Jeigu žmonės nenori, kad vergai nuo jų bėgtų, tegul ge- 
riau su jais elgiasi — štai Mano taisyklė. Jeigu aš kada 
nors turėčiau vergų (tikiuosi, niekuomet to nebus!), tai 
duočiau jiems laisvę; tegul jie nuo manęs bėga, ir nuo 
tavęs taip pat, Džonai. Aš tau sakau, laimingi žmonės 
nebėga. O jei šitie vargšai pabėga, jie pakankamai pa- 
tiria ir šalčio, ir bado, ir baimės, tai kam dar tada prieš 
juos visus siundyti. Ne, tokio įstatymo aš neklausysiu! 

Šią kritišką valandėlę atsidarė durys, ir senasis Kadžas, 
juodasis jų tarnas, įkišęs galvą, paprašė šeimininkę ateiti 
į virtuvę. Mūsų senatorius, pajutęs palengvėjimą, pasi- 
žiūrėjo į savo išeinančią žmoną, o jo veide švietė ir pasi- 
tenkinimas, ir apmaudas; atsisėdęs į krėslą, jis ėmė skai- 
tyti laikraščius. 

Po valandėlės prie durų jis išgirdo susijaudinusios žmo- 
nos balsą: 

— Džonai, Džonai. Ateik minutėlei. 

Jis atidėjo laikraštį, nuėjo į virtuvę ir krūptelėjęs su- 
stojo. Tai, ką jis pamatė, apstulbino jį. Jauna, daili mo- 
teris, suplyšusiais bei apledėjusiais drabužiais, gulėjo be 
sąmonės ant dviejų kėdžių. Ji buvo be bato, kojinė su- 
plyšusi, o iš sužeistos kojos sruveno kraujas. Veido bruo- 
žai rodė, kad ji priklausė niekinamajai rasei, ir vis dėlto 
negalėjai likti abejingas liūdnam ir jaudinančiam jos gro- 
žiui. Netekęs žado, dusdamas senatorius žiūrėjo į ši su- 
stingusį ir tarsi negyvą veidą. Jo žmona ir jų vienintelė 
juodaodė tarnaitė, senoji teta Dina, uoliai triūsė, gaivin- 
damos moterį, o senasis Kadžas, pasisodinęs berniuką ant 
kelių, stengėsi nuauti jam batelius ir nutraukti kojines, 
norėdamas sušildyti mažytes sušalusias kojeles. 

— Argi ji ne gražuolė? — užjausdama tarė senoji Di- 
na.— Matyt, nuo šilumos apalpo. Ji dar gana tvirtai lai- 
kėsi, kai įėjo ir paklausė, ar negalėtų valandėlę čia pa- 
sišildyti. Buvau besiteiraujanti, iš kur atėjo, 0 ji krito 
žemėn be sąmonės... Pažiūrėjus į rankas, atrodo, kad ji 
nėra dirbusi sunkaus darbo. 

— Vargšelė! — pasakė misis Berd su pagaila, kai mo- 
teris iš lėto pramerkė savo didžiules, tamsias akis ir pa- 


84 


žvelgė į ją, nieko nematydama. Staiga jos veide pasirodė 
siaubas, ir ji pašoko šaukdama: 

— Hari! Kur jis! Jį paėmė? 

Išgirdęs šiuos žodžius, berniukas nušoko nuo Kadžo 
kelių ir pribėgęs apkabino ją. 

— Jis čia, jis čia! — sušuko ji ir, baisios nevilties 
apimta, atsisuko į misis Berd: — O ponia, apginkite mus! 
Neleiskite jiems jo paimti! 

— Niekas jūsų čia nelies, vargšele,— nuramino ją misis 
Berd.— Nebijokit, čia jūs esat saugi! 

— Telaimina jus dievas! — tarė moteris, užsidengdama 
rankomis veidą ir raudodama. Berniukas, matydamas ją 
verkiant, pabandė užlipti jai ant kelių. 

Švelni, moteriškai meili misis Berd netrukus nuramino 
nelaimingąją. Greitosiomis jai buvo paklota ant suolo 
palei židinį, ir po kiek laiko ji kietai užmigo, apsika- 
binusi vaiką, kuris, matyt, ne mažiau buvo už ją pa- 
vargęs ir taip pat saldžiai miegojo. Švelniausi mėginimai 
paimti nuo jos berniuką nuėjo niekais, net ir miegodama 
ji baimingai spaudė jį savo glėbyje, lyg nuogąstaudama, 
kad kas jo nepagrobtų. 

Misteris ir misis Berdai sugrįžo į svetainę, ir, nors tai 
atrodė keista, nė vienas nebandė atnaujinti pokalbio. Mi- 
sis Berd mezgė, o misteris Berdas dėjosi skaitąs laikraštį. 

— Įdomu, kas ji? — pagaliau tarė misteris Berdas, pa- 
dėjęs laikraštį į šalį. 

— Sužinosime, kai truputį pailsės ir pabus,— atsakė 
misis Berd, 

— Žmonele...— vėl kreipėsi į ją misteris Berdas. 

— Ką, brangusis? 

— Ar jai netiktų kuri nors tavo suknelė, pailginus ir 
paplatinus? Ji, rodos, stambesnė už tave. 

Vos pastebima šypsena sušvito misis Berd veide. 

— Pažiūrėsime,— atsakė jinai. 

Vėl valandėlė tylos ir vėl misteris Berdas ją nutraukė: 

— Brangioji... 

— Na, kas gi dar? 

— Tą seną multininį apsiaustą, kuriuo mane užkloji, 
kai einu snūstelti po pietų, atiduok jai... Jis jai pravers. 

Tuo metu į kambarį įėjo Dina ir pasakė, kad moteriškė 
pabudusi ir norinti matyti šeimininkę. 

Misteris ir misis Berdai nuėjo į virtuvę, o paskui juos 
nusekė du vyresnieji berniukai. Mažieji tuo metu jau ra- 
mMiai miegojo. . 

Moteris- sėdėjo ant suolo prie židinio, įsmeigusi į jį 
liūdnas akis, o jos veidas buvo ramus. Pirmykščio nesu- 
valdomo susijaudinimo nebebuvo likę nė žymės. 

— Jūs norėjote mane matyti? — švelniai paklausė mi- 
sis Berd.— Tikiuosi, dabar geriau jaučiatės, vargšele. 

Gilus, sunkus atodūsis buvo vienintelis atsakymas. Ji 
pakėlė savo tamsias akis į misis Berd, ir jose buvo tokia 
neviltis ir maldavimas, jog šioji susigraudino. 

— Nieko nebijokite. Mes visi čia jūsų draugai! Pasa- 
kykite mums, iš kur jūs atėjote ir ko jums reikia,— tarė 
jinai. 

— Aš atėjau iš Kentukio, — atsakė moteris, 

— Kada? — paklausė misis Berd. 

— Šįvakar. 

— Kaipgi jūs atėjote? 

— Per ledą. 

— Per ledą! — sušuko visi susirinkusieji. 

— Taip,— lėtai atsakė moteris.— Dievas man padėjo, ir 
aš perėjau upę ledu, nes jie vijosi mane... buvo jau 
visai arti... kitos išeities man nebeliko! 

— O misis! — sušuko Kadžas,— juk ledas pajudėjo, di- 
džiulės lytys plaukia upe, supasi, vanduo kunkuliuoja! 

— Aš tai žinojau! Žinojau! — lyg pamišusi sušuko mo- 
teris,— ir vis dėlto perėjau! Nemaniau, kad galėsiu per- 
eiti, nesitikėjau pasiekti kitą krantą, bet man nebuvo 
kito būdo išsigelbėti! Jeigu nebūčiau perėjusi, man būtų 
belikę tik mirti, — pasakė moteris piktai Žaibuojančiomis 
akimis. 

— Jūs buvote vergė? — paklausė misteris Berdas. 

— Taip, sere, priklausiau šeimininkui, kuris gyvena 
Kentukyje. 

— Ar jis buvo jums blogas? 

— Ne, sere. Šeimininkas buvo geras. 

— Vadinasi, šeimininkė buvo negera? 

— Ne, sere, ne! Mano šeimininkė irgi buvo man visuo- 
met gera. 

— Tai kas gi jus paskatino palikti gerus namus, pa- 
bėgti ir patirti tiek pavojų? 

Moteris pažvelgė į misis Berd įdėmiu tiriančiu žvilgs- 
niu ir pastebėjo, kad toji dėvi gedulo drabužiais. 

— Ponia,— staiga tarė ji, — jūs suprantate, ką reiškia 
netekti kūdikio? 

Klausimas buvo netikėtas, ir jis palietė neužgijusią 
žaizdą, nes dar tik prieš mėnesį mylimas Berdų vaikutis 
buvo paguldytas į kapą. 

Misteris Berdas nusigręžė ir nuėjo prie lango, o misis 
Berd apsipylė ašaromis. Susitvardžiusi ji pasakė: 

— Kodėl jūs mane to klausiate? Taip, aš netekau ber- 
niuko. 

— Tada jūs suprasite mane. Aš netekau dviejų — vie- 
nas po kito. Palikau juos palaidotus ten, iš kur atėjau. 
Man beliko tik šis. Aš nė vienos nakties nemiegojau be 
jo. Jis man buvo viskas, mano paguoda ir pasididžiavi- 
mas. Ir štai, jie norėjo jį atimti iš manęs, parduoti... par- 
duoti į Pietus, nuvežti ten vienui vieną — vaiką, kuris 
savo gyvenime nebuvo atsiskyręs nuo motinos! Ar gali- 
ma tai pakelti? Ar galima iškentėti tokį skausmą? Ir kai 
aš sužinojau, kad dokumentai jau pasirašyti, o jis parduo- 
tas, naktį paėmiau jį ir išėjau, o jie mane vijosi — vyras, 
kuris jį nupirko, ir keli šeimininko žmonės, ir jie buvo. 
jau visai netoli, girdėjau jų balsus! Tada šokau tiesiog ant 
lyties. Kaip aš perėjaus nežinau. Tik atsimenu, kad kaž- 
koks žmogus padavė man ranką ir padėjo išlipti į krantą. 

Moteris nekukčiojo, neverkė. Jos ašaros jau seniai iš- 
seko. Užtat visi, kurie klausėsi pasakojimo, kiekvienas 
savaip ją nuoširdžiai užjautė. 

Du mažieji berniukai, bergždžiai pasirausę kišenėse no- 
Sinių, kurių, kaip motinos žino, niekuomet ten nebūna, 
Susigraudinę paslėpė veidus motinos drabužių klostėse ir 
kukčiojo, šluostydami akis ir nosis, kiek tik norėjo. Misis 
Berd užsidengė veidą nosine, o juodais senosios Dinos 
Skruostais ašaros srūte sruvo. Senasis Kadžas stipriai try- 
Nė akis kumščiu ir nežmoniškai vaipėsi. Mūsų senatorius 
buvo valdžios žmogus ir, žinoma, negalėjo verkti kaip 

kiti mirtingieji, todėl jis atsuko visiems nugarą ir, Žiū- 
rėdamas pro langą, čia rūpestingai šluostėsi veidą, čia 
akinių stiklus ir kartais taip šnypštė nosį, jog atidus ste- 
bėtojas būtų galėjęs šį tą įtarti. 

— Kodėl gi jūs sakėt, kad turėjote gerą šeimininką? — 
sušuko jis staiga, ryžtingai nurijęs gerklėje susitvenkusias 
ašaras ir atsigręžęs į moterį. 

— Nes jis tikrai buvo geras šeimininkas. Aš visados 
tai sakysiu. Ir šeimininkė buvo gera. Bet jie nieko nega- 
lėjo padaryti. Jie turėjo skolų, šeimininkas kažkokiu būdu 
pasidarė priklausomas nuo vieno žmogaus ir buvo pri- 
verstas vykdyti jo valią. Aš klausiausi už durų ir girdė- 
jau, kaip šeimininkas pasakojo apie tai savo žmonai, ir 
kaip ji prašė bei maldavo neatimti iš manęs kūdikio, o 
jis pasakė jai nieko negalįs padaryti, nes dokumentai jau 
esą pasirašyti. Tuomet paėmiau vaiką ir pabėgau iš na- 
mų. Aš žinojau, kad neištversiu, jeigu jį parduos. Ha- 
ris — vienintelis mano turtas. 

— Ar jūs vyro neturite? 

— Turiu, bet jis priklauso kitam žmogui. Jo šeiminin- 
kas labai aršus, net pasimatyti su manim neleidžia. Jis vis 
labiau. ir labiau neapkenčia mūsų ir grasina parduosiąs 
mano vyrą į Pietus. Turbūt niekada jo daugiau nebema- 
tysiu. 

Paviršutiniškesnis stebėtojas būtų galėjęs pamanyti, kad 
ji visai abejingai išsiskyrė su vyru, nes taip ramiai apie 
tai pasakojo. Bet jos didelės tamsios akys bylojo visai 
ką kita — jose slypėjo didžiulis netimas, 

— Ir kur jūs ketinote eiti, vargšele? — paklausė misis 
Berd. 

— Eičiau į Kanadą, jei tik žinočiau, kur jinai. Ar labai 
toli toji Kanada? — paklausė moteris, su pasitikėjimu 
žvelgdama į misis Berd. 

— Vargšė moteriškė! — nejučiomis ištarė misis Berd. 

— Turbūt labai toli? — rimtai paklausė moteris. 

— Daug toliau, negu jūs manote, nelaimingas vaike- 
li — atsakė misis Berd.— Bet mes pasistengsime jums pa- 
dėti. Dina, paklok jai savo kambaryje, arčiau virtuvės, o 
aš ryt rytą pagalvosiu, kuo galima būtų jai padėti. Kol 
kas nieko nebijokite, mano brangioji! 

Misis Berd ir jos vyras grįžo į svetainę. Ji atsisėdo į 
savo mažą supamą krėslą prie židinio ir susimąsčiusi ėmė 
suptis. Misteris Berdas plačiais žingsniais vaikščiojo po 
kambarį, murmėdamas sau: 

— Hm! Hm! Nemalonus, painus reikalas! 

Pagaliau, priėjęs prie žmonos, jis tarė: 

— Žinai ką, žmonele: jai reikia šiąnakt išeiti iš Čia. 
Jos persekiotojai seks pėdsakais ir rytoj anksti rytą jau 
bus pas mus. Jeigu būtų viena, galėtume ją paslėpti, kol 
jie išeis; bet, esu tikras, vaiko nepriversi tyliai sėdėti, 
kai išgirs arklius ir žmones. Jis išsiduos, iškiš galvą pro 
langą arba duris. Nieko sau būtų istorija, jeigu juos rastų 
pas mane kaip tik dabar! Ne, jie būtinai turės šiąnakt 
išeiti! 

— Šiąnakt! Argi tai įmanoma? Kur? 

— Aš žinau kur,— susimąstęs atsakė senatorius, auda- 
masis batus. Užtempęs vieną iki pusės blauzdos, jis apsi- 
kabino kelį ir ėmė kažką rimtai svarstyti. 

— Pasiutusiai nemalonus, bjaurus reikalas, — tarė pa- 
galiau, imdamas batą už kilpų ir vėl audamasis. 

Užsimovęs vieną batą, senatorius paėmė antrąjį ir įsi- 
spoksojo į kilimo raštą. 

— Ir vis dėlto reikia padėti, po šimts pypkių! 

Susirūpinęs jis užsitraukė antrąjį batą ir priėjo prie 
lango. 

Misis Berd buvo protinga moteris. Ji niekad gyvenime 
nebuvo pasakiusi: „Ar aš tau nesakiau!“, tad ir šį kartą, 
nors puikiai suprato, apie ką jos vyras galvoja, buvo iš- 
mintinga ir nieko neklausinėjo; ji tik ramiai sėdėjo savo 
krėsle ir laukė, kada jos viešpats teiksis jai viską pa- 
pasakoti. 

— Matai,— pradėjo jis— vienas mano senas klientas 
Van -Trompas suteikė laisvę visiems savo vergams, o pats 
išsikėlė iš Kentukio. Jis nusipirko sklypą už septynių 
mylių nuo čia aukštupyje. Sodyba miško gilumoje, kur 
niekas be reikalo nevaikšto. Tai tokia vieta, kurią sunku 
iš karto surasti. Tenai moteriškei bus visiškai saugu. 
Blogiausia, kad be manęs niekas jos ten negalės nuvežti. 

— Kodėl? Juk Kadžas puikiausias vėžėjas. 

— Taip, bet per upę reikia keltis net dusyk, o ant- 
rasis persikėlimas labai pavojingas, nebent jei kas žino 
kelią taip gerai kaip aš. Esu jojęs per tą brastą šimtus 
sykių ir tiksliai žinau, kur reikia pasukti. Žodžiu, nieko 
gudriau čia nesugalvosi. Tegul Kadžas tyliai pakinko ark- 
lius, ir apie vidurnaktį aš ją išgabensiu. Paskui, kad nie- 
kas neįtartų, Kadžas nuveš mane iki artimiausio viešbu- 
čio, iš kur galima patekti į naktinį diližaną, apie trečią 
valandą važiuojantį į Kolumbusą, ir visiems atrodys, kad 
aš kaip tik tuo tikslu ir važiavau savo karieta. O iš ryto 
jau būsiu posėdyje, nors, tiesą sakant, nekaip po viso 
to aš ten jausiuos. Na, bet nieko nepadarysi. 

— Tavo širdis geresnė už galvą, Džonai,— pasakė žmo- 
na, padėdama savo mažytę, baltą ranką ant jo rankos. — 
Ar būčiau galėjusi tave mylėti, jeigu nebūčiau pažinusi 
tavęs geriau, negu pats save pažįsti? 

Jos akyse blizgėjo ašaros. Mažoji moteris šią valandėlę 
buvo tokia graži, jog senatorius pagalvojo iš tikrųjų 
esąs labai protingas, jeigu juo žavisi tokia nuostabi bū- 
tybė. Nieko kito jam nebeliko, tik eiti pasižiūrėti, ar jau 
kinkomi arkliai. Tačiau prie durų jis valandėlę stabtelėjo. 
ir sugrįžęs, tarsi dvejodamas, tarė: 

— Mere, nežinau, ką tu į tai pasakysi... bet tenai, 
tame stalčiuje yra daug... mūsų mažojo... Henrio daik- 
tų... 

Tai pasakęs, jis greit apsigręžė ir išėjo pro duris. 

Žmona įėjo į mažą miegamąjį greta savo kambario, 
pastatė žvakę ant nedidelio staliuko, paskui, išėmusi iš 
slaptos vietos raktą, įkišo į stalčiaus spynelę ir susimąs- 
tė. Abu sūnūs, kurie, kaip visada, atsekė paskui ją, g 
dami žiūrėjo į motiną. 

Misis Berd lėtai atidarė stalčių. Jame buvo įvairių 
palaidinukių, krūvos prijuostėlių ir kojinaičių, netgi maži. 
nudėvėti bateliai su aptrintais galais kyšojo iš popie- 
riaus. Čia buvo ir žaislai: arkliukas, vežimėlis, vilkelis, 
sviedinukas — daiktai, kurie žeidžia širdį prisiminimais ir 
spaudžia ašaras! Ji atsisėdo ant grindų prie stalčiaus ir, 
rankomis užsidengusi veidą, verkė tol, kol ašaros pro 
pirštus pabiro į stalčių. Paskui staiga pakėlė galvą ir, ner-- 

vingai skubėdama, ėmė rinkti ne per daug sudėvėtus 
patvaresnius daiktus ir dėti į ryšulį. 

Paskui misis Berd atidarė spintą, išėmė keletą paprastų 
dar gerų suknelių, atsisėdo prie darbo stalo ir, apsirūpi- 
nusi žirklėmis, adata ir antpirščiu, ėmė, vyro patarimu, 
atsidėjusi jas ilginti, taisyti. Ji darbavosi ilgai. Kai senas 
sieninis laikrodis išmušė dvylika, prie durų pasigirdo ty- 
lus ratų dardesys. 

— Mere,— tarė įėjęs vyras, laikydamas rankose paltą, — 
pažadink ją. Laikas važiuoti. 

Misis Berd skubiai sudėjo visus atrinktus daiktus į ma- 
žą lagaminą ir, užrakinusi jį, paprašė vyrą nunešti į eki- 
pažą, 0 pati nuėjo moters žadinti. Netrukus su vaiku ant 
rankų, su savo geradarės paltu, kepuraite ir kaklajuoste 
tarpduryje pasirodė Eliza. Misteris Berdas skubiai nuvedė 
ją į ekipažą, o misis Berd palydėjo. Eliza pasilenkė iš 
ekipažo ir padavė ranką, lygiai tokią pat švelnią ir gra- 
žią, kaip ir toji, kuri buvo jai paduota. Ji įsmeigė savo 
dideles, tamsias akis į misis Berd ir tartum norėjo kažką 
pasakyti. Lūpos sujudėjo, bet jokio garso neištarė. Ji su- 
smuko ant sėdynės ir užsidengė rankomis veidą. Durelės 
užsidarė, ir ekipažas nuvažiavo. 

Pastaruoju metu daug lijo, ir trąši Ohajo žemė, kaip 
visiems žinoma, iškart pavirto neišbrendamu purvu. 

Čia, palaimintose Vakarų srityse, kur purvo gylis ne- 
išmatuojamas, keliai yra grindžiami apskritais netašytais 
rąstais, suguldytais vienas šalia kito ir užverstais Žemė- 
mis, velėna ir viskuo, kas tik pasitaiko po ranka, o vie- 
tiniai gyventojai džiūgaudami vadina tai keliu ir kantriai 
bando juo važiuoti. Ilgainiui vanduo nuplauna žemes, ve- 
lėną ir išklibina rąstus, visaip juos išvartydamas, išgrauž- 
damas tarp jų gilius griovius, pilnus juodo, skysto purvo. 

Tokiu štai keliu, kratomas ir blaškomas, važiavo sena- 
torius, mąstydamas apie tai, kas įvyko ir kas dar laukia. 
Ekipažas šiaip taip riedėjo pirmyn: bum! bum! bum! 
Žlekt — tiesiai į purvą! Senatorius, moteris ir vaikas stai- 
ga nubloškiami prie šoninių ekipažo langų. Vežimas gi- 
liai įklimpsta, ir girdėti, kaip lauke Kadžas ragina arklius. 
Po daugelio nesėkmingų pastangų ištraukti vežimą iš 
purvo, kaip tik tuo metu, kai senatorius jau nebetenka 

kantrybės, ekipažas staiga pašoka ir atsistoja lygiai, bet 
abu priešakiniai ratai vėl įsmunka į kitą duburį. Sena- 
torius, moteris ir vaikas nubloškiami ant priešakinės pa- 
sostės. Senatoriaus skrybėlė be jokių ceremonijų užsmun- 
ka jam ant akių bei nosies, ir jis jaučiasi lyg žvakė po 
užvožtu gesikliu; vaikas verkia; Kadžas karštais įtikina- 
mais žodžiais kreipiasi į arklius, kurie, nepaliaujamų bo- 
tago kirčių raginami, spardosi, plūkiasi, trūkčioja. Ekipa- 
žas dar kartą pašoka, užpakaliniai ratai bilsteli — sena- 
torius, moteris ir vaikas lekia į užpakalinę pasostę. Sena- 
torius alkūne užkliudo jos kepuraitę, o jinai abiem kojom 
užmina jo nukritusią skrybėlę. Po valandėlės „liūnas“ 
pervažiuojamas, ir arkliai pūtuodami sustoja. Senatorius 
suranda skrybėlę, moteris pasitaiso kepuraitę, nuramina 
vaiką ir kantriai pasiruošia sutikti naujas kliūtis. 

Kurį laiką girdėti vien nepaliaujami „bum, bum“, ku- 
rie kartkartėmis nutrūksta, kai vežimas atsitrenkia į ką, 
įklimpsta ar pasvyra į šoną. Keleiviai net ima guostis, 
jog jie vis dėlto ne taip jau blogai važiuoja. Pagaliau 
baisus smūgis,— visi pašoka ant kojų ir vėl staigiai su- 
krenta ant pasostės, ekipažas sustoja; valandėlę lauke 
girdėti brazdant, ir — prie durelių pasirodo Kadžas: 

— Atleiskite, sere, bet čia baisiai bjaurus kelias. Tie- 
siog nežinau, kaip mes išbrisim. Turbūt teks kartis po 
ratais kišti. 

Nusiminęs senatorius lipa iš ekipažo, atsargiai ieško 
kietesnės vietos atsistoti. Koja smenga lyg į bedugnę. 
Jis bando ją išlaisvinti, netenka pusiausvyros ir klumpa 
į purvą. Kadžas ištraukia jį labai apgailėtinai atrodantį. 

Kai ekipažas išklimpo iš pelkių ir visas aptaškytas 
purvais sustojo prie didelės fermos vartų, buvo jau vė- 
lyva naktis. 

Gyventojus pažadinti pasirodė ne taip lengva. Paga- 
liau priėjo garbusis savininkas ir atidarė duris. Tai 
buvo aukštas, stambus, daugiau kaip šešių pėdų ūgio 
vyras, raudonos flanelės medžiokliniais marškiniais. Su- 
sivėlę, tankūs rudi plaukai ir daugelį dienų neskusta 
barzda šiam garbingam žmogui teikė ne itin malonią 
išvaizdą. Keletą minučių jis stovėjo, laikydamas rankoje 
žvakę, ir, išvertęs akis, spoksojo į mūsų keleivius. Jis 

nieko negalėjo suprasti ir atrodė labai juokingas. Mūsų 
senatoriui ilgai teko aiškinti, kokiu reikalu atvyko. O 
kol jis tai darė, supažindinsime skaitytoją su šiuo žmo- 
gumi. 

Senasis Džonas Van Trompas kitados buvo stambus 
dvarininkas ir vergų savininkas Kentukio valstijoje. Pri- 
gimties apdovanotas ne tik milžinišku ūgiu ir jėga, bet 
ir kilnia širdimi, jis nepakentė vergvaldystės, vienodai 
gėdingos tiek engiamiesiems, tiek ir engėjams. Pagaliau 
vieną dieną geroji Džono širdis nebeištvėrė: jis persikėlė 
per upę į Ohajo valstiją, nusipirko didelį sklypą geros 
derlingos žemės, suteikė laisvę visiems savo vergams — 
vyrams, moterims ir vaikams, — susodino juos į vežimus 
ir išgabeno į naują vietą. Po to kilnusis Džonas nuplaukė 
upe aukštyn, susirado nuošalią, jaukią fermą ir ramiai 
joje apsigyveno, džiaugdamasis gryna sąžine. 

— Gal jūs galėtumėt priglausti vargšę moterį su vai- 
ku, kuriuos persekioja vergų gaudytojai? — tiesiog pa- 
klausė senatorius. 

— Manau, kad galėčiau,— tvirtai atsakė dorasis Džo- 
nas. 

— Aš taip ir žinojau, — pasakė senatorius. 

— Jei kas nors čia ateitų jos ieškoti — tarė gerasis 
žmogus, išsitiesdamas visu savo galingu kūnu,— aš jį tin- 
kamai sutikčiau! Turiu septynetą sūnų, kiekvienas iš jų 
šešių pėdų ūgio, ir jie man gėdos nepadarys... Pasvei- 
kinkit mūsų vardu tuos drąsuolius ir pasakykite, kad bet 
kada galime juos priimti, — pasakė Džonas ir, perbraukęs 
pirštais savo tankius plaukus, garsiai nusikvatojo. 

Išvargusi, iškankinta, vos gyva Eliza priėjo prie durų, 
laikydama ant rankų kietai miegantį vaiką. Gauruočius 
pakėlė žvakę prie pat jos veido ir, švelniai kažką burb- 
telėjęs, atidarė duris į mažą miegamąjį, esantį greta 
erdvios virtuvės. Pakvietęs ją įeiti, jis paėmė dar vieną 
žvakę, uždegė ją ir pastatė ant stalo. 

— Nieko nebijok, širdele, tegul ateina, kas tik nori. 
Aš pasiruošęs kiekvieną kaip reikiant sutikti! — pasakė 
jis, rodydamas į kelis puikius virš židinio kabančius šau- 
tuvus.— Visi aplinkui žino, kad tam, kuris bandys savi- 
valiauti mano namuose, geruoju nesibaigs! O dabar mie- 
gok ramiai, lyg motina lopšy tave liūliuotų,— pridūrė 
jis, uždarydamas duris. 

— Nepaprasta gražuolė, — tarė jis senatoriui.— Bet gra- 
žuolėms kaip tik dažniausiai ir tenka bėgti, jeigu jos yra 
doros. Tą aš gerai žinau! 

Senatorius keliais žodžiais papasakojo Elizos istoriją. 

— Oi! Oil Sakykit! —su užuojauta sušuko gerasis 
žmogus.— Matai kaip! Vargšė! Ją medžioja lyg kokį brie- 
dį, medžioja vien dėl to, kad ji elgiasi taip kaip kiek- 
viena motina. Dievaži, kai aš ką nors panašaus girdžiu, 
man norisi nusikeikti, — tęsė dorasis Džonas, šluostyda- 
mas akis didele, strazdanota, geltona ranka.— Štai ką aš 
jums pasakysiu: daugelį metų nelankiau bažnyčios todėl, 
kad kunigai tikindavo, jog biblija pateisina vergiją. Ne- 
galėjau aš su jais ginčytis: juk jie moka ir hebrajiškai, 
ir graikiškai...— kalbėjo Džonas, stengdamasis atkimšti 
butelį kažkokio šnypščiančio gėrimo.— Pasilikite čia ligi 
išauš, — nuoširdžiai pasiūlė jis.— Aš pašauksiu senę, ji 
tuojau jums lovą paklos. 

— Dėkui, mielas drauge,— pasakė senatorius.— Turiu 
tuoj pat išvykti, kad suspėčiau į naktinį diližaną, einantį 
į Kolumbusą. 

— Na, jeigu turite važiuoti, aš truputį jus palydėsiu ir 
parodysiu kryžkelę, nuo kurios galėsite keliauti geresniu 
keliu. Tasai, kuriuo atvažiavote, labai bjaurus. 

Džonas apsirengė ir, nešdamas rankoje žibintą, greitai 
išvedė senatoriaus ekipažą į kitapus fermos esantį kelią, 
kuris ėjo išilgai lomos. 

Atsisveikindamas senatorius įspraudė jam į ranką de- 
šimt dolerių. 

— Čia jai, — tarė jis trumpai. 

— (Gerai, — taip pat santūriai atsakė Džonas. 

Jie paspaudė vienas antram ranką ir išsiskyrė. 


X skyrius 
PREKĖ IŠVEŽAMA 


Į dėdės Tomo trobelės langą pažvelgė pilkas, lietingas 
vasario mėnesio rytas. Jis apšvietė nuliūdusius veidus, 
kuriuose atsispindėjo gili širdgėla. 

Priešais židinį stovėjo mažas stalelis laidymui. Keleri 
šiurkštūs, bet švarūs ką tik sulaidyti marškiniai kabojo 
ant kėdės atramos, o dar vienerius teta Chloja buvo pa- 
tiesusi prieš save ant stalo. Jinai itin rūpestingai lygino 
kiekvieną siūlę ir raukšlelę, kartkartėmis pakeldama ran- 
ką prie veido ir šluostydama skruostais riedančias ašaras. 

Šalia jos, pasidėjęs ant kelių šventraštį ir parėmęs ran- 
komis galvą, sėdėjo Tomas. Abu tylėjo. Buvo dar anksti, 
ir visi vaikai miegojo prastoje sudedamoje lovoje. 

Tomas, kuris, deja, kaip ir daugumas jo rasės nelaimin- 
gųjų, buvo visa širdimi prisirišęs prie savo šeimos, atsi- 
kėlė ir tyliai nuėjo pažvelgti į vaikus. 

— Paskutinį kartą! — tarė jis. 

Teta Chloja nieko neatsakė ir vis tebevedžiojo laidy- 
nę per šiurkščius marškinius, nors šie jau seniai buvo 
gerai sulaidyti. Tik staiga, beviltišiku mostu pastačiusi 
laidynę į šalį, ji atsisėdo prie stalo ir ėmė garsiai rau- 
doti. 

— Sakoma, kad mes turime paklusti dievo valiail Bet 
kaip galima? Kad aš bent žinočiau, kur tave nuveš ir 
kaip su tavim elgsis! Šeimininkė sako pasistengsianti po 
metų dvejų tave išpirkti. Bet, dieve mano, dar niekas 
nėra atgal sugrįžęs! Negrai ten užkankinami! Girdėjau, 
kaip su jais elgiamasi tose plantacijose! 

— Dievas visur yra, Chloja. Jis manęs ir ten neap- 
leis. | 

— Bet kartais jis leidžia įvykti baisiems dalykams,— 
tarė teta Chloja.— Manai, kad mane galima tuo pa- 
guosti. 

— Aš dievo valioje, — tarė Tomas, — ir turiu dėkoti die- 
vui, kad pardavė ne tave arba vaikus, o mane! Čia 
jūsų niekas nenuskriaus. Jei kas ir atsitiks, tai tik man 
vienam. Ir dievas man padės... Žinau, kad padės. 

Tomas kalbėjo su širdgėla, ašaros smaugė jam gerk- 
lę, bet balsas skambėjo tvirtai ir įtikinamai. 

— Tai neteisinga! Šeimininkas neprivalėjo tavęs par- 
duoti, neturėjo leisti, kad tave paimtų už skolas! Savo 
darbu jam pelnei dvigubai daugiau, negu jis dabar už 
tave gavo! Jau prieš kelerius metus turėjo suteikti tau 
laisvę. Galbūt dabar jam perdaug sunku, bet jaučiu, kad 
jie blogai pasielgė. Niekas neprivers manęs kitaip gal- 
voti! Parduoti tokį ištikimą žmogų, kaip tu! Jo reikalais 
tu rūpinaisi daugiau negu savaisiais. Rodei jam daugiau 
širdies negu žmonai ir vaikams. Parduoti ištikimą, mylin- 
ti draugą, kad išbristum iš skolų — nejaugi dievas ne- 
nubaus už tai? 

— Chloja, jeigu myli mane, nekalbėk taip! Gal mes 
paskutinį kartą drauge. Pasakysiu tau, kad nenoriu gir- 
dėti nė vieno žodžio prieš šeimininką. Argi ne aš jį dar 
kūdikį priėmiau ant savo rankų? Tad nenuostabu, kad 
visą laiką apie jį galvoju, o iš jo nėra ko tikėtis, kad 
jis daug galvotų apie vargšą Tomą. Šeimininkai pratę, 
kad viskas būtų padaryta, jiems niekas nerūpi. Bet pa- 
lygink jį su kitais šeimininkais — ar aš gyvenčiau pas 
kitus taip, kaip čia gyvenu? Jis niekuomet taip nepada- 
rytų, jeigu būtų anksčiau žinojęs, kaip jam viskas susi- 
klostys. Aš tvirtai tuo tikiu. 

— Šiaip ar taip, bet čia kažkas negerai, — pasakė te- 


96 


ta Chloja, apimta įgimtos teisingumo nuojautos.— Neži- 
nau kas, bet aišku, kad kažkas negerai. 

— Nukreipk mintis į dievą, Chloja. Be jo valios nė 
plaukas nuo galvos nenukris... 

— Tai nelabai mane paguodžia. Bet kas iš tų kalbų! 
Tuoj iškeps pyragas, ir aš pavaišinsiu tave sočiais pus- 
ryčiais. Kas žino, kada vėl galėsi taip skaniai pavalgyti! 

Norint suprasti į Pietų plantacijas parduodamų negrų 
skausmą, reikia neužmiršti, kad itin būdinga šių žmonių 
ypatybė — švelnūs jausmai. Jie labai prisiriša prie vie- 
tovės, kurioje gyvena. Jie nėra drąsūs, nėra sumanūs, 
bet myli savo šeimos židinį ir yra nepaprastai prieraišūs. 
Pridėkite prie šių jausmų dar nežinomybės baimę ir 
tai, kad visi negrai iš pat mažens yra gąsdinami būsią 
parduoti ir išsiųsti į Pietus, — o tai yra jiems baisiausia 
bausmė. Šito gąsdinimo jie bijo labiau už plakimą rykš- 
tėmis, už bet kurį kankinimą. 

Vienas misionierius, gyvenęs pabėgėlių negrų tarpe 
Kanadoje, pasakojo mums, kad daugelis jų prisipažino pa- 
bėgę iš palyginti gerų šeimininkų, nebijodami patirti su 
tuo susijusių pavojų, kad tik netektų būti parduotiems 
į Pietus. Siaubingai bijodami tokio likimo, šie negrai, 
iš prigimties ramūs, kantrūs ir nedrąsūs, su didvyrišku 
narsumu, kentėdami badą ir kančias, šaltį ir skausmą, 
eina pasitikti dar didesnių kančių ir žiaurios bausmės, 
kurią tenka patirti pagautiesiems. 

Kuklūs pusryčiai jau garavo ant stalo, nes misis Šelbi 
tą rytą atleido Chloją nuo darbo šeimininkų namuose. 
Nelaimingoji sukaupė visas savo jėgas, ruošdama šias 
atsisveikinimo vaišes: papjovė geriausią vištą, iškepė vy- 
rui jo mėgstamą kukurūzinį pyragą ir pastatė ant lenty- 
nos virš židinio keletą nematytų ąsočių, kurie pasirodyda- 
vo tik ypatingais atvejais. 

— Dieve, Pitai, kokie šiandien pas mus puikūs pusry- 
čiai! — iškilmingai sušuko Mozė, pagriebęs gabalą viš- 
tienos. 

Teta Chloja kirto jam antausį. 

— Kas gi tai matė! Vargšas tėvas paskutinį kartą na- 
mie valgo pusryčius, o jie puola prie valgio kaip žvėrys! 

— O Chloja! — švelniai pasakė Tomas. 

— Nebegaliu susilaikyti, — teisinosi teta Chloja, pri- 
juoste slėpdama veidą.— Neturiu jėgų, nežinau, ką da- 
rau... 

Berniukai stovėjo tylėdami ir žiūrėjo pakaitomis čia 
į tėvą, čia į motiną, o mažoji, įsikibusi į jos drabužius, 
ėmė kažko įkyriai reikalaudama šaukti. 

— Na, pakaks! — tarė teta Chloja, šluostydama akis 
ir imdamia mažąją ant rankų.—.Daugiau neverksiu. Val- 
gykime. Štai mano geriausia višta. Valgykit, vargšeliai! 
Kliuvo jums šiandien nuo mamos! 

Berniukų nereikėjo dar kartą raginti, jie lenktyniau- 
dami puolė prie valgių ir gerai padarė, nes kitaip di- 
džioji vaišių dalis būtų nuėjusi niekais. 

— O dabar,— tarė teta Chloja, po pusryčių tvarkyda- 
ma stalą, — reikia surinkti tavo drabužius. Jis tikriausiai 
visko iš tavęs pareikalaus. Žinau, kokie jie. Juk tai pas- 
kutiniai niekšai! Štai, žiūrėk, šitame gaie tavo flaneliniai 
marškiniai, jei susirgtum reumatizmu. Saugok juos, nes 
niekas naujų tau nepasiūs. Čia štai seni marškiniai, o 
čia nauji. Naktį primezgiau kojinėms galus ir į vidų 
įdėjau kamuoliuką vilnonių siūlų adymui. Bet, dieve! 
Kas gi tau jas adys? — Ir teta Chloja, nepajėgdama su- 
sivaldyti, panarinusi galvą vėl ėmė kukčioti— Baisu pa- 
galvoti! Ar sirgsi, ar būsi sveikas — niekas tavimi nepa- 
sirūpins! O iš manęs dar nuolankumo reikalauja! 

Berniukai, suvalgę visa, kas buvo ant stalo, ėmė gal- 
voti apie tai, kas čia dedasi. Matydami motiną verkiant, 
o tėvą nuliūdusį, ir jie pradėjo verkšlenti, trinti akutes. 
Dėdė Tomas paėmė mažąją dukrelę ant kelių ir leido 
jai linksmintis, kiek tik ji norėjo — draskyti jam veidą 
ir rauti plaukus. Mažytė garsiai kvatojo iš džiaugsmo, 
kurio priežastys buvo žinomos tik jai vienai. 

— Džiaukis, džiaukis, wvargšele! — kalbėjo teta Chlo- 
ja.— Ir pati to susilauksi! Ateis laikas, parduos ir tavo vy- 
Tą, O gal ir tave pačią. O mūsų sūnūs — užaugs ir taip pat 
susilauks tokio likimo: negrams geriausia nieko neturėti. 

Tuo metu vienas berniukas sušuko: 

— Šeimininkė ateina! 

— Ką jai čia veikti, juk vis tiek nieko mums negalės 
padėti, — tarė teta Chloja. 

Misis Šelbi įėjo. Teta Chloja suirzusi ir nepatenkinta 
padavė jai kėdę. Misis Šelbi, rodės, nepastebėjo nei kė- 
dės, nei to, Kaip ji buvo paduota. Ji buvo išblyškusi ir 
susijaudinusi. 

— Tomai, — tarė ji, — aš atėjau. ..— ir staiga stabtelėjo, 
pažvelgė į tylinčią šeimą, atsisėdo ant kėdės ir, užsiden- 
gusi nosine veidą, ėmė raudoti. 

— Viešpatie, ponia, nereikia, nereikia! — apsipylė aša- 
romis teta Chloja, o paskui ją ir visi kiti. 

— Mano gerasis drauge, — tarė misis Šelbi.— Aš nieko 
negaliu tau duoti. Jeigu duosiu pinigų, juos iš tavęs at- 
ims. Bet iškilmingai pažadu, kad neišleisiu tavęs iš akių 
ir išpirksiu, kai tik turėsiu pinigų, o ligi to laiko atsiduok 
viešpaties malonei! 

Tuo metu berniukai suriko, kad ateina misteris Heilis. 
Paspirtos durys atsidarė, ir ant slenksčio pasirodė Hei- 
lis. Praleidęs naktį ant arklio ir vis dėlto nepagavęs au- 
kos, jis buvo labai paniuręs. 

— Eime! — šūktelėjo jis Tomui.— Jau pasiruošei, neg- 
re? Jūsų tarnas, ponia,— pasakė jis, pamatęs misis Šelbi, 
ir nukėlė skrybėlę. 

Teta Chloja užvožė ir virve perrišo skrynelę. Tai da- 
rydama, ji taip piktai pažvelgė į pirklį, jog atrodė, kad 
ašaros jos akyse staiga virto žiežirbomis. 

Tomas klusniai atsistojo ir, užsikėlęs ant pečių sunkią 
skrynią, nusekė paskui naująjį šeimininką. Jo žmona 
paėmė ant rankų mažytę ir išėjo palydėti Tomo; berniu- 
kai tebeverkdami kiūtino iš paskos. 

Misis Šelbi priėjo prie pirklio, sulaikė jį ir valandėlę 
rimtai apie kažką kalbėjo. Tuo laiku visa šeima nuėjo 
prie vežimo, kuris stovėjo prie durų. Minia senų ir jau- 
nų negrų apsupo vežimą, norėdami atsisveikinti su savo 
draugu. Tomą visi mylėjo ir gerbė kaip vyriausią tarną 
bei apylinkės krikščionių pamokslininką, ir jo nelaimė 
prislėgė visus, ypač moteris. 

— O Chloja, tau, matyt, lengviau su juo skirtis negu 
Mums, — pro ašaras tarė moteris, žiūrėdama į Chloją, ku- 
Ii rūsti ir sustingusi stovėjo prie vežimo. 

— Mano ašaros jau išseko,— pasakė ji, niūriai žvelg- 


dama į pirklį. — Nenoriu šitam niekšui rodyti savo ašarų. 
Neverksiu. 

— Lipk! — tarė Heilis Tomui, pats braudamasis pro 
minią vergų, kurie iš padilbų žvilgčiojo į jį. 

Tomas įlipo, o Heilis, ištraukęs iš pasostės sunkias gran- 
dines, surakino jam kojas. 

Tramdomo pasipiktinimo murmėjimas pasigirde minio- 
je, o misis Šelbi, stovėdama verandoje, pasakė: 

— Misteri Heili, patikėkit, ta atsargumo priemonė vi- 
siškai nereikalinga. 

— Nežinau, ponia. Bet aš čia jau turėjau penkis šim- 
tus dolerių nuostolio ir daugiau negaliu rizikuoti. 

— Ko gi šeimininkė dar gali iš jo tikėtis? — pasipik- 
tinusi tarė teta Chloja, o berniukai, kurie tik dabar, ma- 
tyt, suprato, koks likimas laukia jų tėvo, įsikibę į jos 
drabužius, ėmė balsu verkti ir aimanuoti. 

— Gaila, kad misteris Džordžas išvažiavęs, — pasakė 
Tomas. 

Džordžas su draugu buvo išvykęs į kaimynystėje esan- 
tį dvarą. Kadangi jis išvyko anksti rytą, kol dar Tomo 
nelaimė nebuvo plačiau žinoma, tad nieko apie ją nė 
neitarė. 

— Perduokit misteriui Džordžui mano linkėjimus,— 
pridūrė jis širdingai. 

Heilis sukirto arkliams botagu, ir Tomas, iki paskuti- 
nės minutės įsmeigęs liūdną žvilgsnį į gimtąjį sodžių, 
netrukus dingo iš akių. 

Misterio Šelbio tuo metu nebuvo namie. Jis pardavė 
Tomą reikalo spiriamas, kad galėtų išsivaduoti iš to žmo- 
gaus, kurio labai bijojo. Suderėjęs parduoti Tomą, iš pra- 
džių jis pajuto palengvėjimą, bet žmonos priekaištai pa- 
žadino jame snūduriavusį gailestį, o vyriškas Tomo nuo- 
lankumas dar labiau padidino jo nepasitenkinimą savi- 
mi. Veltui kalbėjo sau, kad turėjęs teisę tai padaryti, kad 
visi taip elgiasi, o daugumas žmonių net be jokio būtino 
reikalo tai daro, — jis negalėjo atsikratyti nemalonaus 
jausmo. Nenorėdamas matyti tos slogios scenos, kuria tu- 
rėjo baigtis visa ši drama, jis išvyko ne itin svarbiu rei- 
kalu, tikėdamasis, kad ligi sugrįš, viskas jau bus baigta. 

Tomas ir Heilis dardėjo dulkėtu keliu pro gimtąsias 
vietas, kol pravažiavo dvaro ribas ir atsidūrė prie už- 
kardos. Pavažiavus dar mylią, Heilis staiga sustojo prie 
kalvės durų, paėmė antrankius ir, įėjęs į vidų, liepė 
kalviui juos pertaisyti. 

— Jie truputį jam per maži, — tarė Heilis, rodydamas 
į grandines ir į Tomą. 

— Viešpatie! Juk tai Tomas! Nejaugi Šelbis jį parda- 
vėt — sušuko kalvis. 

— Taip, pardavė, — atsakė Heilis. 

— Negali būti! Iš tikrųjų, kas galėtų patikėti? — sušu- 
ko kalvis.— Jam nereikia grandinių. Jis sąžiningas, pui- 
kus Žmogus... 

— Taip taip, žinau, — atšovė Heilis.— Bet kaip tik šitie 
jūsų sąžiningieji ir stengiasi pabėgti. Tik kvailiai, ku- 
riems vis tiek, kur eiti, ir girtuokliai, kurie nieko nepai- 
so, tik tokie nebėga. O gerieji nekenčia vergijos kaip 
maro, ir tenka juos rakinti. Turės kojas — tuoj pabėgs, 
neabejoju. 


— Blogiausia, —tarė kalvis, imdamas įrankius, — kad 
upės žemupyje esančios plantacijos kelia siaubą Kentu- 
kio negrams. Jie ten nepaprastai greit miršta, ar ne 
tiesa? 

— Taip, jie ten miršta kaip musės: klimatas netinka; 
bet kaip tik dėl to, kad jie taip greitai miršta, jų paklau- 
sa didelė, ir prekyba klesti. 

— Vis dėlto labai gaila, kad toks geras, ramus, puikus 
žmogus kaip Tomas turės patiesti savo kaulus tose cuk- 
raus plantacijose. 

— Na, jis nepražus! Pažadėjau Šelbiui gerai jį įtaisy- 
ti. Parūpinsiu jam tarno vietą kokioje nors geroje, gar- 
bingoje šeimoje ir, jeigu tik pakels tą klimatą ir pajėgs 
atsispirti drugiui, jis gyvens geriau, negu negras gali 
norėti. 

— O žmona ir vaikai turbūt liko čia? 

— Taip, bet ten jis susiras kitą žmoną. Dieve, juk mo- 
terų visur pakanka! — atsakė Heilis. 

Šio pasikalbėjimo metu Tomas liūdnas sėdėjo vežime. 
Staiga užpakaly jis išgirdo greitai šuoliuojančio arklio 
kanopų bildesį, ir nespėjo dar atsipeikėti iš nustebimo, 
kai jaunasis šeimininkų sūnus Džordžas įšoko į vežimą ir 
susijaudinęs puolė jam ant kaklo. | 

— Aš pasakiau jiems, kad tai žema! Jie gali sakyti, 
ką nori! Tai bjauru, begėdiška! Jeigu būčiau suaugęs, 
jie nedrįstų to padaryti, nedrįstų! — šaukė Džordžas, 
tramdydamas ašaras. 

— O misteri Džordžai, kaip aš džiaugiuosi! — tarė To- 
mas— Man buvo skaudu išvažiuoti, neatsisveikinus su 
jumis! Aš nė išreikšti negaliu, koks esu laimingas! 

Tai sakydamas, Tomas pajudino kojas, ir Džordžas pa- 
matė jo grandines. 

— Kokia gėda! — sušuko jis, iškeldamas rankas.— Aš 
primušiu tą niekšą!.. Primušiu! 

— Nereikia, misteri Džordžai, ir nekalbėkit taip gar- 
siai. Man tai nieko nepadės, o jis tik dar labiau supyks. 

— Gerai, dėl tavęs aš jo neliesiu. Bet argi tai ne gė- 
da? Jie nepakvietė manęs, ničnieko man nepasakė, ir 
jeigu ne Tomas Linkenas, būčiau nieko nežinojęs. Na ir 
daviau jiems garo! 

— Kažin ar jūs teisingai elgėtės, misteri Džordžai. 

— Negalėjau susilaikyti! Kokia niekšybė! Klausyk, dė- 
de Tomai, — tarė jis paslaptingai, nusigręždamas nugara 
į kalvę, — aš atnešiau tau savo dolerį! 

— O! Ką jūs! Argi aš galiu priimti tokią dovaną! Jo- 
kiu būdu! — pasakė Tomas susijaudinęs. 

— Ne, turi jį paimti! — primygtinai prašė Džordžas.— 
Pažiūrėk! Aš pasakiau tetai Chlojai, kad noriu jį tau 
atiduoti, ir ji patarė man išgręžti jame skylutę ir per- 
verti virvele, kad galėtum nešioti pasikabinęs ant kaklo. 
Kitaip tas, niekšas dar gali iš tavęs jį atimti. Žinai, To- 
mai, aš turbūt vis tiek jį prikulsiu. Tada man bus leng- 
viau! 

— Ne, nereikia, misteri Džordžai. Man tai nieko ne- 
padės. 

— Na gerai, dėl tavęs susilaikysiu — pasakė Džordžas, 
mikliai rišdamas dolerį Tomui ant kaklo — o dabar užsi- 
sek gerai švarką ir saugok šį dolerį. Kiekvieną kartą, kai 
į jį pažvelgsi, prisimink, kad aš atvažiuosiu tavęs išpirkti 
ir parsivešiu atgal. Mes su teta Chloja kalbėjome apie 
tai. Pasakiau jai, kad ji nesirūpintų. Aš viską sutvarky- 
siu. Tol neduosiu tėvui ramybės, kol tave išpirks. 

Kalvės tarpdury pasirodė Heilis. Jis laikė rankose gran- 
dines. 

— Klausykite, pone, — oriu balsu tarė jam Džordžas.— 
Aš pasakysiu tėvui ir motinai, kaip jūs elgiatės su dėde 
"Tomu! 

— Na ir sakykit sau sveikas! — atsakė pirklys. 

— Ir negėda jums visą gyvenimą pardavinėti žmones 
ir rakinti juos grandinėmis kaip gyvulius! Jumis dėtas, aš 
jausčiausi niekšas! 

— Kol jūs, „kilnieji“, juos pirksite, tol aš pardavinė- 
siu, — atsakė Heilis.— Pirkimas yra ne mažiau niekšingas 
už pardavimą. 

— Užaugęs aš žmonių nepirksiu ir neparduosiu, — at- 
siliepė Džordžas.— Šiandien man gėda, kad esu kentu- 
kietis. Iki šiol aš visada tuo didžiuodavausi. 

Ir Džordžas, pasitempęs balne, apsižvalgė, tarsi norėda- 
mas įsitikinti, kokį įspūdį jo žodžiai padarė visai vals- 
tijai. 

— Na, lik sveikas, dėde Tomai! Neprarask vilties, būk 
tvirtas! 

— Sudie, misteri Džordžai — atsakė "Tomas, žiūrėda- 
mas į jį su meile ir pasigėrėjimu.— Ak, Kentukio vals- 
tijoje nedaug tokių žmonių. kaip jūs! — sušuko jis iš vi- 
sos širdies, kai gerojo berniuko veidas dingo iš akių. 

Džordžas nujojo, o Tomas sekė ji akimis, kol nutilo 
arklio kanopų bildesys — paskutinis gimtųjų namų at- 
garsis. Bet jo širdį šildė brangus doleris, jaunuolio ranko- 
mis parištas ant krūtinės. Tomas pakišo po švarku ranką 
ir prispaudė dolerį prie širdies. 

— O dabar štai ką aš tau pasakysiu, Tomai,— tarė 
Heilis, priėjęs prie vežimo ir sviesdamas antrankius: — su 
tavim aš gerai elgsiuos, kaip visuomet su savo negrais 
elgiuosi, bet įsidėmėk visam laikui — jeigu būsi man ge- 
ras, ir aš tau būsiu geras. Niekad neskriaudžiu savo neg- 
rų. Darau jiems visa, ką galiu. Atsisėsk sau patogiai ir 
nesitaikstyk manęs apgauti, nes man gerai žinomos visos 
negrų išdaigos, ir tu nieko iš to nelaimėsi. Jei negras 
būna ramus, nebando bėgti, jam gera pas mane. O jeigu 
ne — tai jau jo kaltė, ne mano. 

Tomas patikino Heilį, kad jis visai neketinąs bėgti. 

Iš tiesų Heilis tuščiai gražbyliavo — kaip gali pabėgti 
žmogus, kurio kojos surakintos sunkiomis geležinėmis 
grandinėmis? Bet misteris Heilis buvo įpratęs užmegzti 
santykius su savo preke panašiais pamokymais. Jis ma- 
nydavo, kad tuo būdu jam pasiseksią sužadinti savo pre- 
kės gerą nuotaiką ir išvengti nemalonių įvykių. 

Čia mes kol kas išsiskirsime su Tomu, kad galėtume 
pasekti kitų mūsų pasakojimo veikėjų likimą. 


XI skyrius 
NUOSAVYBĖ PRADEDA NETINKAMAI GALVOTI 


Buvo jau vėlu, dulkė smulkus lietus. Prie mažo pro- 
vincijos viešbučio durų N. miestelyje, Kentukio valsti- 
joje, sustojo kažkoks keleivis. Salėje jis rado gana įvai- 
rią draugiją, prisiglaudusią čia nuo blogo oro. Aukšti, 
stambūs, prakaulūs kentukiečiai medžiotojų striukėmis, 

savo įpratimu laisvai atsidrėbę, sėdėjo kėdėse. Jų šautu- 
vai buvo sustatyti vienoje kertėje, o šovinynai, kuprinės, 
medžiokliniai šunys ir negriukai — šauliai užėmė visus 
kitus kampus ir užkaborius. 

Abipus židinio, atsilošę su kėdėmis, didingai užkėlę pur- 
vinų batų kulnis ant židinio atbrailos, sėdėjo du ilgako- 
jai skrybėlėti džentelmenai. Mes turime pasakyti skaity- 
tojui, kad tai mėgstamiausia poza visų nuolatinių vaka- 
rietiško tipo smulkių lankytojų, nes tokia padėtis palan- 
kiausia jų galvosenai ir jų mintims suteikti aukštą po- 
lėkį. 

Smuklės "šeimininkas, stovįs už bufeto, kaip ir daugu- 
mas jo tautiečių, buvo stambus, geraširdis, apkūnus žmo- 
gus su didžiule plaukų kupeta ir aukšta plačiakrašte 
skrybėle. 

Tiesą pasakius, kiekvienas kambaryje dėvėjo šią cha- 
rakteringą vyriškumo emblemą, — ar ji būtų fetrinė, ar 
pinta iš palmių lapų, ar taukuota kastorinė, ar puiki, mo- 
derni prancūziška skrybėlė,— visos jos buvo dėvimos be 
galo oriai. Iš tikrųjų atrodė, kad kiekvienas pasirinko to- 
kią skrybėlę, kuri geriausiai atitinka jo charakterį. Vie- 
ni buvo pakreipę jas ant šono — tai vis linksmi, žvalūs, 
jumorą mėgstą žmonės. Kiti užsimaukšlinę tiesiog ant 
nosies — tai atkaklūs vyrai, kurie dėvi skrybėles todėl, 
kad jie nori jas dėvėti ir nori dėvėti taip, kaip jiems pa- 
tinka. Buvo ir tokių, kurie nusmaukdavo skrybėles ant 
viršugalvio — tai atsargūs, toliaregiai, kurie mėgsta pla- 
tų akiratį. O nerūpestingieji, kuriems buvo vis tiek, kaip 
jų skrybėlė uždėta, sukinėjo jas į visas puses. 

Plačiomis kelnėmis ir pernelyg jau siaurais drobiniais 
marškiniais dėvintieji negrai greitai siuvo šen ir ten be 
jokio tikslo, nors atrodė, kad jie pasiruošę apversti aukš- 
tyn kojomis visą pasaulį, kad tik galėtų įtikti šeiminin- 
kui ir jo svečiams. Prie šio paveikslo dar pridėkite di- 
džiulį platų židinį, jame linksmai pleškančią ugnį, pla- 
Čiai atdarus langus bei duris, stipraus gaivinančio vėjo 
plaikstomas kartūnines užuolaidas, ir jūs galėsite įsivaiz- 
duoti Kentukio smuklės grožybes. 

Į tokią nerūpestingą draugiją pateko ir mūsų pakelei- 
vis. Tai buvo žemas, kresnas, rūpestingai apsirengęs ap- 

skrito malonaus veido, gana skubrių judesių žmogelis. Jis 
labai saugojo savo lagaminą ir skėtį, pats įnešė juos į 
kambarį, griežtai atsisakęs visų paslaugų, kurias jam 
siūlė apspitę tarnai. Baimingai apsidairęs ir priėjęs ar- 
čiau ugnies, jis atsisėdo ir nedrąsiai pažvelgė į džentel- 
meną, kurio kulnys puošė židinio atbrailą ir kuris spjau- 
dė į kairę ir į dešinę taip energingai, jog galėjo išgąs- 
dinti kiekvieną bent kiek silpnesnių nervų ir geresnių 
manierų džentelmeną. 

— Kaip gyvuojate, gerbiamasis? — paklausė minėtasis 
ilgakojis, pagarbiai sveikindamas atvykėlį tabako sul- 
čių spjūviu. 

— Neblogai,— atsakė šis, kiek privengdamas šios bau- 
ginančios pagarbos. 

— Kas naujo? — paklausė ilgakojis, imdamas iš kiše- 
nės presuoto tabako pakelį ir didelį medžioklinįi peilį. 

— Rodos, lyg ir nieko, — atsakė žmogelis. 

— Kramtote? — Ir jis draugiškai pasiūlė senajam džen- 
telmenui tabako. 

— Ne, dėkui... man kenkia, — atsakė žmogelis, trauk- 
damasis atgal. 

— Kenkia? — vėl paklausė tasai, kimšdamasis tabako 
į burną ir ketindamas tėkštelti visuomenės labui dar vie- 
ną tabako sulčių porciją. 

Senasis džentelmenas kiekvieną kartą krūptelėdavo, kai 
ilgakojis kaimynas šaudavo jo link. Šis tai pastebėjo ir 
neįsižeidęs nukreipė savo artileriją į kitą kertę. Atakuo- 
damas židinį, jis parodė tokius karinius sugebėjimus, ku- 
rių jam būtų pakakę visam miestui užimti. 

— O kas gi ten? — paklausė senasis džentelmenas, pa- 
stebėjęs žmonių būrį prie didelio skelbimo. 

— Pranešimas apie bėglį negrą,— trumpai atsakė vie- 
nas iš būrio. 

Misteris Vilsonas — tokia buvo senojo džentelmeno pa- 
vardė — atsistojo, pastūmė toliau lagaminą su skėčiu, pa- 
mažu išsiėmė akinius ir užsidėjo juos; atlikęs šiuos pa- 
siruošimus, jis perskaitė štai ką: 

Pabėgo žemiau pasirašiusio asmens mulatas Džordžas. 
Jo ūgis šešios pėdos, oda šviesi, plaukai lamsūs, susigar- 
biniavę. Jis išsilavinęs, sklandžiai kalba, moka skaityti 
ir rašyti. Tikriausiai norės apsimesti esąs baltasis. Ant 
nugaros ir ant pečių gilūs randai. Dešinėje rankoje iš- 
deginta raidė „H“. 400 dolerių tam, kas pristatys jį gy- 
vą, ir tiek pat už patikimą įrodymą, kad jis nukautas. 


Senasis džentelmenas pusbalsiu perskaitė šį skelbimą 
nuo pradžios ligi galo, tarsi norėdamas jį įsiminti. Ilga- 
kojis bombarduotojas, apšaudęs židinį, atsikėlė, išsitiesė 
visu savo milžinišku ūgiu, priėjo prie skelbimo ir nesku- 
bėdamas išspjovė ant jo visas kiek turėjo tabako sultis. 

— Štai ką aš manau apie tai — trumpai tarė jis ir vėl 
atsisėdo. 

— Už ką gi jūs taip? — paklausė šeimininkas. 

— Aš lygiai taip spjaučiau į veidą tam, kas šį skelbimą 
parašė, — šaltai pasakė jis, vėl atsipjaudamas tabako.— 
Žmogus, turįs tokį vergą ir nemokąs su juo tinkamai elg- 
tis, yra vertas, kad tasai nuo jo pabėgtų. Tokie skelbi- 
mai — gėda Kentukio valstijai. Štai kokia mano nuomonė, 
jei kam įdomu žinoti. 


107 


— Ką gi, jūsų teisybė, — pasakė šeimininkas, kažką žy- 
mėdamasis sąskaitų knygoje. 

— Aš turiu būrį negrų, sere,— kalbėjo ilgakojis, vėl 
pradėdamas atakuoti židinį — Ir visados jiems sakau: 
„Vyručiai! — sakau, — bėkit! Na, greitai! Aš niekad jūsų 
nesivysiu.“ Bet jie nuo manęs nebėga. Štai kokiu būdu 
aš juos sulaikau. Tik pasakykit jiems, kad jie laisvi, kad 
gali bėgti, kada panorės, ir jie nebėgs, Dar daugiau: aš 
jiems visiems turiu paruošęs laisvės dokumentus, jeigu 
kartais mirčiau, ir jie tai žino. Ir sakau tamstai, kad 
niekas visoje apylinkėje neturi tiek pelno iš negrų kiek 
aš. Antai mano vyrukai buvo nuvažiavę į Cincinatį ku- 
meliukų parduoti, bet sugrįžo laiku ir atvežė man visus 
pinigus — penkis šimtus dolerių. Tai savaime supranta- 
ma. Elkitės su jais kaip su šunimis, tai jie ir dirbs kaip 
šunys ir patys elgsis šuniškai. O elkitės kaip su žmonė- 
mis, ir jie dirbs jums kaip žmonės. 

Ir dorasis gyvulių augintojas įsikarščiavęs patvirtino šį 
savo teiginį itin taikliu spjūviu į žnyples. 

— Mano nuomone, jūs visiškai teisingai samprotauja- 
te, bičiuli, — tarė misteris Vilsonas.— Čia aprašytasis ver- 
gas tikrai puikus vyras. Jis dirbo pas mane šešerius me- 
tus — turiu maišų fabriką — ir buvo mano geriausias pa- 
dėjėjas, sere. Be to, jis labai sumanus: išrado mašiną 
kanapėms valyti —-tai labai pelningas išradimas. Jau ir 
kiti fabrikai juo naudojasį. Jo šeimininkas pasiėmė sau 
šio išradimo patentą. 

— Neabejoju,— pasakė gyvulių augintojas — kad jis 
naudojasi juo ir kala sau pinigą, o paskui geležimi de- 
gina vaikinui dešinę ranką. Jeigu man pasitaikytų pro- 
ga, tai aš jį patį taip paženklinčiau, jog ilgai mane mi- 
mėtų! 

— Su tais mokytais, gabiais negrais visuomet daug 
vargo ir rūpesčių, — atsiliepė kitame kambario gale sė- 
dėjęs nemalonios išvaizdos žmogus.— Todėl juos muša ir 
ženklina tokiu būdu. Jei gerai elgtųsi, niekas to neda- 
rytų. 

— Jūs siūlote geresnį būdą — paversti juos gyvuliais, — 
šaltai tarė gyvulių augintojas. 

— Iš gabių negrų šeimininkai neturi jokios naudos, — 
tęsė anas, nejausdamas paniekos pašnekovo žodžiuose, 
sandariai užsidaręs savo šiurkštumo, nesuvokimo bei at- 
bukimo kiaute.— Kokia nauda iš jų gabumų, jeigu negalė- 
te gauti iš jų pelno. Tuos gabumus jie panaudoja tik tam, 
kad jus apgautų. Turėjau keletą tokių vyrukų ir tuojau 
pat pardaviau juos į Pietus. Žinojau, kad anksčiau ar 
vėliau jie nuo manęs pabėgs. 

Staiga pokalbis nutrūko, nes prie viešbučio privažia- 
vo nedidelis, vienu arkliu kinkytas dvivietis kabriole- 
tas. Kabrioletas buvo labai dailus, tarnas negras laikė 
vadžias, o greta sėdėjo puikiai apsirengęs džentelmenas. 

Visi esantieji žiūrėjo į naują svečią su tokiu susido- 
mėjimu, su kokiu paprastai visi dykinėtojai, lietingą die- 
ną praleidžiantieji smuklėje, spokso į kiekvieną naujai 
atvykstantį. 

Jis buvo labai aukštas, juodbruvis, panašus į ispaną. 

Gražios, išraiškingos juodos akys, trumpai kirpti, jue- 
di garbanoti ir blizgą plaukai, taisyklinga erelio nosis, 
tiesios, plonos lūpos ir grakšti laikysena visiems susirin- 
kusiems padarė gilų įspūdį, lyg būtų atvykęs koks aukš- 
tos kilmės žmogus. Jis nesivaržydamas perėjo kambarį, 
galvos linktelėjimu parodė tarnui, kur pastatyti lagami- 
ną, nusilenkė visiems, laikydamas rankoje skrybėlę ir, 
lėtai priėjęs prie stalo, pasakė savo pavardę: Henris Bat- 
leris Iš Oklendso, Šelbio apylinkėje. Paskui neskubėda- 
mas priėjo prie skelbimo ir perskaitė jį. 

— Džimai,— tarė jis savo tarnui, — man rodos, kad prie 
Berneno sutikome panašų vaikiną. 

— Taip, šeimininke,— atsakė Džimas,— tik gerai ne- 
prisimenu jo rankos. 

— Taigi į ranką ir aš nepažiūrėjau,— pasakė nepažįs- 
tamasis, abejingai nusižiovaudamas. Paskui, priėjęs prie 
šeimininko, jis pareikalavo atskiro kambario, nes jam 
skubiai reikią kažką parašyti. 

Šeimininkas vergiškai puolė jam patarnauti, ir septyni 
žmonės — seni ir jauni negrai, moterys ir vyrai, — stum- 
dydamiesi, skubėdami, mindžiodami vieni kitiems kojas, 
ėmė ruoštį kambarį. Tuo metu nepažįstamasis atsisėdo 

ant kėdės vidury kambario ir ramiausiai šnekėjosi su 
artimiausiu kaimynu. | 

Nuo to laiko, kai įėjo šis nepažįstamasis, misteris Vil- 
sonas su baime kažkaip smalsiai jį stebėjo. Jam atrodė, 
kad jis jį pažįsta, kad buvo kažkur sutikęs, tik niekaip 
negalėjo prisiminti kur. Kas kartą, kai šis žmogus imdavo 
kalbėti, keisdavo pozą ar šypsodavosi, jis norėdavo pa- 
šokti ir įdėmiau į jį pažvelgti, bet vis sulaikydavo ra- 
mus, šaltas tamsių blizgančių jo akių Žvilgsnis. Pagaliau 
jis kažką prisiminė ir, nustebęs bei išsigandęs, įsmeigė 
žvilgsnį į nepažįstamąjį. Tasai atsistojo ir priėjo prie jo. 

— Misteris Vilsonas, jei neapsirinku,— tarė jis, lyg tik 
dabar būtų jį pažinęs, ir padavė jam ranką.— Atleiskit, 
kad anksčiau jūsų nepastebėjau. Aš matau, kad ir jūs 
mane prisimenat — esu misteris Batleris iš Oklendso, Šel- 
bio apylinkėje. 

— Taip... taip... taip... sere,— lemeno misteris Vil- 
sonas lyg sapnuodamas. 

Tuo metu įėjo negriukas ir pranešė, kad pono kambarys 
jau paruoštas. 

— Džimai, pasirūpink lagaminais,— atsainiai tarė ne- 
pažįstamasis ir, kreipdamasis į misterį Vilsoną, pridū- 
rė: — Norėčiau su jumis vienu reikalu truputį pasikal- 
bėti, gal malonėsite užeiti į mano kambarį? 

Misteris Vilsonas tarsi per miegus nusekė paskui jį. 
Jie nuėjo į didelį kambarį antrame aukšte, kur židinyje 
jau spragsėjo ką tik užkurta ugnelė, o tarnai lakstė šen 
ir ten, baigdami ruošą. 

Kai tarnai išėjo, nepažįstamasis neskubėdamas užra- 
kino duris, įsidėjo raktą į kišenę, atsigręžė ir, sudėjęs 
ant krūtinės rankas, atidžiai pažiūrėjo misteriui Vilsonui 
tiesiai į akis. 

— Džordžas! — sušuko misteris Vilsonas. * 

— Taip, Džordžas, — atsakė vyriškis. 

— Niekad nebūčiau pamanęs! 

— Man rodos, kad aš neblogai persirengiau,— šypsoda- 
masis tarė tas.— Riešuto žievės antpilas suteikė 'mano 
geltonai odai aristokratiško tamsaus atspalvio, o plau- 
kus nusidažiau juodai. Kaip matote, esu visai nepanašus 
į tą, kuris aprašytas skelbime. 

— O Džordžai, tu pradėjai pavojingą žaidimą! Būk at- 
sargus. Aš tau nepatarčiau.., 

— Pats už viską atsakau! — atšovė Džordžas, vis dar 
išdidžiai šypsodamasis. 

Tarp kitko, turime pasakyti, kad Džordžo tėvas buvo 
baltasis, o jo motina viena tų nelaimingų negrių, kurios 
dėl ypatingo grožio tampa savo šeimininko aistros auko- 
mis ir motinomis vaikų, kurie niekad nepažįsta savo tė- 
vo. Iš vienos kilmingos Kentukio šeimos jis paveldėjo 
puikaus sudėjimo europiečio išvaizdą ir ūmų, nesutram- 
domą būdą. Iš motinos gavo tik nežymų geltoną odos at- 
spalvį ir nuostabias tamsias akis. Truputį pasidažęs vei- 
dą ir plaukus, jis virto tikru ispanu. Kadangi judesių 
grakštumas ir džentelmeniškas elgesys jam buvo įgimti, 
tad jis nesunkiai suvaidino tą drąsų vaidmenį, kurį pa- 
sirinko — vaidmenį džentelmeno, keliaujančio drauge su 
savo tarnu. 

— Na, gerai, Džordžai. Sakykim, tu pabėgai... palikai 
savo teisėtą šeimininką, Džordžai... Aš tuo nesistebiu. 
Bet man liūdna, Džordžai... Taip, aš manau, kad priva- 
lau tai pasakyti, Džordžai. .. tai mano pareiga. 

— Kodėl gi jums liūdna, sere? — ramiai paklausė 
Džordžas. 

— Matai, man nemalonu, kad tu eini prieš savo tėvy- 
nės įstatymus. 

— Savo tėvynės! —su kartėliu šūktelėjo Džordžas.— 
Išskyrus kapą, aš neturiu kitos tėvynės ir norėčiau kuo 
greičiau į jį atsigulti! 

— Na ką tu, Džordžai! Nereikia taip kalbėti! Tavo šei- 
mininkas žiaurus, Džordžai, tai tiesa... jis... na, jis el- 
giasi netinkamai... aš jo neginsiu. Bet... 

— Argi tai bloga, kad noriu būti laisvas? — paklausė 
Džordžas. 

— Tai visai natūralu, Džordžai, — atsakė geraširdis žmo- 
gus, garsiai šnypšdamasis nosį. — Taip, tai visai natūra- 
lu, bet mano pareiga nežadinti tau tokių jausmų! Taip, 
mano vaike, man tavęs labai gaila... Tai labai nemalo- 
ni istorija, labai nemaloni... Bet mes visi turime nusi- 
lenkti dievo valiai, Džordžai!.. Ar ne tiesa? 

Džordžas stovėjo iškėlęs galvą, sukryžiavęs rankas ant 
plačios krūtinės, ir gaili šypsena iškreipė jo lūpas. 

— Norėčiau žinoti, misteri Vilsonai, jeigu ateitų indė-: 
nai, paimtų jus į nelaisvę, atskirų nuo žmonos, vaikų ir 
priverstų visą gyvenimą dirbti jiems žemę, ar jūs ir tada 
manytumėt, kad jūsų pareiga nusilenkti? Aš mariau, kad 
pirmas sutiktas arklys jums atrodytų dievo valios ap- 
raiška, ar ne taip? 

Džentelmenas klausėsi jo, išsproginęs akis. Nors ir 
nebūdamas didelis išminčius, šį kartą jis pranoko net 
logiškiausius ginčininkus, kuriems ne pro šalį būtų žino- 
ti, kad jeigu Žmogus neturi ką pasakyti, tai geriausia ty- 
lėti. Rūpestingai glostydamas savo skėtį ir lygindamas 
jo klostes, jis lyg niekur nieko tesė pamokymus: 


— Tu žinai, Džordžai, kad aš visada buvau tavo drau- 
gas, ir jei ką nors sakydavau, tai tik tavo labui. Man 
rodos, kad tu sumanei pavojingą dalyką. Kažin ar tau 
pavyks. Jei tave pagaus, bus dar blogiau negu anks- 
čiau. Būsi iškoneveiktas, mirtinai primuštas ir išsiųstas 
į Pietus. 

— Misteri Vilsonai,— tarė Džordžas,— visa tai aš Ži- 
nau. Tikrai labai rizikuoju, bet...— jis atsisegė švarką 
ir parodė du pistoletus ir peilį — Štai! — tęsė jis — Esu 
pasiruošęs juos sutikti. Į Pietus manęs neparduos. Ne! 
Jeigu jau taip susiklostys, aš sugebėsiu iškovoti sau še- 
šias pėdas laisvos žemės — pirmą ir paskutinį kartą tapsiu 
žemės savininku Kentukio valstijoje. 

— Na, Džordžai, tavo mintys tiesiog baisios! Jos mane 
gąsdina, Džordžai. Man skaudu. Negi ketini pažeisti sa- 
vo tėvynės įstatymus! 

— Tr vėl mano tėvynė! Misteri Vilsonai, jūs tikrai tu- 
rite tėvynę; o kokią tėvynę turiu aš arba kuris nors kitas 
vargšas, toks kaip aš, pagimdytas motinos vergės? Kokie 
įstatymai mus saugo? Ne mes juos sugalvojome, mūsų 
sutikimo čia niekas neklausė, ir mums nėra ko jų pai- 
syti. Jie tik engia ir žemina mus. 

„Misterio Vilsono protas buvo šiek tiek panašus į med- 
vilnės ryšulį — minkštą, lengvą, susivėlusį, bet lengvai 
išpašomą. Jis visa širdimi gailėjosi Džordžo ir net neaiš- 

kiai suprato jo jausmus, bet laikė savo pareiga primygti- 
nai įtikinėti jį ir parodyti jam tiesos kelią. 

— Negerai, Džordžai! Būdamas nuoširdus tavo draugas, 
turiu tau pasakyti, kad be reikalo laikaisi tokių pažiūrų. 
Jos kenksmingos, Džordžai, labai kenksmingos . tokioje 
būklėje esantiems žmonėms, labai kenksmingos... 

Ir misteris Vilsonas, atsisėdęs prie stalo, susijaudinęs. 
ėmė kramtyti skėčio rankeną. 

— Klausykit, misteri Vilsonai — pasakė Džordžas, ei- 
damas artyn ir ryžtingai sėsdamasis priešais jį — Pažiū- 
rėkite į mane. Štai sėdžiu prieš jus, ir sakykite, argi aš. 
ne toks pat žmogus kaip ir jūs? Pažiūrėkite į mano veidą, 
pažiūrėkite į mano rankas, į mano kūną, — ir jaunas žmo- 
gus išdidžiai išsitiesė.— Argi nesu toks pat žmogus kaip 
visi? Štai, misteri Vilsonai, paklausykite, ką jums papa- 
sakosiu. Mano tėvas buvo vienas iš kilmingiausių Ken- 
tukio žmonių. Jis net nepasirūpino, kad, jam mirus, aš. 
nebūčiau parduotas kartu su šunimis ir arkliais skoloms 
padengti. Aš mačiau, kaip į varžytinių salę atvedė mano 
motiną ir septynis jos vaikus. Jie buvo parduoti jai ma- 
tant, vienas po kito, įvairiems šeimininkams. Aš buvau 
jauniausias. Ji atsiklaupė ant kelių prieš šeimininką ir 
maldavo pirkti ir ją kartu su manim, kad ji galėtų likti 
bent su vienu vaiku, o jis paspyrė ją savo didžiuliu ba- 
tu. Aš tai mačiau, girdėjau, kaip ji klykė ir raudojo, kai 
jis rišo mane prie arklio, norėdamas nusivesti į savo so- 
dybą. 

— O paskui? 

— Ilgus metus kaip šuo augau be tėvo, be motinos, be 
sesers, neturėjau nė vienos artimos širdies, kuri manimi 
pasirūpintų. Buvau vien mušamas ir baramas, kenčiau 
badą. Aš, sere, būdavau toks alkanas, jog džiaugdavausi, 
galėdamas apgraužti kaulą, numestą šunims. Ir vis dėlto, 
atsigulęs naktį, aš ne iš bado nemiegodavau ir verkda- 
vau. Ne, sere. Verkiau savo motinos, savo seserų, ver- 
kiau todėl, kad neturėjau nė vieno draugo pasaulyje. Aš 
nežinojau, kas tai yra ramybė, jaukumas. Niekad negir- 
dėjau nė vieno meilaus žodžio iki to laiko, kol atėjau 
dirbti į jūsų fabriką. Jūs man buvote geras, misteri Vil- 
sonai. Jūs skatinote mane gerai dirbti, mokytis, skaityti, 

rašyti, tapti kultūringų žmogumi. Ir dievas mato, kaip 
esu jums už tai dėkingas. Paskui, sere, aš sutikau savo 
būsimą žmoną. Jūs ją matėte, žinote, kokia ji gražuolė. 
Patyręs, kad ji mane myli, aš ją vedžiau ir buvau toks 
laimingas, jog vos galėjau patikėti, kad gyvenu. O sere, 
jos siela tokia pat graži, kaip ir kūnas. Ir ką gi? Atvyks- 
ta mano šeimininkas, staiga atplėšia mane nuo darbo, nuo 
draugų, nuo visa to, kas man miela, ir meta mane į pur- 
vą! Kodėl? Todėl, sako jis, kad aš užmiršau, kas esąs. 
Jis priversiąs mane prisiminti, kad esu tik negras! Pa- 
galiau perskiria mane su žmona ir sako, kad aš turįs ją 
palikti ir gyventi su kita moterimi. Ir jūsų įstatymai duo- 
da jam teisę visa tai daryti! Misteri Vilsonai, pagalvo- 
kite! Čia ne vien tik žiaurumas... čia viskas glūdi jūsų 
įstatymuose, kurie leidžia taip žiauriai elgtis, suteikia tei- 
sę visiems kentukiečiams taip daryti, ir nė vienas ne- 
drįsta pasakyti jiems „ne“. Ir šį sauvivaliavimą jūs vadi- 
nate mano tėvynės įstatymais? Sere, aš neturiu tėvynės, 
lygiai kaip neturiu tėvo. Bet aš turėsiu tėvynę! Iš jūsų 
tėvynės aš nieko nenoriu, kad tik galėčiau ramiai iš jos 
iškeliauti. O kai pasieksiu Kanadą, kur įstatymai mane 
pripažins ir gins, ji taps mano tėvyne, ir aš laikysiuos 
jos įstatymų. Bet jei kas nors mėgins mane čia sustab- 
dyti, tepasisaugo, nes aš jau peržengiau nevilties slenks- 
tį. Kovosiu už savo laisvę iki paskutinio atodūsio! 

Džordžas kalbėjo, čia atsisėdamas prie stalo, čia vėl 
vaikščiodamas po kambarį, kalbėjo nuo ašarų spindinčio- 
mis akimis, staigiais judesiais palydėdamas savo žodžius. 
"Tai sujaudino geraširdį senį. Jis išsitraukė didelę gelto- 
no šilko nosinę ir ėmė uoliai šluostytis veidą. 

— Tebūnie jie visi prakeikti! — staiga sušuko jis.— 
„Argi aš nesakydavau visuomet, kad jie niekšai! Keliauk, 
Džordžai, keliauk! Bet būk atsargus, mano vaike! Nežu- 
dyk nieko, Džordžai, nebent kritiškiausiu momentu... Jei 
kitaip nebus galima... O kur tavo žmona, Džordžai? — 
Jis atsistojo ir susijaudinęs ėmė vaikščioti po kambarį. 

— Pabėgo, sere, pabėgo! Su vaiku ant rankų, nežinia 
kur. Turbūt į Šiaurę. Vienas dievas težino, kada mes su- 
sitiksime ir iš viso ar susitiksime šiame pasaulyje. 

— Negali būti! Ji paliko tokius gerus šeimininkus! 

— Gerieji šeimininkai prasiskolina, ir mūsų tėvynės 
įstatymai leidžia jiems atplėšti vaiką nuo motinos krūti- 
nės ir parduoti, kad šeimininkas galėtų apmokėti sko- 
las, — su kartėliu pasakė Džordžas. 

— Taip taip, — kalbėjo dorasis senukas, rausdamasis. 
kišenėse.— Galbūt tai ir prieštarauja mano įsitikinimams, 
bet velniop tuos įsitikinimus! — pridūrė jis staiga.— Štai, 
Džordžai! — ir, išsitraukęs pluoštą banknotų, padavė Džor- 
džui. 

— Ne, mano gerasis sere! — sušuko Džordžas.— Jūs ir 
taip man daug padarėte. O tai gali jums pridaryti nema- 
lonumų. Pinigų turiu pakankamai. Tikiuosi nukeliauti ten, 
kur man reikia. 

— Turi paimti, Džordžai. Pinigai visada praverčia. Tu 
negali jų per daug turėti, jeigu sąžiningu būdu juos įsi- 
gijai. Paimk, paimk, sūneli. 

— Paimsiu ta sąlyga, sere, kad ateityje galėsiu grą- 
žinti, — pasakė Džordžas, imdamas pinigus. 

— O dabar sakyk, Džordžai, ar dar ilgai ketini taip 
keliauti? Tikiuosi, kad neilgai ir netoli. Tai neblogai su- 
galvota, bet perdaug jau drąsu. O šis juodaodis vaikinas, 
kas jis? 

— Patikimas vyrukas, kuris jau prieš metus pabėgo 
į Kanadą. Nuvykęs tenai, išgirdo, kad buvęs šeimininkas 
keršydamas nuplakė jo vargšę seną motiną. Ir štai jis 
sugrįžo, norėdamas jai padėti ir. jeigu pasiseks, išsivež- 
ti ją. 

— Ir ką gi, jinai jau kartu su juo? 

— Dar ne. Jis slankiojo apie sodybą, bet dar nepasi- 
taikė geros progos. Kol kas jis nuveš mane ligi Ohajo — 
ten turi draugų, kurie jam padėjo ir kuriems jis paves 
mane, 0 paskui grįš motinos pasiimti. 

— Pavojinga, labai pavojinga, — tarė senukas. 

Džordžas išsitiesė ir išdidžiai nusijuokė. 

Senasis džentelmenas, atviraširdiškai gėrėdamasis, ap- 
žvelgė jį nuo galvos ligi kojų. 

— Džordžai, kas tau pasidarė? Tavo laikysena, kalba ir 
judesiai visai nebe tie! 

— Todėl, kad aš laisvas žmogus! — išdidžiai atsakė 
Džordžas.— Taip, sere, daugiau nė vieno žmogaus nepa- 
vadinsiu savo šeimininku. Aš laisvas! 

— Saugokis! Tave dar gali sugauti! 

— Kapuose visi žmonės laisvi ir lygūs, misteri Vilse- 
nai, — tarė Džordžas. 

— Negaliu atsistebėti tavo drąsa! — kalbėjo misteris 
Vilsonas.— Ateiti čia, į artimiausią smuklę! .. 

— Misteri Vilsonai, mano poelgis toks drąsus, smuklė 
taip arti, jog niekam nė į galvą neateis ką nors įtarti. 
Manęs ieškos daug toliau, juk ir jūs iš pradžių manęs 
nepažinote. Džimo šeimininkas gyvena ne čia, ir šitame 
krašte jo niekas nepažįsta. Be to, jau niekas jo nebe- 
ieško, o manęs pagal skelbimą, manau, niekas nesu- 
laikys. 

— O ženklas ant rankos? 

Džordžas nusimovė pirštinę ir parodė naujai išdegintą 
randą. 

— Tai paskutinė misterio Hario dovana,— su panieka 
pasakė jis.— Prieš dvi savaites jis sugalvojo paženklinti 
mane, nes jam atrodė, kad kurią nors dieną pabėgsiu. 
Įdomu, tiesa? — pridūrė jis, vėl užsimaudamas pirštinę. 

— Man net kraujas stingsta, pagalvojus apie tavo pa- 
dėtį ir apie tą pavojų, kuris tau gresia! — tarė misteris 
Vilsonas. 

— Misteri Vilsonai, ir man kraujas stingo daugelį me- 
tų, bet dabar jis jau užvirė, — atsakė Džordžas.— Mano 
brangusis sere,— (tęsė jis, valandėlę patylėjęs.— Aš paste- 
bėjau, jog jūs vis dėlto mane pažinote, ir nusprendžiau 
jums viską papasakoti, kad jūsų nustebęs žvilgsnis ma- 
nęs neišduotų. Rytoj auštant išvažiuoju, o sekančią naktį 
tikiuosi ramiai miegoti Ohajo valstijoje. Aš keliausiu tik 
dieną, sustosiu geriausiuose viešbučiuose, pietausiu prie 
vieno stalo su vietiniais dvarininkais. O dabar likite 
sveiki, sere! Jeigu išgirsite, kad mane sugavo, žinokite, 
jog manęs jau nebėra gyvųjų tarpe! 

Džordžas atrodė tvirtas kaip uola ir padavė ranką, tar- 
si būtų koks princas. Gerasis senukas paspaudė ją iš vi- 
sos širdies ir, baimingai apsidairęs, pasiėmė lietpaltį ir 
išėjo iš kambario. 

Džordžas nejudėdamas stovėjo ir susimąstęs žiūrėjo į 
duris, kurias uždarė senasis žmogus. Staiga jam dingtelėjo 
kažkokia nauja mintis. Jis greitai žengė prie durų, ati- 
darė jas ir pasakė: 

— Misteri Vilsonai, dar vieną žodį! 

Senasis džentelmenas sugrįžo, o Džordžas, kaip ir anks- 
čiau, užrakino duris ir valandėlę stovėjo neryžtingai žiū- 
rėdamas į grindis. Pagaliau jis pakėlė galvą ir tarė: 

— Misteri Vilsonai, noriu jus paprašyti vienos pa- 
slaugos. 

— Kokios, Džordžai? 

— Jūs teisybę sakėte, kad pradėjau pavojingą Žaidimą. 
Jeigu aš mirsiu, niekas pasaulyje manęs nesigailės. Mane 
užmuš ir pakas kaip šunį, o kitą dieną visi užmirš, iš- 
skyrus nelaimingą mano žmoną! Vargšelė! Ji viena ma- 
nęs verks ir gedės. Kad taip jūs neatsisakytumėt, misteri 
Vilsonai, nusiųsti jai šį mažą segtuką, kurį jinai pado- 
vanojo man kalėdoms, vargšelė!.. Perduokite jai segtuką 
ir pasakykite, kad aš ją mylėjau iki paskutinės minutės... 
Jūs tai padarysite? Padarysite? ..— primygtinai klausė jis. 

— Žinoma, vargšas mano drauge! — su ašaromis akyse 
virpančiu balsu atsakė senasis džentelmenas, imdamas 
segtuką. 

— Pasakykite jai, — tęsė Džordžas,— kad jeigu tik ga- 
lės, tegul kuo greičiau vyksta į Kanadą. Tai paskutinis 
mano noras. Nors ir labai ji myli savo gimtuosius namus, 
nors labai gera jos šeimininkė, tegul ji ten negrįžta, nes 
vergystė visad baigiasi nelaime. Pasakykite, kad ji užau- 
gintų sūnų laisvu žmogumi, ir tuomet jam nereikės tiek 
kentėti kiek man. Pasakykite jai visa tai, misteri Vilso- 
nai. Jūs išpildysite mano prašymą? 


— Taip, Džordžai, aš viską jai pasakysiu. Bet tikiu, kad 
tu nemirsi. Nenusimink... esi drąsus vyras! Pasikliauk 
dievu, Džordžai. Aš visa širdimi linkiu tau sėkmės, aš... 

— O ar tas dievas, kuriuo aš turiu pasikliauti, yra? — 
su karčiu apmaudu suriko Džordžas, pertraukdamas se- 
nąjį džentelmeną.— Gyvenime man jau tiek yra tekę pa- 
tirti, jog nebetikiu dievu. Jūs, baltieji, nežinote, ką mes 
kenčiame. Dievas yra jums, o mums?.. 

— O ne ne... nereikia taip kalbėti, mano berniuk! — 
tarė beveik kukčiodamas senukas.— Negalima taip gal- 
voti! Dievas padės tau, viskas bus gerai, tikėk manim! 


= Dėkoju, mano drauge. Aš neužmiršiu jūsų pamo- 
kymų. 


XII skyrius 
YPATINGAS ĮVYKIS TEISĖTOJE PREKYBOJE 


Misteris Heilis ir Tomas iš lėto važiavo pirmyn, Kiek: 
vienas paskendęs savo mintyse. Abu sėdėjo vienas gre- 
ta kito, ant tos pačios pasostės, turėjo tokias pačias akis, 
ausis, rankas ir kitus jutimo organus, o prieš jų akis 
slinko tie patys vaizdai bei daiktai, bet kokios skirtingos 
buvo jų mintys! 

Misteris Heilis, pavyzdžiui, galvojo apie Tomo ūgį, 
jėgą, kūno tvirtumą, skaičiavo, už kiek galės jį parduo- 
ti, jeigu pavyks išsaugoti, kad jis nesuliesėtų, kol nu- 
veš į turgų. Galvojo apie tai, kaip surinks pardavimui 
gerą negrų būrį. Jis svarstė, kiek gaus turguje už tuos 
jam dar nepažįstamus vyrus, moteris ir vaikus, kurie su- 
darys tą jo būrį, ir apie kitus panašius savo amato rei- 
kalus. Paskui ėmė galvoti apie save, apie tai, koks jis 
geras ir humaniškas: kiti pirkliai surakina savo negrams 
rankas ir kojas, o jis sukaustė Tomui tik kojas, — rankos 
telieka laisvos, kol negras gerai elgiasi. Ir Heilis atsidu- 
so, pagalvojęs, kokie žmonės nedėkingi,— štai Tomas tik- 
riausiai neįvertina jo gerumo. Tie negrai, su kuriais jis 
gerai elgėsi, niekad to nevertino. Tiesiog nuostabu, kaip 
jis ligi šiol dar nepasikeitė, liko toks pat geraširdis. 

O Tomas tuo metu mintyse kartojo pamėgtas ištrau- 
kas iš šventraščio, ir tai buvo jo paguoda ir nusirami- 
nimas, 

Pagaliau misteris Heilis išsitraukė iš kišenės laikraščius 
ir susidomėjęs ėmė skaityti skelbimus. Kadangi dideliu 
raštingumu jis nepasižymėjo, todėl visuomet skaitydavo 
pusbalsiu, tarsi norėdamas ausimis patikrinti tai, ką matė 
jo akys. Ir dabar jis iš lėto perskaitė šį skirsnį: 

Varžytinės! .. Negrai!.. Pagal teismo nuosprendį ant- 
radienį, vasario 20 d., Vašingtono mieste, Kentukio vals- 
tijoje, prie teismo rūmų bus parduodami šie negrai: Aga- 
IG — 60 metų; Džonas — 30 metų, Benas — 21 metų; Sūu- 
lius — 25 metų; Albertas — 14 metų. 

Varžytinės vykdomos kreditorių ir misterio Džeso 
Blečiordo, eskvairo, įpėdinių pretenzijoms patenkinti. 

Testamento vykdytojai: 
Samuelis Morisas, 
Tomas Flintas 


— Reikia juos pamatyti, — neturėdamas su kuo pasikal- 
bėti, tarė jis Tomui.— Mat noriu sudaryti pirmos rūšies 
negrų būrį, kuris vyks kartu su tavim, Tomai. Geroje 
draugijoje tau bus maloniau. Pirmiausia, nuvyksime tie- 
siai į Vašingtoną, o ten aš tave uždarysiu į kalėjimą, kol 
sutvarkysiu visus savo reikalus. 

Šią malonią žinią Tomas išklausė visai romiai, tik pa- 
galvojo, ar daug šių pasmerktųjų turi žmonas ir vai- 
kus. ir, skirdamiesi su savo šeima, patiria tokį pat skaus- 
mą kaip ir jis. Reikia pripažinti, jog naivus bei nelauktas 
Heilio pranešimas apie kalėjimą, aišku, vargšui Tomui ne- 
padarė malonaus įspūdžio, nes jis visuomet didžiuoda- 
vosi savo sąžiningumu bei laisvu gyvenimo būdu. Taip, 
turime pripažinti, Tomas didžiavosi savo sąžiningumu, nes 
jis, vargšas, neturėjo kuo daugiau didžiuotis. 

Diena praslinko, ir vakare Heilis su Tomu patogiai įsi- 
taisė Vašingtone: vienas — viešbutyje, o antras — kalė- 
jime. 

Sekančią dieną, vienuoliktą valandą, prie teismo laiptų 
susirinko gana marga žmonių minia. Laukdami varžyti- 
nių pradžios, vieni rūkė, kramtė tabaką, spjaudė, kiti 
keikėsi, kalbėjosi — kiekvienas pagal savo skonį ir pa- 
linkimus. Pardavimui skirti vyrai ir moterys sėdėjo šky- 
rium ir tylomis šnekučiavosi. 

Moteris, skelbime pavadinta Agara, savo veidu ir visa 
išvaizda atrodė esanti grynakraujė afrikietė. Ji buvo 
maždaug šešiasdešimties metų, bet nepakeliamas darbas 
ir ligos ją pasendino, todėl atrodė dar vyresnė. Ji buvo 
beveik akla ir reumatizmo suluošinta. Šalia jos stovėjo 

vienintelis dar jai likęs sūnus Albertas, žvalus keturio- 
likos metų berniukas. Ji turėjo ir daugiau vaikų, bet 
visi jie buvo parduoti į Pietus. Iš gausios šeimos beliko 
vienas Albertas. Motina stovėjo, virpančiomis rankomis 
įsikibusi į jį, ir baimingai žvelgė į kiekvieną žmogų, ku- 
ris prieidavo jų apžiūrėti. 

— Nebijok, teta Agara,— tarė seniausias negras— Aš 
kalbėjau su misteriu Tomasu, ir jis mano, kad jam pa- 
vyksią jus abu parduoti drauge. 

— Jie negali sakyti, kad aš visai niekam tikusi,— su- 
lemeno jinai, iškeldama savo virpančias rankas.— Aš dar 
galiu virti, tvarkyti, mazgoti. Mane verta nupirkti, daug 
nereikės mokėti. Pasakyk jiems tai, pasakyk jiems,— pri- 
mygtinai prašė ji. 

Heilis prasiyrė pro minią, priėjo prie seno negro, pra- 
žiodė jį, apžiūrėjo, pačiupinėjo dantis, liepė jam atsisto- 
ti, pasilenkti, atlikti įvairius pratimus raumenims išban- 
dyti. Po to priėjo prie kito ir lygiai taip pat jį apžiū- 
rėjo. Pagaliau prisiartino prie berniuko, pačiupinėjo jo 
rankas, ištiesė jas, apžiūrėjo pirštus, liepė šoktelėti aukš- 
tyn, tikrindamas jo miklumą. 

— Be manęs jis neparduodamas! — karštai ir įnirtin- 
gai sušuko senė.— Mudu parduodami kartu. Aš dar labai 
stipri, šeimininke! Galiu daug dirbti, labai daug, šeimi- 
ninke. 

— Plantacijose? — paklausė Heilis, su panieka pažiū- 
rėjęs į ją. — Kaipgi! Matyt, kad gali! 

Patenkintas apžiūra, jis pasitraukė ir ėmė laukti, su- 
sikišęs rankas į kišenes, su cigaru dantyse, nusmaukęs 
kepurę ant šono. 

— Ką jūs apie juos manote? — paklausė vyras, kuris 
matė, kaip Heilis apžiūrinėjo negrus. 

— Manau paimti jaunesniuosius ir berniuką, — atsakė 
Heilis nusispjaudamas. 

— Berniuką jie nori parduoti drauge su sene,— pasa- 
kė Žmogus. | 

— Nepavyks! Kam gi reikalinga ta senų griaučių ka- 
bykla? Ji neverta nė to maisto, kurį suvalgys. 

— Tai jūs nepirksite jos? — pasiteiravo tasai. 

— Būčiau kvailas, jeigu pirkčiau. Ji pusaklė, reumato 
susukta ir kvaila kaip bato aulas. 

— Kai kas perka tuos senius ir sako, kad iš jų 
daugiau naudos negu atrodo,— pasakė žmogus susi- 
mąstęs. 

— Ne,— atsakė Heilis.— Aš jos veltui neimčiau, die- 
važi! 


— Taip, o vis dėlto gaila ją nuo sūnaus atskirti. Ji 
taip prie jo prisirišusi. Manau, kad jie pigiai ją par- 
duos. 

— Tegul ją perka tas, kas gali švaistytis pinigais. Ber- 
niūkštį nupirksiu plantacijoms, su ja nenoriu tąsytis, net 
jeigu man ir veltui atiduotų, — pasakė Heilis. 

— Jinai gali proto netekti! — pareiškė vyras. 

— Aš manau! — šaltai atšovė pirklys. 

Staiga visi suklego, pokalbis nutrūko. Žemas, skubrus 
žmogelis oriai skynėsi alkūnėmis kelią pro minią. Seno- 
ji moteris sulaikė kvapą ir instinktyviai įsikibo į sūnų. 

— Glauskis prie motinos, Albertai, glauskis, ir jie par- 
duos mus drauge, — kalbėjo jinai. 

— Bijau, mama, kad taip nebus. 

— Jie turi mus parduoti drauge, mano vaikeli. Aš 
mirsiu, jeigu jie mus išskirs,— karštai kalbėjo senė. 

Aukcionierius griausmingu balsu paprašė minią pasi- 
traukti atgal ir paskelbė varžytinių pradžią. Žmonės pa- 
sitraukė, ir varžytinės prasidėjo. Netrukus visi negrai, 
vyrai ir moterys, išvardinti sąraše, buvo parduoti ir — 
aukštomis kainomis, o tai rodė, kad jų paklausa turguje 
didelė. Du negrai teko Heiliui. 

— Eikšen, jaunuoli,— tarė aukcionierius, paliesdamas 
Albertą plaktuku.— Prieik ir parodyk, kaip moki šoki- 
nėti. 

— Pastatykit mus kartu, pastatykit kartu... maldauju, 
šeimininke, — prašė senoji moteris, stipriai įsikibdama į 
berniuką. 

— Pasitrauk! — šiurkščiai sušuko aukcionierius, atstum- 
damas jos rankas.— Tu būsi paskutinė. O dabar, juo- 
duk, pašokinėk! 

Tai sakydamas, jis pastūmė jį prie pakylos, 0 užpa- 
kaly. pasigirdo skaudus dejavimas. Berniukas stabtelėjo 
ir atsigrįžo, bet stovėti jam buvo nevalia, ir, nusibraukęs 
nuo didelių, blizgančių akių ašaras, jis užšoko ant paky- 
los, 

Gražiai sudėtas jo kūnas, miklūs sąnariai ir protingas 
veidas sukėlė tikras varžybas. Apie pusė tuzino pirkėjų 
vienu metu ėmė siūlyti kainas. Susirūpinęs, išsigandęs, 
jis dairėsi į visas puses, klausydamas pirkėjų šūkavimų. 
Pagaliau plaktukas trinktelėjo. Berniuką nupirko Heilis. 
Nustumtas nuo pakylos ir atiduotas naujam šeimininkui, 
jis valandėlei stabtelėjo ir atsigrįžo, o jo vargšė motina, 
drebėdama visu kūnu, ištiesė į jį rankas. 

— Nupirkite ir mane, šeimininke. Dėl dievo Mėlės 
nupirkite ir mane. Aš mirsiu, jei nenupirksite! 

— Tu neilgai gyvensi ir nupirkta! — pasakė Heilis— 
Pasitrauk! — ir jis nusigręžė. 

Derybos dėl vargšės moters greit pasibaigė. Su Heiliu 
kalbėjes vyras, kuris, kaip atrodė, dar turėjo šiek tiek 
gailesčio, nupirko ją labai pigiai, ir žiūrovai pradėjo 
skirstytis. 

Nelaimingos šių varžytinių aukos, ilgus metus gyvenu- 
sios vienuose namuose, susibūrė prie vargšės motinos. 


122 


Jos skausmas buvo toks didelis, jog gaila buvo į ją žiū- 
xėti. 

— Nejaugi jie negalėjo man palikti bent vieną? Šei- 
mininkas sakė, kad man jį paliks, — be paliovos kartojo 
jinai, gailiai raudodama. 

— Pasikliauk dievu, teta Agara,— liūdnai pasakė jai 
senasis negras. 

— O ką jis man padės? — kalbėjo jinai kukčiodama. 

— Mama, mama, neraudok! — ramino ją sūnus.— Sa- 
ko, kad tu patekai geram šeimininkui. 

— Man vis tiek! Man vis tiek! O Albertai! O mano 
vaikeli! Paskutinis mano kūdiki! Dieve, kaip aš išken- 
tėsiu! 

— Veskit ją iš čia, — šaltai pasakė Heilis— Vis tiek 
ašaros nieko nepadės! 

Senieji negrai vargais negalais atplėšė ją nuo sūnaus 
ir guosdami nuvedė prie naujojo šeimininko vežimo. 

— Na, eikit šen! — pasakė Heilis, varydamas draugėn 
tris savo nupirktuosius vergus. Jis ištraukė ryšulį ant- 
rankių, surakino jiems rankas ir, pervėręs per žiedus ilgą 
grandinę, nuvarė negrus į kalėjimą. 

Po kelių dienų Heilis su savo nuosavybe laimingai įsė- 
do į garlaivį, plaukiantį Ohajo upe. Tie negrai buvo tik 
branduolys to būrio, kurį Heilis ir jo patikėtiniai ketino 
sudaryti. 

„Gražuolė upė“ — geriausias ir dailiausias laivas, kuris 
kada nors yra plaukiojęs tuose vandenyse ir pavadintas 
šios upės garbei, linksmai pūškavo pasroviui. Virš jo 
švietė mėlynas dangus, o aukštai ant stiebo plevėsavo 
laisvosios Amerikos juostos ir žvaigždės !'. Džiaugdamie- 
si gražiu oru, po denį vaikštinėjo išsipuošusios ponios ir 
ponai. Visi buvo linksmi ir patenkinti. Visi, išskyrus Hei- 
lio negrus, kurie- drauge su kitomis prekėmis buvo pa- 
talpinti apatiniame denyje. Matyt, nevertindami tų pato- 
gumų, kurie įiems buvo suteikti, jie sėdėio glaudžiu ra- 
teliu ir tyliai šnekučiavosi. 

— Na, vyručiai,— staiga priėjęs prie jų, tarė Heilis— 
tikiuosi, kad esate patenkinti ir linksmi. Nėra ko 


! Jungtinių Amerikos Valstijų vėliava — juostos ir žvaigždės. 

nusiminti! Žvaliau! Būsite man geri, ir aš jums būsiu 
geras. 

Negrai atsakė jam įprastiniu sakiniu: „Taip, šeiminin- 
ke“, kurį jau ištisus šimtmečius kartoja nelaimingųjų af- 
rikiečių lūpos. Bet reikia pripažinti, kad jie nelabai links- 
mai atrodė. Nors ir keista, bet visi mylėjo savo žmo- 
nas, motinas, seseris ir vaikus, su kuriais neseniai išsisky-- 
rė ir kurių jau niekad nebepamatys. Ir nors jų kankin- 
tojai reikalavo, kad jie būtų linksmi, vis dėlto jiems ne- 
greit pavyko pralinksmėti. 

— Aš turiu Žžmoną,— kalbėjo vienas negras, skelbime 
pažymėtas „Džonas — 30 metų“. Jis padėjo savo sura- 
kintas rankas Tomui ant kelių.— Ji, vargšelė, nieko apie 
mane nežino. 

— O kur ji gyvena? — paklausė Tomas. 

— Netoli nuo čia, pas vienos smuklės savininką, — 
atsakė Džonas.— Dar nors vieną kartą šiame pasaulyje 
norėčiau ją pamatyti! — pridūrė jis. 

Vargšas Džonas! Šis troškimas buvo toks žmogiškas, 
ir ašaros, kurios, jam kalbant, kaip ir baltiesiems, riedė- 
jo per skruostus, buvo taip pat žmogiškos. Tomas giliai 
atsiduso ir, kiek galėdamas, skaudama širdimi mėgino jį 
paguosti. 

O viršuje, kajutėse, sėdėjo tėvai ir motinos, vyrai ir 
žmonos. Linksmai išpuošti jų vaikai žaidė čia pat, lyg 
maži drugeliai, ir visiems buvo ramu ir patogu. 

— O mama,— tarė berniukas, ką tik atbėgęs iš apa- 
čios, — garlaiviu plaukia vergų pirklys ir veža keturis ar 
penkis vergus! 

— Vargšai! — pasakė motina, lyg užjausdama, lyg pik- 
tindamasi. 

— Apie ką jūs kalbate? — paklausė kita dama. 

— Apačioj yra keli nelaimingi L 5) mo- 
tina. 

— Ir visi surakinti grandinėmis, — tarė Bėlniujess: 

— Kokia gėda mūsų kraštui, kad mums tenka matyti 
tokius reginius! — sušuko trečioji dama. 

— Na, mano manymu, daug ką galima pasakyti ir už 
vergiją, ir prieš, — įsiterpė elegantiška ponia, kuri sėdėjo 
prie savo kajutės durų ir siuvo, o jos maža mergytė ir 

berniukas žaidė šalimais.— Aš esu gyvenusi Pietuose ir 
turiu pasakyti, kad negrams daug geriau vergijoje negu 
laisvėje. 

— Tam tikru atžvilgiu jiems geriau, aš sutinku, — pa- 
sakė dama, kuriai buvo skirta ši pastaba.— Mano nuo- 
„.mone, vergijoje baisiausias dalykas yra tai, kad panie- 
kinami žmogaus jausmai ir prisirišimas. Na, pavyzdžiui, 
kad ir šeimų išskyrimas... 

— Taip, žinoma, tai baisu, — pasakė elegantiškoji da- 
ma, atidžiai apžiūrinėdama ką tik baigtos siūti suknytės 
papuošimus.— Bet, rodos, tokie dalykai retai kada pa- 
sitaiko. ' 

— O ne, labai dažnai! — karštai sušuko pirmoji da- 
ma.— Aš daugelį metų gyvenau Kentukyje ir Virginijoje 
ir prisižiūrėjau tokių atsitikimų, jog širdis plyšdavo. Įsi- 
vaizduokite, ponia, kad iš jūsų kas atima vaikus-ir par- 
duoda! 

— Apie negrų jausmus mes negalime spręsti pagal sa- 
vuosius,— pasakė toji, skirstydama ant kelių vilnonius 
siūlus. 

— Jūs iš tikrųjų nieko nežinote apie negrus, jeigu taip 
kalbate, — švelniai pareiškė pirmoji dama.— Aš gimiau bei 
užaugau jų tarpe ir žinau, kad jie jaučia taip, kaip ir 
mes, jeigu tik nėra dar jautresni... 

— Tikrai? — tarė dama žiovaudama. Ji pažvelgė pro 

kajutės langelį ir vėl pakartojo: — Ir vis dėlto aš manau, 
kad jiems vergijoje geriau negu laisvėje. 
“ — Be abejo, jau pats viešpats dievas taip norėjo, kad 
afrikiečiai būtų vergai, — pasakė vienas orus džentelme- 
nas juodais kunigo drabužiais, sėdįs prie kajutės durų.— 
„Tebūnie prakeiktas Kanaanas ir tebūnie jis tarnų tar- 
nas“, sakoma šventraštyje. 

— Sakykite, gerbiamasis, argi to teksto.tokia prasmė? — 
paklausė šalia stovįs aukštas liesas vyras. 

— Be abejo. Apvaizda dėl nežinomų priežasčių panoro 
prieš amžių amžius pasmerkti tą rasę vergauti. Ir mes 
neprivalome prieštarauti dievo valiai. 

— Na, tai ir tvarka! Prekiausime negrais, jeigu tai die- 
Vo valia. Ar ne taip? — pasakė jis Heiliui, kuris stovėjo 
netoliese, susikišęs rankas į kišenes, ir atidžiai klausėsi pa- 
sikalMbėjimo. 

— Taip, — tęsė aukštasis vyras— mes visi turime pa- 
klusti apvaizdos įstatymams. Negrai turi būti parduodami, 
keičiami ir engiami. Jie tam yra sutverti. Tokia pažvalgą 
turėtų mus padrąsinti, ar ne, gerbiamasis? 

— Aš niekad apie tai negalvoju,— atsakė Heilis,— ir 
nieko negaliu apie tai pasakyti. Aš nemokytas' žmogus. 
Ėmiau verstis vergų prekyba, užsidirbdamas sau duoną. 
O jeigu nusidėjau, tai man dar pakaks laiko atgailai at- 
likti. 

— O kol kas jūsų sąžinė rami, ar ne tiesa? — tarė aukš- 
tasis vyras.— Matai, ką reiškia gerai žinoti bibliją. Jeigu 
būtumėt anksčiau ją taip išnagrinėjęs, kaip šis garbingas 
vyras, būtumėt seniai tai žinojęs ir išvengęs daugelio ne- 
malonumų. Jums tik reikėtų pasakyti: „(Tebūnie prakeik- 
tas. ..".kaip ten jis vadinamas... ir viskas būtų gerai. 

Ir ilgšis, kuris buvo ne kas kitas, kaip gyvulių auginto- 
jas, su kuriuo mes jau susipažinome Kentukio smuklėje, 
atsisėdo ir ėmė rūkyti, o jo ilgame, liesame veide šmės- 
telėjo keista šypsena. 

Heilis išsitraukė savo užrašų knygelę ir ėmė skaičiuoti 
būsimąjį pelną. Daugelis džentelmenų, ne vien Heilis, to- 
kiu būdu ramina savo sąžinę. 

Vyrai kalbėjosi, dykinėjo, skaitė ir rūkė. Moterys siu- 
vo, vaikai žaidė, garlaivis plaukė tolyn. 

Kartą garlaivis valandėlei sustojo mažoje vieno mies- 
telio prieplaukoje, Kentukio valstijoje. Heilis išlipo ir 
nuėjo kažkokių savo reikalų tvarkyti. 

Tomas, kuriam grandinė netrukdė palengva judėti, at- 
ėjo prie borto ir sustojo, abejingai žiūrėdamas į miestelį. 
Staiga jis pamatė Heilį, skubiai žingsniuojantį garlaivio 
link. Drauge su juo ėjo kažkokia negrė su mažu vaiku 
ant rankų. Ji buvo gana gerai apsirengusi, o paskui ją 
sekė negras, nešdamas mažą lagaminą. Linksmai šnekė- 
dama su juo, moteris laiptukais užkopė į garlaivį. Su- 
skambėjo varpas, sušnypštė garai, mašina sukaukė, ėmė 
pūškuoti, ir garlaivis nuplaukė pavandeniui. Moteris nu- 
ėjo pro dėžes įr ryšulius apatiniame denyje ir atsisėdusi 
ėmė čiauškėti su savo kūdikiu. 

Heilis porą kartą perėjo per garlaivį, o paskui, nusilei- 
des žemyn, atsisėdo šalia negrės ir ėmė nerūpestingai jai 
pusbalsiu kažką kalbėti. 

Tomas greitai pastebėjo, kad moteris suraukė antakius, 
o paskui ėmė greitai ir įnirtingai su juo ginčytis. 

— Aš tuo netikiu, netikiu! — išgirdo Tomas.— Jūs tik 
zmulkinate mane. 

— Jeigu netiki, pažiūrėk čia! — pasakė Heilis, ištrauk- 
damas kažkokį raštą.— Štai pardavimo dokumentas, o čia 
tavo šeimininko parašas. Ir galiu tau pasakyti, kad už 
tave jam sumokėjau stambią sumą! 

— Jokiu būdu netikiu, kad. šeimininkas būtų taip mane 
apgaveęs. Tai netiesa! — kalbėjo moteriškė, vis labiau jau- 
dindamasi. 

— Gali paklausti bet kurį skaityti mokantį žmogų... 
Štai, prašau. ..— kreipėsi jis į praeivį. — Gal jūs malonėsi- 
te perskaityti, kas čia parašyta? Ši moteris manim netiki. 

— Tai pardavimo dokumentas, pasirašytas Džono Fos- 
diko,— tarė Žmogus.— Pagal jį moteris, vardu Liusė, ir jos 
vaikas atitenka jums. Tai visiškai aišku. 

Gaili moters rauda patraukė visų dėmesį, aplink ją 
susibūrė minia žmonių, ir pirklys trumpai paaiškino jiems 
priežastį. 

— Jis pasakė man, kad aš važiuosiu į Luisvilį virėjos 
pareigoms toje pačioje smuklėje, kur tarnauja mano vy- 
Tas! .. Štai ką man pasakė šeimininkas! Tai jo paties žo- 
džiai, ir negaliu patikėti, kad būtų man melaves! — pasa- 
kojo moteriškė. 

— Bet jis pardavė jus, vargšele, čia nėra jokios abe- 
Jonės,— tarė malonios išvaizdos žmogus, perskaitęs do- 
kumentą. 

— Tada neverta apie tai daugiau nė kalbėti — pasakė 
moteris, staiga nurimusi. Stipriau apkabinusi vaiką, ji at- 
sisėdo ant dėžės, paskui nusigręžė ir ėmė abejingai žiūrėti 
į upę. 

— Vis dėlto nusiramino,— pasakė pirklys.— Moteris, 
Matyt, su charakteriu! 

Garlaivis plaukė tolyn, o moteris ramiai sėdėjo ir žiū- 
Tėjo į upę. Švelnus vasaros vėjelis lyg guosdamas glostė 
jos veidą — švelnus vėjelis, kuriam nerūpi, ar kakta, ku- 

Tią jis vėsina, apsiniaukusi, ar giedra. Ji žiūrėjo į saulės 
spindulius, tviskančius vandens paviršiuje auksiniais rai- 
buliais, girdėjo aplink skambančius linksmus, patenkintus 
ir laimingus balsus. Bet jai buvo taip sunku, lyg didžiu- 
lis akmuo būtų slėgęs jos širdį. Kūdikis atsistojo jai ant 
kelių, savo mažutėmis rankelėmis glostė jos veidą, šoki- 
nėjo, čiauškėjo, vapėjo — tarsi norėdamas ją išblaškyti. 
Staiga ji stipriai prispaudė jį prie savęs, ir ašaros lėtai, 
viena po kitos, ėmė kristi ant nustebusio veidelio. Bet 
paskui palengva lyg apsiramino ir vėl sutelkė savo dė- 
mesį į berniuką. Vaikas — dešimties mėnesių berniukas — 
pagal amžių buvo nepaprastai gyvas, stambus ir tvirtas. 
Jis nė valandėlės nenustygo vietoje, sukinėjosi, šokinėjo, 
ir motina nuolat turėjo žiūrėti, kad jis neparkristų. 

— Tai puikus berniukas! — sušuko kažkoks žmogus ir 
sustojo prie jo, susibrukęs rankas į kišenes.— Kokio jis 
amžiaus? 

— Jam vienuoliktas mėnuo, — atsakė motina. 

Žmogus švilptelėjo berniukui ir padavė saldainį, kurį 
tas pagriebė ir, kaip kad visi vaikai, tuojau įsikišo į 
burną. 

— Šaunus berniukas! — pagyrė žmogus.— Viską supran- 
ta! — ir, dar kartą švilptelėjes, nuėjo sau. 

Kitame garlaivio gale jis priėjo prie Heilio, kuris rū- 
kė, atsisėdęs ant krūvos dėžių. 

Nepažįstamasis brūkštelėjo degtuką ir, degdamas ciga- 
Ią, tarė: 

— Nieko sau negrę įsigijote, gerbiamasis. 

— Taip, atrodo, iš tiesų nebloga, — atsakė Heilis, pūs- 
telėjęs dūmus iš burnos. 

— Vežate į Pietus? — paklausė žmogus. 

Heilis rūkydamas linktelėjo galvą. 

— Į plantacijas? — vėl pasiteiravo Žmogus. 

— Taip. — atsakė Heilis.— Turiu vienos plantacijos už- 
sakymą ir manau ją ten nugabenti. Man sakė, kad ji ge- 
ra virėja. Galės ten virti arba medvilnę rinkti. Jos pirštai 
tinka tam darbui, aš apžiūrėjau. Tam ar kitam darbui ją 
nesunku bus parduoti. 

Ir Heilis vėl patraukė dūmo. 

— Vaiko į plantacijas nenorės imti — pasakė žmogus. 

— Aš jį parduosiu, pirmai progai pasitaikius, — pareiš- 
kė Heilis, užsidegdamas naują cigarą. 

— Manau, kad nebrangiai jį parduosite? — paklausė ne- 
pažįstamasis, patogiai įsitaisęs ant dėžių krūvos. 

— Kol kas dar nieko nežinau — atsakė Heilis.— Vai- 
kas puikus — sveikas, stiprus, riebus, kūnelis kietas kaip 
akmuo! 

— Teisybė, bet kiek su juo vargo, kiek išlaidų, kol 
užaugini! 

— Niekai! — pareiškė Heilis.— Jie auga nepastebimai! 
Su jais ne daugiau vargo kaip su šuniukais. Po mėnesio 
šitas vaikiūkštis jau bėgios. 

— Turiu gerą vietą jam užauginti ir nupirkčiau jį, jei- 
gu nebrangiai atiduotumėt. Mūsų virėja pereitą savaitę 
neteko kūdikio — jis prigėrė geldoje, kol ji kabino bal- 
tinius. Jinai galėtų šį berniuką auginti. 

Heilis ir nepažįstamasis rūkė tylėdami, nė vienas ne- 
norėjo pirmasis paliesti svarbiausio jų pokalbio klau- 
simo. 

— Turbūt nenorėsite už jį daugiau kaip dešimt do- 
lerių? Juk vis vien jums reikia juo kaip nors atsikra- 
tyti. 

Heilis papurtė galvą ir reikšmingai nusispjovė. 

— Nieko nebus, — atsakė jis ir rūkė toliau. 

— O kiek jūs norite? 

— Žinote, aš ir pats galiu jį pasiimti arba atiduoti kam 
nors auginti. Jis puikus, sveikas vaikas, ir po šešių mė- 
nesių gausiu už jį šimtą dolerių, o po metų dvejų — du 
šimtus, jei atiduosiu į geras rankas. Todėl dabar negaliu 
parduoti pigiau kaip už penkiasdešimt dolerių. 

— Na, ką jūs, gerbiamasis! Juk tai tiesiog juokinga! — 
sušuko žmogus. 

— Ne pigiau! — atsakė Heilis, ryžtingai papurtęs galvą. 

— Duosiu už jį trisdešimt, bet nė cento daugiau. 

— Štai ką aš jums pasakysiu, — tvirtai tarė Heilis, vėl 
Nusispjaudamas,— skirtumą padalinkim pusiau, ir atiduo- 
siu jį už keturiasdešimt penkis. Tai viskas, ką galiu pa- 
daryti. 

— Gerai, sutinku, — truputį pagalvojęs, tarė vyras. 

— Taigi sutarta! — pasakė Heilis.— Kur jūs išlipatę 

— Luisvilyje,— atsakė vyras. 

— Luisvilyje? — pakartojo Heilis.— Labai gerai.“ Ten 
būsime temstant. Vaikas miegos... jūs nusinešit jį tyliai, 
ir nebus jokio riksmo... Mėgstu viską daryti patylom, 
nepakenčiu triukšmo ir sąmyšio. | 

Keletas banknotų iš pirkėjo piniginės perėjo į pardavė- 
jo piniginę, ir Heilis vėl užsirūkė. 

Buvo puikus, tylus vakaras, kai garlaivis sustojo Luis- 
vilio prieplaukoje. Moteris sėdėjo, laikydama ant rankų 
vaiką, kuris kietai miegojo. Išgirdusi miesto pavadinimą, 
ji greitai padėjo vaiką į guolį tarp dviejų dėžių, prieš tai 
rūpestingai patiesusi savo apsiaustą. Paskui nubėgo prie 
laivo krašto, tikėdamasi prieplaukoje viešbučio tarnų 
tarpe pamatyti savo vyrą. Ji prasispraudė prie pat tu- 
rėklų ir persisvėrusi ėmė atidžiai žiūrėti į kiekvieno 
pakrantėje esančio Žmogaus veidą. Užpakalyje susigrūdu- 
sių keleivių minia skyrė ją nuo vaiko. 

— Dabar laikas! — tarė Heilis, imdamas miegantį. vaiką 
ir duodamas jį nepažįstamajam.— Nepažadinkit jo, nes 
jis pravirks, ir bus daug vargo su ta moterimi. 

Žmogus atsargiai paėmė ryšulį ir greit dingo minioje, 
skubančioje į krantą. 

Kai girgždėdamas, kaukdamas ir pūkšėdamas garlaivis 
atsiskyrė nuo kranto ir iš lėto ėmė plaukti tolyn, mote- 
riškė sugrįžo į savo vietą. Ten sėdėjo pirklys, o vaiko 
nebuvo. 

— Kur... Kur jis? — suriko iinai, pagauta siaubo. 

— Liuse,— tarė pirklys,— tavo vaiko nėra. Anksčiau ar 
vėliau. vis tiek tai turėjai sužinoti. Matai, tu negali jo 
vežtis į Pietus, o čia man pasitaikė proga, ir aš parda- 
viau berniuką labai dorai šeimai, kuri išaugins jį geriau 
negu tu. 

Kupinas skausmo ir begalinio siaubo žvilgsnis, kuriuo 
jinai pažiūrėjo į Heilį, būtų galėjęs sujaudinti kiekvieną, 
tik ne jį, prie to pripratusį. Tokį žvilgsnį jis buvo matęs 
šimtus kartų. Pirklys žiūrėdavo į skausmo iškreiptus juo- 
dus veidus, alpstančius žmones, į grąžomas rankas ir 
galvodavo, kad jo amatu verčiantis šito neišvengsi. Ir 
dabar jam tik buvo svarbu, ar ji spiegs ir kels laive są- 


130 


myšį. Mat, kaip ir kiti prekiautojai žmonėmis, jis negalė- 
jo pakęsti triukšmo. 

Bet moteriškė nešaukė. Smūgis buvo perdaug taiklus, 
perdaug stiprus, kad ji galėtų šaukti ar verkti. 

Priblokšta ji atsisėdo. Jos rankos bejėgiškai nukaro, 
akys žiūrėjo tiesiai prieš save, bet ji nieko nematė. Lyg 
per sapną girdėjo triukšmą, žmonių balsus ir mašinos 
kauksmą. Vargšė sužeista jos širdis negalėjo net dejone 
išlieti savo begalinės kančios. Iš pažiūros ji atrodė visiš- 
kai rami. 

Pirklys, naudos sumetimais, stengėsi būti jai žmoniškas, 
bandė ją gūosti. 

— Žinau, kad iš pradžių labai sunku, Liuse,— kalbėjo 
jis — bet tokia protinga moteris kaip tu ilgai nesisielos. 
Pati matai, kad taip turi būti, ir nieko čia nepadarysi. 

— O šeimininke, nereikia... nereikia kalbėti! — alsiu 
balsu sušuko jinai. 

— Tu puiki moteris, Liuse,— pakartojo jis.— Aš tau 
tik gera trokštu ir parūpinsiu Pietuose puikią vietą. Greit 
susirasi kitą vyrą. Tokia gražuolė kaip tu... 

— Nekalbėkite taip su manim dabar, šeimininke! — 
sušuko moteris, ir jos balse suskambėjo toks gilus skaus- 
mas, jog net pirklys pajuto, kad šis atvejis kažkoks ypa- 
tingas, kad čia jo išbandytasis metodas netinka. 

Jis pasitraukė, o moteris nusigręžė ir apsiaustu apgaubė 
galvą. Pirklys kurį laiką vaikščiojo po garlaivį, kartkar- 
tėmis sustodamas ir žiūrėdamas į ją. 

„Labai sielojasi, — kalbėjo pats sau.— Bet nešėlsta, ir 
tai gerai. Tegul pasielvartauja. Palengva nurims.“ 

Tomas stebėjo visą šį sandėrį nuo pirmos iki paskutinės 
Minutės, ir jam buvo aišku, kuo tas pasibaigs. Jo širdis 
apsipylė krauju, žiūrint į tą kankinę, kuri gulėjo ant dė- 
žių lyg sutrypta piktžolė — jaučianti, gyva ir vis dėlto 
Pagal Amerikos įstatymus prilygstanti tiems ryšuliams ir 
dėžėms, ant kurių gulėjo. 

Tomas atsisėdo arčiau ir mėgino ją guosti, bet ji tik 
dejavo. 

Atėjo naktis, vėsi, rami ir didinga, šviečianti begaline 
daugybe žvaigždžių. Bet tolimas dangus buvo nebylus, iš 
jo negalima buvo tikėtis nei pagalbos, nei užuojautos. 

Linksmi balsai vienas po kito nuščiuvo. Visi miegojo, bu- 
vo aiškiai girdėti vandens čiurlenimas laivo gale. Tomas 
gulėjo ant dėžės ir klausėsi nelaimingos moters slopios 
raudos ir aimanų. 

— O, kas man daryti? O dieve? O gerasis dieve, padėk 
man! — kartojo jinai, kol pagaliau ir tas šnabždesys nu- 
tilo. 

Vidurnaktį Tomas pabudo nuo staigaus krestelėjimo. 
Kažkoks juodas šešėlis greitai šmėžtelėjo pro jį, skubė- 
damas prie laivo krašto; jis išgirdo, kaip kažkas pliump- 
telėjo į vandenį. Ir niekas daugiau, be jo, nepakirdo. Jis 
pakėlė galvą. Vieta, kur sėdėjo moteriškė, buvo tuščia. 
Jis atsikėlė, apsidairė, bet jos nematė. Nelaiminga, iš- 
kankinta širdis pagaliau rado ramybę. O upė lyg niekur 
nieko linksmai sau čiurleno ir vilnijo. 

Pirklys pabudo anksti ir gerai nusiteikęs nuėjo pažiūrėti 
savo gyvųjų prekių. Dabar atėjo jo eilė sunerimti. 

— Kurgi po velnių toji moteris? — paklausė jis Tomą. 

Tomas, iš patyrimo žinojęs, kad tokiais atvejais geriau 
tylėti, nusprendė nepasakoti, ką buvo matęs arba ką spė- 
jo, ir atsakė nieko nežinąs. 

— Ji jokiu būdu naktį negalėjo išlipti kurioje nors 
prieplaukoje, nes kiekvieną kartą, kai garlaivis sustoda- 
vo, aš atsikeldavau ir budėdavau. Tokiuose reikaluose 
niekuo nepasitikiu. 

Jis taip kalbėjo, kreipdamasis į Tomą, nes tikėjo, kad 
šis jį užjaučia. Bet Tomas tylėjo. 

Pirklys apžiūrėjo visą garlaivį nuo vieno galo iki kito. 
Ieškojo tarp statinių, dėžių, prekių ryšulių, aplink maši- 
nas, prie dūmtraukių, bet viskas veltui. 

— Klausyk, Tomai, sakyk atvirai, — tarė jis, ilgai ir ne- 
sėkmingai ieškojęs.— Juk tu ką nors žinai. Neišsisuki- 
nėk, esu tikras, kad žinai. Mačiau ją čia gulint apie de- 
šimtą valandą, paskui apie dvyliktą, tarp pirmos ir antros. 
Apie ketvirtą valandą jos jau nebuvo. Tu visą laiką čia 
miegojai. Taip, tu ką nors žinai, nesigink. 

— Štai ką aš žinau, šeimininke, — tarė Tomas.— Pary- 
čiui pajutau, tarytum kažkas šmėkštelėjo pro mane, ir 
aš pabudau. Paskui garsiai kliunktelėjo vanduo, žiūriu — 
moters jau nebėra! Štai ir viskas, ką aš žinau. 

Pirklys neišsigando, nenustebo, nes, kaip mes jau anks- 
čiau sakėme, jis buvo pratęs prie tokių dalykų. Nė mir- 
tis neprivertė jo sudrebėti. Beprekiaujant vergais, jam 
ne kartą buvo tekę su ja susidurti, ir jiedu buvo artimi 
pažįstami. Jam jinai atrodė kaip žiaurus priešas, kuris 
neteisėtai įsikiša į jo piniginius reikalus. Tad jis ir dabar 
tik nusikeikė ir balsiai pasiguodė, kad jam velniškai ne- 
siseka, ir jeigu taip toliau būsią, tai jis iš šios kelionės 
nieko neuždirbsiąs. 

Bet jis nieko negalėjo padaryti, nes moteris pabėgo į 
tokią valstiją, kuri niekad negrąžina pabėgėlių, net to- 
kiai galingai valstybei reikalaujant. Todėl susierzinęs pirk- 
lys atsisėdo su užrašų knygele rankoje ir „nuostolių“ skil- 
tyje pažymėjo be žinios dingusį kūną ir sielą. 


XIII skyrius 
KVAKERIŲ ! NAUSĖDIJA 


Prieš mūsų akis — didelė, erdvi gražiai dažyta virtuvė. 
Lygios geltonos grindys išblizgintos, nematyti nė vienos 
dulkelės. Puiki juodai dažyta viryklė, eilės švytinčių va- 
rinių indų, sukeliančių mintis apie skanius valgius, me- 
dinės žaliai lakuotos senos ir tvirtos kėdės; mažas su- 
pamasis krėslas, o jame — pagalvėlė, pasiūta iš meniškai 
suderintų įvairiaspalvių vilnonių atraižų. Šalia — didesnis 
senas krėslas, kurio plačios atramos ir minkštos plunksnų 
pagalvėlės taip ir kvietė pailsėti. 

Šitame krėsle sūpuojasi, akis įsmeigusi į ploną siuvinį, 
jau mūsų pažįstama Eliza. Taip, tai ji, sulysusi ir labiau 
išblyškusi negu tada, kai dar buvo savo namuose Ken- 
tukyje. Tylus liūdesys slypi ilgų jos blakstienų šešėlyje 
ir gražių lūpų linijoje. Aiškiai matyti, kad skausmas ne 
tik užgrūdino švelnią jaunos moters širdį, bet ir subran- 
dino ją. Kai kartkartėmis ji pažvelgia į savo mažąjį Harį, 
kuris lyg tropikų drugelis linksmai laksto po virtuvę, jos 
didelėse tamsiose akyse galima pastebėti tvirtą ryžtą ir 


!Kvakeriai— religinė sekta, skelbianti tobulinimosi ir artimo 
Meilės idėjas. 

jėgą, o seniau, laimingesnėmis dienomis, to niekada ne- 
buvo matyti. 

Šalia jos sėdi moteris, pasidėjusi ant kelių alavinį du- 
benį, ir rūpestingai rūšiuoja džiovintus persikus. Iš pa- 
žiūros jai galėtų būti penkiasdešimt metų. Bet jos veidas 
vienas tų, kurie, metams slenkant, vis gražėja: apskritas, 
rausvas, sveikatingas, apžėlęs švelniais pūkeliais, lyg pri- 
nokęs persikas. Jos plaukai, kur ne kur jau amžiaus pa- 
sidabruoti, nuo plačios, ramios kaktos lygiai sušukuoti 
aukštyn. Didelės rudos akys šviečia kilnumu ir gerumu. 
Tik pažvelkite į jas ir pajusite, kokia gera, tauri širdis 
plaka šitos moters krūtinėje. Kiek daug žodžių ir dainų 
skirta jaunų mergaičių grožiui, bet kodėl gi nieks nepa- 
stebi senatvės žavesio? Jeigu ką patrauktų ši tema, mes 
pasiųsime jį pas mūsų gerąją bičiulę Rachilę Holidei, sė- 
dinčią dabar savo mažame krėsle, kuris girgžda ir braš- 
ka galbūt dėl to, kad peršalo jaunystėje, o gal dėl nervi- 
nio sutrikimo. Lėtai supdamasis pirmyn ir atgal, jis „čir- 
pė“ taip, jog tų garsų neįmanoma būtų buvę pakęsti, jei- 
gu tai būtų koks kitas krėslas. Bet senasis Simeonas Ho- 
lidejus dažnai sakydavo, kad šie garsai jam yra tikra 
muzika, ir visi vaikai pripažindavo, kad jų motinos krėslo 
girgždėjimas jiems yra mieliausias pasaulyje. Kodėl? To- 
dėl, kad daugiau kaip dvidešimt metų iš to krėslo sklido 
tik meilės žodžiai, švelnūs pamokymai ir motiniškas mei- 
lumas. 

— Vadinasi, tu vis dar ketini eiti į Kanadą, Eliza? — 
paklausė ji, ramiai apžiūrinėdama persikus. 

— Taip, ponia,— tvirtai atsakė Eliza.— Turiu eiti to- 
liau. Negaliu čia pasilikti. 

— O ką gi ten veiksiį Turi ir apie tai pagalvoti, mano 
dukrele. 

Kaip natūraliai skambėjo šis kreipimasis Rachilės Ho- 
lidej lūpose! Gal todėl, kad jai pačiai labiausiai tiko Žo- 
dis „motina“. 

Elizos rankos suvirpėjo, ir kelios ašaros nukrito ant 
dailaus siuvinio. Bet ji tvirtai atsakė: 

—- Dirbsiu viską, kas tik pasitaikys. Tikiuosi, kad ga- 
lėsiu gauti kokį darbą. 

— Bet žinai, kad gali čia gyventi, kiek tik tau patin- 
ka,— pasakė Rachilė. 

— Dėkoju jums! — sušuko Eliza.— Tačiau — ji parodė 
į Harį, — negaliu naktimis miegoti. Negaliu nurimti. Perei- 
tą naktį sapnavau, kad tasai žmogus įėjo į kiemą. 

— Vargšas vaikeli! — pasakė Rachilė.— Nereikia taip 
jaudintis. Dar nė vienas pabėgėlis nebuvo pagautas mūsų 
gyvenvietėje. Esu tikra, kad ir tavęs nepagaus! 

Durys atsidarė, ir tarpduryje pasirodė mažutė, apskri- 
ta moteris. Jos veidas buvo rausvas ir vaiskus, kaip pri- 
nokęes obuolys. Kaip ir Rachilė, ji buvo kukliai apsiren- 
gusi; pilka suknelė, ant aukštos, gražios krūtinės kryž- 
miškai perrišta balta batisto skarele. 

— Ruta Stedmen! — tarė Rachilė, džiaugsmingai ją su- 
tikdama ir širdingai spausdama abi jos rankas.— Kaip gy- 
vuoji, Ruta? 

— Puikiai, — atsakė Ruta, nusiimdama mažą, tamsų 
gobtuvą ir šluostydama nosine nuo jo dulkes. 

Po gobtuvu buvo kvakeriškas kykas, kuris ant jos ma- 
žos, apskritos galvelės, rodos, negalėjo nustygti, nors ne- 
didelės putlios rankutės nuolat jį taisė. Iš po jo išlindo 
kelios neklusnios garbanėlės, ir, norėdama jas sutvarkyti, 
Ruta priėjo prie mažo veidrodžio. Pasitaisiusi plaukus, ji 
nusigrįžo nuo veidrodžio ir, matyt, liko savimi labai pa- 
tenkinta, nes ir kiekvienas, pažvelgęs į šią dvidešimt pen- 
kerių metų sveiką, geraširdę, linksmai čiauškančią būty- 
be, irgi būtų buvęs patenkintas. 

— Ruta, štai mūsų draugė Eliza Haris, o čia tasai ma- 
Žas berniukas, apie kurį tau pasakojau. 

— Džiaugiuosi, tave matydama, Eliza, labai džiaugiuo- 
Si! — pasakė. Ruta, spausdama jai ranką, lyg Eliza būtų 
buvusi jos sena, ilgai laukta draugė.— O čia tavo bran- 
gusis berniukas? Aš atnešiau jam pyragaitį — pridūrė ji- 
nai ir padavė berniukui širdelės pavidalo sausainį. Ha- 
Tis pasižiūrėjo į ją pro garbanas ir nedrąsiai paėmė py- 
Iagaitį. 

— O kur tavo mažylis, Ruta? — paklausė Rachilė. 

— O, jis tuojau bus čia! Vos tik įėjau, tavo Merė pa- 
sičiupo jį ir nubėgo su juo į daržinę parodyti vaikams. 

Tuo metu atsidarė durys ir į kambarį įėjo Merė, gra- 
ži, rausvų skruostų ir tokių pat didelių rudų, kaip mo- 
tinos, akių mergaitė, nešdama ant rankų vaiką. 

— O! — sušuko Rachilė, prieidama ir imdama didelį, 
baltą rubuilį.— Kaip jis gražiai atrodo, ir koks užaugęs! 

— Žinoma, užaugęs, — kalbėjo maža agni Rūta. 

Paėmusi vaiką jinai jį nurengė: nuėmė mažą mėlyno 
šilko gobtuvą ir daugybę viršutinių drabužėlių. Paskui, 
aptampiusi jo palaidinuką, sutvarkiusi klosteles, ji karštai 
pabučiavo vaikelį ir pasodino ant žemės. Kūdikis, rodos, 
buvo pripratęs prie tokio elgesio, jis įsikišo į burnytę 
nykštį ir susimąstė apie savo reikalus. O motina atsisėdo 
į krėslą ir, išsiėmusi ilgą kojinę iš baltų bei mėlynų vil- 
nonių siūlų, mikliai pradėjo megzti. 

— Mere, būtų gerai, kad atneštum vandens arbatai, — 
švelniai pasakė motina. 

Paėmusi katiliuką, Merė nuėjo prie šulinio. Sugrįžusi 
pastatė jį ant ugnies, kur jis greit pradėjo linksmai ūžti 
bei garuoti, suteikdamas virtuvei jaukumo bei svetingu- 
mo. Rachilė dar kažką švelniai pasakė, ir tos pačios ran- 
kos pastatė ant ugnies prikaistuvį su persikais. 

Rachilė pasidėjo baltą kaip sniegas lentą ir, pasirišusi 
prijuostę, ėmė ramiai gaminti sausainius, prieš tai pasa- 
kiusi Merei: 

— Mere, būtų gerai, kad paprašytum Džoną greičiau 
nupešti vištą. 

Ir Merė tučtuojau dingo. 

Į virtuvę įėjo Simeonas Holidejus — aukštas, tiesus, 
raumeningas vyras tamsiu švarku ir kelnėmis, su skry- 
bėle plačiais kraštais. 

— Kaip gyveni, Ruta? — paklausė jis meiliai, didžiule, 
plačia savo plaštaka spausdamas jos mažytę, putlią ran- 
kutę.— Kaip laikosi Džonas? 

— O, Džonas sveikas, kaip ir visi mūsiškiai! — guviai 
atsakė Ruta. 

— Kas naujo, tėvai? — paklausė Rachilė, kišdama į 
krosnį sausainius. 

— Piteris Stebinsas sakė man, kad jie šiąnakt bus čia 
su savo draugais, — pabrėždamas paskutinį žodį, tarė 

Simeonas, plaudamasis rankas prie švarutėlio praustuvo 
mažame prieangyje. 

— Štai kaip! — šūktelėjo Rachilė ir susimąsčiusi pa- 
žvelgė į Elizą. 

— Tu sakei, kad esi pavarde Haris? — vėl įėjęs, pa- 
klausė Simeonas Elizą. 

Rachilė skubiai pažvelgė į vyrą, kai Eliza virpančiu 
balsu atsakė: „taip“. Išsigandusi Eliza pamanė, kad gal- 
būt apie ją iškabintas skelbimas. 

— Motin! — šūktelėjo Simeonas, kviesdamas Rachilę 
į prieangį. + 

— Ko nori, tėvai? — paklausė jinai, eidama ir šluos- 
tydamasi miltuotas rankas. 

— Jos vyras yra Mūsų gyvenvietėje ir šiąnakt ateis 
čia, — pasakė Simeonas. | 

— Nejaugi tai tiesa, tėvai? — sušuko Rachilė, ir jos 
veidas nušvito džiaugsmu. 

— Tikra tiesa. Piteris buvo vakar nuvažiavęs į sutartą 
vietą ir rado ten seną moterį su dviem vyrais. Vienas pa- 
sisakė esąs Džordžas Haris. Spręsdamas iš jo pasakojimo, 
esu tikras, kad tai jis. Gražus ir drąsus vyras. Ar jai da- 
bar pasakyti? — paklausė Simeonas. 

— Pasitarkime su Ruta,— pasiūlė Rachilė.— Rūta, eikš 
šen! 

Ruta padėjo mezginį ir tuoj atėjo pas juos į prieangį. 

— Ruta, kaip tu manai — pradėjo Rachilė.— Tėvas sa- 
ko, kad Elizos vyras atvyko su paskutiniu būriu ir šiąnakt 
bus čia! 

Išgirdusi šiuos žodžius, mažoji kvakerė neapsakomai nu- 
džiugo. Ji taip ėmė šokinėti, ploti rankomis, jog net dvi 
neklusnios garbanos vėl išlindo iš po jos kvakeriško ky- 
ko ir užkrito ant baltos skarelės. 

— Tyliau, brangioji — švelniai įspėjo Rachilė— Ty- 
liau, Ruta! Kaip manai, ar tučtuojau ir pasakyti jai? 

— Aišku! Tučtuojau! Tik pamanykit, jei tai būtų ma- 
No Džonas, kaip aš džiaugčiausi! Pasakykite jai tuojau, 
Dasakykite,— ir ji padėjo ranką Rachilei ant peties, lyg 
Norėdama ją įtikinti — Nusiveskite ją į miegamąjį, o aš 
tuo tarpu iškepsiu viščiuką. 

Rachilė grįžo į virtuvę, kur Eliza siuvo, ir, atidariusi 
mažojo miegamojo duris, švelniai pasakė: 

— Eime su manim, dukrele. Noriu tau pasakyti nau- 
jieną. 

Kraujas siūbtelėjo į išblyškusį Elizos veidą. Ji atsikė- 
lė, virpėdama iš išgąsčio, ir pažvelgė į berniuką. 

— Ne, ne, — pasakė mažoji Ruta, eidama prie jos ir 
imdama ją už rankų.— Nebijok! Tai geros naujienos, Eli- 
za, eikš! 

Ir, švelniai pastūmėjusi ją, uždarė duris. Paskum atsi- 
gręžusi paėmė ant rankų Harį ir ėmė jį bučiuoti. 

— Tu greit pamatysi savo tėtušį, mažyti! Ar prisimeni 
jį? Tavo tėvelis greit atvažiuos, — kartojo jinai, o ber- 
niukas nustebęs žiūrėjo į ją. " 

Tuo metu už durų vyko kita scena. Rachilė Holidej 
prisitraukė Elizą prie savęs ir tarė: 

— Dukrele mano, dievas tavęs pasigailėjo: tavo vyras 
išsivadavo iš vergijos pančių. 

Kraujas staiga siūbtelėjo į Elizos skruostus, širdis ėmė 
smarkiai plakti, paskui ji išblyško ir, pajutusi silpnumą, 
turėjo atsisėsti ant kėdės. 

— Tvirtybės, vaikeli, — kalbėjo Rachilė, padėdama jai 
ant galvos ranką.— Jis draugų tarpe, ir jie šiąnakt atveš 
jį čionai. 

— Šiąnakt! — pakartojo Eliza.— Šiąnakt! 

Žodžiai neteko jai prasmės. Galvoje mintys susijaukė. 
Valandėlę viskas paskendo migloje. 

Atsipeikėjusi ji pamatė, kad guli lovoje, užklota ant- 
klode, o mažoji Ruta kamparu trina jai rankas. Ji atmer- 
kė akis, jausdama malonų nuovargį visame kūne, kaip 
žmogus, kuris ilgai nešęs sunkią naštą, pagaliau ją nu- 
simeta ir ilsisi. Nervų įtempimas, neatlyžęs nuo to meto, 
kai ji pabėgo, dabar atslūgo, ir ją apėmė keistas poilsio, 
ramybės ir saugumo jausmas. Gulėdama atmerktomis di- 
delėmis tamsiomis akimis, ji lyg sapne sekė ją supan- 
čius žmones. Matė į kitą kambarį atdaras duris; matė va- 
karienei paruoštą stalą, apdengtą baltutėle staltiese; gir- 
dėjo migdantį kunkuliuojančio virdulio murmėjimą; ma- 
tė Rutą, vaikščiojančią ten ir atgal, nešiojančią lėkštes su 
pyragu ir lėkšteles su uogiene; ji vis sustodavo ir įspraus- 

davo Hariui į rankelę pyragaitį, paglostydavo jo galvelę 
arba sukdavo ilgas jo garbanas aplink savo sniego bal- 
tumo pirštus. Ji matė stambią, motinišką Rachilės figūrą, 
kai toji vis prieidavo prie jos lovos ir su meile lyginda- 
vo antklodę arba taisydavo pagalvę, kamšydavo ją, o iš 
jos didelių tyrų rudų akių tarsi sklido saulės spinduliai. Ji 
matė, kaip įėjo Rutos vyras, matė, kaip ji pribėgo prie 
jo ir ėmė kažką šnabždėti, kartkartėmis savo mažu pirš- 
teliu rodydama į kambarį, kuriame gulėjo Eliza. Ji matė, 
kaip, paėmusi savo kūdikį, Ruta atsisėdo arbatos gerti; ji 
matė juos yisus prie stalo, matė ir mažąjį Harį, sėdintį 
aukštoje kėdėje po Rachilės sparnu. Buvo girdėti tylūs 
šnabždesiai, švelnus šaukštelių skambesys, muzikalūs puo- 
dukų bei lėkštelių tonai, ir visa tai susiliejo žavingame 
sapne. Ir Eliza užmigo taip, kaip dar nemiegojo nuo tos 
baisios valandos, kai, paėmusi savo vaiką, šaltą žvaigždė- 
tą naktį pabėgo iš namų. 

Ji sapnavo nuostabią šalį — ramybės ir poilsio šalį. Ža- 
li krantai, puikios salos, gražus spindintis vanduo ir na- 
Mai tarp žalumynų. Ir draugiški balsai sakė jai, kad tai 
jos namai, ir ji matė žaidžiantį savo berniuką — laisvą, 
laimingą vaikelį! Ji girdėjo savo vyro žingsnius, jautė, 
kad jis artėjo prie jos. Jo rankos ją apkabino, jo ašaros 
krito ant jos veido, ir ji pabudo! 

Tai nebuvo sapnas. 

- Dienos šviesa seniai buvo užgesusi. Jos vaikas ramiai 
miegojo šalia; ant lentynos blausiai degė žvakė, o gal- 
vūgaly, įsikniaubęs į pagalvę, verkė jos vyras. 

Kvakerių namuose išaušo laimingas rytas. Motina atsi- 
kėlė anksti ir, apsupta darbščių mergaičių ir berniukų, 
kurie klusniai vykdė jos meilius įsakymus: „tu geriau...“ 
arba „gerai būtų, jeigu tu...“, ruošė pusryčius. Mat pus- 
Iyčiai puikiuose Indianos slėniuose yra sudėtingi, ir jiems 
paruošti reikia daugelio rankų. Todėl, kol Džonas nubėgo 
prie šulinio vandens, kol Simeonas jaunesnysis sijojo mil- 
tus kukurūziniams pyragams, o Merė malė kavą, Rachilė 
lėtai ir ramiai sukiojosi, taisė tešlą sausainiams, pešė 
viščiukus ir skleidė aplink save saulės šilumą. Jeigu ko- 
kiam nors trynimui ar sukimui grėsė pavojus nuo per 
didelio jaunųjų padėjėjų uolumo, ji meiliai sakydavo: 

„Lėčiau lėčiau“ arba: „Aš nenorėčiau..." ir to pakakda- 
vo, kad vėl viskas plauktų reikiama vaga. 

Kol vyko šie pasiruošimai, Simeonas vyresnysis stovėjo 
vienmarškinis priešais mažą veidrodį, kabantį kertėje, ir 
skutosi. Didelėje virtuvėje viskas buvo daroma labai drau- 
giškai, labai ramiai, labai sutartinai! Atrodė, kad kiek- 
vienam buvo malonu dirbti savo darbą; čia viešpatavo 
toks pasitikėjimas ir draugiškumas, jog net peiliai ir ša- 
kutės meiliai skambėjo, dedami ant stalo, o viščiukai, 
kumpis taip linksmai čirškėjo keptuvėje, tarsi būtų džiau- 
gęsi kepami. 

Kai Eliza, Džordžas ir mažasis Haris išėjo iš savo kam- 
bario, visi juos sutiko taip širdingai ir maloniai, jog 
visa tai jiems atrodė lyg sapnas. 

Pagaliau visi susėdo pusryčiauti, o Merė, stovėdama 
prie viryklės, kepė pyragaičius, ir kai jie parausdavo, ne- 
šė į stalą. 

Dar niekad Rachilė neatrodė tokia nepaprastai laiminga 
kaip dabar, sėdėdama gale stalo. Net jos mostuose, kai 
ji paduodavo lėkštę su pyragu arba pildavo kavą, buvo 
tiek motiniškumo bei rūpestingumo, jog atrodė, kad į tą 
paduodamą valgį ar gėrimą jinai įdeda savo širdį. 

Pirmą kartą gyvenime Džordžas kaip lygus su lygiais 
sėdėjo prie vieno stalo su baltaisiais žmonėmis. Pradžioje 
jis varžėsi, nesmagiai jautėsi. Bet netrukus tas jausmas 
išsisklaidė lyg migla nuo tikro, kaip švelnūs rytmečio 
spinduliai, šeimininkų nuoširdumo. 

— Tėvai, o kas bus, jeigu tave vėl pačiups? — paklau- 
sė Simeonas jaunesnysis, tepdamas sviestu pyragą. 

— Sumokėsiu baudą, — ramiai atsakė Simeonas vyres- 
nysis. 

— O kas, jeigu jie pasodins tave į kalėjimą? 

— Argi judu su motina nemokėsite tvarkyti fermos? — 
paklausė Simeonas šypsodamasis. 

— Motina bet kur susitvarkys, — atsakė berniukas. 

— Tikiuosi, mano gerasis sere, kad dėl mūsų neturėsite 
nemalonumų? — nuogąstaudamas paklausė Džordžas. 

— Nebijok, Džordžai! Dėl to mes ir gyvename pasau- 
lyje. Jeigu darydami gera, bijotume nemalonumų, nebū- 
tume verti žmogaus vardo. 

— Bet dėl manęs! — pasakė Džordžas.— Aš negaliu su 
tuo sutikti! 

— Nebijok, mano drauge Džordžai. Mes darome tai ne 
dėl tavęs, — atsakė Simeonas.— Dieną tu ramiai miegosi 
čia, o naktį, dešimtą valandą, Finėjas Flečeris nuveš tave 
iki sekančios gyvenvietės, — tave ir visus tavo palydovus. 
Persekiotojai arti, jie netruks tave pasivyti, todėl delsti 
negalima. 

— Jeigu taip, tai kam gi mums laukti vakaro? — pa- 
klausė Džordžas. 

— Dieną „tau čia niekas negresia, nes apylinkės gyven- 
tojai visi yra draugai ir budi. O naktį keliauti saugiau. 


XIV skyrius 
EVANGELINA 


Įstrižų besileidžiančios saulės spindulių atšvaitai žaidė 
plačios it jūra upės paviršiuje, auksu nudažydami virpan- 
čias nendres ir aukštus juodus kiparisus, apsivijusius tam- 
sromis gedulingomis samanų girliandomis. 

Sunkiai pakrautas garlaivis plaukė pavandeniui. De- 
Niai buvo verste užversti medvilnės ryšuliais, suvežtais iš 
įvairių plantacijų, ir iš tolo garlaivis atrodė lyg ketur- 
kampė pilka masė, pamažu slenkanti į artimiausią pre- 
kybos centrą. Mums ilgai tenka klaidžioti užkrautais de- 
Niais, ieškant mūsų ramiojo draugo Tomo. Pagaliau ran- 
dame jį sėdintį viršutiniame denyje, kertėje tarp medvil- 
nės ryšulių. 

Iš dalies pasikliaudamas misterio Šelbio atestacija, iš 
dalies pats pastebėjęs švelnų, nuolankų Tomo būdą, netgi 
toks žmogus, kaip Heilis, ėmė juo pasitikėti. 

Iš pradžių jis ištisas dienas jį stebėdavo ir naktį neleis- 
davo jam miegoti be grandinių. Bet, matydamas, koks To- 
Mas klusnus ir romus, jis darėsi nebe toks griežtas ir 
Netrukus, pasitikėdamas jo garbės žodžiu, leido jam lais- 
Vai vaikščioti po visą garlaivį. 

Visad ramus ir paslaugus, visad sunkią minutę pasi- 
ITUošęs padėti darbininkams, jis greitai nusipelnė jų pa- 

lankumą ir po daugelį valandų dirbdavo su jais taip nuo- 
širdžiai kaip kad Kentukyje, fermoje. 

Matydamas, kad jau nebėra kas veikti, jis užlipdavo į 
kertelę tarp medvilnės ryšulių viršutiniame denyje ir įnik- 
davo skaityti savo bibliją. Čia mes. ir radome jį dabar. 

Kokį šimtą ar daugiau mylių iki Naujojo Orleano Mi- 
sisipės lygis yra aukštesnis už ją supančius krantus, ir 
upė varo savo galingus vandenis tarp dviejų stiprių dvi- 
dešimties pėdų aukščio pylimų. Garlaivio keleiviai, sto- 
vėdami ant denio, lyg iš plaukiojančios pilies bokšto ga- 
lėdavo Matyti kraštą per daugelį mylių aplinkui. Tad prieš 
"Tomo akis tiesėsi viena plantacija po kitos, ir jis galėjo 
aiškiai įsivaizduoti tą gyvenimą, kuris jo laukė. 

Jis matė, kaip tolumoje dirbo vergai: matė jų lūšneles, 
statytas plantacijose eilėmis atokiai nuo prabangių ponų 
namų ir puikių parkų. Ir tiems paveikslams slenkant pro 
akis, jo vargšė naivi širdis veržėsi atgal į Kentukio fer- 
mą, apsuptą senų, ūksmingų bukmedžių, prie šeimininko 
namų, prie jo didelių vėsių kambarių ir netoliese stovin- 
čios mažos trobelės, paskendusios begonijose ir rožėse. 
Jis tarsi matė veidus savo draugų, su kuriais vaikystėje 
kartu augo, matė savo darbščią žmoną, ruošiančią vaka- 
rienę. Girdėjo linksmai žaidžiančius berniukus ir čiauš- 
kančią mažytę, sėdinčią ant jo kelių... 

Paskui staiga viskas dingdavo, ir jis vėl matydavo tik 
nendrynus, kiparisus, slenkančias plantacijas, vėl išgirs- 
davo mašinų gaudesį ir kaukimą, ir viskas aiškiai jam kal- 
bėjo, kad tas jo gyvenimo laikotarpis žuvo amžinai. 

Panašiu atveju jūs parašytumėte savo žmonai laišką, 
nusiųstumėte žinią vaikams, bet Tomas nemokėjo rašyti, 
paštas jam neegzistavo, ir nei žodžiu, nei Menka žinute 
jis negalėjo apmalšinti skaudaus namų ilgesio. 

Tad argi nuostabu, kad jis laistė ašaromis biblijos pus- 
lapius, gulėdamas ant medvilnės krūvos ir kantriai ve- 
džiodamas pirštu žodžius! Raides jis pažino jau suaugęs, 
greitai skaityti nemokėjo ir vargo, palengva eidamas nuo 
vienos eilutės prie kitos. 

Kitados bibliją paprastai balsu skaitydavo misterio Šel- 
bio vaikai, ypač Džordžas. Jiems skaitant, Tomas pasižy- 
mėdavo knygoje tas vietas, kurios jam labiausiai patik- 


142 


davo. Biblija buvo išmarginta nuo pradžios iki galo, todėl 
jis dabar galėjo lengvai surasti pamėgtąsias ištraukas, 
kurių kiekviena priminė namus, šeimą, praeities džiaugs- 
mus, Oo pati knyga atrodė esanti viskas, kas jam beliko 
šiame gyvenime. 

Keleivių tarpe garlaivyje buvo vienas jaunas, turtingas 
džentelmenas, pavarde Sen Kleras. Jis gyveno Naujajame 
Orleane. Su juo drauge vyko ir dukrytė, penkerių šeše- 
Tių metų mergaitė, kurią globojo viena ledė, matyt, kokia 
jų giminaitė. 

Tomas dažnai prabėgomis žvilgčiojo į šitą mažą mer- 
gytę, nes ji buvo viena tų gyvų, nuolat judančių būty- 
bių, kurias taip sunku išlaikyti vietoje kaip saulės spin- 
dulį arba vasaros vėjelį, o kas bent vieną kartą ją pa- 
matydavo, tas jau ir žiūrėdavo į ją. 

Tai buvo nepaprastai graži mergytė, tačiau ne tokia pil- 
naskruostė ir nerangi, kaip kad paprastai būna vaikai. Ji 
buvo įkūnytas grakštumas. Jos veidas stebino ne tiek 
savo grožiu, kiek ypatinga svajingo rimtumo išraiška, ku- 
Ti versdavo į ją žiūrintįjį susimąstyti; net pačius niūriau- 
sius, didžiausius pedantus nejučia patraukdavo ši išraiš- 
ka. Ilgi auksinio atspalvio kaštoniniai jos plaukai lyg de- 
besėlis gaubė dailią galvutę, gilus, rimtas mėlynų akių 
žvilgsnis, šviečiąs ilgų blakstienų šešėlyje — visa tai sky- 
rė ją iš kitų vaikų tarpo ir kiekvieną skatino atsigręžti ir 
žiūrėti iš paskos, kai ji pralėkdavo pro šalį. 

Jos tėvas ir globėja tik ir sekiojo paskui ją, o ji vis 
pasprukdavo nuo jų, kaip vasaros debesėlis. Kadangi jos 
niekas niekados nebardavo, kad ir ką ji darytų, tad ji 
nepavargdama sau bėgiojo po visą garlaivį. Kaip lengvu- 
tis šešėlis praskrisdavo baltu drabužėliu, vis tokiu pat 
švariu ir tyru. Ir nebuvo nė vieno kampelio garlaivyje, 
nė vienos kertelės aukštai ir žemai, kurių nebūtų palie- 
tusios lengvos šitos fėjos kojytės, kur nebūtų pasirodžiu- 
Si auksinė jos galvelė su tamsiai mėlynomis akutėmis, lyg 
nuostabi svajonė. 

Kūrikas, pakėlęs akis nuo sunkaus darbo, pastebėdavo 
Kartais jos išplėstas akutes, žvelgiančias į kaukiančios 
krosnies gelmes. Ji išgąstingai su gailesčiu žiūrėdavo į jį, 
tarsi bijodama; kad jam gresia baisus pavojus. Kartais 

vairininkas sulaikydavo sa- 
vo ratą ir šypsodavosi, pa- 
matęs tą lyg iš paveikslo 
išnirusią galvutę, žvelgian- 
čią pro jo apskritą kaju- 
tės langelį ir tučtuojau vėl 
-pradingstančią. Tūkstan“ 
čius kartų per dieną 
šiurkštūs balsai laiminda- 
vo ją, ir rūstūs veidai nu- 
sigiedrindavo, jai einant 
pro šalį, O kai ji be bai- 
mės pribėgdavo prie pa- 
vojingų vietų, suodinos 
rankos nejučiomis išsities- 
davo, saugodamos ją. 

Tomas buvo jautrios ir švelnios prigimties, būdingos 
jo rasei, kuri nuolat ilgisi paprastumo, vaikiškumo. Jis 
stebėjo tą mažą būtybę su kasdien vis didėjančiu smal- 
sumu. 

Nuliūdusi dažnai ji eidavo pro tą vietą, kur sėdėjo 
Heilio vergų būrys — grandinėmis sukaustyti vyrai ir mo- 
terys. Ji atslinkdavo prie jų ir rimtai, su nerimu ir prislėg- 
ta žiūrėdavo į juos. Kartais savo plonomis rankelėmis ji 
pakeldavo jų grandines ir, liūdnai atsidususi, bėgdavo 
šalin. Netrukus ji ėmė atsirasti jų tarpe pilnomis saujo- 
mis saldainių, riešutų, apelsinų ir, džiaugsmingai išdali- 
nusi juos vergams, vėl nubėgdavo. 

Tomas ilgai stebėjo mažąją ledę, nedrįsdamas užmegz- 
ti su ja pažinties. Žinojo daug paprastų būdų, kuriais ga- 
lima prisivilioti vaikus, ir nusprendė sumaniai jais pa- 
sinaudoti. Jis mokėjo išdrožti mažytes pintinėles iš vyšnių 
kauliukų, iš riešutų kevalų padaryti keistus, juokingus 
veidus, iš šeivamedžio šerdies — šokliukus, o tokių įvai- 
raus dydžio ir rūšies švilpynių kaip kad jo joks meistras 
nebūtų mokėjęs padaryti. Jo kišenės buvo pilnos įvairiau- 
sių patrauklių mažmožių, kurie anksčiau buvo skirti šei- 
mininko vaikams ir kuriuos jis dabar labai išmintingai 
palengva panaudojo pažinčiai ir draugystei su mergyte 
užmegzti. 

Mergaitė atrodė labai nedrąsi, nors visi tie daikčiukai 
ją labai domino, — nelengva buvo ją prijaukinti. Pradžio- 
je ji kaip kanarėlė atsitūpdavo ant kokios nors dėžės ar- 
ba ryšulio netoli Tomo, knerbiančio minėtuosius mažmo- 
žius, ir droviai imdavo iš jo tuos daiktelius, kuriuos jis 
jai siūlydavo. Bet pagaliau jie susidraugavo. 

— Kuo vardu mažoji panelė? — pagaliau paklausė To- 
mas. 

— Evangelina Sen Kler, — atsakė mergaitė— Bet tėve- 
lis ir visi kiti vadina mane Eva. O kuo tu vardu? 

— Mane vadina Tomu. Tenai, Kentukio mieste, maži 
vaikai mahe vadindavo dėde Tomu. 

— Tai ir aš tave vadinsiu dėde Tomu, nes, žinai, tu 
man patinki, — pasakė Eva.— O kur tu, dėde Tomai, va- 
žiuoji? 

— Nežinau, mis Eva. 

— Nežinai? — nustebo Eva. 

— Nežinau. Mane parduos kam nors. Nežinau, kas nu- 
pirks. 

— Mano tėvelis gali tave nupirkti — gyvai pasakė 
Eva.— O jeigu jis nupirks, tau bus gera. Aš šiandien pat 
paprašysiu jį, kad tave nupirktų. 

— Dėkui jums, panele,— pasakė Tomas. 

Garlaivis sustojo nedidelėje prieplaukoje malkų paim- 
ti. Ir Eva, išgirdusi tėvo balsą, vikriai pašoko ir nubėgo. 
Tomas atsikėlė ir nuėjo pasisiūlyti krovikams į talką ir 
netrukus jau darbavosi su jais. 

Eva kartu su tėvu stovėjo prie turėklų ir žiūrėjo, kaip 
garlaivis plaukia nuo kranto. Ratas apsisuko du ar tris 
kartus vandenyje, ir staiga mergaitė, netekusi pusiausvy- 
IOS nuo netikėto truktelėjimo, iškrito per bortą. Tėvas, ne- 
suvokdamas, ką darąs, norėjo šokti paskui ją, bet užpa- 
kaly stovintieji sulaikė jį, tučtuojau pastebėję, kad jo 
vaikui bus suteikta daug patikimesnė pagalba. 

Tą akimirką, kai ji nukrito į vandenį, Tomas stovėjo 
apatiniame denyje. Jis matė, kaip jinai paniro, ir tučtuo- 
jau šoko jos gelbėti. Tomas buvo plačios krūtinės, tvirtų 
rankų, ir jam nesunku buvo keletą sekundžių išsilaikyti 
vandenyje, kol mergaitė iškilo į paviršių. Jis nutvėrė ją 
už rankos ir priplaukė prie garlaivio. Šimtai rankų išsi- 

tiesė jos paimti. Dar valandėlę, ir tėvas jau nešė ją, šla- 
pią ir be sąmonės, į moterų kajutę, kur, kaip kad pa- 
prastai tokiais atvejais, subruzdo visos geranoriškos bei 
geraširdės damos, tarsi tik tam, kad kiltų netvarka ir kad 
mergaitė kuo ilgiau neatsigautų. 

Sekančią dieną garlaivis artėjo prie Naujojo Orleano. 

Buvo karšta ir tvanku. Garlaivyje viešpatavo įprastinė 
laukimo bei pasiruošimo nuotaika. Kajutėse keleiviai rin- 
ko savo daiktus, dėliojo juos, ruošdamiesi lipti į krantą. 
Tarnai ir kambarinės stropiai valė, šveitė, stengėsi išbliz- 
ginti gražuolį garlaivį, plaukiantį į didelį miestą. 

„Apatiniame denyje, sudėjęs ant krūtinės rankas, sėdė- 
jo mūsų draugas Tomas, kartkartėmis baimingai pažvelg- 
damas į grupę Žmonių kitame garlaivio gale. 

Ten stovėjo gražioji Evangelina. Ji atrodė truputį la- 
biau išblyškusi negu dieną prieš tai, bet daugiau nebuvo 
jokių vakarykščio nuotykio žymių. Grakštus, elegantiškas 
jaunas vyras stovėjo šalia jos, nerūpestingai pasirėmęs 
alkūne ant medvilnės ryšulio. Prieš jį gulėjo išskleista 
didelė piniginė. Tik pažvelgus, buvo aišku, kad tas džen- 
telmenas — Evos tėvas. Ta pati taurios formos galva, tos 
pačios didelės mėlynos akys, tie patys auksinio atspalvio 
plaukai, bet veido išraiška buvo visai skirtinga. Didelių, 
šviesiai mėlynų akių žvilgsnis ne miglotas, svajingas kaip 
Evos, bet aiškus, drąsus, linksmas ir gyvenimiškas. Gra- 
žiai apibrėžtos lūpos šypsojosi išdidžiai ir su panieka, o 
pranašumo pajauta buvo pastebima visuose grakščiuose 
bei laisvuose jo dailios figūros judesiuose. Smagus, ne- 
rūpestingas, lyg pašaipiai, lyg ir su panieka jis klausė, 
ką kalbėjo Heilis, kuris kaip įmanydamas gyrė prekę, dėl 
kurios vyko derybos. 

— Žodžiu, visų krikščioniškųjų dorybių rinkinys su 
juodos odos apdarais! — pasakė Evos tėvas, kai Heilis 
baigė kalbėti. — Na, o dabar, bičiuli, pasakyk, kiek tu nori 
iš manęs išplėšti, kaip sako kentukiečiai. Trumpai tariant, 
kiek norite už jį? Už kokią sumą norite mane apgauti? 
Greičiau spreskite! 

— Ką gi,— atsakė Heilis,— jei paprašysiu tūkstantį tris 
šimtus dolerių už tą negrą, tai ničnieko neuždirbsiu. Gar- 
bės žodis, nė skatiko! 

— Vargšelis! — pasakė jaunasis džentelmenas, įsmeigęs 
į jį savo aštrias, pašaipias, mėlynas akis.— Vadinasi, jūs 
parduodate jį už tą kainą vien iš pagarbos man? 

— Žinoma! Ir jaunoji ledė, rodos, taip pat susižavėju- 
si Tomu! 

— O! Dėl to jūs turbūt ir esate toks geraširdis, drau- 
guži? O dabar, jeigu jau jūs toks geradarys, pasakykite, 
kiek galite nuleisti, kad įtiktumėt jaunajai ledei, kuriai 
jis taip patinka? 

— Na, jūs tik patys pagalvokite, — tarė pirklys.— Pažiū- 
rėkite į jo.rankas, į kojas, į plačią krūtinę; jis stiprus kaip 
arklys. Pažiūrėkite į jo galvą: jo aukšta kakta rodo, kad 
jis gabus, išmintingas negras. Aš jau tuo įsitikinau. Tokio 
sudėjimo bei ūgio negras yra vertas tų pinigų vien tik 
dėl kūno, net jeigu jis ir kvailas būtų, o juk jis puikus, 
išmintingas negras, ir tai dar labiau padidina jo vertę. 
Šis vyras tvarkė visus savo šeimininko ūkio reikalus. Jis 
nepaprastai sumanus. 

— Tai kaip tik blogai, 
labai blogai! Jis per daug 
žino! — pasakė jaunasis 
džentelmenas, vis su ta pa- 
čia paniekos šypsena.— 
Tai visai netinka. Tie jūsų 
protingi negrai visuomet 
pabėga, vagia arklius, ke- 
lia triukšmą. Man atrodo, 
kad jūs turite nuleisti ke- 
letą šimtų, turint omeny 
jO protingumą. 

— Galima būtų nuleisti, 
jeigu jis nebūtų toks do- 
ras. Bet aš jums parodysiu 
Jo šeimininko ir kitų žmo- 
nių atsiliepimus, ten sako- 
Ma, kad tai tikrai pamal- 
dus, kuklus, nuolankus 
žmogus, kokių reta. Toje 
apylinkėje jį vadino pa- 
mokslininku. 


— Vadinasi, jis galės atlikti šeimos dvasininko parei- 
gas! — šaltai atsakė jaunasis džentelmenas.— Puiki min- 
tis. Juo labiau kad religingumo mūsų namuose ne per 
daugiausia... 

— Jūs vis juokaujate! | 

— Kodėl jūs taip manoteė Na, parodykit dokumentus. 

Pirklys gal jau seniai būtų netekęs kantrybės, bet iš 
linksmai kibirkščiuojančių didelių mėlynų vyro akių jis 
suprato, kad reikalas jau išspręstas; tad jis išsitraukė pi- 
niginę, pasidėjo ją ant medvilnės ryšulių ir ėmė atsidėjęs 
raustis joje, o pirkėjas stovėjo greta ir, nerūpestingai bei 
pašaipiai šypsodamasis, jį stebėjo. 

— Tėveli, nupirk jį! Nesvarbu, kiek jis kaštuoja! — ty- 
liai šnabždėjo Eva, užlipusi ant ryšulių ir apkabinusi tė- 
vo kaklą.— Tu turi pakankamai pinigų, aš žinau. Jis la- 
bai labai man reikalingas. 

— Kam gi jis tau, katyte? Tu nori, kad jis būtų tavo 
barškutis ar medinis arkliukas? 

— Noriu, kad jis būtų laimingas. 

— Originali priežastis, iš tikrųjų. 

Tuo metu pirklys padavė jam misterio Šelbio pasirašy- 
tą liudijimą, kurį vyras paėmė pirštų galais ir atsainiai 
peržiūrėjo. 

— Išsilavinusio žmogaus rašysena, nė vienos gramati- 
nės klaidos. Na, bet tas religingumas vis dėlto kelia man 
abejonių, — tarė jis, ir ta pati paniekos kibirkštėlė vėl 
sublizgėjo jo akyse.— Pamaldūs žmonės, — aš kalbu apie 
baltuosius, — vos nesugriovė mūsų krašto. Jau tokie pa- 
maldūs tie politikai, tie mūsų būsimųjų rinkimų kandida- 
tai ir mūsų bažnyčios bei valstybės šulai, jog žmogus 
net nežinai, kuris didesnis sukčius. O kiek jūs įkainosite 
savo prekės religingumą? 

— Jūs vis dar teikiatės juokauti! — tarė pirklys.— Bet 
jūsų žodžiuose vis dėlto yra dalis teisybės. Pamaldus neg- 
ras jokiu būdu nepasielgs nesąžiningai. Ir jo senasis šei- 
mininkas laiške taip ir rašo apie Tomą. 

— Štai, skaičiuok pinigus, drauguži, — pasakė jaunasis 
džentelmenas, duodamas pirkliui pluoštą banknotų. 

— Teisingai! — tarė Heilis, ir jo veidas nušvito iš 
džiaugsmo. 

Jis ištraukė seną rašalinę, surašė pardavimo dokumentą 
ir po valandėlės padavė jį jaunajam vyrui. 

— Įdomu,— pasakė Sen Kleras, akimis permetęs doku- 
mentą,— kiek įkainotų mane? Kiek duotų už mano gal- 
vos formą, už aukštą kaktą, už rankas, kojas, taip pat 
už išsilavinimą, žinias, gabumus, sąžiningumą ir pamal- 
dumą? Ir vis dėlto manau, kad suma būtų labai maža. Na, 
eime, Eva! — pasakė jis ir, paėmęs mergaitę už rankos, 
nuėjo į kitą garlaivio galą. Pirštų galais kilstelėjęs Tomo 
smakrą, jis linksmai pasakė: 

— Pažvelk į mane ir pasakyk, kaip tau patinka tavo 
naujasis šeimininkas. 

Tomas pakėlė galvą. Kaip kitaip, jeigu ne su džiaugs- 
mu buvo galima žiūrėti į šitą linksmą, jauną, gražų vei- 
dą. Tomo akys pasruvo ašaromis, ir jis nuoširdžiai pa- 
sakė: 

— Telaimina jus dievas, šeimininke! 

— Tikiuosi, kad jis palaimins. Kuo vardu?.. Tomas? 
Ar moki valdyti arklius, Tomai? 

— Iš pat mažens esu pripratęs prie arklių — atsakė To- 
mas.— Misteris Šelbis jų daug turėjo. 

— Gerai, aš manau tave paskirti vežėju, bet tik ta 
sąlyga, kad pasigersi ne dažniau kaip vieną kartą sa- 
vaitėje, išskyrus ypatingus atvejus. 

Tomas nustebo, pasijuto įžeistas ir pasakė: 

— Aš išvis negeriu, šeimininke. 

— Jau girdėjau tą pasaką, Tomai! Na, pamatysim. Bet 
jei tu negeri, tai bus didelė laimė. Neimk į galvą, — gera- 
širdiškai pridūrė jis, matydamas, kad Tomas vis dar stovi 
nuliūdęs.— Neabejoju, kad tu pasiryžęs gerai elgtis. 

— Taip, šeimininke, — pasakė Tomas. 

— Ir tau bus gera pas mus, — tarė Eva.— Tėvelis vi- 
siems labai geras, nors ir mėgsta iš visų pasijuokti. 

— Tėvelis labai tau dėkingas už tokią rekomendaciją. — 
juokdamasis pasakė Sen Kleras ir, pasisukęs ant kulnų, 
nuėjo. 

XV skyrius 


APIE NAUJĄJĮ TOMO ŠEIMININKĄ 
IR ĮVAIRIUS KITUS DALYKUS 


Kadangi mūsų kuklaus herojaus gyvenimas susijo su 
ankstesniame skyriuje minėtais žmonėmis, tai būtina pa- 
sakyti keletą žodžių ir apie juos. 

Ogiustenas Sen Kleras buvo turtingo Luizianos ! plan- 
tatoriaus sūnus. Jo tėvas ir dėdė, palikę savo tėvynę Ka- 
nadą, vienas įsikūrė puikioje fermoje Vermonte?, o ant- 
rajam teko turtinga plantacija Luizianoje. Ogiusteno mo- 
tina buvo prancūzė hugenotė *, kurios senoliai emigravo 
į Luizianą pirmomis jos įsikūrimo dienomis. 

Sen Klero motina buvo nepaprastai taurios sielos ir kil- 
naus būdo, todėl sūnus pavadino dukterį jos vardu, ti- 
kėdamasis, kad toji bus panaši į senelę. Žmona nepaten- 
kinta stebėjo, kaip Sen Kleras vis labiau prisiriša prie 
vaiko. Jai atrodė, kad visa tai, ką jis skyrė vaikui, buvo 
atimama iš jos. Evos gimimas pakenkė jos sveikatai. Gy- 
venimas be jokio darbo — tiek fizinio, tiek protinio, — 
nuobodulys bei nepasitenkinimas ir po gimdymo silpnė- 
janti sveikata per kelerius metus jauną gražuolę pavertė 
pageltusia, suvytusia, liguista moterimi, kuri visą laiką 
galvojo apie daugybę įsivaizduojamų ligų ir manė esanti 
labiausiai kenčianti ir apleista būtybė pasaulyje. 

Įvairiems jos nusiskundimams nebuvo galo. Bet daž- 
niausiai ji skųsdavosi migrena; dėl to kartais po tris die- 
nas per savaitę neišeidavo iš kambario. Ir kadangi ūky- 
je šeimininkavo, žinoma, tarnai, Sen Kleras pajuto, kad 
namuose pasidarė labai nejauku. 

Vienintelė jo dukrelė buvo nepaprastai gležna, ir jis 
bijojo, kad motinos nerūpestingumas ir priežiūros stoka 
gali pakenkti vaiko sveikatai ir net gyvybei. Vykdamas į 
Vermontą, jis drauge pasiėmė dukrelę, o ten paprašė 

"Luiziana — pietų valstija, esanti Misisipės žemupyje prie Mek- 
sikos įlankos. Svarbiausias Luizianos miestas — Naujasis Orleanas. Iki 
1802 metų Luiziana, kaip ir visos kitos pietų valstijos, priklausė Pran- 
-cūzijai, ir šio romano įvykių metu joje dar buvo plačiai kalbama 
prancūziškai. 

Ž Vermontas —— viena iš šiaurės rytų valstijų. 


3 Liudviko XIII persekiojami, hugenotai (prancūzai protestantai) 
emigravo į Luizianą ir kitas Amerikos valstijas. 

pusseserę Mis Ofeliją Sen Kler važiuoti pas jį gyventi 
į Pietus. Ir štai dabar jie grįžta namo tuo garlaiviu, kur 
mes ir supažindinome juos su skaitytojais. 

O kol tolumoje išnirs prieš akis Naujojo Orleano baž- 
nyčių bokštai ir smMaigaliai, dar yra laiko susipažinti ir su 
mis Ofelija. 

Kas kada nors yra keliavęs Naujosios Anglijos ! vals- 
tijomis, tas prisimena ūksmingus sodžius, didelius fermų 
nainus su švariai iššluotu, žolele apaugusiu kiemu, kuriam 
pavėsį teikia tankūs, didžiuliai klevai, prisimena tvarką 
ir tylą, amžiną, netrikdomą ramybę, kuri, rodos, dvelkia iš 
visų šitų vietų. Nei vienas mietas nekyšo išlūžęs tvo- 
roje, nei vienos šiukšlelės kieme, o po langais auga aly- 
vos. O kokie ten erdvūs, švarūs kambariai, kuriuose tar- 
tum niekad nieko nedaroma, ir visi daiktai stovi, niekad 
neliečiami, savo vietose. Atrodo, kad gyvenimas čia 
plaukia kampe stovinčio seno laikrodžio tikslumu. Na- 
muose nėra tarnų, bet ledė, užsidėjusi sniego baltumo ky- 
ką, akinius, sėdi kiekvieną dieną po pietų drauge su sa- 
vo dukterimis ir siuvinėja, lyg jos neturėtų jokio kito 
darbo. Ruoša namuose atliekama anksti rytą, ir jeigu jūs 
užeisit bet kuriuo laiku dieną, visi darbai jau atlikti. Se- 
nos virtuvės grindys švarutėlės — nė vienos dėmelės; kė- 
dės, stalai ir įvairūs virtuvės reikmenys taip sutvarkyti, 
lyg niekas jų niekad nevartotų; nors tris keturis kartus 
per dieną čia valgoma, skalbiama bei lyginama ir tylomis 
kažkokiu paslaptingu būdu gaminami kalnai sviesto bei 
sūrio. 

Tokioje fermoje, tokiame name ir tokioje šeimoje mis 
Ofelija ramiai gyveno keturiasdešimt penkerius metus, 
kol pusbrolis pakvietė ją paviešėti į savo namus Pietuo- 
se. Gausioje šeimoje ji buvo vyriausioji, bet tėvas ir 
Motina vis dar tebelaikė ją „vaiku“, ir pasiūlymas va- 
žiuoti į Orleaną visai šeimai pasirodė labai svarbus ap- 
Ssvarstytinas įvykis. Senas žilaplaukis tėvas išsiėmė iš 
Spintos Morzės atlasą, tiksliai ištyrė Naujojo Orleano geo- 


|! Naujoji Anglija — Jungtinių Amerikos Valstijų šiaurės ry- 
tų dalis. Ją sudaro šios valstijos: Masačiusetsas, Menas, Niuhampšyras, 
į onektikutas, Rodailendas ir Vermontas, kuriame gimė mis Ofe- 
ija, 


151 


grafinį ilgį ir plotį ir perskait2 Flinto knygą „Kelionė Pie- 
tų ir Vakarų kraštuose“. 

Geroji motina baimingai klausinėjo, ar tiesa, kad „Or- 
leanas esąs baisi vietovė“ ir kad „į Orleaną važiuoti ly- 
giai taip pat pavojinga kaip į Sandvičio salas arba ten, 
kur gyvena stabmeldžiai". | 

Netrukus ir daktaras, ir dvasininkas, ir visi kiti mis Pi- 
bodi skrybėlių parduotuvėje sužinojo, kad svainis Sen 
Kleras kviečia mis Ofeliją į Orleaną. Visa apylinkė tik 
ir kalbėjo apie šį svarbų įvykį. 

Kai pagaliau visi sužinojo, kad mis Ofelija sutiko va- 
Žiuoti, draugai ir pažįstami iškilmingai ėmė kviesti ją ar- 
batos ir visapusiškai svarstė jos planus ir ketinimus. 

Sklido kalbos, kad eskvairas Sinkleris, kaip čia papras- 
tai vadindavo Sen Klerą, davė penkiasdešimt dolerių mis 
Ofelijai ir liepė nusipirkti keletą geriausių suknelių; skli- 
do kalbos, kad dvi šilkinės suknelės ir skrybėlaitė buvo 
atsiųstos jai iš Bostono. Visi buvo tos nuomonės, kad 
niekas šituose kraštuose dar nemates tokio puikaus skė- 
čio, kokį ji parsisiųsdino iš Niujorko. Buvo pasakojama, 
kad ji turinti šilkinę suknelę, kuri galinti stovėti ant 
grindų. Sklido gandai apie nosinę — peltakiais siuvinėtą; 
kai kas net tvirtino, jog mis Ofelija turinti nosine, iš visų 
pusių mMezginiuotą, ir dargi net kampuose mezginiai esą 
įsiūti vidun. Bet pastarasis tvirtinimas iki šių dienų taip 
ir liko nepatikrintas. 

Ir štai, apsivilkusi puikia rudos drobės kelionine suk- 
nele, mis Ofelija stovi prieš jus aukšta, kampuota, tiesi. 
Ji gan aštrių veido bruožų, lūpos sučiauptos kaip žmo- 
gaus, kuris prates apie kiekvieną dalyką turėti savo nuo- 
monę. Jos įžvalgios juodos akys visą laiką ieško, tyrinė- 
ja, klaidžioja aplink, tarsi stebėdamos, ko reikėtų pasi- 
saugoti. 

Visi jos judesiai staigūs, griežti ir energingi; daug kal- 
bėti ji nemėgsta, bet jos žodžiai svarūs, apgalvoti. 

Ji buvo tvarkos, nuoseklumo ir tikslumo įsikūnijimas. 
Punktuali kaip laikrodis, nenukrypstanti į šalį kaip gar- 
vežys. Ir į kiekvieną, kuris buvo kitoks, jinai žiūrėdavo 
su panieka ir pasišlykštėjimu. 

Sunkiausia nuodėmė, didžiausia blogybė mis Ofelijai — 
„Ašgverimas', ir tai buvo jos mėgstamiausias žodis. Jeigu 
ji pabrėždama ištardavo „išgverimas“, tai reikšdavo neap- 
sakomą panieką. Tą žodį ji taikydavo žmonėms, kurie 
nieko neveikdavo ir gerai nežinodavo, ką darys, arba svy- 
ruodavo, negalėdami apsispręsti, kaip užbaigti pradėtąjį 
darbą. Tokius žmones ji labai niekindavo ir savo panieką 
reikšdavo dažniau lediniu griežtu žvilgsniu, negu žodžiais, 
lyg jai būtų buvę šlykštu apie tai kalbėti. 

Ji buvo aiškaus, tiesaus ir „veiklaus proto. Gerai žinojo 
istoriją, buvo skaičiusi senuosius anglų klasikus ir blai- 
viai spresdavo apie tuos dalykus, kurie buvo jos pasau- 
lėžiūros akiratyje. Jos religinės pažiūros buvo aiškios, 
griežtos ir tikslios. Ji nenukrypdavo nuo savo apibrėžtų 
pažiūrų ir šeimininkaudama, ir bendraudama su drau- 
gais. O visų svarbiausias jos gyvenimo principas — sąži- 
ningumas. | 

Mis Ofelija buvo nepaprastai pareiginga. Kartą apsi- 
sprendusi, kokios yra jos pareigos, ji nenukrypdama ei- 
davo tuo keliu, ir nei vanduo, nei ugnis negalėdavo jai 
sutrukdyti. Ji būtų šokusi į šulinį, puolusi prieš patrankos 
vamzdį, jeigu būtų buvusi tikra, kad tai jos pareiga. Pa- 
reiga jai atrodė tokia dorybė, tokia visa aprėpianti, susi- 
dedanti iš tiek daug smulkmenų, o ji pati buvo tokia 
neatlaidi žmogiškosioms silpnybėms, jog, nepaisant did- 
vyriškų pastangų, ji niekad negalėdavo to idealo pasiek- 
ti ir visuomet jautėsi nepatenkinta. 

Bet kaipgi Ofelija galėjo sutikti važiuoti su Ogiustenu 
Sen Kleru, linksmu, nesivaržančiu, nepraktišku, skeptišku 
žmogumi, žodžiu, su tokiu, kurio įžūlus laisvamaniškumas 
Neigė jos brangiausius įpročius bei įsitikinimus? 

Tiesą pasakius, mis Ofelija jį mylėjo. Kai jis buvo dar 
Mažas berniukas, ji tvarkydavo jo drabužius, šukuodavo 
jam plaukus, auklėjo jį. Nors pažiūrėti ji buvo griežta, 
tačiau ir jos širdyje ruseno švelnūs jausmai, ir Ogiustenas, 
Kaip paprastai, visiškai pavergė jos širdį. Ir todėl jam da- 
bar nesunku buvo įtikinti ją, kad jos pareiga — važiuoti 
1] Orleaną ir globoti Evą, išgelbėti jį nuo gresiančio pa- 
vojaus subankrutuoti, kadangi jo žmona nuolat serga. 
Mintis, jog yra namai, kuriais niekas nesirūpina, giliai 

įstrigo jai į širdį. Be to, ji pamilo žavingą mergytę, o jos 
tėvui visada jautė silpnybę ir, širdies gilumoje laikyda- 
ma jį „Stabmeldžiu“, jo pokštus vis dėlto laikė sąmojin- 
gais ir — visų nuostabai — pakentė jo trūkumus. 

Daugiau žinių apie mis Ofeliją skaitytojas ras, artimiau 
su ja susipažinęs. 

Dabar ji sėdi savo kajutėje tarp daugybės didelių ir ma- 
žų lagaminų, krepšių, kuriuos rūpestingai uždarinėja, rai- 
šioja, Krauna ir segioja. 

— Eva, ar prisimeni, kiek turi daiktų? Turbūt nebepri- 
simeni — vaikai niekuomet nieko neprisimena. Štai ke- 
lionės krepšelis, štai maža melsva dėžutė, kurioje yra ta- 
vo geriausioji skrybėlaitė — tai du, guminis krepšelis — 
trys, Mano siuvimo dėžutė — keturi, mano dėžutė skry- 
bėlaitei — penki, dėžutė su apykaklėmis — šeši ir odinis 
lagaminas — septyni. O kur tu padėjai savo skėtį? Duok 
man jį, aš suvyniosiu į popierių ir surišiu drauge su savo 
skėčiais. Na štai! 

— Bet, tetute, juk mes 
važiuojame namo, tai kam 
pi rišti? 

— Viskas turi būti su- 
ivarkyta, vaikeli. Reikia 
daiktus saugoti, jeigu nori, 
kad jie ilgai tvertų. Eva, 
o pirštelį ar padėjai į 
vietą? 

— Iš tiesų, tetute, ne- 
žinau. | 

— Na, gerai. Aš patik- 
rinsiu, kas yra tavo dėžu- 
tėje: vaškas, dvi špūlės, 
žirklės, adatos, pirštelis. 
Puiku, jis čia! Aš tiesiog 
negaliu įsivaizduoti, kaip 
jūs be manęs važinėdavo- 
te dviese su tėveliu! Ma- 
nau, kad viską išbarstyda- 
vote. 

— Taip, tetute, aš pa- 


mesdavau labai daug daiktų. Kai mes sustodavome kur 
nors, tėvelis nupirkdavo naujus. 

— Dieve mano, koks įpratimas! 

— Labai patogus, tetute,— pareiškė Eva. 

— Juk tai baisus „išgverimas“! 

— Tetute, ką gi jūs dabar darysite? — paklausė Eva.— 
Tas lagaminas toks pilnas, jog negalima jo uždaryti. 

— Jis turi užsidaryti! — pasakė teta lyg koks genero- 
las ir užšoko ant lagamino dangčio. 

Bet vis dar liko mažas tarpas. 

— Lipk ir tu, Eva,— ryžtingai pasakė mis Ofelija.— Šitą 
lagaminą būtinai reikia uždaryti — kitos išeities nėra! 

Ir lagaminas, turbūt išsigandęs tokio ryžtingumo, pasi- 
davė. Užraktas pokštelėjo, mis Ofelija pasuko raktą ir 
džiūgaudama įsidėjo į kišenę. 

— Na, dabar mes pasiruošusios. Kurgi tėvelis? Man at- 
rodo, kad jau laikas nešti daiktus. Nueik, Eva, pažiūrėk, 
kur tėvelis. 

— Štai tenai, kitame gale, vyrų kajutėje. Jis valgo apel- 
siną. 

— Gal jis nežino, kad mes jau tuoj atplauksime? — pa- 
sakė teta.— Tu geriau nubėk ir pasakyk jam. 

— Tėvelis niekad neskuba,— pasakė Eva.— Juk prie- 
plauka dar toli. Prieikite prie borto, tetute. Žiūrėkit! Štai 
anoje gatvėje Matyti mūsų namas! 

Tuo metu garlaivis, lenkdamas kitus laivus, plaukė į 
kranta, sunkiai pūškuodamas, tarsi kokia didžiulė pavar- 
gusi pabaisa. Eva linksmai rodė tetai bokštus, kupolus, 
savo gimtojo miesto gatves. 

— Taip. taip, brangioji, labai gražu! — sakė mis Ofe- 
lija.— Bet dieve mano! Garlaivis jau sustojo! Kurgi tavo 
tėvelis? 

Dabar prasidėjo įprastinis sambrūzdis. Nešėjai lakstė ten 
ir atgal, vyrai tempė lagaminus, kelionės krepšius, dėžes, 
moterys susirūpinusios. šaukė savo vaikus, visi grūdosi 
prie tiltelio į krantą. 

Mis Ofelija ryžtingai atsisėdo ant neseniai nugalėto 1a- 
gamino, kariškai išrikiavo visus savo daiktus viena eile 
ir nusprendė ginti juos iš paskutiniųjų. 

— Galima paimti jūsų lagaminą? Leiskite paimti jūsų 
daiktus!.. Leiskite pasirūpinti jūsų bagažu, ponia!.. Gal 
galima išnešti šituos daiktus, ponia? ..— nuolat skambėjo 
iš visų pusių. O ji sėdėjo niūri ir ryžtinga, tiesi lyg 
didžiulė adata ir atrodė tokia griežta, jog atbaidydavo net 
nešėjus. Kartkartėmis ji vis stebėdamasi klausdavo Evą: 

— Ką sau mano tavo tėvas? Negi būtų iškritęs iš lai- 
vo? Kas.nors, matyt, atsitiko! 

Ir tuo metu, kai ji rimtai ėmė nerimauti, Sen Kleras pri- 
ėjo savo įprastine nerūpestinga eisena ir, duodamas Evai 
ketvirtadalį apelsino, tarė: 

— Na, pussesere Vermont, tikiuosi, jūs jau pasiruo- 
šusi? 

— Aš jau beveik valandą laukiu pasiruošusi, — atsakė 
mis Ofelija.— Jau rimtai buvau susirūpinusi. 

— Štai patikimas žmogus, kuris nuneš lagaminus, — pa- 
sakė jis.— Ekipažas jau laukia, susigrūdimas sumažėjo, ir 
galima bus lipti visai nebūgštaujant, kad tave kas ap- 
stumdys ar suspaus. Štai paimk šiuos daiktus, — pasakė jis 
užpakalyje stovinčiam nešėjui. 

— Eisiu pažiūrėti, kaip jis juos sukraus,— tarė mis Ofe- 
lija. 

— Ką jūs, pussesere, kuriems galams? — tarė San Kle- 
ras. 

— Na, šiaip ar taip, aš pati paimsiu šitą... šitą ir dar 
aną. ..— pasakė mis Ofelija, atsirinkdama tris dėžutes ir 
mažą kelionės krepšį. 

— Mano brangioji, meskite savo vermontiškus įpročius. 
Jūs pagaliau turite apsiprasti su kai kuriais mūsų papro- 
čiais čia, Pietuose, ir nelipti iš garlaivio su visais savo 
kroviniais. Žmonės pamanys, kad esate kambarinė. Ati- 
duokite viską šitam vyrukui. Jis nuneš daiktus taip, lyg 
tai būtų kiaušiniai. 

Mis Ofelija beviltiškai pažvelgė į savo pusbrolį, atėmu- 
sį iš jos visus turtus, ir nurimo tik ekipaže, pamačiusi, kad 
viskas yra čia pat. 

— Kur Tomas? — paklausė Eva. 

— Jis sėdi ant pasostės, katyte. Aš ketinu jį padova- 
noti mamai. Tegul jis būna atpildas už tą girtuoklį, ku- 
ris apvertė ekipažą. 

— O, Tomas bus puikus vežėjas, aš žinau! — pasakė 
Eva.— Jis niekad negers! 

Ekipažas sustojo prie senoviško namo, — savotiško, pu- 
siau ispaniško, (pusiau prancūziško stiliaus, kurio pavyz- 
džių galima rasti kai kuriuose Naujojo Orleano kvarta- 
luose. Pastatas buvo mauriško tipo: keturkampis, apsup- 
tas kiemo, į kurį įvažiuojama pro vartus su arka viršu- 
je. Vidinis kiemas buvo nepaprastai gražus. Plačios gale- 
rijos supo jį iš keturių pusių. Mauriškos jų arkos, grakš- 
čios kolonos, fantastiški ornamentai miglotai priminė tuos 
laikus, kada Ispanijoje viešpatavo arabai. Viduryje kiemo 
tryško fontanas, ir jo nenutrūkstanti srovelė kilo aukš- 
tyn, kur, pavirtusi sidabro dulkelėmis, krito į marmurinį 
baseiną, apsodintą kvapniomis žibuoklėmis. Tyrame, kriš- 
toliniame vandenyje, spindėdamos it gyvi briliantai, spur- 
dėjo auksinės ir sidabrinės žuvelės. Aplink fontaną — ta- 
kelis pasivaikščiojimams, išklotas vingriais žvirgždo raš- 
tais; abipus takelio žaliavo veja, lygi it žalias aksomas. 
Visa tai supo plati įvažiuojamoji alėja. Du dideli apel- 
sinmedžiai, svaiginą savo žiedų kvapu, teikė malonų pa- 
vėsį. Vejelėje, ratu išrikiuotos, stovėjo arabeskomis pa- 
puoštos marmurinės vazos, kuriose augo reti žydintieji 
tropikų augalai. Didžiuliai granato medžiai blizgančiais 
lapais ir ugniniais žiedais, tamsialapiai arabiški jazmi- 
nai, kurių žiedai panašūs į sidabrines žvaigždes, geraniju- 
mai, puikūs rožių krūmai, kurių šakelės linko nuo sun- 
kių žiedų, auksiniai jazminai, citrinomis kvepiančios ver- 
benos — viskas žydėjo ir skleidė savo kvapus. Tarp šio 
nepatvaraus grožio, žydinčių ir kvepiančių savo kaimynų, 
lyg žilaplaukiai burtininkai keistais storais lapais kerojo 
seni paslaptingi alijošiai. 

Kiemą supančiose galerijose kabojo ryškiai raudonos 
užuolaidos, kurios buvo nuleistos ir saugojo nuo saulės 
spindulių. Apskritai vaizdas buvo prabangus ir roman- 
tiškas. 

Ekipažui įvažiavus į kiemą, Eva iš džiaugsmo tiesiog ne- 
begalėjo nustygti ir buvo panaši į paukštelį, pasiruošusį 
išskristi iš narvelio. 

— O, argi jie ne gražūs, mano mieli, brangūs namai? — 
pasakė ji Ofelijai. — Argi jie ne gražūs? 

— Taip, puikūs, — atsakė mis Ofe- 
lija, lipdama iš ekipažo.— Nors man 
jie atrodo gana seni ir stabmeldiški. 

Tomas nulipo nuo pasostės ir su- 
. sižavėjęs ramiai dairėsi aplink. 

Sen Kleras, kuris buvo - poetiškos. 
sielos, nusišypsojo, išgirdęs Cfelijos 
pastabas, ir, atsigręžęs į Tomą, ku- 
rio juodas veidas švietė iš susižavė- 
jimo, pasakė: 

— Tomai, drauguži, atrodo, kad 
tau čia patinka? 

— Taip, šeimininke, pas jus vis- 
kas kaip reikia! — atsakė Tomas. 

Pasikalbėjimas truko tik trumpa 
valandėlę. Tuo metu buvo iškelti la- 
gaminai, sumokėta nešėjui, ir minia 
įvairiausio amžiaus bei ūgio vyrų, 
moterų ir vaikų išbėgo pasitikti šei- 
mininko. Jų priešakyje ėjo puošniai 
apsirengęs jaunas mulatas, matyt, 
svarbus asmuo. Jo drabužiai buvo paskutinės mados, o 
rankoje jis laikė prikvėpintą batistinę nosinę ir grakščiai 
ja mojavo. 

— Atgal! Visi atgal! Jūs man darote gėdą! — įsakmiai 
sušuko jis.— Šeimininkas ką tik sugrįžo, o jūs jau trikdo- 
te jo ramybę! 

Visi, rodos, buvo sugėdinti tokios įmantrios kalbos, pa- 
sitraukė ir susispietė atokiau, tik du stambūs nešėjai pri- 
ėjo artyn ir ėmė gabenti daiktus. 

Kai, atleidęs vežėją, Sen Kleras atsigrįžo, jau nieko ne- 
bebuvo, ir šalia jo stovėjo tik Adolfas atlasiniu švarku, 
baltomis kelnėmis, su auksine grandinėle ant krūtinės ir 
grakščiai bei mandagiai sveikinosi. 

— O, Adolfai, tai tu? — tarė šeimininkas, spausdamas 
jam ranką.— Kaip laikaisi, drauguži! 

Adolfas pradėjo per dvi savaites rūpestingai paruoštą 
kalbą. 

— Gerai. gerai, — pasakė Sen Kleras, eidamas pro šalį 
ir kaip paprastai nerūpestingai juokaudamas.— Labai ge- 

zai paruošta kalba, Adolfiai. Pasirūpink lagaminais, o aš 
po valandėlės sugrįšiu su žmonėmis pasikalbėti. 

Taip taręs, jis nulydėjo Ofeliją į didžiulę svetainę, iš 
kurios galima buvo patekti į verandą. 

Aukšta tamsių akių moteris kilstelėjo nuo sofos. 

— Mama! — džiaugsmingai sušuko Eva, puldama jai ant 
kaklo ir apkabindama. 

— Užteks, vaikeli, atsargiai! Man pradės galvą skau- 
dėti — pasakė motina, apatiškai ją pabučiavusi. 

Sen Kleras įėjo, apkabino žmoną ir supažindino ją su 
savo pussesere. 

Mari pakėlė savo dideles akis, abejingai ir kartu smal- 
siai pažvelgė į Ofeliją ir mandagiai ją pasveikino. Prie 
durų jau spietėsi tarnų minia, o jų priešakyje, visa dre- 
bėdama iš džiaugsmo ir nekantrumo, stovėjo vidutinio 
amžiaus garbi mulatė. 

— O, štai ir mano auklė! — sušuko Eva, bėgdama per 
kambarį. 

Ji krito į jos glėbį ir ėmė karštai ją bučiuoti. 

Ši moteris nesakė, kad nuo to jai skaudėsianti galva, 
bet priešingai — aistringai glaudė ją prie savęs, juokėsi ir 
verkė. Išsilaisvinusi iš jos glėbio, Eva ėmė skraidyti nuo 
vieno prie kito, paduodama visiems ranką ir bučiuoda- 
masi. 

— Na! — tarė mis Ofelija.— Pasirodo, čia, Pietuose, vai- 
kai gali daryti tokius dalykus, apie kuriuos aš nė nepa- 
galvočiau. 

— Kas jus taip nustebino? — paklausė Sen Kleras. 

— Stengiuosi būti su visais maloni, neįžeisti nieko, bet 
bučiuotis... 

— Su negrais nesiryžtumėt? 

— Žinoma, ne! Kaip Eva gali? 

Sen Kleras juokdamasis išėjo į prieškambarį. 

— Ei, Meme, Džimi, Pole, Saki, ar džiaugiatės, maty- 
dami šeimininką? — kalbėjo jis, paduodamas jiems ran- 
ką.— Saugokit mažuosius! — pridūrė jis, užkliudęs juoda- 
Odį vaikiuką, šliaužiojantį ant grindų.— Jei užminsiu kurį, 
tegul jis man pasako! 

Visi linksmai juokėsi, o Sen Kleras dalino jiems smul- 
kius pinigus. 

— Na, o dabar eikite, būkite geručiai, — pasakė jis. 

Ir visi susirinkusieji — juodi ir balti — išėjo pro duris 
į didelę verandą, kur paskui juos nusekė Eva, nešdama 
didžiulį krepšį, pilną obuolių, riešutų, saldainių, kaspinų, 
juostelių bei žaislų, kuriuos ji surinko kelionės metu. 

Atsigręžes Sen Kleras pamatė Tomą, kuris sumišęs min- 
džikavo vietoje, o Adolfas, nerūpestingai atsirėmes į tu- 
rėklus, žiūrėjo į Tomą pro mažus teatro žiūronus su tokia 
mina, kurios jam galėtų pavydėti bet kuris dabita. 

— Ak tu, šunyti! — sušuko šeimininkas, išmušdamas jam 
iš rankų žiūronus.— Kaip tu sutinki savo draugus? Man 
atrodo, Adoliai,— pridūrė jis, rodydamas pirštu į elegan- 
tišką raštuotą atlasinę liemenę, kurią dėvėjo Adolfas — 
man atrodo, kad tai mano liemenė. 

— O šeimininke, ši liemenė visa sulaistyta vynu! Juk 
toks džentelmenas, kaip jūs, negali dėvėti tokios liemenės. 
Aš pamaniau, kad galiu ją pasiimti. Ji tinka tik tokiam 
vargšui negrui kaip aš. 

Ir palingavęs galvą, Adolfas gracingai persibraukė ran- 
ka iškvėpintus plaukus. 

-— Ak šit kaip, šit kaip! — nerūpestingai tarė Sen Kle- 
ras.— Na, gerai, aš supažindinsiu Tomą su šeimininke, o 
paskui nuvesi jį į virtuvę. Ir atsimink, nedrįsk prieš jį 
riesti nosies, nes jis vertas dviejų tokių šunyčių. kaip tu. 

— Šeimininkas visad mėgsta juokauti,— pasakė Adol- 
fas šypsodamas.— Kaip malonu matyti šeimininką toki 
linksmą. 

— Eikš, Tomai,— pasakė Sen Kleras, pamojęs jam. 

Tomas įėjo į kambarį. Jis nustebęs žiūrėjo į aksominius 
kilimus, neapsakomai spindinčius veidrodžius, paveikslus, 
statulas ir užuolaidas,— į prabangą, kurios niekada anks- 
čiau nė neįsivaizdavo, — ir jam apsvaigo galva. Jis bijo- 
jo net žingsnį žengti. 

— Štai, Mari, —tarė Sen Kleras savo žmonai, — paga- 
liau išpildžiau jūsų norą ir parvežiau jums vežėją. Jis 
jucdas ir ramus kaip katafalkas ir vežios jus lėtai kaip 
per laidotuves. Atmerkite akis ir pažiūrėkite į jį. Ir nesa- 
kykite, kad išvykęs aš niekad apie jus negalvoju. 

Mari atmerkė akis ir pažvelgė į Tomą. 

— Žinau, kad jis girtuoklis, — tarė jinai. 

— Ne, mane patikino, kad tai pamaldus ir blaivus neg- 
ras. 

— Tikėkimės, kad taip, — pasakė ledė,— bet aš nelau- 
kiu iš jo nieko gera. 

— Dolfai, —pasakė Sen Kleras— nuvesk Tomą žemyn 
ir nesipuikuok,— pridūrė jis — atsimink, ką tau sakiau. 

Adolias gracingai žengė pirmas, o Tomas nerangiai 
nuėjo iš paskos. 

— Tikras begemotas! — pasakė Mari.— Čia toks triukš- 
mas, jog jaučiuosi leisgyvė. 

— Jūs sergate migrena? — paklausė mis Ofelija, staiga 
atsikeldama iš gilaus didelio krėslo, kur ji ramiai sėdėjo, 
apžiūrinėdama baldus ir galvodama, kiek jie galėtų kai- 
nuoti. 

— Taip, esu tikra kankinė dėl tos migrenos, — atsakė 
ledė. 

— Kadugių uogos — labai geri vaistai nuo migrenos, — 
pasakė mis Ofelija.— Bent jau diakono Abrahamo Perio 

žmona Augustina sakydavo, o ji mokėjo slaugyti ligo- 
nius! 

— Kai tik mūsų sode prie ežero prisirps pirmosios ka- 
dugių uogos, aš liepsiu jas tam reikalui surinkti, — tarė 
Sen Kleras ir truktelėjo skambučio virvutę— O dabar, 
pussesere, manau, jūs norėsite nueiti į savo kambarį ir po 
kelionės pailsėti. Dolfai, — tarė jis įėjusiam tarnui, — pasa- 
kyk, kad ateitų auklė. 

Tuojau įėjo toji pati garbi mųlatė, kurią taip džiaugs- 
mingai bučiavo Eva. Ji buvo tvarkingai apsirengusi, su 
aukštu raudonos ir geltonos spalvos Evos padovanotu tur- 
banu, kuriuo mergaitė pati papuošė jai galvą. 

— Aukle,— tarė Sen Kleras,— pavedu tavo globai šią 
ledę. Ji pavargo ir nori pailsėti. Nuvesk ją į jos kamba- 
Iį it pasirūpink, kad būtų patogu. 

Ir mis Ofelija nuėjo paskui auklę. 


XVI skyrius 
TOMO ŠEIMININKĖ IR JOS PAŽIŪROS 


— Dabar, Mari, —tarė Sen Kleras,— prasideda jūsų 
auksinės dienelės. Mūsų praktiška, veikli pusseserė iš 
Naujosios Anglijos nuims nuo jūsų pečių visą naštą, ir 
jūs turėsite laiko atsigauti, pajaunėti ir pagražėti Raktų 
perdavimo ceremoniją geriausiai atlikti tuojau pat. 

Ši pastaba buvo padaryta per pusryčius, kelioms die- 
noms praslinkus po mis Ofelijos atvykimo. 

— Labai džiaugiuosi, kad ji atvažiavo,— pasakė Mari, 
alsiai pasiremdama ranka.— Aš manau, ji greitai patirs, 
kad mes, šeimininkės, esame tikros vergės savo na- 
muose. 

— O, žinoma, neabejoju, kad ji tai patirs ir sužinos 
dar daug kitų ne mažiau naudingų tiesų, — tarė Sen 
Kleras. 

— Sako, kad mes laikome vergus vien savo patogu- 
mui,— tesė Mari.— Jeigu taip, tai aš esu įsitikinusi, kad 
juos visus reiktų tuoj pat atleisti, 

Evangelina sumišusi įsmeigė savo dideles, rimtas akis 
į motinos veidą ir visai paprastai paklausė: 

— Tai kam juos laikote, mama? 

— Nežinau. Turbūt tam, kad jie mums įkyrėtų. Jie — 
mano gyvenimo nelaimė. Esu tikra, kad vergai yra svar 
biausia mano ligos priežastis. O mūsų negrai — blogiau- 
si iš visų. 

— Na, Mari, jūs šįryt blogai nusiteikusi — pasakė Sen 
Kleras.— Pati žinote, kad taip nėra. Štai auklė — puž- 
kiausia moteris pasaulyje. Ką gi jūs veiktumėt be jos? 

— Auklė geresnė už kitus, — atsakė Mari.— Ir vis dėl- 
to ji egoistė, baisi egoistė. Tai visų negrų yda. 

— Egoizmas — baisi yda,— rimtai pasakė Sen Kleras, 

— Kad ir ta pati auklė, — tęsė toliau Mari.— Manau, 
kad tai baisus egoizmas taip kietai miegoti naktimis, 
kaip jinai miega. Žino, kad man visą laiką reikia jos 
paslaugų, kai mane ištinka skausmai, ir vis dėlto taip 
sunku ją pažadinti! Šįryt jaučiuosi visiškai sudaužyta, nes 
baisiai privargau, kol naktį ją pažadinau. 

— Argi ji nesėdėjo šalia jūsų keletą naktų iš eilės, 
mama? — pasakė Eva. 

— Iš kur žinai? — šiurkščiai paklausė Mari— Turbūt ji 
skundėsi. 

— Ne, nesiskundė, tik sakė man, kaip jūs blogai jau- 
tėtės keletą naktų iš eilės. 

— Kodėl jūs neliepiate Rozai arba Džeinei vieną kitą 
naktį ją pavaduoti, kad ji galėtų pailsėti? — paklausė Sen 
Kleras. 

— Kaip galit siūlyti man tokį dalyką? — tarė Mari— 
Sen Klerai, kalbat visai nepagalvojęs! Aš esu tokia ner- 
vinga, jog Mažiausias vėjelis gali mane numarinti, O sve- 
timų rankų prisilietimas išvestų iš proto. Jeigu auklė iš 
tikrųjų manimi rūpintųsi, ji taip kietai nemiegotų. Man 
teko girdėti, jog esama pasiaukojančių tarnų, bet aš to- 
kios laimės niekad neturėjau. 

Ir Mari atsiduso. 

Mis Ofelija atidžiai ir rimtai klausėsi šio pasikalbėji- 
mo. Jos lūpos buvo stipriai sučiauptos, lyg ji būtų dar 
neapsisprendusi, kam pritarti. 

— Auklė turi privalumų, — tęsė Mari.— Ji romi, man- 
dagi, bet širdies gelmėje egoistė. Nuolat vis kankinasi ir 
rūpinasi savo vyru. Matote, ištekėjusi ir atvažiavusi čia 

gyventi, aš, žinoma, turėjau ir ją atsivežti, o mano tėvas 
nenorėjo skirtis su jos vyru, kuris yra geras kalvis iI, 
suprantama, ten labai reikalingas. Aš tada pasakiau, kad 
auklė ir jos vyras neprivalo vienas apie kitą galveti, nės 
negali tikėtis, kada nors vėl kartu gyventi. Man reikėjo, 
žinoma, priversti ją ištekėti už kito, bet buvaų nuolaidi 
ir to nepadariau. Dar tuomet sakiau jai, kad ji nesiti- 
kėtų pasimatyti su juo daugiau kaip porą kartų per visą 
gyvenimą, nes tėvo sodybos oras Aepalankus mano svei- 
katai, aš negaliu ten važiuoti. Taigi, patariau jai ištekėti 
už kito. Bet kur tau, ji to nenorėjo! Auklė: užsispyrUSsi, 
bet niekas, išskyrus mane, to nepastebi. 


— Ar vaikų ji turi? — paklausė mis Ofelija. 

— Taip, dvejetą. 

— Turbūt labai jų pasiilgsta? 

— Turbūt. Bet juk negalėjau čia jų atsivežti. Jie tokie 
nešvarūs. Negalėčiau jų pakęsti. Be to, jie sugaišintų jai 
daug laiko. Matyt, dėl to ji visą laiką ir pyksta. Už kito 
tekėti nepanorėjo. Ir aš esu tikra, kad nors ir žino man 
esanti labai reikalinga, nes mano silpna sveikata, bet 
vis tiek, jeigu tik galėtų, rytoj pat grįžtų pas savo vyrą. 
Esu tuo įsitikinusi! — pasakė Mari— Jie visi egoistai, net 
ir geriausi iš jų. 

— Kokia liūdna tikrovė,— šaltai įterpė Sen Kleras. 

Mis Ofelija įdėmiai pažvelgė į jį ir pamatė, kiek sle- 
piamo susierzinimo buvo jo veide, kaip sarkastiškai iš- 
krypo jo lūpos. 

— Auklė visuomet buvo mano numylėtinė, — kalbėjo 
Mari.— Tegul kuri nors šiaurietė tarnaitė pažvelgia į jos 
drabužių spintą. Ten kabo šilkinės, muslininės suknelės, 
o viena net tikro batisto. Kartais visą popietę vargstu, 
apsiuvinėdama jai skrybėlaitę, padėdama jai išsiruošti 
į svečius. Niekas jos neskriaudžia. Per visą savo gyve- 
nimą ji buvo plakama tik vieną ar dukart. Kiekvieną 
dieną geria stiprią kavą ir arbatą su cukrum. Tiesa, tai 
šlykštu, bet Sen Kleras nori, kad tarnai gyventų kaip 
ponai, ir visi jie gyvena, žiūrėdami tik savo naudos. Ži- 
noma, Mūsų negrai labai išpaikinti. Man atrodo, jog iš 
dalies tai mūsų kaltė, kad jie tokie egoistai ir elgiasi 

kaip išdykę vaikai. Bet aš jau tiek kalbėjau Sen Klerui 
apie tai, jog man įgriso. 

— Ir man! — pasakė Sen Kleras, imdamas rytinį laik- 
raštį. 

Eva, gražuolė Eva, klausėsi motinos su jai būdingu gi- 
liu ir paslaptingu rimtumu. Ji tyliai priėjo prie motinos 
iš užpakalio ir apkabino už kaklo. 

— Na, Eva, kas gi čia dabar? — paklausė Mari. 

— Mama, ar aš negalėčiau jus slaugyti vieną naktį? 
Tiktai vieną? Žinau, kad nesuerzinsiu jūsų ir neužmig- 
siu. Aš dažnai guliu naktimis ir galvoju. .. 

— Nesąmonė, vaike, nesąmonė! — sušuko Mari.— Tu 
tokia keista mergaitė! 

— Bet, mama, ar galima? Man atrodo,— tarė ji nedrą- 
siai, — kad auklė serga. Ji sakė man, kad jai pastaruoju 
metu visą laiką skauda galvą. 

— Dar vienas auklės prasimanymas! Ji tokia pati kaip 
ir jie visi: dejuoja dėl mažiausio galvos ar piršto skaus- 
mo. Niekad nereikia jiems pataikauti, niekad! Iš prin- 
cipo niekad jiems nepataikauju,— tarė ji mis Ofelijai.— 
Jūs pati įsitikinsit, kad pataikauti negalima. Jei tik leisit 
tarnams ištižti dėl kiekvieno menkniekio, ligi kaklo turė- 
site rūpesčių. Aš pati niekad nesiskundžiu. Niekas neži- 
no, kiek aš kenčiu. Laikau savo pareiga kentėti tylomis, 
kenčiu ir tyliu. 

Išgirdus pastaruosius žodžius, mis Ofelijos apskritos 
akys taip išsiplėtė iš nuostabos, jog Sen Kleras garsiai nu- 
sijuokė. 

— Sen Kleras visada juokiasi, vos tik užsimenu apie 
savo silpną sveikatą, — pasakė Mari kankinės balsu — Kad 
tik vieną gražią dieną jam netektų to gailėtis, — ir Mari 
pakėlė nosinaitę prie akių. 

Įsiviešpatavo nejauki tyla. Pagaliau Sen Kleras atsi- 
kėlė, pažvelgė į laikrodį ir pasakė turįs sutvarkyti kai 
kuriuos reikalus. Eva išbėgo paskui jį, o mis Ofelija su 
Mari pasiliko prie stalo vienos. 

— Sen Kleras visada toks,— pasakė Mari, atitraukusi 
nuo veido nosinę, vos tik dingo iš akių nusikaltėlis, kurį 
ta nosinaitė turėjo paveikti — Jis niekad nesupranta, ne- 
gali ir nenori suprasti, kaip aš kenčiu jau daugelį metų. 

Jeigu nuolat skųsčiaus arba kelčiau triukšmą dėl niekų, 
jis turėtų tam pagrindo. Žinoma, vyrams nusibosta am- 
žinai verkšlenančios moterys. Bet aš viską pakėliau ty- 
lomis ir kentėjau, kentėjau, kol Sen Kleras įprato ma- 
nyti, kad viską galiu pakelti. | 

Mis Ofelija nežinojo, ką į tai atsakyti. Ir kol ji pal- 
vojo, Mari nusišluostė ašaras, pasitaisė drabužius, lyg 
karvelis plunksnas po lietaus, ir pradėjo pokalbį apie na- 
mų reikalus, atskleisdama raktus perimančiai mis Ofelijai 
bufetų, kamarų, spintų, komodų ir kitų saugyklų paslaptis 
ir drauge duodama jai tiek patarimų ir nurodymų, jog 
mis Ofelijai būtų galva apsisukusi, jeigu ji nebūtų buvusi 
tokio praktiško ir nuoseklaus proto. 

— Dabar, — užbaigė Mari,— man atrodo, viską papasa- 
kojau. Todėl, ligos priepuoliams prasidėjus, jūs ir be 
mano nurodymų galėsite šeimininkauti. Tik štai. dėl 
Evos... Jai reikia geros priežiūros. 

— Ji nuostabi mergaitė, —pasakė mis Ofelija.— Nesu 
mačiusi tokio gero vaiko. 

— Eva keista mergaitė, — tarė motina.— Labai keista, 
Ir jos norai tokie keisti. Ji visai nepanaši į mane, ne, 
visai nepanaši.— Ir Mari atsiduso, lyg tai iš tiesų būtų 
buvęs labai liūdnas dalykas. 

Mis Ofelija širdyje pagalvojo: „Tikiuosi, kad tikrai ne- 
panaši“, bet ji buvo pakankamai protinga, kad garsiai to 
nesakytų. 

— Eva visuomet linkusi draugauti su tarnais. Kai ku- 
riems vaikams tai naudinga. Pavyzdžiui, aš visuomet žais- 
davau .su tėvo negriukais, man tai nekenkdavo. Bet Eva 
su visais elgiasi taip, tarsi jie būtų lygūs. Vaiko amžiuje 
tai labai keistas reiškinys. Niekad negalėjau jos nuo to 
atpratinti. O Sen Kleras, man rodos, ją net skatina. Tiesą 
pasakius, Sen Kleras yra nuolaidus visiems, išskyrus 
žmoną. 

Mis Ofelija vis dar tylėjo. 

— Ne, su tarnais reikia būti griežtiems. Aš, dar maža 
būdama, tai supratau. Eva gali sugadinti visus šiuose na- 
muose gyvenančius negrus. Nežinau, ką ji darys, kai pati 
kms šemininkauti. Aš esu tos nuomonės, kad reikia būti 
gerai tarnams, ir visuomet esu jiems gera, bet jie turi 

žinot) savo vietą. Eva niekad to nesupranta. Ji neturi 
nė is nuovokos, kaip reikia su jais elgtis! Jūs 
girdėjotė, kaip ji siūlėsi slaugyti mane naktimis, kad ga- 
lėtų leisti auklei pamiegoti? Štai pavyzdys, kaip ji elgtųsi, 
jeigu galėtų daryti tai, ką nori. 

— Vis dėlto,— šiurkštokai tarė mis Ofelija, — aš ma- 
nau, kad ir jūs esate tos nuomonės, jog tarnai taip pat 
yra gyvos būtybės ir pavargę turi teisę pailsėti? 

— O kaipgi, žinoma! Aš ypač stengiuos, kad jie turėtų 
visa, ko jiems reikia. Auklė gali išsimiegoti bet kada, 
tam nėra jokių kliūčių. Tokios baisios miegalės dar nesu 
mačiusi! Jii užmiega sėdėdama, siūdama, stovėdama, bet 
kur ir bet kada. Nėra ko būgštauti, kad auklė neišsimie- 
gos. Bet elgtis su tarnais kaip su egzotiškomis gėlėmis 
arba kiniečių vazomis — tai jau iš tikrųjų juokinga! — 
pasakė Mari, alsiai susmukdama plačioje, pagalvėmis ap- 
krautoje sofoje ir traukdama arčiau savęs nepaprastai 
dailų flakoną su kvepiančiuoju actu. 

— Matote,— tarė ji silpnu balsu, — matote, brangioji 
Ofelija, aš nemėgstu kalbėti apie save, neturiu tokio įpro- 
čio: man tai nemalonu. Tiesą pasakius, tam nė jėgų ne- 
turiu. Bet yra dalykų, dėl kurių mano ir Sen Klero nuo- 
monės skiriasi. Sen Kleras niekad manęs nesuprasdavo, 
niekad manęs nevertindavo. Aš manau, kad tai kaip tik 
ir yra pagrindinė mano ligos priežastis. Tikiu, kad Sen 
Kleras turi gerų norų, bet vyrai jau iš prigimties yra 
tokie egoistai ir neatidūs moterims! Bent aš susidariau 
tokią nuomonę. 

Mis Ofelija, kuri turėjo nemažą dalelę tikrųjų Naujo- 
sios Anglijos gyventojų atsargumo ir labai bijojo kištis 
į šeimyninius reikalus, pajuto, kad jai gresia pavojus iš- 
girsti lyg ir kokį intymų prisipažinimą. Tad, pasistengusi 
atrodyti niūri ir abejinga, jinai išsitraukė ilgiausią koji- 
nę ir ėmė energingai megzti. Ji seniai buvo įtikėjusi, 
kad šėtonas pagauna žmones į savo pinkles kaip tik tada, 
kai jų rankos nieko nedirba, ir tam tikslui visados turėjo 
paruošusi kojinę. Jos tvirtai sučiauptos lūpos tarsi sakė: 
„Nebandykite priversti mane kalbėti. Aš nenoriu kištis 
į jūsų reikalus.“ Ir iš tiesų, ji atrodė tokia abejinga, lyg 
akmeninis liūtas. Bet Mari visai to nepaisė. Ji rado žmo- 

gų, kuriam galėjo kalbėti apie save, kuriam privalėjo 
viską papasakoti, ir to jai pakako. Ji pauostė kvapųjį 
actą ir atsigaivinusi tęsė toliau: 

— Matote, ištekėjusi už. Sen Klero, aš įnešiau dalį 
savo turtų ir atsivežiau savo tarnus, todėl turiu teisę elg- 
tis su jais, kaip man patinka. Sen Kleras turi savo turtą, 
savo tarnus. 17 gali su jais daryti, ką nori. Bet Sen Kleras 
kišasi į mano reikalus. Jis ypatingai keistų, absurdiškų 
pažiūrų. Ypač dėl elgesio su tarnais. Jis taip su jais el- 
giasi, lyg laikytų juos pranašesniais už mane ir už save, 
tarnai teikia jam daug rūpesčių, jis leidžia jiems daryti 
visokių eibių ir nė piršto prieš juos nepakelia. Kai kuriais 
atžvilgiais Sen Kleras tiesiog nepakenčiamas... Jis gąsdi- 
na mane... nors apskritai atrodo geraširdis. Jis čia įvedė 
tokią tvarką, kad niekas neturi teisės nieko mušti. Ir taip 
visus seka, jog aš nedrįstu jam prieštarauti. Jūs įsitikin- 
site, kokios yra to pasekmės. Sen Kleras nepakeltų ran- 
kos, kad ir kažkas atsitiktų, o aš... argi iš manęs gali- 
ma reikalauti bent mažiausio jėgų įtempimo? Juk jūs pa- 
žįstate tuos negrus! Iš tiesų, jie yra tik suaugę vaikai. 

— Ačiū dievui, aš apie juos nieko nenutuokiu,— atkir- 
to mis Ofelija. 

— Pagyvensite čia, įgysite ir supratimo, ir patyrimol 
Jūs nežinote, kokie jie šlykštūs, bjaurūs, bukapročiai, 
nerūpestingi, nedėkingi sutvėrimai! 

Kiekvieną sykį, ėmusi apie tai kalbėti, Mari pajusdavo 
naujų jėgų antplūdį. Ir dabar ji išplėtė akis, ir atrodė, 
kad jos nuovargio nė nebūta. 

— Argi dievas nesutvėrė visų Žmonių lygių? 

— O, ne! Ką jūs sakote! Negrai yra žemesnės rasės. 
Štai Sen Kleras rimtai įtikinėjo mane, jog išvežti auklę 
ir atskirti ją nuo vyro yra tas pats, ką išskirti mus abu. 
Tokio palyginimo iš viso negali būti. Auklė nesugeba 
jausti taip kaip aš. Didelis skirtumas... Žinoma, dide- 
lis! O Sen Kleras vis dėlto dedasi to nematąs ir sako, 
kad auklė savo juodus mažus suskretėlius myli lygiai 
taip, kaip aš myliu Evą!.. 

Mis Ofelija, išsigandusi, kad gali pasakyti ką nors ne- 
reikalinga, ėmė taip reikšmingai barškinti virbalais, jog, 
būdama bent kiek nuovokesnė, Mari turėjo tai pastebėti. 

— Dabar jūs suprantate,— tęsė ji — kokiai šeimynai 
jums teks vadovauti. Namuose nėra tvarkos, tarnai daro, 
ką nori, ir gauna visa, ko nori. Aš, kiek man sveikata 
leidžia, palaikau drausmę, turiu šalimais pasidėjusi rimbą 
ir kartais jį pavartoju, bet tas mane labai vargina! Jeigu 
Sen Kleras elgtųsi taip, kaip elgiasi visi. .. 

— O kaipgi jie elgiasi? 

— Siunčia juos į šaltąją ar į kitą kokią vietą nuplakti. 
Tai vienintelis būdas. Jeigu nebūčiau tokia nelaiminga 
silpna būtybė, tai tikiu, kad susitvarkyčiau pati, ir dar 
su didesne energija negu Sen Kleras. Jūs pamatysite, 
kad šiems“ tinginiams, dykaduoniams, niekšams reikia 
griežtumo. 

— Sena pasaka! — tarė Sen Kleras, įeidamas į kamba- 
rį. — Matot, pussesere,— tarė jis, guldamasis ant sofos 
priešais Mari, — mudu su žmona duodame tokį kilnų pa- 
vyzdį tarnams, o jie kažkodėl vis tiek tinginiauja! 

— Taip, jums, vergų savininkams, tenka didelė atsako- 
nybė,— tarė mis Ofelija, — 
ir aš už jokius turtus pa- 
saulyje nenorėčiau būti 
jūsų vietoje. Jūs turite 
vergus auklėti, mokyti; su 
jais reikia elgtis kaip su 
protingais sutvėrimais. 

Iš kiemo pro šilkines 
verandos užuolaidas įsi- 
veržė linksmas juokas. Sen 
Kleras išėjo į verandą ir, 
kilstelėjęs užuolaidą, taip 
pat ėmė juoktis. 

— Kas atsitiko? — pa- 
klausė mis Ofelija, eida- 
Ima prie turėklų. 

Sode ant nedidelio ap- 
samanojusio suolelio sėdė- 
jo Tomas, jo švarko atla- 
puose kyšojo jazmino ša- 
kelės, o Eva, linksmai 
juokdamasi, kabino jam 


ant kaklo rožių vainiką. Paskui, vis dar juokdamasi, tar- 
tum žvirblelis mergaitė užšoko jam ant kelių. 

— Koks tu juokingas, Tomai! 

O Tomas šypsojosi savo ramia, gera šypsena ir buvo 
ne mažiau už ją patenkintas. 

— Kaip jūs leidžiate tokius dalykus? — sušuko mis 
Ofelija. 1 

— O kas čia blogo? — paklausė Sen Kleras. 

— Na; aš nežinau, bet man tai atrodo baisu! 

— Man gerai pažįstami kai kurie šiauriečių jausmai. 
Dažnai pastebėdavau, keliaudamas po Šiaurę, kad jūs 
šlykštitės negrais daug labiau negu mes. Jūs šlykštitės 
jais, lyg tai būtų rupūžės ar gyvatės, ir tuo pačiu metu 
juos ginate. Jūs piktinatės blogu elgesiu su jais, bet pa- 
tys jokiu būdu nenorite turėti su jais reikalų. Mielai pa- 
siųstumėt juos į Afriką, kad tik nematytumėt, atiduotu- 
mėt misionieriams. Argi ne tiesą sakau? 

— Taip,— susimąsčiusi pritarė mis Ofelija, — jūsų žo- 
džiuose daug tiesos. 


Tomui dabar buvo nebloga gyventi, ir jis neturėjo 
kuo skųstis. Jis patiko mažajai Evai, ir ji paprašė tėvą, 
kad leistų Tomui visad ją lydėti, kai ji jodinėdavo arba 
eidavo pasivaikščioti. Tuo pasireiškė instinktyvus mylin- 
čios ir kilnios jos širdies dėkingumas. Ir Tomui buvo liep- 
ta mesti visus darbus ir lydėti mis Evą kiekvieną kartą, 
kai tik ji to panorės, ir, kaip skaitytojas gali įsivaizduoti, 
tas įsakymas nebuvo jam .nemalonus. Dabar Tomas buvo 
gerai apsirengęs, nes tarnų išorei Sen Kleras teikė daug 
reikšmės. Darbo arklidėje, tiesą sakant, negalima būtų nė 
pavadinti darbu. Tomas turėdavo kiekvieną dieną viską 
ko nedirbdavo, nes Mari Sen Kler pareiškė, kad ji nega- 
linti pakęsti arklių kvapo. 

Švariai išvalytas plonos gelumbės kostiumas, minkšta 
skrybėlė, išblizginti batai, švarut švarutėlė apikaklė bei 
rankogaliai — visa tai teikė Tomui orumo ir patrauklumo. 

Vieną sekmadienio rytą Mari Sen Kler, gražiai apsitai- 
siusi, stovėjo verandoje ir ant laibos rankos segė dei- 
mantais papuoštą apyrankę. Išsipusčiusi, briliantais, šil- 

kais ir mezginiais pasidabinusi, ji važiavo į bažnyčią savo 
religingumo parodyti. Sekmadieniais Mari stengdavosi 
būti labai pamaldi. Ir štai ji stovėjo prieangyje — tokia 
liekna, tokia grakšti, mezginių skraistės lyg rūko ap- 
gaubta! O judesiai tokie lengvi! Mari jautėsi esanti labai 
elegantiška ir buvo labai patenkinta. 

Mis Ofelija, stovinti greta, buvo visiška jos priešin- 
gybė. Ne todėl, kad ji neturėjo tokios pat gražios šilki- 
nės suknelės ar skraistės, tokios pat plonutės nosinaitės, 
ne — tiesi it strėlė, sustingusi, kampuota, ji buvo prie- 
šingybė kaimynės grakštumui ir elegantiškumui. 

— Kurgi Eva? — paklausė Mari. 

— Jį stabtelėjo ant laiptų ir apie kažką kalbasi su 
aukle. 

Apie ką gi Eva kalbėjosi su aukle ant laiptų? 

— Brangioji aukle, žinau, kad tau labai skauda galvą. 

— Telaimina jus dievas, mis Eva| Pastaruoju metu man 
kasdien skauda galvą. Nesirūpinkit. 

— Aš džiaugiuosi, kad ir tu važiuoji į bažnyčią. Tau 
bus geriau. O čia štai, aukle, flakonas su kvepiančiu 
actu, paimk, — ir mergaitė apkabino jos kaklą. 

-— Ką jūs! Tokį gražų, auksinį su deimantais? Dieve, 
panele, negalima! Jokiu būdu! 

— Kodėl? Tau actas reikalingas, o man ne. Mama vi- 
suomet jį vartoja, kai jai skauda galvą, ir jis tau suma- 
žins skausmą. Tu privalai paimti, turi padaryti man ma- 
lonumą! 

— Ir ko tik nesusigalvoja ta mano brangutė! — tarė 
auklė, o tuo metu Eva įkišo jai ilakoną į užantį, pabu- 
čiavo ją ir nubėgo laiptais žemyn pas motiną. 

— Kodėl atsilikai? — paklausė Mari. 

— Aš atidaviau auklei savo flakoną su actu. 

— Eva! — sušuko Mari, nekantriai treptelėdama koja.— 
Savo auksinį flakoną atidavei auklei! Kada tu suprasi, 
kas galima daryti ir ko negalima? Eik ir tučtuojau at- 
nešk jį! 

Eva nusiminė ir suglumo; ji iš lėto pasisuko ir buvo 
beeinanti. 

— Mari, palik vaiką ramybėje. Tegul daro, ką nori,— 
pasakė Sen Kleras. 


171 


— Pusbroli, ar važiuosite į bažnyčią? — paklausė mis 
Ofelija, staiga atsigrįždama į Sen Klerą. 

— Ne, dėkui, nevažiuosiu. 

— Norėčiau, kad Sen Kleras bent kartą nuvažiuotų 
į bažnyčią! — pasakė Mari.— Bet jis neturi nė menkiau- 
sio religinio jausmo. Tai tiesiog nepadoru| 

— Matai, Evangelina,— jau važiuodama kalbėjo moti- 
na,—su tarnais reikia visuomet gražiai elgtis, būti ma- 
loniai, bet nedera su jais elgtis taip, lyg jie būtų lygūs 
mums. Juk nepaguldytum auklės savo lovoje, jeigu ji 
susirgtų? 

— Žinoma, paguldyčiau, mama,— atsakė Eva,— nes 
man būtų patogiau ją slaugyti, o be to, mano lova daug 
geresnė už jos. 

Šis dukters atsakymas, rodantis etinių normų nesuvoki- 
mą, visiškai nuliūdino Mari. 

— Ką man daryti, kad tas vaikas pagaliau mane su- 
prastų? — sušuko ji. 

— Nieko čia nepadarysi! — reikšmingai atsakė mis 
Ofelija. 

Valandėlę Eva atrodė nusiminusi ir susigėdusi. Bet, lai- 
mė, vienas įspūdis vaikus neilgai veikia, ir po kelių mi- 
nučių jinai jau linksmai juokėsi, į kažką žiūrėdama pro 
ekipažo langą. 


* * * 


— Na, gerbiamosios, kuo gi jus šiandien pradžiugino 
bažnyčioje? — paklausė Sen Kleras, kai visa šeima jau 
patogiai sėdėjo prie pietų stalo. 

— Pamokslas buvo puikus! — atsakė Mari— Jums ne 
pro šalį būtų buvę jo pasiklausyti. Pamokslininkas išdės- 
tė visas mano pažiūras! 

— Tai turėjo būti labai pamokoma! — pasakė Sen 
Kleras. 

— Taip, jis įrodinėjo, kad visos skirtybės visuomenėje 
atsirado pagal dievo valią ir kad skirtumas tarp aukš- 
tesniųjų ir Žemesniųjų yra teisingas, nes vieniems nuo 
gimimo dienos yra lemta įsakinėti, o kitiems — klausyti. 
Jeigu būtumėt girdėję šiandieninį pamokslą, jums būtų 
aišku, kokie nevykę visi prieštaravimai prieš vergval- 

dystę ir kokie įtikinami yra visi biblijoje minimi argu- 
mentai jai apginti. 

— Ne, atleiskite! — pasakė Sen Kleras.— To, apie ką 
jūs kalbate, aš taip pat sėkmingai galiu pasisemti iš laik- 
raščių, be to, tuo pačiu galiu ir cigarą surūkyti, o baž- 
nyčioje, kaip žinote, to neleidžiama daryti. 

— Bet, leiskite paklausti, Ogiustenai,— įsikišo į jų po- 
kalbį mis Ofelija, — ar jūs nepritariat pamokslininko pa- 
žiūroms? 

— Kas, ar aš? Jeigu mane paprašytų išdėstyti savo 
nuomonę apie vergovinę sistemą, aš sąžiningai atsaky- 
čiau: ,Meš valdome vergus ir neketiname atsisakyti savo 
teisių, nes tai atitinka mūsų interesus, štai ir viskas.“ 
Dievobaimingi tauškalai iš esmės irgi yra tas pat. Ir aš 
manau, kad mane suprastų. 

— Bet vis dėlto vergovę jūs laikote blogybe, ar ne? 

— Jūsų linijos tiesumas, pussesere, mane tiesiog“ gąs- 
dina! Gailiuosi, bet aš toks nesugebu būti! — juokdamasis 
sušuko Sen Kleras.— Jūs geriau įsivaizduokite, kad dėl 
kažkokios priežasties medvilnės kainos ima ir visam lai- 
kui nukrinta, ir vergvaldystė mums pasidaro našta. Būkit 
tikra — bematant pasikeistų ir biblijos teksto aiškinimas! 

— Šiaip ar taip, — nutęsė Mari, guldamasi ant sofos, — 
aš dėkoju likimui, kad gimiau tokioje šalyje, kur yra 
vergvaldystė. Mano nuomone, nieko blogo joje nėra, ir 
nežinau, kaip mes be jos gyventume. 


XVII skyrius 
KAIP GINASI LAISVAS ŽMOGUS 


Pavakare Simeono Holidejaus namuose kilo tylus sam- 
brūzdis. Rachilė Holidej neskubėdama vaikščiojo po kam- 
barius, iš savo atsargų rinkdama šiąnakt išvykstantiems 
keleiviams visa, kas sutilptų į nedidelį lagaminą. 

Vakaro šešėliai nutįso į rytus. Apskrita, raudona saulė 
susimąsčiusi stabtelėjo horizonte, nušviesdama geltona, 
Iamia šviesa mažą miegamąjį, kuriame sėdėjo Džordžas 
su žmona. Viena ranka apkabinęs jis ant kelių laikė ber- 
Nniuką, o kita buvo paėmęs Elizos ranką. Abu atrodė susi- 

mąstę ir rimti, o ant jų skruostų dar nebuvo spėjusios 
nudžiūti ašaros. 

— Taip, Eliza,— tarė Džordžas,— žinau: visa tai, ką sa- 
kai, yra teisybė. Tu gera, daug geresnė už mane. Ir aš 
pasistengsiu padaryti taip, kaip sakai. Pasistengsiu elgtis 
taip, kad būčiau vertas laisvo Žmogaus vardo. 

— O kai nuvyksime į Kanadą,— pasakė Eliza, — aš ga- 
lėsiu tau padėti. Moku gerai siūti, moku skalbti ir lai- 
dyti ploniausius baltinius. Mes galėsime kaip nors užsi- 
dirbti pragyvenimui. 

— Taip, Eliza. Kol mes drauge —ir mūsų berniukas 
kartu su mumis. O Eliza! Jei šitie žmonės žinotų, kokia 
palaima žmogui jausti, kad jo žmona ir kūdikis priklauso 
jam! Visada stebėdavausi, kad žmonės, galį vadinti žmo- 
nas ir vaikus savais, dar kažko trokšta. Aš dabar jau- 
čiuosi stiprus ir turtingas, nors mes nieko neturime, tik 
savo rankas. Ir nors ligi dvidešimt penkerių metų aš kas 
dieną sunkiai dirbau ir neturiu nei cento, nei pastogės, 
nei sklypelio žemės, kurią galėčiau pavadinti sava, vis 
dėlto aš būsiu patenkintas... būsiu dėkingas, jeigu ten 
jie paliks mane ramybėje. Aš dirbsiu ir nusiųsiu misteriui 
Šelbiui pinigus už tave ir berniuką. O savo senajam šei- 
mininkui nesu skolingas nė cento: penkeriopai jam atsi- 
lyginau savo darbu. 

— Bet juk mums dar gresia pavojai, — tarė Eliza — 
Mes dar ne Kanadoje. 

— Tiesa, — pasakė Džordžas, — bet man jau atrodo, kad 
kvėpuoju laisvės oru, ir tai teikia jėgų. 

Tuo metu gretimame kambaryje pasigirdo rimto pokal- 
bio garsai, ir netrukus kažkas pasibeldė į duris. Eliza 
krūptelėjo ir nuėjo atidaryti. 

Į kambarį įėjo Simeonas Holidejus ir kažkoks liesas, 
aukštas, rudaplaukis, vylingo ir protingo veido vyras, 
kurį Simeonas pavadino Finėjum Flečeriu. | 

— Mūsų draugas Finėjas turi šiokių tokių naujienų, 
svarbių tau ir tavo palydovams, Džordžai,— pasakė Si- 
meonas.— Pasiklausyk jo. 

— Taip, aš kai ką sužinojau,— pasakė Finėjas,— ir tai 
įrodo, kad kartais žmogui ne pro šalį užmerkti tik vieną 
akį. Pereitą naktį nakvojau mažoje nuošalioje smuklėje. 

"Tu prisimeni, Simeonai, kur mes pernai pardavėme obuo- 
lius tai storai moteriškei su dideliais auskarais. Taigi 
buvau pavargęs po kelionės ir po vakarienės, tad, be- 
laukdamas, kol man paklos lovą, išsitiesiau ant krūvos 
maišų kertėje, užsiklojęs jaučio oda, ir greitai užmigau. 

— Užmerkęs vieną akį, Finėjau? — paklausė Simeonas. 

— Ne, valandą miegojau kietai, nes buvau labai pa- 
vargęs. Bet, truputį numigęs, pamačiau, kad kambaryje 
prie stalo sėdi daug žmonių ir gerdami kalbasi. Ir aš 
nusprendžiau pasiklausyti, apie ką jie kalba, ypač kai 
išgirdau minint kvakerius. „Taigi, — sako vienas, — jis tik- 
riausiai kvakerių gyvenvietėje.“ Tada, atmerkęs ir Kitą 
akį, ėmiau atidžiau klausytis ir supratau, kad jie kalba 
apie pabėgėlius. Aš gulėjau, o jie čia pat dėstė savo pla- 
nus. Tas jaunas vyras, sakė jie, būsiąs išsiųstas atgal 
į Kentukį pas šeimininką, kuris gerokai jį pamokysiąs, 
kad atgrasytų bėgti visus negrus, o jo žmoną nuvešią 
į Naująjį Orleaną ir ten parduosią už tūkstantį šešis ar 
net tūkstantį aštuonis šimtus dolerių. Berniukas, sakė jie, 
turįs atitekti pirkliui, kuris jį nupirkęs, o Džimą ir jo 
motiną žadėję grąžinti jų šeimininkams į Kentukį. Jie 
sakėsi paimsią dar du policininkus iš kito miestelio, kai 
eisią gaudyti pabėgėlių, ir moterį tučtuojau nuvesią pas 
teisėją. Vienas jų, toks menkutis, bet saldžiakalbis ir pa- 
salus, prisieksiąs teisme, kad ji esanti jo nuosavybė, ir 
teismas atiduosiąs moterį jam, o jis nuvešiąs ją į Pietus. 
Jie turį tikslių žinių apie kelią, kuriuo mes šiąnakt va- 
žiuosime, ir vysis mus šešiese ar aštuoniese. Tai ką gi 
mes dabar darysime? 

Grupė žmonių, stovinčių įvairiose pozose ir klausančių 
Finėjaus, iš tikro buvo verta dailininko teptuko. Rachilė 
Holidej, palikusi minkomą tešlą sausainiams ir atėjusi 
pasiklausyti, stovėjo drauge su visais, iškėlusi savo mil- 
tuotas rankas, o jos veide matėsi didelis susirūpinimas. 
Simeonas buvo giliai susimąstęs. Eliza, apkabinusi savo 
vyrą, žiūrėjo jam į akis. Džordžas stovėjo, sugniaužęs 
kumščius, blizgančiomis akimis, o jo veido išraiška buvo 
lygiai tokia, kaip ir kiekvieno vyro, kurio žmoną kas 
nors ketintų parduoti iš varžytinių, o sūnų atiduoti 
pirkliui. 

— Ką gi darysime, Džordžai? — nedrąsiai paklausė 
Eliza. 

— Aš žinau, ką darysiu, — atsakė Džordžas, žengdamas 
į mažą kambariuką ir apžiūrinėdamas pistoletus. 

— Oho! — pasakė Finėjas, linktelėjęs galva Simeo- 
nui,— Matai, Simeonai, kur viskas krypsta! 

— Matau,— atsakė Simeonas ir atsiduso.— Geriau bū- 
tų be to apsiėjus. 

— Aš nenoriu kitų įvelti į šį reikalą — tarė Džor- 
džas.— Jeigu jūs paskolinsite vežimą ir parodysite kelią, 
man nereikės jokių palydovų, aš vienas važiuosiu iki se- 
kančios stoties. Džimas stiprus kaip milžinas ir drąsus 
kaip mirtis, kaip neviltis. O aš irgi nesu bailys. 

— Viskas gerai, drauguži — pasakė Finėjas, — bet tau 
reikia vežėjo. Tu gali drąsiai kautis, niekas tuo neabe- 
joja, bet kelią aš geriau žinau negu tu. 

— Nenoriu jūsų įklampinti,— atsakė Džordžas. 

— Įklampinti? — pakartojo Finėjas, ir jo akys vylin- 
gai žybtelėjo.— Iš anksto pranešk man, kai būsi beįklam- 
pinąs! 

— Finėjas protingas ir sumanus vyras,— tarė Simeo- 
nas.— Pasitikėk juo, Džordžai. Ir,— pridūrė jis, švelniai 
dėdamas ranką Džordžui ant peties bei rodydamas į pis- 
toletus, — neskubėk jais naudotis: jaunas kraujas perdaug 
karštas. 

— Pirmas aš nepulsiu nė vieno Žmogaus, — pareiškė 
Džordžas.— Tik prašau, kad šis kraštas paliktų mane ra- 
mybėje ir leistų man taikiai pasitraukti. Bet,— jisai stab- 
telėjo, jo antakiai susiraukė, veidas apsiniaukė,— aš tu- 
rėjau seserį, kuri buvo parduota Naujojo Orleano turgu- 
je. Žinau, kuriuo tikslu jos parduodamos... Nejaugi sto- 
vėsiu ir žiūrėsiu, kaip atims iš manęs žmoną ir par- 
duos, kol turiu stiprias rankas ir galiu ją apginti? Ne, aš 
kovosiu iki paskutinio atodūsio ir neatiduosiu nei žmonos, 
nei sūnaus. Ar galite mane už tai kaltinti? 

— Niekas negali tavęs kaltinti, Džordžai! Tu privalai 
klausyti širdies ir kraujo balso,— pasakė Simeonas. 

— Na,— tarė Džordžas,— ar ne laikas mums į kelione? 

— Aš išvažiavau ketvirtą valandą ir variau arklius visu 
greičiu. Jeigu jie išvyko žadėtu laiku, tai mes dar turime 

dvi tris valandas. Šiaip ar taip, pavojinga važiuoti, kol 
dar šviesu. Sodžiuje, pro kurį teks keliauti, yra keletas 
blogų žmonių. Pamatę vežimą, jie gali sustabdyti mus ir 
sutrukdyti. Bet po dviejų valandų, manau, galėsime iš- 
vykti. Nueisiu pas Maiklą Krosą ir paprašysiu, kad jotų 
užpakaly — jo arkliukas greitas —ir kad perspėtų mus, 
jei kas vysis; jis galės šūviu perspėti, kai grės pavojus. 
O dabar einu įspėti Džimo ir senės, kad pasiruoštų, ir pa- 
sirūpinsiu arkliais. Persekiotojus mes gerokai pralenksime 
ir spėsime pasiekti stotį. Tad nenusimink, drauguži, ne 
pirmą kartą aš patenku į tokią bėdą, — pasakė Finėjas, 
eidamas pro duris. 

— Finėjas — patyręs vyras! — tarė Simeonas.— Jis pa- 
darys visa, kas bus reikalinga. 

— Tik man liūdna, kad dėl mūsų kaltės jums visa tai 
gali blogai baigtis. 

— Mums bus labai malonu, mielas Džordžai, jeigu apie 
tai nekalbėsime. Darome, ką privalome daryti, sąžinė 
neleidžia kitaip elgtis. O dabar, motin,— kreipėsi jis į Ra- 
chile,— skubėk, nes negalime išleisti draugų nevalgiusių. 

Kol Rachilė su vaikais kepė kukurūzinius paplotėlius, 
kumpį bei viščiukus ir skubėjo ruošti vakarienę, Džor- 
džas su žmona sėdėjo apsikabinę mažame kambarėlyje 
ir kalbėjosi, kaip kalbasi vyras su žmona, kai jie žino, 
kad po kelių valandų gali išsiskirti amžinai. 

— Eliza,— tarė Džordžas,— žmonės, kurie turi draugų, 
namus, žemę, pinigų, negali taip mylėti vienas antro kaip 
mes, kurie nieko neturime. Kol tavęs nepažinojau, Eliza, 
manęs niekas nemylėjo, išskyrus mano nelaimingas varg- 
dienes motiną ir seserį. Aš mačiau vargšę Emilę tą rytą, 
kai pirklys ją išsivežė. Ji atėjo į kertę, kur aš miegojau, 
ir sako: „Vargšas Džordžai, išvažiuoja tavo paskutinis 
draugas. Kaip tu gyvensi, nelaimingas berniuk?"“ Aš atsi- 
kėliau, apkabinau ją ir ėmiau verkti, raudoti, o jinai irgi 
Verkė. Ir tai buvo paskutiniai meilūs žodžiai, kokių pas- 
kui dešimt metų negirdėjau. Mano širdis išseko, išdžiūvo 
Kaip pelenai, kol sutikau tave. Tavo meilė prikėlė mane 
iš mirusiųjų. Nuo to laiko aš tapau visai kitas žmogus. 
Ir dabar, Eliza, už tave kovosiu iki paskutinio kraujo lašo! 

Kas norės tave pagrobti, turės peržengti per mano la- 
voną! 

— O dieve, pasigailėk mūsų! — kukčiodama ištarė Eli- 
za.— Kad tik galėtume išvažiuoti iš šito krašto, daugiau 
mes nieko neprašome! 

Įėjo Rachilė, meiliai paėmė Elizą už rankos ir nusivedė 
prie stalo. Kai visi susėdo, kažkas tyliai pabeldė į duris 
ir įėjo Ruta. 

— Aš trumpam užbėgau,— tarė ji. — atnešiau berniukui 
kojines. Čia trys poros kojinių, šiltų, vilnonių. Ten, Kana- 
doje, labai šalta... Turbūt tu nebijai? — pridūrė jinai, 
eidama aplink stalą prie Elizos. Ruta nuoširdžiai paspaudė 
jai ranką ir įbruko Hariui į rankutę anyžinį pyragaitį.— 
Atnešiau jam ir daugiau tokių pyragėlių... Žinai, vaikai 
visuomet nori valgyti. 

— Dėkui! Jūs tokia gera! — tarė Eliza. | 

— Sėsk, Ruta, kartu vakarienės valgyti, — pakvietė Ra- 
chilė. 

— Ne, jokiu būdu negaliu! Palikau Džoną prie vaiko, 
o orkaitėje sausainiai. Negaliu pasilikti nė valandėlės, 
nes Džonas suskrudins sausainius ir atiduos vaikui visą 
cukrų, kiek tik yra cukrinėje. Jis visuomet taip daro! 
Sudie, Eliza, lik sveikas, Džordžai. Laimingos kelionės! — 
Ir Ruta greitai išėjo. 

Tuoj po vakarienės prie durų privažiavo didelis dengtas 
vežimas. Naktis buvo šviesi ir Žvaigždėta. Finėjas greitai 
nušoko nuo pasostės ir ėmė ruošti vietą savo keleiviams. 
Džordžas išėjo pro duris, apkabinęs Elizą ir nešdamas 
sūnų. Jo žingsniai buvo tvirti, veidas rimtas ir ryžtingas. 
Užpakaly jų ėjo Rachilė ir Simeonas. 

— Išlipkit valandėlei,— pasakė Finėjas sėdintiems ve- 
žime,— aš paruošiu užpakaly vietą moterims ir berniukui. 

— Paimk šias dvi buivolo odas,— tarė Rachilė.— Įtai- 
syk patogiau, nes važiuoti teks visą naktį. 

Džimas iššoko pirmasis ir rūpestingai padėjo išlipti se- 
nai motinai, kuri, įsikibusi į jo ranką, baimingai dairėsi 
aplink, tarsi kas akimirką laukdama persekiotojų. 

— Džimai, ar tavo pistoletai užtaisyti? — tyliu, bet tvir- 
tu balsu paklausė Džordžas. 

— O kaipgi! — atsakė Džimas. 

— Žinai, kas daryti, jeigu jie mus pasivys? 

— Manau, kad žinau, — atsakė Džimas, atstatydamas sa- 
vo galingą krūtinę ir giliai įkvėpdamas oro.— Negi leisiu 
jiems motiną atimti? 

Kol jie kalbėjosi, Eliza atsisveikino su savo gerąja 
drauge Rachile ir, Simeono padedama, įlipo su berniuku 
į vežimą ir atsisėdo užpakaly ant buivolo odų. Paskui pa- 
sodino senutę. Džordžas ir Džimas atsisėdo priešais jas 
ant kietos pasostės, o Finėjas užlipo į priekį. 

— Laimingos kelionės, draugai, — tarė Simeonas. 

— Telaimina jus dievas! — kartu atsakė visi keleiviai. 


Ir vežimas, tratėdamas bei šokinėdamas, nuvažiavo su- 
šalusiu keliu. Dėl dardesio ir kratymo kalbėti buvo ne- 
įmanoma. Vežimas bildėjo pirmyn ilgais tamsiais tarpu- 
miškių keliais, plačiomis, niūriomis lygumomis, kilo į kal- 
vas, leidosi į slėnius — vis tolyn ir tolyn. Vaikas greit 
užmigo ant motinos kelių. Vargšė įsibaiminusi senelė pa- 
lengva nurimo, net Eliza pamiršo visas baimes ir snaus- 
dama užmerkė akis. Finėjas buvo budriausias už visus ir, 
kad Kelias neprailgtų, švilpavo kažkokias linksmas dai- 
neles. 

Bet apie trečią valandą Džordžas išgirdo tolumoje ar- 
tėjantį kanopų bildesį ir alkūne bakstelėjo vežėjui. Finė- 
jas sustabdė arklius ir ėmė klausytis. 

— Turbūt Maiklas,— tarė jis.— Man rodos, kad tai jo 
arklys šuoliuoja. 

Jis nulipo ir susirūpinęs ėmė dairytis. Tolumoje ant 

— Taip, esu tikras, kad tai jis! — pasakė Finėjas. 

Džordžas ir Džimas tučtuojau iššoko iš vežimo. Visi 
Suklusę tylėjo ir žiūrėjo į tą pusę, iš kurios artėjo raite- 
lis. Štai jis nusileido į slėnį ir dingo iš akių, bet kano- 
Pos kaukšėjo greitai, aiškiai ir vis arčiau. Pagaliau jie 
Pamatė raitelį kalvos viršūnėje, iš kur jis jau galėjo iš- 
girsti jų balsą. 

— Taip, tai Maiklas! — pasakė Finėjas ir šūktelėjo: — 
Ei, Maiklai! 

— Finėjau, tai tu? 

— Taip! Kas girdėt? Vejasi? 

— Visai netoli... jų aštuoni ar dešimt, girti... keikiasi 
apsiputoję. .. 

Tuo tarpu vėjelis atnešė silpną šuoliais jojančių arklių 
trepsėjimą. 

— Lipkit, vyrai, lipkit vežiman! — šūktelėjo Finėjas.— 
Jeigu jau teks jums kautis, tai bent nuvešiu truputį to- 
liau! 

Džordžas su Džimu įšoko į vežimą. Finėjas paragino 
arklius, raitelis jojo šalia. Vežimas tratėjo, šokinėjo, be- 
veik skrido per gruodą, bet persekiotojai vis artėjo ir 
artėjo. Išgirdusios triukšmą, moterys baimingai pažvelgė 
laukan ir tolumoje ant kalvos išvydo grupe vyrų, neaiš- 
kiai juoduojančių rausvame brėkštančio dangaus fone. 
Dar viena kalvelė — ir persekiotojai pastebėjo vežimą, ku- 
rio baltas drobinis viršus aiškiai matėsi iš tolo. Vėjas at- 
nešė garsų, džiaugsmingą riksmą. Eliza apmirė ir prispaudė 
vaiką prie krūtinės. Senė meldėsi ir dejavo, o Džordžas 
ir Džimas. iš nevilties spaudė pistoletus. 

Persekiotojai greit artėjo. Vežimas staiga pasuko iš 
kelio, ir pabėgėliai atsidūrė po stačia, išsikišusia uola, 
kylančia virš kalvų viršūnių. Ta vieniša uola niūriai tam- 
savo švintančiame danguje ir tarytum siūlė prieglaudą 
bei išsigelbėjimą. Finėjas gerai žinojo šią vietą, — dar me- 
džiodamas ją buvo suradęs. 

— Lipkite! — sušuko jis, staiga sustabdydamas arklius 
ir nušokdamas nuo pasostės.— Visi greit lipkite lauk ir 
paskui mane į šitą uolą! Maiklai, pririšk savo arklį prie 
vežimo ir važiuok pas Amariją; tegul su savo vyrukais 
skuba į pagalbą. 

Visi žaibiškai šoko iš vežimo. 

— Šen! — tarė Finėjas, čiupdamas Harį.— Bėkit, bėkit 
greičiau ir padėkite moterims, kad neatsiliktų! 

Raginti nereikėjo. Negali nė apsakyti, kokiu greičiu 
visas būrys perlipo pinučių tvorą ir pasileido prie uolos, 
o Maiklas, nušokęs nuo arklio ir pririšęs vadeles prie 
vežimo, sėdo į jį ir nurūko pirmyn. 

— Kopkite į viršų! — šaukė Finėjas, kai jie pasiekė 
uolas ir vis dar žvaigždėto brėkštančio dangaus šviesoje 
Pamatė tarp uolų pramintą takelį — Tai senas mūsų me- 
džioklės urvas. Greičiau į viršų! 

Finėjas bėgo pirmas. Jis nešė vaiką ant rankų ir šoki- 
nėjo per uolas kaip ožys. Paskui jį bėgo Džimas, nešda- 
Mas ant nugaros drebančią, seną motiną, o Džordžas ir 
Eliza neatsiliko nuo jų. 

Raiteliai prijojo pinučių tvorą ir, šaukdami bei keik- 
damiesi, lipo nuo arklių, pasiryžę vytis toliau. Po valan- 
dėlės bėgliai jau buvo prie pat iškyšulio viršūnės. Takas 
ėjo tokiu siauru tarpekliu, jog čia galima buvo žengti 
Uk pavieniui. Šis tarpeklis staigiai baigėsi dideliu, dau- 

giau kaip metro platumo plyšių, už kurio kyšojo kitos 
uolos, stačiais trisdešimties pėdų aukščio skardžiais. Finė- 
jas lengvai peršoko bedugnę ir pasodino berniuką ly- 
gioje aikštelėje, apaugusioje švelniomis, baltomis sama- 
nomis. 

— Šokit! — šaukė jis,— šokit greičiau, kam brangi gy- 
vybė! 

Ir visi, vienas po kito, peršoko plyšį. Didžiulės akme- 
nų nuolaužos sudarė savotišką priedangą, kuri slėpė juos 
nuo apačioje stovinčių. 

— Na štai, mes jau čial — pasakė Finėjas, žvilgtelėjęs 
iš priedangos į persekiotojus, kurie rėkaudami kopė į uo- 
las.— Tegul jie pabando mus pasiekti, jei gali. Tie, kurie 
norės čia pakliūti, turės po vieną pereiti nuo anos uolos 
ant šitos, apšaudomi jūsų pistoletų, ar ne tiesa, vyrai? 

— Taip, — atsakė Džordžas.— O dabar, kadangi tai lie- 
čia tik mus, leiskite kovoti mums vieniems. 

— Neturiu nieko prieš, Džordžai — pasakė Finėjas, 
kramtydamas šilkmedžio lapelį. — Bet manau, kad man ga- 
lima pasigėrėti ta kova. Žiūrėk, jie ten apačioje tariasi 
ir dairosi į viršų kaip vištos, pasiruošusios skristi ant lak- 
tų. Būtų gerai, jeigu patartum jiems pasitraukti, kol dar 
neužskrido; pasakyk gražiuoju, kad nušausi, jeigu kops 
aukštyn. 

Dabar aušra aiškiai nušvietė žmones apačioje. Tai bu- 
vo mūsų seni pažįstami: Tomas Lokeris ir Merksas su 
dviem polismenais ir būriu padaužų, kuriuos už butelį 
degtinės galima pasisamdyti negrams gaudyti. 

— Na, Tomai, dabar jie nepabėgs! — pasakė vienas 
iš jų. 

— Taip, mačiau juos lipant aukštyn, — atsakė Tomas.— 
O štai ir takas. Reikia tik užkopti į viršų. Juk nenušoks 
jie stačia galva žemyn. 

— Bet, Tomai, pasislėpę už uolos, jie gali šaudyti 
į mus,— pasakė Merksas.— Nelabai būtų malonu. 

— Ė-ė! — nusišiepė Tomas.— Tu visad drebi dėl savo 
kailio, Merksai! Nebijok! Negrai per bailūs šaudyti! 

— Nesuprantu, kodėl turėčiau nedrebėti dėl savo kai- 
lio? — pasakė Merksas.— Aš nieko geresnio neturiu, O 
negrai kartais kaunasi kaip padūkę. 

Tuo metu olos viršūnėje pasirodė Džordžas. 

— Kas jūs esate, džentelmenai, ir ko jums reikia? — 
ramiu, aiškiu balsu paklausė jis. 

— Mums reikia pabėgusių negrų! — sušuko Tomas Lo- 
keris.— Ieškome Džordžo Hario, Elizos Haris ir jų sū- 
naus, o be to, Džimo Seldeno ir senės negrės. Su mumis 
yra polismenai, mes turime įsakymą bėglius suimti ir tuoj 
suimsime, girdi? Ar ne tu esi Džordžas Haris, priklausąs 
misteriui Hariui, gyvenančiam Šelbio apygardoje, Kentu- 
kio valstijoje? 

— Taip, aš esu Džordžas Haris. Ir misteris Haris iš 
Kentukio laikė mane savo nuosavybe. Bet dabar esu lais- 
vas žmogus, stoviu laisvoje žemėje ir pareiškiu, kad žmo- 
na ir sūnus taip pat yra mano. Džimas ir jo motina irgi 
čia. Mes turime ginklus savo gyvybei ginti ir ginsimės. 
Jūs galite kopti į viršų, jeigu norite, bet pirmas, priar- 
tėjęs per šūvį nuo mūsų, mirs, ir tokiu būdu mes iššau- 
dysim jus visus iki vieno. 

— Na, užteks, užteks! — pasakė nedidelis storulis, 
žengdamas į priekį ir garsiai nusišnypšdamas.— Jaunuoli, 
jums nedera su mumis taip kalbėti. Mes įstatymo atsto- 
vai. Įstatymas, jėga ir valdžia — viskas mūsų pusėje. Tad 
verčiau pasiduokite geruoju, nes vis tiek galų gale turė- 
site pasiduoti. 

— Labai gerai žinau, kad įstatymas jūsų pusėje ir jėga 
taip pat,— su kartėliu atsakė Džordžas.— Jūs norite pa- 
imti mano žmoną ir parduoti Naujajame Orleane, mano 
Sūnų norite įmesti kaip veršiuką į vergų pirklio užtvarą, 
O senąją Džimo motiną nusiųsti atgal tam niekšui, kuris 
ją mušė ir skriaudė todėl, kad negalėjo skriausti sūnaus. 
Jūs norite Džimą ir mane grąžinti atgal, kad mus plaktų, 
kankintų ir tryptų kojomis tie, kuriuos vadinate šeimi- 
Ninkais. Jeigu jūsų įstatymai leidžia tai daryti, juo di- 
desnė gėda jums ir jiems! Bet jūs nepasieksite mūsų. 
Mes nepripažįstame jūsų įstatymų! Mes nepripažįstame 
Jūsų krašto! Mes stovime čia tokie pat laisvi, kaip jūs, ir 
kovosime už savo laisvę iki paskutinio kraujo lašo! 

Skelbdamas šią nepriklausomybės deklaraciją, Džordžas 
Stovėjo uolos viršūnėje, aiškiai visiems matomas. Jo tam- 

sus veidas buvo nutvieks- 
tas aušros spindulių, 0 juo- 
dose akyse degė pasipikti- 
nimas ir ryžtas. 

Kalbėtojo laikysena, bal- 
sas, akys ir manieros ap- 
stulbino apačioje stovin- 
čius ir privertė juos nu- 
tilti. Drąsa ir ryžtas turi 
savyje kažką, kas priver- 
čia valandėlę nutilti net 
šiurkščiausios prigimties 
žmones. Tik Merksui tai 
nepadarė jokio įspūdžio. 
Jis lėtai užtaisė pistoletą 
ir, kai Džordžas nutilo, šo- 
vė į jį. 

— Vis tiek Kentukyje 
tiek pat bus už jį sumo- 
kėta — už gyvą ar miru- 
sį, — pasakė jis šaltai, 
šluostydamas pistoletą ap- 
siausto rankove. 

Džordžas atšoko atgal, 
Eliza suriko. Kulka pra- 
zvimbė pro pat jo galvą, 
vos palietė žmonos skruos- 
tą ir įsmigo į medi. 

— Nieko, Eliza,— greit 
tarė Džordžas. 

— Geriau būtų, jeigu 
savo kalbas sakytum pa- 
sislėpęs,— tarė  Finėjas.— 
Juk jie tikri niekšai. 

— Na, Džimai,— pasakė 
Džordžas, — patikrinx pl- 
stoletus ir gink šitą pra- 
ėjimą drauge su manim. 
Aš šausiu pirmąjį, kuris 
pasirodys, tu antrąjį ir taip 


toliau. Atmink, negalima eikvoti dviejų šovinių vienam 
žmogui. 

— O kas, jeigu tu nepataikysi? 

— Aš pataikysiu,— šaltai atsakė Džordžas. 

— Puiku! Vyrukas, matyt, tvirto būdo,— sumurmėjo 
Finėjas. 

Merksui iššovus, persekiotojai valandėlę stovėjo nesi- 
ryždami. 

— Man atrodo, kad jūs kažkuriam pataikėt,— tarė vie- 
nas iš jo vyrų.— Girdėjau riksmą. 

— Lipu į.viršų,— tarė Tomas.— Niekad nebijojau neg- 
rų ir dabar neišsigąsiu. Kas eina su manim? — paklausė 
jis, šokdamas ant uolos. 

Džordžas aiškiai girdėjo tuos žodžius. Jis išsitraukė pis- 
toletą, apžiūrėjo jį ir nusitaikė į tą tarpeklio vietą, kur 
turėjo pasirodyti pirmas persekiotojas. 

Vienas drąsiausių iš būrio pasekė Tomą, kiti ėmė kopti 
iš paskos. Užpakaliniai ragino priešakinius. Jie greitai 
artėjo, ir staiga prie angos į tarpeklį pasirodė stambi 
Tomo figūra. 

Džordžas iššovė, kulka pataikė Tomui į šoną, bet ir 
sužeistas jis nesitraukė ir, lyg įsiutęs bulius, klaikiai 
surikęs, peršoko plyšį. 

— Drauguži,— tarė Finėjas, staiga žengęs į priekį ir 
stumdamas jį savo ilgomis rankomis, — tu čia visai ne- 
reikalingas! 

Tomas krito žemyn iš trisdešimt pėdų aukščio į prarają 
pro medžius, krūmus, kelmus, akmenis, kol apsidraskęs, 
stenėdamas atsidūrė pačiame dugne. Jis būtų užsimušęs, 
Jeigu, jam krentant, drabužiai nebūtų užsikabinę už di- 
delio medžio šakų; dėl to sumažėjo kritimo greitis, ir jo 
gyvybė buvo išgelbėta. 

— Viešpatie pasigailėk, juk tai tikri velniai! — sušuko 
Merksas, bėgdamas žemyn daug greičiau negu lipo į viršų. 

Paskui jį galvotrūkčiais pasileido ir kiti, ypač energin- 
gai pūškuodamas dūmė storasis polismenas. 

— Vyrai! — šūktelėjo Merksas.— Apeikit iš kitos pu- 
sės ir paimkit Tomą, o aš josiu pagalbos ieškoti. 

Ir, nekreipdamas dėmesio į draugų šauksmus ir paty- 
čias, Merksas greitai nujojo. Netrukus buvo matyti tolu- 
moje, kaip jis lekia šuoliais. 

— Na ir niekšų esama! — pasakė vienas persekioto- 
jas.— Mes atėjome jam padėti, o jis pabėgo ir paliko mus 
vienus. | 

— Reikia paimti tą vyruką, — pasakė kitas.— Nors, tei- 
sybę sakant, man nelabai rūpi, gyvas jis ar ne. 

Ropomis jie skverbėsi pro kelmus, medžius bei krū- 
mus į tą pusę, kur dejuodamas ir baisiai keikdamasis gu- 
lėjo anas didvyris. , 

— Tu baisiai staugi, Tomai,— tarė vienas.— Ar esi la- 
bai sužeistas? 

— Nežinau. Pakelkite mane. Tik ar galėsit? Prakeiktas 
kvakeris! Jeigu ne jis, būčiau nustūmęs kurį nors iš jų, 
tada tai jie man pašokinėtų!.. 

Draugų padedamas, nukentėjęs didvyris dejuodamas 
sunkiai atsistojo. Laikydami už pažastų, jie nuvedė jį prie 
arklių. 

— Kad tik jūs padėtumėt man aną smuklę pasiekti! ., 
Duokit nosinę ar šiaip ką nors, reikia sustabdyti tą pra- 
keiktą kraujavimą. 

Džordžas pažvelgė pro uolas ir pamatė, kaip jie sten- 
gėsi stambų Tomo kūną užkelti ant balno. Po kelių ne- 
pavykusių bandymų Tomas susvyravo ir sunkiai dribo 
ant žemės. 

— Nejaugi jis mirė? — sušuko Eliza, drauge su kitais 
stebėjusi, kas darėsi apačioje. 

— Ko čia jaudintis? — tarė Finėjas. — Taip jam ir 
reikia! 

Bet staiga pridūrė: 

—Dievaži, atrodo, kad jie ketina jį palikti. 

Tai buvo tiesa. Truputį pasitarę ir padvejoję, perse- 
kiotojai sėdo ant arklių ir nujojo. 

Kai jie išnyko iš akių, Finėjas tuojau sukruto. 

— Leiskimės žemyn ir paėjėkime pėsti — pasakė jis— 
Aš pasiunčiau Maiklą pagalbos ir liepiau grįžti su vežimu 
atgal, bet manau, kad mums geriau eiti jo pasitikti. Duok 
dieve, kad jis greičiau grįžtų! Dar anksti, ir keleivių bus 

nedaug. Mums beliko ne daugiau kaip dvi mylios. Jei ne 
toks blogas kelias, jie niekad nebūtų mūsų paviję. 

Priėję pinučių tvorą, jie tolumoje pamatė atvažiuojantį 
savo vežimą, kurį lydėjo dar keli raiti vyrai. 

— O, štai ir Maiklas, ir Stivenas, ir Amarija! — džiaugs- 
mingai sušuko Finėjas.— Dabar mes išgelbėti! 

— Tai sustokime,— tarė Eliza,— ir padėkime tam ne- 
laimingajam. Jis taip baisiai dejuoja. 

— Pakelkime jį ir paguldykime į vežimą,— tarė Džor- 
džas. | 

— Ir palikime kvakeriams slaugyti! — pasakė Finė- 
jas.— Nieko sau! Pagaliau man vis tiek, darykit, kaip 
norit. Tik leiskite man jį apžiūrėti. 

Ir Finėjas, kuris, gyvendamas miško gilumoje ir būda- 
mas medžiotojas, šiek tiek nusimanė apie chirurgiją, atsi- 
klaupė prie sužeistojo ir ėmė įdėmiai jį apžiūrinėti. 

— Merksai,— tarė Tomas silpnu balsu,— tai tu, Merk- 
sai? 

— Ne, drauguži, aš ne Merksas— pasakė Finėjas— 
Merksas tavimi nesirūpina. Gelbsti savo kailį. Jis jau se- 
niai nujojo sau. 

— Tada man galas! — pasakė Tomas.— Niekšingas, bai- 
lus šuo paliko mane mirti vieną! Mano vargšė senelė mo- 
tina visad man sakydavo, kad taip ir bus. 

— Klausykit, ką tas vargšas kalba. Jis turi motiną! — 
pasakė senoji negrė.— Man jo gaila. 

— Ramiau, ramiau, nesispardyk ir neniurnėk, draugu- 
ži, — kalbėjo Finėjas, kai Tomas krūptelėjo iš skausmo ir 
bandė atstumti jo ranką.— Bus blogai, jeigu nesustabdy- 
siu tau kraujo. 

Ir Finėjas iš nosinės ir iš to, ką turėjo kiti, ėmė da- 
ryti tvarsčius. 

— Tu nustūmei mane žemyn? — silpnu balsu pasakė 
Tomas. 

— Žinoma. Jeigu būčiau to nepadaręs, pats būtum mus 
Nustūmęs,— pasakė Finėjas, pasilenkęs ir rišdamas tvars- 
t.— Tuoj, tuoj, tik leisk man aprišti. Mes tau nieko blo- 
ga nedarysime. Nuvešim pas žmones, kur būsi slaugomas, 
kaip savo motinos namuose. 

Tomas sudejavo ir užsimerkė. 

Tokie žmonės kaip jis, netekdami kraujo, netenka ir 
drąsos. Visai nebeturėdamas jėgų, šis žaliūkas tikrai at- 
rodė apgailėtinai. 

Tuo metu privažiavo vežimas. Iš jo buvo iškeltos pa- 
sostės, patiestos keturgubai sudėtos buivolų odos, ir keturi 
vyrai vargais negalais paguldė ant jų sunkų Tomo kūną. 
Jis neteko sąmonės. Senoji negrė, kuriai buvo labai jo 
gaila, atsisėdo šalia ir padėjo jo galvą sau ant kelių. 
Eliza, Džordžas ir Džimas irgi šiaip taip įsitaisė, ir Visi 
nuvažiavo. 

— Kaip jo žaizda? — paklausė Džordžas, sėdėdamas ša- 
lia Finėjaus. 

— Žaizda gana gili, bet kaulas nepaliestas. Žinoma, tas 
kritimas neišėjo jam į naudą. Jis neteko daug kraujo ir 
nusilpo. Na, visa tai praeis ir galbūt jį šio to išmokys. 

— Ką gi mes veiksime su šiuo nelaiminguoju? — pa- 
klausė Džordžas. 

— Nuvešime pas Amariją. Ten yra Stiveno senelė, var- 
du Dorkas. Ji nuostabi slaugė. Puikiai slaugo ligonius ir 
dargi labai noriai. Gali nesirūpinti, maždaug po dviejų 
savaičių jis pasveiks. 

Po valandos vežimas privažiavo puikią fermą, kur iš- 
vargę keleiviai gavo sočius pusryčius. Tomą Lokerį at- 
sargiai paguldė į tokią minkštą ir švarią lovą, kokioje 
jis dar niekad savo gyvenime nebuvo gulėjęs. Jo žaizda 
rūpestingai perrišta, ir jis gulėjo. kaip nuvargęs vaikas, 
čia užsimerkdamas, čia vėl atsimerkdamas ir žiūrėdamas 
į baltas langų užuolaidas bei tyliai aplink jį vaikščiojan- 
čius Žmones. 


XVIII skyrius 
MIS OFELIJOS RŪPESČIAI IR PAŽIŪROS 


Sen Kleras itin nerūpestingai ir atsainiai elgėsi su pini- 
gais. Iki šiol viską tvarkydavo ir pirkdavo Adolfas, kuris 
buvo toks pat nerūpestingas kaip ir jo šeimininkas, ir jie 
abu neapdairiai švaistė pinigus. Tomas, kuris per daugelį 
metų buvo įpratęs šeimininko turtą saugoti kaip savąjį, 

su širdgėla žiūrėjo į tokį išlaidumą ir kartais užuomino- 
mis pareikšdavo savo nuomonę. 

| Pradžioje Sen Kleras tik retkarčiais pavesdavo jam at- 
likti kokius nors reikalus, bet, nustebintas jo sveikos nuo- 
vokos ir praktinių gabumų, vis daugiau ir daugiau ėmė 
Juo pasitikėti, kol pagaliau pavedė jam tvarkyti visus na- 
mų ūkio reikalus. 
„ Ne ne, Adolfai,— pasakė jis vieną dieną, pastebė- 
jęs, jog Adolfas smarkiai susirūpino, kad jo galia slysta 
iš rankų, — palik Tomą ramybėje. Tu perki, ką tik įsigei- 
di, o Tomas žiūri, kiek kas kaštuoja. Ir jeigu mes ne- 
leisime kam nors kitam tų reikalų tvarkyti, tai pagaliau 
subankrutuosime, 

Nerūpestingasis šeimininkas Tomu taip pasitikėjo, jog 
duodavo jam: ninigus, visai nežiūrėdamas, ir įsikišdavo 
grąžą į kišenę neskarčiuodamas. Tomas galėjo lengvai 
susigundyti ir pradėti sukčiauti. Lin „<r-nrastąs sąžinin- 
gumas sulaikydamo jį nuo to. Ir juo didesnis jami 1-2. 
rodomas pasitikėjimas, juo skrupulingiau ir sąžiningiau 
jis atlikdavo savo pareigas. 

Tomas gerbė ir tėviškai rūpinosi savo linksmu, lengva- 
būdžiu, gražiu bei jaunu šeimininku. 

Bet kas gali aprašyti nesuskaitomus mis Ofelijos var- 
gus, jai ėmus šeimininkauti šiuose Pietų krašto namuose? 
Mari Sen Kler buvo tingi ir vaikiškai nerūpestinga, ir, 
žinoma, sunku buvo tikėtis, kad jos tarnai būtų kitokie, 
Pasakodama mis Ofelijai apie netvarką, kurią ji rasianti 
namuose, Mari sakė teisybę, nors ir nurodė ne tuos kai- 
tininkus. 

Pirmą šeimininkavimo dieną mis Ofelija atsikėlė ket- 
virtą valandą ryto ir, apsiruošusi savo kambary, kurį pati 
tvarkydavo nuo pat atvažiavimo dienos, nors tuo labai 
stebėjosi kambarinė, ji ryžosi atakuoti namų sandėlius 
bei spintas, kurių raktus jau turėjo. 

Tą diėną buvo griežtai patikrinti sandėliai, baltinių 
spintos, bufetai, kur stovėjo porcelianas, o taip pat VII- 
tuvė ir rūsys. Visos uoliai slepiamos paslaptys iškilo aikš- 
tėn ir sujaudino tuos, kurie valdingai šeimininkavo vir- 
tuvėje bei kambariuose, ir sukėlė jų pasipiktinimą „tomis 
ledėmis iš Šiaurės"! 

Senoji Dina, vyriausioji virėja ir didis virtuvės autori- 
tetas, baisiausiai niršo, laikydama šią reviziją įsibrovimu 
į jos valdas. 

Dina buvo labai savotiško . charakterio, ir būtų jai pa- 
daryta skriauda, Jeigu skaitytojas nieko apie ją nesuži- 
notų, Iš prigimties ji buvo nepamainoma virėja, lygiai 
kaip ir teta Chloja,— negrai iš viso turi didelių kulina- 
Inių gabumų. Bet teta Chloja, gyvendama rūpestingai 

= ko 5 tikra modernių filosofų grupė, Dina 

ogiką ir bet kokią sveiką nuovoką ir visuomet 
remdavosi tik savo nuojauta. Šioje srityje ji Pivo nener- 
kalbama. Jokie įrodinėjimai arba A*ž' R 0 AS 
jos įtikinti, kad yra Laoso arauskinimai negalėdavo 
jos pasieimis KIas yra Elas nors kitas būdas, geresnis už 
Liao liKtąjį, ir kad galima bent kiek kitaip tą ar kitką 
padaryti. Senoji šeimininkė, Mari motina, viską jai leido, 
ir „mis Mari“, kaip Dina visuomet vadindavo savo jau- 
nąją šeimininkę, net jai ištekėjus, irgi geriau sutikdavo 
nusileisti, negu kovoti. Todėl Dinos valdžia buvo neri- 
bota. Be to, ji visada laimėdavo dar ir todėl, kad žodžiais 
mokėjo būti paslaugi, o darbais nepaprastai valdinga ir 
užsispyrusi. 

Dina ypatingai gabiai atsikalbinėdavo ir visada likdavo 
teisi. Ji buvo įsitikinusi, kad virėja negali apsirikti. O Pie- 
tų kraštuose virėja suranda čia pat daugybę galvų ir pe- 
čių, ant kurių gali suversti visus savo nepasisekimus bei 
nusižengimus, pati likdama nekalta. Jeigu prastai nusi- 
sekdavo kuris pietų patiekalas, tam atsirasdavo penkias- 
dešimt neginčijamų priežasčių ir penkiasdešimt kaltųjų, 
kuriuos Dina be pasigailėjimo imdavo barti. 

Beje, tik labai retai Dinai kas nepasisekdavo. Nors daž- 
niausiai ji darydavo viską atvirkščiai, niekuomet nežiūrė- 
dama nei laiko, nei vietos, nors jos virtuvė paprastai 
atrodydavo taip, lyg būtų praūžęs uraganas, nors kiek- 
vienas virtuvėje naudojamas daiktas turėdavo tiek padė- 
jimo vietų, kiek metai dienų, vis dėlto, jei tik šeimi- 
ninkams užtekdavo kantrybės sulaukti, kol ją pagaus 

įkvėpimas, jiems būdavo paduodami pietūs taip puikiai 
pagaminti, jog net reikliausias žinovas nebūtų galėjęs 
nieko prikišti. - 

Atėjo metas virti pietus. Dina, kuriai reikėdavo daug 
laiko viską apsvarstyti ir pailsėti, sėdėjo virtuvėje ant 
žemės ir rūkė trumpą storą pypkelę. Ji rūkydavo ją kiek- 
vieną kartą, kai laukdavo įkvėpimo. 

Aplink ją sėdėjo daugybė negriukų, kurių taip gausu 
kiekviename ūkyje Pietuose. Jie aižė žirnius, skuto bul- 
ves, pešė paukščius ir dirbo kitus paruošiamuosius dar- 
„bus. Dina kartkartėmis liaudavosi mąsčiusi ir kumštelė- 
davo kurį nors jaunąjį padėjėją arba pokštelėdavo jam 
per galvą šalia gulinčiu šaukštu pudingui. Žodžiu, ji griež- 
tai valdė šias garbanotas galvas. Užaugusi tokioje siste- 
moje, ji ir pati dabar stengėsi tą sistemą palaikyti. 

Mis Ofelija, įvesdama naują šeimininkavimo tvarką, 
apžiūrėjo visus namus ir pagaliau įėjo į virtuvę. Dina iš 
įvairių šaltinių jau buvo girdėjusi apie naujas atmainas 
ir mintimis pasiryžo imtis gynimosi taktikos, laikytis se- 
nos tvarkos, nepaisyti naujų taisyklių, bet ir nestoti į at- 
virą kovą. 

Virtuvė buvo erdvi, grįsta plytomis. Vienoje pusėje 
stovėjo didelis senoviškas židinys. Sen Kleras veltui sten- 
gėsi įtikinti Diną pakeisti jį patogia, modernia virykle. 
Dina buvo neperkalbama. 

Pirmą kartą grįžęs iš Šiaurės, Sen Kleras, susižavėjęs 
dėdės virtuvės įrengimais ir idealia tvarka, ir savajai 
virtuvei nupirko indams spintas, bufetus bei įvairių kito- 
kių daiktų, vildamasis, kad tai padės Dinai jos valdose 
įvesti tvarką. Bet jis būtų galėjęs visa tai nupirkti kad 
ir voverei arba šarkai — rezultatai būtų buvę lygiai tokie 
pat. Juo daugiau buvo spintų, stalčių, juo daugiau Dina 
turėjo vietos slėpti seniems skudurams, šukoms, suavė- 
tiems batams, kaspinams, nutriušusioms dirbtinėms gėlėms 
ir kitiems daiktams, kurie džiugindavo jos širdį. 

Kai mis Ofelija įėjo į virtuvę, Dina nė nepajudėjo iš 
vietos, kur ramiausiai teberūkė, vogčiomis dirsčiodama 
į naująją šeimininkę, bet apsimesdama stebinti savo pa- 
dėjėjų darbą. 

Mis Ofelija ėmė atidarinėti stalčius. 


— Ką laikai šiame stalčiuje, Dina? — paklausė jinai. 

— Kas tik pakliūva, ponia, — atsakė Dina. 

Taip iš tikrųjų ir buvo. Pirmiausia mis Ofelija ištraukė 
iš stalčiaus raštuotą plonos drobės krauju suterštą stal- 
tiesę, į kurią, matyt, buvo vyniojama mėsa. 

— Kas tai, Dina? Nejaugi mėsą vynioji į geriausias 
savo. ponios staltieses? 

— O dieve, ponia, aišku, kad ne! Tik mat pritrūko 
rankšluosčių, tai ir paėmiau šią staltiesę. Aš atidėjau ją 
skalbti, štai kodėl ji atsidūrė šiame stalčiuje. 

— „Išgverimas!“— tarė sau mis Ofelija, vis tebesiraus- 
dama stalčiuje, kuriame dar rado trintuvę muškato riešu- 
tams, du ar tris muškato riešutus, maldaknygę, keletą 
nešvarių nosinių, verpalus, pradėtą mezginį, tabaką ir 
pypkę, keletą sausainių, dvi paauksuotas porcelianines 
lėkšteles su kažkokiu tepalu, senus batus, gabaliuką fla- 
nelės, kurioje buvo rūpestingai suvyniotos kelios galvu- 
tės smulkių svogūnų, keletą damastinių servetėlių, keletą 
šiurkščių rankšluosčių, virvę, adatą ir kelis perplėštus 
pakelius, iš kurių į stalčių buvo pribyrėję džiovintų kvap- 
nių žolelių. 

— Kur tu laikai muškato riešutus, Dina? — paklausė 
mis Ofelija, o iš jos veido buvo matyti, kad ji vos tram- 
do pyktį. 

+ — Kur pakliūva, ponia. Keli jų guli sudaužytame puo- 
delyje, o keli ana ten, tame stalčiuje. 

— Štai keli jų čia, trintuvėje— pasakė mis Ofelija, 
išimdama juos. | 

— Nejaugi? O taip, aš juos ten šįryt padėjau — mėgs- 
tu, kad viskas būtų čia pat, — pasakė Dina.— Ei, Džekai! 
Ko nedirbi? Aš tave tuoj! ..— pridūrė ji, šaukštu bakstelė- 
dama nusikaltėlį. 

— O kas čia? — paklausė mis Ofelija, išimdama lėkšte- 
lę su tepalu. 

— Tai mano tepalas plaukams. Aš padėjau jį čia, kad 
būtų arčiau. 

— Ir tam reikalui vartoji geriausias savo šeimininkės 
lėkšteles? 

— O, matote, aš labai skubėjau... Kaip tik šiandien 
ketinau jį perdėti į kitą indą. 

— O kam šies dvi damastinės servetėlės? 

— Aš jas padėjau čia šįryt, norėdama atiduoti iš- 
skalbti. 

— Argi neturi vietos nešvariems skalbiniams dėti? 

— Misteris Sen Kleras nupirko didelę skrynią, bet aš 
mėgstu ant jos minkyti tešlą sausainiams, statyti kai ku- 
riuos daiktus; nepatogu dangtį atidarinėti. 

— O kodėl neminkai tešlos ant stalo? 

— Ką jūs, ponia! Stalas amžinai apkrautas nešvariais 
indais ir kitais įvairiais daiktais. Visai nebūna laisvos 
vietos. : 

— Indus reikia suplauti ir nuimti nuo stalo. 

— Suplauti indus?! — garsiai sušuko Dina, iš pykčio 
nebesivaldydama.— Aš norėčiau žinoti, ką ledė supranta 
apie darbą? Jeigu gaiščiau laiką, plaudama indus, tai 
kada šeimininkai pietus gautų? Mis Mari niekad man to 
neliepdavo! 

— Na, gerai, o svogūnai kaip čia pateko? 

— Ak, štai kur jie! — sušuko Dina— Buvau užmiršusi, 
kur juos padėjau. Tai ypatingi svogūnai, kuriuos saugo- 
jau, norėdama šiandien įdėti į troškinamą mėsą, ir užmir- 
šau, kad suvyniojau juos į šitą seną flanelę. 

Mis Ofelija ištraukė pakelius, kuriuose buvo kvapnio- 
sios žolelės. 

— Aš pageidaučiau, kad ponia jų neliestų. Mėgstu ži- 
noti, kur kas guli, — gana ryžtingai pasakė Dina: 

— Bet pakeliai perplėšti! 

— Užtat iš jų patogu berti, — pasakė Dina. 

— Juk matai, kad pilnas stalčius pribyrėjęs! 

— Žinoma, kas gi čia nuostabaus, jeigu jūs viską taip 
išrausėt. Ponia pati tas žoleles ir išbėrėt,— tarė Dina, ei- 
dama prie stalčiaus.— Eitumėt į savo kambarį ir palauk- 
tumėt, kol ateis mano tvarkymosi diena, viskas būtų kaip 
reikiant, bet aš nieko negaliu daryti, kai ponia vaikšto 
čia ir kliudo. O tų, Semai, kam duodi vaikui cukrinel 
Jeigu nesiliausi, aš tave tuoj pamokysiu! 

— Aš viską peržiūrėsiu ir sutvarkysiu virtuvėje kartą 
visam laikui, Dina, ir, tikiuosi, kad tu laikysiesi tvarkos. 

— O dieve, mis Felija! Tai ne ledės darbas! Aš nie- 
kad nesu mačiusi, kad ledė terliotųsi virtuvėje! Nei mano 

senoji šeimininkė, nei mis Mari niekad to nedarydavo, ir 
jums čia nėra jokio reikalo dirbti, — ir Dina pasipiktinusi 
ėmė vaikščioti, o mis Ofelija tuo metu dėliojo, rinko in- 
dus, pylė cukrų iš daugybės cukrinių į vieną, rūšiavo 
servetėles, staltieses, rankšluosčius, kuriuos reikėjo skalbti. 
Ji mazgojo, šluostė ir tvarkė viską pati savo rankomis ir 
taip greitai ir mikliai, jog net Dina stebėjosi. 

— Na, jeigu visos Šiaurės ledės taip dirba, tai jos ap- 
skritai nėra ledės! — pasakė Dina savo padėjėjams, kai 
mis Ofelija negalėjo išgirsti. — Kai ateina metas, aš ir pati 
viską sutvarkau. Nenoriu, kad ledė čia landžiotų, kliu- 
dytų ir slėptų man daiktus, kurių paskui negalėsiu rasti. 

Reikia pripažinti, kad Diną kartais apimdavo švaros ir 
tvarkos karštligė, ir jinai imdavo viską iš pagrindų tvar- 
kyti ir perdirbinėti, sakydama, kad „atėjo ruošos metas". 
Tuomet ji labai įnirtingai imdavo versti aukštyn kojo- 
mis visus stalčius, sandėlius ir padarydavo dar didesnę 
netvarką. Paskui užsirūkydavo pypkę, neskubėdama ei- 
davo per virtuvę, viską apžiūrinėdama, ir jauniesiems 
savo padėjėjams liepdavo valyti alavinius indus, keletą 
valandų virtuvėje viešpataudavo didžiausias sąmyšis. 
Į visus klausimus ir pastabas ji ramių ramiausiai atsaky- 
davo, kad tai esanti „ruoša“ ir kad ji norinti įpratinti 
jaunuomenę „laikytis tvarkos“. Dina buvo įsitikinusi, kad 
ji pati esanti tvarkos įsikūnijimas, o visą netvarką kelią 
numazgoti, o visa kita sukišta į pakampes, Dina apsivilk- 
davo puošnią suknelę, pasijuosdavo švarią prijuostę, už- 
sidėdavo aukštą ryškios spalvos Madraso turbaną, o savo 
padėjėjus išprašydavo, kad jie neprišnerkštų virtuvės. Ir 
šitie periodiški švaros priepuoliai sudarydavo visiems na- 
miškiams didelių nepatogumų; mat. Dinai taip patikdavo 
išblizginti indai, jog jinai jokiu būdu nenorėdavo jais 
naudotis, bent jau kol atslūgdavo „ruošos“ įkarštis. 

Mis Ofelija per kelias dienas iš pagrindų pertvarkė vi- 
sus namus. Bet jos pastangos paveikti tarnus buvo bergž- 
džios. 

Vieną vakarą, kai mis Ofelija buvo virtuvėje, negriu- 
kai ėmė šaukti: 

— O, štai ateina Pru ir niurzga kažką kaip visuomet! 

Aukšta, prakauli negrė įėjo į virtuvę. Ant galvos ji 
nešė pintinę su sausainiais ir karštais pyragaičiais. 

— O, Pru! Vėl pas mus atėjai? — pasakė Dina. 

Pru veidas buvo nepaprastai niūrus, o balsas piktas, 
erzlus. Ji pastatė pintinę ant žemės, atsitūpė ir, atsirė- 
musi alkūnėmis į kelius, tarė: 

— O dieve! Kad tik greičiau numirčiau! 

— Kodėl tu nori mirti? — paklausė mis Ofelija. 

— Tada daugiau nebesikankinčiau,— kimiu balsu atsa- 
kė moteris, nepakeldama akių nuo žemės. 

— Kas tave verčia gerti, Pruė — paklausė gaši kam- 
barinė kvarteronė, skambtelėjusi koralų auskarais. 

Moteris niūriai ir nepatenkinta pažvelgė į ją. 

— (Gal ir tu kurią nors dieną imsi gerti. Norėčiau tada 
tave matyti, norėčiau matyti! Tu džiaugtumeis kiekvienu 
gurkšneliu degtinės taip kaip ir 
aš... kad tik galėtum pamiršti 
savo vargą. 

— Eikš, Pru,— tarė Dina— 
parodyk savo pyragaičius. Po- 
nia tau sumokės už juos. 

Mis Ofelija paėmė porą de- 
šimčių pyragaičių. 

— Ten ant lentynos, sename 
sukultame ąsotyje, dar yra ke- 
li kuponai, — pasakė Dina.— Ei, 
Džekai, palypėk ir paduok juos. 

— Kuponai? Kam gi jie Iei- 
kalingi? — paklausė mis Ofelija. 

— Mes perkame šiuos kupo- 
nus iš jos šeimininko, o ji mums 
duoda už juos pyragaičių. 

— O paskui: jis suskaičiuoja 
pinigus ir kuponus, kai pareinu 
nhamo,— įterpė Pru,— ir, jeigu 
šuUmMma nesutampa, mirtinai ma- 
ne muša už tai. 

— Taip tau ir reikia,— pasa- 


kė smarkioji kambarinė Džeinė,— jeigu imi šeimininko 
pinigus ir prageri juos. Juk ji geria, mis Ofelija. 

— Ir gersiu! Kitaip negaliu gyventi! Turiu gėrti ir 
užmiršti savo skausmą. | 

— Tu labai bloga ir kvaila,— pasakė mis Ofelija.— 
Vagi šeimininko pinigus, kad pati save paverstum gy- 
vuliu. 

— Teisingai, ponia. Bet aš ir toliau taip darysiu, dary- 
siu. O dieve! Kad tik greičiau galėčiau numirti. Numirti 
ir daugiau nebesikankinti! 

Senė lėtai ir sunkiai išsitiesė ir vėl užkėlė pintinę ant 
galvos. Bet, prieš išeidama, ji pažvelgė į merginą, kuri 
vis dar stovėjo, puikuodamasi auskarais. 

— Manai, kad esi labai graži su tais auskarais? Džiau- 
giesi, purtai galvą ir šaudai akim! Palauk, pagyvensi, 
pasensi kaip ir aš, ir būsi tokia pat vargšė, niekam ti- 
kusi. Duok dieve, kad būtum tokia kaip aš. Tada ir tu 
gersi, oi gersi! Ir visi sakys: „Taip tau ir reikia..." Oi oi! 

Ir, piktai sudejavusi, ji išėjo iš virtuvės. 

Mūsų draugas Tomas, kuris buvo virtuvėje ir girdėjo 
pasikalbėjimą su senąja Pru, nusekė paskui ją į gatvę. 
Jis matė, kaip jinai ėjo dejuodama. Pagaliau ji pastatė 
savo pintinę ant vieno slenksčio ir ėmė rištis seną, nu- 
šiurusią skarą, kuri dengė jos pečius. 

— Duok panėšėsiu tavo pintinę,— su užuojauta pasa- 
Kė Tomas. 

— Kam? — paklausė moteris.— Pagalbos man nereikia. 

— Tu, rodos, sergi, esi kažkuo susirūpinusi, ar šiaip 
kas? — paklausė Tomas. 

— Aš nesergu! — trumpai atšovė moteriškė. 

— Kaip aš norėčiau,— tarė Tomas, rimtai žiūrėdamas 
į ją —kad tu manęs paklausytum ir liautumeis gėrusi. 
Argi nesupranti, kad žudai savo sveikatąė.. Iš kur tu? 

— Iš Kentukio. Mane laikė vienas Žmogus, kad aš gim- 
dyčiau ir auginčiau vaikus, kuriuos jis vėliau užaugusius 
parduodavo. Pagaliau jis ir mane pardavė vergų pirkliui. 
O šis pardavė šeimininkui, pas kurį dabar gyvenu. 

— Kam gi tu geri? 

— Kad numalšinčiau savo skausmą. Kai mane čia at- 
vežė, aš pagimdžiau kūdikį. Maniau, kad galėsiu jį uUž- 

auginti, nes šeimininkas neprekiavo žmonėmis. Kūdikis 
buvo žvalus, linksmas! Ir šeimininkė, kaip atrodė, taip 
pat iš pradžių juo rūpinosi. Jis niekad nerėkdavo, buvo 
riebus, ramus. Bet šeimininkė susirgo, ir aš ėmiau ją 
slaugyti. Beslaugydama ir pati susirgau drugiu, ir man 
dingo pienas. Kūdikis taip sulyso, jog liko vieni kaulai 
ir oda, o šeimininkė nesutiko pirkti jam pieno. Ji nė 
girdėti nenorėjo, kai sakydavau jai, kad nebeturiu pieno. 
Liepė maitinti jį tuo, ką visi valgo. O kūdikis dar labiau 
sulyso ir rėkė, rėkė dieną ir naktį, ir nukankino visus. 
Šeimininkė tiesiog pakvaišo nuo to riksmo, ji vis saky- 
davo, jog tai esanti tikra dievo bausmė. Ji norėjo, kad 
jis numirtų, ir neleisdavo man būti prie jo naktį. Saky- 
davo, kad vaikas trukdąs man miegoti, o aš po to nega- 
linti dirbti. Ji privertė mane miegoti jos kambaryje, o 
kūdikį nešdavo į palėpę, ir jis ten rėkdavo rėkdavo, kol 
vieną naktį mirė. Taip jis mirė, o aš ėmiau gerti, kad 
nustelbčiau jo riksmą, kuris iki šiol dar skamba mano 
ausyse. Taigi, ėmiau gerti, ir gersiu ligi mirties. 

Ir ji dejuodama užsikėlė ant galvos pintinę ir niūriai 
nužingsniavo toliau. 


XIX skyrius 
TĘSINYS PIRMESNIOJO 


Po kelių dienų Pru pyragaičius atnešė kita moteris. 
Mis Ofelija buvo virtuvėje. 

— Dieve! — sušuko Dina.— Kas atsitiko Pru? 

— Pru daugiau nebeateis,— paslaptingai atsakė moteris. 

— Kodėl? — paklausė Dina.— Ar ji mirė? 

— Mes gerai nežinome. Ji rūsy,— atsakė moteris, 
žvilgčiodama į mis Ofeliją. 

Mis Ofelija paėmė pyragaičius, o Dina palydėjo mo- 
terį ligi durų. 

— Vis dėlto, kas gi atsitiko Pru? — paklausė ji. 

Moteris, nors ir labai norėjo kalbėti, bet atsakė nedrą- 
siai, paslaptingu balsu: 

— Na, gerai, pasakysiu, bet tu niekam nepasakok. Pru 

vėl pasigėrė, ir jie uždarė ją rūsy visai dienai; aš 
girdėjau, kaip jie sakė, kad ją užpuolė musės, ir 
ji mirė! 

Dina kilstelėjo rankas į viršų ir atsigręžusi pamatė ša- 
lia savęs Evangeliną. Didelės, susimąsčiusios jos akys bu- 
vo išgąstingai išplėstos, lūpose ir skruostuose - nė lašelio 
kraujo. 

"— O viešpatie! Mis Eva tuoj apalps! Kam mes leidome 
jai klausytis tokio pokalbio? Jos tėvai mums galvą 
nusuks! 

— Aš neapalpsiu, Dina, — tvirtai atsakė mergaitė.— Ir 
kodėl man negalima girdėti? Vargšei Pru buvo sunkiau 
kankintis, negu man tai girdėti. 

— Tokioms švelnioms, jautrioms mergaitėms kaip jūs 
nedera klausytis tokių dalykų! 

Eva vėl atsiduso ir lėtais žingsniais ėmė kopti laiptais 
aukštyn. 

Mis Ofelija susijaudinusi paklausė, kas atsitiko Pru. 
Plepi Dina viską jai kuo smulkiausiai papasakojo, o To- 
mas dar pridūrė, ką buvo girdėjęs iš pačios Pru. 

— Šlykšti istorija! Koks siaubas! — sušuko mis Ofelija, 
įeidama į kambarį, kuriame Sen Kleras gulėdamas skaitė 
laikraštį. 

— Kokį dar nusikaltimą jūs išaiškinote? — paklausė jis. 

— Kokį nusikaltimą? Senąją Pru mirtinai nuplakė! — 
pasakė mis Ofelija ir smulkiai papasakojo visą istoriją, 
negailėdama spalvų labiausiai jaudinančioms vietoms. 

— Aš taip ir maniau, kad anksčiau ar vėliau taip 
bus,— pasakė Sen Kleras, toliau skaitydamas laikraštį. 


— Taip ir manėt... Nejaugi neketinate ką nors dary- 
ti? — šūktelėjo mis Ofelija.— Paduokit skundą! Argi čia 
nėra kam įsikišti į panašius reikalus? 

— Paprastai manoma, kad savininko suinteresuotumas 
išlaikyti vergą gyvą yra pakankama garantija negrui. 
O jei žmonės bevelija žudyti savo nuosavybę, tai aš ne- 
žinau, kas čia galima būtų padaryti. Atrodo, kad ši varg- 
šė buvo vagilė ir girtuoklė, todėl, žinoma, ji negalėjo ti- 
kėtis ypatingos šeimininkų malonės, 

— Bet juk tai žiauru! Tai baisu, Ogiustenai! 

— Mano brangioji pussesere, ne aš sukūriau šią tvar- 
ką ir ne aš galiu ją pakeisti; jei galėčiau, pakeisčiau. Bet 
juk beširdžiai, žiaurūs žmonės visada elgiasi beširdiškai 
ir Žiauriai. Ką gi aš galiu padaryti? Jų valdžia yra abso- 
liuti. Jie yra neatsakingi despotai. Kištis būtų bergž- 
džia, nes nėra jokio įstatymo, kuris šiuo atveju gintų 
negrus. Geriausia, ką mes galime padaryti, tai užsi- 
kimšti ausis, užsimerkti ir leisti vergvaldžiams daryti, ką 
jie nori. Tai mums vienintelė išeitis. 

— Kaip jūs galite užsikimšti ausis ir užsimerkti? Kaip 
galite nematyti tokių niekšybių? 

— Mano brangioji, ko gi jūs norite? Negrai — tamsūs, 
užguiti padarai, atiduoti visiškai ir nekontroliuojamai val- 
džiai bukapročių žmonių — jų mūsų tarpe dauguma,— 
kurie yra tokie neišmanėliai, jog net nemoka žiūrėti savo 
interesų. Kas belieka garbingam, kilniam žmogui, gyve- 
nančiam tokioje bendruomenėje? Tik užsimerkti, tapti 
kietaširdžiu. Aš juk negaliu nupirkti visų nelaimingųjų 
negrų! Negaliu tapti keliaujančiu riteriu ir kovoti su 
kiekviena mūsų mieste daroma blogybe. Daugių daugiau- 
sia, ką galiu padaryti — tai nesielgti taip kaip kiti. 

Švelnus Sen Klero veidas valandėlę apsiniaukė. Jis at- 
rodė susierzinęs, bet staiga vėl nusišypsojo ir pasakė: 

— (Gana, pussesere, nežiūrėkite į mane taip priekaištin- 
gai. Jūs praskleidėte tik kraštelį užuolaidos ir pamatėte, 
kas darosi pasaulyje. Jei mes būsime smalsūs ir norė- 
sime pamatyti visas gyvenimo blogybes, mums tam nepa- 
kaks širdies. Tai tas pat, ką žiūrėti iš perdaug arti į vi- 
sas smulkmenas Dinos virtuvėje. 

Sen Kleras vėl atsigulė ir ėmė skaityti laikraštį. 

Rūsti ir pasipiktinusi, mis Ofelija atsisėdo ir išsiėmė 
savo mezginį. Ji atkakliai mezgė, bet jos krūtinėje kaž- 
kas kunkuliavo. Pagaliau ji nebeištvėrė ir sušuko: 

— Turiu jums pasakyti, Ogiustenai, kad negaliu su tuo 
sutikti taip kaip jūs. Mano nuomone, labai šlykštu ginti 
tokią sistemą. 

— Apie ką jūs kalbate? — paklausė Sen Kleras, pa- 
žvelgęs į ją.— Vėl apie tą patį? 

— Sakau, kad šlykštu yra ginti tokią sistemą! — pa- 
kartojo mis Ofelija, vis labiau karščiuodamasi. 

— Argi aš ją ginu, mano brangioji? Kas jums sakė, 
kad ją ginu? — paklausė Sen Kleras. 

— Žinoma, jūs ją ginate. Visi jūs, pietiečiai, ją ginate. 
Jeigu negintumėt, nelaikytumėt vergų. | 

— Na, gerai, pakalbėkime rimtai: Bet pirma paduokite 
man vazą su apelsinais. Šiuo klausimu, mano brangioji 
pussesere, gali būti tik viena nuomonė,— pradėjo jis, ir 
jo veidas surimtėjo.— Plantatoriai, kurie vergų rankomis 
kala sau kapitalą, dvasininkai, kurie nori įsiteikti plan- 
tatoriams, politiniai veikėjai, kuriems vergija padeda val- 
dyti, geba taip iškreipti bet kokį supratimą apie tiesą, 
jog visas pasaulis stebisi jų išradingumu. Bet, šiaip ar 
taip, išskyrus juos pačius, niekas jais netiki. Vergija yra 
velnio prasimanymas ir, mano nuomone, sėkmingiausias 
iš visų. 

Mis Ofelija liovėsi mezgusi ir pakėlė nustebusias akis, 
o Sen Kleras, matyt, aiškiai tuo džiaugdamasis, tęsė to- 
liau: 

— Jūs, rodos, stebitės? Bet jeigu atidžiai mane išklau- 
sysite, jums viskas paaiškės. Kas yra teji dievo ir žmo- 
nių prakeikta vergija? Meskite šalin visus pagražinimus 
ir pažvelkite į pačias jos šaknis, į pačias jos gelmes. Ir 
ką pamatysite? Kad negras Kvošis nemokytas ir beteisis, 
o aš stiprus ir apsišvietęs, ir galiu imti iš jo visa, ką 
jis turi, ir duoti jam tik tai, ką pats panorėsiu. Visa, 
kas man per sunku, visą nešvarų, nemalonų darbą už- 
kraunu negrui Kvošiui. Aš nemėgstu karštos saulės — 
tad tegul Kvošis dirba įsaulyje! Kvošis uždirbs pinigus, 
o aš juos atimsiu ir išleisiu. Aš nenoriu sušlapti batų, — 
tad tegul negras Kvošis atsigula į šitą balą, 0 aš perei- 
siu juo kaip tiltu. Kvošis pildys mano, o ne savo norus. 
Ir taip kiekvieną dieną, ligi pat savo mirties. Štai kas 
yra vergija. 

Sen Kleras pašoko ir, kaip visada susijaudinęs, ėmė 
greitai vaikščioti po verandą. Jo gražus it kokios klasiš- 
kos graikų statulos veidas paraudo. Didelės, mėlynos akys 
svaidė žaibus, o jis pats su nesąmoningu įkarščiu mojavo 
rankomis. Mis Ofelija dar niekuomet nebuvo mačiusi jo 
tokio susijaudinusio ir tylėjo. 

— Aš sakau jums,— tęsė jis, staiga sustojęs priešais 
pusseserę, —būdavo metas, kada galvodavau: jei visas 
mūsų kraštas prasmegtų ir nušluotų nuo žemės paviI- 
šiaus visą tą neteisybę ir niekšybę, aš mielai prasmegčiau 
drauge su juo. Kartais bekeliaudamas matydavau, kaip 
brutalūs, žemi, niekingi žmonės, remdamiesi mūsų įsta- 
tymais, gali nežabotai savo valdžiai pajungti daugybę 
vyrų, moterų ir vaikų, kuriuos jie drįsta apgaudinėti ir 
apvaginėti, nusipirkti juos už išloštus pinigus, ir tada 
norėdavau prakeikti savo kraštą, prakeikti visą Žmonių 
giminę! : 

— Gerai, bet... kaipgi jūs. ..— buvo bepradedanti mis 
Ofelija. 

— Kaip aš pats galėjau taip žemai smukti? Gerai, aš 
atsakysiu jums senais, puikiais žodžiais: visa tai aš pavel- 
dėjau. Manieji vergai buvo mano tėvo vergai, ir dar 
daugiau — mano motinos vergai. O dabar jie priklauso 
man, jie ir jų palikuonys, kurių prieauglis žada būti labai 
gausus... Tėvas mirdamas paliko visą savo turtą mud- 
viem su broliu. Iš pradžių plantacijoje mes šeimininka- 
vome abu, bet maždaug po dvejų metų supratau, kad 
esu jam menkas talkininkas. Tik įsivaizduokite sau: sep- 
tyni šimtai vergų, kurių tu net nepažįsti, kuriais, tiesą 
sakant, visai nesidomi, o jais reikia rūpintis, juos reikia 
maitinti, iš jų turi reikalauti, kad jie dirbtų kaip galvi- 

— Maniau, kad jūs čia visi pateisinate tokį elgesį su 
vergais,— tarė mis Ofelija. 

— Ne! Taip toli dar niekas iš mūsų nenužengė, netgi 
mano brolis Alfredas, užkietėjęs despotas. Bet jis tvir- 
tina, ir, Mano nuomone, ne be pagrindo, kad Amerikos 
plantatoriai, tiesa, kitokia forma, daro tą pat, ką Anglijos 
aristokratai ir kapitalistai, kurie visiškai pajungė žemes- 
niąsias klases. Alfredas pateisina ir juos, ir mus, ir ne- 
gali pasakyti, kad būtų neteisus. 

— Bet juk tai visiškai skirtingi dalykai! Jų net lyginti 
negalima! — sušuko mis Ofelija. — Anglo darbininko ne- 
parduosi, nepirksi, neatskirsi nuo šeimos, nenuplaksi! 

— Jis lygiai taip pat priklauso nuo šeimininko valios. 
Vergvaldys gali mirtinai užkapoti savo neklusnų vergą, o 

kapitalistas numarinti jį badu. O jei kalbėsime apie šei- 
mos ryšių neišardomumą, tai dar -nežinia, kas blogiau: 
ar kad tavo vaikus parduoda, ar kad jie miršta badu, 
tau matant. 

— Tokie palyginimai man niekad neateidavo į galvą — 
pasakė mis Ofelija. 

— Aš esu buvęs Anglijoje, ir man lengva spręsti, ar 
Aliredas yra teisus, sakydamas, kad jo vergai geriau gy- 
vena negu daugumas Anglijos gyventojų. 

— Papasakokite, kodėl jūs išvykote iš plantacijos,— 
paprašė mis Ofelija. 

— Kurį laiką visus reikalus ten tvarkėme abu su Alfre- 
du, bet vėliau jis įsitikino, kad plantatoriumi tapti man 
nepavyks, ir patarė pasiimti savąją palikimo dalį pini- 
gais ir įsikurti Naujajame Orleane, senoje mūsų šeimos 
viloje. 

— O jums niekad nekilo mintis suteikti laisvę savo 
vergams? 

— Buvo toks laikas,— tarė susimąstęs Sen Kleras,— 
kai guodžiausi viltimi, kad ne veltui praleisiu savo gy- 
venimą, kad atliksiu gerą darbą. Aš norėjau tapti vergų 
išlaisvintoju, norėjau nutrinti gėdingą dėmę nuo mūsų 
tėvynės veido. Jaunuoliams būdinga puoselėti tokias sva- 
jones... Tačiau viskas išėjo kitaip, ir aš pasidariau nely- 
ginant skiedra, plaukianti ten, kur neša bangos. Beje, 
nemanykite, kad mano pažiūros į vergovę mūsų aplinko- 
je yra kažkokia išimtis. Ne, aš turiu daug bendraminčių. 
Ar gali būti kitaip? Juk mūsų kraštas nyksta nuo šio 
jungo! Vergystė neša mirtį ne tik vergui, bet ir vergval- 
džiui. Paprasta akimi matyti, kokia tai baisi blogybė, kad 
mes gyvename tarp masės tamsių žmonių, kuriuos patys 
demoralizuojame. Mūsų įstatymai griežtai draudžia su- 
teikti jiems kad ir kukliausią išsilavinimą, ir tai yra tei- 
singa! Išmokykite skaityti ir rašyti vieną negrų kartą, ir 
visa vergovinė sistema subyrės į šipulius! Jeigu mes jiems 
nesuteiksime laisvės, jie patys išplėš ją iš mūsų rankų. 

— Kuo gi visa tai baigsis? — paklausė mis Ofelija. 

— Nežinau. Man tik viena aišku: anksčiau ar vėliau 
liaudies masės pakels galvą Europoje ir Amerikoje — 

štai ir viskas, ką galiu jums pasakyti... O dabar skam- 
butis kviečia arbatos. Eikime, ir daugiau nesakykite, kad 
aš niekad gyvenime nekalbėjau su jumis nuoširdžiai ir 
rimtai. 

Prie stalo Mari ėmė kalbėti apie Pru. 

— Jūs, pussesere, be abejo, manote,— tarė ji, — kad 
mes visi esame barbarai, 

— Aš laikau tai barbariškumu,— pasakė mis Ofelija,— 
bet nemanau, kad jūs visi esate barbarai. 

— Bet,— pridūrė Mari, — aš žinau, kad kai kurių neg- 
rų neįmanėma suvaldyti. Jie tokie bjaurūs, jog neturėtų 
gyventi pasaulyje. Nejaučiu jiems jokios užuojautos to- 
kiais atvejais. Jeigu jie gerai elgtųsi, to niekad nebūtų. 


* +* * 


Kyla pavojus, kad visi šitie kilmingųjų herojų nuoty- 
kiai gali užtemdyti mūsų kuklųjį draugą Tomą. Bet jeigu 
skaitytojai teiksis palydėti mus į mažą palėpę virš arkli- 
dės, jie turbūt galės kai ką sužinoti apie jo reikalus. 

Tomas turėjo ten kuklų kambarėlį, kuriame stovėjo 10- 
va, kėdė ir mažas grubaus darbo stalas. Šiuo metu Tomas 
kaip tik sėdi prie jo, o priešais jį padėta grifelinė len- 
telė. Jis atsidėjęs, įtempęs visą savo protą, kažką veikia. 

Tomas taip pasiilgo namų, jog paprašė Evą lapo popie- 
riaus ir, sukaupęs visas savo menkas žinias, įgytas iš jau- 
nojo šeimininko Džordžo, pasišovė rašyti laišką. Ir dabar 
jis rašė grifelinėje lentelėje laiško juodraštį. Tomui buvo 
labai sunku, nes jis visiškai pamiršo, kaip rašomos kai 
kurios raidės, ir nemokėjo sudėti žodžių iš tų, kurias dar 
prisiminė. Tuo tarpu, jam taip bedūsaujant ir bevargs- 
tant, Eva lyg paukštelis užšoko ant kėdės užpakaly jo 
ir žvilgtelėjo jam per petį. 

— O, dėde Tomai! Kokius juokingus kablius tu čia 
raitai? 

— Aš, mis Eva, mėginu parašyti laišką savo vargšei 
senei ir mažiems vaikučiams, — atsakė Tomas, ranka šluos- 
tydamasis akis.— Tik bijau, kad iš to nieko neišeis. 

— Labai norėčiau tau padėti, dėde Tomai! Truputį mo- 
kiausi rašyti. Pernai jau mokėjau visas raides, bet turbūt 
pamiršau. 

Eva priglaudė savo auksinę galvelę prie jo galvos, ir 
jiedu ėmė rimtai tartis, bet pasirodė, kad abu nedaug ką 
ismanė. Ilgai taręsi ir apsvarstę kiekvieną žodį, jie pra- 
dėjo rašyti laišką. 

— Na, dėde Tomai, išėjo visai neblogai, — pasakė Eva, 
su pasigėrėjimu žiūrėdama į lentelę.— Kaip džiaugsis ta- 
vo žmona ir vargšai vaikučiai! Kokia gėda, kad turėjai 
išvažiuoti ir palikti juos! Aš paprašysiu tėvelį, kad tau 
kada nors leistų grįžti. 

— Šeimininkė žadėjo atsiųsti pinigų ir mane išpirkti, 
kai tik pakankamai sutaupys,— pasakė Tomas.— Aš ti- 
kiuosi, kad ji tikrai atsiųs. Jaunasis ponaitis Džordžas 
sakė atvažiuosiąs manęs parsivežti ir kaip pažado ženklą 
davė man šį dolerį. 

Ir Tomas ištraukė brangųjį dolerį, slepiamą ant kaklo 
po marškiniais. 

— Vadinasi, atvažiuos! — sušuko Eva.— Kaip aš džiau- 
giuosi! 

— Todėl ir norėjau parašyti laišką, kad jie žinotų, kur 
aš, ir papasakoti vargšei Chlojai, kad man gera, nes ji, 
vargšelė, labai sielvartavo, išlydėdama mane. 

— Tu čia, Tomai? — pasigirdo prie durų Sen Klero 
balsas. 

Tomas ir Eva krūptelėjo. 

— Kas čia? — paklausė Sen Kleras, priėjęs ir pamatęs 
lentelę. 

— Tai laiškas, kurį Tomas rašo. Aš jam padedu,— pa- 
sakė Eva.— Argi blogai parašyta? 

— Nenorėčiau judviejų liūdinti — pasakė Sen Kleras,— 
bet manau, Tomai, kad būtų geriau, jeigu tu manęs pra- 
šytum padėti. Aš pats parašysiu, grįžęs iš jodinėjimo. 

— Žinai, tėveli, šitas laiškas labai svarbus, — pasakė 
Eva.— Matai, jo buvusi šeimininkė ketina atsiųsti pinigų 
ir išpirkti jį. Tomas man sakė, kad jie jam pažadėję. 

Sen Kleras pagalvojo, jog tikriausiai tai buvo tik pa- 
žadas, kurį geraširdžiai šeimininkai duoda, norėdami su- 

švelninti savo parduodamų vergų nelaimę ir visai neke- 
tindami jų išpirkti. Bet Sen Kleras nieko nepasakė, tik 
liepė Tomui balnoti arklius. 

Vakare Tomo laiškas buvo sėkmingai parašytas ir įmes- 
tas į pašto dėžutę. 

Tuo tarpu Ofelija atkakliai vykdė šeimininkės pareigas. 
Visi, pradedant Dina ir baigiant mažiausiu berniūkščiu, 
nutarė, kad mis Ofelija „keistuolė“. Taip tarnai Pietuose 
vadina šeimininkus, kurie jiems nepatinka. 

Aukštesnysis šeimynos sluoksnis — Adolfas, Džeinė ir 
Roza — nusprendė, kad ji visai ne „ledė“. Ledė niekad 
tiek daug nedirbtų. Be to, ji neatrodo kilminga, ir visai 
nepanašu, kad būtų Sen Klero giminaitė. Net ir Mari pa- 
reiškė, kad jai sunku žiūrėti į nuolat plušančią pusseserę 
Ofeliją. Iš tikrųjų, mis Ofelija nuo aušros iki sutemų 
taip įnirtingai triūsė, lyg tai būtų buvusi jos pareiga. 
O paskui, vos tik imdavo temti, išsitraukdavo mezginį 
ir pradėdavo mikliai krutinti virbalus. Tikrai slogu buvo 
į ją žiūrėti. 

XX skyrius 
TOPSĖ 


Vieną rytą, įnikusi į savo šeimininkavimo rūpesčius, 
mis Ofelija laiptų apačioje išgirdo Sen Klero balsą. 

— Pussesere, nusileiskite žemyn! Noriu kai ką jums 
parodyti. 

— Kas atsitiko“ — paklausė mis Ofelija, lipdama že- 
myn su siuviniu rankoje. 

— Aš nupirkau jums dovaną, pažiūrėkite! — tarė Sen 
Kleras. 

Tai sakydamas, jis pastūmė į priekį mažą aštuonerių 
ar devynerių metų negriukę. 

Ji buvo juodesnė už kitus negrus, o apskritos it stikli- 
niai karoliai blizgančios akys greitai šaudė po kambarį 
nuo vieno daikto prie kito, stebėdamosi tais stebuklais, 
kurių buvo pilna naujosios šeimininkės svetainė. Pravi- 
roje burnoje švytėjo balti dailūs dantukai. Susigarbinia- 
vę plaukai buvo supinti į daugelį kasyčių, styrančių į 
visas puses. Jos veiduko išraiška buvo iškilmingai rimta 
bei liūdna, po kuria lyg po šydu slypėjo guvus protas 
ir klasta. Ji vilkėjo sudriskusia, nešvaria, iš maišo pa- 
siūta suknele. Negriukė stovėjo, droviai sudėjusi rankas, 
ir atrodė kažkaip keistai. Mis Ofelijai ji labai nepatiko. 
Atsigrįžusi į Sen Klerą, ji pasakė: 

— Ogiustenai, kam jūs man ją atvedėt? 

— Tam, kad išauklėtumėt ją, parodytumėt tikrąjį ke- 
lią, kuriuo ji turėtų eiti. Ji man atrodo labai įdomi. Eik 
šen, Topse,— pridūrė jis švilptelėjęs, tarsi šaukdamas šu- 
niuką.— Padainuok ir pašok mums ką nors. 

Juodos stiklinės akutės vylingai sužibo, ir aiškiu, ve- 
riančiu balsu Topsė užtraukė keistą negrų dainą, ranko- 
mis ir kojomis mušdama taktą. Ji sukosi, plojo rankomis, 
daužė keliais kažkokiu laukiniu neįsivaizduojamu greičiu, 
tarė keistus, gerklinius garsus, būdingus jos gimtajai rasei. 
Pagaliau keletą kartų persivertusi kūliais, šaižiai surikusi 
kaip garvežys, ji staiga sustojo ant kilimo, sudėjusi ran- 
kas, su nežemiškai klusnia ir iškilminga veido išraiška, 
ir tik šnairomis vylingai žvilgčiojo į šalis. 

Mis Ofelija apstulbusi tylėjo. Sen Kleras, išdykėliškai 
džiaugdamasis jos suglumimu, vėl kreipėsi į mergaitę: 

— Topse, štai tavo naujoji šeimininkė. Aš noriu tave 
jai atiduoti. Žiūrėk, kad būtumei gera. 

— Taip, šeimininke, — pasakė Topsė su ta pačia apsi- 
mestine rimta išraiška, o jos akys piktai sužibo. 

— Privalai būti gera, Topse, supranti? — pridūrė Sen 
Kleras. 

— O taip, šeimininke, — pakartojo Topsė, dar sykį pik- 
tai sužaibavusi akimis ir maldingai sudėjusi rankas. 

— Ogiustai, dėl dievo, kam jūs ją nupirkot? — pa- 
klausė mis Ofelija.— Jūsų namai ir taip pilni mažų nu- 
trūktgalvių. Negali nė žingsnio žengti, jų neužmynęs. Ry- 
tą atsikėlusi, aš vieną randu miegantį čia pat už durų, 
antrą susirangiusį ant kilimėlio, o trečias kiša juodą gal- 
vą iš pastalės. Ir visi jie amžinai vaiposi, kraiposi, rodo 
dantis prie visų turėklų ir šliaužioja po virtuvę! Kam 
jums prireikė dar vienos? 

— Tam, kad ją išauklėtumėt. Argi aš jums nesakiau? 
Jūs visuomet daug kalbate apie auklėjimą. Aš nuspren- 
džiau padovanoti jums šį gamtos vaiką, kad galėtumėt jį 
išauklėti ir parodyti tiesų kelią. 

— Ne ne, man jos nereikia. Tikrai. Man jų ir taip 
pakanka! 

— Jūs, krikščionys, visi tokie! Jums lengva įsteigti 
kokią nors labdaringą draugiją ir pasiųsti vargšą misio- 
nierių visam gyvenimui pas netikinčiuosius. Bet norėčiau 
pamatyti, katras jūsų priims į savo namus šią vargšelę. 
Ne, jūs to neįstengiat. Juk jie purvini, bjaurūs, vienas 
Vargas su jais. 

— Ogiustai, aš apie tai nepagalvojau,— švelniai tarė 
Ofelija. — Taip, galbūt tai iš tikrųjų misionieriškas dar- 
bas,— tarė ji, palankiau žiūrėdama į mergaitę. 

Sen Kleras palietė silpnąją mis Ofelijos stygą. Ją ga- 
lima buvo priversti bet ką padaryti, įtikinus, kad tai esan- 
ti jos pareiga. 

— Bet,— pridūrė jinai, — aš vis dėlto nesuprantu, kam 
reikėjo ją pirkti. Namuose tiek negriukų, jog ir jiems 
neužteks viso mano laiko ir zugebėjimų. 

— Pussesere,— pasakė Sen Kleras, vesdamas ją į ša- 
lį — atleiskit man už tuos plepalus. Juk aš žinau, kad 
esate be galo gera ir kad nėra jokios prasmės kalbėti 
jums visokius niekus. Buvo taip. Ji priklausė dviem gir- 
tuekliams, kurie netoliese turi smuklę. Kiekvieną dieną 
aš einu pro šalį, ir man nusibodo klausyti šios mergaitės. 
spiegimo, kai jie muša ir plūsta ją. Ji atrodo sumani ir 
įdomi, ir, mano nuomone, iš jos galima šį tą padaryti. 
Todėl nupirkau ją, norėdamas jums padovanoti. Pamėgin- 
kite ją savaip išauklėti, taip, kaip Naujojoje Anglijoje 
auklėjama, ir pažiūrėkite, kas iš to išeis. Jūs žinote, kad 
aš neturiu jokių pedagoginių gabumų, bet labai džiaug- 
čiausi, jeigu jūs pamėgintumėt. 

— (Gerai, aš pasistengsiu padaryti visa, ką galiu, — 
pasakė mis Ofelija. 

Ir ji priėjo prie savo naujos pavaldinės nelyginant prie 
juodo voro. 

— Ji baisiai nešvari ir... pusnuogė,— pasakė mis Ofe- 
lija. 

— Na, nuveskite ją žemyn ir liepkite kam nors nu- 
prausti ir aprengti. 

Mis Ofelija nuvedė ją į virtuvę. 

— Nesuprantu, kam šeimininkui prireikė dar vienos 
negriukės? — paklausė Dina, nedraugiškai žiūrėdama į 
mergaitę.— Aš nepakęsiu, jeigu ji man painiosis po ko- 
jomis. 

— Fe! — sušuko Roza ir Džeinė pasibjaurėdamos.— To- 
kios reikia vengti iš tolo! Tiesiog nesuprantama, kam 
šeimininkui dar tie nauji negrai? 

— Nutilkit! Ji ne juodesnė už tave, mis Roza, — pasa- 
kė Dina, manydama, kad pastaroji pastaba skiriama jai.— 
Įsivaizduoji, kad esi baltesnė? Tu nei juoda, nei balta. 
Jau geriau būti visai juodai. 

Mis Ofelija suprato, kad nė viena iš jų nesižemins — 
nepraus ir nerengs naujos atvykėlės. Todėl prisivertė pati 
tai padaryti. Džeinė nenoromis jai padėjo. 

Nemandagu būtų aprašinėti smulkmenas to pirmojo 
maudymo ir ruošos, kuriuos patyrė apleistas ir nuskriaus- 
tas vaikas. Tiesą sakant, šiame pasaulyje daugelis jų pri- 
versti gyventi ir mirti tokiomis sąlygomis, jog vien jų 

išorės aprašymas silpnų nervų mirtingiesiems būtų dide- 
lis smūgis. Mis Ofelija turėjo pakankamai ryžto ir, did- 
vyriškai valdydamasi, užgniaužė pasibjaurėjimą ir pa- 
darė visa, kas reikėjo. Bet, pamačiusi ant mergaitės nu- 
garos ir petukų gilius randus — neišdildomas žymes tos 
auklėjimo sistemos, kuri jai buvo taikoma — ji susi- 
graudino. 

Pagaliau mergaitė buvo išprausta, trumpai nukirpta ir 
apvilkta padoria, nesuplyšusia suknele, ir mis Ofelija 
patenkinta nutarė, kad dabar negriukė jau panašesnė į 
krikščionę., O jos galvoje jau pradėjo bręsti planai, kaip 
reikės auklėti mergaitę. Atsisėdusi priešais Topse, ji ėmė 
klausinėti: 

— Kiek tau metų, Topse? 

— Nežinau, ponia, — atsakė mergaitė, rodydama dantis. 

— Nežinai, kiek metų? Argi tau niekas to niekad ne- 
sakė? Kas buvo tavo motina? 

— Motinos aš niekad neturėjau, — atsakė mergaitė vėl 

— Niekad neturėjai motinos! Ką tu kalbi! Kurgi tu 
gimei? 

— Aš negimiau, —atkakliai kartojo Topsė, vėl išsiviep- 
dama, ir jeigu mis Ofelija būtų buvusi nervingesnė, ji 
būtų įsivaizdavusi, kad priešais ją stovi velniūkštis. Bet 
mis Ofelijos nervai nebuvo pakrikę; ji buvo protinga ir 
veikli moteris, todėl gana griežtai pasakė: 

— Neprivalai man taip atsakinėti, vaike! Aš nejuo- 
kauju su tavim. Pasakyk, kur gimei, ir kas buvo tavo 
tėvai. 

— Aš negimiau,— pakartojo mergaitė, dar labiau pa- 
brėždama,— niekad neturėjau nei tėvo, nei motinos, nie- 
ko! Mane drauge su kitais negriukais išaugino vergų 

Mergaitė, matyt, kalbėjo nuoširdžiai. Ir Džeinė nusijuo- 
kusi tarė: 

— Tokių kaip ji labai daug. Pirkliai pigiai perka juos 
dar mažus, išaugina ir vėliau parduoda. 

— Ar ilgai gyvenai pas savo šeimininką? 

— Nežinau, ponia. 

— Na, kiek — metus, daugiau ar mažiau? 

— Nežinau, ponia. 

— Ar girdėjai ką nors apie dievą, Topse? 

Mergaitė pažiūrėjo į ją, nieko nesuprasdama, ir vėl iš- 
sišiepė. 

— Ar žinai, kas tave sutvėrė? 

— Manęs niekas nesutvėrė,— nusijuokė mergaitė. 

Mis Ofelijos žodžiai, matyt, ją labai pralinksmino, nes 
jos akytės sublizgėjo ir ji pridūrė: 

— Manęs niekas nesutvėrė. Aš pati užaugau. 

— O siūti ar moki? — paklausė mis Ofelija, norėda- 
ma pereiti prie praktiškesnių dalykų. 

— Ne, ponia. 

— O ką gi tu moki? Ką veikdavai pas šeimininkus? 

— Nešiojau vandenį, ploviau indus, valydavau peilius, 
patarnaudavau svečiams. 

— Šeimininkai buvo geri? 

— Žinoma, geri, — atsakė mergaitė, gudriai žvelgdama 
į mis Ofeliją. 

Mis Ofelija nusprendė šio pokalbio nebetęsti. Atsirėmęs 
į kėdę, užpakaly jos stovėjo Sen Kleras. 

— Štai jums nepaliesta dirva, pussesere! Sodinkite 
joje visa, ką tik norite! Ravėti čia jums teks labai ne- 
daug. 

Mis Ofelijos pažiūros į auklėjimą, kaip ir visos kitos 
jos pažiūros, buvo nepaprastai griežtos ir pastovios, pa- 
našios į tas, kurios viešpatavo Naujojoje Anglijoje prieš 
šimtą metų ir kurios iki šių dienų išliko tolimuose užkam- 
piuose, kur dar nenutiestas geležinkelis. Jas galima iš- 
reikšti maždaug keliais žodžiais: prieš kalbėdami, vaikai 
privalo gerai pagalvoti; juos reikia išmokyti siūti ir 
skaityti; juos reikia mušti, kai jie meluoja. Tai buvo vis- 
kas, ką mis Ofelija žinojo apie auklėjimą. Ir todėl su jai 
būdingu įkarščiu ji skubėjo dabar pritaikyti šią sistemą 
mažajai laukinukei. 

Namuose buvo nuspręsta, kad Topsė priklauso mis Ofe- 
lijai, ir. kadangi virtuvėje dirbančios negrės mergaitei 
nebuvo palankios, tai mis Ofelija nusprendė auklėti ją 
savo kambaryje. Užuot pati patogiai klojusi lovą ir pati 
tvarkiusi kambarį, ji su tikru pasiaukojimu nusprendė 
to išmokyti Topsę. 

Pirmiausia mis Ofelija nusivedė Topsę į savo kambarį 
ir ėmė jai aiškinti, kaip reikia kloti lovą. 

Topsė, nuprausta ir be kasyčių, kurios seniau teikė 
jai tiek džiaugsmo, apvilkta švariais drabužėliais su gerai 
iškrakmolyta prijuoste, pagarbiai ir taip iškilmingai, tarsi 
per laidotuves, stovėjo prieš mis Ofeliją. 

— Dabar, Topse, noriu tau parodyti, kaip reikia kloti 
mano lovą. Aš mėgstu, kad ji būtų labai rūpestingai pa- 
klota. Turi gerai įsiminti, kaip tai daroma. 

— Taip, ponia, — giliai atsidususi, liūdnu ir rimtu vei- 
duku atsakė Topsė. 

— Štai, Topse, žiūrėk čia paklodės siūlė, čia geroji 
pusė, o čia išvirkščioji. Atsiminsi? 

— Taip, ponia, — atsakė Topsė vėl atsidusdama. 

— Gerai, apatinę paklodę reikia tiesti virš velenėlio 
pagalvei ir gerai pakišti po čiužiniu — štai šitaip, matai? 
— Taip, ponia,— pasakė Topsė, atidžiai žiūrėdama. 
— O viršutinę paklodę,— tęsė mis Ofelija, — reikia ties- 
ti lygiai ir lovos gale pakišti ją po čiužiniu, štai taip, 

siauruoju krašteliu į kojūgalį. Matai? 

— Taip, ponia,— pakartojo Topsė. 

Bet tą akimirką, kai mis Ofelija nusigręžė, Topsei kilo 
noras pačiupti porą pirštinių ir kaspinų, kuriuos ji vikriai 
įsikišo į rankovę, o paskui vėl klusniai sudėjo rankas. 

— O dabar, Topse, pažiūrėsime, kaip tu paklosi,— pa- 
sakė mis Ofelija ir, nutraukusi viską nuo lovos, atsisėdo. 

Topsė labai rimtai ir gerai viską atliko, ir mis Ofelija 
buvo patenkinta. Negriukė patiesė paklodes, išlygino vi- 
sas raukšleles, bet tuo metu iš jos rankovės išlindo galas 
kaspino. Ofelija jį pamatė ir tučtuojau pačiupo. 

— O kas čia, bjauri, netikusi mergiūkšte? Pavogei 
kaspiną? 

Kaspinas iškrito iš Topsės rankovės, bet mergaitė ne- 
sumišo, tik naiviai nustebusi žiūrėjo į jį. 

— Juk tai mis Felės kaspinas! Kaipgi jis galėjo patekti 
į mano rankovę? 

— Topse, bjauri mergiūkšte, nemeluok man! Tu pavo- 
gei šį kaspiną! 

— Ponia, aš jums sakau, kad jo nevogiau. Niekad ligi 
šiol nesu jo mačiusi. 

— Topse! — sušuko mis Ofelija.— Ar nežinai, kad me- 
luoti nuodėmė! 

— Aš niekuomet nemeluoju, mis Fele! — pasakė Topsė 
dorevingu ir rimtu veidu.— Ir dabar sakau tikrą teisybę. 

— Topse, jei meluosi, turėsiu tave nuplakti. 

— Jeigu jūs, ponia, net visą dieną mane plaktumėte, 
vis tiek negalėčiau jums nieko kita pasakyti! — tarė pra- 
virkusi Topsė.— Niekad nebuvau mačiusi to kaspino. Jis 
pats pateko į mano rankovę. Misis Fele, jūs turbūt už- 
miršote jį lovoje, jis atsidūrė tarp paklodžių, o iš ten 
į mano rankovę. 

Mis Ofelija šiuo aiškiausiu melu buvo taip pasipikti- 
nusi, jog nutvėrė mergaitę ir iš visų jėgų ėmė ją purtyti. 

— Nedrįsk man meluoti! 

Bepurtant iš kitos rankovės ant grindų iškrito pirštinės. 

— Štai! —riktelėjo mis Ofelija.— Dabar irgi sakysi 
man, kad nevogei kaspino? 

Topsė prisipažino pavogusi pirštines, bet atkakliai gy- 
nėsi paėmusi kaspiną. 

— Na, Topse,— tarė mis Ofelija, — jeigu prisipažinsi, 
tai šį kartą tavęs nemušiu. 

Išgirdusi tai, Topsė prisipažino pavogusi pirštines ir 
kaspiną ir nuoširdžiai gailėjosi. 

— O dabar viską man pasakyk. Aš žinau, kad tu esi 
daugiau ką paėmusi nuo to laiko, kai čia gyveni, nes 
vakar tau leidau visą dieną bėgioti po namus. Na, sa- 
kyk man, jeigu ką nors paėmei. Aš tavęs neplaksiu. 

— O ponia! Dar paėmiau mis Evos raudonąjį papuoša- 
lą, kurį ji nešioja ant kaklo. 

— Tu jį paėmei, netikėle! Na, o ką dar? 

— Paėmiau Rozos auskarus — tuos raudonus. 

— Tučtuojau atnešk man ir viena, ir kita! 

— O ponia, negaliu! Aš juos sudeginau. 

— Sudeginai? Meluoji! Nueik ir atnešk, nes gausi 
rykščių. 

Garsiai raudodama, Topsė iškilmingai pareiškė negalinti 
atnešti. 

— Jie sudegė, sudegė! 

— Kodėl gi tu juos sudeginai? — paklausė mis Ofelija. 

— Todėl, kad esu negera! Labai negera! Aš megaliu su- 
silaikyti. 

Kaip tik tuo metu į kambarį įėjo Eva. Ant jos kaklo 
kabėjo koralų vėrinys. 

— Eva, kur tu radai šį vėrinį? — paklausė mis Ofelija. 

— Kur radau? Aš visą dieną jį turėjau. 

— O vakar taip pat turėjai? 

— Turėjau ir, juokas ima, net miegojau su juo. Už- 
miršau nusiimti. 

Mis Ofelija visai suglumo. Bet ji dar labiau nustebo, 
kai į kambarį įėjo Roza, nešdama ant galvos krepšį ne- 
seniai sulygintų baltinių, o jos ausyse tirtėjo raudoni 
koralų auskarai. 

— Tiesiog nežinau, ką man su šiuo vaiku daryti! — 
beviltiškai sušuko jinai. — Tai kam tu man sakei, kad 
paėmei tuos daiktus, Topse? 

— Juk ponia liepėt viską pasakyti, o aš negalėjau su- 
galvoti, ką turiu sakyti, — tarė Topsė, trindama akis. 

— Aš visai nenorėjau, kad prisipažintum, ko nesi pa- 
dariusi, — tarė mis Ofelija.— Juk tai irgi melas, toks pat 
kaip ir pirmasis! 

— Argi? — paklausė Topsė su nekalta nuostaba. 

— Ji niekad nepasakys nė žodžio teisybės, — tarė Roza, 
su pasipiktinimu žiūrėdama į Topsę.— Šeimininku dėta, aš 
ją kruvinai nuplakčiau! Pabandytų ji man meluoti! 

— Ne ne, Roza! — įsakmiai tarė Eva.— Nekalbėk taip! 
Aš negaliu to pakęsti. 

— Dieve mano! Mis Eva, jūs tokia gera, jog nežinote, 
kaip reikia elgtis su negrais. Juos reikia mušti ir mušti, 
tai vienintelis būdas, aš jums sakau! 

— Roza! — sudraudė Eva.— Nutilk! Nedrįsk taip kal- 
bėti! 

Jos akys sužibo, skruostai paraudo. 

Roza tučtuojau nutilo. 

— Mis Evos gyslose teka Sen Klero kraujas, tai aišku. 
Ji kiekvieną gina kaip ir jos tėvelis — pasakė jinai, iš- 
eidama iš kambario. 

Eva stovėjo ir žiūrėjo į Topsę. Pagaliau ji meiliai tarė: 

— Vargše Topse, kam tau vogti? Dabar tu visko turėsi, 
ko tik reikia. Aš geriau pati tau duosiu kokių nors savo 
daiktų, tik nevok. 

Tai buvo pirmas geras žodis, kurį mergaitė išgirdo per 
visą savo gyvenimą. Ir šis meilus balsas taip sujaudino 
jos laukinę, šiurkščią širdelę, jog aštriose, apskritose,. 
blizgančiose jos akyse lyg ir ašaros sužibo. Bet tuojau 
Ne! Ausis, kuri visad buvo pratusi girdėti vien barimą, 
nepasitiki meilumu. Tad Evos žodžiai pasirodė mažajai 
Topsei nesuprantami ir juokingi, ir ji jais nepatikėjo. 

Kas gi beliko daryti su Topse? Mis Ofelijai tai buvo 
sunkus uždavinys; jos pačios auklėjimo taisyklės pasiro- 
dė netinkamos. Norėdama išlošti laiko ir pagalvoti, kaip 
elgtis, mis Ofelija uždarė mergaitę į palėpę, tikėdamasi, 
kad tamsa įkvėps jai supratimo apie dorą. 

— Nežinau, — kalbėjo mis Ofelija Sen Klerui,— ar ga- 
lima išauklėti tą mergaitę be rykštės. 

— Na tai ir įkirskit jai rykščių, kiek jums patinka. 
Aš suteikiau jums visišką laisvę. Galite elgtis kaip tin- 
kama. 

— Vaikus visada tenka mušti — pasakė mis Ofelija.— 
Nesu girdėjusi, kad juos galima būtų išauginti nemušus. 

— Aišku, — pasakė Sen Kleras.— Darykit, kaip jums 
atrodo geriausia, bet noriu jus įspėti: aš mačiau, kaip ją 
mušė žarstekliu, daužė kastuvu ir žnyplėmis, viskuo, kas 
pakliūdavo po ranka. Ji, matyt, priprato prie tokio elge- 
sio, ir aš manau, kad jums teks dar labiau mušti, jei no- 
rėsite ją paveikti. 

— Tai ką gi daryti? — paklausė mis Ofelija. 

— Čia rimtas klausimas, — atsakė Sen Kleras— ir aš 
norėčiau, kad jūs pati jį išspręstumėt: ką daryti su žmo- 
giška būtybe, kurią galima suvaldyti tik botagu. O jei 
botago nepakanka? Juk taip dažnai atsitinka... 

— Iš tikrųjų nežinau, ką daryti. Niekad dar nesu ma- 
čiusi tokio vaiko. 

— Tokių vaikų pas mus labai daug, ir tokių vyrų ir 
moterų taip pat. Kaipgi juos valdyti? 

— Man proto nepakanka, —tarė mis Ofelija. 

— Ir man,— atsakė Sen Kleras.— Iš kur tie baisūs žiau- 
rumai bei teisių pažeidimai, kartais aprašomi laikraščiuo- 
se, kaip, pavyzdžiui, atsitiko su Pru? Dažniausiai tai abie- 
jų pusių atbukimas. Savininkai darosi kaskart vis Žiau- 
resni, O vergai vis mažiau jautrūs. Įžeidimai ir mušimas 
veikia panašiai kaip opiumas — jei padvigubinama dozė, 
jautrumas sumažėja. Aš labai gerai visa tai supratau, kai 
tapau vergų savininku. Ir pasiryžau niekad nepradėti ver- 
gų mušti, nes nežinojau, kada galėsiu liautis. Mano tarnai 
elgiasi taip, kaip išpaikinti vaikai. Bet aš esu tos nuomo- 
nės, kad tai ir jiems, ir man kur kas geriau, negu vie- 
niems kitus paversti gyvuliais. Jūs, pussesere, dažnai ir 
daug kalbėdavote apie mūsų atsakomybę už jų auklėji- 
mą. Ir štai aš norėčiau, kad jūs pabandytumėt išauklėti 
bent vieną vaiką iš daugelio tūkstančių šitokių. 

— Tokius vaikus gimdo jūsų sistema,— pasakė Ofelija. 

— Žinau. Bet jie tokiais jau paversti, jie tokie yra, ir 
ką gi su jais daryti? 

— Negaliu pasakyti, kad būčiau jums dėkinga už man 
suteiktą progą atlikti šį bandymą. Bet jeigu jau tai ma- 
no pareiga, aš pasistengsiu. — pasakė mis Ofelija. 

Ir jinai energingai pradėjo Topsę auklėti. Tam ji pa- 
skyrė tam tikras valandas ir pradėjo mokyti ją skaityti 
ir siūti. 

Abėcėlę mergaitė perprato labai greit. Ji, tarsi kokių 
burtų padedama, išmoko raides ir netrukus jau galėjo 
skaityti įvairius nesudėtingus tekstus. Bet išmokti siūti jai 
sekėsi daug sunkiau. Ji buvo vinkli kaip katė, judri kaip 
beždžionė ir labai nemėgo siūti. Laužydavo adatas, slapta 
jas išmesdavo pro langą arba įkišdavo kur nors į sienų 
plyšius. Ji raizgė, traukiojo, taršė siūlus. Kartais vogčio- 
mis išmesdavo visą špūlę. Jos judesiai buvo staigūs kaip 
cirko artistės, o išraiška visada tokia, kokios reikia. 
Nors mis Ofelija gerai suprato, kad viena po kitos ne- 
laimės negali sekti, tačiau savo auklėtinės pričiupti jai 
nepavyko. 

Netrukus namuose Topsė pasidarė visų susidomėjimo 
objektu. Jos gabumai įvairioms paikystėms, vaipymuisi, 
pamėgdžiojimui atrodė neišsemiami. Ji šokdavo, straksė- 
davo, dainuodavo, švilpaudavo, pamėgdžiodavo kiekvieną 

garsą, sužadinusį jos vaizduotę. Laisvomis nuo darbo va- 
landomis visi vaikai sekiodavo paskui ją, išsižioję iš nuo- 
stabos ir susižavėjimo, neišskiriant nė mis Evos, kuri 
atrodė lyg pakerėta jos laukinių išdaigų, kaip kad kar- 
velį pakeri blizganti gyvatė. Mis Ofelijai nepatiko, kad 
Eva taip daug laiko praleidžia su Topse, ir ji prašė Sen: 
Klerą, kad jis tai uždraustų. 

— Malonėkite palikti vaiką ramybėje,— pasakė Sen 
Kleras.— Topsės draugystė jai tik į gera išeis. 

— Bet Topsė tokia išdykėlė! Ar nebijote, kad ji gali 
išmokyti Evą blogų dalykų? 

— Evos ji nieko negali išmokyti. Galėtų išmokyti kitus 
vaikus, bet nuo Evos visa, kas bloga, nurieda, kaip rasa 
nuo kopūsto lapų — nė vienas lašelis nepatenka vidun. 

— Nebūkite perdaug tikras,— pasakė mis Ofelija.— 
Savo vaikui niekada neleisčiau žaisti su Topse. 

— Na, gerai, jūsų vaikams tegul bus draudžiama,— 
pasakė Sen Kleras, o mano dukrai leidžiama. Jeigu Evą 
galima būtų išdykinti, tai jau seniai būtų įvykę. 

Iš pradžių vyresnieji tarnai niekino Topsę, bet ne- 
trukus visi pasikeitė jos atžvilgiu. Paaiškėjo, kad tiems, 
kurie skriausdavo Topsę, visada atsitikdavo kas nors ne- 
malonaus: tai dingdavo auskarai arba šiaip kokie mėgs- 
tami blizgučiai, tai kuri nors tualeto dalis pasirodydavo 
visiškai sudraskyta, tai žmogus netikėtai užlipdavo ant 

patekdavo po srove nešvaraus vandens, palieto ant gal- 
vos nežinia iš kur. Ir visais tais atvejais neįmanoma buvo 
surasti kaltininko. Topsė būdavo šaukiama į namų teis- 
mą, bet per visą kvotimą jos veidas likdavo kuo nekal- 
čiausias ir rimčiausias. Niekas neabejodavo, kieno čia 
darbas; bet nebūdavo jokių aiškių įrodymų, patvirtinan- 
čių šiuos spėjimus, o mis Ofelija buvo teisinga ir nebaus- 
davo Topsės be pakankamų įkalčių; 

Topsė savo išdaigoms taip sumaniai parinkdavo laiką, 
jog niekas jos nepristverdavo. Pavyzdžiui, keršydama 
abiem kambarinėms, Rozai ir Džeinei, ji nutaikydavo tas 
valandėlės, kada jos būdavo šeimininkės nemalonėje, o 
tai atsitikdavo neretai, — ir bet koks jų skundas likdavo 
neišklausytas. Žodžiu, Topsė greit visiems įrodė, kad 

daug geriau palikti ją ramy- 
bėje. Ir niekas jos daugiau ne- 
beliesdavo. 

Ji buvo labai vikri ir apsuk- 
ri, ir viską, ko buvo mokoma, 
įsimindavo nuostabiai greit. Po 
kelių pamokų taip puikiai iš- 
moko tvarkyti mis Ofelijos 
kambarį, jog net tokia reikli 
ledė negalėdavo nieko prikišti. 
Niekas kitas nebūtų įstengęs Ų 
geriau už ją užtiesti paklodės, 
sutvarkyti pagalvių, nušluostyti 
dulkių, žinoma, jeigu norėda- 
vo, — tik, deja, ji labai retai to 
norėdavo. Jei tris ar keturias 
dienas rūpestingai ir kantriai ją 
prižiūrėjusi, mis Ofelija nai- 
viai patikėdavo, kad Topsė viską darys taip, kaip buvo iš- 
mokyta, ir palikdavo ją be priežiūros, pati ėmusis kitų 
darbų, Topsė tučtuojau padarydavo kambaryje baisiausią 
netvarką. Užuot klojusi patalus, ji nutraukdavo užvalka- 
lus ir įsirausdavo garbanota galva į pagalves, 0 paskui 
išlįsdavo pilna galva plunksnų, lyg kokių keistų papuo- 
šalų prisivėlusi. Arba užsirepečkodavo ant lovos skersi- 
nio ir pakibdavo nuo jos žemyn galva, mojuodavo pa- 
klodėmis, tiesdavo jas ant grindų, apvilkdavo pagalves mis 
Ofelijos naktiniais marškiniais ir ruošdavo įvairius vai- 
dinimus su jomis, visą laiką dainuodama, švilpaudama ir 
vaipydamasi prieš veidrodį. 

Vieną kartą mis Ofelija užsimiršusi — o tai buvo jai 
visiškai nebūdinga, — pamiršo pasiimti stalčiaus raktą. Grį- 
žusi pamatė, kad Topsė, apsirišusi galvą turbanu iš jos 
geriausios indiškos skarelės, oriai repetuoja prieš veid- 
rOodį savo vaidinimus. 

— Topse! — sušuko jinai, netekusi kantrybės.— Kaip 
tu drįsti šitaip elgtis? 

— Nežinau, ponia. Turbūt, kad esu bjaurybė. 

— Ką gi man su tavim daryti, Topse“ 

— Aišku, ponia, kad turite mane išplakti rykštėmis. 
Mano ankstesnė šeimininkė visad plakdavo mane. Aš mo- 
ku dirbti tik tada, kai mane plaka. | 

— Bet, Topse, aš nenoriu tavęs plakti. Tu ir be to ga- 
li puikiai dirbti. Tai kodėl gi nenori? 

— Ak, ponia, aš įpratau būti plakama. Manau, kad tai 
man į sveikatą. 

Kartais mis Ofelija klausydavo šio patarimo, ir tada 
Topsė būtinai pakeldavo baisų triukšmą, šaukdavo, de- 
juodavo, maldaudavo atleisti. O po pusvalandžio, atsisė- 
dusi ant balkono turėklo, apsupta susižavėjusių negriukų 
būrio, ji su panieka kalbėdavo apie savo nuotykį. 

— Koks jau čia mis Ofelijos plakimas! Šitaip nė uodo 
neužmuši. Pamatytumėt, kaip mano buvęs šeimininkas nu- 
dirdavo man kailį! Jis tai bent mokėjo plakti! 

Topsė visada didžiuodavosi savo nusikaltimais ir neleis- 
tinais poelgiais. 

— Ei, negrai! — sakydavo jinai savo klausytojams.— 
Ar žinote, kad jūs visi esate nusidėjėliai? Taip taip, visi 
iki vieno. Baltieji irgi nusidėjėliai — taip sako mis Ofeli- 
ja. Tačiau aš manau, kad negrai didesni. Bet kur jums 
su manim lygintis! Aš tokia bjauri, jog niekas man nie- 
ko negali padaryti. Buvusi šeimininkė visad mane bar- 
davo. Manau, kad blogesnės už mane nėra visame pasau- 
lyje. 

Topsė risdavosi kūlversčiomis per galvą ir, spinduliuo- 
dama iš pasitenkinimo, aiškiai puikavosi savo nebepatai- 
somu nuodėmingumu. 

Sekmadieniais mis Ofelija mokydavo ją katekizmo. 
Topsė turėjo nepaprastą atmintį ir greit viską įsiminda- 
vo, tuo sužavėdama savo mokytoją. 

— Kokia jai nauda iš to katekizmo? — paklausė Sen 
Kleras. 

— Vaikams tai visada naudinga. Todėl jiems ir liepia- 
ma jį išmokti, — atsakė mis Ofelija. 

— Net jeigu jie nesupranta, ką atmintinai kala? — vėl 
paklausė Sen Kleras. 

— Ak, vaikai iš pradžių visad nesupranta. Išaugs — 
supras. 

— O štai aš ligi šiol dar nieko nesuprantu, — pasakė 
Sen Kleras,— nors ir atsimenu, ką jūs įkalėt man į galvą, 
kai dar buvau vaikas. 

— Jūs visada puikiai mokėtės, Ogiustenai. Aš iš jūsų 
labai daug tikėjausi. 

— Ir iki šiol dar nepraradot vilties? — paklausė Sen 
Kleras. 

— Norėčiau, kad jūs būtumėt toks pat geras, kaip kad 
buvote vaikystėje, Ogiustenai. 

— Aš irgi, pussesere, — tarė Sen Kleras.— Na, moky- 
kite Topsę .katekizmo. Galbūt jūs dar ko nors pasiek- 
site. 


Topsės auklėjimas tęsėsi apie dvejus metus. Mis Ofe- 
lija vargo su ja kiekvieną mielą dieną lyg su chroniška 
liga ir ilgainiui pagaliau apsiprato su tuo, kaip žmonės 
apsipranta su neuralgija arba galvos skausmu. 

O Sen Klerą linksmino šis vaikas, kaip linksmina pa- 
pūgos arba šuns pokštai. Ir, kai Topsė už savo išdai- 
gas pakliūdavo į nemalonę, jinai visados ieškodavo prie- 
globsčio už jo kėdės. Sen Kleras ją gelbėdavo. Kartais 
jis duodavo jai pinigų, už kuriuos ji nusipirkdavo rie- 
šutų bei cukrainių ir dosniai apdalindavo jais visus na- 
muose esančius negriukus. Reikia pripažinti jai vieną 
nuopelną: Topsė buvo geraširdė ir dosni; ji virsdavo pik- 
ta tik savisaugos instinkto skatinama. 


XXI skyrius 
KENTUKYJE 


Mūsų skaitytojai neatsisakys trumpam dirstelti į dėdės 
Tomo trobelę, esančią Kentukio dvare, ir pasižiūrėti, 
kaip gyvena tie, kuriuos jis paliko. 

Artėjo šiltas vasaros vakaras. Erdvios svetainės lan- 
gai ir durys plačiai atverti, tarsi kviestų apsilankyti at- 
klydėlį vėjelį. 

Misteris Šelbis sėdėjo ilgoje salėje, kurios durys buvo 
praviros į svetainę. Jis buvo tingiai atsilošęs į kėdės 
atkaltę ir, užkėlęs kojas ant kitos kėdės, mėgavosi po- 

pietiniu cigaru. Prie atdarų durų su rankdarbiu ant ke- 
lių sėdėjo misis Šelbi. 

— Ar žinote, kad Chloja iš Tomo gavo laišką? — tarė 
jinai. | 

— Ką jūs sakote! Matyt, Tomas susirado ten draugų. 
Na, ką gi jis rašo? Kaip jam sekasi? 

— Atrodo, kad jis pateko į gerą šeimą, — pasakė misis 
Šelbi.— Jie gerai su juo elgiasi, ir darbas nesunkus. 

— Puiku, aš tuo labai džiaugiuosi... labai džiaugiuo- 
si! — nuoširdžiai pasakė misteris Šelbis.— Manau, kad To- 
mas taip įpras gyventi Pietuose, jog nebenorės čia grįžti. 

— Priešingai, jis su nerimu teiraujasi, — pasakė misis 
Šelbi, — kada mes sutaupysime pakankamai pinigų jam 
išpirkti. 

— Pats nežinau, — atsakė misteris Šelbis.— Reikia žmo- 
gui tik vieną kartą įsivelti į skolas, ir atrodo, kad nė 
galo tam nebus. Tarsi šokinėtum iš vienos klampynės 
į kitą: pasiskolini iš vieno, kad kitam grąžintum, paskui 
skolini iš trečio, kad anam atiduotum, o vėliau nespėji 
apsižvalgyti ir surūkyti cigaro, kai ant tavęs ima byrėti 
vekseliai, skolinamieji raštai — žodžiu, tikra velniava, ir 
nė minutės ramybės! 

— Man atrodo, mielasis, kad reikia ką nors daryti ir 
išsivaduoti iš šių nemalonumų: parduokime arklius, vie- 
ną fermą ir išsimokėsime visas skolas. 

— Tai tiesiog juokinga, Emilija. Jūs esate mieliausia 
žmona, geresnės nėra visame Kentukyje, bet jums nė 
į galvą neateina, kad jūs nieko nenutuokiate apie reika- 
lus, kaip, beje, ir visos motėrys. 

— Galbūt. Bet kodėl jums nepasidalinus su manim sa- 
vo rūpesčiais? — tarė mis Šelbi.— Parodytumėt man savo 
kreditorių ir skolininkų sąrašus. O aš pasistengčiau pa- 
dėti suvesti galus su galais. 

— Gana! Nekankinkit manęs, Emilija! Aš ir pats ne- 
galiu susigaudyti visuose savo reikaluose, o jūs kalbate 
apie juos, kaip apie tetos Chlojos pyragus, kuriuos gali- 
ma lyginti ir taisyti iš visų pusių. Ne, tai daug sudė- 
tingesnis dalykas... ir jūs vis tiek nieko nesuprasit! 

Norėdamas, kad skambėtų įtikinamiau, misteris Šelbis 
kalbėjo pakeltu balsu — tai paprastas ir patogus būdas, 

kurio neretai griebiasi džentelmenai, ginčydamiesi apie 
reikalus su savo žmonomis. 

Misis Šelbi atsidususi nutraukė pokalbį. Ji buvo aiš- 
kaus, veiklaus ir praktiško proto, turėjo daug tvirtesnę 
valią, negu jos vyras. Todėl jos pasiūlymas drauge ap- 
svarstyti reikalus anaiptol nebuvo jau toks beprasmiš- 
kas, kaip misteris Šelbis manė. Ji karštai troško ištesėti 
"Tomui ir tetulei Chlojai duotą pažadą ir labai nusiminė, 
sužinojusi, kad kliūčių vis gausėja. 

— Ar negalima sugalvoti kokį nors būdą ir sutaupyti 
pinigų Tomui išpirkti? Vargšė teta Chloja! Jinai taip 
tikisi! 

— Man labai gaila, jeigu ji tikisi. Aš be reikalo pasi- 
skubinau, nereikėjo jiems žadėti. Ar ne geriau būtų tuoj 
pat įspėti Chloją, kad ji atsižadėtų bet kokių vilčių pa- 
matyti Tomą? Po metų—kitų Tomas turės antrą žmoną, 
ir būtų geriausia, jeigu ir Chloja susirastų sau kitą vyrą. 

— Misteri Šelbi, aš niekad neišdrįsčiau duoti Chlojai 
tokį patarimą. Tomui ir Chlojai vedybos — toks pat šven- 
tas ryšys. kaip ir mums. Jeigu nebus galima gauti pinigų 
kitu būdu, aš pradėsiu verstis muzikos pamokomis. Juk 
pati galiu uždirbti pinigų. 

— Ne, Emilija! Jūs negalite taip žemintis! Aš niekad 
to neleisiu! 

— Žemintis! O duoti žmonėms žodį ir jo netesėti argi 
ne žema? 

— Jūs visada mėgdavote rodytis esanti herojiška ir 
kažko vis siekianti, Emilija, — pasakė misteris Šelbis,— 
bet prašau gerai pagalvoti, o jau paskui griebtis „„donki- 
chotiškumo". 

Pasikalbėjimą nutraukė verandoje pasirodžiusi teta 
Chloja. 

— Bukite maloni, ponia. ..— tarė jinai. 

— Kas yra, Chloja? — paklausė misis Šelbi atsikel- 
dama. 

— Gal ponia norėtų pažvelgti į paukščius? — paklausė 
Chloja. 

Misis Šelbi išėjo į verandą ir šypsodamasi pažvelgė į 
Chloją, kuri susikaupusi apžiūrinėjo viščiukus ir antis, 
išdėstytas ant žemės. 

— Ar neparuošus viščiukų pašteto? 


— Tiesą sakant, Chloja, man vis tiek. Daryk iš jų, 
ką tik nori. 

Chloja vis dar stoviniavo, atsainiai laikydama rankoje 
viščiukus. Buvo matyti, kad ji visai ne apie juos gal- 
voja. Pagaliau ji sukikeno, kaip kad visada daro neg- 
rai, kai jiems šauna į galvą abejotini pasiūlymai, ir 
tarė: 

— Ak, ponia! Kuriems galams šeimininkui ir jums rū- 
pintis pinigais ir nepasinaudoti tuo, ką turite čia pat po 
ranka? 

Ji vėl nusijuokė. 

— Aš tavęs nesuprantu, Chloja! — pasakė misis Šelbi. 

Iš jos vaipymosi ji spėjo, kad šioji girdėjo jos pokalbį 
su vyru nuo pradžios ligi galo. 

— Viskas labai paprasta,— tarė Chloja ir sukikeno.— 
Kiti ponai leidžia savo negrus uždarbiauti ir iš to gauna 
nemaža pelno. 

— Ką siūlytum leisti uždarbiauti, Chloja? 

— Na, aš nieko nesiūlau. Tik Semas sakė, kad vienas 
žmogus, gyvenąs Luisvilyje, norėtų pasisamdyti negrę, 
kuri moka gerai kepti keksus, pyragus ir kitus kepinius, 
Tasai žmogus mokėtų keturis dolerius per savaitę. 

— Na ir kas iš to, Chloja? 

— Aš ir pamaniau, ponia, kad Salei jau laikas pa- 
čiai imtis darbo. Ji mano mokinė ir puikiai moka viską 
gaminti. Ir jeigu šeimininkė leistų mane, aš padėčiau 
įsigyti pinigų. Juk mano kepiniai ne blogesni už cukrai- 
nininko. Aš bet kuriam cukrainininkui nosį nušluosty- 
čiau... 

— Bet, Chloja, nejaugi tu nori palikti savo vaikus? 

— O kas jiems atsitiks? Berniokai jau paaugo ir gali 
dirbti. Jie apsukrūs... O mažytę laikinai pasiims Salė... 
Mergaitė romi, nesunku bus ją prižiūrėti. 

— Luisvilis. .. juk tai labai toli. 

— Na ir kas? Ko gi man bijoti? Juk tai miestas Pie- 
tuose. Ten turbūt ir mano senis kur nors netoliese? — pa- 
klausė Chloja, pažvelgusi į misis Šelbi. 

— Ne, Chloja. Jis gyvena dar toliau, už kelių šimtų 
mylių, — atsakė misis Šelbi. 

Chlojos veidas apsiniaukė. 

— Niekis. Vis dėlto ten būsi arčiau jo, Chloja. Ką gi, 
važiuok. O tavo uždirbti pinigai visi ligi cento bus tau- 
pomi Tomui išpirkti. 

Kaip tamsus debesis, paliestas šypsančio saulės spin- 
dulio, pavirsta sidabru, taip nuo šių žodžių akimirksniu 
nušvito Chlojos veidas. 

— Ak, ką aš daryčiau, neturėdama tokios geros šei- 
mininkės! Aš jau viską apgalvojau. Juk man nereikia 
nei drabužių, nei batų, ničnieko — taupysiu kiekvieną 
centą. Kiek metuose savaičių, šeimininke? 

— Penkiasdešimt dvi,— atsakė misis Šelbi. 

— Nejaugi? Ir po keturis dolerius už kiekvieną savai- 
te! Kiek gi bus per metus? 

— Du šimtai aštuoni doleriai, — tarė misis Šelbi. 

— Ką jūs sakot?! — džiaugsmingai ir nustebusi sušuko 
Chloja.— O ar ilgai aš turėsiu dirbti, kad sutaupyčiau vi- 
sus pinigus? 

— Ketverius, o gal ir penkerius metus, Chloja. Bet tau 
neteks taip ilgai taupyti, aš tau padėsiu. 

— Nė girdėti nenoriu, kad šeimininkė verstųsi pamo- 
komis! Šeimininkas teisybę sako: tai visiškai jums nede- 
ra. Tikiuosi, kad niekam iš jūsų šeimos neteks patirti to- 
kios nelaimės, kol aš turiu sveikas rankas ir galvą! 

— Nebijok, Chloja. Savo šeimai aš neužtrauksiu ne- 
garbės, — šypsodamasi pasakė misis Šelbi — O kada tu 
manai važiuoti? 

— Aš nieko nemanau, tik, va, Semas veža ten kume- 
liukus parduoti, sakė, kad galėtų ir mane kartu paimti. 
Aš tik daiktus susidėsiu — ir viskas! Jei šeimininkė leis, 
važiuosiu drauge su Semu rytoj rytą, tik šeimininkei 
tektų duoti man pasą ir parašyti rekomendaciją. 

— Gerai, Chloja, viską padarysiu, jei tik misteris Šel- 
bis neprieštaraus. Turiu su juo pasikalbėti. 

Misis Šelbi nuėjo pas vyrą, o Chloja džiaugsmingai 
nuskubėjo į savo trobelę ruoštis kelionėn. 

— Ak, misteri Džordžai! Jūs nė nežinote, kad rytoj 
aš išvažiuoju į Luisvilį! — pasakė jinai šeimininkų sū- 
nui, kai tasai, įėjęs į trobelę, užtiko Chloją, tvarkančią 
Vaikų drabužius.— Važiuoju ir užsidirbsiu po keturis do- 

lerius per savaitę, o šeimininkė atidės juos mano seniui 
išpirkti. 

— Tai puiku! — sušuko Džordžas.— Kaip gerai sugal- 
vota! Kada gi tu išvažiuoji? | 

— Rytoj drauge su Semu. O dabar, ponaiti, gal atsisės- 
tumėt ir parašytumėt mano seniui laiškelį? 

— Žinoma, parašysiu, — atsakė Džordžas.— Koks bus lai- 
mingas Tomas, gavęs iš mūsų žinią! Tučtuojau einu na- 
mo atsinešti popieriaus bei rašalo. Ir žinai ką, tetule Chlo- 
ja, parašysiu ir apie naujuosius kumeliukus, ir apie viską! 

— Žinoma, žinoma! Eikite; o aš paruošiu jums vištie- 
nos. Jums nebeteks daugiau vakarieniauti su jūsų vargše 
tetule Chloja. 


XXII skyrius 
„ŽOLĖ DŽIŪSTA... GĖLĖS VYSTA" 


Diena po dienos nepastebimai praslinko dveji metai. 
Tomas buvo atplėštas nuo visko, kas buvo brangu jo 
širdžiai, ir dažnai pasiilgdavo šeimos, bet vis dėlto ne- 
galėtume jo laikyti visiškai nelaimingu. 

Į savo laišką, apie kurį mes jau kalbėjome, jis netru- 
kus gavo iš jaunojo Džordžo atsakymą, parašytą tokia 
gražia, apskrita mokinio rašysena, jog, anot Tomo, jį ga- 
lima būtų perskaityti, net stovint prie kitos kambario 
sienos. Laiške buvo surašytos įvairiausios namų naujie- 
nos, kurios mūsų skaitytojui jau yra žinomos: pa- 
vyzdžiui, kad tetulė Chloja išvykusi tarnauti pas vieną 
Luisvilio cukrainininką ir, mokėdama kepti keksus, py- 
ragaičius ir riestainius, uždirbanti pašėlusiai daug pinigų, 
kurie ligi cento esą atidedami Tomui išpirkti. Mozė ir 
Pitas auga lyg ant mielių, o mažytė lakstanti po visus 
namus, Salės ir visos šeimininkų šeimos prižiūrima. 

Šiuo metu dėdės Tomo trobelė esanti uždaryta, bet 
Džordžas savo laiške šviesiomis spalvomis puikiai pa- 
vaizdavo, kas bus prie jos pristatyta ir kaip ji bus iš- 
gražinta, kai Tomas grįšiąs namo. Laiško gale buvo iš- 
skaičiuoti visi dalykai, kurių Džordžas mokėsi mokyklo- 
je, ir kiekvieno jų pavadinimas buvo pradedamas įmant- 

ria vingiuota didžiąja raide. Be to, čia pat buvo sužymėti 
vardai visų keturių kumeliukų, gimusių Tomui nesant, 
ir pranešama, kad tėvas ir motina sveiki. 

Apskritai laiške - nebuvo jokio nuoseklumo, stilius be 
jokios puošmenėlės, bet Tomui jis atrodė genialesnis už 
visus pasaulio literatūros veikalus. Jis negalėjo juo at- 
sigėrėti ir net tarėsi su Eva, ar nereikėtų įtaisyti į rėmus 
ir pakabinti kambaryje ant sienos. Jį sulaikydavo tik 
viena kliūtis: neįmanoma buvo šutvarkyti taip, kad abi 
laiško pusės būtų iš karto matomos. 

Eva augo, o drauge augo ir jos prieraišumas Tomui. 
Jam buvo didžiausias džiaugsmas vykdyti jos norūs ir 
pritarti jos sumanymams. Rytais jis parinkdavo turguje 
jai gražiausių gėlių puokštes, pačius geriausius persikus 
ir apelsinus. Ir labiausiai jam patikdavo, kai jos auksa- 
plaukė galvelė išnirdavo iš anapus tvoros, ir vaikiškas 
balselis paklausdavo: 

— Na, dėde Tomai, ką man šiandien parnešei? 

Savo ruožtu ir Eva stengdavosi Tomui kuo nors pasi- 
tarnauti. Nors buvo dar maža, bet puikiai mokėjo skai- 
tyti ir dažnai ką nors jam paskaitydavo. 

Tuo metu, apie kurį čia kalbame, Sen Klerų šeima 
buvo persikėlusi į savo vilą prie Ponšartreno ežero. Va- 
saros karščiai privertė visus, kas tik galėjo, bėgti iš 
tvankaus, įkaitusio miesto prie ežero, kur pūsdavo gaivus 
jūrų vėjelis. 

Sen Klerų vila buvo indiško stiliaus, apsupta lengvomis 
bambuko medžio verandomis. Iš bendrosios svetainės 
patekdavai tiesiai į didžiulį sodą, pilną maloniai kvepian- 
čių dekoratyvinių tropikų augalų ir gėlių. Vingiuoti ta- 
keliai ėjo iki pat ežero, kurio lygus sidabrinis paviršius 
žėrėjo saulės spinduliuose ir, tolydžio keisdamasis, darė- 
si vis gražesnis. 

Buvo vakaras. Auksinis didingas saulėlydis nutvieskė 
visą horizontą ir atsispindėjo vandenyje, liepsnojančiame 
taip kaip ir dangus. Visas ežeras buvo išmargintas raus- 
vomis ir auksinėmis juostelėmis; baltasparniai laivai 
lengvai sklandė šia vandens lyguma; auksinės žvaigždės 
mirgėjo pro saulėlydžio gaisrą ir žiūrėjo į savo virpantį 
atspindį vandenyje. 

Tomas ir Eva sėdėjo pavėnėje ant samanoto suolo. 

— Dėde Tomai,— tarė Eva,— aš netrukus eisiu ten. 

— Kur, mis Eva? 

Mergaitė pakilo ir parodė į dangų. Saulėlydžio gaisrai 
nutvieskė jos plaukus ir paraudusius skruostus. 

Senajam ištikimajam Tomui suspaudė širdį. Jis prisi- 
minė, kaip dažnai per pastarąjį pusmetį pastebėdavo, kad 
Evos rankelės sulyso, oda pasidarė dar labiau perregi- 
ma, padažnėjo alsavimas. Anksčiau jinai ištisas valandas 
žaisdavo ir bėgiodavo sode, o dabar greit pavargdavo. 
Jis girdėjo, kaip mis Ofelija sakė, kad vaistai nuo ko- 
sulio Evai nepadeda. Ir dabar Evos skruostai ir rankos 
degė džiovininko karščiu. Tačiau tik po šių Evos žodžių 
jam pirmąsyk atėjo į galvą tokia mintis. 

Jų pokalbį pertraukė nerimo kupinas mis Ofelijos bal- 
sas: : 

— Eva! Eva! Rasa krenta, o tu vis dar sode! 

Eva ir Tomas nuskubėjo namo. 

Mis Ofelija buvo nebejauna ir puikiai mokėjo prižiū- 
rėti vaikus. Nuo pat mažens gyvendama Naujojoje Ang- 
lijoje, ji pažinojo pirmuosius šios klastingos, nežymiai at- 
sėlinančios ligos požymius, ligos, kuri nusineša į kapus 
tiek daug brangių ir gražių vaikų ir iš anksto, dar nepa- 
kirtusi gyvybinių gijų, jau pažymi juos mirties žyme. 

Ji pastebėjo lengvą sausą Evos kosulį, liguistą jos 
skruostų raudonį. Evos akių spindėjimas ir karštligiškas 
pagyvėjimas jos negalėjo apgauti. 

Ji bandė pasidalinti savo nuogąstavimais su Sen Kle- 
ru. Bet šis piktai ir šiurkščiai juos paneigė, o tai anaiptol 
nesiderino su jo įprastiniu nerūpestingu pašaipingumu. 

— Nekarksėkite, pussesere, nepakenčiu karksėjimo! — 
pasakė jis.— Argi nematote, kad vaikas auga? Vaikai vi- 
sad nusilpsta, kai smarkiai auga. 

— O tasai kosulys? 

— Niekai! Kosulys nieko nereiškia. Galbūt ji truputį 
peršalo. 

— Taigi, bet lygiai taip prasidėjo ir Elizos Džein, ir 
Elenos, ir Marijos Senders liga. 

— Ak, baikite tas kvailas auklių pasakas! Visos jūs, 
senės, pilnos prietarų. Reikia vaikui tik sukosėti arba 

nusičiaudėti, ir jums jau atrodo, kad jis miršta. Stebėkite 
mergaitę, saugokite ją, kad vakarais neperšaltų, neleiski- 
te jai pervargti žaidžiant, ir bus sveika. 

Taip Sen Kleras kalbėjo, bet į širdį įsėlino nerimas. 
Diena po dienos, vis labiau jaudindamasis, jis stebėjo 
Evą, ir apie jo būgštavimą galima buvo spręsti iš to, kad 
jis nuolat kartodavo: 

— Mergaitė visiškai sveika, kosulys nieko nereiškia: 
vaikai dažnai taip springčioja. 

Su Eva jis dabar praleisdavo daugiau laiko negu anks- 
čiau, imdavo ją kartu jodinėti ir dažnai parnešdavo na- 
mo įvairių stiprinančių vaistų receptus —,,ne todėl, kad 
mergaitei jų reikia, — sakydavo jis,— o šiaip sau ir todėl, 
kad jie nepakenks". 

Bet labiausiai jį kankindavo Evos tolydžio brandesnės 
mintys ir jausmai. Nors savo išvaizda Eva tebebuvo vai- 
kas, bet dažnai kalbėdamasi nejučiomis imdavo sampro- 
tauti nepaprastai giliai ir išmintingai. Tokiomis valandė- 
lėmis Sen Kleras pajusdavo, kad nervinis drebulys pur- 
to jo kūną, ir jis tvirtai apkabindavo Evą, tarsi ta švelni 
priemonė galėtų apginti ją, o širdyje vis labiau stiprėjo 
nesuvaldomas ryžtas sulaikyti ją, išplėšti iš artėjančios 
mirties. 

Visa jos vaikiška širdelė, rodos, troško tik viena: da- 
ryti gera ir mylėti. Ji visada buvo kilnios širdies, bet 
dabar visi pastebėjo joje kažkokį jaudinantį moterišką 
jautrumą. Ji kaip ir anksčiau mėgdavo žaisti su Topse 
1r kitais negriukais, bet dabar dažniausiai likdavo tik 
žiūrovė, o ne jų žaidimų dalyvė. Pusvalandį galėdavo 
linksmai juoktis iš Topsės išdaigų, bet po to kažkoks še- 
šėlis perbėgdavo jos veidu, akys apsiblausdavo, ir min- 
tys nuklysdavo toli toli. 

— Mama,— kartą pasakė jinai motinai, — kodėl mes sa- 
vo negrų nemokome skaityti? 

— Keistas klausimas! To niekas nedaro. 

— Kodėl? — paklausė Eva. 

— Todėl, kad jiems visiškai to nereikia. Išmoke skai- 
tyti, jie nedirbs geriau, o jie tik darbui ir sutverti. 

— O mis Ofelija Topsę išmokė skaityti. 

— Taip, bet pati matai, ar daug jai iš to naudos. 

Niekad gyvenime nesu mačiusi tokios bjaurios mergaitės 
kaip Topsė! 

— O mūsų vargšė auklė? Ji taip nori išmokti skaityti! 
Ką ji veiks, kai aš jai nebegalėsu skaityti? | 

Mari šiuo metu tvarkė kažkokį stalčių. 

— Tu greit apie kitką imsi galvoti, Eva, o ne vien apie 
skaitymą negrams. Čia nėra nieko bloga. Aš pati jiems 
skaitydavau, kol buvau sveika. Kai pradėsi lankytis vi- 
suomenėje ir puoštis, neturėsi daugiau laisvo laiko. Žiū- 
rėk,— pridūrė jinai, — štai šiuos briliantus aš padovano- 
siu tau, kai tu vyksi į svečius. Aš užsidėjau juos, eida- 
ma į savo pirmąjį balių. Turiu tau pasakyti, Eva, kad 
baliuje turėjau didelį pasisekimą. 

Eva paėmė dėžutę ir ištraukė briliantų vėrinį. Jos su- 
simąsčiusios akys stabtelėjo ties juo, bet mintys, matyt, 
klaidžiojo toli. 

— Kokia tu atrodai rimta, vaikeli — pasakė Mari. 

— Ar jie brangūs, mama? 

— Žinoma! Tėvas išrašė juos iš Prancūzijos. Šie bri- 
liantai — didelis turtas. 

— Norėčiau turėti šį vėrinį — pasakė Eva,—ir daryti 
su juo, ką panorėčiau. 

— O ką gi tu darytum su juo? 

— Parduočiau jį, nupirkčiau dvarą laisvose valstijose, 
apgyvendinčiau ten visus mūsų negrus ir pasamdyčiau 
jiems mokytoją, kad mokytų juos skaityti ir rašyti... 
"Evą pertraukė motinos juokas. 

— Įrengti negrams pensioną! Ar tik nepradėsi juos 
mokyti pianinu skambinti ir piešti ant aksomo? 

— Išmokyčiau juos rašyti ir skaityti laiškus, — tvirtai 
atsakė Eva.— Aš žinau, mama, kaip jiems sunku, kad jie 
neraštingi. Tomui dėl to labai skaudu, ir auklei, ir dau- 
geliui kitų. Mes labai blogai elgiamės, nemokydami jų. 

— Na na, Eva, liaukis, tu dar visai vaikas! Apie šiuos 
dalykus nieko neišmanai,— pareiškė Mari.— Ir be to, nuo 
tavo plepalų man galva įskaudo. 

Mari visad dangstydavosi galvos skausmu, jeigu tik kas 
jai nepatikdavo. 

Eva tyliai išėjo. Bet netrukus ėmė uoliai mokyti auklę 
skaityti. 

XXIII skyrius .. 
ENRIKAS 


Maždaug tuo metu pas Sen Klerą paviešėti prie ežero 
kelioms dienoms atvažiavo brolis Alfredas. Jis kartu pa- 
siėmė ir vyriausią savo sūnų, dvylikos metų berniuką. 

Enrikas buvo gražus, išdidus, juodaakis berniukas, gy- 
vas ir protingas. Iš pirmo žvilgsnio jį pavergė angeliškas 
jo pusseserės Evangelinos grožis. 

Eva turėjo savo mylimą mažą baltą it sniegas ponį. 
Jis buvo toks pat romus kaip ir jo mažoji šeimininkė. 

Ir štai Tomas atvedė šį ponį prie verandos, o trylikos 
metų berniukas mulatas vedė juodą arabų veislės ark- 
liuką, kuris neseniai brangia kaina buvo nupirktas En- 
rikui. 

Enrikas berniokiškai didžiavosi savo naująja nuosavy- 
be. Paėmęs iš mažojo grumo pavadžius, jis rūpestingai 
apžiūrėjo arklį, ir staiga jo antakiai susiraukė. 

— Dodo, mažas tingus šuniel Šįryt neiššukavai mano 
arklio! 

— Iššukavau, šeimininke,— nuolankiai atsakė Dodo,— 
bet jis vėl susitepė. 

— Užsičiaupk, niekše! — sušuko Enrikas, piktai užsi- 
modamas šmaikščiu.— Dar drįsti kalbėti! 

Dodo buvo gražus šviesių akių mulatas, tokio pat ūgio 
kaip ir Enrikas. Garbanos gaubė aukštą, atkaklią kak- 
tą. Enrikui užrikus, jo skruostai nukaito, akys sublizgėjo, 

— Ponaiti. ..— tarė jisai. 

“Enrikas šmaikščiu kirto jam per veidą ir, pagriebęs už 
rankos, privertė atsiklaupti priešais save ant kelių ir 
mušė kiek jėgos leido. 

— Štai tau, bjaurus šunie! Dabar išmoksi nepriešta- 
rauti! Veskis arklį ir gerai iššukuok. Žinosi, kur tavo 
vieta! 

— Jaunasis šeimininke, — tarė Tomas,— aš manau, kad 
Dodo norėjo paaiškinti jums, jog arklys išsivoliojo dul- 
kėse, kai jis jį vedė iš arklidės. Arklys karštas, štai ko- 
dėl jis supluko. O Dodo valė jį, pats prižiūrėjau. 

— Prikąsk liežuvį, kai tavęs niekas neklausia! — pasa- 
kė Enrikas ir, staiga apsigręžęs, užkopė laiptafs pasikal- 

bėti su Eva, kuri stovėjo 
apsirengusį jojimo drabu- 
žiais.— Mieloji pussesere, 
atleisk, kad šis neišmanė- 
lis privertė tave laukti — 
tarė jis. — Pakalbėkime, 
kol jie grįš. Bet kas gi at- 
sitiko? Tu tokia liūdna? 

— Kodėl tu įžeidei Do- 
do? Taip žiauriai ir šlykš- 
čiai? — pasakė Eva. 

— Žiauriai?! Šlykščiai?! 
— sušuko berniukas, nuo- 
širdžiai nustebęs.— Aš ta- 
vęs nesuprantu, mieloji 
Eva. 

— Aš nenoriu, kad ma- 
ne vadintum mieląja Eva, 
jeigu taip elgiesi! — pasa- 
kė Eva. 

— Mieloji pussesere, tu 
nepažįsti Dodo. Kitaip su 
juo nesusikalbėsi. Jis toks 
melagis, toks gudrus, jog 
visada ras ką atsakyti. 
Vienintelis būdas — su- 
tramdyti jį iš karto, kad 
nedrįstų nė išsižioti. Ir tė- 
velis taip daro. 

— Bet dėdė Tomas pa- 
aiškino, kaip viskas įvyko, 
o dėdė Tomas niekad ne- 
meluoja. 

— Na, jeigu taip, tai šis 
senas negras kažkoks ne- 
paprastas,— pasakė  Enri- 
kas.— O Dodo, vos tik pra- 
veria lūpas, tuoj pradeda 
meluoti. 


— Todėl, kad tu jį įbauginai! 

— Na, Eva, iš tikrųjų, tu taip gini Dodo, jog aš imsiu 
jam pavydėti. 

— Jis niekuo nekaltas, o tu jį mušei. 

— Gerai, tegul įsirašo tai į būsimųjų malonių sąrašą. 
Sekantį kartą, kai nusikals, aš jo nemušiu. Keletas šmaikš- 
čio kirčių jam nepakenks. Jis tikras velnias, sakau tau! 
Na, bet jeigu tau tai nepatinka, aš niekad daugiau jo 
nemušiu, tau matant. 

Evos nepatenkino toks pažadas, bet ji suprato, jog 
nėra ko reikalauti, kad gražuolis pusbrolis suprastų jos 
jausmus. 

Netrukus pasirodė Dodo su arkliais. 

— Na štai, Dodo, šį kartą puikiai viską sutvarkei,— 
daug taikingiau pasakė jo jaunasis šeimininkas.— Eik šen 
ir palaikyk arklį, kol įkelsiu mis Evą į balną. 

Dodo priėjo ir atsistojo prie Evos ponio. Jo veidas bu- 
vo liūdnas, ir atrodė, kad jis verkė. 

Enrikas, didžiuodamasis savo galantiškumu, greit įkėlė 
į balną gražiąją pusseserę, paėmė pavadžius ir padavė 
jal. | 

Bet Eva pasilenkė į tą pusę, kur stovėjo Dodo, ir tarė 
jam, kai jis paleido pavadžius: 

— Ačiū tau, mielas Dodo! 

Dodo nustebęs pažvelgė į švelnų mergaitės veidelį. 
Kraujas siūbtelėjo į jo skruostus, akyse sušvito ašaros. 

— Šen, Dodo! — įsakmiai suriko jam šeimininkas. 

Dodo pribėgo ir palaikė Enriko arklį, kol tasai įsėdo 
į balną. 

— Štai tau pinigų saldainiams, Dodo,— tarė Enrikas ir 
nujojo paskui Evą. 

Dodo ilgai sekė abu vaikus akimis. Vienas davė pini- 
gų, o antroji tai, kas jam buvo daug brangiau — malo- 
nų, gerą žodį. Dar tik keli mėnesiai praslinko nuo to 
laiko, kai Dodo buvo atskirtas nuo motinos. Alfredas 
Sen Kleras nupirko jį vergų turguje dėl jo gražaus vei- 
do, kuris taip tiko prie puikaus arabų arkliuko, kurį da- 
bar jaunasis šeimininkas mankštino. 

Visą mušimo sceną matė abu broliai Sen Klerai, kurie 
stovėjo kitoje sodo pusėje. 

Ogiusteno skruostai nukaito, bet jis tepasakė savo pa- 
juokiančiu ir nerūpestingu tonu: 

— Kiek suprantu, tai vadinamasis respublikoniškas 
auklėjimas, Alfredai? 

— Enrikas tikras velnias, kai įsikarščiuoja,— nerūpes- 
tingai atsakė Alfredas. 

— Tu, matyt, esi tos nuomonės, kad toks karščiavima- 
sis Enrikui gera proga lavintis? — šaltai pasakė Ogiuste- 
nas. 

— Ar man tai patinka, ar ne, vis tiek nieko negaliu 
Enrikui padaryti — jis nesuvaldomas. Mudu su žmona 
jau seniai numojome į jį ranka. Bet Dodo irgi ne pės- 
čias, ir kailį pašukuoti jam niekada nepakenks. 

— O be to, padės Enrikui išmokti pirmąją respubliko- 
nų katekizmo eilutę: ,„Visi žmonės gimsta lygūs ir laisvi“. 

— Et! — sušuko Alfredas.— Sentimentali prancūziška 
Tomo Džefersono nesąmonė. Juokinga ją minėti mūsų 
laikais. 

— Ir aš taip manau,— reikšmingai pasakė San Kleras. 

— Mes aiškiai matome, — kalbėjo Alfredas, — kad ne vi- 
si žmonės gimsta lygūs ir laisvi. Kai dėl manęs, tai šiuos 
respublikonų tauškalus aš laikau gryna nesąmone. Ly- 
gūs gali būti tik išauklėti, išsilavinę, lankstaus proto, tur- 
tingi žmonės... o ne tamsuomenė. 

— Kad tu galėtum tamsuomenei įdiegti šias mintis! — 
pasakė Ogiustenas— Tamsuomenė Prancūzijoje vieną 
kartą jau parodė, ką gali. 

— Todėl ją ir reikia griežtai laikyti, valdyti tvirtai ir 
negailestingai... Aš kaip tik taip ir darau,— pareiškė 
Alfredas ir, patvirtindamas savo žodžius, stipriai trepte- 
lėjo koja. 

— Bet kai toji tamsuomenė nusimes jūsų jungą, pasi- 
darys karšta,— pasakė Ogiustenas.— Pavyzdžiu gali būti 
tai, kas įvyko San Dominge !. 

— Na,— pareiškė Alfredas,— savo šalyje mes to nelei- 
sime padaryti. Turime kovoti su visais tais madingais 
plepalais, kad negrus reikia mokyti ir kelti jų sąmonin- 
gumą. Žemesniajai klasei mokslas nereikalingas. 


„1 San Domingas— maža respublika Haičio saloje. 1791 m. 
nevilties apimti negrai vergai sukilo ir išžudė visus vergvaldžius. 

— Dabar jau vėlu apie tai kalbėti — pasakė Ogiuste- 
nas.— Jie gaus išsimokslinimą, tik klausimas kokį. Mūsų 
sistema moko juos barbariškumo ir žiaurumo! Mes užmu- 
šame visą jų žmoniškumą ir paverčiame juos žiauriais 
gyvuliais. Ir mes tai pajusime savo kailiu, jeigu jie pa- 
sieks valdžią ir ims mus valdyti. 

— Jie niekad valdžios nepasieks! — sušuko Alfredas. 

— Na, paimk garo mašiną, — vėl tęsė Ogiustenas, — už- 
daryk visus vožtuvus ir atsisėsk ant jos, ir pažiūrėsime, 
kur atsidursi. 

— Gerai,—- tarė Alfredas,— pažiūrėsime. Aš nebijau sė- 
dėti ant dangčio, kol dar katilas stiprus, ir mašina gerai 
veikia. 

— Liudviko XVI! laikų kilmingieji irgi taip galvojo. 
Taip dar ligi šiol galvoja Austrija ir Pijus IX ?. Bet vieną 
gražų rytą, kai sprogs katilai, jūs visi susitiksite ore. 

— Pagyvensim — pamatysim! — juokdamasis tarė Alf- 
redas. 

— Aš tau sakau, — atšovė Ogiustenas, — kad kaip tik 
mūsų laikais sukils masės, ir žemesnioji klasė užgrobs 
valdžią į savo rankas. 

— Tai viena iš tavo raudonųjų respublikoniškųjų ne- 
sąmonių, Ogiustenai! Kodėl tu ne agitatoriusį Na, aš ti- 
kiuosi numirti anksčiau, negu valdovais taps tavo purvi- 
na, apskretusi tamsuomenė. 

— Apskretusi ar neapskretusi, o kai ateis laikas, ji 
valdys jus,— pridūrė Ogiustenas —ir jie bus tokie val- 
dovai, kokius jūs juos padarėte. Prancūzų didikai ant 
savo galvos užsitraukė sankiulotus*, Haičio saloje liau- 
dis... 

— Užteks, Ogiustenai, apie tuos šlykščius niekšingus ir 
pasigailėjimo vertus haitiečius. Jie ne anglosaksai; jei- 


I Liudvikas XVI— prancūzų karalius (1774—1793), kuriam re- 
Voliucionieriai nukirto galvą už tai, kad jis bandė į Prancūziją įvesti 
svetimšalių kariuomenę revoliucijai nuslopinti. 

Ž Pijus IX — Romos popiežius (1846—1878), kuris 1850 m. aust- 
rų ir prancūzų kariuomenės padedamas sutriuškino liaudies sukilimą 
Romoje. Austrija numalšino vengrų ir italų revoliucijas 1848— 
1850 m. 

š Sankiulotai (išvertus būtų „,bekelniai“) — taip buržuazinės 
prancūzų revoliucijos metu aristokratai su panieka vadino revoliucin- 
giausius gyventojų sluoksnius. 

gu jie būtų buvę anglosaksai, viskas būtų kitaip susi- 
klostę. Anglosaksai — dominuojanti rasė pasaulyje, ir taip 
bus visada. Valdžia mūsų rankose, o ta, žemesnioji ra- 
sė,— stipriai treptelėjęs koja, pasakė jis,— yra apačioje 
ir ten pasiliks. Nebijok, mes esame pakankamai stiprūs, 
ir mūsų parakas patikimai saugomas. 

— Ką ir sakyti, jūsų parako sandėlius gerai saugos taip 
išauklėti sūneliai kaip tavasis Enrikas! — pasakė Ogius- 
tenas.— Jie tokie santūrus, ištvermingi. Patarlė sako: „Kas 
nesugeba valdytis, tas nesugeba ir kitų valdyti.“ 

— Taip, Žžinoma,— susimąstęs atsakė Alfredas,— esant 
tokiai socialinei sistemai, sunku auklėti vaikus. Ji teikia 
perdaug plačią dirvą aistroms, kurios mūsų klimato są- 
lygomis ir taip pakankamai stiprios. Enrikas kelia man 
nerimą. Jis geras, kilniaširdis, bet kai susijaudina, tuoj 
užsiplieskia kaip degtukas. Manau jį leisti mokytis į Šiau- 
rIę, kur įprasta labiau paklusti, negu pas mus. Ten jis 
daugiau bendraus su sau lygiais, o ne su pavaldiniais. 

— Kadangi vaikų auklėjimas — svarbiausias žmonijos 
tikslas,— pasakė (Ogiustenas,— tai manyčiau, kad mūsų 
sistemoje šiuo atžvilgiu dar daug kas nepadaryta. 

— Kai kas nepadaryta, kai kas padaryta,— atsakė Alf- 
redas.— Neverta apie tai kalbėti, Ogiustenai. Mes jau 
tūkstančius kartų daugiau ar mažiau visa tai svarstėme. 
Geriau suloškime „triktrak“ ! partiją. 

Broliai užkopė į verandą ir atsisėdo prie lengvo bam- 
bukinio stalelio, pasidėję į tarpą Žaidimų lentą. Kol jie 
dėliojo ant lentelės figūrėles, Alfredas tarė: 

— Žinai, Ogiustenai, jeigu aš galvočiau taip kaip tu, 
tai imčiau ką nors veikti. 

— Neabejoju. Tu veiklus Žmogus. O ką gi darytum? 


— Na, bandymui pradėčiau lavinti savo vergų proto 
galias, — pusiau su panieka nusišypsodamas atsakė Alire- 
das.— Mokyk juos. 

— Tai tas pat, ką užkrauti ant jų nugaros Etnos kalną 
ir liepti jiems atsitiesti. Argi jie gali mokytis, jeigu jų 
pečius slegia visuomenė? Vienas Žmogus nieko negali pa- 


! Senoviškas prancūzų žaidimas. 

daryti, jeigu visuomenė eina prieš jį. Juos privalo mo- 
kyti valstybė ar bent jau netrukdyti jiems mokytis. 

— Tavo eilė! — tarė Alfredas. 

Broliai įniko lošti ir nieko negirdėjo, kol prie verandos 
pasigirdo arklių kanopų bildesys. 

— Štai parjoja vaikai! — pasakė Ogiustenas atsikelda- 
mas.— Žiūrėk, Alfredai! Ar tau teko kada nors matyti to- 
kius gražuolius? 

Iš tikrųjų tai buvo puikus vaizdas. Tamsiaplaukis įrau- 
dusiais skruostais ir drąsių bruožų Enrikas linksmai juo- 
kėsi, palinkęs prie savo žavingos pusseserės. Eva buvo 
mėlynais jojikės drabužiais ir tos pačios spalvos kepu- 
raite. Nuo greito jojimo jos skruostai įraudo, o nuo rau- 
donio jos perregimos odos ir auksinių plaukų grožis dar 
labiau išryškėjo. 

— Dieve mano! Kokia ji nuostabiai graži! — sušuko 
Alfredas.— Kiek širdžių ji privers kankintis, kai užaugs! 

— Tikriausiai taip ir yra, ir aš to labai bijau! — atsakė 
Sen Kleras su netikėta skausmo gaida balse ir nuskubėjo 
žemyn iškelti Evą iš balno. 

— Eva, brangioji, ar nelabai pavargai? — paklausė jis, 
spausdamas ją prie krūtinės. 

— Ne, tėveli— atsakė mergaitė, bet jos greitas ir ne- 
lygus kvėpavimas suspaudė tėvui širdį. 

— Kam taip greit jodinėjai, mieloji? Juk žinai, kad 
tau kenkia. 

— Man buvo labai gera. Aš taip mėgstu greit jodinėti, 
jog viską užmiršau. 

Sen Kleras ant rankų įnešė ją į svetainę ir paguldė ant 
kušetės. 

— Enrikai, privalai saugoti Evą, — pasakė jis,— ir nejo- 
dinėti su ja taip greitai. 

— Aš visuomet ją saugosiu, — atsakė Enrikas, sėsda- 
mas ant kušetės ir imdamas Evos ranką. 

Greitai Eva pasijuto geriau. Jos tėvas ir dėdė vėl ėmė 
lošti, o vaikai pasiliko vieni. 

— Žinai ką, Eva, man gaila, kad tėvelis žada čia būti 
tik dvi dienas, ir aš vėl ilgai nematysiu tavęs! Jeigu pa- 
silikčiau su tavim, tai pasistengčiau tapti geras, nebūčiau 
piktas ir nebemuščiau Dodo. Aš visiškai nenoriu jo 

skriausti, bet tu žinai, koks staigus mano būdas! Nors 
iš tikrųjų nesu jau toks blogas. Kartkartėmis duodu pini- 
gų, ir pati matai, kaip gražiai jis apsirengęs. Manau, kad 
jam visai neblogai gyventi. . 

— O tau ar būtų gera gyventi, jeigu niekas pasaulyje 
tavęs nemylėtų? 

— Manes? Na, žinoma, ne! 

— O tu išplėšei Dodo iš visų jo artimųjų tarpo, ir 
dabar jis nebeturi nieko, kas jį mylėtų. Žmogui negali 
būti gera, jeigu jo niekas nemyli. 

— Bet ką gi daryti! Negaliu parūpinti jam motinos, ir 
pats negaliu jo pamilti. 

— Kodėl? — paklausė Eva. 

— Mylėti Dodo! Ką tu kalbi, Eva! Jis gali man tik pa- 
tikti, juk ir tu nemyli savo tarnų? 

“— Aš juos myliu. 

— Kaip keista! 

Eva nieko neatsakė. Akimirkai jos susimąsčiusių akių 
žvilgsnis nukrypo kažkur toli. 

— Vis dėlto, Enrikai — pasakė jinai — mylėk vargšą 
Dodo ir būk jam geras, na, kad ir dėl manęs! 

— Dėl tavęs, brangioji pussesere, esu pasiryžęs mylėti 
bet ką, dėl to, kad meilesnės būtybės už tave dar nesu 
matęs! 

— Na ir puiku! — pasakė Eva.— Tikiuosi, kad tu tai 
prisiminsi. 

Skambutis, kviečiąs pietų, pertraukė jų pokalbį. 


XXIV skyrius 
NELEMTOS APRAIŠKOS 


Po dviejų dienų Alfredas Sen Kleras išvažiavo, o Eva, 
kuri, savo pusbrolio draugystės paskatinta, jodinėjo ir bė- 
giojo ne pagal savo jėgas, ėmė greit silpti. Sen Kleras 
pagaliau sutiko pasitarti su gydytojais, kurių visados 
vengdavo, nes bijojo sužinoti baisią tiesą, bet dvi die- 
nas Eva taip blogai jautėsi, jog visiškai neišėjo iš kam- 
bario, ir tada buvo pakviestas gydytojas. 

Mari Sen Kler nekreipė dėmesio į savo dukters ligą 
1r į tolydžio jos senkančias jėgas, nes ji buvo įnikusi 
tyrinėti dvi ar tris naujas ligas, kurių auka tarėsi pati 
esanti. Jinai tvirtai tikėjo, kad niekas nesikankina ir ne- 
gali kentėti tiek, kiek ji kenčia. Visad piktindavosi, jei- 
gu kas iš artimųjų skųsdavosi savo negaliomis. Ji buvo 
įsitikinusi, kad kitų ligos — vien tinginiavimas arba ener- 
gijos stoka, ir jų nė palyginti negalima su tomis kančio- 
mis, kurios ją kamuoja. 

Mis Ofelija daug kartų bandė sužadinti joje motinišką 
nerimą dėl Evos, bet veltui. 

— Mergaitė visiškai sveika, — atkirsdavo Mari.— Laks- 
to, Žaidžia, išdykauja. 

— Bet jinai kosti. 

— Kosti! Ką jūs čia kalbate man apie tą kosulį. Štai 
aš tai tikrai kosčiu. Visą gyvenimą kosčiu, nuo pat anks- 
tyvos vaikystės. Kai dar buvau tokio amžiaus kaip Eva, 
visi manė, kad sergu džiova. Kasnakt auklė budėdavo prie 
manęs. O. Evos kosulys, palyginti su manuoju, vieni 
niekai. 

— Bet jinai tolydžio eina silpnyn, ją kankina dusulys. 

— Ir aš ištisus metus dusdavau! Vis tie nervai! 

— Bet naktimis ji labai prakaituoja! 

— Ak, aš jau dešimt metų prakaituoju. Dažnai naktį 
baltiniai taip sudrėksta, nors imk ir gręžk. Naktiniai marš- 
kiniai būna kiaurai permirkę, o mano paklodes auklei 
tenka pakabinti, kad išdžiūtų. Eva taip neprakaituoja 
kaip aš... 

Mis Ofelija kurį laiką tylėjo. 

Bet dabar Evos liga pasidarė visai aiški, o kai į namus 
atvyko daktaras, Mari netikėtai pakeitė savo nuomonę. 
Anot jos, jinai visada žinojusi, visada nujautusi, kad jai 
lemta būti nelaimingiausia iš visų motinų. Ir štai, pati 
būdama silpnos sveikatos, jinai matanti, kaip jos akyse 
į kapus žengia vienintelis jos dievinamas vaikas. Nakti- 
mis jinai kamuodavo auklę savo nepabaigiamais verkšle- 
nimais, o dieną bardavosi, tartum pasisėmusi jėgų iš sa- 
vo naujos nelaimės. 

—- Mieloji Mari, liaukitės,— ramindavo ją Sen Kleras.— 
Nereikia tuoj vilties prarasti. 

— Nesuprantate motinos jausmų, Sen Klerai! Jūs ma- 
nęs niekad negalėdavote suprasti. O dabar juo labiau. 

— Bet nereikia kalbėti taip, tarsi viskas jau būtų 
baigta! | 

— Aš negaliu į tai Žiūrėti taip abejingai kaip jūs. Jei- 
gu jums visai nerūpi mūsų vienintelio vaiko sveikata, 
tai man ji rūpi. Perdaug skaudus smūgis po viso to, ką 
iškentėjau. 

— Tiesa, Eva visuomet buvo labai trapi mergaitė, — at- 
sakė Sen Kleras.— O staigus augimas dar labiau išsėmė 
jėgas; jos padėtis kritiška. Bet dabar jinai nusilpo nuo 
vasaros karščių, be to, ją per daug paveikė Enriko at- 
važiavimas. Tačiau daktaras sako, kad yra vilties, jog ji 
pasveiks. 

— Na, žinoma, jeigu jūs norite viską matyti rožinė- 
mis spalvomis, labai prašau! Laimingi tie žmonės, kurie 
turi nejautrią širdį. Būčiau laiminga, jei ir aš galėčiau 
nejausti to, ką jaučiu. Nerimas atima iš manęs paskuti- 
nius sveikatos likučius. Norėčiau ir aš būti tokia šalta- 
kraujė kaip jūs visi! 

Ir visi jai linkėjo būti šaltakrauje, todėl, kad savo nau- 
ja nelaime ji naudojosi artimiesiems kankinti ir varginti. 
Visa, kas buvo kalbama, visa, kas vyko aplink, tik dar 
kartą įrodė, kad ją supa šiurkštūs, bejausmiai žmonės, 
abejingi jos beribiam sielvartui. Vargšė Eva girdėdavo 
šias kalbas ir net verkdavo, gailėdamasi motinos ir liū- 
dėdama, kad sukelia jai tiek skausmo. 

Maždaug po dviejų savaičių jai Žymiai palengvėjo. 
Tai buvo vienas tų apgaulingų pagerėjimų, kurie net prie 
kapo angos įkvepia viltį mylinčioms širdims. Ji vėl ėmė 
bėgioti po sodą ir verandą, vėl žaidė bei juokėsi, ir iš 
džiaugsmo galvos netekęs tėvas kalbėjo, kad jinai ne- 
trukus vėl būsianti sveika ir laiminga. Tik mis Ofelijai ir 
daktarui ši apgaulinga ligos atvanga neįkvėpė drąsos. 
Ir dar viena širdis jautė, kad visa tai apgaulė, — tai pa- 
čios Evos širdelė. Ji švelniai sielvartavo dėl tų, kuriuos 
turėjo palikti. Ypač jai buvo gaila tėvo. Eva suprato, 
kad jis myli ją labiau už viską pasaulyje. Savo motiną 
jinai mylėjo todėl, kad buvo mylinti mergaitė. Egoizmas, 
kurį jinai pastebėdavo motinoje, tik liūdino ir skaudino 

šą, bet, būdama vaikiškai, nesąmoningai įsitikinusi, kad 
motina negali būti bloga, mergaitė ją švelniai mylėjo. 

Jai buvo gaila ir gerų, ištikimų tarnų, kuriems jinai 
buvo tikras saulės spindulys. Vaikai nelinkę apibendrintai 
mąstyti, bet Eva buvo toks nepaprastai subrendęs vaikas, 
jog jai giliai įsmigdavo į širdį visos tos blogybės, kurias 
gimdė vergovinė sistema. Ji aiškiai jautėsi turinti pada- 
ryti laimingus ne tik savo, bet visus vergus visame pa- 
saulyje. Ši veržli jėga labai nesiderino su jos silpnu kū- 
neliu. 


* * * 


Kartą prieangio laiptais Eva kopė pas tėvą. Ji buvo 
balta suknele, o jos skruostai degė, akys karštligiškai 
blizgėjo. Besileidžiančios saulės spinduliai it aureolė supo 
auksinę jos galvą. 

Sen Kleras pasišaukė Evą, norėdamas parodyti jai nu- 
pirktą statulėlę. Bet mergaitės išvaizda tuoj liūdnai nutei- 
kė Sen Klerą. Esama grožio, kuris yra toks ryškus ir 
kartu toks trapus, jog mums skaudu jį matyti. Tėvas stai- 
ga tvirtai apkabino Evą ir pamiršo, ką ketino jai sa- 
kyti. 

— Eva, brangioji, tu pastaruoju metu geriau jautiesi? 
Tiesa, geriau? 

— "Tėveli, — tvirtai atsakė Eva,— -aš seniai noriu su ta- 
vim pasikalbėti, kol mano savijauta visai nepablogėjo. 

Sen Kleras sudrebėjo, kai Eva atsisėdo jam ant kelių. 
Ji priglaudė galvą prie jo krūtinės ir tarė: 

— Nereikia, tėveli, daugiau slėpti: ateina laikas man 
jus palikti. Aš išeinu ir niekad daugiau nebegrįšiu.— Ir 
ji ėmė kukčioti. 

— O ne, mano brangioji, mano mažoji Eva! 

Sen Kleras drebėjo, bet jo balsas skambėjo linksmai. 

— Tu tik jaudinies,— pridūrė jis—ir netenki drąsos. 
Nereikia pasiduoti tokioms liūdnoms mintims. Štai žiūrėk, 
aš tau nupirkau statulėlę! 

— Ne, tėveli, — pasakė Eva, švelniai atstumdama por- 
celiano figūrėlę,— neapsigaudinėk! Man ne geriau, aš 
tai puikiai žinau. Aš nesijaudinu ir neprarandu drąsos. 

Jei ne tas išsiskyrimas su tavim ir su visais draugais, 
būčiau visiškai laiminga. Aš noriu išeiti, ilgiuosi to! 

— Kas gi tau čia nepatinka, brangus vaikeli, kas tave 
liūdina? Juk padariau visa, .kad būtum laiminga, daviau 
tau visa, ką galima duoti. 

— Tik savo draugų labui dar norėčiau gyventi. Čia 
daug kas mane liūdina, daug kas atrodo siaubinga. O be 
to, nenoriu tavęs palikti. Išsiskyrimas su tavim man dras- 
ko širdį! 

— Kas gi tave liūdina? Kas tau atrodo siaubinga, Eva? 

— Aš kenčiu dėl mūsų vargšų vergų. Jie visi mane 
labai myli, visi man geri. Norėčiau, kad jie visi būtų 
laisvi, tėveli. 

— Ką tu, Eva, vaikeli! Argi jiems negera pas mus 
gyventi2.. 

— Ak tėveli, o jeigu tau kas nors atsitiktų, kas tada 
būtų jiems? Tokių žmonių. kaip tu, labai maža. Dėdė Alf- 
redas ne toks, mamytė irgi ne tokia. Prisimink vargšės 
senosios Pru šeimininkus! Kokie žiaurūs būna žmonės! — 
Ir Evos petukai sudrebėjo. 

— Brangus mano vaikeli, tu perdaug jautri! Aš labai 
gailiuosi, kad leidau tau klausytis tokių kalbų. 

— Štai tas mane ir kankina, tėveli. Tu norėjai, kad 
gyvenčiau laiminga, kad niekad neliūdėčiau, niekad nesi- 
kankinčiau, dargi niekad negirdėčiau liūdnų istorijų, kai 
kiti yra nelaimingi ir liūdi visą gyvenimą. Tai egoizmas. 
Aš turėčiau viską žinoti. Aš be paliovos vis galvoju 
apie juos. Tėveli, argi negalima išlaisvinti visų vergų? 

— Tai nelengva, brangioji. Be abejonės, vergija labai 
blogas dalykas. Daugelis taip galvoja, ir aš taip pat. Vi- 
sa širdimi norėčiau, kad mūsų šalyje nebūtų nė vieno 
vergo. Bet nežinau, kaip tai įgyvendinti. 

— Tėveli, tu esi toks geras, toks kilnus, toks taurus ir 
visad sugebi taip maloniai kalbėti, argi negalėtum eiti 
į Žmones ir įtikinti juos, kad jie padarytų tai, ką reikia 
padaryti? Kai aš mirsiu, tėveli, tu galvosi apie mane ir 
dėl manęs padarysi tai. Aš visus išlaisvinčiau, jeigu tik 
tai būtų mano galioje. 

— Kai tu mirsi, Eva?! — skausmingai sušuko Sen Kle- 
ras, — O vaikeli, nekalbėk apie tai! Tu esi man viskas, ką 
turiu čia žemėje! 

— Vargšės senosios Pru vaikelis jai irgi buvo bran- 
giausias už viską pasaulyje, o jinai girdėjo jį šaukiant 
ir negalėjo jam padėti! Tėveli, tie nelaimingieji myli sa- 
“vo vaikus taip pat kaip tu mane. Padėk jiems kuo nors! 
Štai vargšė auklė labai myli savo vaikus!.. Aš mačiau, 
kaip jinai verkė, kalbėdama apie juos. Ir Tomas myli 
savuosius. Kaip baisu, kad jiems tenka skirtis. 

— Na, gerai, gerai, brangioji, — ramino ją Sen Kleras.— 
Tik tu neliūdėk ir nekalbėk apie mirtį, o aš padarysiu 
visa, ką tu nori. 

— Ir pažadėk man, brangusis tėveli, kad Tomas bus 
laisvas, kai tik. ..— ji stabtelėjo ir neryžtingai pasakė: — 
aš iškeliausiu. 

— Taip, mano brangioji, padarysiu visa, visa, ko tik 
manęs prašysi. 

Vakaro šešėliai vis tirštėjo ir tirštėjo, o Sen Kleras 
tyliai sėdėjo, spausdamas prie krūtinės trapų kūnelį. Jis 
jau nebematė jos gilių akių, ir prieš jį šmėkštelėjo vi- 
sas jo gyvenimas: jo ankstyvesni siekimai daryti gera ir 
keleri metai tuščio aukštosios visuomenės gyvenimo, kurį 
žmonės laiko pavyzdingu ir sektinu! Sen Kleras daug ką 
suprato, bet nieko nepasakė. Pasidarė tamsu, ir jis nu- 
nešė savo dukterį į miegamąjį. O kai Eva atsigulė, jis 
išsiuntė tarnus ir ėmė ją liūliuoti ant rankų ir dainavo 
jai, kol jinai užmigo. 


XXV skyrius 
PAMOKA 


Sekmadienis jau slinko vakarop. Verandoje, išsitiesęs 
bambukinėje kėdėje, sėdėjo Sen Kleras, cigaro dūmais 
bandydamas nuslopinti savo nerimą. Ant sofos prieš ati- 
darytą langą pusiau sėdomis gulėjo Mari. Perregimas šy- 
das ją saugojo nuo moskitų, o rankose ji laikė puošnią 
maldaknygę. Pasiėmė ją tik todėl, kad buvo sekmadie- 

mis, ir dėjosi skaitanti, nors iš tikrųjų saldžiai snaudė, 
Čia nubusdama, čia vėl užsnūsdama. 

— Štai kas, Ogiustenai,— atsipeikėjusi iš snaudulio, ta- 
zxė Mari— Reikia pasiųsti ką į miestą ir pakviesti mano 
senąjį daktarą Pozį. Esu tikra, kad man širdžiai kažkas 
negera. | 

— Tai kam kviesti Pozį? Juk Evos daktaras atrodo pa- 
"tyręs ir nusimanantis. 

— Taip sirgdama, negaliu juo pasitikėti — pasakė Ma- 
zi. — Aš esu tikra, kad mano liga labai rimta! Tris nak- 
tis apie ją galvojau. Negaliu laukti — tokie skausmai, ir 
savijauta labai slegianti! .. 

— Mari, tai tik jūsų nuotaika bloga. Netikiu, kad jūs 
:ssirgtumėt rimta širdies liga. 

— Visai neabejoju, kad jūs tuo netikit,— atsakė Ma- 
Ti.— Aš tai numaniau. Vos tik Eva sukosti, tučtuojau imat 
jaudintis, mažiausias Evos negalavimas sukelia jums bai- 
*sų nerimą, 0 apie mane jūs niekad negalvojate. 

— Jei jums taip malonu turėti nesveiką širdį, labai 
„prašau, aš nemanau prieštarauti, — pasakė Sen Kleras.— 
„Bet pirmą kartą girdžiu, kad jūsų širdis negaluoja. 

— Bijau, kad jums teks to gailėtis, tačiau bus jau per 
"vėlu! — pasakė Mari.— Ar jūs tikit, ar ne, bet visi mano 
mnerimavimai dėl Evos sveikatos, visos mano pastangos 
išgelbėti vargšę mergaitę dar labiau pasunkino tą ligą, 
kuri jau seniai mane kamuoja. 

Sunku įsivaizduoti, kuo gi pasireiškė tos „pastangos“, 
kuriomis ji bandė išgelbėti savo dukterį. Sen Kleras rūkė 
toliau. kaip „kietaširdis piktadarys“, kol prie verandos 
privažiavo karieta, iš kurios išlipo Eva ir mis Ofelija. 

Mis Ofelija senu papratimu nuėjo tiesiai į savo kam- 
dbarį skrybėlės ir skraistės nusiimti, o Eva atsisėdo tėvui 
ant kelių. 

Mis Ofelijos kambario durys buvo į verandą. Netrukus 
iš to kambario pasigirdo garsūs šauksmai ir pikti prie- 
„kaištai. 

— Kokių dar ten išdaigų iškrėtė Topsė? — paklausė 
Sen Kleras.— Esu tikras, kad tas sąmyšis kilo dėl jos. 

Po minutės pasirodė pasipiktinusi mis Ofelija, drauge 
tempdama ir Topsę. 

— Eik šen, eik šen! — šaukė jinai.— Noriu viską papa- 
sakoti tavo šeimininkui. 

— Na, kas gi atsitiko? — paklausė Ogiustenas. 

— Ogi tas, kad nebegaliu daugiau vargti su šiuo vai-- 
ku! Tai jau nebepakenčiama! Aš uždariau ją ir liepiau: 
išmokti pamoką. O ką jinai padarė? Nužiūrėjo, kur aš: 
dedu raktą, įsibrovė į spintą, paėmė medžiagą skrybė- 
lėms apsiūti ir sukarpė į gabalėlius savo lėlių suknelėms. 
Per visą gyvenimą nemačiau nieko panašaus! 

— Aš sakiau jums, pussesere, — tarė Mari,— kad su šiais: 
negrais negalima gražiuoju. Jeigu būtų mano valia, — 
tęsė jinai, priekaištingai žiūrėdama į Sen Klerą,— aš liep-- 
čiau gerokai išperti kailį šiai mergiotei. Aš ją taip išplak-- 
čiau, kad ant kojų nepastovėtų! 

— Neabejoju, — tarė Sen Kleras.— Bet argi moteriai de-- 
ra taip kalbėti! 

— Jūsų neryžtingumas nieko gero neduoda, Sen Kle-- 
rai — pasakė Mari.— Pusseserė protinga moteris, ir štai: 
pati pagaliau yra tos pačios nuomonės kaip ir aš. 

Mis Ofelija, kaip ir kiekviena gera šeimininkė, nega-- 
lėjo nesipiktinti tokiomis nuostolingomis Topsės išdaigo- 
mis. Be abejonės, daugelis mūsų skaitytojų būtų pajutę: 
tai, ką ir ji. Bet Mari žodžiai jai nepatiko, ir jos pyktis. 
truputį atlyžo. 

— Aš jokiu būdu neleisiu mušti mergaitės taip, kad ji: 
paliktų leisgyvė,— tarė jinai. — Bet iš tikro, Ogiustenai,. 
nežinau, ką daryti. Aš ją mokiau, mokiau, tramdžiau, mu- 
šiau, visokius būdus išbandžiau, kokie tik man į galvą: 
atėjo, ir vis tiek jinai liko tokia, kokia buvusi. 

— Eik šen, Topse, beždžionėle tu! — pašaukė mergaitę: 
Sen Kleras. 

Topsė priėjo arčiau. Jos apskritos akys žibėjo baimin-- 
gai ir gudriai. 

— Kodėl taip šlykščiai elgiesi? — paklausė Sen Kleras;. 
kuriam buvo linksma žiūrėti į jos veidelį. 

— Turbūt todėl, kad esu bjaurybė— ramiai atsakė: 
Topsė.— Mis Felė sako, kad aš bjaurybė. 

— Argi nematai, kiek daug gera mis Ofelija tau pa- 
darė? 

— Taip taip, šeimininke! Mano ankstesnioji šeiminin- 
kė irgi taip sakė. Plakdavo mane skaudžiau, negu mis 
Felė, ir už plaukų tampydavo, ir galvą daužydavo į du- 
ris, bet tai irgi nepadėjo! Aš manau, kad jeigu man iš- 
rautų iš galvos po vieną visus plaukus — vis vien nieko 
nepadėtų — tokia jau, matyt, esu bjaurybė! Juk aš tikra 
negrė. 

— Aš-ją kam nors atiduosiu — tarė mis Ofelija. — Ne- 
begaliu ilgiau su ja kankintis. 

Eva, be žodžių stebėjusi šią sceną, tylomis davė ženklą 
Topsei sekti paskui ją. Greta verandos buvo mažas įstik- 
lintas kambarys, Sen Klero skaitykla, ir Eva su Topse 
nuėjo ten. 

— Įdomu, ką gi Eva ketina daryti? — paklausė Sen 
Kleras.— Reikia pasižiūrėti. 

Priėjęs prie durų, jis kilstelėjo užuolaidą ir pažvelgė į 
kambarį. Paskui, pridėjęs pirštą prie lūpų, pakvietė mis 
Ofeliją, kad jinai tyliai prieitų prie jo. Mergaitės sėdėjo 
ant grindų, atsigręžusios į duris. Topsė — vis tokia pat 
juokinga ir nerūpestinga, 0 priešais ją — susijaudinusi 
Eva, kurios akyse žibėjo ašaros. 

— Topse, kodėl tu esi tokia negera? Kodėl nesistengi. 
tapti gera? Nejaugi nieko nemyli, Topse? 

— Aš nežinau, kas yra mylėti. Man patinka tik ledinu- 
kai, štai ir viskas, — pasakė Topsė. 

— Bet juk tu myli savo tėvelį ir motutę! 

— Niekad jų neturėjau. Ir jūs tai žinote. Juk sakiau 
jums, mis Eva. 

— O taip, žinau, — liūdnai atsakė Eva.— Bet argi netu- 
ri brolio arba sesers, arba tetos, arba... 

— Nieko neturiu. Niekados nieko neturėjau. 

— Bet, Topse, jeigu tu tik pasistengtum būti gera, 
galėtum... 

— Kad ir kiek stengčiausi, vis tiek būčiau tik negrė,— 
atsakė Topsė.— Jei galėčiau nuplėšti savo odą ir tapti 
baltąja, tada pasistengčiau. 

— Juk žmonės gali tave mylėti, nors tu ir juodukė, 
Topse. Mis Ofelija mylėtų tave, jeigu būtum gera. 

Topsė skambiai nusikvatojo, kaip kad paprastai kuo 
mors netikėdama. 

X Ū 
Mas) Ą 


— Nejaugi netiki? — paklausė Eva. 

— Ne, ji negali manęs pakęsti todėl, kad esu negrė, 
Jai mieliau paliesti varlę negu mane. Niekas negali neg- 
rų mylėti, ir negrai negali nieko mylėti. O man, tiesą sa- 
kant, vis tiek pat,— atsakė Topsė ir ėmė švilpauti. 

— Vargše Topse, o aš myliu tave! — tarė Eva, staiga 
pajutusi siūbtelėjusią gailesčio bangą, ir padėjo savo bal- 
tą laibą ranką Topsei ant peties.— Aš myliu tave todėl, 
kad tu neturi nei tėvo, nei motinos, nei draugų, todėl, 
kad esi vargšas, pažemintas vaikas! Aš myliu tave ir 
noriu, kad tu būtum gera. Aš sunkiai sergu, Topse, ir 
manau, kad nebeilgai gyvensiu. Ir man labai skaudu, 
kad esi tokia negera. Norėčiau, kad dėl manęs pasisteng- 


tum gera būti — juk man taip maža beliko gyventi su 
tavim. 


Apskritos, skvarbios juodukės akys pasruvo ašaromis. 
Stambūs lašai palengva riedėjo vienas po kito ir krito ant 


baltos rankos. Topsė keliais suspaudė galvą ir ėmė rau- 
doti. 


— O brangioji mis Eva, brangioji mis Eva,— tarė ji- 
nai — aš pasistengsiu, būtinai pasistengsiu! Aš niekad 
anksčiau apie tai nepagalvojau! 

Sen Kleras nuleido užuolaidą. 

— Eva man primena mano motiną, — pasakė jisai mis 
Ofelijai. 

— Aš visad bodėdavausi negrais,— tarė mis Ofelija.— 
ir tai tiesa: man nepatikdavo, kai Topsė paliesdavo mane. 
:-Bet nemaniau, kad jinai tai pastebi. 

— Nuo vaiko pasišlykštėjimo nepaslėpsite,— pasakė 
Sen Kleras.— Kad ir kokia būtumėt vaikams gera ir mei- 
"i, niekad nesulauksite dėkingumo, kol jie jaus tą pasi- 
šlykštėjimą. Keista, bet taip jau yra. | 

— Nebežinau, kaip tą jausmą nustelbti — pridūrė mis 
+Ofelija.— Negrai apskritai man nemalonūs, o ypač ši 
mergiotė. Ką aš galiu padaryti, jeigu man šlykštu? 

— O štai Eva, rodos, nugali pasišlykštėjimą. 

— Ji kupina meilės! — tarė mis Ofelija.— Norėčiau ir 
„aš būti tokia kaip jinai. Iš jos daug ko galiu pasimokyti. 

— Jau nebe pirmą kartą mažas vaikas pamoko vyres- 
niuosius,— pasakė Sen Kleras. 


XXVI skyrius 
MIRTIS 


Apgaulingas jėgų antplūdis, laikinai palaikęs Evą, greit 
išseko. Vis rečiau ir rečiau verandoje skambėdavo jos 
lengvi žingsniai, vis dažniau ir dažniau gulėdavo jinai 
krėsle prie atdaro lango, įsmeigusi dideles gilias akis į 
kylančias ir nusileidžiančias ežero bangas. 

Diena jau slinko vakarop. Eva pusiau gulomis sėdėjo 
krėsle su atskleista knyga ant kelių, atsainiai padėjusi 
permatomus pirštus ant lapų, ir staiga verandoje išgirdo 
šaižų Motinos balsą. 

— Kokią dar šunybę iškrėtei, nenaudėle? Nuskynei gė- 
les, ką? 

Ir Eva išgirdo stiprų pliaukštelėjimą. 

— Ak, šeimininke! Aš jas nuskyniau mis Evai! — pasi- 
girdo Topsės balsas. 

— Mis Evai? Puikus pasiteisinimas! Manai, kad jai rei- 
kia tavo gėlių, niekam tikusi negre! Lauk iš čia! 

Eva tučtuojau pašoko iš krėslo ir įbėgo į verandą. 

— Mama, nesibark! Man mielos tos gėlės, duok, aš jų 
noriu! 

— Eva? Juk tavo kambarys dabar ir taip pilnas gėlių! 

— Gėlių niekad nebūna per daug. Topse, atnešk mar 
jas. 

Topsė, kuri stovėjo niūri ir nuleidusi galvą, priėjo ir 
padavė gėles. Ji buvo neryžtinga ir drovi, viso jos įpras- 
tinio įnoringo gyvumo lyg nebūta. 

— Kokia puiki puokštė! — pasakė Eva, apžiūrinėdama 
gėles. 

Tiesą sakant, ji buvo ne tiek graži, kiek originali: tvis- 
kanti ryškiai raudona geranija ir balta japoniška rožė su 
blizgančiais lapeliais. Topsei, matyt, patiko tas spalvų 
kontrastas, — ji rūpestingai sudėjo ir surišo gėles. 

— Topse, tu puikiai parenki gėles — pasakė Eva.— Štai 
tuščia vaza. Aš norėčiau, kad tu kasdien priskintum man 
puokštę. 

Topsė dėkingu žvilgsniu pažvelgė į ją. 

— Keista! — tarė Mari.— Kam gi tau jų reikia? 

— Nagi šiaip sau, mama. Juk tu nesipriešinsi, jei Top- 
sė paskins man gėlių, ar ne? 

— Žinoma, ne. Tegul daro, ką tik tu nori, mieloji! Top- 
se, girdi, ką tau sako jaunoji šeimininkė? Žiūrėk, neuž- 
miršk! 

Topsė tūptelėjo ir nuleido akis. Ir kai jinai apsigręžė, 
norėdama išeiti, Eva pastebėjo, kaip per jos tamsų skruos- 
tą riedėjo ašara. 

— Matai, mama, aš žinojau, kad vargšė Topsė nori pa- 
daryti man ką nors gera, — pasakė Eva motinai. 

— Niekai! Ji taip elgiasi tik todėl, kad mėgsta priešgy- 
niauti. Žino, kad jai neleidžiama gėlių skinti, todėl ir ski- 
na. Štai ir viskas! Bet jeigu tu įsigeidei, kad ji skintų, 
tebus, kaip tu nori. 

— Mama, man rodos, kad Topsė dabar nebe tokia, 
kokia būdavo. Ji stengiasi būti gera mergaitė. 

— Na, jai teks ilgai stengtis, kol tokia taps, — pasakė 
Mari, su panieka nusijuokdama. 

— Juk tu žinai, mama, kokia ji vargšė! Visi ir visada 
ją tik skriaudė. 

— Esu tikra, jog ne čia, ne mūsų namuose. Rodos, visi 
ją čia ir įkalbinėjo, ir prašė, ir mokė, visi darė, ką galėjo, 
o jinai vis tiek liko tokia pat niekam tikusi ir visada to- 

kia liks. Kiek besistengtum, vis tiek iš šio sutvėrimo nie- 
ko gera nebus. 

— Bet, mama, juk didelis skirtumas būti auklėjamai 
taip kaip aš, pavyzdžiui, draugų tarpe, kurie tik ir galvo- 
ja, kaip padaryti mane gerą ir laimingą, ir būti auklėja- 
mai taip kaip jinai, per visą tą laiką, kol pateko pas mus. 

— Galbūt, — žiovaudama atsakė Mari.— Viešpatie, kaip 
karšta! 

— Mama, aš norėčiau pasikirpti plaukus, — pasakė 
Eva.— Ir žinai, gan trumpai! 

— O kam? — paklausė Mari. 

— Norėčiau išdalinti juos draugams, kol pati dar 
pajėgiu tai padaryti. Pakviesk tetą, kad man juos pa- 
kirptų. 

Mari garsiai pašaukė mis Ofeliją iš gretimo kambario. 

Mis Ofelijai įėjus, Mergaitė truputį pakilo nuo pagal- 
vių ir, krestelėjusi savo ilgas auksines garbanas, Žžais- 
mingai tarė: 

— Eikite šen, teta, apkirpkite avelę! 

— Kas gi čia dabar? — paklausė Sen Kleras, kuris tuo 
metu grįžo į kambarį, nešdamas Evai vaisių. 

— Tėveli, aš noriu, kad teta pakirptų man plaukus; jų 
tiek daug, ir man labai karšta galvai. O be to, norėčiau 
juos išdalinti atminimui. 

Mis Ofelija atsinešė žirkles. 

— Atsargiai, nesugadinkite,— tarė tėvas,— kirpkite iš 
apačios, kad nebūtų žymu. Evos garbanos — mano pasi- 
didžiavimas. 

Sen Kleras suspaudė lūpas ir liūdnai žiūrėjo į nuosta- 
bias ilgas garbanas, kurios, atsiskyrusios nuo vaiko gal- 
velės, viena po kitos krito ant Evos kelių. Jinai kėlė jas, 
susimąsčiusi žiūrėjo, suko aplink laibus pirštelius, kart- 
kartėmis neramiai pažvelgdama į tėvą. 

— O dabar norėčiau, kad pašauktumėte visus mūsų 
žmones. Turiu kai ką jiems pasakyti. 

— (Gerai,— klusniai pasakė Sen Kleras. 

Mis Ofelija pasiuntė pašaukti negrų, ir netrukus kam- 
barys buvo pilnas tarnų. 

Eva gulėjo ant pagalvių. Jos plaukai laisvai draikėsi 
aplink veidą, rausvos dėmės skruostuose dar labiau pa- 

ryškino itin blyškų, liesą veidelį ir kūną. Didelės melsvos 
akys susimąsčiusios stabtelėdavo ties kiekvienu įėjusiuo- 
ju. Tarnai žvalgėsi vienas į kitą, dūsavo ir lingavo gal- 
vas. Buvo taip tylu tarsi per laidotuves. 

Eva truputį pakilo ir ilgai rimtu žvilgsniu pasižiūrėjo į 
susirinkusius. Visi buvo liūdni ir prislėgti. Daugelis mo- 
terų įsikniaubė į prijuostes. 

— Pasiunčiau jus pakviesti, mieli draugai, — tarė Eva,— 
nes myliu jus. Visada buvote man geri, ir aš noriu jums 
kai ką padovanoti, kad prisimintumėte mane. Kiekvienam 
iš jūsų padovanosiu savo plaukų garbaną... 

Negrai verkdami ir raudodami apsupo mažąją ligonę ir 
ėmė iš jos rankų paskutinį jos meilės ženklą. 

Bijodama, kad šis susijaudinimas nepakenktų mergai- 
tei, kiekvienam, gavusiam garbaną, mis Ofelija duodavo 
ženklą išeiti iš kambario. 

Pagaliau visi išėjo, išskyrus Tomą ir auklę. 

— Štai, dėde Tomai, — pasakė Eva,— kokia puiki gar- 
bana tau. Ir tau, mano brangioji, geroji, mieloji aukle! — 
pridūrė jinai, meiliai apkabindama savo senąją auklę. 

Mis Ofelija ją ir Tomą švelniai išvedė pro duris, ma- 
nydama, kad daugiau nieko nėra kambaryje, bet atsigrę- 
žusi pamatė stovinčią Topsę. 

— O iš kur tu? — staiga paklausė jinai. 

— Aš visą laiką čia buvau, — atsakė Topsė, šluostyda- 
masi ašaras.— O mis Eva, aš visada buvau bloga mergai- 
tė! Bet nejaugi man nieko neduosite? 

— O kaipgi, vargše Topse! Duosiu ir tau. Štai... Kiek- 
vieną kartą pažvelgusi į garbaną, prisimink, kad mylėjau 
tave ir norėjau, kad būtum gera mergaitė! 

— O mis Eva! Aš pasistengsiu, — rimtai atsakė Topsė— 
bet, dieve mano, kaip sunku būti gerai! Matyt, todėl, kad 
dar neįpratau. 

Topsė užsidengė veidą prijuoste, o mis Ofelija iš kam- 
bario tyliai išvedė ją, slepiančią prie krūtinės brangią gar- 
baną. 

Visiems išėjus, mis Ofelija uždarė duris. Kol vyko ši 
scena, garbioji ledė nubraukė ne vieną ašarą. 

Sen Kleras vis dar sėdėjo, užsidengęs veidą rankomis. 

— Tėveli — meiliai tarė Eva, paliesdama jo ranką. 

Jis krūptelėjo, bet neatsiliepė. 

— Mielas tėtuši! — pasakė Eva. 

— O man tu nedavei garbanos, Eva, — liūdnai šypso- 
damasis, tarė tėvas. 

— Jos visos tavo, tėveli, — atsakė ji, — tavo ir mamos. 
Ir brangiajai tetai turėsite duoti jų tiek, kiek panorės. Aš 
tik Mūsų vargšus žmones norėjau jomis apdalinti, nes ži- 
nai, tėveli, kai manęs nebebus, visi gali juos užmiršti. ... 

Sen Kleras daugiau nepratarė nė žodžio. 


Evos jėgos greit seko. Nebeliko jokios vilties. Jos pui- 
kus Miegamasis virto ligoninės palata, o mis Ofelija dieną 
ir naktį ją slaugė, ir tik dabar namiškiai galėjo pilnai 

įvertinti jos sugebėjimus. Ji turėjo tokias miklias rankas, 
tokias pastabias akis, taip mokėjo pašalinti visus ligos 
sukeltus nemalonumus, visa atlikti laiku, turėjo tokią 
blaivią galvą ir aiškų protą, taip puikiai atsimindavo vi- 
sus gydytojo nurodymus, jog niekas negalėjo jos pava- 
žų keistybių, turėjo pripažinti, kad dabar šeimoje ji tapo 
reikalingiausiu žmogumi. 

Dėdė Tomas dažnai būdavo Evos kambaryje. Mergaiteę 
labai kankindavo stiprus nervinis nerimas, ir jinai geriau 
jausdavosi, kai ją nešiodavo ant rankų. Ir Tomui būdavo 
didžiausias džiaugsmas čia kambaryje, čia verandoje ne- 
šioti ant pagalvės jos gležną kūnelį. O kai mergaitė iš 
zyto pasijusdavo guvesnė. ir iš ežero pūsdavo gaivinantis 
vėjas, jis kartais išnešdavo ją į sodą po apelsinmedžiu ar- 
ba atsisėsdavo ant seno jų mėgstamo suolo. 

Tėvas irgi dažnai ją nešiodavo, bet buvo silpnesnis už 
"Tomą, ir, kai jis pavargdavo, Eva sakydavo jam: 

— Tėveli, tegul Tomas mane paima| Vargšelis, jam taip 
patinka mane nešioti. Tai visa, kuo jis gali man pasitar- 
nauti, o taip nori padaryti man ką nors gera. 

— Ir aš, Eva! — sakydavo tėvas. 

— Bet tu, tėveli, ir taip daug gero darai. Tu man skai- 
tai, per naktis sėdi su manim, o Tomas gali mane tik ne- 
šioti ir dainuoti. Ir aš žinau, kad jam tai lengviau negu 
tau. Jis toks stiprus! 

Ne vien Tomas troško kuo nors pasitarnauti Evai, kiek- 
vienas negras stengėsi jai parodyti savo širdį, kiekvienas 
«darė tai, ką galėjo. 

Vargšė auklė visa širdimi veržėsi prie savo mylimosios. 
Bet ji neturėjo progos aplankyti jos nei dieną, nei naktį, 
nes Mari ėmė kankinti nemiga, o kai ji nemiegodavo, tai 
ir niekam kitam nevalia miegoti. Dvidešimt kartų per nak- 
tį ji žadindavo auklę, reikalaudama įtrinti kojas arba su- 
vilgyti kaktą, arba surasti jos nosinę, arba sužinoti, koks 
ten triukšmas Evos kambaryje, arba nuleisti užuolaidą, nes 
esą per šviesu, arba pakelti užuolaidą todėl, kad jau per 
tamsu, o dieną, kai auklė norėdavo eiti pas savo auklėti- 
nę, Mari su nepaprastu išradingumu sugalvodavo įvairiau- 
sių darbų, ir šiai tik vogčiomis pavykdavo pasimatyti su 
Eva. 

— Aš jaučiu, kad dabar mano didžiausia pareiga — kuo 
rūpestingiausiai saugoti savo sveikatą,— sakė Mari.— Aš 
ir taip jau esu labai silpna, 0 čia dar reikia slaugyti mie- 
lą vaikelį. 

— Štai kaip, mano brangioji? — tarė Sen Kleras.— O aš 
maniau, kad mūsų pusseserė išvadavo jus nuo šių rū- 
pesčių. 

— Kalbate kaip visi vyrai, Sen Klerai, tarsi motiną ga- 
lima būtų išvaduoti nuo rūpesčių, kai jos vaikas taip 
sunkiai serga! Vis tiek niekas nežino, kiek aš kenčiu. Aš 
to negaliu taip lengvai pergyventi kaip jūs. 

Sen Kleras nusišypsojo. Jūs turite jam atleisti, kad to- 
kią valandą jis neištvėrė nenusišypsojęs. Tuo metu dar 
galėjo šypsotis! Eva merdėjo taip giedrai ir ramiai, jog 
neįmanoma buvo įsivaizduoti artėjant mirtį. Mergaitė ne- 
jautė skausmų — tai buvo ramus ir laipsniškas jėgų išse- 
kimas, nepastebimai didėjąs diena po dienos. 

Geriau už visus Evos svajones ir nuojautas žinojo jos 
ištikimasis Tomas. Ji pasakodavo jam visa, ko nenorėda- 
vo sakyti tėvui, kad jis neimtų nerimauti. 

Pagaliau Tomas net nebenakvojo savo kambaryje, o gu- 
lėdavo verandoje, kad vos pašauktas galėtų atskubėti. 

— Dėde Tomai, kodėl sugalvojai miegoti kur papuolė, 
kaip benamis šunelis? — pasakė mis Ofelija.— Aš maniau, 
kad esi vienas tų padorių žmonių, kurie mėgsta miegoti 
savo lovoje. | 

— Taip, žinoma, mis Fele,— paslaptingai atsakė To- 
mas.— Bet dabar... 

— O kas gi dabar? 

— Kalbėkime tyliau: misteris Sen Kleras gali išgirsti, 
Žinote, mis Fele, šią naktį kas nors turi budėti. 

— Dėde Tomai, argi mis Eva tau pasakė, kad šiandien 
jaučiasi blogiau negu paprastai? 

-— Ne, bet šįryt jinai pasakė man, kad jos valanda ar- 
tėja. 

Šitas mis Ofelijos ir Tomo pasikalbėjimas įvyko vakare 
tarp dešimtos ir vienuoliktos; ruošdamasi gulti, mis Ofeli- 
ja nuėjo uždaryti durų iš lauko pusės ir rado Tomą gu- 
lintį verandoje ant slenksčio. 

Mis Ofelija nebuvo nervinga nei perdaug jautri, bet iš- 
kilmingi Tomo žodžiai ją paveikė. Visą vakarą Eva buvo 
nepaprastai linksma ir guvi, sėdėjo lovoje, žiūrinėjo savo 
žaislelius ir skirstė kiekvienam savo draugui tą ar kitą 
daiktą. Jos judesiai pagyvėjo, balsas pasidarė skambesnis 
ir natūralesnis, negu pastarosiomis savaitėmis. Vakare ją 
aplankė tėvas. Jam pasirodė, kad jinai ir vėl tokia pat, ko- 
kia buvo anksčiau, prieš susirgdama, ir, pabučiavęs ją 
nakčiai, pasakė mis Ofelijai: 

— Pussesere, mums dar pavyks ją išgelbėti. Jinai jau- 
čiasi daug geriau. 

Ir jis išėjo, pirmą kartą po daugelio savaičių pajutęs 
širdyje tokį palengvėjimą. 

Bet vidurnaktį Evos kambaryje pasigirdo kažkieno grei- 
ti žingsniai. Tie žingsniai buvo mis Ofelijos, pasiryžusios 
budėti ligi ryto. Vidurnaktį jinai pastebėjo mergaitės vei- 
de tai, ką patyrusios slaugės vadina „krize“. Ji greit ati- 
darė duris, ir Tomas, kuris visą laiką buvo pasiruošęs, tuoj 
pašoko ant kojų. 

— Skubėk daktaro, Tomai! Negaišk nė minutėlės! — pa- 
sakė mis Ofelija ir pasibeldė į Sen Klero kambario duris. 

— Pusbroli, eikite šen! 

Šie žodiai suskambo Sen Klero širdyje kaip žemės 
grumstas, krentąs ant karsto antvožo. Jis pašoko, aki- 
mirksniu buvo jau kambaryje ir pasilenkė prie Evos, kuri 
kuo ramiausiai miegojo. 

Ką gi jis pamatė? Kodėl apmirė jo širdis? Nei jis, nei mis 
Ofelija nepratarė nė žodžio. Tegul pasako tas, kas matė 
tą išraišką brangiame mirštančiojo veide, tą neaprašomą, 
beviltišką, abejonių nekeliančią išraišką, kuri sako, kad 
tavo mylimas asmuo jau nebepriklauso tau. 

Mergaitės veide nebuvo jokių aiškių mirties žymių. Jis 
buvo tyras ir didingas. Sen Kleras ir mis Ofelija taip ty- 
liai stovėjo prie jos, jog atrodė, kad laikrodis per greit 
tiksi. Po valandėlės Tomas grįžo su gydytoju. Daktaras 
pažvelgė į Evą ir taip pat sustojo nebylus kaip ir visi 
kiti. 

— Kada prasidėjo ši permaina? — tyliai, pašnabždomis 
paklausė jisai mis Ofeliją. 

— Apie vidurnaktį — atsakė jinai. 


253 


Gydytojui atvykus, Mari pabudo ir skubiai įbėgo iš gre- 
timo kambario. 

— Ogiustenai!.. Ofelija! Kas atsitiko? ..— sušuko jinai. 

— Tyliau! —kimiai pasakė Sen Kleras.— Ji miršta! 

Išgirdusi šiuos žodžius, auklė nubėgo žadinti tarnų. Ne- 
trukus visi- jau buvo ant kojų. Šmėsčiojo žiburiai, aidėjo 
baimingi žingsniai, ašaroti veidai žvilgčiojo pro įstiklintas 
duris. Sen Kleras nieko negirdėjo ir nepastebėjo — jis tik 
matė, kaip keičiasi miegančios mergaitės veidas. 

— O, jeigu ji dar kartą pabustų ir ką nors pasakytų! — 
sušnabždėjo jisai. 

Ir, pasilenkęs prie jos, tarė jai į ausį: 

— Eva, mieloji! 

Didelės mėlynos akys atsimerkė, veide sušvito šypsena. 
Jinai pabandė pakelti galvą ir prabilti. 

— Eva, ar tu dar pažįsti mane? 

— Mielas tėveli! — pratarė jinai ir, sukaupusi paskuti- 
nes jėgas, apkabino jo kaklą. Bet jos rankos tučtuojau 
nusviro, ir kai Sen Kleras pakėlė jos galvą, jis pamatė, 
kaip mirties drebulys perbėgo mergaitės skruostais. Ji 
stengėsi atsikvėpti ir pakėlė aukštyn savo mažas ranke- 
les. 

— Dieve, kaip baisu! — sušuko Sen Kleras nusigręžda- 
mas ir, nesuvokdamas, ką darąs, suspaudė Tomui ranką.— 
O Tomai, drauguži mano, aš to nepakelsiu. .. 

Tomas savo delnuose spaudė šeimininko ranką. Juo- 
dais jo skruostais riedėjo ašaros. 

— Melskis, kad visa tai greičiau baigtųsi, — pasakė Sen 
Kleras.— Širdis plyšta, žiūrint į jos kančias! 

— Viskas baigta! Ačiū viešpačiui, viskas baigta, mie- 
lasis šeimininke,— atsakė Tomas.— Pažvelkite į ją. 

Sunkiai alsuodama, mergaitė gulėjo ant pagalvių. Ji du- 
so, jos didelės tyros akys žiūrėjo aukštyn ir stingo. Bet 
veidas spinduliavo tokia didybe, jog sielvartingos raudos 
nutilo. Visi, užgniaužę kvapą ir tylėdami, susispietė ap- 
link ją. 

— Eva,— švelniai pašaukė ją Sen Kleras. 

Bet jinai jau nebegirdėjo. Jos veide švietė saulėta šyp- 
sena. | 

Po kelių minučių Eva užgeso. 

XXVII skyrius 
ATSISVEIKINIMAS 


Statulėlės ir paveikslai Evos kambaryje buvo apdengti 
baltais uždangalais. Girdėjosi tramdomi atodūsiai ir tylūs 
žingsniai, o šviesa ramiai sklido pro pusiau nuleistas užuo- 
laidas. 

Lova buvo apgaubta baltu šydu. Ten ilsėjosi mažas tra- 
pus kūnelis, užmigęs amžinu miegu. 

Eva buvo aprengta kuklia balta suknele, kurią jinai taip 
mėgo. Pro užuolaidas skverbėsi rausvi spinduliai, jaukia 
šviesa apgaubdami mirtinu šalčiu sustingusį veidelį. Il- 
gos blakstienos švelniai gulė ant skaisčių skruostų; gal- 
va truputį pasvirusi į šoną, tarsi mergaitė ką tik būtų 
užmigusi. 

Sen Kleras stovėjo, sukryžiavęs rankas, ir žiūrėjo į ją. 
Kas pasakys, apie ką jis galvojo? Nuo tos valandos, kai 
kambaryje buvo ištarti žodžiai: „Ji mirė“, viską apgaubė 
baisi tamsa. Jis girdėjo balsus aplink save; kažkas jį klau- 
sinėjo, ir jis atsakydavo; bet kai jo paklausė, kada no- 
rėtų laidoti ir kur, jis nekantriai atsakė, kad jam vis 
tiek. 

Adolfas ir Roza sutvarkė kambarį. Abu jie buvo lengva- 
būdiški, nerūpestingi ir vaikiški, bet turėjo gerą širdį II 
buvo labai jautrūs. Ruošai vadovavo mis Ofelija, bet 
Adolio ir Rozos rankos viskam suteikė švelnumo, poetiš- 
kumo; iš mirusios kambario buvo pašalinta visa, kas niū- 
ru ir slogu ir kas taip būdinga laidotuvėms Naujojoje 
Anglijoje. 

Kaip ir anksčiau, ant visų lentynėlių stovėjo gėlės — 
baltos, gležnos, kvapnios,— su puikiais nusvirusiais vai- 
niklapiais. Ant balta staltiese apdengto Evos stalo buvo 
pastatyta jos Mėgstama vaza su vienu vieninteliu neprasi- 
skleidusiu baltos pilnavidurės rožės žiedu. Adolfas ir Ro- 
za Su nepaprastu skoniu, kuris įgimtas jų rasei, ilgai dė- 
liojo drapiruočių ir užuolaidų kklostes. 

Ir dabar, kai Sen Kleras stovėjo susimąstęs prie dukters 
lovos, Roza vėl tyliai įėjo į kambarį su pintine baltų gė- 
lių. Pamačiusi Sen Klerą, ji pagarbiai pasitraukė atgal. 
Bet, supratusi, kad jis jos nepastebi, priėjo ir ėmė dėlioti 

gėles aplink mirusiąją. Sen Kleras tartum 
sapne matė, kaip jinai į mažą rankelę 
įspraudė puikią jazminų šakelę, o likusio- 
mis gėlėmis nuostabiai skoningai papuošė 
lovą. 

Durys vėl atsidarė, ir patinusiomis nuo 
ašarų akimis, kažką nešdama po prikyš- 
te, pasirodė Topsė. Roza piktai pamojo 
ranka, bet Topsė vis tiek įėjo į kam- 
barį. 

— Išeik iš čia,— šiurkščiai ir griežtai 
sušnabždėjo Roza.— Tau čia nėra kas 
veikti! 

— Leisk man įeiti! Aš atnešiau gėlę. ., 
tokią gražią! — pasakė Topsė, tiesdama 
pusiau prasiskleidusį arbatinės rožės žie- 
dą.— Leisk man padėti tik vieną, tik šį 
vieną žiedą! 

— Nešdinikis! — dar įsakmiau tarė Roza. 

— Palik ją! — sušuko Sen Kleras, staiga treptelėjęs ko- 
ja.— Jai galima įeiti. Tegul įeina. 

Rozai teko nusileisti, ir Topsė, priėjusi arčiau, padėjo 
gėlę prie mirusios kojų. Ir staiga, beviltiškai pravirkusi, 
suklupo ant grindų prie lovos ir ėmė garsiai raudoti. 

Į kambarį įbėgo mis Ofelija. Ji bandė ją pakelti ir nu- 
raminti, bet viskas buvo veltui. 

— O mis Eva! Mis Eva! Ir aš noriu mirti! Aš irgi 
noriu! ( 

Ji šaukė laukiniu ir veriančiu balsu. Į mirtinai išblyš- 
kusį Sen Klero veidą siūbtelėjo kraujas, ir pirmą kartą 
po Evos mirties iš jo akių ištryško ašaros. 

— Kelkis, vaikeli — švelniai tarė mis Ofelija.— Nešauk 
taip. Nereikia... Eva dabar laiminga... 

— Bet aš jos niekad nebematysiu! — sušuko Topsė.— 
Niekad jos daugiau nebematysiu! 

Ir vėl ėmė raudoti. 

Keletą akimirksnių visi stovėjo tylėdami. 

— Ji sakė mylinti mane! — tarė Topsė.— O kas gi man 
daryti? Dabar nieko jau nebeliko, ničnieko! 


256 


— Didelė nelaimė, tai tiesa! — pasakė Sen Kleras.— Bet, 
pussesere, — kreipėsi jis į mis Ofeliją, — pabandykite kaip 
nors vargšelę nuraminti. 

— Ir kam aš gimiau! — raudojo Topsė.— Aš nenorėjau 
gimti, nenorėjau! Kokia iš to nauda... 

Mis Ofelija meiliai, bet griežtai pakėlė ją ir išvedė iš 
kambario. Mis Ofelijos akyse irgi blizgėjo ašaros. 

— Topse, vargšas mano vaikeli — tarė jinai, nusivedu- 
si Topsę į savo kambarį. — Nereikia taip kalbėti! Aš my- 
lėsiu tave, nors esu visiškai ne tokia kaip brangioji Eva, 
bet iš jos pasimokysiu mylėti savo artimuosius. Dabar aš 
galiu tave pamilti... Jau myliu tave ir padėsiu tau užaug- 
ti gera mergaite. 

Mis Ofelijos balsas pasakė daugiau, negu jos žodžiai, o 
dar daugiau bylojo ašaros, riedančios per jos skruostus. Ir 
nuo šios akimirkos ji visiškai pavergė Topsę. 

Kurį laiką kambaryje buvo girdėti vien tylus šnabžde- 
sys ir žingsniai — tai draugai vienas po kito ėjo pažvelgti 
į Mirusiąją. Paskui buvo atneštas karstelis... Prie durų 
privažiuodavo karietos, įeidavo ir atsisėsdavo pašaliniai. 
Šmėsčiojo balti šalikai ir juodi gedulo raisčiai... Sen Kle- 
ras gyveno, vaikščiojo, judėjo kaip žmogus, kuriam aša- 
rų jau nebeliko. Iki paskutinės minutės matė vien auksa- 
spalvę galvelę karste, paskui kaip ją kažkas uždengė dro- 
bule, ir užsivožė karsto viršus... Drauge su kitais jis 
žengė į sodo gale esantį kampelį, prie samanoto suolo, 
kur jinai taip dažnai čiauškėdavo, dainuodavo ir skaity- 
davo kartu su Tomu, ir kur dabar buvo iškasta duobė... 
Sen Kleras stovėjo prie jos krašto ir abejingai žiūrėjo 
žemyn. Matė, kaip nuleido karstelį... Ir kai ėmė kristi 
žemė, kai kapas jau buvo sukastas, jis negalėjo patikėti, 
kad ten yra jo duktė, jo Eva, su kuria jis išskirtas am- 
žinai. 

Paskui visi išsivaikščiojo ir grįžo ten, kur jos jau nie- 
kada nebebus. Mari langų užuolaidos buvo nuleistos. Gu- 
lėdama lovoje, ji nepaguodžiamai, beviltiškai raudojo ir 
kas minutė šaukėsi tarnų, nė išsiverkti jiems neleisdama. 
Ji buvo įsitikinusi, kad tik ji viena pergyvena tokį siel- 
vartą, kad niekas pasaulyje nejaučia, negali ir nenori pa- 
justi, ką jinai jaučia. 

— Sen Kleras neišliejo nė vienos ašaros! — sakė ji- 
nai— Jis jos nemylėjo. Tiesiog nuostabu, koks jis kieta- 
širdis ir bejausmis. Tai ar gali jis atjausti mane! 

Išorėn prasiveržęs skausmas taip dažnai apgauna, jog 
daugelis vergų iš tikrųjų pagalvojo, kad Mari galbūt sa- 
vo dukters gailisi labiau, negu visi kiti, ypač kai ją ištiko 
isteriški priepuoliai, ir jinai pasiuntė pakviesti daktaro, 
dar pareiškusi, kad tuoj mirsianti. Visi lakstė šen ir ten, 
nešiojo butelius karšto vandens, šildytos flanelės pavil- 
gus; kilo toks baisus sąmyšis ir susigrūdimas, jog, tiesą 
sakant, tarnams nebuvo kada sielvartauti. 

O Tomas visa širdimi linko. prie savo šeimininko. Visur, 
kur tik Sen Kleras žengdavo, Tomas susimąstęs ir nuliūdęs 
sekdavo iš paskos. Ir kai Sen Kleras, išblyškęs ir neby- 
lus, sėdėdavo Evos kambary, jo sustingusiose sausose aky- 
se Tomas įžvelgdavo daugiau skausmo, negu visuose Mari 
vaitojimuose ir raudose. 

Po kelių dienų Sen Klero šeima sugrįžo į miestą. Siel- 
varto iškankintas Ogiustenas nusprendė pakeisti aplinką, 
kad bent kiek galėtų išsivaduoti iš slegiančių minčių. Ir 
štai jie paliko sodą su nedideliu kapeliu, vilą ir grįžo į 
Naująjį Orleaną. 

Sen Kleras ilgai vaikštinėdavo gatvėmis, tikėdamasis, 
kad gyvenimo triukšmas ir nauji įspūdžiai nustelbs jo liū- 
desį. Ir tie, kurie sutikdavo jį gatvėje arba kavinėje, tik 
iš gedulo raiščio suprasdavo, kad jis neteko brangaus as- 
mens, nes šiaip šypsodavosi ir kalbėdavosi, skaitydavo 
laikraščius, domėjosi politika ir savo reikalais. Ir kas ga- 
lėjo žinoti, kad po šia nerūpestinga šypsena slepiasi ka- 
pų tamsos pilna širdis! 

— Sen Kleras labai keistas žmogus, — skundėsi Mari mis 
Ofelijai.— Aš visada maniau, kad jeigu jau ką nors my- 
lės, tai tik mūsų vargšelę Evą. Bet pasirodo, jis labai greit 
ją pamiršo. Net negaliu jo priversti pakalbėti apie ją. Tik- 
rai Maniau, kad bent šiuo atžvilgiu. jis bus daug jautres- 
nis! 

— Upės vanduo ramiausias ten, kur giliausia — reikš- 
mingu balsu pasakė mis Ofelija. 

— O, aš tuo netikiu! Tai vien tušti plepalai. Jei žmo- 
gus geba giliai jausti, jis parodo savo jausmus, negali jų 

nuslėpti. Giliai jausti — didelė nelaimė! Norėčiau būti to- 
kia, kaip Sen Kleras. Aš taip kenčiu dėl savo nepaprasto 
jautrumo! 

— Šeimininke, juk misteris Sen Kleras labai sulyso, be- 
liko vieni griaučiai! Girdėjau, kad nieko nebevalgo,— ta- 
rė auklė.— Aš žinau, kad jis negali mis Evos pamiršti. Juk 
niekas negali jos pamiršti, mūsų mielos mažytės! — pri- 
dūrė jinai, šluostydamasi ašaras. 

— Šiaip ar taip, bet manęs jam visai negaila,— tesė 
Mari.— Jis nepratarė man nė vieno švelnaus žodžio, o 
juk privalo-žinoti, kad motinos širdis daug jautresnė už 
tėvo širdį. 

— Kiekvienam atrodo, kad jo skausmas didžiausias — 
griežtai tarė mis Ofelija. 

— Niekas nežino, ką aš jaučiu. Tik viena Eva mane su- 
prasdavo, bet jos jau nebėra! 

Ir, atsirėmusi į kėdės atkaltę, Mari ėmė nepaguodžiamai 
raudoti. 

Tuo metu Sen Klero kabinete vyko visai kitoks pokal- 
bis. 

Tomas, kuris susirūpinęs nuolat sekiojo paskui savo šei- 
mininką, matė, kaip Sen Kleras prieš kelias valandas už- 
sidarė savo kabinete. Nesulaukęs jo išeinant, jis nuspren- 
dė pagaliau pats užeiti. Kambario gilumoje Sen Kleras gu- 
lėjo ant sofos, įsikniaubęs veidu į pagalvę. Tomas priėjo 
ir atsistojo greta. Jis nesiryžo prabilti ir, taip jam bedel- 
siant, Sen Kleras staiga pakėlė galvą. Kilnus, pilnas liū- 
desio Tomo veidas, maldaujanti, meilės kupina išraiška 
privertė jį paimti Tomą už rankos ir priglausti prie jos 
savo kaktą. 

— O Tomai, drauguži, dabar visas pasaulis man tuščias! 

— Žinau, žinau, šeimininke, — tarė Tomas.— Bet tikėki- 
te dievą, jis padės jums iškentėti šį sielvartą. 

— Dėkui, mano drauge! O dabar palik mane vieną. Ki- 
tą kartą daugiau pasikalbėsime. 

Tomas išėjo iš kambario. 


- 


XXVIII skyrius 
NEBUVO LEMTA! 


Sen Klerų namuose slinko savaitė po savaitės. Toje vie- 
toje, kur nuskendo mažoji valtelė, ir toliau kaip visados 
vilnijo gyvenimo bangos. 

Sen Kleras anksčiau nė nepastebėdavo, kad gyvenime 
visi jo interesai ir viltys buvo sutelktos į dukterį. Tik 
Evos labui jis tvarkė savo piniginius reikalus, Evai skyrė 
savo laiką. Jis buvo taip įpratęs viską daryti tik Evos la- 
bui — pirkti, ką nors keisti, įruošti — jog dabar, kai jos 
nebebuvo, rodės, neliko jokio tikslo apie ką nors galvoti 
arba ką nors veikti. 

Grįžęs į Naująjį Orleaną, Sen Kleras netrukus ėmė rū- 
pintis suteikti Tomui laisvę. Beliko sutvarkyti visus for- 
malumus, ir Tomas būtų buvęs laisvas. O tuo tarpu jis 
kasdien vis labiau ir labiau prisirišdavo prie Tomo, kuris 
šiame pasaulyje jam primindavo Evą. Jis nuolat reikalau- 
davo, kad Tomas būtų šalia jo, ir, nors buvo užsidaręs 
ir slapus, dažnai, Tomui esant, galvodavo balsiai. Nenuo- 
stabu, kad Tomas visad su meile ištikimai visur lydėdavo 
savo jaunąjį šeimininką. 

— Žinai ką, Tomai,— pasakė Sen Kleras po dienos, kai 
pradėjo rūpintis jo išlaisvinimu,— noriu padaryti tave 
laisvu žmogum. Taigi, susidėk daiktus ir ruoškis į Ken- 
tukį. 

Tomo veidas nušvito iš džiaugsmo. Jis pakėlė į dangų 
rankas ir karštai sušuko: | 

— (Garbė tau, viešpatie! 

Sen Kleras nuliūdo. Jis nesitikėjo, kad Tomas taip leng- 
vai gali su juo išsiskirti. 

— Argi tau bloga pas mus gyventi? Ko gi tu taip džiau- 
gies? — šaltai paklausė Sen Kleras. 

— O ne, šeimininke! Aš džiaugiuosi ne dėl to, kad pa- 
liksiu jus, o dėl to, kad būsiu laisvas! Štai kuo džiau- 
giuosi! 

— Na, sakyk, Tomai, ar neatrodo, kad vergijoje tau 
buvo geriau gyventi, negu laisvėje? 

— Ne, žinoma, ne, misteri Sen Klerai! — tvirtai atsakė 
Tomas.— Žinoma, ne! 


260 


— Juk savo rankų darbu tu negalėsi tiek uždirbti, kad 
gyventum, valgytum ir rengtumeis, kaip pas mane. 

— Aš tai žinau, mMisteri Sen Klerai. Šeimininkas man 
perdaug geras. Ir vis dėlto, šeimininke, geriau turėti kad 
ir menkus drabužius, bet savus, nors ir prastą namelį, bet 
savą. Argi ne tiesa, šeimininke? 

— Galbūt ir taip, Tomai. Po mėnesio galėsi išvažiuo- 
ti — šiek tiek su apmaudu pridūrė Sen Kleras.— Iš tikrųjų, 
kodėl gi tau neišvažiavus? — paklausė jis linksmesniu bal- 
su. Ir atsistojęs ėmė vaikšioti po kambarį, bet atvykę sve- 
čiai nutraukė šį pokalbį. 

Mari pergyveno Evos netekimą lygiai taip, kaip per- 
gyvendavo viską. O kadangi ji nuostabiai mokėjo visus 
paversti nelaimingais, jeigu ją ištikdavo kokia nelaimė, 
tad jos tarnaitės turėjo nemaža pagrindo apgailestauti, kad 
mirė Eva, kurios pastangos ir švelnus užtarimas dažnai 
išvaduodavo jas nuo žiaurių bei egoistiškų jos motinos 
reikalavimų. Ypač skaudžiai sielvartavo vargšė senoji 
auklė, atskirta nuo savo šeimos — jai Eva buvo vieninte- 
lė paguoda. Jinai verkė dieną ir naktį, mažiau rūpinosi 
misis Sen Kler, negu anksčiau, ir dėl to ant savo vargšės 
galvos nuolat užsitraukdavo jos rūstybę. 

Mis Ofelija irgi giliai pergyveno Evos mirtį, bet jos ge- 
roje ir kilnioje širdyje tas skausmas davė gerų vaisių. Ji 
tapo švelnesnė, jautresnė. Dar nuoširdžiau pradėjo mylėti 
Topsę, liovėsi raukiusis, kai ši paliesdavo ją, ir apskritai 
nebejautė jai pasišlykštėjimo. Topsė ne iš karto virto an- 
geliuku, bet Evos gyvenimas ir mirtis labai smarkiai ją 
paveikė. Išnyko abejingumas, gimė viltis, troškimai, ver- 
žimasis į tai, kas gera. Šis veržimasis kildavo staiga, po to 
vėl atslūgdavo. Topsė nuolat išklysdavo iš tiesaus kelio, 
bet vis dažniau į jį sugrįždavo. 

— Mergaitė padarė geroką pažangą, — kartą pasakė Sen 
Klerui mis Ofelija. — Aš labai daug iš jos tikiuosi. Bet, 
Ogiustenai,— pridūrė ji, paliesdama jo petį, — noriu žino- 
ti, kieno jinai — mano ar jūsų“ 

— Aš jums ją padovanojau,— atsakė Ogiustenas. 

— Žodžiais taip, bet norėčiau, kad įstatymiškai ji man 
priklausytų, — pareiškė mis Oifelija.— Neverta nė auklėti, 
jeigu negalėsiu jos išvaduoti iš vergijos. Ir jeigu iš tik- 

rųjų jūs norite atiduoti ją Man, parašykite dovanojimo 
aktą ar kitos formos dokumentą. 

— Gerai, — atsakė Sen Kleras.— Parašysiu. 

Jis atsisėdo ir ėmė skaityti laikraštį. 

— Bet norėčiau, kad jūs dabar jį parašytumėte, — neat- 
stojo mis Ofelija. 

— Ko gi taip skubate? 

— Niekada nereikia rytdienai atidėti to, ką galima 
tuojau padaryti, — atsakė mis Ofelija.— Štai popierius, ra- 
šalas ir plunksna, rašykite! 

Sen Kleras, kaip ir daugelis jo būdo žmonių, nemėgda- 
vo, jei kas reikalaudavo ką nors padaryti tuojau pat, todėl 
mis Ofelijos primygtinis prašymas pasirodė jam labai ne- 
malonus. 

— Ko jūs skubate? — paklausė jis.— Ar jums negana 
mano žodžio? 

— Noriu, kad šis reikalas būtų sutvarkytas,— atsakė 
mis Ofelija. — Juk galite numirti, subankrutuoti, o tada 
Topsė bus parduota iš varžytinių. 

— Toli numatote! Na, jeigu jau patekau į jankių ! ran- 
kas, belieka nusilenkti. 

Sen Klerui gerai buvo žinomi visi formalumai; ilgai ne- 
trukdamas, jis parašė dovanojimo aktą stambiomis eiklio- 
mis raidėmis ir parašą užbaigė grakščiu brūkštelėjimu. 

— Na, štai juodu ant balto, mis Vermont! — tarė jis, 
duodamas jai popierių. 

— Gerutis! — šypsodamasi pasakė mis Ofelija — O ar 
nereikia dokumento patvirtinti liudininko parašu? 

— O dieve, kokia kančia! Mari! ..— pašaukė jis, atida- 
rydamas duris į žmonos kambarį.— Pusseserė nori turėti 
tavo autografą. Pasirašyk štai čia apačioje. 

— Kas tai? — paklausė Mari, akimis permesdama po- 
pierių.— Keista! Maniau, kad pusseserė tokia dievobai- 
minga ir pamaldi, jog vergvaldystę laiko nuodėme. Na, 
jeigu jau taip pamilote tą mergaitę, mielai patenkinsiu 
jūsų norą. 

Ir Mari atsainiai pasirašė. 


! Taip Pietų vergvaldžiai su panieka vadindavo Šiaurės valstijų 
gyventojus. 

— Štai dabar jinai yra jūsų ir kūnu, ir siela, — paduoda- 
mas mis Ofelijai dokumentą, pasakė Sen Kleras. 

— Nė kiek ne daugiau, kaip anksčiau, — atšovė mis 
Ofelija.— Bet dabar galiu jai padėti ir globoti ją. 

— Gerai, gerai! Taigi. jinai priklauso jums pagal įsta- 
tymą,— nusišypsojo Sen Kleras ir, grįžęs į svetainę, vėl 
ėmėsi laikraščio. 

Mis Ofelija, nemėgusi Mari draugystės, nusekė paskui 
ji, prieš tai rūpestingai paslėpusi dokumentą, atsisėdo į 
krėslą ir pradėjo megzti. Paskui staiga paklausė: 

— Ogiustenai, ar davėte kokius nurodymus, kaip pasi- 
elgti su vėrgais jūsų mirties atveju? 

— Ne,— atsakė Sen Kleras, skaitydamas toliau. 

— Jeigu taip, tai dėl jūsų nerūpestingumo gali kilti 
žiauri tironija. 

Sen Kleras irgi dažnai taip pagalvodavo, bet atsainiai 
atsakė: 

— Taip, netrukus ketinu duoti nurodymus. 

— Kada? — paklausė mis Ofelija. 

— Šiomis dienomis. 

— O kas, jeigu anksčiau numirsite? 

— Kas atsitiko, pussesere? — paklausė Sen Kleras ir, ati- 
dėjęs laikraštį į šalį, nustebusiomis akimis pažvelgė į ją— 
Nejaugi pastebėjote manyje geltonojo drugio ar choleros 
žymes? Kodėl taip uoliai rūpinatės mano priešmirtinių rei- 
kalų tvarkymu? 

— „Mirtis ateina mūsų pasiimti ir pačiame žydėjime“,— 
pasakė mis Ofelija. 

Sen Kleras pakilo, padėjo laikraštį ir palengva priėjo 
prie atvirų verandos durų, norėdamas užbaigti nemalonų 
pokalbį. Jis nesąmoningai pakartojo: „Mirtis“, pasirėmė 
ant turėklų ir ėmė žiūrėti, kaip kyla ir krenta fontano 
vandens srovė. Ir tarsi pro miglą matė kieme gėles, me- 
džius, vazas ir mintimis kartojo paslaptingą žodį, tokį 
įprastą visų mūsų lūpose ir vis dėlto turintį tokią baisią 
galią: „Mirtis“. 

„Keista,— galvojo jis,— kad yra toks žodis ir egzistuo- 
ja toks reiškinys, o mes visada tai pamirštame. Šiandien 
žmogus gyveni veržlus, gražus, kupinas vilčių ir troškimų, 
O rytoj tavęs nėra, visiškai nebėra ir niekad nebebus!“ 

Jis užsisvajojęs vaikščiojo po verandą ir atrodė pa- 
skendęs savo mintyse. Dėdei Tomui teko dusyk pakartoti, 
kad jau buvo kvietimas arbatai, kol pagaliau Sen Kleras 
atsitokėjo. | 

Geriant arbatą, Sen Kleras buvo išsiblaškęs ir susimąs- 
tęs. Paskui jis tylėdamas nuėjo paskui Mari ir mis Ofeli-. 
ją į svetainę. 

Mari atsigulė ant sofos, apgaubtos šilkiniu šydu, sau- 
gančiu nuo moskitų, ir netrukus kietai užmigo. 

Mis Ofelija tylėdama mezgė. Sen Kleras atsisėdo prie 
pianino, paskambino keletą akordų, bet tuojau nuleido gal- 
vą ant rankų, ipasėdėjo taip keletą minučių, pakilo ir ėmė 
vaikščioti po kambarį pirmyn ir atgal. 

— Vargše mano mažoji Eva! — tarė jis.— Tu atvedei 
mane į tikrąjį kelią. Tau mirus, visko netekau, o tasai, 
kuris jau nebeturi ko prarasti, įgyja drąsos ir narsumo. 

— Ką gi dabar ketinate daryti? — paklausė mis Ofelija. 

— Atlikti savo pareigą nelaimingiems, bejėgiams žmo- 
nėms, — atsakė Sen Kleras.— Ir pirmiausia pradėsiu nuo 
savo tarnų, kuriems dar nieko gero nesu padaręs. O pas- 
kui... ką gali žinoti, galbūt ateityje man pavyks išgel- 
bėti Ameriką iš tos gėdos, kuri žemina ją viso civilizuoto 
pasaulio akyse. 

— Nejaugi manote, kad vergvaldžiai gera valia atsisa- 
kys savų teisių? 

— Nežinau... Galbūt mūsų tarpe atsiras žmonių, ge-- 
bančių garbe ir teisingumą vertinti ne doleriais ir centais. 

— Abejoju, — pasakė mis Oielija. 

— Bet, jeigu mes išlaisvinsime savo vergus, kas jais 
rūpinsis, kas juos išmokys naudotis dovanota laisve savo 
labui? — tęsė Sen Kleras.— Mes perdaug tingūs ir ne- 
praktiški, kad galėtume buvusiems vergams įskiepyti mei- 
lę darbui, be kurio jie nepajėgs tapti tikrais žmonėmis. 
Jiems teks keltis į Šiaurę, bet prisipažinkite man atvirai, 
ar daug Šiaurės valstijose atsiras žmonių, kurie panorės 
imtis auklėtojų vaidmens? Jūsų krašte nesigailima pinigo 
misionieriams, bet ką pasakysite, kai į iūsų miestus ir gy- 
venvietes ims plūsti juodaodžiai? Štai kas mane domina! 
Jeigu Pietūs išlaisvins savo vergus, ar apsiims Šiaurė juos 
auklėti? Ar daug šeimų jūsų mieste įsileis į savo namus 


264 


negrą arba negrę? Jeigu patarsiu Adolfui tapti pardavėju 
arba išmokti kurio nors amato, ar atsiras pirklių ir meist- 
rų, kurie priims jį dirbti? Kiek Šiaurės valstijose yra mo- 
kyklų, kurios priims Rozą ir Džeinę? Aš noriu, pussesere, 
kad apie mus būtų teisingai sprendžiama. Mūsų padėtis 
ne iš lengvųjų. Mes engiame negrus — tai akivaizdus fak- 
tas, bet galbūt juos ne mažiau engia tie prietarai, kurie 
taip giliai įsišakniję Šiaurėje? 

Sen Kleras vis dar vaikščiojo po kambarį, paskui tarė: 

— Eisiu truputį pasivaikščioti į gatvę, pasiklausyti šio 
vakaro naujienų. 

Jis pasiėmė skrybėlę ir išėjo. 

Tomas palydėjo Sen Klerą ligi vartų ir paklausė, ar 
jam nereikia eiti kartu. 

— Ne, drauguži, — atsakė Sen Kleras.— Po valandos su- 
grįšiu. 

"Tomas pasiliko verandoje. Buvo nuostabus vakaras, mė- 
nesiena. Tomas sėdėjo, žiūrėdamas į krintančią fontano 
srovę, ir klausėsi vandens čiurlenimo. Svajojo apie savo 
šeimą, apie greitą grįžimą namo. Jis gaus laisvę, daug 
dirbs ir išpirks savo žmoną ir vaikus. Tomas patenkintas 
pačiupinėjo savo raumeningas rankas ir pagalvojo, kad 
greitai jos priklausys jam, ir tada jis nepagailės jėgų sa- 
vo šeimai išlaisvinti. Paskui ėmė galvoti apie savo kil- 
nųjį šeimininką; prisiminė gražutę Evą ir taip ilgai apie 
ją mąstė, jog jam pasivaideno jos auksaplaukė galvelė, 
linksmai besišypsanti iš Žėrinčios fontano srovės. Van- 
dens čiurlenimo užliūliuotas, jis užmigo ir sapnavo, tarsi 
Eva, kaip paprastai, pasišokinėdama bėga prie jo su jaz- 
minų vainiku ant galvos, o jos skruostai dega ir akys 
blizga iš džiaugsmo. 

Staiga Tomą pažadino kažkieno balsai ir smarkus bel- 
dimas į vartus. 

Jis nubėgo atidaryti. Atsargiai žengdami, keli nepažįs- 
tamieji ant neštuvų įnešė žmogų, pridengtą kažkokiu ap- 
siaustu. Lempos šviesa apšvietė nešamo žmogaus veidą, 
ir galerijoje pasigirdo laukinis nevilties ir siaubo riksmas. 
Tai šaukė Tomas. Nepažįstamieji pro atviras svetainės du- 
Iis su savo našta įėjo į vidų, kur mis Ofelija vis dar sė- 
dėjo ir mezgė. 

Sen Kleras buvo užėjęs į kavinę vakarinių laikraščių 
pasiskaityti. Tuo metu, kai jis skaitė, susipešė du neblai- 
vūs džentelmenai. Sen Kleras ir dar kažkas puolė jų skir- 
ti, bandydami iš vieno susikibusiųjų atimti peilį, ir tasai 
peiliu smeigė Sen Klerui į šoną. 

Namuose visur prasidėjo vaitojimai, šauksmai, verkšle- 
nimai. Tarnai it paxvaišę rovėsi plaukus, raičiojosi ant 
žemės ir raudodami beviltiškai lakstė po verandą. Tik To- 
mas ir mis Ofelija neprarado sveikos nuovokos; Mari 
blaškėsi baisiausios isterikos ištikta. Ofelijai įsakius, sve- 
tainėje buvo paklota sofa ir ant jos paguldytas kruvinas 
kūnas. Sen Kleras nusilpo nuo skausmo ir, netekęs daug 
kraujo, apalpo. Bet nuo mis Ofelijos gaivinančių vaistų 
jis atsipeikėjo, atvėrė akis, apžvelgė kambarį, įdėmiai ap- 
žiūrėdamas kiekvieną daiktą, ir pagaliau jo žvilgsnis 
sustojo prie motinos portreto. 

Atvyko gydytojas ir apžiūrėjo sužeistąjį. Iš gydytojo 
veido pasidarė aišku, kad nėra jokios vilties. Bet jis, mis 
Ofelijos bei Tomo padedamas, ramiai pats ėmė rišti Žaiz- 
dą, vaitojant, verkiant ir raudant išsigandusiems tarnams, 
susibūrusiems prie durų ir verandos langų. 

— O dabar, — tarė daktaras, — tegul jie visi iš Čia išei- 
na. Jam būtinai reikalinga visiška ramybė. 

Sen Kleras atsimerkė ir įdėmiai nužvelgė nelaiminguo- 
sius, kuriuos mis Ofelija ir daktaras stengėsi išprašyti iš 
kambario. 

— Vargšai! — tarė jis, ir skausminga atgaila šmėžtelėjo 
jo veide. Adolfas griežtai atsisakė išeiti. Siaubo apimtas, 
visiškai netekęs galvos, jis krito ant grindų, ir niekas ne- 
galėjo priversti jo atsikelti. Kiti, paklusę mis Ofelijai, iš- 
ėjo. Jinai įtikino juos, kad nuo tylos ir ramybės priklau- 
so jų sužeisto šeimininko gyvybė. 

Sen Kleras vos galėjo ištarti žodį. Jis gulėjo užmerkto- 
mis akimis; buvo matyti, kad jį kankina skaudžios mintys. 
Po valandėlės jis padėjo ranką ant šalia klūpančio Tomo 
rankos ir tarė: 

— Tomai, vargšeli! 

— Ką, šeimininke? — rimtai paklausė Tomas. 

— Aš mirštu, — pasakė Sen Kleras, spausdamas jam 
ranką. 

Valandėlę jis tylėdamas žiūrėjo į Tomą. Paskui užmer- 
kė akis, bet Tomo rankos nepaleido. 

— Jis netenka sąmonės,— pasakė gydytojas. 

Mirtinas blyškumas užliejo Sen Klero veidą, kuris tapo 
nuostabiai ramus, lyg miegančio pavargusio vaiko. 

Po valandėlės jis vėl atvėrė akis, kurios švietė vidi- 
niu džiaugsmu, ištarė: ,,Mama"— ir mirė... 


XXIX skyrius 
BEGLOBIAI 


Mes dažnai girdime, kokioje beviltiškoje padėtyje atsi- 
duria negrai vergai, netekę savo šeimininko. Ir nenuosta- 
bu, nes visame pasaulyje nėra didesnių beglobių ir la- 
biau apleistų Žmonių už vergus, kuriuos ištinka tokia ne- 
laimė. 

Tėvo netekusį vaiką globoja draugai ir įstatymas; jam 
pripažįstamos jo teisės. O vergas neturi nieko. Įstatymas 
neteikia jam jokių teisių, laiko jį vien preke. Vienintelę 
progą žmoniškai gyventi vergai gauna tik tada, kai atsi- 
tiktinai patenka pas gerą šeimininką, o jeigu jis miršta, 
vergui ničnieko nebelieka. 

Nedaug pasaulyje žmonių, mokančių žmoniškai ir kil- 
niaširdiškai naudotis savo valdžia. Tai visiems gerai žino- 
ma; o geriausiai tai žino vergai. Jie puikiai supranta turį 
daugybę progų patekti į blogo ir žiauraus šeimininko ran- 
kas. Štai kodėl vergai taip ilgai verkia, mirus geram šei- 
mininkui. 

Kai Sen Kleras amžinai užmerkė akis, visus namus ap- 
ėmė siaubas ir neviltis. Mirtis jį ištiko taip netikėtai pa- 
čiame jėgų ir jaunystės žydėjime! Visuose kambariuose 
ir galerijose pasigirdo raudos. 

Amžinai nuolaidžiaujanti savo užgaidoms ir įnoriams, 
silpnavalė Mari negalėjo pakelti tokio skaudaus smūgio, ir 
tuo metu, kai vyras merdėjo, ji be paliovos alpo, ir todėl 
tasai, su kuriuo ji buvo surišta vedybų ryšiais, paliko ją 
amžinai, negalėdamas net paskutinį kartą pasakyti jai „„su- 
die". 

Mis Ofelija su jai būdinga dvasios stiprybe ir susitvar- 
dymu nesitraukė nuo Sen Klero iki paskutinės minutės. 
Visa jos būtybė virto regėjimu, klausa ir dėmesiu; ji da- 
rė tai, kas dar galima buvo padaryti. 

Tomas pradžioje nė nepagalvojo, kad šis staigus smūgis 
pasmerks jį amžinai vergijai. Bet štai pasibaigė iškilmin- 
gos laidotuvės, kuriose netrūko nei gedulingo krepo, nei 
maldų, nei liūdnų veidų. O po jų ir vėl ėmė ristis šaltos. 
kasdieninio gyvenimo bangos, ir visiems kilo klausimas: 
ką dabar daryti? 

Šis klausimas kilo ir Mari galvoje, kai ji gedulo drabu- 
žiais sėdėjo dideliame krėsle, sunerimusių vergų apsup- 
ta, ir žiūrinėjo krepo ir juodos medžiagos pavyzdžius. Šis 
klausimas kilo ir mis Ofelijai, kuri jau ėmė galvoti apie 
grįžimą į tėviškę. Tasai klausimas kilo ir vergų sąmonėje; 
jie puikiai žinojo, kokia bejausmė ir žiauri jų šeimininkė, 
kurios valdžioje dabar jie pasiliko. Visi gerai suprato, kad 
tų malonių, kuriomis ligi šiol naudojosi, susilaukdavo ne 
iš jos, bet iš savo šeimininko. O dabar, kai jo nebebuvo, 
niekas jų nebeapgins nuo savavaliavimo ir despotizmo 
šios beširdės moters, kuri nelaimių ištikta pasidarė dar 
žiauresnė. 

Kartą, jau maždaug dviem savaitėms praslinkus po lai- 
dotuvių, kažką dirbdama savo kambary, mis Ofelija iš- 
girdo tyliai beldžiant. Atidariusi duris, ji pamatė jauną 
kvarteronę gražuolę Rozą. Jos plaukai buvo sutaršyti, O 
akys patinusios nuo ašarų. 

— O mis Fele! — sušuko jinai, puldama ant kelių ir 
įsikibdama į jos suknelės klostes.— Nueikite ir papra- 
šykite misis Mari man atleisti! Ji siunčia mane nuplakti! 
Štai žiūrėkite! 

Ir jinai padavė mis Ofelijai kažkokį raštelį. 

Tai buvo švelnia Mari ranka parašytas įsakymas vienam 
tų žiaurių niekšų, kurie anuo metu laikė specialias įstai- 
gas vergams plakti. Rašte buvo prašoma jo įteikėjai įkirsti 
penkiolika rykščių. 

— Ką gi tu padarei? — paklausė mis Ofelija. 

— Jūs žinote, mis Fele, mano toks jau kvailas būdas! 
Žinoma, aš bjauriai pasielgiau! Rengiau misis Mari, ir ji- 
nai sudavė man per veidą. O aš nepagalvojusi prikalbėjau 

jai įžūlybių. Ir jinai pasakė, kad 
vieną kartą visam laikui išvarys 
iš manęs visą puikybę. Ir štai 
parašė raštelį ir liepė man pa- 
čiai jį nunešti. Jau geriau ma- 
ne būtų užmušusi! 

Mis Ofelija stovėjo, laikyda- 
ma rankoje raštelį, ir galvojo, 
ką daryti. 

— Matote, mis Fele,— tesė 
Roza, — aš neprieštaraučiau, jei- 
gu mane išplaktumėte jūs ar- 
ba misis Mari. Bet siųsti mane 
pas vyrą, ir dar tokį baisų — 
juk tai gėda, mis Fele! 

Mis Ofelijai buvo gerai žino- 
mas šis paprotys siųsti moteris 
ir Merginas į specialias plakimo 
įstaigas ir atiduoti jas į pačių 
niekšingiausių vyrų rankas — 
niekšingiausių jau vien todėl, 
kad jie pasirenka tokį amatą. 
Ji žinojo apie tai ir anksčiau, 
bet tik dabar viską suvokė, pa- 
mačiusi grakščią, gražią Rozą, 
kuri virpėjo iš nevilties. Ofeli- 
jos širdyje pabudo moters garbės jausmas, prabilo Naujo- 
joje Anglijoje gimusios laisvos moters kraujas; jos skruos- 
tai paraudo, o širdis iš pasipiktinimo ėmė smarkiai plakti. 
Bet, būdama kaip ir visada atsargi, ji susitvardė ir, stipriai 
suspaudusi saujoje raštelį, pasakė Rozai: 

— Palauk, mano vaikeli, aš pasikalbėsiu su tavo šei- 
mininke. | 

„Gėdinga! Baisu! Šlykštu!“— kartojo ji pati sau, eida- 
Ma į svetainę. 

Mari sėdėjo krėsle. Auklė šukavo jai plaukus, o Džei- 
nė, sėdėdama priešais ją ant grindų, trynė kojas. 

— Kaip jūs šiandien jaučiatės? — paklausė mis Ofelija. 

Mari iš pradžių nieko neatsakė, tik giliai atsiduso ir už- 
mMerkė akis. O paskui tarė: 

— Nežinau, brangioji! Tikriausiai geriau man niekad 
nebus! 

Ir nusišluostė akis batisto nosine, apsiūlėta plačiu juo- 
du apvadu. 

— Aš atėjau — tarė mis Ofelija, lengvai pasikosčioda- 
ma, kaip kad paprastai prieš sunkų pokalbį — pasikalbė-- 
ti su jumis dėl vargšės Rozos. 

Mari plačiai atvėrė akis, jos išblyškę skruostai nukai- 
to, ir ji šiurkščiai paklausė: 

— O kas gi jai? 

— Ji labai gailisi dėl savo elgesio. 

— Gailisi? Reikėjo anksčiau apie tai pagalvoti! Gana 
prisikentėjau dėl jos įžūlumo. Aš ją pamokysiu!.. Ji bus 
man švelni kaip šilkas. 

— Ar negalite jos nubausti kuriuo nors kitu būdu, ne 
tokiu žeminančiu? Juk tai baisi gėda! 

— Aš ir noriu ją pažeminti. Taip, noriu pažeminti! Iš- 
puiko! Manosi panelė esanti — bjaurybė! Užmiršo, kad 
ji paprasta vergė. Aš ją taip pamokysiu, kad jinai iškart 
atsipeikės ir sužinos, kas esanti! | 

— Bet pagalvokite, mieloji, kad, atimdami iš jaunos 
merginos gėdos jausmą, jūs tuo pačiu ją ištvirkinsite. 

— Gėdos jausmą! — sušuko Mari, paniekinamai nusi- 
juokdama.— Perdaug įmantrus žodis juodiesiems! Aš no- 
riu jai įrodyti, kad ji nėra pranašesnė už tas apdriskusias 
mergšes, kurios valkiojasi gatvėmis. Gavusi rykščių, dau- 
giau neberies prieš mane nosies! 

— Tai labai žiauru! Jūs už tai atsakysite prieš dievą! — 
sušuko mis Ofelija. 

— Žiauru? Aš liepiau įkrėsti jai penkiolika sykių, ir 
tai nestipriai! Ir jūs tai vadinate žiaurumu! 

— Ar ne žiauru? Esu tikra, kad kiekviena mergaitė jos 
vietoje geriau sutiktų mirti. 

— Jūs sprendžiate apie ją pagal save. Juk negrės pra- 
tusios prie tokių bausmių. Tai vienintelis būdas jas su- 
drausti. Vos tik parodai joms nors truputį švelnumo, tuoj 
ima tau joti ant sprando, kaip paprastai ir darydavo ma- 
no vergai. O dabar aš jiems parodysiu, kur jų vieta! No- 
riu, kad jie žinotų, kaip turi elgtis, o jei ne — nuplakdin- 

siu visus ligi vieno! — užbaigė Mari, ryžtingai apsižval- 
gydama aplinkui. 

Džeinė susigūžė ir nuleido galvą, supratusi, kad šie žo- 
džiai taikomi jai. Mis Ofelija atrodė taip, lyg jai būtų 
davę praryti parako, kuris tuoj ims ir sprogs. Bet, su- 
pratusi, kad bergždžias darbas tęsti ginčą su tokia užsispy- 
Iusia ir žiauria moterimi, ji stipriai sučiaupė lūpas, atsi- 
kėlė ir išėjo iš kambario. 

Skaudu jai buvo pranešti Rozai, kad nieko negalinti 
padėti. Netrukus atėjo vienas negras ir pasakė, kad šei- 
mininkė liepė jam nuvesti Rozą į plakimo įstaigą. Rozą 
išvedė, nepaisydami jos maldavimų ir ašarų. 

Praslinko keletas dienų. Tomas susimąstes stovėjo ve- 
randoje. Prie jo priėjo Adolfas. Šeimininkui mirus, jau- 
nuolis nebeatgavo ramybės ir buvo visiškai nusiminęs. Jis 
žinojo, kad Mari jo negali pakęsti, bet kol buvo gyvas 
Sen Kleras, Adolfas to nepaisė. O dabar, Sen Klerui mi- 
rus, jis ištisas dienas drebėjo iš baimės, nežinodamas, koks 
likimas jo laukia. Mari jau keliskart tarėsi su savo pati- 
kėtiniu. Sen Klero brolio patariama, jinai nusprendė par- 
duoti savo dvarą ir visus tarnus, išskyrus tuos, kurie 
priklausė jai asmeniškai; savuosius tarnus ji ryžosi pasi- 
imti drauge į tėvo plantacijas, kur netrukus ketino per- 
sikelti. 

— Ar žinai, Tomai, kad mus visus parduos? — tarė 
Adolfas. 

— Kas tau sakė? — paklausė Tomas. 

— Buvau pasislėpęs už užuolaidos, kai šeimininkė kal- 
bėjosi su patikėtiniu. Po kelių dienų mus visus išsiųs į 
varžytines, Tomai. 

— Tebūnie viešpaties valia! — pasakė Tomas, sudėda- 
mas rankas, ir giliai atsiduso. 

— Mes niekad daugiau nebeturėsime tokio šeiminin- 
ko,— tvirtai įsitikinęs tarė Adolfas.— Bet geriau būti par- 
duotam, negu pasilikti pas mūsų šeimininkę. 

Tomas nusigręžė. Jam suspaudė širdį. Išsvajotos laisvės, 
toli esančios žmonos ir vaikų paveikslas skausmingai iški- 
lo jam prieš akis, kaip prie pat kranto skęstančiam jūri- 
ninkui anapus juodų bangų keteros šmėkšteli gimtinės 
varpinė bei mieli stogai, tartum norėdami atsisveikinti. .. 

Tomas dar tvirčiau suspaudė ant krūtinės rankas ir nurijo 
karčias ašaras. Iškankinta jo širdis taip tvirtai tikėjo ne- 
tolima laisve, jog ši žinia buvo jam skaudus smūgis, ir 
juo ilgiau jis kartojo: „„Teesie tavo valia“, juo nelaimin- 
gesnis jautėsi. 

Jis nuėjo ieškoti mis Ofelijos, kuri, Evai mirus, elgėsi 
su juo itin maloniai ir pagarbiai. 

— Mis Ofelija, — tarė Tomas,— šeimininkas Sen Kle- 
ras žadėjo suteikti man laisvę. Jis sakė jau pradėjęs rū- 
pintis dokumentais. Jeigu mis Felė malonėtų pasikalbėti 
su šeimininke, galbūt ši išpildytų misterio Sen Klero valią. 

— Aš pakalbėsiu, Tomai, ir padarysiu visa, ką galiu — 
pasakė mis Ofelija.— Bet jeigu šis reikalas pareina nuo 
misis Sen Kler, tai iš anksto sakau, kad labai maža vil- 
ties, tačiau aš pabandysiu. 

Šis pokalbis įvyko, praslinkus kelioms dienoms po nuo- 
tykio su Roza, kai mis Ofelija ruošėsi jau vykti namo, į 
Šiaurę. 

Rimtai pagalvojusi, ji padarė išvadą, kad per daug pa- 
sikarščiavo, kalbėdama su Mari dėl Rozos, ir pasiryžo da- 
bar kiek galėdama tramdyti karštą savo būdą. Ir štai, 
pasiėmusi mezginį, ji pakilo ir nuėjo į Mari kambarį, iš 
anksto davusi sau žodį vesti derybas dėl Tomo kiek ga- 
lima diplomatiškiau. 

Mari gulėjo ant sofos, alkūne pasirėmusi į pagalvę, o 
Džeinė, kuri grįžo iš parduotuvės su pirkiniais, dėliojo 
prieš ją įvairius juodų plonų medžiagų pavyzdžius. 

— Šita gera,— tarė Mari, atidėjusi vieną pavyzdį.— Tik 
ne visiškai esu tikra, ar ji tinka gedului. 

— Kaipgi, šeimininke! Kuo puikiausiai! — greit atsakė 
Džeinė.— Generolo Derbenono našlė pereitą vasarą, VY- 
rui mirus, dėvėjo kaip tik tokią suknelę. Ir buvo labai 
gražu! 

— Kaip jūs manote? — paklausė Mari mis Ofeliją. 

— Skonio dalykas,— atsakė mis Ofelija.— Apie drabu- 
žius jūs turėtumėte daugiau už mane nusimanyti. 

— Pasirodo,— pareiškė Mari, — kad aš visiškai neturiu 
jokios suknelės. O kadangi ketinu parduoti sodybą ir se- 
kančią savaitę važiuoti pas tėvą, tai reikia ką nors grei- 
čiau nuspręsti. 

— Jau ruošiatės išvykti? 

— Taip. Sen Klero brolis ir patikėtinis mano, kad visą. 
inventorių ir negrus geriau būsią parduoti iš varžytinių, 
o dvarą pavesti patikėtinio priežiūrai. 

— Norėčiau su jumis pasikalbėti vienu reikalu, — pa- 
sakė mis Ofelija.— Ogiustenas žadėjo Tomui laisvę ir jau: 
buvo pradėjęs tvarkyti kai kuriuos formalumus. Manau, 
kad jūs užbaigsite šį pradėtą reikalą? 

— Suteikti Tomui laisvę? Jokiu būdu! — šiurkščiai at- 
šovė Mari.— Tomas yra vienas vertingiausių ir brangiau- 
sių vergų... Ne, tai neįmanoma! Už jį pirkėjai gerai su- 
mokės. Taip, o be to, kam gi jam laisvė? Juk daug geriau 
gyventi taip, kaip jis dabar gyvena. 

— Bet jis labai trokšta tapti laisvu žmogumi! Ir šeimi- 
ninkas jam pažadėjo,— pasakė mis Ofelija. 

— Na ir tegul sau trokšta! — atsakė Mari— Visi jie: 
geidžia laisvės todėl, kad visada nepatenkinti ir trokšta 
to, kas neįmanoma. Ne, iš principo esu nusistačiusi prieš 
vergų išlaisvinimą. Leiskite šeimininkui rūpintis jo ver- 
gais, ir jie gyvens be vargo ir nepriteklių. O tik išlais- 
vinkite juos, ir jie taps valkatomis, tingės bet ką dirbti, 
girtaus ir visiškai nusmuks. Aš šimtus kartų mačiau to- 
kius pavyzdžius. Laisvė — jiems didžiausia žala. 

— Bet juk Tomas toks darbštus, romus ir pamaldus. 

— Na ir kas iš to? Aš šimtus tokių mačiau. Jis geras 
tol, kol yra gerose rankose, štai ir viskas! 

— Bet, mieloji — tęsė mis Ofelija, — jeigu jūs jį par- 
duosite, jis gali patekti į labai blogas rankas. 

— Niekai! — atšovė Mari.— Kodėl geras negras būti- 
nai turi patekti pas blogą šeimininką? Tai tik šnekos! Dau- 
gumas šeimininkų geri ir patikimi žmonės. Aš gimiau ir 
užaugau čia, Pietuose, ir niekad nemačiau šeimininkų, ku- 
rie su negrais elgtųsi blogiau, negu jie to nusipelnė. To 
nėra ko bijoti. 

— Tegul ir taip, — tvirtai tarė mis Ofelija, — bet aš ži- 
nau, kad vienas iš jūsų vyro priešmirtinių norų buvo su- 
teikti Tomui laisvę. Jis tai pažadėjo mirštančiai Evai, ir 
man nė į galvą nebuvo atėję, kad jūs nesutiksite įvykdy- 
ti paskutinės jo valios. 


18. Dėdės Tomo trobelė 273 


Tai išgirdusi, Mari .prisidengė nosine veidą, ėmė grau- 
džiai verkti ir labai uoliai uostyti savo flakoną. 

— Visi prieš mane! — sukukčiojo jinai. — Visi man to- 
ikie negailestingi! Aš niekad nesitikėjau, kad jūs galite 
priminti man mirusius. Nejaugi jūsų širdis tokia nejautri? 
"Taip, niekam nė galvoj, kokie skaudūs išbandymai teko 
mano daliai. Viešpatie, kokia aš nelaiminga! Turėjau vien- 
turtę dukrelę — netekau jos! Turėjau vyrą, kuris taip 
jautriai mokėjo mane suprasti ir vertinti — o mane labai 
sunku suprasti — ir jį taip pat iš manęs atėmė! O jūs esa- 
te tokia Žiauri ir primenate šias skaudžias mano nelaimes. 
“Gal jūsų norai buvo geri, bet tai šiurkštų, tai Žiauru! 

Ir Mari vėl ėmė dusdama raudoti, šaukti aukle, kad 
toji atidarytų langus, atneštų jai kamparo, suvilgytų kak- 
tą ir atsegtų drabužius. Prasidėjo įprastinis sąmyšis, ir 
mis Ofelija nuskubėjo į savo kambarį. 

Ji galutinai suprato, kad pasikalbėjimai nieko gera ne- 
duos. Mari puikiai mokėjo vaidinti isterijos priepuolius. 
Tereikėdavo jai priminti, kad jos vyras ir Eva norėjo iš- 
laisvinti visus tarnus, ir ji tučtuojau griebdavosi isterijos. 
Tačiau mis Ofelija vis dėlto padarė Tomui visa, ką ga- 
lėjo: parašė laišką misis Šelbi ir pranešė jai apie jo ne- 
laimes, būtinai prašydama jį išpirkti. 

Sekančią dieną Tomas ir Adolfas drauge su pustuziniu 
kitų nelaisvės draugų buvo nuvesti į vergų turgų vienam 
pirkliui, kuris ruošė vergų partiją varžytinėms. 


XXX skyrius 
VERGŲ TURGAVIETĖ 


Vergų turgavietė! Galbūt kai kurie mūsų skaitytojai 
įsivaizduoja šią siaubingą vietą panašią į tamsią, dvokian- 
čią landynę. O ne, naivūs draugai! Mūsų laikais žmonės 
išmoko daryti nusikaltimus meniškai ir švelniai, neįžeis- 
dami padorios visuomenės akių ir jausmų. Gyvoji žmonių 
prekė rinkoje labai aukštai vertinama, todėl jie nupeni- 
mi, laikomi švariai, jais rūpinamasi, kad jie būtų sveiki, 
kad pirkėjui būtų patrauklūs. 

Vergų turgavietė Naujajame Orleane — pastatas, nie- 
kuo ypatingai nesiskiriantis nuo kitų pastatų ir toks pats 
švarus. Kiekvieną dieną po stogine išilgai namo jūs gali- 
čia tam, kad žinotumėte, kuo prekiaujama viduje. Jūs 
būsite pagarbiai pakviesti užeiti pasižiūrėti prekių, ir 
ten rasite daugybę vyrų, brolių, seserų, tėvų, motinų, 
mažų. vaikų, kurie parduodami ir skyrium, ir kartu, pa- 
gal pirkėjo pageidavimą. Juos galima pirkti, išsinuomoti 
už įkaitą, iškeisti į bet kurią prekę — žodžiu, daryti visa, 
ko tik pirkėjas įsigeidžia. 

Praslinkus dviem dienoms po mis Ofelijos ir Mari pa- 
sikalbėjimo, Tomas, Adolfas ir koks pustuzinis kitų Sen. 
Klero vergų -buvo pavesti rūpestingai ir patikimai vergų 
prekybininko misterio Skegso globai, kuris sekančią die- 
ną turėjo juos pristatyti į varžytines. 

Tomas, kaip ir daugumas vergų, turėjo pasiėmęs gana 
talpią skrynelę su daiktais. Nakčiai visi negrai buvo nu- 
vesti į ilgą patalpą. Ten buvo susirinkę daug kitų įvai- 
raus amžiaus bei odos atspalvių vyrų, ir visi linksmai 
kvatojo. 

— Štai taip ir reikia! Linksminkitės, vyručiai, linksmin- 
kitės! — kalbėjo misteris Skegsas.— Pas mane negrai vi- 
sada linksminasi! Šaunuolis, Sembai! — sušuko jis stam- 
biam negrui, lėkštais pokštais sukėlusiam tą linksmybę 
ir šūkavimus. 

Tomas, kaip ir reikėjo tikėtis, nebuvo linkęs linksmin- 
tis. Jis pasistatė skrynią kuo toliau nuo triukšmingos 
draugijos, atsisėdo ir priglaudė galvą prie sienos. 

Žmonių pirkliai stengėsi vergų tarpe nuolat palaikyti 
triukšmingą linksmumą — tai geriausia priemonė išgydyti 
juos nuo liūdnų minčių; linksmindamiesi vergai užmiršta 
savo baisią būklę. Nuo tos akimirkos, kai negras nuper- 
kamas Šiaurės turguje, ligi tol, kol patenka į Pietus, 
stengiamasi, kad jis būtų bejausmis, nieko negalvotų, su- 
rambėtų. Pirklys renka vergų partijas Kentukio arba Vir- 
ginijos valstijose ir gabena negrus į kokią nors sveikatai 
tinkamą vietą, dažnai net į kurortą, kad jie pariebėtų. 
Ten jie ištisą dieną penimi, bet kad kai kuriuos vis tiek 
apninka liūdesys, tai jiems pasamdomas smuikininkas, ir 


= 


273 


jie verčiami šokti. O tas, kuris atsisako linksmintis, ku- 
Tiam mintys apie žmoną, vaikus bei namus to neleidžia 
daryti, yra laikomas niurna, užsispyrėliu, pavojingu, ir 
jis patiria įvairius kankinimus, kokius tik sugeba išgal- 
voti kietaširdžiai, prieš nieką už savo veiksmus neatsa- 
kingi žiauruoliai. Vergai verčiami būti linksmi, guvūs, 
greiti, ypač kai juos kas mato, ir jie iš visų jėgų sten- 
giasi atrodyti kupini gyvenimo džiaugsmo, tuo būdu vil- 
damiesi gauti gerą šeimininką. 

— Ką gi čia šis negras veikia? — paklausė Sembas, 
žengdamas prie Tomo, kai misteris Skegsas išėjo iš kam- 
bario. Sembas buvo milžiniško ūgio, juodas kaip suodžiai, 
gyvas, judrus ir veržlus. Jis amžinai krėtė išdaigas ir vai- 
pėsi.— Tai ką gi tu čia veiki? — paklausė -Sembas, dar 
arčiau priėjęs prie Tomo ir žaismingai baksonodamas 
kumščiu į pašonę.— Ar tik neužsisvajojai? 

— Rytoj mane parduos iš varžytinių, — ramiai atsakė 
"Tomas. 

— Parduos iš varžytinių! Cha cha! Vyručiai, argi ne- 
juokinga? Norėčiau būti jo vietoje! Na, sakykite, ar ne- 
prajuokinčiau visų pirkėjų? O čia kas toks? Tave irgi 
rytoj parduos? — pridūrė Sembas ir nesivaržydamas už- 
dėjo ranką Adolfui ant peties. 

— Prašau palikti mane ramybėje! — piktai tarė Adol- 
tas ir pasišlykštėdamas pasitraukė nuo jo. 

— Oho, vyručiai! Jis baltas negras, baltas kaip grie- 
tinė, išsikvėpinęs! — tęsė Sembas, priėjęs prie Adolfo ir 
uostydamas jį. — O dieve! Juk jis tiesiog sutvertas tabako 
parduotuvei — juo lyg kvepalais galima iškvėpinti uosto- 
mąjį tabaką! Dieve mano, juo galima iškvėpinti visą 
parduotuvę! 

— Sakau tau — atsitrauk! — suriko įsiutęs Adolfas. 

— Ak, kokie mes jautruoliai, mes, baltieji negrai! Nagi 
pažvelkite į mus! — Ir Sembas ėmė mėgdžioti Adolfą.— 
Didžiuojamės, riečiame nosį! Turbūt mes gyvenome ge- 
roje šeimoje? 

— Taip, — atsakė Adolfas,— turėjau šeimininką, kuris 
"už jus visus nebūtų nė sudilusio skatiko davęs. 

— Tik pagalvokit! — sušuko Sembas.— Koks aš džen- 
telmenas! 

— Aš priklausiau Sen Klerų šeimai, — išdidžiai pasakė 
Adolfas. 

— Iš tikrųjų! Pakarkite mane, jeigu jie nesidžiaugia, 
atsikratę tokio turto! Turbūt parduoda tave drauge su 
nereikalingais indais ir įvairiu šlamštu! — pasakė Sembas, 
vaipydamasis bei erzindamas Adolfą. 

Šių patyčių įsiutintas, Adolfas puolė savo priešą, keik- 
damasis ir mojuodamas kumščiais. Visi ėmė taip šaukti 
ir kvatoti, jog, išgirdęs šį triukšmą, atbėgo misteris 
Skegsas. 

— Kas yra, vyručiai? Tvarkos! Tvarkos! — sušuko jis, 
mojuodamas ilgu rimbu. 

Visi pabiro į šalis. Tik vienas Sembas, kuris naudojosi 
ypatinga juokdario privilegija, tebestovėjo toje pačioje 
vietoje, vaipydamasis ir išsisukinėdamas nuo šeimininko 
kirčių. 

— Mes čia niekuo dėti, šeimininke. Mes ramūs ir 
drausmingi, tai vis tie, naujieji! Tokie mušeikos. .. erzi- 
nasi ir juokiasi iš mūsų. 

Tai išgirdęs, šeimininkas atsigręžė į Tomą ir Adolfą 
ir, nežiūrėdamas kas kaltas, kas nekaltas, nudyrė abiem 
kailius. Paskui įsakė visiems tučtuojau gulti ir išėjo iš. 
kambario. 

Skaitytojui gal bus įdomu tuo tarpu žvilgtelėti į mote-- 
rims skirtas patalpas. Jis pamatys ten daug įvairios spal- 
vos bei atspalvių ir įvairaus amžiaus miegančių žmo- 
gystų. Čia yra ir juodų, ir baltų, ir mažų vaikų, ir senių. 
Štai gražutė dešimties metų mergytė; vakar buvo par- 
duota jos motina, ir jinai praleido naktį verkdama, kol 
pagaliau užmigo, ir niekas nė nepažvelgė į ją. Štai sena, 
nukaršusi negrė; jos sausos rankos ir sukumpę pirštai 
rodo, kad jai teko sunkiai dirbti. Rytoj parduos ją už 
skatikus, kaip netikusią prekę. Aplinkui guli dar ke- 
turiasdešimt— penkiasdešimt moterų, apsivyniojusios gal- 
vas antklodėmis arba kokiu nors drabužiu. Bet kampe, 
skyrium nuo kitų, sėdi dvi truputį neįprastos išvaizdos 
moterys. Viena jų — padoriai apsirengusi, gal penkias- 
dešimties metų, romių akių, malonaus, švelnaus veido 
mulatė. Jos galvą puošia aukštas, gražus skaisčiai rau- 
donos spalvos turbanas iš geriausios rūšies šilko; ji dėvi 

švarią, dailiai pasiūtą geros medžiagos suknelę. Matyti, 
kad jos šeimininkai rūpinosi ja. Šalia, prisiglaudusi prie 
jos, sėdi penkiolikos metų mergaitė, jos duktė. Jinai kvar- 
teronė — tai matyti iš šviesesnio odos atspalvio, nors vis 
dėlto labai panaši į motiną. Jos akys tokios pat meilios, 
tamsios, ilgomis blakstienomis, o plaukai — puikūs, gar- 
banoti, rusvi. Mergaitė irgi tvarkingai apsirengusi, švel- 
nios baltos rankos, atrodo, nemačiusios juodo darbo. Abi 
turės būti parduotos rytoj drauge su Sen Klero vergais. 
Jų buvęs šeimininkas, kuris greit gaus paštu už jas pini- 
gus, yra geras krikščionis, gyvenantis Niujorke. Gavęs 
pinigus, jis nueis į bažnyčią ir daugiau apie jas nebe- 
galvos. 

Jos abi — vadinsime jas Suzana ir Emelina — tarnavo 
vienai simpatingai ir pamaldžiai ledei iš Naujojo Orlea- 
no; ji buvo joms labai gera. Jos net buvo mokomos skai- 
tyti bei rašyti, ir abidvi buvo tokios laimingos, kiek ap- 
skritai galima būti laimingam tokiomis gyvenimo sąlygo- 
mis. Jų globėjos reikalus tvarkė vienintelis sūnus, kuris, 
būdamas nerūpestingas, įklimpo į skolas ir pagaliau ban- 
krutavo. Viena jo pagrindinių kreditorių buvo stambi 
Niujorko firma B. ir K?, kuri apie jo bankrotą pranešė 
savo patikėtiniui Naujajame Orleane. Patikėtinis aprašė 
jo turtą, kurio didžiausia vertė buvo šios dvi moterys ir 
daugybė negrų, dirbančių plantacijose, ir pranešė apie 
tai į Niujorką. Kadangi misteris B. gyveno laisvoje vals- 
tijoje ir, kaip minėjome, buvo doras krikščionis, tai dėl 
šio patikėtinio laiško pateko į keblią padėtį. Jam nepati- 
ko vergų prekyba — taip, žinoma, nepatiko, — bet kalba 
ėjo apie trisdešimt tūkstančių dolerių, o trisdešimt tūks- 
tančių dolerių perdaug stambi suma, kad dėl principų jos 
atsisakytum. Ir štai B. pradėjo ilgus pasitarimus su to- 
kiais žmonėmis, kuriuos iš anksto žinojo jam pritarsiant, 
o paskui parašė savo advokatui, kad tas pasielgtų savo 
nuožiūra ir pasirūpintų pinigais. 

Sutartu laiku į Naująjį Orleaną atėjo laiškas, o kitą 
dieną Suzana ir Emelina buvo nugabentos į vergų tur- 
gavietę, kur turėjo būti parduotos per artimiausias varžy- 
tines. Ir kol jas silpnai apšviečia mėnulio spinduliai, 
prasiskverbę pro lango grotas, pasiklausykime jų pašne- 

Kkesio. Abi jos verkia, bet kiekviena verkia tyliai, kad 
antroji negirdėtų. 

— Mama, padėk galvą man ant kelių ir pabandyk 
snūstelti, — sako mergaitė, dėdamasi esanti rami. 

— Negaliu miegoti, Ema, negaliu! Juk paskutinę naktį 
mudvi leidžiame drauge! 

— Ak mama, nekalbėk taip! Kas gali žinoti, gal mus 
abi kartu parduos! Juk tas žmogus pasakė, kad abi esa- 
me puiki prekė, ir mus parduos į gerą vietą. 

— O Emelina, jeigu daugiau nebepasimatysim, jeigu 
mus parduos rytoj į plantacijas ne tam pačiam šeiminin- 
kui, niekad neužmiršk, kaip buvai iš pat mažens gerai 
auklėjama ir mokoma. 

Taip kalba nelaiminga motina, nes ji žino, kad rytoj 
jos duktė gali atitekti bet kuriam niekšui, žiauriam, ne- 
gailestingam šeimininkui, jeigu tik jis turės pakankamai 
pinigų už ją sumokėti. 

Bet štai išaušo rytas, ir visi sujudo. Garbusis miste- 
Iis Skegsas guviai triūsia, ruošdamas varžytinėms savo 
prekes. Greitu žvilgsniu jis apžiūri vergų drabužius, kiek- 

vienam liepia atrodyti linksmiau bei žvaliau ir pagaliau 
išrikiuoja visus pusračiu, kad paskutinį kartą prieš par- 
davimą apžvelgtų juos nuo galvos ligi kojų. 


* * * 


Marmurinėmis biržos grindimis po prabangiu kupolu 
vaikštinėja įvairių tautybių žmonės. Visuose kampuose 
įruoštos nedidelės tribūnos aukcionieriams. Į dvi iš jų, 
stovinčias priešinguose galuose, jau buvo įkopę du šau- 
nūs ir iškalbingi džentelmenai, kurie, čia angliškai, čia 
prancūziškai, kiek galėdami gyrė gerąsias savo gausių 
prekių savybes. Prie trečios, dar neužimtos tribūnos spie- 
tėsi grupė vergų, laukiančių, kada prasidės pardavimas. 
Čia buvo Sen Klero tarnai — Tomas, Adolfas ir kiti. Čia 
pat stovėjo Suzana ir Emelina, laukiančios savo likimo 
išgąstingais ir nusiminusiais veidais. Juos supo įvairūs 
žiūrovai, kurie dar nebuvo apsisprendę, ar apskritai pirks 
ką nors, ar ne. Jie čiupinėjo, apžiūrinėjo vergus, aptar- 
dami jų kūno sudėjimą taip, kaip žokėjai aptaria arklių 
savybes. 

— Ei, Alfai! Koks galas čia tave atnešė? — sušuko kaž- 
koks jaunas šmaikštuolis, pliaukštelėjęs per petį elegan- 
tiškai apsirengusiam jaunuoliui, kuris pro lornetą apžiūri- 
nėjo Adolitą. 

— Matai, man reikia tarno, o aš girdėjau, kad parduo- 
dami Sen Klero vergai. Tai ir atėjau jų pasižiūrėti. 

— Sergėk dieve, kad aš pirkčiau kurį nors iš Sen 
Klero žmonių! Sugadinti negrai, visi ligi vieno! Akiplė- 
šos ir savivaliautojai, tikri velniai! — pasakė antrasis. 

— Aš to nebijau! Tegu tik pateks į mano rankas, greit 
išvarysiu iš jų pasipūtimą. Jie tuojau pajus, kad jų šeimi- 
ninkas ne toks kaip mesjė Sen Kleras! Garbės žodis, aš 
pirksiu šitą šaunų vyruką! Neblogai atrodo. 

— Brangiai tau kaštuos, pamatysi. Juk jis įpratęs švais- 
tyti pinigus. Visą turtą vėjais paleis. 

— Ne, pas mane šis lordas greit atpras eikvoti šeimi- 
ninko turtą. Pakaks tik kokį vieną kitą kartą jį nusiųsti 
į šaltąją, kad jam ten nuogam gerokai nudirtų kailį. 

Pamatysi, mokėsiu jam proto įkalti! Aš jau su juo susi- 
dorosiu, būk ramus! Nuspręsta, pirksiu jį. 

Tomas tiriamu žvilgsniu stebėjo veidus, šmėsčiojančius 
aplink, ieškodamas žmogaus, kurį jis norėtų pavadinti 
savo šeimininku. Jeigu jums, skaitytojau, būtinai reikėtų 
iš dviejų šimtų Žmonių išsirinkti vieną, kuris taptų jūsų 
visišku valdovu, jūs turbūt, kaip ir Tomas, suprastumėte, 
kad maža yra žmonių, kuriems ramia sąžine galėtumėte 
patikėti savo likimą. Tomas matė įvairiausius Žmones: 
augalotus, apkūnius, riebius; mažučius, rėksnius, sulysu- 
sius; labai orius, džiūsnas ir pikčiurnas — daugybę bu- 
kagalvių, menkų žmogiūkščių, kurie su vergais elgėsi 
kaip su skiedromis: jei reikia, kuo ramiausiai sviedžia 
juos į ugnį, jei ne — palieka pintinėje. Bet jis nematė 
nė vieno, kuris būtų buvęs panašus į Sen Klerą. 

Prieš pat varžytines prie vergų būrio priėjo kresnas, 
raumeningas žmogus languotais marškiniais, atlapa krū- 
tine ir labai sudėvėtomis nešvariomis kelnėmis. Jis alkū- 
nėmis prasiskyrė sau kelią pro minią, kaip žmogus, keti- 
nąs aktyviai dalyvauti biznyje. Tomą apėmė nenugalimas 
pasišlykštėjimas, beveik 
tolydžio didėjantis siau- 
bas. Buvo matyti, kad šis 
žmogus, nors ir žemo ūgio, 
bet velniškai tvirtas. Jo 
apvali galva, išvirtusios 
sviesiai pilkos akys, tan- 
kūs balkšvi antakiai, 
siurkštūs it vielos nuo 
saulės išblukę plaukai — 
viskas, reikia pripažinti, 
buvo atgrasu. Į savo di- 
džiulę bjaurią burną jis 
grūdo tabaką, čiulpė ir to- 
lydžio smarkiai ir mitriai 
spjaudė geltonais syvais. 
Jo rankos buvo milžiniš- 
kos, irudusios saulėje, ap- 
žėlusios ir strazdanotos, o 
panagės juodut juodutėlės. 

Šis žmogus nesivaržydamas apžiūrinėjo kiekvieną vergą. 
Jis čiupo Tomą už žandikaulio ir pražiodė jį, norėdamas 
apžiūrėti dantis; paskui, užraitojęs jam rankoves, apčiu- 
pinėjo raumenis, apgręžė jį ir liepė pašokinėti, norėda- 
mas pažiūrėti, ar vikrus. 

— Iš kur esi kilęs? — trumpai paklausė Tomą. 

— Iš Kentukio valstijos, šeimininke — atsakė "Tomas, 
apsižvalgydamas aplink, tarsi ieškodamas išsigelbėjimo. 

— Ką dirbai? 

— Buvau fermos prievaizdu,— atsakė Tomas. 

— Taip ir patikėsiu! — trumpai atrėžė tasai nueidamas. 

Jis minutėlę stabtelėio prie Adolfo. Paskui išspjovė 
tabako syvus ant jo blizgančių batų, prunkštelėjo su pa- 
nieka ir nuėjo toliau prie Suzanos ir Emelinos. Sunkia 
nešvaria savo ranka jis prisitraukė mergaitę arčiau, ap- 
čiupinėjo jos kaklą ir krūtinę, palietė rankas, apžiūrėjo 
dantis ir pastūmė ją prie motinos, Kurios skausmingame 
veide atsispindėjo visos kančios, kurias ji patyrė, kol 
šitas šlykštus žmogus apžiūrinėjo jos dukterį. 

Išsigandusi mergaitė ėmė verkti. 

— Liaukis, bjaurybe! — sušuko pardavėjas.— Negalima 
žliumbti, varžytinės prasideda! 

Ir varžytinės prasidėjo. 

Adolfas už stambią pinigų sumą buvo parduotas tam 
jaunam džentelmenui, kuris iš pat pradžių pareiškė norą 
jį nusipirkti. 

Kiti Sen Klero vergai atiteko įvairiems pirkliams. 

— Na, dabar tavo eilė, vyruti! Ar girdi? — tarė auk- 
cionierius Tomui. | 

Tomas užkopė į pakylą, išgąstingai žvalgydamasis į ša- 
lis. Visi garsai susiliejo į neaiškų gaudesį — ir pardavėjo 
šauksmai anglų ir prancūzų kalbomis, girią jo gerąsias 
savybes, ir pirklių balsai, skubiai siūlą kainas. Po valan- 
dėlės Tomas išgirdo, kaip paskutinį kartą pokštelėjo 
plaktukas, išgirdo paskutinį žodžio „dolerių“ skiemenį, 
ir jo likimas buvo išspręstas. Jis jau turėjo šeimininką! 

Kažkas nustūmė jį nuo pakylos. Kresnasis vyras su 
jaučio galva šiurkščiai čiupo jį už peties, stumtelėjo į šalį 
ir pasakė: 

— Stovėk čia! 

Tomui sunku buvo suvokti, kas darosi. Varžytinės vyko 
toliau — trenksmas, šauksmai, poškėjimas. Dar kartą pokš- 
telėjo plaktukas — parduota Suzana! Ji nulipa nuo paky- 
los, sustoja, ilgesingai apsižvalgo. Duktė tiesia į ją ran- 
kas. Skausmo iškreiptu veidu Suzana žiūri į žmogų, kuris 
ją nupirko. Tai buvo orus vidutinio amžiaus labai gera- 
širdiško veido Žmogus. 

— O šeimininke, nupirkite ir mano dukterį, maldauju! 

— Mielai nupirkčiau, tik bijau, kad man pinigų nepa- 
kaks,— pasakė džentelmenas. 

Jis su užuojauta įdėmiai žiūrėjo, kaip išsigandusi ir 
bailiai žvalgydamasi aplink jauna mergina užkopė į pa- 
kylą. 

Kraujas siūbtelėjo ir nurausvino jos išblyškusius 
skruostus, akys karštligiškai sužibo, o motina net suvai- 
tojo. Aukcionierius skuba išnaudoti jos grožį ir, pinda- 
mas angliškus ir prancūziškus žodžius, skambiais sakiniais 
giria jos teigiamas savybes. Kaina už ją greit kyla. 

— Aš pasistengsiu padaryti visa, ką galėsiu. ..— sako 
orusis džentelmenas, eidamas prie besivaržančių pirkėjų. 

Bet labai greit kaina už mergaitę pranoksta jo ištek- 
lius. Jis nutyla. Aukcionierių pagauna azartas, bet pir- 
kėjai palengva atlyžta, pasilieka tik du: kažkoks senas 
aristokratas ir mūsų apskritagalvis pažįstamas. Kurį laiką 
aristokratas dar kelia kainą, su panieka dėbčiodamas į sa- 
vo varžovą. Bet pirmenybę turi apskritagalvis; jis labai 
atkaklus ir, nors menkos išvaizdos, bet turtingas. Varžy- 
bos nutrūksta. Plaktukas krenta — mergina tenka apskri- 
tagalviui. 

Jos šeimininkas — misteris Legris. Jis turi medvilnės 
plantaciją prie Raudonosios upės !. Legris stumia merginą 
ten, kur stovi Tomas su dviem kitais vergais. Ji raudo- 
dama prieina prie to būrelio. 

Gerasis džentelmenas nusiminęs. Bet juk tokie dalykai 
vyksta kasdien! Beveik visada tokiose varžytinėse matai 
ašaras: motinos ir dukterys visada verkia, kai joms tenka 


! Raudonoji upė — dešinysis Misisipės intakas. 

skirtis. Nieko nepadarysi. Taip jau yra. Ir jis eina į kitą 
pusę drauge su savo nauju pirkiniu. 

Po dviejų dienų B. ir K? patikėtinis išsiuntė firmai visą 
jai priklausančią sumą. 


XXXI skyrius 
KELIONĖ 


Raudonąja upe plaukiančio menko laiviūkščio apatinia- 
me denyje sukaustytomis rankomis ir kojomis sėdėjo 
Tomas. Jo širdį slėgė sunkus akmuo, dar sunkesnis už 
grandines. Viskas jam aptemo — ir dangus, ir mėnuo, ir 
žvaigždės. Viskas praslinko pro šalį, kaip štai anie kran- 
tai ir medžiai. Viskas praplaukė ir niekad nebegrįš. Na- 
mai Kentukyje, žmona, vaikai, geri šeimininkai, turtingi 
ir prabangūs Sen Klero namai, auksinė Evos galvelė ir 
malonios, romios jos akys, išdidus, linksmas, gražus, ne- 
rūpestingas, bet visada geras Sen Kleras, smagios ir be 
rūpesčių laisvalaikio valandos — viskas praplaukė pro 
šalį! O kas liko jų vietoje? 

Viena skaudžiausių vergijos ypatybių yra ta, kad neg- 
ras, būdamas jautrios ir labai pagaulios prigimties, pagy- 
venęs garbingoje šeimoje, pripranta prie jos papročių ir 
išlavina skonį; O po to jam dažnai būna lemta patekti 
į šiurkštaus ir Žiauraus šeimininko rankas, panašiai kaip 
kad stalas arba krėslas, kadaise puošęs puikią svetainę, 
pagaliau sulaužytas ir nuzulintas patenka į purviną smuk- 
lę arba bjauriausią lindynę. Esminis skirtumas tik tas, 
kad stalas arba krėslas — bejausmis, 0 žmogus — ne. 
Nors negras ir gali būti ,pagaunamas, pagal įstatymą tei- 
siamas ir paverčiamas kilnojamuoju turtu“, bet vis dėlto 
iš jo negalima išplėšti mažyčio intymaus prisiminimų pa- 
saulio, meilės, baimės bei vilčių. 

Tomo šeimininkas misteris Saimonas Legris nusipirko 
aštuonis vergus įvairiose Naujojo Orleano vietose, su- 
kaustė juos po du ir nuvedė į „Pirato“ garlaivį, kuris sto- 
vėjo uoste, pasiruošęs išplaukti. 

Kai garlaivis atsiskyrė nuo kranto, Legris ėmė rūpes- 
tingai apžiūrinėti savo vergus. Jis sustojo prie Tomo, ku- 

ris buvo labai tvarkingai apsirengęs: norėdamas suvilioti 
pirkėjus, aukcionierius buvo paliepęs Tomui užsivilkti 
geriausią savo kostiumą ir krakmolytus marškinius, ap- 
siauti žvilgančius batus. Legris trumpai įsakė jam: 

— Stok! 

Tomas atsistojo. 

— Nusirišk kaklaraištį! 

Grandinės trukdė Tomui, tad Legris pats prišoko jam 
padėti ir, šiurkščiai nutraukęs kaklaraištį nuo Tomo kaklo, 
įsikišo į kišenę. 

Paskui jis priėjo prie Tomo skrynios, kurioje jau anks- 
čiau suskubo pasirausti, ištraukė iš ten senas kelnes ir 
palaikį švarką, kuriuos Tomas dėvėdavo, dirbdamas ark- 
lidėje, nuėmė jam nuo rankų grandines ir, rodydamas 
vietą tarp dėžių, įsakė: 

— Eik ten ir apsivilk šitais drabužiais! 

Tomas padarė, kas buvo įsakyta, ir po kelių minučių 
grįžo atgal. 

— Nusiauk batus,— pasakė misteris Legris. 

Tomas nusiavė. 

— Štai, — pasakė Legris, mesdamas jam porą prastų 
pusbačių, kokiais paprastai avi vergai, — apsiauk! 

Misteris Legris vėl sukaustė Tomą ir neskubėdamas 
ėmė raustis jo kišenėse. Iš.ten jis ištraukė šilkinę nosinę 
ir įsikišo sau į kišenę. Su panieka prunkštelėjęs, apžvelgė 
keletą smulkių daiktelių, kurie Tomui priminė Evą, ir per. 
petį nusviedė juos į upę. 

Paskui Legris pažvelgė į liūdną Tomo veidą ir nuėjo 
sau. Jis paėmė jo skrynią, kurioje buvo gausi švarių 
baltinių atsarga, ir nusinešė į laivo priekį, 0 ten jį ne- 
trukus apsupo jūreiviai. Pasigirdo kandžios patyčios iš 
negrų, kurie nori būti džentelmenais, ir netrukus visi 
daiktai vienas po kito buvo parduoti, o tuščia skrynia 
paleista iš varžytinių. Visiems tai atrodė linksma išdaiga, 
ypač matant, su kokia veido išraiška Tomas sekė kiek- 
vieno savo daikto likimą. Bet skrynios pardavimas iš var- 
žytinių pasirodė esąs linksmiausias dalykas iš visų, ir 
kandžiam sąmojui nebuvo galo. 

Pardavęs visus daiktus, Saimonas grįžo prie vergo. 

— Kaip matai, Tomai, aš išvadavau tave nuo nereika- 
lingo bagažo. Gerai saugok šiuos drabužius — kitus ne- 
greit gausi. Aš pratinu negrus tausoti. Pas mane jie gau- 
na vieną pakaitą per metus. 

Po to Saimonas priėjo prie tos vietos, kur sėdėjo Eme- 
lina, surakinta drauge su kita moterimi. 

— Na, mieloji mano,— tarė jis, patapšnojęs ją per 
smakrą, — būk linksmesnė! 

Jis pastebėjo jos žvilgsnį, kupiną nesuvaldomo siaubo 
ir pasišlykštėjimo, ir piktai susiraukė. 

— Liaukis ožiavusis, mano mieloji. Privalai meiliai 
šypsotis, kai su tavim kalbu, girdi? O tu, sena, pageltusi 
dvasna,— pridūrė jis, stumtelėjęs mulatę, prie kurios buvo 
prirakinta Emelina,— ko taip rūgščiai susiraukei? Links- 
mesnę miną! Šypsokis! Ir jūs visi — sušuko jis, žengda- 
mas du žingsnius atgal,— žiūrėkite į mane... žiūrėkite 
į mane... žiūrėkite man tiesiai į akis... tiesiai į akis. ..— 
kartojo Saimonas, trepsėdamas koja. 

Tarsi kokių kerų paveikti, visi ėmė atidžiai žiūrėti į jo 
Žibančias pilkai žalias akis. 

— O dabar,— jis sugniaužė savo didžiulį, sunkų kumštį, 

panašų į kalvio kūjį — matote šį kumštį? Nagi, pasverk 
jį! — tarė jis, nuleisdamas kumštį ant Tomo rankos— 
"Tad šiai, ką jums pasakysiu: šis kumštis toks kietas to- 
dėl, kad aš juo mušu negrus. Dar niekad nemačiau tokio 
negro, Kurio nebūčiau parmušęs vienu smūgiu, — pasakė 
jis, prikišdamas kumštį Tomui prie veido taip arti, jog 
tas sumirksėjo ir žengė atatupstas.— Aš nelaikau tų pra- 
biu... Iš anksto sakau: klausykit kiekvieno mano žodžio. 
Tik šitaip galite man įtikti! Pasigailėjimo iš manęs ne- 
laukit! į 

Moterims užėmė kvapą, ir visas būrys, visi aštuoni žmo- 
nės sutūpė ant grindų, prislėgti ir nusiminę. O Saimonas 
pasisuko ant kulnų ir nuėjo į garlaivio bufetą išgerti. 

— Štai kaip pradedu pažintį su savo vergais, — tarė jis 
kažkokiam gana padorios išvaizdos nepažįstamajam, ku- 
ris stovėjo šalia.— Mano metodas — pradėti nuo kumščio, 
kad žinotų, kas jų laukia. 

— Iš tikrųjų? — paklausė nepažįstamasis, taip smalsiai 
žiūrėdamas į jį, kaip gamtininkas į kokį nematytos veis- 
lės Žvėrį. 

— Aš ne iš tų baltarankių plantatorių, kurie terliojasi 
su negrais ir leidžiasi apgaudinėjami niekšų prižiūrėtojų. 
Pačiupinėkite mano raumenis, pažvelkite į kumštį. Ir Ži- 
note, sere, nuo negrų sprandų jis dar labiau sukietėjo, — 
na, pačiupinėkite! 

Nepažįstamasis palietė kumštį ir tarė: 

— Taip, jis pakankamai kietas. Ir man atrodo,— pri- 
dūrė jis,— kartu su kumščiu sukietėjo ir jūsų širdis. 

— O, taip! — atsakė Saimonas ir patenkintas nusijuo- 
kė.— Vargiai ar atsiras kitas Žmogus, kuris šiuo atžvilgiu 
mane pranoktų. Patikėkit, niekas manęs negali išjudinti. 
Dar negimė tasai negras, kuris galėtų mane sugraudinti. 
Ne, manęs nesuminkštinsi nei ašaromis, nei pataikavimais, 
čia tai jau tiesa! 

— Jūs nusipirkote neblogą prekę, — tarė nepažįstamasis. 

— Kaipgi! — atsakė Saimonas.— Na, kad ir tasai To- 
mas. Apie jį man pasakojo, kad jis tiesiog kažkoks ste- 
buklas! Aš truputį permokėjau už jį, bet ne bėda — pa- 
skirsiu jį vežėju ir reikalų tvarkytoju. Tačiau reikia iš 

jo išvaryti visas kvailystes, kurių jis prisirinko anks- 
tesnėje tarnybos vietoje. Per daug jį ten paikino. Taip, 
su negrais nedera terliotis; štai jis ir įsikalė sau į galvą 
įvairių paikysčių. O su šia pageltusia ragana mane ap- 
movė. Pradedu įtarti, kad jinai silpna ir ligota, bet su- 
mokėtus pinigus aš vis tiek atgausiu; metus kitus ji dar 
ištvers. Aš ne per labiausiai tausoju savo negrus. Išnau- 
doti negrą ligi galo ir pirkti kitą — štai mano taisyklė. 
Mažiau rūpesčių, ir dargi pigiau išeina,— kalbėjo Saimo- 
nas gurkšnodamas. 

— O kiekgi metų jie paprastai pas jus ištveria? — pa- 
klausė nepažįstamasis. 

— Nė nežinau, tai pareina nuo sveikatos. Tvirtieji — 
šešerius septynerius metus, o šiaip įvairus šlamštas išeina 
iš rikiuotės po dvejų trejų metų. Iš pradžių aš daug 
terliodavausi su jais ir stengdavausi padėti, kad ilgiau 
tvertų, net gydydavau, kai susirgdavo, duodavau antklo- 
des ir drabužius, stengiausi suteikti jiems įvairius pato- 
gumus. O paskui pamačiau, kad visa tai veltui. Nereika- 
lingas pinigų švaistymas ir vargas. Dabar aš neklausiu 
negro, ar jis serga, ar sveikas. Kai negras miršta, perku 
kitą ir matau, kad taip ir paprasčiau, ir pigiau. 

Jo pašnekovas nusigręžė ir prisėdo prie jauno žmogaus, 
kuris su aiškiai matomu nepasitenkinimu klausėsi jų 
pokalbio. 

— Tai niekšas! — pasakė pirmasis. 

— Taip, niekšas! Bet jūsų įstatymai leidžia tokiems 
niekšams spręsti likimą žmogiškųjų būtybių, kurios vi- 
sais atžvilgiais priklauso nuo jų valios. O vadinamieji 
humanistai jiems pataikauja. Jeigu nebūtų tokio nuolai- 
dumo, ši nežmoniška sistema neišsilaikytų nė valandos. 

— Patariu jums tyliau kalbėti — pasakė pirmasis džen- 
telmenas.— Čia keleivių tarpe yra tokių, kuriems pana- 
šios kalbos gali nepatikti. 

Jaunuolis paraudo, nusišypsojo ir savo pašnekovui pa- 
siūlė sulošti šachmatų partiją. 

Tuo tarpu apatiniame laivo denyje vyko visai kitoks 
pokalbis tarp Emelinos ir mulatės, prie kurios ji buvo 
prirakinta. Kaip ir reikėjo tikėtis, jos viena antrai pasa- 
kojo savo gyvenimą. 


288 


— Kas buvo tavo šeimininkas? — paklausė Emelina. 

— Misteris Elis, jis gyveno Levio gatvėje. Turbūt esi 
mačiusi mūsų namą? 

— Ar jis tau buvo geras? — vėl paklausė Emelina. 

— Gana geras, kol buvo sveikas. Bet jis susirgo ir iš- 
gulėjo pusę metų, todėl pasidarė labai įnoringas. Nei die- 
ną, nei naktį neduodavo niekam ramybės. Naktimis ne- 
leisdavo man miegoti ir visai nuo kojų nuvarė. O kai aš 
kartą naktį užmigau, jis ėmė mane barti ir pasakė par- 
duosiąs žiauriausiam šeimininkui, kokį galima surasti. 
O anksčiau „sakydavo, kad po jo mirties aš gausianti 
laisve. 

— Ar turi artimųjų? — paklausė Emelina. 

— Turiu vyrą. Jis kalvis. Šeimininkas paprastai jį siųs- 
davo uždarbiauti. Mane išvežė taip greit, jog nė pasima- 
tyti su juo nespėjau. Be to, dar turiu ketvertą vaikų! 
Dieve mano! — ir moteris užsidengė rankomis veidą. 

Kai kurie Žmonės jaučiasi būtinai turį pasakyti keletą 
paguodos žodžių, išgirdę kitus pasakojant apie savo kan- 
čias. Emelina norėjo jai ką nors pasakyti, bet nieko ne- 
galėjo sugalvoti. Ir kuo gi jinai būtų galėjusi ją paguosti? 
Lyg susitarusios, jos abi iš baimės ir pasišlykštėjimo ven- 
gė užsiminti apie baisųjį žmogų, kuris dabar tapo jų šei- 
mininku. 

Garlaivis su savo liūdnu kroviniu plaukė vis tolyn ir 
tolyn Raudonąja upe, varančia savo drumstai rausvus 
vandenis tarp stačių,.vingiuotų, gūdžiai vienodų raudono 
molio krantų, į kuriuos su ilgesiu buvo įsmeigta daugy- 
bė pavargusių akių. Pagaliau garlaivis sustojo prie ne- 
didelio miestelio, ir čia Legris drauge su savo negrais 
išlipo. 


XXXII skyrius 
GŪDŽIOS VIETOS 


Tomas ir jo bendrakeleiviai sunkiai žengė nelygiu ke- 
liu paskui gremėzdišką vežimą. 

Vežimo priešakyje sėdėjo Saimonas Legris, o abi mo- 
terys, vis dar surakintos grandinėmis, sėdėjo užpakaly 

tarp krovinių. Visa ši vilkstinė vyko į tolimą Legrio 
plantaciją. 

Apleistas kelias vingiavo čia tarp gūdžių, pušimis ap- 
augusių tyrlaukių, kur vėjas liūdnai vaitojo šakose, čia 
vėl per pelkes, kur buvo priklota rąstų; niūrūs kiparisai, 
lyg gedulo girliandomis apaugę juodomis samanomis, 
stiebėsi virš klampių liūnų; per nuvirtusius stiebus ir 
vandenyje pūvančias šakas tolydžio prašliauždavo klas- 
tingos ir nuodingos gyvatės. 

Įsivaizduokite sau Žmogų, pirmą kartą kokiu nors svar- 
biu reikalu jojantį šiuo keliu ant gero arklio ir su pri- 
kimšta pinigine. Net ir jam šis kelias pasirodytų nepa- 
kenčiamai gūdus ir liūdnas. Tad koks baisus ir beviltiš- 
kas jis turėjo atrodyti vergams, kurie kas žingsnis vis 
labiau tolo nuo viso to, apie ką jie svajojo, ką mylėjo! 

Juodi vergų veidai buvo niūrūs, liūdnos akys įdėmiai 
ir nuolankiai žvelgė į visa, ką sutikdavo kelyje. 

Tik vienas Saimonas, kuris valdė arklius, kaip atrodė, 
buvo“ puikiausiai nusiteikęs. Kartkartėmis jis išsitraukda- 
vo iš kišenės gertuvę degtinės ir nugerdavo gurkšnį. 

— Ei jūs! — sušuko jis, atsigręžęs ir pamatęs paniuru- 
sius veidus.— Užtraukite dainą, vyručiai! 

Vergai suglumę pažvelgė vienas į kitą. Legris dar kar- 
tą paragino, paskui piktai pliaukštelėjo vytiniu. 

Tuojau pat atsirado negras, kuris užtraukė vieną tų 
beprasmių dainų, kurias taip mėgsta vergai: 


Kartą pagavau meškėną, 
Ho! Hi! Ho! 
Ponas juokės kaip pašėlęs: 
„Ar matai, kaip šviečia mėnuo?“ 
Ho! Hi! Ho! 


Dainininkas traukė kaip išmanydamas, stengdamasis tik 
ritmą išlaikyti, bet visai nesirūpindamas žodžiais. Negrai 
choru jam pritarė: 

Ho! Hi! Ho! 

Ten aukštai! Ten aukštai! 

Jie iš visų jėgų stengėsi rodytis linksmi. Tačiau toje 
dainoje skambėjo daugiau sielvarto negu beviltiškiausioje 

aimanoje. Bet Saimonas negirdėjo ilgesingo maldavimo, 
slypinčio jų balsuose. Jis girdėjo tik triukšmingą dainą 
ir buvo patenkintas, kad jam pavyko „pralinksminti“ 
savo negrus. 

— Na, mano mažyte! — tarė jis Emelinai ir padėjo ran- 
ką ant jos peties, — dar pusvalandis, ir mes būsime namie. 

Kai Legris keikdavosi ir siusdavo, Emelina drebėdavo 
iš baimės; bet dar labiau jinai baiminosi jo, kai jis mei- 
liai kalbėdavo. Jo akių išraiška gąsdino ją. Jinai nejučia 
prisiglaudė prie šalia sėdinčios mulatės, tarsi toji būtų 
buvusi jos motina. 

— Tu, matyt, dar niekada nenešiojai auskarų? — tarė 
jis, šiurkščiais pirštais paliesdamas jos mažytę ausį. 

— Niekad, šeimininke,— drebėdama ir nuleisdama akis, 
atsakė Emelina. 

— Jeigu būsi gera mergaitė, aš tau padovanosiu auska- 
rus. Nebijok, tau nereikės daug dirbti. Tu linksmai leisi 
laiką su manim ir gyvensi mano namuose kaip ledė. Tik 
būk gera. 

Legris taip pasigėrė, jog jį apėmė švelnumas. 

Tolumoje pasirodė jo plantacija. Kadaise ji priklausė 
turtingam ponui, kuris turėjo puikų skonį ir labai rū- 
pinosi, kad jo valdos gražiai atrodytų. Bet turtingasis po- 
nas subankrutavo ir mirė. Sodyba buvo parduota už sko- 
las. Legris pigiai nusipirko jo Žemę ir naudojosi ja taip, 
kaip ir visa kuo šiame pasaulyje — kad tik kuo daugiau 
pinigo išspaustų. Dabar viskas čia buvo apleista, pusiau 
apgriuvę, ir buvusio šeimininko pastangos nuėjusios nie- 
kais. 

Priešais namus, kur kadaise buvo gėlių lysvės ir kirpta 
veja, dabar augo arklių išmintos piktžolės, mėtėsi kiauri 
kibirai, šiaudų krūvos ir šiaip visoks šlamštas. Šen ten 
dar styrojo jazminų ir sausmedžių krūmai, glausdamiesi 
prie puikios kolonos, kuri jau sviro į šoną, nės dabar ji 
buvo vien stulpas arkliams rišti. Erdvus sodas irgi visas 
apžėlė piktžolėmis, ir tik kur ne kur dar buvo išlikę 
retų augalų su besistiebiančiais į viršų niekam nereika- 
lingais žiedais. Šiltnamyje iškulti visi langai, bet lenty- 
nose dar mėtėsi keletas puodynių sausos žemės, iš kurios 
styrojo negyvi daigai sudžiūvusiais lapais. 

Vežimas įriedėjo į žvyru išpiltą alėją, irgi apniktą 
piktžolių. Pakraščiais augo nuostabūs kinmedžiai, dar ne- 
praradę nei savo puikumo, nei tamsiai žalių lapų, nes jų 
šaknys taip giliai buvo įsiskverbusios į žemę, jog jokie 
negandai negalėjo jiems pakenkti. 

Didžiulį ir gražų namą, kaip ir visus namus Pietuose, 
iš visų pusių supo plati dviejų aukštų veranda, į kurią 
buvo durys iš visų kambarių. Ši veranda stovėjo ant ply- 
tinių stulpų. 

Bet namas atrodė negyvenamas ir apleistas; vieni langai 
užkalti lentomis, kiti užtiesti nešvariais skudurais, vis- 
kas bylojo apie tai, kad namas niekieno neprižiūrimas. 

Visur mėtėsi skiedros, šiaudų gniūžtės, subyrėjusios 
statinės ir dėžės. Išgirdę ratų bildesį, keturi pikti šunys 
puolė prie vežimo; jie būtų sudraskę Tomą ir jo draugus, 
jeigu jų nebūtų nuviję apdriskę vergai, skubiai atbėgę 
į pagalbą. 

— Dabar matote, kas jūsų laukia? — glostydamas šunis, 
pasakė patenkintas Legris Tomui ir jo draugams.— Da- 
bar matote, kas jūsų laukia, jeigu sugalvosite pabėgti nuo 
manęs. Šitie šunys yra išmokyti pabėgusius negrus me- 
džioti. Jie tik ir laukia, kad galėtų jiems gerklę per- 
kąsti. Nepamirškite! .. Kaip sekasi, Sembai? — sušuko jis 
žemai nusilenkusiam apdriskėliui su skrybėle nubrizgu- 
siais kraštais.— Kaip reikalai? 

— Puikiausiai, šeimininke! 

— Kvimbai,— kreipėsi Legris į kitą apdriskėlį, kuris iš 
visų jėgų stengėsi atkreipti šemininko dėmesį, — prisi- 
meni, ką tau liepiau? 

— Prisimenu, šeimininke! 

Šie du negrai buvo įtakingiausi žmonės plantacijoje. 
Legris išdresiravo juos taip kaip savo buldogus, steng- 
damasis išugdyti juose pyktį ir kraugeriškumą. Po ilgų 
pratimų jis pasiekė savo tikslą, ir jie pasidarė piktesni 
už šunis. | 

Legris, kaip ir daugelis kitų valdovų, apie kuriuos 
mums pasakoja istorija, valdė savo pavaldinius, sėdamas 
tarp jų nesantaiką. Sembas ir Kvibas visa širdimi neap- 
kentė vienas antro, o likusieji negrai visa širdimi neap- 

kentė jų abiejų. Esant tokiai tarpusavio neapykantai, 
Legris galėjo būti tikras, kad jam būtinai bus pranešta, 
jeigu plantacijoje kas atsitiks. 

Kiekvienas Žmogus trokšta bent kiek suartėti su kitais 
žmonėmis, ir Legris abiem savo juodiesiems pataikūnams 
rodė šiokį tokį draugiškumą, tiesa, labai šiurkščiu ir že- 
minančiu būdu. Beje, šis draugiškas palankumas kiekvie- 
nam iš jų buvo labai pavojingas, nes, vos davus šeimi- 
ninkui ženklą, bet kuris jų su malonumu būtų sudraskęs 
antrąjį. 

— Na, Sembai,— tarė Legris,— nuvesk šiuos vyrukus 
į barakus. Žiūrėk, kokią tau žmoną parvežiau,— pridūrė 
jis, nuėmęs mMulatei grandines ir pastūmėjęs ją prie Sem- 
bo.— Aš pažadėjau tau žmoną ir ištesėjau duotą žodį. 

Moteris krūptelėjo ir, žengusi atgal, ėmė maldauti: 

— O šeimininke! Aš palikau savo vyrą Naujajame Or- 
leane! | 

— Na ir kas? Čia turėsi antrąjį. Tylėk! Eik sau! — 
sušuko Legris, kilstelėjęs rimbą.— O tu, mieloji mano,— 
kreipėsi jis į Emeliną,— eisi su manim. 

Lange šmėkštelėjo kažkieno tamsus, pykčio iškreiptas 
veidas, ir kai Legris atidarė duris, pasigirdo skubus ir 
valdingas moters balsas. Tomas, kuris susirūpinęs žvilgs- 
niu lydėjo Emeliną, išgirdo, kaip Legris piktai atsakė: 

— Prikąsk liežuvį! Ką noriu, tą ir darau, tiek su tavim, 
tiek su kitais! 

Daugiau Tomas nebeišgirdo nė garso. Sembas nuvedė 
jį prie barakų. Negrų gyvenvietę sudarė kelios menkos 
lūšnelės, išrikiuotos abipus purvinos gatvės, toli nuo šei- 
mininko namų. Pamačius šiuos barakus, Tomui suspaudė 
širdį. O jis mat. svajojo apie mažą namelį, skurdų, bet 
ramų ir švarų, kur galima pailsėti po sunkaus darbo! Iš 
pradžių jis pažvelgė vidun į vieną baraką, paskui į kitą. 
Išskyrus kietus guolius, ten nebuvo daugiau jokių baldų. 
Nešvarūs šiaudai draikėsi ant daugybės kojų suplūktos 
aslos. 

— Kur aš gyvensiu? — niūriai paklausė Tomas Sembą. 

— Nežinau. Ar neįkišus tavęs štai čia? — pasakė Sem- 
bas.— Rodos, čia viena vieta laisva. Visur pilna negrų. 
Tiesiog nežinau, kur naujus dėti. 

* * * 


Jau buvo vėlus vakaras, kai sunkaus, ilgo darbo nu- 
kamuoti barakų gyventojai būriu grįžo namo. Purvinais 
skarmalais šiaip taip apsidengę vyrai ir moterys rūsčiai 
ir nedraugiškai žiūrėjo į naujai atvykusius. Gyvenvietėje 
pasigirdo grėsmingi riksmai. Šiurkščiais gerkliniais bal- 
sais negrai plūdosi tarpusavy dėl rankinių malūnų, ku- 
riais kiekvienas turėjo susimalti savo bjaurių kukurūzų 
grūdų davinį, kad galėtų išsikepti vakarienei sklindžių. 
Tai buvo jų vienintelis maistas. Nuo aušros ligi vėlaus 
Buvo medvilnės rinkimo laikas, ir kiekvienas turėdavo 
dirbti, kol visai netekdavo jėgų. 

Veltui Tomas tyrinėjo savo naujuosius draugus, steng- 
damasis rasti bent vieną geraširdišką, simpatingą veidą. 
Jis matė vien paniurusius, įtūžusius vyrus ir išsekusias, 
įbaugintas moteris, arba tokias, kurios jau tiek sužiau- 
rėjo, jog nebeturėjo nieko moteriška. Stiprieji engė silp- 
nuosius. Kiekvienas rūpinosi tik savim. Su jais buvo 
elgiamasi kaip su gyvuliais, tad argi keista, kad jie su- 
gyvulėjo! Iki vėlaus vakaro barakuose nenutildavo rie- 
tenos. Malūnų nepakakdavo, si lpnesnieji susimaldavo grū- 
dus paskutiniai. 

— Ei tu! — šūktelėjo Sembas, eidamas prie mulatės ir 
sviesdamas jai maišelį grūdų, — kaip vadinies? 

— Liusė,— atsakė moteris. 

— Na, Liuse, dabar tu esi mano žmona. Sumalk grū- 
dus ir paruošk man vakarienę. Girdi? 

— Nebuvau tavo žmona ir niekad nebūsiu! — atsakė 
moteris iš nevilties įsidrąsinusi.— Nešdinkis! 

— Aš tau parodysiu! — grėsmingai keldamas koją spir- 
ti, pasakė Sembas. 

— Užmušk mane, jeigu nori! Ir juo greičiau, juo ge- 
riau. Aš nebenoriu gyventi! — atsakė jinai. 

— Klausyk, Sembai, jeigu imsi luošinti vergus, aš ap- 
skųsiu tave šeimininkui,— tarė Kvimbas, kuris nuo ran- 
kinio malūno ką tik atstūmė dvi ar tris išvargusias mMo- 
teris, ketinusias maltis grūdus. 

— O aš pasiskųsiu šeimininkui, kad tu neleidi moterų 
prie malūno! — suriko Sembas.— Privalai laukti savo 
eilės! 

Kelionės nukamuotas Tomas buvo labai išalkęs. Jis 
taip norėjo valgyti, jog vos neapalpo. 

— Še! — pasakė Kvimbas, sviesdamas jam maišelį grū- 
dų.— Tik žiūrėk, negre, taupyk. Daugiau negausi. Turi 
pakakti visai savaitei. 

Iki vėlyvos nakties Tomas laukė, kol galės susimalti 
grūdus. Pagaliau priėjęs prie malūno, jis pastebėjo dvi 
moteris, kurios buvo tokios pavargusios, jog, vos pradė- 
jusios malti, sukniubo ant žemės. 

Tomas sumalė joms grūdus, įmetė į ugnį keletą paga- 
lių ir tik tada ėmėsi ruošti sau vakarienę. Nedidelės buvo 
Tomo paslaugos šioms moterims, tačiau ir to pakako 
žiaurumo sukietintoms jų širdims suminkštinti ir sužadinti 
dėkingumą. Grubūs jų veidai nušvito meilia šypsena, ir 
jos griebėsi darbo. Moterys ir Tomui užmaišė tešlą ir iš- 
kepė sklindžių. 

Tomas pavakarieniavo ir, nevilties kupina širdimi nu- 
ėjęs į jam nurodytą baraką, ėmė ruoštis nakvynei. Visur 
ant grindų vienas prie kito miegojo žmonės. Tvankiame 
barake bjauriai dvokė. Jis norėjo atsigulti lauke, bet po 
atviru dangumi buvo šalta ir drėgna. Jo kūnui reikėjo 
poilsio. Jis išsitiesė ant šiaudų, apsiklojo suplyšusia ant- 
klode ir užmigo. 


XXXIII skyrius 
KASĖ 


Tomas greit suprato, ko galima tikėtis ir ko reikia 
saugotis naujajame gyvenime. Kiekvienas darbas degte 
degė jo rankose: jis buvo sąžiningas ir stropus. Būdamas 
visad taikingas, tikėjosi uoliu darbu pagerinti savo būk- 
lę. Bet jam taip visko stigo, visi tiek jį skriaudė ir kan- 
kino, jog jis labai nusilpo ir visą laiką jautėsi esąs ligo- 
nis. Tačiau vis tiek nesudėjo rankų ir dirbo toliau, vil- 
damasis, kad vieną gražią dieną ištrūks iš čia. 


Legris seniai pastebėjo Tomo uolumą, bet tylėjo. Jis 
buvo labai patenkintas, turėdamas tokį gerą darbininką; 
ir vis dėlto giliai širdyje jo nemėgo — kaip visi blogi 
žmonės nemėgsta gerų žmonių. Jis aiškiai matė, kad To- 
mas pastebi, kaip žvėriškai jis elgiasi su beginkliais žmo- 
nėmis, ir be žodžių jautė, kad Tomas jį smerkia. O kiek- 
vienam šeimininkui nemalonu, kai jį smerkia nuosavas 
vergas. Tomas užjautė savo nelaimės draugus, mielai 
jiems darydavo įvairias paslaugas (kurios buvo jiems 
tokios neįprastos ir keistos), ir pavydžios Legrio akys tai 
pastebėdavo. Pirkdamas Tomą, jis galvojo vėliau jį pada- 
ūkį. O geras prižiūrėtojas pirmiausia turi būti Žiaurus. 
Ir Legris sumanė įskiepyti Tomui žiaurumo. Praslinkus 
kelioms savaitėms po to, kai Tomas atvyko į plantaciją, 
Legris ėmė vykdyti savo sumanymą. 

Kartą iš ryto, eidamas drauge su visais į darbą, Tomas 
pastebėjo vieną moterį, kurios dar nebuvo matęs. Jos 
išvaizda jį nustebino. Aukšta, grakšti, nuostabiai dailių 
rankų ir kojų, švariai ir gerai apsirengusi. Jai buvo tris- 
dešimt penkeri ar keturiasdešimt metų, o veidas toks, kurį 
kartą pamatęs, niekados neužmirši. Iš pirmo žvilgsnio 
galima buvo įspėti, kad gyvenime ji patyrė daug skaus- 
mo. Aukšta kakta, nepaprastai gražūs, ryškūs antakių lan- 
kai, lygi nosis, švelni burnos forma, daili galvos ir kaklo 
linija — viskas bylojo, kad dar visai neseniai ji buvo 
gražuolė. Bet jos veidą jau vagojo skausmo ir pažemini- 
mo raukšlės. Veidas išblyškęs ir nesveikas, skruostai įdu- 
be, bruožai paaštrėję; ji atrodė pavargusi. Bet nuostabiau- 
sios buvo didelės nepaprastai juodos, liūdesio ir nevil- 
ties kupinos jos akys su ilgomis ir tankiomis blakstieno- 
mis. Kiekviename bruože, lūpų kampeliuose, kiekviename 
kūno judesyje buvo justi išdidumas ir iššūkis, ir keista 
buvo tame išdidžiame, pašaipos ir paniekos kupiname 
veide matyti akis, pilnas begalinės kančios. 

Tomas nežinojo, kas jinai ir iš kur atsirado. Gūdžioje 
pilkoje ankstyvo ryto prieblandoje ji žengė šalia jo tiesi 
ir išdidi. Bet kiti negrai ją pažino. Vargšai apiplyšę, pus- 
alkaniai žmonės aiškiai sunerimo, jai pasirodžius. 

— Priėjo liepto galą! — tarė vienas.— Seniai laikas! 

— Chi chi chi! — nusijuokė kitas.— Dabar sužinosi, 
iaip mes gyvename, ponia! 

— Pažiūrėsime, kaip jinai imsis darbo! 

— Iki vakaro vis tiek neišvengs pylos! 

— Norėčiau pamatyti, kaip ją plaks! 

Moteris į šias patyčias nekreipė dėmesio ir, eidama pir- 
myn, tik su panieka šypsojosi, lyg nieko negirdėtų. To- 
mas, visą savo gyvenimą praleidęs gerai išauklėtų, kul- 
tūringų Žmonių tarpe, iš karto pajuto, kad ir jinai gerai 
išauklėta. Jis stengėsi įspėti, kokiu būdu ji pateko į tokią 
:Žeminančią, būklę, tačiau niekaip negalėjo suprasti. Ji nė 
karto nepažvelgė į jį, nepratarė jam nė vieno žodžio, 
tik visą laiką žengė šalia jo. 

Tomas uoliai ėmėsi darbo, bet kadangi keistoji moteris 
dirbo čia pat netoli jo, tai nuolat vogčiomis vis žvilg- 
<iojo į ją. Jis greit pastebėjo, kad dėl įgimto miklumo 
ir sumanumo darbas jai sekėsi lengviau. negu kitiems. Ji 
rinko medvilnę greit ir švariai ir su panieka šypsojosi, 
tarsi tyčiodamasi iš to darbo ir aplinkybių, kurios pri- 
vertė ją dirbti. 

Visą dieną Tomas dirbo netoli kitos moters, tos mulatės, 
kuri buvo nupirkta drauge su juo. Ji, matyt, labai kan- 
kinosi, vos stovėjo ant kojų, ir Tomas dažnai girdėjo jos 
atodūsius ir dejones. Priėjęs prie jos, netardamas nė Žo- 
džio, jis iš savo maišo perdėjo keletą saujų medvilnės 
į jos maišą. 

— Nereikia! Nereikia! — pasakė moteris, su nuostaba 
„pažvelgusi į jį. — Klius tau už tai. 

Tučtuojau prie jų pribėgo Sembas. Šios moters jis itin 
mekentė. Pakėlęs rimbą, suriko piktu gerkliniu balsu: 

— Kas čia dabar, Liuse? Sukčiauji? Ką? 

Ir spyrė moteriai sunkiu kaustytu batu, o Tomui kirto 
:per veidą rimbu. 

Netardamas nė žodžio, Tomas dirbo toliau. Bet moteris, 
ir taip jau be galo nuvargusi, neteko sąmonės. 
tai nusijuokdamas.— Turiu vaistų, kurie veikia geriau už 
kamparą. 

Tai sakydamas, iš rankovės išsitraukė smeigtuką ir visą 
4smeigė į moters kūną. Moteris suvaitojo ir kilstelėjo. 

— Kelkis, bjaurybe, ir imkis darbo, o jei neklausysi, 
aš tave pavaišinsiu naujais vaistais. 

Moteris, sukaupusi paskutines jėgas, desperatiškai ėmė 
rinkti medvilnę. 

— Greičiau! — sušuko Sembas.— Jei tinginiausi, taip 
tave apkulsiu, jog nė gyvent nebenorėsi! 

— Aš ir dabar nebenoriu gyventi, — pasakė moteris.— 
O dieve! Kaip ilgai dar visa tai tesis? Kodėl tu mūsų 
negelbsti? 

Nepaisydamas pavojaus vėl susilaukti smūgių, Tomas 
priėjo prie jos ir, išėmęs visą savo medvilnę, sukrovė 
į Liusės maišą. 

— Nereikia! Dievas žino, ką jie tau padarys! — pasakė 
mulatė. 

— Man lengviau pakelti smūgius negu tau,— atsakė 
Tomas ir grįžo į savo vietą. 

Visa tai truko vieną akimirką. 

Toji keista moteris, apie kurią mes ką tik šnekėjome, 
išgirdo pastaruosius Tomo žodžius. Jį nustebusi įsmeigė 
į jį sunkų tamsių akių žvilgsnį. Paskui, išėmusi iš savo 
krepšio šiek tiek medvilnės, įdėjo į Tomo maišą. 

— Tu nieko nežinai apie šią plantaciją,— tarė jinai — 
Jeigu žinotum, kas tau gresia, neatiduotum savo medvil- 
nės. Po mėnesio tu jau niekam nebenorėsi padėti. Rūpin- 
sies tik savo kailiu! 

— Tesaugo mane dievas nuo to, ponia,— sušuko Tomas, 
kreipdamasis į savo bendradarbę taip pat pagarbiai, kaip 
į tuos žmones, su kuriais anksčiau gyveno. 

— Dievas šių vietų nelanko, — su kartėliu atsakė jam 
moteris, imdamasi darbo, o jos lūpas vėl iškreipė pa- 
niekos šypsena. 
maišą, ir, pakėlęs rimbą, pribėgo prie jos. 

— Kaip?! Kaip?! — džiūgaudamas suriko jis.— Tu irgi 
sukčiauji? Dabar tu mano rankose, ir aš tave pamokysiu! 

Juodose moters akyse švystelėjo ugnis. Jos lūpos išsi- 
kreipė, šnervės suvirpėjo. Atsigręžusi ji rūsčiai ir su pa- 

— Šunie! — sušuko jinai — Tik išdrįsk mane paliesti. 
Aš dar pakankamai turiu galios atiduoti tave šunims, su- 

deginti gyvą arba sudraskyti į gabalus. Pakaktų man tik 
žodį pasakyti! .. 

Sembas pabūgo. 

— Tai kurių velnių jūs čia? — paklausė jis ir paniuręs 
žengė du žingsnius atgal — Aš nenorėjau jūsų įžeisti, 
misis Kasel 

— Žinok savo vietą! — pasakė jinai. 

Ir Sembas paklusniai nudūlino į tolimiausią lauko 
pakraštį. 

Moteris vėl ėmėsi darbo ir dirbo taip mikliai kaip tikra 
burtininkė. Dar nebuvo pasibaigusi diena, 0 jos pintinė 
jau buvo pilna ligi kraštų, uždengta ir perrišta, nors jinai 
ne kartą įdėjo medvilnės į Tomo maišą. Kai sutemo, užsi- 
kėlę savo pintines ant galvų, negrai ėmė slinkti į stoginę, 
kurioje medvilnė buvo sveriama ir laikoma. Ten sėdėjo 

— Tomas velniai žino ką išdarinėja; prasimanė krauti 
medvilnę į Liusės pintinę. Šis vyrukas greit visus negrus 
sukurstys. Šeimininkas turi kuo greičiausiai jį paimti na- 
gan, nes kitaip jis mums daug bėdos pridarys,— pasakė 
Sembas. 

— Ak, tas juodasis gyvulys! — sušuko Legris.— Reikia 
jam proto įkrėsti! 

Abu negrai piktai išsišiepė. 

— Jau šeimininkas tai tikrai sugebės įkrėsti jam proto. 
Net ir velnias nemoka taip sudoroti negro, kaip mūsų 
šeimininkas,— pasakė Kvimbas. 

— Priversime Tomą, kad jis ką nors nuplaktų, vyru- 
čiai. Bematant visos kvailystės išgaruos. 

— Nelengva bus šeimininkui priversti jį paimti į ran- 
kas rimbą. 

— Tr vis dėlto reikia iš jo išvaryti visas nesąmones, — 
pasakė Legris, dėdamasis į burną tabako. 

— Bet ir ta Liusė! Bjauriausias ir pikčiausias padaras 
visoie plantacijoje! — sušvokštė Sembas. 

— Oi Sembai! Aš žinau, už ką tu jos neapkenti. 

— Už tai, kad ji neklauso šeimininko įsakymų. Šeimi- 
ninkas liepė jai už manęs tekėti, o ji nenori. 

— Nepaklausė manęs, tai paklausys rimbo,— pasakė 
Legris nusispjaudamas.— Tik gaila, kad šiuo metu pati 

darbymetė, o jinai tokia liesa; liesus reikia labai ilgai 
mušti, nes jie itin užsispyrę. Ją tektų negyvai užplakti, 
kol nusileistų, o tada nebetiks darbui. 

— Bet juk ji, bjaurybė, vis tiek nieko nedirba, ir dar 
niurzga, o visą darbą už ją Tomas atlieka. 

— Tomas? Tai tegul jis ją ir nuplaka. Suruošime Tomui 
mažą pramogėlę. Jam tai bus gera pamoka, o ir man di- 
desnė nauda, nes jis neplaks jos taip smarkiai. kaip jūs. 

— Cha cha! Hu hu hu! — nusikvatojo abu niekšai. 

— Bet jos pintinė pilna, šeimininke. Tomas ir misis 
Kasė dėjo medvilnę į Liusės pintinę, šeimininke. 

— Aš pats pasversiu jos pintinę,— reikšmingai pasakė 
Legris. 

Vėl pasigirdo šlykštus abiejų prižiūrėtojų kvatojimas. 

— Ar misis Kasė dirbo su jais visą dieną? — paklausė 
Legris. 

— Ji dirbo kaip velnias su visais savo kipšais! 

— Joje iš tikrųjų sėdi velnias su visais kipšais,— pa- 
sakė Legris ir, bjauriai nusikeikęs, nuėjo į stoginę, kur 
buvo svarstyklės. 


* * * 


Išvargę Žmonės palengva įeidavo į stoginę ir baimingai 
dėdavo savo pintines ant svarstyklių. 

Prie grifelinės lentos buvo prilipdyta juostelė su įrašy- 
tais vergų vardais. Prie kiekvieno vardo Legris atžymėda- 
vo to ar kito negro surinktos medvilnės kiekį. 

Pasvėrė Tomo pintinę; svoris buvo pakankamas. Tomas 
susirūpinęs pažvelgė į mulatę, su kuria susidraugavo dar- 
bo metu. 

Svyruodama iš nusilpimo jinai priėjo prie svarstyklių 
ir padėjo savo pintinę. Legris iš karto pastebėjo, kad 
pintinė sveria lygiai tiek, kiek reikia, bet, dėdamasis 
įpykęs, suriko: 

— Tingus gyvuly! Vėl trūksta svorio! Stok į šalį, pas- 
kui su tavim pasikalbėsime. 

Mulatė gailiai suvaitojo ir susmuko ant suolo. 

Prie svarstyklių priėjo toji moteris, kurią visi vadino 
misis Kase. Išdidžiai ir. su panieka jinai nuleido ant 

svarstyklių savo pintinę. Legris pašaipiai, bet kažko su- 
nerimęs, pažvelgė jai į akis. 

Jinai pakėlė į jį savo juodas akis, ir jos lūpos vos pa- 
judėjo — ji kažką ištarė prancūziškai. Niekas nesuprato, 
bet Legrio veidas persikreipė iš įniršio. Pakėlęs ranką, 
jis užsimojo ant Kasės, bet toji pažvelgė į jį niekinančiu 
ir piktu žvilgsniu, apsigręžė ir nuėjo. 

— Eik šen, Tomai,— tarė Legris.— Sakiau, kad pirkau 
tave ne juodam darbui. Taigi nusprendžiau paaukštinti ir 
jąsias pareigas. Imk ir nuplak šią moterį. Tikriausiai ne 
kartą matei, kaip plakama. 

— Atleiskite, šeimininke,— atsakė Tomas,— aš tokiam 
darbui netinku, niekad nieko nesu plakęs, nesugebėsiu, 
ranka nepakils, šeimininke. 

— Maža ko tu nedirbai! Pas mane greit išmoksi, arba 
aš tave patį nuvarysiu į kapus! — sušuko Legris ir, pa- 
griebęs jaučio odos diržą, kelis sykius sukirto Tomui per 
veidą. 

— Na kaip? — paklausė jis, kai jam ranka pavargo.— 
Vis dar atsikalbinėsi? | 

— Negaliu, šeimininke, — atsakė Tomas, šluostydama- 
sis krauju pasruvusį veidą.— Galiu dirbti dieną ir naktį, 
dirbti iš paskutinių jėgų, bet negaliu daryti to, kas yra 
neteisinga. Aš niekad nieko neplaksiu, šeimininke. Nie- 
kados! 

Tomo balsas buvo nuostabiai švelnus, jis pats laikėsi 
mandagiai, todėl Legris manė jį esant bailį ir tikėjosi, 
kad su juo bus lengviau susidoroti. Bet kai Tomas ištarė 
pastaruosius žodžius, visa minia sudrebėjo iš nuostabos. 

— Viešpatie! — sušuko nelaimingoji mulatė, išskėsda- 
ma rankas. 

Visi nejučiomis, sulaikę kvapą, pažvelgė vienas į kitą, 
laukdami neišvengiamos audros. 

Pirmąją akimirką Legris, matyt, suglumo. Paskui įsiutęs 
suriko: 

— Kaip?! Prakeiktas juodasis gyvulys! Jis drįsta sa- 
kyti man, kad aš jį verčiu neteisingai elgtis? Argi tokia 
šlykšti juoda banda kaip jūs gali spręsti apie tai, kas 
teisinga, o kas neteisinga? Ne, aš to nepakęsiu! Ir kas 

gi tu toks? Tikriausiai laikai save džentelmenu, misteri 
Tomai, jeigu drįsti mokyti savo šeimininką teisingumo? 
Tavo manymu, nuplakti šią moterį yra neteisinga? 

— Manau, kad neteisinga, šeimininke,— atsakė To- 
mas.— Ji, vargšelė, ligota ir silpna. Žiauru būtų ją plakti, 
ir aš niekad to nepadarysiu. Jeigu jūs, šeimininke, norite 
mane užmušti, užmuškite. Bet aš prieš nieką nekelsiu 
rankos. Geriau sutinku mirti! 


Ramiame Tomo balse buvo jaučiama nepalaužiama va- 
lia. Legris visas drebėjo, pilkos akys piktai žaibavo, o 
plaukai net pasišiaušė iš įniršio. Bet jis tvardėsi ir kaip 
koks plėšrus žvėris, prieš sudraskydamas auką, nuspren- 
dė pažaisti su ja. 

— Štai koks šventuolis pateko pas mus, nusidėjėlius! — 
pradėjo jis.— Šventasis ir, be to, dar džentelmenas, kalti- 
na mus, nusidėjėlius, ir atskleidžia mūsų nuodėmes! Tik 
pamanykite, koks dievo numylėtinis! O argi tu, niekše, 
niekad savo biblijoje nesi skaitęs: ,,„Vergai, klausykite 
savo ponų“? Argi aš ne tavo ponas? Ar nesumokėjau 
tūkstančio dviejų šimtų dolerių už visa tai, ko prigrūstas 
tavo juodas kailis? Argi tavo kūnas ir siela nepriklauso 

manė — suriko jis, iš visų jėgų spirdamas Tomui batu.— 
Atsakyk! 

Nors Tomas skaudžiai kentėjo nuo grubaus šeimininko, 
bet šis klausimas jį pradžiugino. Kraujas, sumišęs su aša- 
romis, tekėjo Tomo skruostais. Ir vis dėlto jis pakėlė 
į dangų akis ir atsakė: 

— Ne, ne, ne! Mano siela jums nepriklauso, šeiminin- 
ke. Jūs nenupirkote jos, ir jums nepavyks jos nupirkti. 
Ir nieko blogo jūs negalite jai padaryti. 

— Negaliu? — sušvokštė Legris, piktai nusijuokda- 
mas.— Pažiūrėsim! Ei Sembai, Kvimbai! Nuplakite šitą 
šunį taip, kad jis visą mėnesį negalėtų pajudėti! 

Du stambūs milžinai negrai pačiupo Tomą. Jų veiduose 
švietė pasididžiavimas ir piktas džiaugsmas. Nelaimingoji 
mulatė skausmingai suriko, kiti vergai pašoko, staiga 
pajutę kažkokį ryžtą. Tačiau budeliai jau vilko Tomą, 
kuris nesipriešindamas ėjo su jais. 


XXXIV skyrius 
KVARTERONĖS ISTORIJA 


Buvo naktis. Tomas pasruvęs kraujuose gulėjo ir vai- 
tojo apleistame medvilnės sandėlyje tarp sulaužytų pa- 
dargų, medvilnės atliekų ir įvairaus laužo, priversto čia 
per ilgą laiką. 

Naktis buvo tamsi ir drėgna. Tomą kamavo baisus troš- 
kulys, tūkstančiai moskitų knibždėjo aplinkui ir dilgino 
jo žaizdas. 

— O gerasis dieve! Pažvelk į mane. Suteik man jėgų 
šiam išbandymui pakelti, sustiprink mano dvasią! — mel- 
dėsi nelaimingasis Tomas. 

Staiga jis išgirdo kažkieno žingsnius, ir į akis švys- 
telėjo žibinto šviesa. 

— Kas čia? Vandens!.. Dėl dievo meilės, duokite van- 
dens. 

Priešais jį stovėjo Kasė. Ji pastatė žibintą ant žemės, 
iš ąsočio įpylė į puodelį vandens, pakėlė Tomo galvą 
ir padavė jam atsigerti. Jis gėrė vieną puodelį po kito. 

— Gerti... Taip, tai svarbiausia, ko tau dabar rei- 
kia, — pasakė jinai. — Žinojau, kad tau labiausiai reikia 
vandens. Ne pirmą kartą naktimis nešioju vandenį to- 
kiems kaip tu. | 

— Dėkoju, ponia,— tarė Tomas, numalšinęs troškulį.. 

— Nevadink manęs ponia! Aš esu vergė, tokia pat ne- 
laiminga kaip ir tu, o galbūt dar nelaimingesnė,— su kar- 
tėliu pasakė jinai — O dabar, — pridūrė, patiesusi šalia 
Tomo nedidelį čiužinį, užklotą šalta drėgna drobule,— pa- 
bandyk, vargšeli, kaip nors čia atsigulti. 

Nelengva buvo žaizdų ir mėlynių sukaustytam Tomui 
įvykdyti jos norą, bet kai pagaliau jis atsigulė ant čiuži- 
nio, jam iš karto pasidarė lengviau, prigludus prie šla- 
pios drobulės. 

Kasė buvo įpratusi slaugyti sumuštus žmones ir mitriak 
aprišo Tomo žaizdas, uždėjusi ant jų drėgnus skudurus, 
nuo kurių tuoj sušvelnėjo skausmai. 

— Štai ir viskas, kuo galiu tau padėti, — pasakė ji, vie- 
toj pagalvės dėdama jam po galva ryšulį medvilnės. 

Tomas padėkojo jai. Moteris atsisėdo ant grindų, ap- 
kabino rankomis kelius ir įsmeigė akis į vieną tašką. Jos 
veidas buvo kupinas niūraus skausmo. Kykas nusmuko 
ant kaklo, o ilgi banguoti plaukai išsidraikė aplink išdidų 
ir liūdną jos veidą. 

— Bergždžios visos tavo pastangos, — pagaliau tarė ji.— 
Tu esi drąsus Žmogus, ir tavo tiesa. Bet viskas yra veltui, 
kovoti neįmanoma. Tu esi velnio rankose. Jis stipres- 
nis už tave, ir tau teks nusilenkti. 

Nusilenkti! O žmogiškoji silpnybe! Argi kančios ne- 
šnabždėjo jam visą naktį, kad reikia nusilenkti? Ir štai 
ši moteris beprotiškomis akimis ir liūdnu balsu sako jam 
tą patį, stumia jį į pagundą, prieš kurią jis kovojo. 

— O dieve! Dieve! Kaip aš galiu nusilenkti? — suvai- 
tojo jis. 

— Nėra prasmės šauktis dievo, jis neišgirs,— atkakliai 
pasakė moteris.— Dievo nėra, o jeigu ir yra, jis prieš 
mus. Viskas prieš mus — ir žemė, ir dangus. Mums lieka 
vienas kelias —į pragarą. Kodėl gi mums juo nenuėjus? 

Tomas užsidengė akis ir krūptelėjo nuo šių kraupių 
žodžių. 

— Tu nežinai, kas čia darosi — tęsė moteris,— 0 aš: 
žinau. Jau penkeri metai kūnu ir siela esu šito niekšo- 
vergijoje. Aš neapkenčiu jo. Mūsų plantacija yra nuo- 
šalioje vietoje, tarp pelkių, ligi artimiausios plantacijos 
dešimt mylių; čia nėra nė vieno baltojo, taigi, niekas 
nepateiks teismui parodymų, jeigu šeimininkas tave gyvą 
sudegintų, jeigu tave išvirintų verdančiame vandenyje, 
jeigu sukapotų į gabalus, jeigu atiduotų šunims sudras- 
kyti, jeigu tave pakartų ar užplaktų mirtinai. Čia nėra 
įstatymų, ir nėra kam tave užstoti. O mūsų šeimininkas 

gali bet kokių Žiaurumų prasimanyti. Plaukai pasišiauštų, 
jeigu papasakočiau, kokių čia būna dalykų. Kiekvienas 
pasipriešinimas yra bergždžias. Negi aš norėjau su juo 
gyventi? Argi nebuvau išsilavinusi moteris iš gerai išauk- 
lėtų žmonių tarpo? O kas gi buvo jis? Kas jis? Ir vis dėl- 
to aš pragyvenau su juo visus šiuos penkerius metus, 
noIs ir keikdama savo gyvenimą dieną ir naktį! O dabar 
jis parsivežė kitą, jaunesnę, penkiolikos metų... 

Ir Kasė nusikvatojo laukiniu skausmingu juoku, kuris 
keistai suskambėjo senoje, sugriuvusioje pastogėje. 

Tomas sudėjo rankas. Aplinkui buvo tamsu ir baugu. 

Moteris rūsčiai tęsė toliau: 

— Ir nejaugi šie niekingi šunys, su kuriais tu drauge 
dirbi, yra verti, kad už juos kentėtum? Kiekvienas iš jų 
tave išduos, pirmai progai pasitaikius. Jie netgi vieni 
kitiems tokie pat beširdžiai ir niekšingi. Ar vertėjo tau 
užsitraukti tiek kančių, ginant juos nuo rykščių? 

— Vis dėlto jie nelaimingi! — pasakė Tomas.— O ko- 
«dėl jie tapo žiaurūs? Kas gi juos pastūmėjo? Jeigu aš 
nusilenksiu, tai palengva ir pats pasidarysiu toks kaip 
jie. Ne, ne, niekados! Aš netekau ir Žmonos, ir vaikų, 
ir gero šeimininko, kuris būtų suteikęs man laisvę, jeigu 
dar bent savaitę būtų gyvenęs šiame pasaulyje. Aš visko 
netekau, kas man buvo brangu, ir vis dėlto nenoriu tapti 
beširdžiu ir piktadariu. 

— Tu pamatysi,— tęsė toliau Kasė,— rytoj jie vėl tave 
kankins. Aš juos pažįstu, mačiau, ką jie daro. Baisu pa- 
galvoti, kaip jie rytoj tave dar kankins ir pagaliau pri- 
vers nusilenkti. 

— Viešpatie, suteik man jėgų, neleisk nusilenkti! 


— Kiek kartų girdėjau šias maldas, ir vis dėlto nie- 
kas jų neišklausė. Visi mes pažeminti, sutrypti, — pasa- 
kė Kasė.— Štai ir Emelina dar bando kovoti, ir tu... 
O kokia iš to nauda? Arba pasiduosi, arba palengva 
IM1ISsi. 

— O, tokiu atveju aš mielai sutinku mirti! — pasakė 
"Tomas.— Tegul mane kankina, kiek nori, vis tiek mirties 
neišvengsiu. O tada jau nebe jų valia... Aš ramus, žinau, 
kad viešpats man padės iškentėti visas kančias. 

Moteris tylėjo. Juodos jos akys buvo įsmeigtos į grin- 
dis. 

„Galbūt jis teisus,— sakė ji pati sau— Tiems, kurie 
kartą nusilenkė, nebėra ko tikėtis. Mes gyvename purve 
ir darome niekšybes, iš pradžių neapkenčiame kitų, o pas- 
kui neapkenčiame savęs! Ir vis dėlto nesiryžtame pasi- 
rinkti mirties! Jokios vilties! Jokios vilties! Jokios vil- 
ties! Štai kad ir ta mergina... Jai lygiai tiek metų, kiek 
buvo man..." 

— Pažvelk į mane,— staiga tarė ji Tomui.— Matai, ko- 
kia aš dabarė O juk užaugau prabangoje. Aš dar prisi- 
menu, kaip, būdama maža mergaitė, bėgiodavau puošniuo-- 
se salonuose. Mane rengdavo kaip lėlę. Visi žavėjosi 
manimi. Už salono langų buvo sodas; sode po apelsin-- 
medžiu aš žaisdavau, slapstydavaus su broliais ir seseri- 
mis. Atiduota į vienuolyną, mokiausi muzikos, prancūzų 
kalbos, rankdarbių, visko. Kai man buvo keturiolika me- 
tų, aš parvažiavau į savo tėvo laidotuves. Jis staiga mirė, 
ir, tvarkant jo reikalus, paaiškėjo, kad jo turto vos vos 
pakanka skoloms apmokėti. Kreditoriai aprašė visą jo in- 
ventorių. Į tą sąrašą patekau ir aš; mano motina buvo 
vergė: Tėvas ketino mane išlaisvinti, bet nesuskubo. Aš 
ir anksčiau žinojau esanti vergė, bet niekad to nesvars- 
tydavau. Niekam negalėjo kilti mintis, kad mano tėvas, 
sveikas ir stiprus, gali taip greit mirti. Dar keturias va- 
landas prieš mirtį buvo visiškai sveikas — ir mirė vienas 
pirmųjų per choleros epidemiją, kilusią Naujajame Or- 
leane. Sekančią dieną po laidotuvių mano tėvo žmona 
pasiėmė visus savo vaikus ir išvyko į tėvų plantaciją. 
Man pasirodė, kad ji elgiasi su manimi kažkaip keistai, 
bet nesupratau kodėl. Visą likusį turtą tvarkė vienas jau- 
nas juristas. Jis ateidavo į namus kiekvieną dieną ir man 
buvo labai malonus. Kartą jis drauge parsivežė gražų 
jaunuolį. Tokio gražuolio dar niekad nebuvau mačiusi. 
Ligi paskutinės savo gyvenimo dienos neužmiršiu to va- 
karo. Aš vaikščiojau su tuo jaunuoliu po sodą. Buvau 
vieniša ir nuliūdusi, o jis buvo labai malonus, toks mei- 
lus man... Jis pasakė matęs mane dar prieš man išvyks- 
tant į vienuolyną, pasisakė mylįs mane ir paprašė leisti 
jam būti mano draugu ir gynėju. Trumpiau tariant, jis 

sumokėjo už mane, nieko man apie tai nesakydamas, du 
tūkstančius dolerių, ir aš tapau jo nuosavybe. Buvau pa- 
tenkinta, nes jį mylėjau. Mylėjau! — sušuko Kasė ir va- 
landėlę nutilo.— O, kaip aš: mylėjau tą žmogų! Net dabar 
jį myliu ir mylėsiu, kol mirsiu! Jis buvo toks gražus, toks 
kilnus! Aš gyvenau gražiausiame name, turėjau tarnų,. 
arklių, baldų, drabužių. Jis davė man viską, ką galima 
pirkti ųž pinigus. Bet man nieko nereikėjo, tik jo paties. 
Aš mylėjau jį, savo Henrį, būčiau kažin ką už jį atida- 
vusi ir, net norėdama, nebūčiau galėjusi pasipriešinti nė 
vienai jo užgaidai. 

Troškau tik vieno — kad mane vestų. Maniau, kad jei- 
gu jis mane myli taip kaip sako, tai mielai mane ves ir 
suteiks man laisvę. Jis pasakė, kad vesti manęs negalįs, 
bet jeigu mes būsime vienas antram ištikimi, tai ir šiaip 
gyvensime kaip vedę. Iš tikrųjų, argi aš nebuvau jo Žžmo- 
na? Argi nebuvau jam ištikima? Argi per septynerius 
metus nesistengiau įspėti kiekvieną jo norą? Argi neati- 
daviau viso savo gyvenimo, norėdama suteikti jam 
džiaugsmo? Jis susirgo geltonuoju drugiu. Dvidešimt die- 
nų ir naktų išsėdėjau prie jo lovos; daviau jam vaistus, 
prižiūrėjau jį, niekieno nepadedama. Jis vadino mane 
savo angelu sargų, sakė, kad aš išgelbėjau jam gyvy- 
bę... Mudu turėjome porą gražių vaikučių. Vyresnysis 
buvo berniukas, ir mes vadinome jį taip pat Henriu. Jis 
"buvo panašus į tėvą — tokios pat nuostabios akys, tokia 
"pati kakta, tokios pat garbanos. O mažoji Eliza, anot jo, 
buvo panaši į mane. Jis tikino, kad esu gražiausia moteris 
Luizianoje, didžiavosi manimi ir vaikais. Jis mėgdavo, 
kad puoščiau juos, važinėdavo su jais atviroje karietoje, 
jam patikdavo klausytis, kaip mumis žavisi žmonės, nuo- 
lat kartodavo man pagyrimus, kuriuos jam tekdavo nu- 
girsti. O, kokia laiminga aš buvau tomis dienomis! Buvau 
laimingiausia moteris pasaulyje! Bet netrukus atėjo sun- 
kus metas. 

Į Naująjį Orleaną atvažiavo Henrio pusbrolis Batleris, 
ir mano vyras labai su juo susibičiuliavo. O aš iš kar- 
to, nežinau kodėl, jo išsigandau. Jaučiau, kad užtrauks 
mums nelaimę. Jis išsivesdavo Henrį, ir Henris ėmė kaž- 
kur leisti naktis — grįždavo namo ne anksčiau kaip antrą 


308 


ar trečią valandą ryto. Bet nedrįsau pasakyti nė žodžio: 
Henris buvo labai ūmus, ir aš jo bijojau. Pusbrolis jį 
vedžiodavo po įvairias lošimo lindynes, ir Henris taip 
įprato lošti kortomis, jog nebegalėjo jų mesti. Paskui jis. 
supažindino jį su kita moterimi, ir aš greit pastebėjau, 
kad Henrio meilė man atšalo. Jis neprisipažino, bet aš. 
pati viską įspėjau. Man širdis plyšo iš skausmo, tačiau 
nedrįsau pasakyti nė žodžio. Pagaliau niekšas prikalbėjo. 
Henrį parduoti mane ir vaikus, kad galėtų apmokėti sko- 
las, kurių įsigijo lošdamas, ir vesti kitą moterį. Skolos. 
kliudė vedyboms, ir Henris mus pardavė. Kartą jis pa- 
sakė man turįs vienu reikalu išvykti į kaimą; grįšiąs: 
tik po dviejų ar trijų savaičių. Jis kalbėjo su manim ne- 
įprastai meiliai, žadėjo sugrįžti, bet jam nepavyko mane 
apgauti. Aš stovėjau sustingusi kaip akmuo; negalėjau 
nei kalbėti, nei verkti. Jis pabučiavo mane, išbučiavo 
vaikus ir išėjo. Mačiau, kaip užšoko ant arklio, sekiau 
akimis, kol dingo; tada, netekusi sąmonės, sukniubau. 

Kitą dieną atėjo tas bjaurybė Batleris! Jis atėjo savo: 
nuosavybės pasiimti. Pasakė nupirkęs mane ir mano vai- 
kus ir parodė dokumentą. Aš prakeikiau jį ir atsakiau 
geriau sutiksianti mirti, negu gyventi su juo. 

— Kaip tau patinka,— pasakė jis.— Bet jeigu neateisi 
į protą, parduosiu abu tavo vaikus, ir tu jų niekad dau- 
giau nebematysi. | 

Jis prisipažino. jau seniai įsigeidęs nupirkti mane — tą. 
pačią dieną, kai pirmą kartą pamatė. Tyčia įklampinęs. 
Henrį į skolas, kad jis mane parduotų. Prisipažino tyčia 
suvedęs Henrį su kita moterimi ir patarė man neverkti, 
nes ašaros čia nieko nepadėsiančios. Aš pasidaviau, nes. 
rankos buvo surištos. Mano vaikai buvo jo valdžioje, ir 
kiekvieną kartą, kai bandydavau jam nepaklusti, grasin- 
davo juos parduosiąs, ir aš nusileisdavau. O, koks tai 
buvo gyvenimas! Diena po dienos gyventi sužeista šir- 
dimi, mylėti, mylėti, nors toji meilė virto nelaime, ir 
būti pririštai prie žmogaus, kurio neapkenti! Aš buvau 
įpratusi skaityti Henriui, žaisti, šokti su juo valsus, dai- 
nuoti jam; o daryti ką nors šitam Batleriui atrodė man 
didžiausia kančia; bet sutikdavau tenkinti visus jo norus 
todėl, kad jo bijojau. Vaikams jis buvo žiaurus ir stor- 

žievis. Eliza buvo tyli, romi mergaitė, o Henris, atvirkš- 
čiai, drąsus ir karštas kaip ir jo tėvas ir niekad niekam 
nenusileisdavo. Tasai Žmogus nuolat kibdavo prie jo ir 
bausdavo jį. Aš stengiausi. įpratinti vaiką būti paklusnų 
ir nuolaidų; stengiausi, kad berniukas kuo mažiau susi- 
tiktų su juo akis į akį, nes abu vaikai man buvo bran- 
gesni už gyvybę, bet tuo nieko nelaimėjau. Batleris par- 
«davė abu vaikus. Kartą jis pasiėmė mane pasivažinėti ir, 
grįžusi namo, vaikų neberadau! Jis pasakė man, kad abu 
vaikai parduoti; parodė už jų kūną ir kraują gautus pini- 
gus. Aš įsiutau ir taip ėmiau keikti ir jį, ir dievą, ir žmo- 
nes, jog jis, rodos, net išsigando manęs, bet nenusileido. 
Pasakė, kad dabar nuo mano elgesio pareisią, ar aš dar 
pamatysiu juos kada nors; jeigu nenurimsiu, tai tik pa- 
bloginsiu jų likimą. 

Na ką gi! Jūs galite su moterimi elgtis, kaip jums pa- 
tinka, jeigu turite savo rankose jos vaikus. Jis privertė 
mane nusilenkti. Taip praslinko savaitė, kita. Kartą man 
teko eiti pro kalėjimą. Prie vartų aš pastebėjau minią 
„žmonių ir išgirdau vaiko riksmą; ir tą pačią akimirką pa- 
mačiau savo sūnų Henrį, kuris, išsiveržęs iš trijų jį lai- 
kiusių vyrų rankų, šaukdamas pribėgo prie manęs ir 
įsikibo į mano drabužius. Baisiai keikdamiesi, jie puolė 
prie jo, ir vienas žmogus, kurio veido neužmiršiu nieka- 
dos, riktelėjo jam: „Kalėjime mes tave taip pamokysime, 
jog tau daugiau niekados nekils noras bėgti.“ Aš prašiau, 
maldavau jų, bet jie tik juokėsi iš manęs. Vargšas ber- 
niukas šaukė, žiūrėdamas man į akis, įsikibo į mane taip 
stipriai, jog net mano suknelės kraštai liko jo rankose. 
Kai jie pagaliau atplėšė jį ir nusivedė, jis vis dar šaukė: 
„Mama! Mama! Mama!“ Tik vienas praeivis su pagaila 
žiūrėjo į mane. Aš pasiūliau jam visus savo pinigus, kad 
apgintų berniuką. Bet jis papurtė galvą ir pasakė, jog 
mano sūnaus šeimininkas tvirtinąs, kad berniukas visą 
laiką storžieviškai su juo kalba ir neklauso jo, kad tik 
kalėjimas jį pataisysiąs. Aš apsigręžiau ir nubėgau. Ir 
visą kelią iki pat namų ausyse skambėjo berniuko riks- 
mas. Įėjau į namus, įbėgau į svetainę ir ten radau savo 
kankintoją Batlerį. Aš viską jam papasakojau ir papra- 
šiau apginti berniuką. Bet jis nusikvatojo ir pasakė, kad 


310 


mano sūnus gavęs tai, ko nusipelnęs. Vaiko atkaklumą 
reikia palaužti, ir juo anksčiau, juo geriau. 

Aš netekau proto. Prisimenu, ant stalo pamačiau didelį 
aštrų lenktą peilį; pačiupusi jį, puoliau niekšą, ir staiga 
viską apgaubė tamsa, o kas buvo toliau, nebeprisimenu. 

Po daugelio dienų atsipeikėjau labai gražiame kamba- 
ryje. Sena negrė slaugė mane, dažnai lankėsi daktaras, ir 
apskritai manimi buvo labai rūpinamasi. Paskui sužino- 
jau, kad mano šeimininkas Batleris išvažiavo ir paliko 
mane šiuose namuose parduoti. Štai kodėl manimi taip 
buvo rūpinamasi. 

Aš nenorėjau pasveikti ir vyliausi mirsianti. Bet prieš 
mano valią karštligė praėjo, aš pasveikau ir pagaliau vėl 
atsistojau ant kojų. Kasdien mane versdavo puošniai. 
rengtis. Atsilankydavo džentelmenai, apžiūrinėdavo ma- 
ne, rūkydami cigarus, klausinėdavo ir ginčydavosi tarp 
savęs, kiek galima už mane mokėti. Aš buvau tokia niūri 
ir nebyli, jog niekas nenorėjo manęs pirkti. Man pagra- 
sino duoti rykščių, jeigu nebūsiu linksmesnė ir meilesnė. 
Kartą atėjo ponas, pavarde Stiuartas. Atrodė, kad jam 
pagailo manęs, jis pastebėjo mano sielvartą, pradėjo daž- 
nai lankytis vienas, ir pagaliau aš jam viską papasako- 
jau. Jis nupirko mane ir pažadėjo padaryti visa, ką galės, 
ir išpirks mano vaikus. Jis nuėjo į tuos namus, kuriuose 
dirbo mano Henris; ten sužinojo, kad Henris parduotas 
kažkokiam plantatoriui prie Perlų upės. Daugiau apie 
sūnų nieko nebegirdėjau. Bet Stiuartui pavyko surasti 
mano dukterį; jinai gyveno pas kažkokią senę. Stiuartas 
pasiūlė už ją stambią sumą, bet jos nesutiko parduoti. Bat- 
leris nugirdo, kad kažkas mergaitę norįs nupirkti man, 
ir liepė pranešti, kad aš jos niekad nematysianti. Kapi- 
tonas Stiuartas su manimi elgėsi labai gerai. Jis turėjo 
puikią plantaciją ir nusivežė mane ten. Po metų man 
gimė sūnus. Kaip aš mylėjau tą berniuką! Jis buvo pa- 
našus į mano Henrį! Bet aš nenorėjau, kad jis užaugtų, 
ne, nenorėjau. Kai jam sukako dvi savaitės, paėmiau jį 
ant rankų, pabučiavau ir pravirkau, paskui įpyliau jam 
į burnytę opijaus ir prispaudžiau prie savo krūtinės. Jis 
užmigo ir mirė. Kaip aš jo gedėjau ir raudojau! Visi 
tikėjo, kad per apsirikimą pagirdžiau jį opijumu. O aš ligi 

:i0l džiaugiuosi, kad nužudžiau jį. Išvadavau iš kančių. 
„Ar galėjau savo kūdikiui suteikti ką nors geresnio už 
mirtį? Netrukus kapitonas Stiuartas mirė choleros pakirs- 
"tas. Visi, kurie norėjo gyventi, mirė, o aš... aš norėjau 
mirti ir gyvenau! Mane vėl pardavė, ir aš ėjau iš rankų 
į rankas, kol pradėjau senti, o mano veidą išvagojo 
raukšlės... Ir aš susirgau drugiu... Tada mane nupirko 
'šis niekšas Legris ir atsivežė čionai... Ir štai aš esu čia! 

Su kažkokiu įkarščiu, skubėdama pasakojo Kasė savo 
-gyvenimo istoriją. Čia ji kreipėsi į Tomą, čia vėl, rodos, 
pati sau kalbėjo. Jos žodžiuose buvo tiek aistros, ji kal- 
'bėjo taip įtaigiai, jog Tomas kartais užmiršdavo savo 
-skausmus. Kartkartėmis jis kilstelėdavo, pasirėmes ant 
alkūnės, ir žiūrėdavo, kaip jinai staigiais judesiais vaikšto 
iš kampo į kampą ir kaip ilgi, sunkūs juodi jos plaukai 
„plaikstosi ant nugaros. 

— Jie mano, kad mūsų ir mūsų vaikų kančios yra nie- 
kai. Eini, būdavo, gatve, o tavo širdyje tiek sielvarto, 
jog jame galėtų paskęsti visas miestas. Aš norėdavau, kad 
namai griūtų ant mano galvos, kad grindinys prasmegtų 
po kojomis! Ir paskutiniojo teismo dieną atsistosiu prieš 
«dievą, kaltindama tuos, kurie pražudė mane ir mano vai- 
kus, mano sielą ir mano kūną. 

Jinai ėmė grąžyti rankas, juodose akyse blykstelėjo 
pamišimo liepsna. Paskui vėl prakalbo: 

— Tu man sakei, kad danguje yra dievas, kuris žiūri 
į Žemę ir viską mato, kas joje dedasi. Tai kodėl jis lei- 
„džia tokias baisybes? Ne, aš nelauksiu jo pagalbos, pati 
„atkeršysiu už save ir už vaikus, ir greit atkeršysiu! O Leg- 
Tį pasiųsiu į pragarą... tiesiog velniui į nasrus. Tegul 
mane už tai sudegins gyvą, aš nebijau. 

Tuščioje stoginėje pasigirdo laukinis Eešiaiass sumi- 
:šęs su isteriškais raudojimais; jinai krito ant žemės ir 
-ėmė daužytis, mėšlungio tąsoma. 

Po valandėlės ji atsigavo. Susitvardžiusi palengva pa- 
kilo. 

— Ar tau nieko,daugiau nereikia, vargšeli? — paklausė 
jinai, priėjusi prie Tomo.— Dar nori vandens? 

Jos balsas dabar skambėjo maloniai, o judesiai vėl bu- 
vo švelnūs. 

Tomas gėrė vandenį ir su pagaila žiūrėjo jai į veidą. 
Jis norėjo kažką pasakyti, bet jinai sukuždėjo: 

— Tylėk, vargšeli. Užmik, jei gali. 

Pastačiusi arčiau ąsotį su vandeniu ir pataisiusi guolį, 
Kasė išėjo iš stoginės. 


XXXV skyrius 
TALISMANAS 


Legrio namų svetainė buvo erdvus, ilgas kambarys su 
dideliu židiniu. Kažkada jis buvo išlipintas prašmatniais ir 
brangiais apmušalais, kurie dabar išbluko, suplyšo ir ka- 
bojo atsimaknoję nuo drėgnų sienų. Kambaryje buvo jau- 
<iamas tirštas nesveikas drėgmės, purvo ir pelėsių kva- 
pas; taip paprastai trenkia seniai apleistuose namuose, 
kur uždaryti langai ir durys. Ant apmušalų margavo vy- 
no ir alaus dėmės, kažkokie kreida įrašyti žodžiai ir ilgos 
skaičių eilės, tarsi kas būtų sprendęs ant sienų aritmeti- 
kos uždavinius. Židinyje ruseno žarijos, nes šiame dide- 
liame kambaryje, net šiltam orui esant, vakarais būdavo 
drėgna ir šalta; be to, Legris nuolat pasigesdavo ugnies, 
norėdamas užsirūkyti cigarą ir pašildyti vandens punšui. 
Skaisčiai raudona židinio šviesa apšvietė nykiai užgrioz- 
dotą kambarį: balnai, kamanos, pakinktai, rimbai ir kiti 
drabužiai mėtėsi kur pakliuvo, čia pat slankiojo šunys, 
apie kuriuos jau anksčiau kalbėjome, jausdamiesi lyg 
šeimininkai. 

Legris gaminosi punšą ir, iš įtrūkusio virdulio su nu- 
muštu čiaupu pildamasis verdančio vandens, iš papratimo 
niurzgė: 

— Velniai griebtų tą Sembą! Sukurstė mane sumušti 
naująjį negrą! Pats darbymetis, o tasai guli ir dar kiaurą 
savaitę negalės eiti į darbą! 

— Toks jau tavo bjaurus būdas,— išgirdo jis kažkie- 
no balsą. | 

Tai buvo Kasė, nepastebimai įėjusi į kambarį. 

— A, čia tu, ragana! Tai ką, grįžai? 

— Grįžau,— šaltai atsakė jinai.— Ir elgsiuos taip, kaip 
man patinka. 

— Meluoji, ragana! Aš ištesėsiu savo žodį. Arba elkis 
kaip pridera, arba eik į baraką, valgyk ir dirbk drauge 
su kitais. 

— Tūkstantį kartų geriau gyventi nešvariausiame bara- 
ke negu tavo priespaudoje! — pasakė moteris. 

— Ir vis dėlto atėjai pas mane į šiuos namus,— pa- 
sakė jis, atsigręždamas į ją su pikta šypsena lūpose.— 
O jeigu jau taip, sėsk man ant kelių, brangioji, ir pasi- 
klausyk, ką tau pasakysiu, — pridūrė jis, imdamas ją už 
rankos. 

— Saugokis, Saimonai Legri! — pasakė moteris, ir jos 
akyse blykstelėjo įniršis.— Tu bijai manęs, Saimonai! — 
pridūrė jinai — Ir ne be reikalo! Saugokis, nes manyje 
tūno šėtonas! 

Pastaruosius žodžius jinai sušnabždėjo jam į ausį. 

— Tai tiesa, kad tavyje tūno šėtonas! — pasakė Legris, 
atstumdamas Kasę ir bailiai žiūrėdamas į ją.— Klausyk, 
Kase, kodėl gi mums vėl netapus draugais kaip anksčiau? 

— Kaip anksčiau? — su kartėliu pakartojo jinai, iš bai- 
saus pykčio negalėdama ištarti daugiau nė žodžio. 

Legris visada pasiduodavo Kasės įtakai, kaip bet ku- 
ris, net ir šiurkščiausias, vyras paklūsta tvirto ir ūmaus 
būdo moteriai, bet pastaraisiais metais, kai Kasė, vilk- 
dama siaubingą vergijos jungą, darėsi vis labiau šuirzusi 
ir nervinga, 0 tas jos susierzinimas pratrūkdavo kone 
pamišimo priepuoliais, jis ėmė jos bijoti, nes beprotybės 
baimė būdinga visiems tamsuoliams. Kai Legris parsivedė 
namo Emeliną, Kasės širdy maištingai sukilo įžeistas mo- 
teriškumas, ir ji stojo ginti merginos. Dėl to kilo aštrus 
ginčas su Legriu, kuris įsiutęs prisiekė išsiųsti ją dirbti 
į laukus, jeigu ji nenusiraminsianti. Kasė su išdidžia pa- 
nieka pareiškė mielai eisianti lauko darbų dirbti. Ir, kaip 
jau matėme, jinai iš tikro dirbo laukuose ištisą dieną, no- 
rėdama parodyti savo panieką grasinimams. 

Visą tą dieną Saimonas Legris buvo neramus, vis gal- 
vojo apie Kasę. Kai jinai pastatė savo pintinę ant svars- 
tyklių, jis tikėjosi, kad dabar bus nuolaidesnė, ir juokais 
prakalbino ją. Bet jinai atsakė jam kuo skaudžiausiai ir 
su panieka. 

Zvėriškas jo elgesys su Tomu dar labiau suerzino ją, 
ir Ji nuėjo paskui Legrį į jo namus, norėdama išbarti jį 
už Si nežmonišką poelgį. 

— Aš noriu, Kase,— pasakė Legris,— kad tu būtum ra- 
mesnė ir nuosaikesnė. 

— Ramesnė ir nuosaikesnė? O pats kaip elgiesi? Pa- 
čiame darbymetyje sužalojai geriausią darbininką! Ir vis 
per tą savo velnišką pykti! 

— lš tikrųjų pasielgiau kaip kvailys. Man nereikėjo 
su juo ginčytis, — pasakė Legris.— Bet jeigu vergas užsi- 
spiria, juk reikia palaužti jo atkaklumą. 

— Tau nepavyks jo palaužti. 

— Man nepavyks? — suriko pašokdamas Legris.— Pa- 
žiūrėsime! Dar nebuvo tokio negro, kurio nebūčiau pri- 
veikęs! Vieną po kito sulaužysiu jam visus kaulus, ir 
turės pasiduoti! | 

Ta akimirką atsivėrė durys, ir įėjo Sembas. Žemai nu- 
silenkęs, jis priėjo prie Legrio ir padavė jam kažkokį į 
popierių suvyniotą daiktelį. 

— Kas čia, šunie? — paklausė Legris. 

— Burtai, šeimininke. 

— Kas? 

— Burtai. Talismanas. 
Užkerėti daiktai, kuriuos 
negrai gauna iš raganų. 
Kas turi toki daiktą, tą 
gali mušti, kiek nori, vis 
tiek jis nieko nejaučia. Šis 
daiktas kabojo Tomui ant 
krūtinės, parištas juoda 
virvele. 

Kaip ir visi Žiaurūs tam- 
suoliai, Legris buvo prie- 
laringas. Jis paėmė popie- 
rių ir bailiai jį išskleidė. 

Iš jo iškrito sidabrinis 
doleris; paskui išslydo il- 
ga šviesių plaukų garba- 
na ir tarsi gyva apsivijo 
Legriui aplink pirštus. 


— Prakeikimas! — suklykė Legris, trepsendamas kojo- 
mis ir purtydamas nuo pirštų plaukus, lyg jie būtų jį 
apdeginę.— Iš kur visa tai gavai? Išmesk! Sudegink! Su- 
degink! — suriko jis ir sviedė. plaukus į židinį — Kuriam 
galui man juos atnešei? 

Sembas net išsižiojo iš nustebimo. Kasė sustojo ant 
slenksčio, nesuprasdama, kas atsitiko. 

— Nedrįsk čia man daugiau nešioti visokios velnia- 
vos! — sušuko Legris, kumščiu užsimodamas ant Sembo, 
kuris atatupstas traukėsi prie durų. 

Paėmęs nuo grindų dolerį, Legris sviedė jį pro langą 
į tamsą. 

Sembas džiaugėsi išnešęs kailį. Jam išėjus, Legris susi- 
gėdo savo išgąsčio. Jis susmuko į krėslą ir paniuręs ėmė 
siurbčioti punšą. 

Kasė nepastebimai išsmuko iš kambario ir, kaip mes 
jau pasakojome, nuėjo pas Tomą jam skausmo paleng- 
vinti. 

Bet kas gi atsitiko Legriui? Kodėl tą žiaurų žmogų taip 
išgąsdino paprasčiausia šviesių plaukų garbana? 

Norėdami į tai atsakyti, mes turime papasakoti jo anks- 
tesnį gyvenimą. 

Šitą žiaurų ir negailestingą niekšą kažkada glamonėjo 
švelnios motinos rankos. Tolimojoje Naujojoje Anglijoje: 
šviesiaplaukė moteris su meile, rūpestingai supo lopšyje 
vienintelį savo sūnų. Bet sūnus, kuriam ji parodė tiek 
meilės, nevertino jos ir nuėjo tėvo, kietaširdžio, žiauraus 
žmogaus, pėdomis. Būdamas smarkus, nesusivaldąs ir už- 
sispyręs, sūnus nepaklausė jokių motinos patarimų ir at- 
kalbinėjimų, anksti ją paliko ir išvyko į jūrą laimės ieš- 
koti. Tik vieną kartą buvo grįžęs namo. Motina visa savo 
meilės trokštančia širdimi bandė nukreipti jį nuo pikto, 
nedoro kelio. 

Jis dar galėjo pasitaisyti, kurį laiką svyravo, bet blo- 
gis nugalėjo. Ėmė girtauti ir blevyzgoti, pasidarė dar stor- 
žieviškesnis negu anksčiau. Ir vieną naktį, kai motina, 
nevilties apimta, apkabino jo kelius, maldaudama pasitai- 
syti, jis paspyrė ją ant grindų ir, bjauriai keikdamasis, 
išskubėjo į laivą. Po kelių mėnesių, begirtaudamas su 
draugais, Legris gavo laišką. Jis atplėšė voką, ir iš jo 

iškrito ilga plaukų garbana, kuri apsivyniojo jam aplink 
pirštus. Laiške buvo pranešama, kad jo motina mirdama 
atleido jam ir jį palaimino. 

Prietaringas tamsuolis Legris išsigando. Laišką ir gar- 
baną jis sviedė į ugnį; bet, žiūrėdamas, kaip plaukai 
Šnypščia ir raitosi ugnyje, jis pasibaisėdamas pagalvojo, 
kad ir jam štai šitaip teks degti pragaro liepsnoje. Jis 
stengėsi dažniau pasigerti ir lėbauti, norėdamas nuvyti 
neramias mintis, bet kartais gūdžioje nakties tyloje stai- 
ga jam imdavo vaidentis, prabildavo sąžinė, šalia lovos 
pasirodydavo išblyškusi motina, ir jis jausdavo, kaip jos 
plaukai apsiveja aplink jo pirštus. Tada, išpiltas šalto 
prakaito, jis iš siaubo pašokdavo iš lovos. 

Dabar, sėdėdamas prie punšo, Legris murmėjo pats 
sau: 

— Velniai griebtų tą prakeiktą negrą! Iš kur jis gavo 
tuos plaukus? Visiškai tokie pat! O aš tikėjausi viską 
užmiršęs. Argi, po velnių, man nepavyks nieko užmiršti? 
Ne, negerai, kad aš čia sėdžiu vienas. Gal pasišaukti Emą? 
Ji manęs neapkenčia, ta piktoji beždžionė. Bet man vis 
tiek! Priversiu ateiti! 

Legris išėjo į didelį prieangį, iš kurio aukštyn kilo 
kažkada buvę prabangūs sraigtiniai laiptai; koridorius 
buvo purvinas ir tamsus, užverstas dėžėmis ir įvairiais 
gremėzdais. Kilimu neužtiesti laiptai buvo neapšviesti. 
Pro iškultą langelį virš durų veržėsi blyški mėnulio švie- 
sa. Oras buvo drėgnas ir suplėkęs kaip rūsy. 

Legris sustojo ant paskutinės laiptų pakopos ir išgirdo 
kažką dainuojant. Keistai ir baugiai skambėjo daina ši- 
tose senose niūriose patalpose. O gal dėl to, kad Legrio 
nervai buvo labai įtempti? Ššš... Kas gi tai? 


Stipriu švelniu balsu kažkas dainavo vergų labai mėgs- 
tamą dainą: 


Verks, raudos ir aimanuos minia 
Paskutiniam viešpaties teisme. 


— Prakeikta mergiotė! — tarė Legris.— Aš ją pasmaug- 
siu! Ema! Ema! — šiurkščiu balsu pašaukė jis. 

Bet jam atsakė tik pašaipus aidas. Švelnus balsas tęsė: 


Atskirti vaikai bus nuo tėvų, 
Niekados nebeišvys vieni kitų! 
Tarp tuščių sienų aiškiai ir garsiai skambėjo priegies- 
mis: : | 
Verks, raudos ir aimanuos minia 
Paskutiniam viešpaties teisme. 


Legris apmirė. Jam gėda būtų buvę prisipažinti, bet 
stambūs prakaito lašai išpylė jo kaktą, širdis iš baimės 
ėmė smarkiai daužytis krūtinėje. Tamsoje jam pasivai- 
deno kažkoks baltas, blankus siluetas; jis sudrebėjo, pa- 
galvojęs, ką darytų, jei prieš jį staiga atsistotų jo mirusi 
motina. 

„Dabar viskas aišku, — tarė jis pats sau, paskui nukry- 
pavo į svetainę ir vėl atsisėdo. kur sėdėjęs.— Po to, kas 
atsitiko, teks palikti tą negrą ramybėje! Kam aš čiupi- 
nėjau tą jo prakeiktą popiergalį? Dabar tikriausiai esu už- 
kerėtas. Aš vis dar drebu... Mane visą išpylė prakaitas! 
Iš kur jis gavo tuos plaukus? Negali būti, kad tai mano 
motinos plaukai! Tuos plaukus aš sudeginau, gerai pri- 
simenu! Argi jie galėjo atgimti iš pelenų!" 

— Ei jūs! — švilptelėjęs sušuko jis šunims.— Nubuski- 
te ir pabūkite drauge su manim. 

Bet šunys tik pravėrė mieguistas akis ir vėl užsnūdo. 

— Pakviesiu Sembą ir Kvimbą, tegul jie man padainuo- 
ja, tegul pašoka kokį nors prakeiktą savo šokį, tegul iš- 
blaško mane, — sumurmėjo Legris pats sau. 

Tai sakydamas, jis užsidėjo skrybėlę, išėjo į verandą ir 
ėmė pūsti ragą, kuriuo paprastai šaukdavo abu savo 
pakalikus. 

Kai būdavo gerai nusiteikęs, Legris dažnai kviesdavo 
juos į svetainę ir, įkaitinęs degtine, mėgaudavosi jų dai- 
nomis, šokiais ir peštynėmis. 

Buvo jau antra valanda nakties, kai Kasė grįžo, ap- 
lankiusi vargšą Tomą; iš svetainės skambėjo laukinis 
staugimas ir pamišėliškas trepsenimas, lydimas šunų 10- 
jimo. Lėbavimas buvo pačiame įkarštyje. 

Kasė užkopė į verandą ir pažvelgė pro langą. Legris 
dami kėdes, rodė vienas kitam juokingas ir šlykščias 
grimasas. 

Maža, švelnia ranka jinai atsirėmė į langinę ir įdėmiai 
pažvelgė į juos. Juodose jos akyse spindėjo panieka, 
kančia ir baisus pyktis. 

„Nejaugi nuodėmė išvaduoti pasaulį nuo tokio niek- 
šo?" — paklausė pati save. 

Paskui greitai apsigręžė, nuėjo prie užpakalinių durų, 
užlipo laiptais ir pasibeldė į Emelinos kambario duris. 


XXXVI skyrius 
EMELINA IR KASĖ 


Pabalusi iš baimės, Emelina sėdėjo tolimiausioje kam- 
bario kertėje. Kai Kasė įėjo, mergaitė bailiai pašoko, bet 
pažinusi puolė jos pasitikti ir suėmė ją už rankos. 

— Ar tai tu, Kase? Kaip aš džiaugiuosi, kad atėjai. 
Bijojau, kad tai... Kad tu žinotum, kaip jie ten, apačioje, 
visą vakarą triukšmavo! 

— Kaip nežinosiu! — šaltai atsakė Kasė.— Ne pirmą 
kartą girdžiu. 

— O Kase! Sakyk, argi mes negalėtume kaip nors iš 
čia ištrūkti? Vis tiek kur, nors ir į pelkes, kur pilna gy- 
vačių. Ar negalėtume pabėgti kur nors toliau iš čiač.. 

— Tik į kapus, — atsakė Kasė. 

— Ar niekad nebandei bėgti“ 

— Mačiau, kaip kiti bandė, ir žinau, kuo visa tai bai- 
gėsi, — atsakė Kasė. 

— Aš jau geriau gyvenčiau pelkėse, graužčiau medžių 
žievę. Aš nebijau gyvačių! Jau geriau gyvatės negu 
jis, — karštai sušuko Emelina. | 

— Čia buvo daug tokių, kurie panašiai manė, — atsa- 
kė Kasė.— Juk pelkėse negalėsi pasilikti, tave suseks su 
šunimis, sugaus, grąžins atgal, o tada... tada... 

— O ką gi jis man tada padarytų? — paklausė mergina 
ir, sulaikiusi kvapą, pažvelgė į Kasę. 


— Geriau paklaustum, ko jis tau nepadarytų, — atsakė 
Kasė.— Savo amato jis išmoko iš Vest Indijos piratų. Ne- 
galėsi miegoti, jeigu tau pasakysiu, kokių išdaigų jis 
kai kada prasimano ir paskui dar laido apie tai sąmojus. 
Aš čia girdėjau tokių vaitojimų, kurie savaites skambė- 
davo man ausyse. Netoli namų yra tyrlaukis, kur stovi 
juodas išdžiūvęs medis, o aplink jį visa žemė nuklota 
pelenais. Niekas neišdrįs pasakyti, kas ten daroma. 

— O kas gi ten daroma? 

— Nenoriu tau sakyti. Man baisu apie tai pagalvoti. Ir 
dievas žino, ką mes rytoj pamatysim, jeigu vargšas To- 
mas ir toliau spyriosis. 

— Kaip baisu! — sušuko Emelina, ir kraujas pradingo 
iš jos veido.— O Kase, pamokyk mane, ką turiu daryti! 

— Tai, ką ir aš dariau. Stenkis viską daryti, kas liepta. 
Nusilenk jam, bet keikdama ir neapkęsdama. 

— Jis nori, kad gerčiau su juo tą šlykščią degtinę, — 
pasakė Emelina— O aš jos taip neapkenčiu... 

— Gerk,— pasakė Kasė.— Aš irgi neapkenčiau degti- 
nės. O dabar be jos gyventi negaliu. Kiekvienas kuo nors 
turi malšinti savo skausmą. Čia taip baisu, jog be deg- 
tinės neištversi. 

— Motina liepė man niekados negerti! .. 

— Motina liepė! — sušuko Kasė, žodį „motina“ ištar- 
dama kažkaip niūriai ir su kartėliu.— Ir kam tos motinos 
duoda savo vaikams patarimus? Tave nupirko, sumokėjo 
pinigus, ir tu priklausai tam, kuris tave nupirko. Aš tau 
patariu — gerk. Gerk, kiek gali, ir bus lengviau. 

— O Kase, pasigailėk manęs! 

— Pasigailėti tavęs? Argi aš tavęs nesigailiu? Ar aš pati 
neturiu dukters? Dievas žino, kur jinai ir kam priklauso. 
Ji žengia tuo pačiu keliu, kokiu ėjo jos motina ir kokiu 
eis jos vaikai. Šiam prakeikimui nebus galo per amžių 
amžius. 

— Kam aš gimiau! — sušuko Emelina, grąžydama ran- 
kas. 

— Ir aš daug kartų gailėjausi gimusi, — pasakė Kasė.— 
Būčiau nusižudžiusi, bet drąsos nepakako, — pridūrė jinai, 
žvelgdama į tamsą su ta tylios nevilties išraiška, kuri pa- 
sirodydavo jos veide, kai jinai būdavo rami. 

$ — Savižudybė — baisus nusikaltimas, — pasakė Emelina. 
“. — Nesuprantu kodėl. Geriau nusižudyti, negu diena 
po dienos gyventi taip, kaip mes gyvename. 

Emelina nusigręžė ir užsidengė rankomis veidą. .. 

Kol kambaryje vyko šis pasikalbėjimas, apačioje, sve- 
tainėje, visiškai nusigėręs, Legris užmigo. Jis retai kada 
gerdavo be saiko. Būdamas sveikas ir stiprus, galėjo tiek 
išgerti, jog kitas jo vietoje seniai būtų išprotėjęs ir mi- 
ręs. Bet paprastai jis būdavo atsargus ir saugodavosi pa- 
sigerti iki sąmonės netekimo. Tą naktį, kai jį apniko 
:liūdnos mintys ir pradėjo graužti sąžinė, jis taip pasigė- 
„rė, jog visiškai nebeteko nuovokos. Atleidęs savo tar- 
"nus, sudribo ant suolo ir kietai užmigo. 

Legris sapnavo. Slogiame karštligiškame sapne jam pa- 
'sivaideno, kad prie jo priėjo kažkokia moteris apsigau- 
:busi veidą ir padėjo jam ant peties sunkią šaltą ranką. 
'Ši moteris atrodė pažįstama, nors jos veido nebuvo ma- 
tyti; jis krūptelėjo iš siaubo. Pajuto, kaip toji plaukų 
sruoga apsiveja jo pirštus... ne, ne pirštus, o kaklą; jie 
smaugia jį lyg kilpa, ir jis nebegali alsuoti. Po to išgirdo 
kažkieno šnabždesį,— tokį, kad net kraujas sustingo gys- 
lose. Staiga pasijuto einąs bedugnės kraštu, kovodamas 
su mirtina baime, o kažkieno juodos rankos stengėsi nu- 
stumti jį žemyn; čia pat užpakalyje stovėjo Kasė ir juo- 
kėsi; jinai irgi stūmė jį bedugnėn. Iš bedugnės iškilo mo- 
teris su šydu. Ji atsidengė veidą. Tai jo motina. Jinai 
nusigręžė nuo jo, ir jis ėmė kristi žemyn, žemyn, žemyn, 
o aplink pasigirdo aimanos, vaitojimai ir nugriaudėjo 
velniškas kvatojimas. Ir Legris nubudo. .. 

Rami rausva aušros gaisrų šviesa jau skverbėsi į kam- 
barį. Skaisti rytmečio žvaigždė lyg auksinė akis žvelgė 
i jį iš pašviesėjusio dangaus. Kokia didingai graži gimsta 
kiekviena nauja diena! Bet sužvėrėjęs Legris nepastebėjo 
rytmečio grožio. Atsikėlęs jis prisipylė stiklinę degtinės 
ir išgėrė ją ligi pusės. 

— Velniškai bjauriai praleidau šią naktį! — pasakė jis 
ką tik į kambarį įėjusiai Kasel. 

— Palauk, praleisi dar daug tokių naktų, — ramiai at- 


sakė jinai. 
— Ką nori tuo pasakyti, nenaudėle? 

21. Dėdės Tomo trobelė 


— Greit sužinosi, — atšovė ji.— Klausyk, Saimonai, no- 
riu tau duoti vieną patarimą. | 

— Velniop tavo patarimus! 

— Palik Tomą ramybėje, štai ką aš tau patariu,— tvir- 
tai pasakė Kasė, tvarkydama kambarį. 

— O kas tau darbo? 

— Iš tikrųjų man tai visiškai nerūpi. Kas man, kad 
tu moki už žmogų tūkstantį du šimtus dolerių, o paskui 
laužai jam kaulus, ir jis negali tau dirbti pačiame darby- 
metyje! Aš sutvarsčiau jo žaizdas. 

— Sutvarstei žaizdas? Kas tau leido kištis į mano rei- 
kalus? 

— Aišku, niekas! Aš išgelbėjau tau ne vieną tūkstantį 
dolerių, slaugydama tavo vergus, o štai kaip tu man at- 
sidėkoji. Tavo derlius bus mažesnis už kitų, ir tu pra- 
loši lažybas. Tompkinsas išjuoks tave. 

Legris, kaip ir daugelis kitų plantatorių, mėgo girtis 
savo derliais ir gretimame miestelyje kirsdavo nemaža 
lažybų, kad surinks geriausią derlių. Kasė savo moteriš- 
ka gudrybe užgavo jautriausią jo stygą. 

— (Gerai, daugiau jo neliesiu.— pasakė Legris.— Tik 
tegul paprašo atleidimo ir pasižada geriau elgtis. 

— Jis neprašys atleisti, — pasakė Kasė. 

— Ką? Neprašys? 

— Ne, neprašys. 

— Norėčiau žinoti, ponia, kodėlė — su panieka paklau- 
sė Legris. 

— Todėl, kad jo teisybė, ir jis tą žino. Kodėl turėtų 
prašyti atleidimo? 

— Kas man rūpi, ar jis Žino, ar ne? Negras privalo 
sakyti tai, ką aš jam įsakau, arba... 

— Arba tu surinksi menką medvilnės derlių ir pralai- 
mėsi lažybas, neleisdamas jam dirbti pačiame darbyme- 
tyje. 

— Vis tiek aš jį palaušiu. Tikrai palaušiu! Bene aš ne- 
pažįstu negrų? Dar šį rytą jis kaip koks šunytis prašys 
atleidimo. 

— Ne, neprašys, Saimonai. Tokių žmonių tau dar ne- 
teko sutikti. Gali jį sudraskyti į gabalus, jis vis tiek ne- 
nusilenks. 

— Na, pažiūrėsime. .. Kur jis? — paklausė Legris, eida- 
mas prie durų. 

— Medvilnės sandėlyje, šalia mašinų stoginės,— atsa- 
kė Kasė. 

Nors Legris ir šiaušėsi prieš Kasę, bet, išeidamas iš 
namų, pajuto kažkokį nerimą, kurio ligi šiol niekad dar 
nebuvo patyręs. Baisūs nakties sapnai ir protingi Kasės 
patarimai paveikė jį. Jis nusprendė, kad niekas neturi 
girdėti jo ir Tomo pasikalbėjimo. Jeigu Tomas užsispirs 
ir laikysis savo, jis susidoros su juo vėliau, tinkamesniu 
laiku. ' 

Didinga aušros šviesa prasiskverbė pro išmuštą langą 
į tą stoginę, kurioje Tomas gulėjo. Jis nesudrebėjo, iš- 
girdęs besiartinančio savo kankintojo žingsnius. 

— Sveikas, bičiuli! — tarė Legris, su panieka paspyręs 
jį koja.— Kaip laikaisi Na ką, ar aš tau nesakiau, kad 
galiu tave šio to pamokyti! Kaip tau patiko pamoka, ką? 
Per naktį turbūt įgijai proto? Gal daugiau nesakysi pa- 
mokslų nusidėjėliui, ką? 

Tomas nieko neatsakė. 

— Kelkis, gyvuly! — sušuko Legris, vėl paragindamas 
jį koja. 

Sunku buvo atsikelti tokiam sumuštam ir nusilpusiam, 
bet Tomas vis dėlto pabandė atsistoti. Legris nusikvatojo: 

— Šiandien ne perdaug esi vikrus, Tomai? Ar tik va- 
kar vakare kartais nepersišaldei? 

Tomas pagaliau atsikėlė ir kaip sustingęs atsistojo prieš 
savo šeimininką. 

— Ė, po velnių, tu dar gali pastovėti! — pasakė Legris, 
apžiūrinėdamas jį.— Vadinasi, mažokai tave vakar apdo- 
rojo. Na, klaupkis ir prašyk atleidimo. 

Tomas nejudėjo. 

— Klaupkis, šunie! — suriko Legris ir kirto jam rimbu. 

— Misteri Legri,— tarė Tomas, — aš neturiu už ką pra- 
šyti jūsų atleidimo. Aš pasielgiau taip, kaip maniau turįs 
pasielgti. Ir kitą kartą taip pasielgsiu. Aš nieko neplak- 
siu, kad ir kaip jūs man grasintumėte. 

— Ne, gerbiamasis, tu, matyt, nežinai, ką aš tau galiu 
padaryti. Vakarykštė bausmė — vieni niekai. Pažiūrėsim, 

ką tu užgiedosi, kai pririšiu tave prie medžio ir imsiu 
spirginti ant mažos ugnies. Bus malonu, ką, Tomai? 

— Šeimininke,— tarė Tomas.— Jūs mane nupirkote, ir 
aš būsiu jums ištikimas tarnas. Mano darbas, rankos, lai- 
kas ir visos mano jėgos priklauso jums. Bet mano siela 
ne jūsų -galioje. Jūs galit mane užplakti, numarinti badu, 
sudeginti. Mirti man nebaisu. 

— Velniop! — suriko Legris ir kumščio smūgiu parmu- 
šė Tomą. 

Kažkieno šalta, švelni ranka nusileido ant Legrio pe- 
ties. Jis atsigrįžo. Priešais jį stovėjo Kasė. Šaltas, švel- 
nus prisilytėjimas priminė jam baisųjį nakties sapną, ir 
siaubas sukaustė širdį. 

— Nebūk kvailas,— tarė jam Kasė prancūziškai.— Pa- 
lik ji! Pavesk man. Kitaip jis nebedirbs lauko darbų. Aš 
juk sakiau, kad jis nenusileis. Na, ar ne mano tiesa? 

Sakoma, kad net krokodilas ir raganosis, nors jie ir 
su kietais šarvais, turi sužeidžiamą vietą. Taip ir žiaurus, 
sąžinės netekęs niekšas irgi turi sužeidžiamą vietą — prie- 
taringą bailumą. 

Legris nusigręžė, nusprendęs atidėti bausmę ir susido- 
roti su Tomu patogesne proga. 

— Tebūnie taip, kaip tu nori,-- burbtelėjo jis.— O tu 
žinok, — suriko jis Tomui,— šį kartą Nneliesiu tavęs tik 
todėl, kad dabar pats darbymetis, ir man reikalingos dar- 
bo rankos. Bet aš niekad to neužmiršiu! Kada nors mudu 
atsiskaitysime, ir tada tu už viską man sumokėsi savo 
juoda sena oda. Atsimink! 

Legris apsigręžė ir išėjo. 

— Ateis ir tavo eilė! — pasakė Kasė, niūriai lydėdama 
jį akimis.— Na, kaip jautiesi, vargšeli? 

— Dievas atsiuntė savo angelą ir kol kas sutramdė šį 
liūtą, — atsakė Tomas. 

— Taip! Tikrai kol kas, — tarė ji. — Bet dabar saugokis, 
jis kerštingas. Kaip šuo persekios tave diena po dienos, 
lašas po lašo gers tavo kraują, išsekins gyvybę. Aš jį 
pažįstu! bi 

XXXVII skyrius 
LAISVĖ 


Palikime kurį laiką Tomą jo kankintojų rankose ir 
grįžkime prie Džordžo ir Elizos, kuriuos palikome drau- 
gų tarpe toje fermoje prie kelio. 

Tomas Lokeris vaitojo ir blaškėsi ant baltutėlės pata- 
lynės kaip sužeistas bizonas, motiniškai slaugomas tetos 
Dorkas. | 

Įsivaizduokite aukštą, orią, susimąsčiusią, protingų pil- 
kų akių, aukštos kaktos moterį su sklastymu perskirtais 
sidabro plaukais, paslėptais po švarutėliu muslino kyku. 
Ant krūtinės kryžmai perrišta balta skarelė; vaikštinėjant 
jai po kambarį, tyliai šnara rudo šilkinio sijono klostės. 

— Po velnių! — sušuko Tomas Lokeris, atmesdamas ant- 
klodę. 

— Labai prašau, nesikeik, Tomai, — tarė tetulė Dorkas, 
ramiai taisydama jo patalynę. 

— Pasistengsiu, močiute,— atsakė Tomas.— Bet kaip 
nesikeiksi, kai tokia kaitra! 

Teta Dorkas nuėmė vatinę antklodę ir taip jį apkam- 
šė, jog jis pasidarė panašus į vikšrą. 

— Prašau, drauguži, liaukis keikęsis. Ir apskritai tau 
reikėtų pagalvoti apie savo elgesį, — tarė ji. 

— O kuriems galams,— atkirto Tomas Lokeris— man 
apie jį galvoti? Lyg neturėčiau kitų rūpesčių, velniai pa- 
rautų! | 

Ir jis vėl pradėjo blaškytis, muistytis ir sujaukė visą 
patalynę. 

— Tas vyrukas su žmona turbūt čia? — niūriai pa- 
klausė jis, truputį patylėjęs. 

— Taip, čia, — atsakė teta Dorkas. 

— Tegu važiuoja prie ežero, — pridūrė Tomas.— Ir juo 
greičiau, juo geriau. 

— Jie turbūt taip ir padarys, — atsakė teta Dorkas, ra- 
miai megzdama. 

— Klausyk,— tęsė Tomas,— Sandaskio uoste mes turi- 
me savo agentus, kurie seka visus garlaivius. Dabar jau 
man nėra ko slėpti. Aš pats noriu, kad jie išsigelbėtų to 
prakeikto Merkso pasiutimui, kad jį velniai griebtų!.. 

— Tomai! Ir vėl! 

— Negaliu, močiute, nesikeikti. Jeigu mane stipriai už- 
kimši, galiu sprogti. kaip butelis... Beje, dėl tos moters. .. 
Pasakyk, kad persirengtų. Duomenys apie ją pasiųsti į 
Sandaskį. | 

— Mes pagalvosime apie tai, — atsakė teta Dorkas kaip 
visada ramiai. 

Kadangi dabar mes atsisveikinsime su Tomu Lokeriu, 
tai pasakysime, kad kvakerių namelyje jis išgulėjo tris 
savaites, kol užgijo Žaizdos ir praėjo karštligė; po ligos 
jis pasidarė daug protingesnis ir santūresnis. Liovėsi me- 
džiojęs negrus, įsikūrė vienoje tolimoje gyvenvietėje ir 
taip sėkmingai medžiojo lokius, vilkus ir kitus miško gy- 
ventojus, jog greit plačiai pagarsėjo visoje šalyje. 

Tomo Lokerio įspėti, kad bus sekami Sandaskio uoste, 
pabėgėliai nusprendė išsiskirti. Džimas su senute motina 
išvyko anksčiau, o po trijų dienų naktį paskui juos lei- 
dosi į kelionę Džordžas su Eliza ir vaiku; Sandaskyje juos 
priglobė viena svetinga šeima, ir jie ėmė ruoštis į pasku- 
tinę kelionę — per ežerą 

Naktis greit prabėgo, ir aukštai danguje įsižiebė ryt- 
metinė laisvės žvaigždė. Laisvė! Magiškas žodis! Ką jis 
reiškia? Kodėl, išgirdus šį žodį, Amerikos vyrų ir moterų 
širdys pradeda smarkiai plakti? Kodėl už šį žodį jų tėvai 
liejo savo kraują, o motinos siuntė mirti geriausius savo 
sūnus? ! 

Argi kiekvienam žmogui laisvė mažiau reikalinga, 
negu visam kraštui? Argi viso krašto laisvė nėra kiek- 
vieno piliečio laisvė? Kas yra laisvė štai šitam jaunuo- 
liui, kurio gyslomis dar teka afrikiečio kraujas ir kuris 
sėdi, susidėjęs rankas ant plačios krūtinės, įsmeigęs į tolį 
liepsnojančias juodas akis — kas yra laisvė Džordžui 
Hariui? Jūsų tėvams laisvė — tai valstybės. teisė būti ne- 
priklausomai. O jam laisvė — tai žmogaus teisė būti žmo- 
gumi, o ne darbiniu gyvulių; teisė vadinti žmoną savo 
žmona ir ginti ją nuo smurto; teisė saugoti ir auklėti 
savo vaiką; teisė turėti savo kampą, savo tikėjimą, savo 


! Čia kalbama apie amerikiečių laisvės kovas (1775—1783 m.). Ligi 
to karo Amerika priklausė anglams. 

skonį, nepriklausomą nuo ki- 
tų valios. Štai apie ką galvo- 
jo Džordžas, parėmęs galvą 
ranka ir žiūrėdamas, kaip jo 
gležna daili Žmona persiren- 
gia vyro drabužiais, norėda- 
ma apgauti šnipus. 

— Teks nusikirpti plau- 
kus, — pasakė jinai, stovėda- 
ma prieš veidrodį ir paleis- 
dama sunkias, šilkines juo- 
das garbanas.— O juk gaila, 
Džordžai, tikrai gaila, — pri- 
dūrė ji, laikydama ant delno 
keletą storų sruogų.— Gaila, 
kad reikia kirpti. 

Džordžas liūdnai nusišypsojo, bet nieko neatsakė. 

Eliza vėl atsigręžė į veidrodį ir ėmė kirpti vieną gar- 
baną po kitos. 

— Štai ir viskas,— pasakė jinai, imdama šepetį plau- 
kams.— Dabar belieka tik susišukuoti. 

Ji nuraudo ir juokdamasi atsigręžė į vyrą: 

— Pažvelk, koks aš gražus berniukas! 

— Tu visada, bet kokiais drabužiais apsirengusi, būsi 
graži, — pasakė Džordžas. 

— O ko gi tu toks nuliūdęs? — paklausė Eliza, klaup- 
damasi ant vieno kelio ir imdama jį už rankos.— Po dvi- 
dešimt keturių valandų jau būsime Kanadoje. Viena die- 
na ir naktis ežere, o paskui... Ak, paskui... 

— Taip, Eliza,— atsakė Džordžas, glausdamas ją prie 
savęs, — visas likimas pareina nuo persikėlimo per ežerą. 
Būti taip arti tikslo ir staiga visko netekti!.. Aš nusi- 
žudysiu, Eliza, jeigu mane pačiups. 

— Nebijok,— atsakė jinai vilties kupinu balsu. 

— Telaimina tave dievas, Eliza! — pasakė Džordžas, 
stipriai ją apkabindamas.— Nejaugi visi tie kančių metai 
netrukus pasibaigs? Nejaugi mes būsime laisvi? 

— Esu tikra, Džordžai,— atsakė Eliza, ryžtingai žiūrė- 
dama į priekį, ir džiaugsmo ašaros sužibo ant jos ilgų 
juodų blakstienų. | 

— Noriu tavim tikėti, Eliza,— pasakė Džordžas, staiga 
pakildamas.— Noriu tikėti. Eime! Jau metas! 

Jis per žingsnį pasitraukė nuo jos, bet nepaleido ran- 
kos ir, su pasigėrėjimu žiūrėdamas į ją, pridūrė: 

— Iš tikrųjų tapai žavingu jaunuoliu. Trumpi plaukai 
tau labai tinka. Užsidėk skrybėlę. Taip! Truputį nusmauk 
į šitą pusę. Dar niekad nebuvai tokia graži] Bet laikas 
karietos pažiūrėti. Kažin ar misis Smit jau perrengė mū- 
sų Harį? 

Atsidarė durys, ir ori moteris įsivedė už rankos mažąjį 
Harį, aprengtą mergytės drabužiais. 

— Kokia graži mergytė iš to mūsų berniuko! — sušuko 
Eliza, apžiūrinėdama jį — Dabar vadinsime jį Harieta. Iš 
tikrųjų šaunus vardas! 

Berniukas iš paniūrų pasižiūrėjo į persirengusią motiną 
ir giliai atsiduso. 

— Haris nepažįsta mamos? — paklausė Eliza, tiesdama 
į jį rankas. 

Bet vaikas droviai prisiglaudė prie misis Smit. 

— Neverta stengtis, kad jis tave pažintų, Eliza,— pa- 
sakė Džordžas.— Juk laive jam negalima bus nė iš tolo 
prie mūsų prieiti. 

— Žinau, kad tai kvaila, — tarė Eliza, — ir vis dėlto man 
skaudu, kad jis nuo manęs nusigręžia. O kur mano ap- 
siaustas? Džordžai, parodyk man, kaip vyrai juo apsivelka. 

— Štai šitaip,— atsakė Džordžas, užsimesdamas ap- 
siaustą. 

— Taip? — paklausė Eliza, pamėgdžiodama jo jude- 
sius.— Dabar man teks žingsniuoti plačiais žingsniais, 
kaukšėti batų kulnimis ir įžūliai dairytis į žmones. 

— Žiūrėk, nepersistenk,— pasakė Džordžas.— Geriau 
vaidink drovų jaunuolį. Toks vaidmuo tau labiau tiks. 

— Kokios didelės pirštinės! — sušuko Eliza — Mano 
rankos paskęs jose! 

— Patariu tau jų nenusimauti,— pasakė Džordžas.— 
Tavo švelnios smulkutės rankos gali mus visus pražu- 

dyti. Na, misis Smit, neužmirškite, kad jūs esate Hario 
teta ir keliaujate mūsų globojama. | 

Aš girdėjau — tarė misis Smit, — kad į prieplauką 
buvo atėję kažkokie vyrai ir visiems kapitonams įsakę 
sekti vyrą, keliaujantį su žmona ir berniuku. 

— Tegu seka! — atsakė Džordžas.— Jeigu mes kur su- 
tiksime vyrą su žmona ir berniuku, tučtuojau pranešime 
kapitonui. 

Karieta privažiavo ligi prieangio, ir svetingoji šeima, 
priglaudusi pabėgėlius, atsisveikino su jais. 

Pasinaudoję Tomo Lokerio patarimu, pabėgėliai iš tik- 
rųjų taip persirengė, kad neįmanoma buvo jų pažinti. 
Misis Smit, ori moteriškė iš Kanados, grįždama į tėvynę, 
sutiko keliaujant per ežerą suvaidinti mažojo Hario tetos 
vaidmenį. Norėdama mažylį prisipratinti, jinai dvi pasta- 
rąsias dienas niekur nesiskyrė su juo. Meilumu, meduo- 
liais ir saldainiais ji įgijo visišką vaiko pasitikėjimą. 

Karieta įvažiavo į uostą. Du jaunuoliai tilteliu užlipo 
į laivą. Eliza mandagiai pasiūlė misis Smit ranką, o Džord- 
žas nešė bagažą. 

Pirkdamas bilietus, Džordžas šalia kasos išgirdo dviejų 
vyrų pokalbį. 

— Aš apžiūrėjau visus keleivius, lipančius į laivą, — 
tarė vienas.— Šiame laive jų nėra. 

Kalbantysis buvo laivo tarnautojas; jis šnekėjo su mū- 
sų senu pažįstamu Merksu, kuris su jam būdingu atkak- 
lumu pats atvyko į Sandaskį, tikėdamasis užklupti čia 
savo grobį. 

— Moterį sunku atskirti nuo baltosios, — pasakė Merk- 
sas,— vyras irgi labai šviesus mulatas. Ant jo rankos yra 
išdeginta žymė. 

Bilietus ir grąžą laikanti Džordžo ranka truputį suvirpė- 
jo, tačiau jis ramiai apsigręžė, abejingai pažvelgė Merk- 
sui į akis ir neskubėdamas nuėjo deniu į kitą laivo galą 
prie laukiančios Elizos. | 

Misis Smit su mažuoju Hariu, apvilktu mergytės suk- 
nele, tučtuojau įsikūrė moterų kajutėje, ir čia mažos juod- 
bruvės mergytės grožis sužavėjo visus keleivius. 

Pasigirdo paskutinis skambutis. 

Merksas nusileido laiptais į krantą, ir Džordžas leng- 

viau atsiduso, Kai laivas jau pajudėjo ir nuotolis tarp 
kranto ir denio ėmė didėti. 

Buvo nuostabi diena. Mėlynos Erio ežero bangos, nu- 
tviekstos saulės spindulių, šoko, žėrėjo ir putojo. Nuo 
kranto pūtė gaivus vėjas, ir puikus laivas greit nėrė 
pirmyn. 

O, kiek nežinomų paslapčių slypi kiekvieno žmogaus 
širdyje! Kas, žiūrėdamas į Džordžą, kaip jis palengva 
vaikšto deniu su savo droviu bendrakeleiviu, galėjo įspė- 
ti, kokios mintys pinasi jo galvoje ir kokie jausmai aud- 
rina jo širdį? Laimė, į kurią jis artėjo, Džordžui atrodė 
tokia nuostabi, tokia nepaprasta, jog jam sunku buvo ja 
patikėti; juo arčiau buvo ilgai lauktoji laisvė, juo labiau 
jis baiminosi jos netekti. 

O laivas vis plaukė pirmyn. Slinko valandos, ir paga- 
liau tolumoje pasirodė Kanados krantas. 

Džordžas ir jo žmona laikėsi už rankų, o laivas tuo 
metu artėjo prie nedidelio Kanados miesto Amherstbergo. 
Džordžas duso iš susijaudinimo; jo akis aptraukė migla; 
tylėdamas jis spaudė mažą virpančią rankelę. Pasigirdo 
skambutis, ir laivas sustojo. Džordžas tarsi pro miegus 
susirinko savo bagažą ir pašaukė bendrakeleivius. Ma- 
žas būrelis išlipo į krantą ir stovėjo tol, kol laivas vėl 
atsiskyrė nuo kranto. 

Misis Smit nuvedė juos pas vieną misionierių, Kuris 
buvo atsidėjęs kilniam darbui — globoti sieną perbėgu- 
sius vergus. 

Kaip aprašyti pirmosios laisvės dienos žavumą? Argi 
kiekvienas žmogus neturi ypatingo laisvės pojūčio, šeš- 
tojo pojūčio, dar subtilesnio ir kilnesnio už kitus penkis? 
Gali judėti, kalbėti, alsuoti, išeiti, ateiti, nebijoti, kad 
tave seka, nieko nebijoti! Kas pajėgs apsakyti, su kokiu 
džiaugsmu žiūrėjo motina į savo miegantį vaiką, prisi- 
mindama tūkstančius baisių pavojų, kurie jam grėsė! Po 
viso to, kas buvo patirta, vaikas atrodė jai dar brangesnis 
negu anksčiau. Džordžas ir Eliza neužmigo nė vienos mi- 
nutės. Tą laimingąją naktį miegas jiems nerūpėjo! Tiesa, 
abu laimingieji neturėjo nė pėdos žemės, neturėjo nė kur 
galvos priglausti, išleido visus pinigus iki paskutinio do- 
lerio. Ir vis dėlto iš laimės jie negalėjo užmigti. 

XXXVIII skyrius 
PERGALĖ 


Argi maža pasaulyje žmonių, kuriems ne kartą gyve- 
nime sunkią valandą kilo mintis, kad mirti būtų daug 
geriau negu gyventi? 

Stovėdamas priešais savo kankintoją ir klausydamasis 
jo grasinimų, Tomas nepabūgo; jis buvo pasiryžęs drąsiai 
sutikti bet kokius kankinimus, bet kokius skausmus. Bet 
kai tik budelis išėjo, kai laikinas dvasios pakilimas at- 
slūgo, Tomas sumuštame kūne vėl pajuto skausmus, visą 
savo bejėgiškumą ir neviltį — vėl jį apėmė nusiminimas. 

Dar neužgijus žaizdoms, Legris įsakė jį siųsti į laukų 
darbus. Slinko dienos, pilnos kančių, nepakeliamo darbo, 
neužtarnautų skriaudų ir patyčių, kurių prasimanydavo 
jo piktasis šeimininkas. Tomas jau nebesistebėjo savo 
draugų niūrumųu; ne, jis jautė, kad ir pats prarado pir- 
mykštį savo geraširdiškumą, švelnumą ir gyvenimo 
džiaugsmą. Laisvalaikio jis nebeturėjo. Per darbymetį 
Legris ir sekmadieniais versdavo vergus dirbti kaip pa- 
prastomis dienomis. Ko čia žiūrėti! Juo daugiau jie dirbs, 
juo daugiau Legris surinks medvilnės; juo daugiau jis 
surinks medvilnės, juo daugiau uždirbs pinigų. O jeigu 
vergai iš pervargimo numirs, menka bėda — nusipirks 
kitus. 

Dar prieš keletą savaičių, grįžęs iš darbo, Tomas paskai- 
tydavo prie laužo šviesos vieną kitą biblijos puslapį, bet 
dabar grįždavo į gyvenvietę toks nusikamavęs, jog svaig- 
davo galva, ausyse ūždavo ir raibdavo akys, kai bandy- 
davo skaityti; jis tik trokšdavo kuo greičiau atsigulti ir 
užmigti šalia savo draugų. 

Dažnai prisimindamas mis Ofelijos laišką, rašytą jo bu- 
vusiems šeimininkams Kentukyje, Tomas maldavo dievą 
ji išgelbėti. Diena po dienos jis vis laukė, bet niekas ne- 
atvažiavo, ir jo širdį suspaudė neapsakomas kartėlis. 

Kartais jis sutikdavo Kasę; retkarčiais, kokiu reikalu 
pašauktas į namus, pamatydavo įbaugintą, nuliūdusią 
Emeliną, bet per tuos trumpus susitikimus dažniausiai ne- 
ištardavo nė žodžio — nebūdavo kada. 

Kartą vakare pavargęs, nusiminęs Tomas sėdėjo prie 
laužo, ant kurio virė menka jo vakarienė. Ugnis baigė 
degti. Jis užmetė ant žarijų saują žabų, kad būtų švie- 
siau, ir išsiėmė iš kišenės šavo aptriušusią bibliją. Štai 
pažymėtos mėgstamos vietos, kurios anksčiau jaudindavo 
jo širdį. Kas atsitiko, argi žodis neteko savo jėgos, argi 
jis nebeturi galios jo atbukusiems jausmams? Sunkiai at- 
sidusęs, jis įsikišo bibliją į kišenę. Staiga pasigirdo šiurkš- 
tus juokas, ir Tomas pakėlė galvą. Priešais stovėjo Legris. 

— Na kaip, seni? — tarė Saimonas.— Maldos nebepa- 
deda? Vadinasi, aš pagaliau įtikinau tave? 

Tomas tylėjo. 

— Kvaily.tu, kvaily! — tęsė Legris— Aš juk norėjau 
apiberti tave savo malonėmis! Tu gyventum sau švilpau- 
damas, geriau už Sembą ir Kvimbą, ir, užuot beveik kas- 
dien gavęs rimbų, pats galėtum būti kitų negrų viršinin- 
kas ir kartais išgerti su šeimininku. Atsipeikėk, seni, pa- 
klausyk gero patarimo. Mesk tą savo seną bibliją į ugnį. 

— Ne, ne, saugok dieve! — sušuko Tomas. 

— Na, ar ne kvailys! — pasakė Legris ir spjovė Tomui 
į veidą, paskui spyrė koja, bet nueidamas dar pridūrė: — 
Gerai! Aš dar tave paklupdysiu, pamatysi! 

Lyg apsvaigęs Tomas ilgai sėdėjo prie laužo, kovoda- 
mas pats su savimi. Ir staiga jo akys aptemo, jis ištiesė 
rankas į tamsą ir krito be sąmonės. 

Kiek laiko truko šis apalpimas, Tomas nežinojo. Kai at- 
sipeikėjo, laužas jau buvo užgesęs, drabužiai kiaurai 
sudrėkę nuo rasos, bet visos abejonės išnykusios, ir jis 
jautė tokį džiaugsmą, jog dabar niekas jo nebegąsdino — 
nei badas, nei šaltis, nei pažeminimai, nei vienatvė. 

Kai priešaušrio pilkuma pažadino kitus vergus ir jie 
patraukė į laukus, šioje apgailėtinoje, nuo šalčio virpan- 
čioje minioje buvo vienas žmogus, kuris žengė tvirtu 
žingsniu, aukštai iškėlęs galvą. 

Tomo pasikeitimą pastebėjo visi. Jis vėl, kaip ir anks- 
čiau, buvo guvus, ramus, ir niekas — nei patyčios, nei 
mušimai — negalėjo jo palaužti. 

— Kas gi, po velnių, Tomui pasidarė? — paklausė Leg- 
ris Sembą.— Pastaruoju metu vaikščiojo kaip vandens 
į burną prisisėmęs, o dabar linksmas kaip žiogas! 

— Nežinau, šeimininke. Gal sumanė pabėgti? 


— legui tik pabando! — piktai nusišiepė Legris.— Įdo- 
mu, Kaip jam tai pavyks, ką, Sembai? 
— Cha cha cha! — nusižvengė tasai. — Tegul pabando, 


„o mes pažiūrėsime, kaip jis klimps pelkėse, brausis per 
| brūzgynus, dums nuo šunų. Kai gaudėme Molę, aš vos 
juokais nesprogau — maniau, kad šunys ją į gabalus su- 
draskys! Ligi šiol tebėra dantų žymės. 
— Jinai jas į kapus nusineš — pasakė Legris— Bet 
dabar, Sembai, gerai stebėk, nežiopsok! Jeigu Tomas 


iš tikrųjų sugalvojo bėgti, kailį nulupti jam bus per 
maža! | 

— Būkite ramus, šeimininke, jam tai neišeis į sveikatą! 
Cha cha cha! 

Šis pokalbis vyko tuo metu, kai Legris sėdo į balną, 
ruošdamasis joti į kaimyninį miestą. 

Grįžęs -namo jau sutemus, jis pasuko į vergų gyvenvie- 
tę patikrinti, ar viskas tvarkoje. 

Buvo šviesi mėnesienos naktis. Uosių šešėliai smulkiais 
raštais gulė ant žolės; aplink buvo gili, netrikdoma tyla. 
Artėdamas prie lūšnelių, Legris jau iš tolo išgirdo dainuo- 
jant. Tai buvo čia taip neįprasta, jog jis sulaikė arklį ir 
ėmė klausytis. Švelnus vyriškas balsas dainavo: 


Te priešas negaili manes, 
Pakelsiu aš skausmus visus. 
Širdis tikėjimo pilna,— 
Grandinių jungas nebaisus. 

„Aha, štai kaip įsidrąsino!“— tarė sau Legris ir, prijo- 
jęs prie Tomo, užsimojo rimbu. 

— Ei negre! Miegoti laikas; o tu čia himnus trauki! 
Užsičiaupk ir marš į vietą! 

— Klausau, šeimininke,— ramiai atsakė Tomas, kelda- 
masis eiti. 

Jo ramumas taip įsiutino Legrį, jog šis, prijojęs prie 
Tomo, ėmė rimbu kapoti jį per galvą ir pečius. 

— Štai tau, šunie! Pažiūrėsiu, kaip dabar pasilinks- 
minsi! 

Bet šie smūgiai skaudino tik Tomo kūną, o širdies ne- 
palietė. Tomas stovėjo visai ramus, ir Legris negalėjo ne- 
suprasti, kad jam nepavyko palenkti šio negro. 

Tomas iš visos širdies gailėjosi tų nelaimingų žmonių, 
su kuriais kartu gyveno, ir stengėsi bent šiuo tuo paleng- 
vinti jų kančias. Tiesa, mažai ką tegalėjo padaryti, bet 
vis dėlto, eidamas į laukus ar grįždamas į gyvenvietė, 
arba darbo metu kada galėdamas ištiesdavo pagalbos 
ranką pavargusiems, iškankintiems ir nusiminusiems. Iš 
pradžių šios apgailėtinos, beveik Žmogaus išvaizdą prara- 
dusios būtybės nesuprasdavo Tomo, bet slinko savaitė PO 
savaitės, mėnesis po mėnesio, ir pagaliau jų širdyse sU- 

skambo seniai nutilusios stygos. Palengva, nepastebimai 
tas tylus, kantrus, nesuprantamas žmogus, visada pasi- 
ruošęs padėti kitam, nereikalaudamas atpildo, visada pasi- 
tenkinąs mažiausia dalimi ir net ja pasidalinąs su tais, 
kurie jos labiau reikalingi, žmogus, šaltomis naktimis ati- 
duodąs savo suplyšusią antklodę sergančiai moteriai, o 
laukuose silpesniems pakišąs medvilnės į pintinę, nebijo- 
damas, kad jam pačiam gali trūkti svorio, — tasai Žmo- 
gus palengva savotiškai juos užvaldė. Ir net apsėstoji, 
pusiau pamišusi Kasė pajusdavo dvasios ramybę, būdama 
šalia jo. | 

Ši nelaiminga moteris puoselėjo viltį atkeršyti savo 
kankintojui Legriui — atkeršyti už visa pikta, ką jis pa- 
darė kitiems ir jai. 

Kartą naktį, kai lūšnelėse jau visi miegojo, Tomas pa- 
budo ir tarp dviejų sienojų iškirstoje angoje, kuri atsto- 
jo langą, pamatė Kasės veidą. Ji tyliai ženklais šaukė jį 
išeiti į kiemą. 

Tomas išėjo. Buvo antra valanda nakties. Tyli ir aiški 
mėnesiena. Juodos Kasės akys keistai spindėjo, — kur din- 
g0 niūrus, beviltiškas jos žvilgsnis! 

— Eik šen, dėde Tomai,— tarė jinai, padėjusi jam ant 
peties mažą ranką, ir taip stipriai stūmė jį pirmyn, tarsi 
jos ranka būtų buvusi plieninė.— Eik šen, turiu tau nau- 
Jieną. | 

— Kas atsitiko, Kase?ė — paklausė sunerimęs Tomas. 

— Tomai, sakyk, ar nori būti laisvas? 

— Tikiuosi, kad ateis laikas, ir aš būsiu laisvas. 

— Tas laikas šiąnakt atėjo! — aistringai pasakė Kasė.— 
Eime! 

Tomas neryžtingai sustojo. 

— Eime! — sušnabždėjo jinai, įsmeigusi į jį juodas 
akis.— Na, eikš gi! Jis miega. Kietai miega. Aš kai ko 
įbėriau jam į degtinę, kad ilgiau miegotų. Gaila, kad tų 
vaistų per mažai turėjau, tada tavo pagalbos man visiš- 
kai nereikėtų. Kirvį aš palikau priemenėje. Durys į jo 
kambarį irgi neužrakintos. Aš parodysiu tau kelią. Aš pati 
viską būčiau atlikusi, tik bijau, kad mano per silpnos ran- 
kos. Eime! 

— Neisiu net už visus pasaulio lobius! — tvirtai pasa- 
kė Tomas ir sustojo, laikydamas ją, nors jinai veržėsi 
į priekį. 

— Pagalvok apie šiuos nelaiminguosius,— tarė Kasė.— 
Mes visus išlaisvintume, išeitume į pelkes, rastume salelę“. 
ir gyventume ten. Aš girdėjau, kad tokių atsitikimų ne 
kartą yra buvę. Vis tiek ten bus geriau negu čia. 

— Ne,— griežtai pakartojo Tomas.— Pikta niekad ne- 
davė gerų vaisių. Jau geriau nusikirsčiau dešinę ranką. 

— Tada aš pati tai padarysiu — pasakė Kasė. 

— O Kase!— sušuko Tomas.— Neparduokite velniui 
savo sielos! Reikia kentėti ir laukti. 

— Laukti! — pakartojo jinai. — Aš jau tiek laiko lau- 
kiau, kad man protas sutriko ir širdis vos neplyšta. Sa- 
kai — kentėti! Ar mes dar mažai nuo jo prisikentėjome? 
Kiek šimtų nelaimingųjų jis privertė kentėti! O ir tave 
patį — juk iš tavęs čiulpia kraują lašas po lašo! Ne, aš 
atliksiu savo pareigą — išmušė jo valanda! Dabar aš ger- 
siu jo kraują. 

— Nereikia! — Tomas paėmė jos mažas mėšlungiškai 
sugniaužtas Iankas.—— Nereikia! Neapsunkinkite savo: 
sielos nuodėme! Viešpatie, išmokyk mus mylėti savo 
priešus! 

— Mylėti! — Kasė sužaibavo į jį akimis.— Mylėti to- 
kius priešus? Juk tai prieš žmogaus prigimtį! 

— Ne, ne, Kase, netiesa! — Viešpats gailestingas, jis“. 
suteikia mums jėgų save nugalėti! 

Jaudinamai nuoširdūs Tomo žodžiai, jo švelnus balsas, 
ašaros tarsi palaiminga rasa krito į iškamuotą, nerimas-- 
tingą vargšės moters sielą. Jos žvilgsnis sušvelnėjo. Ji nu- 
leido galvą, ir Tomas pajuto, kaip silpsta jos rankos. 

— Tomai, drauguži mano, nebeturiu jėgų melstis. Tą 
dieną, kai pardavė mano vaikus, aš pamiršau maldas. Ir 
vietoj jų moku tik keiktis. .. keiktis ir neapkęsti. Melstis- 
negaliu! 

— Kase,— neryžtingai tarė Tomas po ilgos tylos, — jei- 
gu tai būtų galima... jeigu jums pavyktų iš čia pabėgti, 
bėkite, bėkite kartu su Emelina, bet tesaugo jus dievas> 
nuo žmogžudystės| 

— Otu... ar bėgsi su mumis? 

— Ne, — atsakė jis.— Buvo laikas, kada būčiau bėgęs. 
Dabar jau ne. Aš pasiliksiu čia su savo nelaimingais bro- 
liais ir kartu su jais nešiu kryžių ligi galo. Jūs — kas kita. 
Jums čia pražūtis. .. Tai ne jūsų jėgoms... Gelbėkitės, jei 
galite. 

— Iš čia mus išgelbės tik mirtis, — pasakė Kasė.— Kiek- 
vienas žvėris, kiekvienas paukštis turi savo slėptuvę. Net 
gyvatės ir krokodilai žino tokią vietą, kur galima ramiai 
pailsėti. Bet mums nėra kur pasislėpti. Net neįžengiamiau- 
siose pelkėse šunys suseks mus. Visi prieš mus — net ir 
žvėrys! Kurgi mums bėgti? 

Tomas tylėjo. 

Kasė jau seniai kiauras valandas svarstydavo įvairias 
bėgimo galimybes, tačiau visi atvejai jai atrodė beviltiški 
ir neįvykdomi. Bet štai jos galvoje netikėtai kilo sumany- 
mas, toks paprastas ir aiškus, jog iš karto grįžo viltis. 

— Dėde Tomai, aš pabandysiu! — staiga tarė ji. 

— Tepadeda jums dievas! — atsakė Tomas. 


XXXIX skyrius 
GUDRUS SUMANYMAS 


Legrio namų pastogė, kaip ir daugelis pastogių, buvo 
erdvi, apleista, nešvari, pilna voratinklių ir įvairaus 
šlamšto. Turtinga šeima, kuriai kitados klestėjimo metais 
priklausė ši plantacija, buvo apstačiusi namus puikiau- 
siais baldais; išvažiuodami jie dalį pasiėmė, dalį paliko 
apipelėjusiuose tuščiuose kambariuose, o visa kita buvo 
sukrauta pastogėje. Ten stovėjo ir dvi didžiulės dėžės, — 
jose kadaise buvo atvežti baldai. Pastogėje buvo tik vie- 
nas langelis, ir pro jo nešvarų stiklą blausi šviesa krito 
ant kėdžių su aukštais atlošais ir apdulkėjusių stalų, ki- 
tados mačiusių geresnes dienas. Žodžiu, ši pastogė pri- 
minė nejaukią vaiduoklių vietą. Prietaringų negrų tarpe 
apie ją sklido įvairios siaubą keliančios paskalos. Prieš 
kelerius metus viena vergė, supykinusi Legrį, buvo už- 
daryta pastogėje ir vienų viena praleido ten daugelį sa- 
vaičių. Kas jai atsitiko — nežinia; negrai pašnabždomis 
rezgė įvairius spėliojimus; tiek težinoma, kad pagaliau 

nelaimingosios lavonas buvo išneštas iš pastogės ir palai- 
dotas; sklido kalbos, kad nuo to laiko naktimis pastogėje 
girdėti prakeikimai, aimanos, maldavimai ir vaitojimai. 
Išgirdęs tokias paskalas, Legris įsiuto ir prisiekė, kad 
pirmasis, prasižiojęs apie pastogę, gaus progą susipažinti 
su visomis jos paslaptimis, nes, sukaustytas grandinėmis, 
turės išsėdėti uždarytas tenai ištisą savaitę. Šio grasinimo 
pakako -užčiaupti burnoms, tačiau niekas nenustojo tikė- 
jęs, kad pastogėje klajoja vaiduoklis. 

Palengva visi ėmė vengti ne tik pastogės, jos laiptų, 
bet net ir priemenės, kurioje buvo tų laiptų pradžia. Le- 
genda pamažu buvo pamiršta. Ir štai Kasei netikėtai at- 
ėjo į galvą mintis, pasinaudojus prietaringa Legrio baime, 
pačiai išsivaduoti ir išvaduoti savo nelaimės draugę Eme- 
liną. 

Kasės miegamasis buvo kaip tik po pačia pastoge. Kar- 
tą, nesiklaususi Legrio, jinai įsakė visus savo daiktus ir 
baldus perkraustyti iš to miegamojo į kitą kambarį, esantį 
tolimiausiame namų gale. Buvo pats kraustymo įkarštis. 
Kai Legris grįžo iš jodinėjimo namo, tarnai lakstė ten ir 
atgal, tempdami jos daiktus ir baldus. 

— Ei, Kasel — suriko Legris.— Ką čia sugalvojai? 

— Nieko,— irzliai atsakė Kasė.— Kraustausi į kitą kam- 
barį. 

— Kodėl? — paklausė Legris. 

— Šiaip sau,— atsakė Kasė. 

— Kas per velniava? Kodėl? 

— Todėl, kad noriu bent retkarčiais ramiai išsimiegoti. 

— Išsimiegoti? O kas gi tau trukdo? 

— Jei nori, galiu papasakoti, — abejingai atšovė Kasė. 

— Sakyk, ragana! — sušuko Legris. 

— Žinoma, tu ten ramiausiai miegotum. Kiekvieną nak- 
tį nuo dvylikos ligi aušros pastogėje kažkas vaitoja. Kaž- 
kokie žmonės pešasi ten, kelia triukšmą, raičiojasi ant 
grindų. | 

— Žmonės pastogėje! — sušuko Legris, prisiverstinal 
nusijuokdamas.— Kokie gi ten žmonės, Kasei 

Kasė pervėrė Legrį degančiomis juodomis akimis, kurių 
žvilgsnis nusmelkė jį ligi kaulų, ir pasakė: 

— Kokie žmonės, Saimonai? Na, tau geriau turėtų būti 
žinoma. O gal nežinai? 

Baisiai keikdamasis, Legris užsimojo rimbu, bet Kasė 
pasilenkė ir smuko pro duris, o tarpduryje dar atsigręžusi 
pasakė: 

— Jei nori sužinoti, kas darosi tavo namų pastogėje, 
pernakvok šiame kambaryje. 

Ir, greit uždariusi duris, užrakino jas. 

Legris šaukė, keikėsi, grasino išlaušiąs duris, bet pas- 
kui, matyt, apsigalvojo ir neramia širdimi nuėjo į svetai- 
nę. Kasė suprato, kad ji pasiekė savo tikslą, ir nuo šios 
minutės gąsdino Legrį vis naujais ir naujais prasimany- 
mais. 

Ji surado pastogėje plyšį ir įstatė į jį numuštą butelio 
kakliuką; nuo mažiausio vėjo pūstelėjimo iš kakliuko 
sklido graudus, liūdnas garsas, panašus į vaitojimą, o kai 
stiprus vėjas jame sustaugdavo, prietaringo žmogaus au- 
sims tai atrodė siaubo ir nevilties kupina aimana. 

Išgirdę šį staugimą, negrai tučtuojau prisiminė legendą 
apie pastogėje gyvenantį vaiduoklį. Prietaringa baimė 
apėmė visus namus, ir nors su Legriu niekas nedrįsdavo 
apie tai kalbėti, visų siaubas nenoromis persiduodavo ir 
jam. 

Praslinkus dviem dienoms po pasikalbėjimo su Kase, 
Legris sėdėjo svetainėje prie židinio ugnies, kurios blau- 
sūs atšvaitai virpėjo ant sienų. Buvo vakaras. Siautė aud- 
ra, stūgavo vėjas. Tokiais audringais vakarais visuose ap- 
leistuose, senuose namuose pasigirsta keisti garsai. Lan- 
gai barbėjo, langinės poškėjo, vėjas kaukė ir staugė 
kamine, pūsdamas į kambarį dūmų kamuolius, tarsi dva+ 
sių legionus. Legris iš pradžių kažką skaičiavo, paskui 
skaitė laikraštį, o Kasė tylėdama sėdėjo kampe ir niūriai 
žiūrėjo į ugnį. Pagaliau jis padėjo laikraštį į šalį, paėmė 
nuo stalo seną knygą ir pradėjo ją sklaidyti; jis prisiminė, 
kad pavakare šią knygą skaitė Kasė. Tai buvo pigiai iš- 
leistas pasakojimų rinkinys apie kruvinas žmogžudystes, 
apie vaiduoklius, numirėlius ir dvasias, pasirodančias iš 
kito pasaulio. Knygoje buvo nemaža paveikslų. 

Legris prunkštė, raukėsi, bet skaitė, versdamas lapą po 
lapo. Pagaliau sviedė knygą žemėn ir nusikeikė. 


334 


— Juk tu netiki vaiduokliais, Kase? — paklausė jis, 
žarstekliu maišydamas židinyje žarijas.— Tokiai protingai 
moteriai gėda bijoti triukšmo pastogėje. 

— Argi tau ne vis tiek, ar aš tikiu, ar netikiu? — niū- 
riai atsakė Kasė. | 

— Kai buvau jūrininkas, draugai mėgindavo įbauginti 
mane visokiausiomis baisybėmis,— tęsė Legris,— bet aš ne 
toks kvailas, kad tikėčiau nesąmonėmis. 

Kasė įdėmiai pažvelgė į jį iš tamsaus kampo. Jos akyse 
žybčiojo ta keista ugnelė, kuri visada gąsdino Legrį. 

— Visą tą triukšmą kelia žiurkės ir vėjas, — pasakė 
Legris.— Ypač tos prakeiktos žiurkės. Aš dažnai girdė- 
davau, ką jos išdarinėja laivo ruime. O vėjas... Dieve 
mano, ko tik neišgirsi vėjui gaudžiant! 

Kasė puikiai žinojo, kad Legris bijo mįslingų jos akių, 
ir žiūrėjo į jį, nieko nesakydama. 

— Ko gi tyli? Ar ne tiesą kalbu? 

— Argi žiurkės gali atidaryti užrakintas ir kėde užrem- 
tas duris? — paklausė Kasė.— Argi žiurkės gali slinkti 
vis arčiau, arčiau prie tavo lovos ir staiga paliesti tave 
ranka štai šitaip? 

Spindinčios Kasės akys buvo įsmeigtos į Legrį, ir jis 
žiūrėjo į ją lyg šiurpiame sapne. Kai jinai šalta ledine 
ranka palietė jį, jis atšoko ir nusikeikė. 

— Kokias čia nesąmones pliauški, moterišket Argi tau 
kada nors taip buvo? 

— Ne... žinoma, nebuvo. Argi aš sakau, kad buvo? — 
atsakė Kasė, šaltai su panieka nusišypsodama. 

— Bet... sakyk... ar tu ką matei? Sakyk, Kase, ar 
matei? 

— Pernakvok pats šiame kambaryje,— pasakė Kasė,— 
ir viską sužinosi. 

— Ar jis nusileidžia iš pastogės? 

— Jis? Kas tas „jis“? — paklausė Kasė. 

— Juk tu pati ką tik sakei... 

— Nieko aš tau nesakiau, — rūsčiai atkirto Kasė. 

Legris susijaudinęs ėmė žingsniuoti po kambarį. 

— Aš visa tai patikrinsiu. Dar šiąnakt viską išaiškinsiu. 
Pasiimsiu pistoletus. .. 

— Tikrink,— pasakė Kasė.— Atsigulk mano buvusiame 
kambaryje. Aš labai norėčiau, kad tu ten atsigultum. Šau- 
dyk pistoletais. Tikrink. 

Legris treptelėjo koja ir nusikeikė. 

— Nesikeik,— pasakė Kasė.— Nežinia, kas tavęs klau- 
sosi šią akimirką. Tyliau! Kas ten? 

— Kurė — krūptelėjo Legris. 

Kampe senas olandiškas laikrodis palengva išmušė dvy- 
lika. 

Legris kažkodėl tylėjo, apimtas siaubo. Kasė žiūrėjo 
jam į veidą pašaipiai žaižaruojančiomis akimis ir skai- 
čiavo dūžius. 

— Dvylika,— pasakė ji — Dabar viską pamatysime. 

Ji atidarė duris į priemenę ir įsiklausydama sustojo ant 
slenksčio. 

— Girdi? Kas tai? — tyliai sušvokštė ji, pakeldama 
pirštą. 

— Vėjas,— atsakė Legris.— Argi negirdi, kaip jis stau- 
gia šiandien lyg pasiutęs. 

— Eikš šen, Saimonai,— pašnabždomis pašaukė jį Kasė, 
čiupdama už rankos, ir nusitempė prie laiptų. — O kas gi 
čia? Klausyk! 

Viršuje pasigirdo laukinis klyksmas. Legrio keliai su- 
linko, veidas išblyško. 

— Kodėl neimi savo pistoletųė — paklausė Kasė su to- 
kia pajuoka, jog net kraujas sustingo Legrio gyslose.— 
Dabar pats metas! Tu juk ketinai pats patikrinti. Lipk 
aukštyn, jie ten. 

— Nelipsiu! — sušuko Legris ir nusikeikė. 

— Kodėl nelipsi? Juk pats sakei, kad vaiduoklių nėra. 
Eime! 

Kasė užbėgo kelias pakopas vingiuotais laiptais ir at- 
sigręžusi nusijuokė. 

— Eime kartu! 

— Tu pati velnias! — suriko Legris.— Grįžk, ragana! 
Grižk, Kase! Nedrįsk ten lipti! 

Patrakusiai kvatodama, Kasė nubėgo aukštyn. Jis gir- 
dėjo, kaip ji atidarė duris į pastogę. Stiprus vėjo gūsis 
užpūtė žvakę, kurią jis laikė rankoje. Baisūs nežmoniški 
dejavimai apkurtino jį. 

Pakvaišęs iš baimės, Legris įbėgo į svetainę, ir tuč- 
tuojau paskui jį grįžo Kasė, išblyškusi, bet rami, šalta, tar- 
tum keršto dvasia. Jos akys kaip ir anksčiau šiurpiai spin- 
dėjo. | 

— Na kaip? Tikiuosi kitų įrodymų tau nereikia? — pa- 
klausė ji. | | 

— Terauna tave velniai, Kasc! — atsakė Legris. 

— Už ką? —- vėl paklausė ji.—-- Aš tik nubėgau aukš- 

tyn ir uždariau duris. Kaip manai, Saimonai, kas ten pa- 
stogėje galėtų būti? 

— Ne tavo reikalas! — atsakė Legris. 

— Ak ne mano? Juo geriau. Bet aš niekad daugiau 
nemiegosiu tame kambaryje. 

Kasės išdaiga buvo labai paprasta. Numatydama būsiant 
vėjuotą naktį, jinai iš vakaro užlipusi atidarė pastogėje 
langą. Ir, žinoma, kai ji atvėrė duris, kilo skersvėjis ir 
užpūtė žvakę. 

Taip Kasė mulkino Legrį, kol šis pagaliau mieliau būtų 
sutikęs įkišti galvą liūtui į nasrus, negu užlipti į pastogę. 
Naktimis, kai visi miegodavo, Kasė patylomis vilko ten 
įvairius maisto produktus. Paskui pernešė savo ir Emeli- 
nos drabužius. Pagaliau viskas buvo paruošta, ir jos tik 
laukė patogios progos įvykdyti savo planą. 

Pastaruoju metu jinai pasidarė Legriui itin meili. Pasi- 
naudojusi gera jo nuotaika, prikalbėjo jį pasiimti ir ją 
į gretimą miestelį Raudonosios upės pakrantėje. Atidžiai 
žvalgydamasi, ji įsidėmėjo kiekvieną kelio posūkį ir ap- 
skaičiavo, kiek reikia laiko šiuo keliu pėsčiomis eiti. 

Grįžusi nusprendė, kad jau galima pradėti. 

Diena slinko vakarop. Legrio nebuvo namie — jis buvo 
išvykęs į kaimyninę fermą. Jau daugelį dienų Kasė elgėsi 
nepaprastai švelniai ir nuolankiai; jie išsiskyrė kuo malo- 
niausiai. 

Nueikime dabar į Emelinos kambarį, kur jos abi riša 
savo daiktus į du nedidelius ryšulius. 

— Daugiau mums nieko nereikia,— tarė Kasė.— Užsi- 
dėk kepuraitę, ir keliaukime! Metas! 

— Dar šviesu, — tarė Emelina.— Mus gali pamatyti. 

— Tegul sau mato,— ramiai atsakė Kasė.— Argi neži- 
nai, kad reikia duoti jiems progą mus medžioti? Štai koks 
mano planas: mes išeisime pro užpakalines duris ir bėgsi- 
me palei lūšnas. Sembas ir Kvimbas būtinai mus pastebės 
ir pradės vytis, o mes nubėgsime į pelkes. Per pelkes 
vieniems eiti baugu, reikės šaukti žmones, atrišti šunis, 
prasidės lakstymas, sąmyšis, o mes tuo metu įbrisime 
į upelį ir grįšime vandeniu atgal į namus; šunes pames 
mūsų pėdsakus, nes vanduo juos suklaidina. Visi išbėgs 
mūsų gaudyti, ir namai liks tušti: mes įslinksime pro 

užpakalines duris į priemenę ir užlipsime į pastogę. Ten 
didelėje dėžėje aš paruošiau puikų guolį. Pastogėje mums 
teks ilgokai pabūti, nes, mūsų ieškodamas, Legris dangų 
su žeme sumaišys. Sušauks visus kaimyninių plantacijų 
prižiūrėtojus ir suruoš gaudynės; jie apieškos pelkėse 
kiekvieną sprindi — juk jis taip mėgsta girtis, kad dar nė 
vienam jo negrui nepavyko pabėgti. Tegul sau pamedžio- 
ja, jeigu turi laiko. 

— Tai nuostabus planas, Kase! — sušuko Emelina.— 
Tik tu viena ir galėjai taip sugalvoti! 

Kasė pažvelgė į ją be jokio džiaugsmo, o jos akyse 
spindėjo žūtbūtinis ryžtas. 

— Eime! — tarė jinai, paėmusi Emeliną už rankos. 

Pabėgėlės tyliai išsmuko iš namų ir, apgaubtos tirš- 
tėjančių vakaro sutemų, nubėgo palei lūšnas. Vakaruose 
švietė sidabrinis pusmėnulis, šiek tiek sulaikydamas ar- 
tėjančią tamsą. Jos jau beveik buvo pasiekusios planta- 
ciją supančias pelkes, kai išgirdo šaukiant. Jas vijosi 
ne Kvimbas, o pats Legris; jis jojo paskui baisiai įsiutęs. 
Išgirdusi jo balsą, Emelina visiškai suglumo. Ji paleido 
Kasės ranką ir sušnabždėjo: 

— Man bloga. 

— Bėkim, nes aš tave užmušiu! — sušnabždėjo Kasė, 
ištraukdama nedidelį blizgantį durklą ir švystelėdama juo 
mergaitei prieš pat akis. 

Grasinimas padėjo. Emelina susitvardė ir nubėgo pas- 
kui Kasę į pelkių brūzgynus, kurie buvo tokie tankūs 
ir tamsūs, jog Legris nesiryžo sekti paskui jas be pa- 
dėjėjų. 

— Gerai, — pasakė jis, piktai nusijuokdamas.— Pačios 
įlindo į spąstus. Tegul patupi tenai truputį. Greit aš su 
jomis suvesiu sąskaitas. 

Jis grižo prie lūšnų, kur jau buvo susirinkę vyrai ir 
moterys, ką tik parėję iš darbo, ir suriko: 

— Ei, Sembai, Kvimbai! Ei, negrai! Dvi moterys pabėgo 
į pelkes. Duosiu penkis dolerius tam, kas jas sugaus. Pa- 
leiskite šunis. Atriškite Tigrą, Furiją ir visus kitus. 

Negrai subruzdo. Vieni siūlė savo paslaugas, pažadėto 
apdovanojimo suvilioti, kiti — tiesiog norėdami vergiškai 
įsiteikti šeimininkui. Kai kurie uždegė sakuotas pušines 

lazdas ir mosavo jomis lyg deglais, kiti atrišinėjo šunis, 
kurių piktas lojimas jau aidėjo aplink. 

— O ar galima jas nušauti, šeimininke, jeigu nepavyks 
pagauti? — paklausė Sembas, imdamas iš Legrio šautuvą. 

— Jei nori, šauk į Kasę. Jai laikas nešdintis pas jos 
seną bičiulį velnią. O jauniklės neliesk! — pasakė Leg- 
ris.— Na, vyručiai, negaiškime! Penki doleriai tam, kuris 
jas sugaus, ir po stiklą degtinės kitiems! 

Ryškiai šviečiant deglams, staugdama, spygaudama visa 
gauja drauge su šunų ruja pasileido pelkių link. Ir kiti 
negrai,— visi, kiek tik jų buvo plantacijoje,— nuskubėjo 
paskui juos. Kai Kasė su Emelina grįžo į namus, jie 
buvo visiškai tušti. Persekiotojų riksmai vis dar skambėjo 
aplinkui. Pažvelgusios pro svetainės langą, Kasė ir Eme- 
lina pamatė pelkių pakraštyje blyksinčius deglus. 

— Gaudynės prasidėjo! — pasakė Emelina.— Žiūrėk, 
kiek šviesų! Klausyk! Tai šunys! Ko būtume susilauku- 
sios, ten pasilikę! Reikia slėptis. Greičiau! 

— Nėra ko skubėti, — ramiai atsakė Kasė.— Jie dabar 
medžioja, ir šios pramogos jiems pakaks visam vakarui. 
Kai reikės, mes nueisime į viršų. O kol kas, — pridūrė 
jinai, imdama raktą iš švarko, kurį Legris beskubėdamas 
numetė ant grindų, — o kol kas pasiimsiu kelionei pinigų. 

Jinai atrakino rašomojo stalo stalčių, ištraukė pundelį 
banknotų ir skubiai suskaičiavo juos. 

— Nereikia! — sušuko Emelina.— Palik! 

— Kodėl nereikia? — paklausė Kasė.— Negi nori badu 
pastipti pelkėse? Su šiais pinigais mes pasieksime laisvą- 
sias valstijas. Pinigai, vaikeli, atveria visus kelius! 

Ir jinai įsikišo pinigus į užantį. 

— Bet juk tai vagystė! — skausmingai sušnabždėjo 
Emelina. 

— Vagystė?! — sušuko Kasė ir su panieka nusijuokė.— 
Vogti iš to, kuris pavogė iš mūsų ir kūną, ir sielą, nėra 
vagystė. Kiekvienas šių dolerių pavogtas. Pavogtas iš ne- 
laimingų badmiriaujančių žmonių, kurie žūva, kraudami 
šeimininkui turtą. Vagia jis, ne mes!.. Na, metas į pasto- 
gę. Aš nunešiau ten žvakių ir keletą knygų, taigi mums 
neteks nuobodžiauti, o jie nedrįs mūsų ieškoti pastogėje. 

Bet jeigu vis dėlto kas bandys įlįsti, tai aš pati pasiversiu 
vaiduokliu. 

Pastogėje Emelina pamatė, kad didelė dėžė, kurioje 
kadaise buvo atvežti baldai, pasukta atviru šonu į sieną 
arba, tikriau sakant, į stogo nuožulnumą. Kasė uždegė 
mažą lempelę, ir ties nuožulniu stogo kraštu jos įšliaužė 
į dėžę. Dėžėje buvo du nedideli čiužiniai ir pagalvės; 
čia pat stovėjo pintinė su žvakėmis ir maisto produktais: 
visus kelionei reikalingus drabužius Kasė sugebėjo supa- 
kuoti į du mažyčius ryšulėlius. 

— Čia mes gyvensime, — tarė Kasė, kabindama lempelę 
ant vinies, iš anksto įkaltos dėžės sienoje.— Kaip tau čia 
patinka? 

— Ar tu esi tikra, kad jie pastogėje mūsų neieškos? 

— Norėčiau pamatyti, kaip Saimonas Legris lips į pa- 
stogę! — atsakė Kasė.— Ne, jis čia nelips. Jokiu būdu 
nelips. O ir negrai geriau leisis sušaudomi, bet nelips 
į pastoge. 

Truputį nurimusi, Emelina padėjo galvą ant pagalvės. 

— Kodėl sakei, kad mane nužudysi, Kase? — naiviai pa- 
klausė jinai. 

— Kad neapalptum. Jeigu būtum apalpusi, aš būčiau 
turėjusi tave nužudyti. Nedrįsk alpti, Emelina! Mūsų būk- 
lėje alpti negalima. Jeigu aš tada būčiau leidusi tau ne- 
tekti sąmonės, dabar tu būtum to niekšo rankose. 

Emelina krūptelėjo. 

Kurį laiką jos tylėjo. Kasė skaitė prancūzišką knygą, O 
Emelina nusikamavusi užsnūdo. Ją pažadino garsūs balsai, 
arklių kanopų bildesys, šunų lojimas. Ji krūptelėjo ir 
tyliai sušuko. 

— Medžiotojai grįžo, — ramiai tarė Kasė.— Nebijok. Pa- 
žvelk pro šią angą. Matai, jie visi apačioje. Šiandien Sai- 
monas daugiau nebemedžios. Žiūrėk, koks purvinas jo 
arklys; nemažai prisiklampojo po pelkes. Šunys irgi vos 
velkasi. O, mano gerasis sere! Kiek dar jums teks bėgioti! 
Jūsų grobis ne ten, kur ieškote. 

— Tylėk! — sušuko Emelina.— O jeigu jie tave nety- 
čia išgirs? 

— Jeigu išgirs, išlakstys į šalis, — pasakė Kasė.— Mums 
nėra ko bijoti. Juo daugiau mes triukšmausime, juo mums 
bus saugiau. 

Namuose visi nutilo tik apie vidurnaktį. Pagaliau Leg- 
ris nuėjo gulti, keikdamas savo nesėkmę, ir prisiekė rytoj 
būtinai užklupti pabėgėles ir joms atkeršyti. 


XL skyrius 
KANKINYS 


Kasės ir Ėmelinos pabėgimas įsiutino Legrį, ir, kaip ga- 
lima buvo numanyti, jis išliejo savo įniršį ant beginklio 
Tomo galvos. 

Kai Legris atbėgęs paskelbė savo vergams apie moterų 
pabėgimą, Tomo akys nušvito džiaugsmu, o rankos su- 
virpėjo, ir Legris tai pamatė. Jis pastebėjo dar ir tai, kad 
Tomas neprisidėjo prie medžioklės. 

Varu jį priversti nebuvo laiko; žinodamas, koks Tomas 
atkaklus, Legris nusprendė su tuo neapkenčiamu negru 
vėliau susidoroti. 

Kai nusivylęs ir susigėdęs dėl nesėkmės Legris sugrįžo 
namo, visa jo ilgai tramdoma neapykanta šiam vergui 
liepsnote suliepsnojo. Argi šis nepalenkiamas, atkaklus 
žmogus neniekino jo visą laiką nuo tos dienos, kai buvo 
nupirktas? Argi šiame žmoguje neslypėjo nebyli jėga, kuri 
tarsi pragaro liepsna degino jį? 

— Neapkenčiu jo! — pasakė Legris, tą naktį pašokęs iš 
lovos.— Neapkenčiu jo! Argi jis man nepriklauso? Ar aš 
negaliu daryti su juo, ką panorėsiu? Kas man gali su- 
trukdyti? 

Ir jis sugniaužė kumščius, lyg norėdamas kažką sutriuš- 
kinti. 

Tačiau Tomas buvo labai vertingas darbininkas. Legris 
nusprendė kitą rytą sušaukti kaimynus plantatorius su 
šautuvais ir šunimis, iš visų pusių apsupti pelkes ir su- 
ruošti tikras gaudynes. Jeigu pabėgėlės bus sugautos — 
gerai, jeigu ne — už viską atsakys Tomas. Legris sukando 
dantis, ir kraujas užvirė jo gyslose, tik pagalvojus apie 
tai: arba jis palauš jo atkaklumą, arba... 

Niekingas vidujis balsas pasakė Legriui, ką daryti su 
Tomu, jeigu nepavyks palaužti jo atkaklumo. 

Sakoma, kad šeimininko interesai — geriausia vergo 
apsauga. Bet neatsižvelgiama į tai, jog yra žmonių, 
kurie, pasiutusio pykčio ištikti, gali užmiršti visus savo 
interesus. “ 

— Na, — tarė Kasė, pažvelgusi pro plyšį, — šiandien vėl 
prasideda medžioklė! 

Keletas raitųjų jodinėjo aplink namus; kelios šunų gau- 

jos skalijo, inkštė, lojo, plėšėsi, ir negrai vos galėjo juos 
išlaikyti. 
Visi kiti — Legrio draugai iš netolimo miestelio, kuriems 
tai buvo pramoga. Legris nuolat sėdėdavo su jais mieste- 
lio smuklėje. Sunku įsivaizduoti niekšingesnę gaują. Leg- 
ris dosniai vaišino degtine ir baltuosius, ir negrus, su- 
rinktus gaudynėms iš aplinkinių plantacijų. Toks jau buvo 
vergvaldžių paprotys — vergų medžioklę paversti švente 
tiems negrams, kurie dalyvauja gaudynėse. 

Pridėjusi ausį prie plyšio, Kasė klausėsi. Ryto vėjas 
pūtė tiesiai namų link, ir jai pavyko daug ką išgirsti, kas 
buvo kalbama kieme. Niūri šypsena pasirodė tamsiame 
jos veide, kai jinai išgirdo, kaip jie skirstėsi vietomis, 
kaip gyrėsi savo šunų plėšrumu, tarėsi, kuriais atvejais 
šauti, ir samprotavo, ką darysią, kai pabėgėlės pateksian- 
čios jiems į rankas. 

Pagaliau Kasė atšoko, sugniaužusi kumščius, ir, baisiai 
susijaudinusi, tarė: 

— Viešpatie, mes visi esame nuodėmingi. Bet kuo gi 
mes blogesni, kad su mumis taip elgiamasi? Jeigu ne tu, 
vaikeli, aš nueičiau pas juos ir padėkočiau tam, kuris 
mane nušautų. Kam man ta laisvė? Argi ji man grąžins 
mano vaikus, ar grąžins mano jaunystę? 

Vaikiškai naivi Emelina išsigando jos baisių žodžių. 
Apstulbusi ji nieko nepasakė, tik švelniai paėmė Kasę už 
rankos. 

— Nereikia! — sušuko Kasė, bandydama ją atstum- 
ti — Tu gundai mane, o aš daviau žodį nieko daugiau 
nemylėti! 

— Vargše Kase! — pasakė Emelina.— Negalvok taip. 
Jei viešpats padės mums atgauti laisvę, galbūt tu surasi 
savo dukterį. O jei nerasi, aš būsiu tavo duktė. Man jau 
turbūt nelemta pamatyti savo nelaimingos motinos! Aš 
mylėsiu tave, Kase, net jei tu ir nepamilsi manęs! 

Kasę nugalėjo romus, vaikiškas prieraišumas. Ji atsi- 
sėdo šalia Emelinos, apkabino ją ir ėmė glostyti švelnius 
kaštoninius jos plaukus. Ir Emelina stebėjosi gražiomis jos 
akimis, kuriose blizgėjo ašaros. 

— O Ema! — sušuko Kasė.— Kaip aš ilgiuosi savo vai- 
kų! Kaip aš trokštu juos pamatyti! — Jinai sudavė sau ran- 
ka į krūtinę.— Kad tu žinotum, kaip čia tuščia! 

Medžioklė tęsėsi ilgai, visi labai stengėsi, bet nesėk- 
mingai. Kasė, niūriai šypsodamasi, žiūrėjo į pavargusį ir 
nusiminusį Legrį, kai tasai prie namų nulipo nuo arklio. 

— Ei Kvimbai! — sušuko Legris, išsitiesdamas ant kana- 
pos svetainėje.— Atvesk Tomą, greit! Tasai senas sukčius 
žino, Kur jos. Aš išpurtysiu iš juodo jo kailio visa, ligi 
paskutinio žodžio! 

Sembas ir Kvimbas, neapkenčią vienas antro, abu visa 
širdimi neapkentė Tomo. Legris iš pat pradžių pasakė 
jiems ketinąs Tomą paskirti vyresniuoju prižiūrėtoju. Tai 
ir buvo tos neapykantos priežastis, o pastebėję, kad To- 
mas pateko į šeimininko nemalonę, jie ėmė jo dar labiau 
nekęsti, nes buvo įtaikūs, mėgstą prisigerinti ir per dau- 
gelį vergavimo metų sunuožmėję. 

Štai kodėl Kvimbas taip noriai nuskubėjo vykdyti Leg- 
rio įsakymo. 

Tomas iš karto suprato, kam jis šaukiamas. Jis žinojo 
abiejų pabėgėlių planą, žinojo, kur jos šiuo metu yra, jam 
taip pat buvo žinoma, 
koks baisus, koks nežabo- 
tas despotas yra tas Žmo- 
gus, su kuriuo jam teks 
susitikti akis į akį, bet ry- 
Žžosi verčiau mirti, negu 
išduoti beginkles moteris. 
„ Jis pastatė savo pintinę 
tarp medvilnės eilių ir VI- 
siškai nesipriešino, Kai 
Kvimbas piktai sugriebė 
ji už apikaklės. 

— Na, ir įkrės tau! — 
pasakė milžinas negras, 
stumdamas jį. — Šį kartą 
neišsisuksi! Ne! Žinosi, 
kaip padėti bėgliams! Na, 
ir įkrės tau! 

— Na, Tomai! — įsiutęs 
pro sukąstus dantis su- 


švokštė Legris, puldamas prie jo ir griebdamas jį už api- 
kaklės.— Ar žinai, kad pasiryžau šiandien tave pribaigti? 

— Jaučiu, kad taip, šeimininke, — ramiai atsakė Tomas. 

— Pasiryžau... tave... užmušti, — pakartojo Legris su 
šiurpiu ramumu.— Ir tuojau pat... užmušiu. .. tave, jeigu 
nepapasakosi man, ką žinai apie abi moteris. 

Tomas tylėjo. 

— Girdi? — sustaugė Legris kaip pasiutęs liūtas.— Sa- 
kyk! 

— Neturiu ką sakyti, šeimininke, — lėtai, tvirtai ir ryž- 
tingai pasakė Tomas. 

— Ir tu drįsti man tvirtinti, kad nežinai, kur jos? — 
sušuko Legris. 

Tomas tylėjo. 

— Sakyk! — sustaugė Legris, griebdamas jį už apikak- 
lės ir smarkiai purtydamas.— Ar nieko nežinai? 

— Žinau, šeimininke, bet negaliu pasakyti... Esu pasi- 
ruošęs mirti. 

Legriui užėmė kvapą. Vos tvardydamas įniršį, jis pa- 
čiupo Tomą už rankos ir sušvokštė jam į pat veidą: 

— Klausyk, Tomai! Tu manai, kad jeigu vieną kartą 
aš tau dovanojau, tai ir šiandien geruoju baigsis? Ne, 
dabar jau galutinai nuspręsta ir net nuostoliai apskai- 
čiuoti. Tu visada man prieštaravai. Bet šiandien arba pa- 
klusi man, arba aš tave užmušiu. Išsunksiu tavo kraują, 
bet savo pasieksiu! 

Ir apsiputojęs jis partrenkė savo auką ant Žemės. 

Žiaurumų aprašinėjimas žeidžia mūsų širdį ir ausis, 
kelia pasipiktinimą. Mes šlykštimės, klausydamiesi, kaip 
elgiasi sunuožmėję žmonės. Bet, deja, Amerika, tavo įsta- 
tymai gina šias piktadarybes! Žino apie šias piktadary- 
bes ir bažnyčia — žino ir Žiūri į jas beveik tylomis. 

* * i 

— Jis jau vos gyvas, šeimininke, — tarė Sembas, ilgai 
ir žiauriai kankinęs Tomą ir nenoromis sujaudintas jo nuo- 
lankumo. 


— Daryk, kas tau liepta! — sušuko Legris.— Mušk, kol 
pasakys. 

Tomas atmerkė akis ir pažvelgė į savo šeimininką. 

— Nelaimingas žmogau! — tarė jis.— Tu nieko man jau 
daugiau nebegali padaryti. ..— Ir neteko sąmonės. 

— Atrodo, kad jis iš tikrųjų pastipo,— priėjęs prie To- 
mo ir pažvelgęs jam į veidą, tarė Legris.— Taip, baigta. 
Na, bent jau nebeatvers daugiau savo nasrų, ir tai gerai. 

Bet Tomas dar nebuvo miręs. 

Nuostabi Tomo drąsa sujaudino abiejų jį kankinusių 
negrų širdis, ir kai Legris išėjo, jie ėmė gaivinti Tomą. 

— Oi, ką mes padarėme! — pasakė Sembas.— Tikiuosi, 
kad aname pasaulyje už tai atsakys šeimininkas, ne mes. 

Jie nuplovė jo žaizdas, iš medvilnės atliekų paruošė 
šiurkštų guolį ir atsargiai jį paguldė... Vienas jų nubėgo 
į namus ir išprašė iš Legrio šiek tiek degtinės tarsi sau už 
darbą. Sugrįžęs supylė ją Tomui į burną. 

— O Tomai,— tarė Kvimbas,— mes visiškai tave nu- 
kankinome! 

— Iš visos širdies jums atleidžiu! — vos girdimu balsu 
pasakė Tomas. 


XLI skyrius 
JAUNASIS ŠEIMININKAS 


Po dviejų dienų kinmedžių alėjoje pasirodė lengva 
puskarietė. Ant pasostės sėdintis vaikinas skubiai numetė 
vadeles arkliams ant sprando, nušoko žemėn ir pasiteiravo 
šeimininko. 

Tai buvo Džordžas Šelbis. Norėdami paaiškinti, kaip jis 
čia atsidūrė, mes turime grįžti truputį atgal. 

Mis Ofelijos laiškas, kurį ji pasiuntė misis Šelbi, apie 
du mėnesius atsitiktinai išgulėjo kažkokiame nuokampaus 
pašto skyriuje. Kai jis pasiekė adresatą, Tomas jau buvo 
išvežtas į tolimas Raudonosios upės pelkes. 

Žinia giliai sujaudino misis Šelbi, bet tą akimirką ji 
negalėjo imtis jokių Žygių — slaugė savo sergantį vyrą, 
kuris kliedėio, kamuojamas karštligės. Džordžas Šelbis,— 
per tą laiką iš berniuko virtęs aukštu grakščiu jaunuo- 
liu — buvo jos nuolatinis ištikimas padėjėjas. Jis buvo 
vienintelis tėvo reikalų patikėtinis. Laimė, savo laiške 
mis Ofelija neužmiršo paminėti Sen Klerų advokato pa- 

vardės, ir misis Šelbi tuoj pat išsiuntė tam advokatui laiš- 
ką, teiraudamasi apie Tomą. Staigi misterio Šelbio mirtis 
po kelių dienų suteikė jiems, žinoma, naujų rūpesčių. 

Misteris Šelbis išreiškė pasitikėjimą žmonos sugebėji- 
mais, palikęs ją savo testamento vykdytoja, tuo būdu už- 
kraudamas jai didelę rūpesčių naštą. 

Misis Šelbi su jai būdinga energija ėmė narplioti painų 
reikalų voratinklį. Kurį laiką juodu su Džordžu rinko ir 
tikrino sąskaitas, pardavinėjo inventorių ir mokėjo sko- 
las, nes pirmiausia misis Šelbi norėjo žūtbūt atsilyginti 
visiems skolininkams. Ir kaip tik tuo metu ji gavo iš 
advokato laišką, kuriuo tas pranešė žinąs tik tiek, jog 
"Tomas buvęs parduotas iš varžytinių ir kad už jį sumo- 
kėti pinigai. 

Nei Džordžo, nei misis Šelbi nepatenkino toks atsaky- 
mas. Po šešių mėnesių, vykdamas motinos reikalais į Pie- 
tus, Džordžas pasiryžo pats nuvažiuoti į Naująjį Orleaną, 
tikėdamasis sužinoti, kur yra Tomas, ir jį išpirkti. 

Kelis mėnesius nesėkmingai ieškojęs, Naujajame Orlea- 
ne jis nelauktai sutiko žmogų, kuris žinojo visa, ko jam 
reikėjo. Su pinigais kišenėje mūsų herojus nuplaukė gar- 
laiviu prie Raudonosios upės, tvirtai pasiryžęs surasti savo 
senąjį draugą ir jį išvaduoti. 

Greitai jis buvo nuvestas į namus, kur svetainėje rado 
Legrį. 

Legris priėmė svečią kiek galėdamas svetingiau. 

— Aš sužinojau, — tarė jaunuolis,— kad jūs Naujajame 
Orleane nupirkote negrą, vardu Tomas. Kitados jis gyve- 
no mano tėvo ūkyje, ir aš norėčiau jį atpirkti... 

Legris apsiblausė ir ūmai pertraukė jį: 

— Aš tikrai nupirkau tą vergą, kad jis kiaurai Žemę 
prasmegtų! Tai maištininkas, užsispyręs šuo! Sukurstė 
mano vergus pabėgti; išvedė iš namų dvi moteris, kurių 
kiekviena kaštuoja po aštuonis šimtus ar tūkstantį do- 
lerių. O kai paklausiau, kur jos yra, jis atsisakė pasakyti, 
nors ir žinojo. Ir nepasakė, nors taip jį sumušiau, kaip 
niekad nesu nieko mušęs. Dabar jis apsimeta mirštąs, bet 
manęs neapgaus. 

— Kur jis? — karštai sušuko Džordžas.— Leiskite ma- 
ne pas jį! 

Jaunuolio skruostai paraudo, akys sužaibavo, bet jis 
susitvardė ir nieko daugiau nepasakė. 

— Jis ten, stoginėje, — pasakė negriukas, laikęs Džor- 
džo arklį. 

Legris išplūdo berniuką, o Džordžas, netardamas dau- 
giau nė žodžio, apsigręžė ir nuėjo į stoginę. 

Nuo tos nelemtos nakties Tomas išgulėjo stoginėje jau 
dvi paras. -Jis nejautė skausmo, nes visus nervus atbukino 
kankinimai. Beveik visą laiką jis buvo bė sąmonės. Nak- 
ties tamsoje pas jį vogčiomis įslinkdavo vargšai vergai, 
atsižadėję savo trumpo poilsio valandų, bent tuo atsily- 
gindami jam už jo meilę. Tiesa, šie vargšai jo mokiniai 
tegalėdavo jam atnešti tik puodelį šalto vandens. Bet jis 
buvo duodamas iš visos širdies. 

Jų ašaros krito ant jo doro, jau nieko nebejaučiančio 
veido. 

Kasė taip pat sužinojo, kaip jų labui pasiaukojo To- 
mas, ir, nepaisydama pavojaus, vakar vakare buvo išslin- 
kusi iš savo slėpynės. Tie keli atsisveikinimo žodžiai, ku- 
riuos Tomas dar pajėgė ištarti šiai sunuožmėjusiai mo- 
teriai, ištirpdė ledą, kausčiusį jos sielą ištisus metus, ir 
viskuo nusivylusi moteris pravirko. 

Kai Džordžas įėjo į stoginę, jam skaudžiai suspaudė 
širdį ir ėmė svaigti galva. 

— Negali būti... negali būti!..— kartojo jis, klaup- 
damasis ant kelių prie Tomo.— Dėde Tomai, vargše mano 
senasis drauge! 


Pažįstamas balsas pasiekė mirštančiojo ausis. Tomas tru- 
putį pajudino galvą ir nusišypsojo. 

Kai jaunuolis pasilenkė prie savo vargšo draugo, vyro 
širdžiai garbę teikiančios ašaros pabiro jam iš akių. 

— O mielas dėde Tomai! Atsipeikėk!.. Ištark nors žo- 
delį! Pažvelk! Aš Džordžas, tavo mažasis Džordžas! Argi 
tu manęs nebepažįsti? 


— Misteris Džordžas! — atsimerkęs silpnu balsu tarė 
Tomas. Jis atrodė suglumęs.— Džordžas! 

Palengva jam grįžo sąmonė. Užgesusios akys pagyvėjo 
ir nušvito, visas veidas suspindėjo. Jis susidėjo ant krūti- 
nės savo pūslėtas rankas, o skruostais ėmė tekėti ašaros. 

— Ačiū viešpačiui! Man daugiau... daugiau nieko ne- 
reikia! Jis manęs neužmiršo! Kaip man gera, kaip lengva 
senai. širdžiai. Dabar galiu ramiai numirti. Garbė vieš- 
pačiui! 

— Tu nemirsi! Negali mirti, nereikia nė galvoti apie 
tai. Aš tave išpirksiu ir išvešiu namo. ..— karštai sušuko 
Džordžas. 

— O misteri Džordžai, per vėlai. Per vėlai... 

— Nemirk! Aš neištversiu! Man širdis plyšta, vien pa- 
galvojus apie tai, kiek tu iškentėjai... Štai kur aš tave 
radau, šitoje nešvarioje stoginėje... Vargšas tu, vargšas! 

"Tomas palietė jo ranką ir tarė: 

— Tiktai nepasakokit vargšelei Chlojai, kokį mane 
radote. Jai bus labai skaudu... Ak, mano vargšai vai- 
kučiai! Kaip man skaudėdavo širdį, kai pagalvodavau apie 
juos! Pasveikinkit mano vardu šeimininką ir mielą gerąją 
šeimininkę, ir visus. .. visus. Kad žinotumėt, kaip aš juos 
visus myliu! 

Tuo metu prie stoginės durų priėjo Legris. Jis neva 
abejingai pažvelgė pro duris ir nusigręžė. 

— Išgama! — nebesusivaldydamas sušuko Džordžas.— 
Vienintelė paguoda, kad kurią nors dieną jis sumokės 
už tai. 

Pasimatymas su jaunuoju šeimininku mirštančiam To- 
mui įkvėpė naujų jėgų, bet neilgam. Jis staiga nusilpo. 
Akys užsimerkė, veidas pasidarė ramus ir didingas; ke- 
letą kartų plati jo krūtinė giliai įkvėpė oro, lūpose šmės- 
telėjo šypsena, ir jis tarsi užmigo. 

Džordžas sėdėjo, pagarbiai į jį žiūrėdamas. Ir kai To- 
mas mirė, Džordžas pats užspaudė jam akis, atsikėlė ir 
atsigręžęs pamatė Legrį, kuris paniuręs stovėjo jam už 
nugaros. 

Mirtis, kurios liudininku buvo Džordžas, sutramdė jo 
jaunuolišką įkarštį. Šis žmogus jam kėlė pasišlykštėjimą, 
ir jis norėjo kuo greičiau užbaigti su juo reikalus. 

— Jūs atėmėte iš jo visa, ką galėjote,— pasakė Džor- 
džas, rodydamas į numirėlį. — Kiek reikalaujate už jo kū- 
ną? Aš noriu jį palaidoti. 

— Mirusiais aš neprekiauju,— niauriai atkirto Legris.— 
Galite laidoti, kur norite. 

— Vyručiai! — įsakmiu balsu sušuko Džordžas trims 
negrams, kurie žiūrėjo į negyvą Tomą.— Padėkite man 
nunešti jį į puskarietę. Ir atneškite kastuvą. 

Vienas negras nubėgo kastuvo, kiti du pakėlė kūną. 

Džordžas nė žodžio nepasakė Legriui, dargi nepažvelgė 
į] jį, bet ir tasai nesikišo į jo patvarkymus ir tik švilpavo, 
dėdamasis esąs abejingas. Pasipūtęs jis nusekė paskui juos 
iki puskarietės, kuri stovėjo prie namų durų. 

Džordžas išėmė pasostę, kad būtų erdviau, patiesė savo 
apsiaustą ir ant jo atsargiai paguldė Tomo kūną. Paskui 
atsigręžė, įsmeigė į Legrį akis ir, sunkiai valdydamasis, 
tarė: 

— Aš dar nepasakiau, ką galvoju apie jūsų piktada- 
rybę. Čia ne vieta ir ne laikas aiškintis. Bet, sere, teisin- 
gumas atkeršys jums už šį nekaltą kraują. Artimiausiame 
mieste aš pranešiu valdžiai apie šią žmogžudystę. 

— Praneškite, — pareiškė Legris, su panieka spragtelė- 
jęs pirštais.— Norėčiau pamatyti, ką jūs tuo pasieksite. 
Ar turite liudininkų, kurie galėtų patvirtinti jūsų parody- 
mus? .. Praneškite! 

Džordžas iš karto suprato, kad Legrio tiesa. Visoje apy- 
linkėje nebuvo nė vieno baltojo. O pietiečiai teisėjai 
nepripažįsta negrų liudijimų. Džordžas norėjo, kad dan- 
gus sudrebėtų nuo jo šauksmo: „Kur teisybė?“ Bet Ži- 
nojo, kad viskas veltui. 

— Tiek triukšmo dėl padvėsusio negro! — pasakė 
Legris. 

Šie žodžiai buvo kibirkštis, nukritusi į parako statinę. 
Kentukietis jaunuolis nepasižymėjo santūrumu. Užsimo- 
jęs jis smogė kumščiu Legriui į veidą. Legris parkrito že- 
mėn, o Džordžas, paraudęs iš pykčio, stovėjo ties juo, 
tarsi riteris, nugalėjęs drakoną. 

Yra žmonių, kuriems smūgiai išeina į naudą: jie iš karto 
pajunta pagarbą tam, kas juos muša ir pargriauna nosim 
į purvą. Toks žmogus buvo ir Legris. Atsikėlęs ir nusi- 
purtes nuo drabužių dulkes, jis pagarbiu žvilgsniu nuly- 
dėjo tolstančią puskarietę ir nė burnos nepravėrė, kol ta 
dingo iš akių. 

Pravažiavus plantacijos ribas, Džordžui krito į akį sau- 
sa smėlinga kalva, ant kurios augo keletas medžių. Ten 
buvo iškastas kapas Tomui. 

— (O) ką daryti su jūsų apsiaustu, šeimininke? Paimti? — 
paklausė negrai, kai kapas buvo iškastas. 

— Ne, ne! Palaidokite jį su šiuo apsiaustu. Aš nieko 
daugiau negaliu tau duoti, Tomai, paimk bent mano ap- 
siaustą. 

Kūną negrai nuleido į duobę, tylėdami užbėrė jį žemė- 
mis, supylė kapą ir apdengė žaliomis velėnomis. 

— Galite eiti, vyrai, — pasakė Džordžas, duodamas kiek- 
vienam po ketvirtį dolerio. 

Tačiau jie delsė. 

— Kad taip jaunasis šeimininkas mus nupirktų. ..— pa- 
sakė vienas iš jų. 

— Mes ištikimai jums tarnausime,— pridūrė antras. 

— Čia labai sunku, šeimininke, — vėl pasakė pirmasis.— 
Nupirkite mus, šeimininke, būkite malonus! 

— Negaliu nupirkti, negaliu! — sunkiai vos girdimai ta- 
rė Džordžas ir numojo ranka.— Tai neįmanoma. 

Vargšai labai nusiminė ir tylėdami nuėjo. 

— Viešpatie gailestingas! Prisiekiu! — sušuko jis.— Pri- 
siekiu nuo šios akimirkos visą savo gyvenimą paaukoti 
tam, kad nuo mano tėvynės būtų nuplauta ši gėdinga ver- 
gijos dėmė! | 


XLII skyrius 
TIKROJI ISTORIJA APIE VAIDUOKLĮ 


Dar niekad Legrio tarnai tiek daug nekalbėjo apie 
šmėklas kaip tomis dienomis. Ir ne šiaip sau. 

Pašnabždomis buvo tvirtinama, kad vėlai naktį girdėti, 
kaip kažkas nusileidžia palėpės laiptais ir vaikšto po na- 
mus. Veltui buvo rakinamos viršutinės durys. Šmėkla 
arba turėjo antrąjį raktą, arba naudojosi sena visų šmėklų 
„privilegija — rakto skylute, nes ir toliau kasnakt laisvai 
vaikščiojo po namus, mirtinai visus įbaugindama. 

Mačiusiųjų nuomonės dėl šmėklos išvaizdos nesutapo 
dėl to, kad negrai, kaip mums yra žinoma, taip pat ir 
daugelis baltųjų, turi paprotį, vos pasirodžius šmėklai, 
užsidengti galvą antklode, suknele arba kuo kitu, tinka- 
mu šiam tikslui... O kas to nežino, kad sielos akys tampa 
įžvalgesnės ir budresnės, vos tik kūno akys užsimer- 
kia! .. Taip buvo ir šį kartą: kiekvienas apie šmėklą pa- 
sakojo vis kitaip, dievagodamasis, kad ji buvusi tokia, 
kaip jis pasakoja. Tik dėl vieno dalyko, — kuris, matyt, 
būdingas visoms šmėkloms,— niekas nesiginčijo: šmėkla 
apsivilkusi baltomis įkapėmis. 

Šiaip ar taip, tikrai yra žinoma, kad šmėkloms įprastu 
laiku po Legrio namus klaidžiodavo kažkokia aukšta bal- 
tais drabužiais apsivilkusi figūra,— ji atidarinėdavo du- 
ris, Čia pasirodydavo, čia vėl išnykdavo ir pagaliau, užli- 
pusi laiptais, pasislėpdavo nelemtoje palėpėje; 0 iš ryto 
visos durys vėl būdavo uždarytos ir užrakintos visais 
užraktais, lyg nieko nebūtų įvykę. 

Legris negalėjo negirdėti tų gandų. Juo stropiau buvo 
stengiamasi juos nutylėti, juo labiau jie jaudino jį. Jis 
gėrė daugiau negu paprastai, dieną dėjosi drąsus, dar la- 
biau keikėsi, bet naktimis jį kamuodavo baisūs sapnai. 
Tos dienos vakarą, kai mirė Tomas, Legris nuvažiavo 

į miestą ir be saiko ten lėbavo. Grįžo namo labai vėlai 
ir pavargęs, užrakino duris, ištraukė raktą ir atsigulė. 
"Taip, jis užrakino duris, užrėmė jas kėde, galvūgaly įžiebė 
naktinę lempelę, šalia lovos pasidėjo savo pistoletus, pa- 
tikrino visas langines ir sklendės, prisiekė nebijąs nei 
šėtono, nei jokių velnių, ir nuėjo miegoti. 

Na ką gi, jis giliai užmigo, nes buvo pavargęs. Tačiau 
net ir per sapnus jį kankino siaubingi vaizdai. Jis tarsi 
matė Kasę, kuri priešais jį laikė jo motinos įkapes. Gir- 
dėjosi kažkokie šauksmai ir dejavimai. Jis suprato vis 
dar miegąs ir stengėsi pabusti. Taip jis gulėjo pusiau mie- 
godamas ir tarsi girdėjo, kaip kažkas įėjo į kambarį. Jis 
jautė, kaip atsidarė durys, bet negalėjo pajudinti nei kojų, 
nei rankų. Pagaliau išsivadavo iš sustingimo ir apsivertė 
ant kito šono; durys buvo atdaros, ir jis pamatė, kaip 
kažkieno ranka užgesino lempą. 

Pilkšva mėnulio šviesa, prasiveržusi pro miglas, krito 
į langą. Ir tada jam pasirodė kažkoks baltas pavidalas, 
slenkąs į Kambarį! Jis net išgirdo šnarėjimą,— šnarėjo 
šmėklos įkapės. Ji ramiai atsistojo prie jo lovos, šalta 
ranka palietė jo ranką, ir kraupus prislopintas balsas tris- 
kart sušnabždėjo: 

— Eime! Eime! Eime! 

Ir kol Legris gulėjo, visas išpiltas prakaito, šmėkla 
išnyko. Jis šoko iš lovos ir puolė prie durų. Jos buvo už- 
darytos ir užrakintos. Ir Legris krito be sąmonės. 


Nuo to laiko Legris pradėjo gerti dar daugiau negu 
anksčiau. Jis gėrė, užmiršęs bet kokį saiką ir atsargumą, 
gėrė visai nesusivaldydamas. 

Netrukus pasklido gandai, kad Legris greit mirsiąs. Jis 
susirgo baltąja karštlige. Niekas nedrįso jo lankyti, toks 
jis buvo baisus — keikėsi, raudojo, šaukė, taip siaubingai 
pasakojo apie šmėklas, jog klausantiš kraujas stingo gys- 
lose. Ir jam vis vaidenosi, kad naktimis prie jo mirties 
patalo ateina rūsti baltoji šmėkla ir be pasigailėjimo at- 
kakliai kartoja: 

— Eime! Eime! Eime! 

Kažkaip atsitiktinai rytą po tos nakties, kai šmėkla 
buvo atėjusi pas Legrį, verandos durys buvo rastos at- 

daros, ir kai kas iš negrų sakėsi matęs, kaip dvi baltos 
iigūros nuslinkusios alėja į didįjį kelią. 

Tik auštant Kasė ir Emelina sustojo, pasiekusios nedi- 
delę giraitę netoli miesto. 

Kasė buvo apsirengusi, kaip rengiasi ispanų kreolės |— 
juodos spalvos drabužiais. Juoda, nėriniais papuošta skry- 
bėlaitė su juodu šydu visiškai dengė jos veidą. Pabėgėlės 
susitarė, kad Kasė vaidins kilmingą kreolę, o Emelina — 
jos tarnaitę. 

Iš pat mažens Kasė augo turtinguose namuose, ir dabar 
jai nebuvo sunku elgtis ir kalbėti taip, kaip dera kilmin- 
gai damai. Jai dar buvo likę šiokių tokių prabangių dra- 
bužių ir brangenybių. 

Priemiestyje jinai nusipirko gražų lagaminą. Čia pat 
pasisamdė žmogų jam nešti. Taigi, lydima tarno su laga- 
minu ir Emelinos su popierinėmis dėžutėmis ir krep- 
šiais, ji kaip tikra ledė atvyko į mažą viešbutį. 

Ir pirmasis jos sutiktas žmogus buvo Džordžas Šelbis, 
kuris ten laukė garlaivio. 


Kasė buvo pastebėjusi jaunuolį pro savo pastogės lan- 
gą, piktai džiūgaudama matė, kaip jis smogė Legriui ir 
kaip nusivežė Tomo kūną. Klaidžiodama namuose, pasi- 
vertusi šmėkla, ji girdėjo visa, ką negrai kalbėjo apie 
Džordžą, ir žinojo, kas jis ir kaip elgėsi su Tomu. Jinai 
iš karto pajuto jam pasitikėjimą ir džiaugėsi, kad jis taip 
pat laukia garlaivio. 

Kasės išvaizda, laikysena, jos manieros, o svarbiausia — 
pinigai, kurių ji nešykštėjo, užkirto kelią bet kokiems 
įtarimams viešbutyje. Kadangi daugelio žmonių akimis 
turtas yra didžiausia Žmogaus vertybė, tai niekas neįtaria 
to, kas gerai moka. Kasė jau seniai žinojo šią Žmonių 
ypatybę ir todėl apsirūpino pinigais. 

Į pavakarę pasigirdo atplaukiančio garlaivio švilpukas. 
Džordžas Šelbis su kentukiečiams būdingų mandagumu 
paėmė Kasę už parankės, palydėjo ją ligi denio ir parū- 
pino jai atskirą erdvią kajutę. 


! Kreolai— Ispanijos, Portugalijos ir Prancūzijos išeivių palikuo- 
nys, įsikūrę šitų valstybių kolonijose Šiaurės ir Pietų Amerikoje. 

Kasė apsimetė serganti ir, kol jie plaukė Raudonąja 
upe, nė karto neišėjo iš kajutės. Jos tarnaitė uoliai ją 
slaugė. 

Kai jie pasiekė Misisipę, Džordžas sužinojo, kad nepa- 
žįstamoji, kaip ir jis, ketina plaukti į aukštupį, tad pasi- 
siūlė parūpinti jai atskirą kajutę tame garlaivyje, į kurį 
pats ruošėsi persėsti. Jis labai užjautė ją dėl silpnos svei- 
katos ir pasiūlė savo paslaugas visos kelionės metu. 

"Tuo būdu visi trys laimingi persėdo į patogų garlaivį 
„Cincinatį“, kuris visu greičiu nuplaukė prieš srovę. 

Kasės sveikata ėmė gerėti. Ji sėdėdavo ant denio, pie- 
taudavo prie bendro stalo, ir garlaivyje keliautojai ėmė 
kalbėti, kad jaunystėje jinai, matyt, buvusi nepaprasta 
gražuolė. | 

Iš pirmo žvilgsnio Džordžui ji pasirodė nuostabiai į 
kažką panaši, bet į ką, niekaip negalėjo prisiminti. Ir jis 
nejučiomis nuolat ją stebėjo. Sėdėdama prie stalo arba 
prie savo kajutės durų, ji visą laiką jausdavo, kad jau- 
nuolio akys įsmeigtos į ją, ir tik tada, kai suraukusi anta- 
kius ji duodavo jam suprasti, kad tai ją varžo, jis kukliai 
nukreipdavo žvilgsnį. 

Kasė ėmė nerimauti. Ji pradėjo galvoti, kad jis kažką 
įtaria. Pagaliau nusprendė pasikliauti jo kilnaširdiškumu 
ir viską jam papasakojo. 

Džordžas visa širdimi būtų užjautęs kiekvieną pabėgėlį 
iš plantacijos, priklausančios Legriui, kurio jis negalėjo 
be pykčio prisiminti, ir, nepaisydamas jokių pasekmių, — 
kas būdinga daugeliui jo amžiaus jaunuolių, — pažadėjo 
kiek galėdamas padėti Kasei ir Emelinai. 

Greta Kasės kajutės įsikūrė prancūzė madam de Tū, 
kurią lydėjo jos miela dvylikos metų dukrelė. 

Išgirdusi, kad Džordžas kilęs iš Kentukio, toji dama 
panoro su juo susipažinti. Suartėti padėjo jos linksma 
gražutė dukra, kuri per visą nuobodžią dviejų savaičių 
kelionę džiugino visus keleivius. 

Džordžas dažnai sėdėdavo ant kėdės prie pat madam 
de Tū kajutės durų, o Kasė, sėdėdama denyje, girdėdavo 
jų pokalbius. 

Madam de Tū smulkiai klausinėdavo jį apie Kentukį, 
kur, kaip ji sakėsi, jai tekę gyventi daugelį metų. Didžiai 

nustebęs, Džordžas sužinojo, kad jinai kitados gyvenusi 
jų dvaro kaimynystėje ir tiesiog apstulbino jį, prisimin- 
dama daugelį įvykių ir jo gimtojo krašto gyventojų. 

— Ar nepažįstate kaimynystėje žmogaus, pavarde Ha- 
ris? — kartą jį paklausė madam de Tū.— Jis gyvena netoli 
jūsų. 1 | 

— Taip, netoli mano tėvo dvaro gyvena toks senis — 
atsakė Džordžas.— Bet mes retai kada su juo susitinkame. 

— Jis, rodos, stambus vergvaldys? — vėl paklausė ma- 
dam de Tū, veltui stengdamasi paslėpti savo susijau- 
dinimą. 

— Taip, — atsakė Džordžas ir nustebęs pažvelgė į ją. 

— O gal girdėjote... jis turėjo vergą, jaunuolį... mu- 
latą, vardu Džordžas? .. 

— Na kaipgi! Džordžą Harį! Gerai jį pažįstu. Jis vedė 
mano motinos kambarinę, o dabar pabėgo į Kanadą. 

— Pabėgo? — skubiai pertraukė jį madam de Tū.— 
Ačiū dievui! 

Džordžas nustebęs ir susidomėjęs pažvelgė į ją, bet 
nieko nepasakė. 

Madam de Tū užsidengė veidą rankomis ir pravirko. 

— Jis mano brolis, — tarė jinai. 

— Jūsų brolis, madam?! — sušuko Džordžas, dar labiau 
nustebdamas. 


— Taip, — atsakė madam de Tū, išdidžiai pakeldama 
galvą ir šluostydama ašaras.— Misteri Šelbi, Džordžas 
Haris — mano brolis! 


— Tai netikėta! — pasakė Džordžas, atitraukdamas at- 
gal savo kėdę ir žiūrėdamas į madam de Tū. 


— Mane pardavė į Pietus, kai jis dar buvo visai mažas 
berniukas, — pasakė jinai.— Mane nupirko vienas geras 
kilnios širdies Žmogus, išsivežė į Vest Indiją, suteikė man 
laisvę ir vedė mane. Neseniai jis mirė, ir dabar aš vyks- 
tu į Kentukį ieškoti savo brolio ir išpirkti jį. 

— Jis man pasakojo apie savo seserį Emiliją, kuri buvo 
parduota į Pietus, — pareiškė Džordžas. 

— Tikrai? Emilija esu aš! — pasakė madam de Tūu.— 
Papasakokite koks jis, užaugęs. .. 

— (Gražus jaunuolis, — atsakė Džordžas,— nors ir buvo 

ilgą laiką vergas. Nuostabiai protingas, kilnus. Aš gerai 
jį pažįstu, nes jis vedė moterį iš mūsų namų. 

— O kokia jo žmona? — gyvai paklausė madam de Tū. 

— Tikras lobis! — sušuko Džordžas— Graži, protinga, 
meili. Mano motina pati ją auklėjo, kaip tikrą dukterį. 
Ji moka skaityti ir rašyti, puikiai siuvinėja ir siuva. Ir 
gražiai dainuoja. 

— Ji gimė jūsų namuose? — paklausė madam de Tū. 

— Ne. Tėvas nupirko ją kartą keliaudamas į Naująjį 
Orleaną ir atvežęs padovanojo motinai. Tada ji buvo aš- 
tuonerių ar devynerių metų. Tėvas niekad nesakė motinai, 
kiek už ją sumokėjo, bet kartą, rausdamiesi jo doku- 
mentuose, mes radome seną sąskaitą ir sužinojome, kad 
jis sumokėjo už ją stambią sumą. Turbūt todėl, kad ji 
buvo nepaprastai graži. 

Džordžas sėdėjo nugara į Kasę ir nematė, kaip atidžiai 
jinai klausėsi visų šitų smulkmenų. 

Staiga ji palietė jo petį ir išblyškusi iš susijaudinimo 
paklausė: 

— Kuo vardu buvo tie žmonės, kurie ją pardavė? 


— Jei neklystu, sandėris buvo sudarytas su kažkokiu 
Simonsu. Šiaip ar taip, bet pirkimo aktą pasirašė Simonsas. 

— Dieve! — sušuko Kasė ir be sąmonės sukniubo ant 
kajutės grindų. 

Džordžas ir madam de Tū pašoko, nesuprasdami, kas 
atsitiko. Nors ir nežinodami, nuo ko ji apalpo, jie padarė 
visa, kas tokiais atvejais daroma. Žmogiškumo įkarščio 
apimtas, Džordžas parvertė ąsotį su vandeniu ir sukūlė 
dvi stiklines; damos, išgirdusios, kad kažkas apalpo, susi- 
spietė prie kajutės durų ir neleido tyram orui įeiti. Žo- 
džiu, buvo padaryta viskas, kas tik įmanoma. 

Vargšė Kasė! Atsipeikėjusi jinai nusigręžė į sieną ir 
pravirko kaip mažas vaikas. Gal jūs, motinos, galėtumėt 
pasakyti, ką jinai jautė? Tą valandą Kasė buvo tikra, kad 
likimas jos pasigailėjo, ir ji pamatys savo dukterį. Ir tik- 
rai ją pamatė po kelių mėnesių... Bet mes per toli užbė- 
gome į priekį. 

XLIII skyrius 
KUO VISKAS BAIGĖSI 


Beliko nedaug kas pasakoti. Džordžas Šelbis, kaip ir 
dera jaunuoliui, viso šio romantiško įvykio buvo itin su- 
jaudintas. Būdamas labai geros širdies, jis pasirūpino kuo 
skubiau Kasei išsiųsti Elizos pardavimo dokumentą; data 
ir parašas dokumente visiškai sutapo su tuo, ką pati Kasė 
jau žinojo apie savo dukros likimą, ir dabar jos širdyje 
nebeliko jokios abejonės, kad Eliza — jos duktė. Jai rei- 
kėjo tik surasti pabėgėlių pėdsakus, kurie vedė į Kanadą. 


Kasė ir madam de Tū, taip netikėtai likimo surištos 
draugėn, tučtuojau išvyko į Kanadą ir ėmė teirautis tose 
stotyse, kur paprastai rasdavo sau prieglobstį pabėgusieji 
negrai. Amherstberge jos surado tą gerąjį misionierių, 
pas kurį, peržengę Kanados sieną, pirmiausia buvo sustoję 
Džordžas ir Eliza. Jis nukreipė jas į Monrealį. = 

Džordžas ir Eliza jau penkerius metus gyveno laisvi. 
Džordžas dirbo vieno mechaniko dirbtuvėje ir galėjo ap- 
rūpinti savo šeimą, kuri per tą laiką padidėjo, nes Eliza 
susilaukė dukters. 

Mažasis Haris, gražus ir gabus berniukas, lankė mo- 
kyklą ir gerai mokėsi. 

Garbingasis Amherstbergo misionierius, kuris buvo pri- 
glaudęs Džordžą, taip atjautė madam de Tū ir Kasę, jog 
sutiko važiuoti su jomis į Monrealį Džordžo ieškoti. Visas 
kelionės išlaidas pasiūlė apmokėti madam de Tū. 

Įsivaizduokite sau mažą švarų namelį Monrealio prie- 
miestyje. Artėja vakaras. Židinyje jaukiai spragsi ugnis. 
Ant stalo, užtiesto balta it sniegas staltiese, jau viskas 
paruošta vakarienei. Kampe stovi kitas stalas, apdengtas 
žalia gelumbe: ant jo braižymo lenta, plunksnos, popie- 
rius, o virš jo — lentynėlė su knygomis. 

Šis kampelis — Džordžo kabinetas. Žinių troškimas, ku- 
ris kitados, sunkiausiais laikais, padėjo jam išmokti skai- 
tyti ir rašyti, dar ir dabar jį skatino laisvalaikį paskirti 
mokslui. 

Štai jis sėdi prie stalo ir daro išrašus iš kažkokios sto- 
ros knygos. 

— Užteks, Džordžai,— sako jam Eliza.— Ir taip visą 
dieną nebuvai namie. Padėk knygą į šalį, ir pasikalbėkime, 
kol užkaisiu vandenį arbatai. 

Mažoji Eliza prisideda prie motinos: prašymo; lipa tė- 
vui ant kelių ir mėgina atimti jam iš rankų knygą. 

— Ak tu, išdaigininke! — sako Džordžas paklusdamas, 
kaip ir dera vyrui tokiais atvejais. 

— Taip bus geriau, — sako Eliza ir ima raikyti duoną. 

Ji atrodo truputį vyresnė, apvalesnė. Ir jos šukuosena 
tokia, kaip vyresnio amžiaus moterų. Bet veide spindi 
ramumas ir laimė. | 

— Hari, vaikeli mano, ar išsprendei uždavinį? — klau- 
sia Džordžas, padėdamas ranką sūnui ant galvos. 

Haris jau nebeturi garbanų, bet jo kakta, blakstienos 
ir akys tokios pat. Rausdamas iš pasididžiavimo, jis at- 
sako: 

— Išsprendžiau. Pats išsprendžiau. Niekas man nepa- 
dėjo! 

— Vyras! — sako Džordžas.— Viską daryk pats, sūnau. 
Tu turi geresnes sąlygas mokytis, negu tavo vargšas tė- 
vas turėjo. 

Čia pasigirsta beldimas į duris. Eliza prieina prie durų, 
atidaro jas ir džiaugsmingai sušunka: 

— Kaip, tai jūs? 

Į prieškambarį eina ir jos vyras. Garbingasis Amherst- 
bergo misionierius šiuose namuose laukiamas svečias. Pas- 
kui jį į kambarį įeina dvi moterys, ir Eliza pakviečia jas 
sėstis. 

Tiesą pasakius, gerasis misionierius iš anksto apsvarstė 
šito susitikimo programą ir visą kelią įkalbinėjo moteris 
tiksliai laikytis jo nurodymų. 

Jis pasodino jas, išsiėmė iš kišenės nosinę, nusišluostė 
lūpas ir jau ruošėsi pradėti seniai apgalvotą kalbą. Bet 
kaip tik tą minutę madam de Tū, suardžiusi visus jo pla- 
nus, apkabino Džordžą ir sušuko: 

— O Džordžai! Argi nepažįsti manęs? Aš tavo sesuo 
Emilija. 

Kasė daug geriau tvardėsi ir galbūt būtų suvaidinusi 
savo rolę iki galo, bet šalia jos staiga atsirado mažoji 
Eliza, veido bruožais, ūgiu, kiekviena plaukų garbanėle 

taip primenanti jos mažąją Elizą, jog Kasė priglaudė prie 
krūtinės savo anūkę ir, tvirtai tikėdama sakanti teisybę, 
tarė: 

— Brangioji, aš tavo mama! 

Taip, sunku tokiu atveju laikytis iš anksto apsvarstyto 
plano, bet kai visi truputį nurimo, gerasis misionierius 
vis dėlto pasakė savo kalbą, kuria ketino pradėti pasima- 
tymą. Ši kalba, nors ir pavėluota, padarė gilų įspūdį; 
klausytojai taip dūsavo ir verkė, jog bet kuris šių dienų 
arba senų laikų oratorius būtų buvęs labai patenkintas 
tokiu pasisekimu. 

Ir štai mūsų bičiuliai sėdi prie stalo. Sukrėsti netikėto 
džiaugsmo, jie gyvai šnekučiuojasi. Ant stalo įvairiausi 
valgiai. Tik viena Kasė, laikydama ant kelių mažąją Eli- 
zą ir stipriai spausdama ją, sėdi sučiaupusi lūpas ir atsi- 
sako pyrago, kurį mergaitė gabalėliais Kemša jai į burną. 
Nustebindama mažąją Elizą, ji tvirtina, jog šiandien ir 
be pyrago soti ligi kaklo, ir kad dabar ji turinti tai, kam 
neprilygs jokie pyragai. 

Ir iš tikrųjų, po dviejų trijų laisvės dienų Kasė taip 
pasikeitė, jog skaitytojui būtų sunku ją atpažinti. Niūrus, 
nevilties kupinas žvilgsnis sušvelnėjo, pasidarė meilus. 
Pagaliau ji turi šeimą ir gali visa širdimi atsidėti vaikams, 
kurių taip ilgėjosi nelaisvėje! Mažoji Eliza jai buvo dar 
mielesnė už tikrąją dukterį, nes mažytė atrodė nuostabiai 
panaši į tą mergaitę, kurią ji kitados prarado. Mažoji 
buvo tas ryšys tarp motinos ir dukters, kuris dar glau- 
džiau jas suartino ir leido arčiau pažinti vienai antrą. 

Kitą dieną madam de Tū išsamiau supažindino brolį su 
savo reikalais. Vyras palikęs jai didelį turtą, ir ji kilniai 
pasiūlė Džordžui jį pasidalinti. Kai ji paklausė, ko jis 
pageidautų, Džordžas atsakė: | 

— Suteik man sąlygas mokytis, Emilija. Mokslas — ma- 
no sena svajonė! Visa kita aš pats pasieksiu. 

Viską gerai apsvarsčius, buvo nutarta su visa šeima 
keleriems metams persikelti į Prancūziją. Netrukus jie ir 
išvyko, drauge pasiėmę ir Emeliną. 

Laive, plaukiant per vandenyną, Emelinos grožis suža- 
vėjo pirmąjį kapitono padėjėją, ir netrukus, atvykę į kran- 
tą, jie susituokė. 

Džordžas ketverius metus mokėsi viename Prancūzijos 
universitete ir, nenuilstamai bei uoliai dirbdamas, pasiekė 
savo tikslą — įgijo mokslą. 

Savo įsitikinimus ir pažiūras Džordžas geriausiai išdėstė 
laiške vienam draugui: 

„Mano ateitis man vis dar neaiški. Tiesa, tu man sakei, 
kad baltieji mane pakęs, nes mano odos spalva ne tamsi, 
Oo žmonos ir vaikų visai šviesi. Galbūt aš ir galėčiau likti 
jų tarpe. Bet įsivaizduok, kad visai to nenoriu. Mano 
simpatijos yra ne tėvo, bet motinos rasės pusėje. Jam 
buvau tiek reikalingas, kiek geras šuo arba arklys, o varg- 
šei užguitai motinai aš buvau vaikas; ir nors savo mo- 
tinos niekad nemačiau gyvos nuo to laiko, kai mus išsky- 
rė žiaurūs pirkliai, vis dėlto žinau, kad ji mane labai 
mylėjo. Mano širdis tai jaučia. Kai aš pagalvoju, ką ji 
iškentėjo, kai pagalvoju apie savo jaunystės kančias, apie 
savo narsios žmonos nusivylimus ir kovą, apie Naujojo 
Orleano vergų prekyvietėje parduotos sesers kančias, 
neturiu noro dėtis amerikiečių, nenoriu turėti su jais 
nieko bendra. 

Bet tu pasakysi, kad mūsų lauta turi teisę egzistuoti 
Amerikos respublikoje, kaip airiai, vokiečiai, švedai! Sa- 
kykime, kad tai tiesa. Mes privalome gauti lygias teises, 
kaip ir visi kiti, nežiūrint rasės, odos spalvos. O tie, kurie 
atima mums tą teisę, yra neištikimi savo skelbiamiems 
žmonių lygybės principams. 

Mes ypatingai daug privalome reikalauti iš Amerikos 
valstybės, nes ji visų mūsų nelaimių kaltininkė. Bet kar- 
toju: aš nereikalauju atpildo už praeities skriaudas. Aš 
noriu gyventi savo šaly je, savo liaudies tarpe. 

Tu pavadinsi mane entuziastu. Pasakysi, kad aš apgau- 
biau Liberiją' romantiškomis svajomis. Tai netiesa. Aš 
viską numačiau, viską apgalvojau. Aš ten dirbsiu, nebo- 
damas jokių kliūčių ir nepasisekimų. Dirbsiu visą savo 
gyvenimą iki pat mirties. Ir esu tikras, kad man neteks 
gailėtis dėl savo sprendimo. 


Džordžas Haris.“ 


! Liberija — Vakarų Afrikos valstybė. 

Po kelių savaičių Džordžas su žmona, jos motina ir 
vaikais išvažiavo į Afriką. Jei mes neklystame, pasaulis 
dar išgirs apie juos. | 

Mums beliko pasakyti keletą žodžių apie mis Ofeliją 
ir Topsę. O Džordžui Šelbiui mes paskirsime atsisveiki- 
nimo skirsnį. | 

Mis Ofelija nusivežė Topsę į savo tėviškę, į Vermontą, 
tuo nustebindama niūrius ir garbingus Naujosios Angli- 
jos gyventojus. Į Topsės atvykimą iš pradžių jie žiūrėjo 
nepalankiai, bet mis Ofelija, ištikima savo pareigai, at- 
kakliai mokė ir auklėjo mergaitę ir susilaukė tokios sėk- 
mės, jog Topsė tapo namiškių ir visų kaimynų mylima. 

P. S. Galbūt, kai kurioms motinoms bus malonu suži- 
noti, kad madam de Tū netrukus surado ir Kasės sūnų. 
Būdamas labai energingas jaunuolis, jis pabėgo keleriais 
metais anksčiau negu jo motina. Šiaurėje, engiamųjų 
draugų padedamas, jis baigė mokslą ir taip pat greitai 
išvyko į Afriką pas savo artimuosius. 


XLIV skyrius 
IŠLAISVINTOJAS 


Džordžas Šelbis pasiuntė motinai trumpą laiškelį, pra- 
nešdamas jai apie savo grįžimą. Jam nepakako jėgų pa- 
rašyti apie Tomo mirtį. Keletą kartų bandė, bet ašaros 
smaugdavo jį. Suplėšęs laišką, šluostydamas akis, jis bėg- 
davo kur nors nusiraminti. 

Tą dieną, kai turėjo grįžti jaunasis misteris Džordžas, 
Šelbio namuose visi džiaugsmingai triūsė. 

Misis Šelbi sėdėjo jaukioje svetainėje prie židinio, kur 
Šilta ugnis švelnino rudens vakaro šaltį. Senoji Chloja, 
mūsų pažįstama bičiulė, dengė stalą vakarienei, dėlioda- 
ma sidabro ir krištolo indus. 

Ji dėvėjo naują kartūno suknelę. Balta prijuostė buvo 
tokia švari, jog net spindėjo. Aukšto gerai prikrakmolyto 
turbano gaubiamas juodas žvilgantis jos veidas švietė iš 
džiaugsmo. Ji neskubėdama dengė stalą, kad galėtų il- 
giau paplepėti su šeimininke. 

— Vėluoja. Na ką gi, visiškai suprantama, — pasakė ji- 
nai.— Padėjau jo lėkštę taip, kaip jis mėgsta, arčiau prie 
ugnies — jam patinka šiltesnė vieta. O kurgi mūsų gerasis 
arbatinukas? Kodėl Salė jo neatnešė? Kur tas mažasis 
naujas arbatinukas, kurį misteris Džordžas padovanojo 
šeimininkei gimimo dienos proga? Aš pastatysiu jį čio- 
nai! O šeimininkė ar gavo laišką iš misterio Džordžo? — 
paklausė jinai. 

— Gavau, Chloja. Labai trumpą laišką. Jis rašo, kad, 
jei galės, šiandien vakare grįš, ir daugiau nė žodžio. 

— Nieko nerašo apie mano senį? — paklausė Chloja, 
dėliodama puodelius iš vienos vietos į kitą. 

— Ne, nieko daugiau nerašo, Chloja. Rašo, kad atva- 
Žiavęs viską pats papasakos. 

— Jis visada taip. Misteris Džordžas mėgsta viską pa- 
pasakoti pats. Seniai žinau, kad jis pats viską mėgsta 
papasakoti. Nesuprantu, kodėl gi baltieji žmonės taip 
mėgsta rašyti ilgus laiškus! Juk rašyti labai sunku, daug 
darbo. 

Misis Šelbi nusišypsojo. 

— O mano senis turbūt savo vaikučių nebepažins. Vieš- 
patie, mūsų Polė jau visai didelė. Gera ir guvi mergaitė. 
Aš ją palikau namie kukurūzų pyrago prižiūrėti. Savo 
seniui kepu kukurūzų pyragą, jis jį labiausiai mėgsta. 
Tokį pyragą mes buvome išsikepę tą rytą, kai Tomą 
išvežė. Dieve mielas, kaip aš sielvartavau tą rytą! 

Misis Šelbi atsiduso. Širdį slėgė sunkus akmuo. Gavusi 
iš sūnaus trumpą laiškelį, jinai tučtuojau įtarė, kad nu- 
tylėta kažkas negera. 

— Ar šeimininkė paruošė pinigus? — susirūpinusi pa- 
klausė Chloja. 

— Taip, Chloja, paruošiau. 

— Tegul mano senis pamato, kiek uždirbau pas cuk- 
rainininką. Žinote, ką jis man pasakė! „„Aš,— sako jisai, — 
Chloja, norėčiau, kad ilgiau pas mane pasiliktum."—,,„Ačiū, 
šeimininke, — atsakiau aš jam,— bet netrukus grįš mano 
senis, 0 ir šeimininkei be manęs sunku.“ Štai ką aš jam 
pasakiau. Geras Žmogus tasai misteris Džonsas! 

Chloja primygtinai reikalavo, kad misis Šelbi laikytų 
visus tuos pinigus, kuriais cukrainininkas išmokėdavo jai 

algą, nes norėjo įteikti juos vyrui, kad jis įsitikintų savo 
žmonos gabumais. Misis Šelbi mielai išpildė jos norą. 

— Mano senis nebepažins Polės... Viešpatie, jau pen- 
keri metai praslinko nuo to laiko, kai jį išvežė. Ji tada 
buvo visai mažytė... vos stovėjo. Atsimenu, jis vis bai- 
mindavosi, "kad ji suklups... O, o! Atvažiuoja! ' 

Tuo metu jos išgirdo ratų bildesį. 

— Mišteris Džordžas! — sušuko teta Chloja, pažvelgusi 
pro langą. 

Misis Šelbi pribėgo prie durų ir puolė sūnui į glėbį. 
Teta Chloja susirūpinusi žvelgė į tamsą. 

— Vargše mano teta Chloja! — tarė Džordžas, priėjęs 
prie jos ir su užuojauta spausdamas juodą jos ranką.— 
Atiduočiau visą savo turtą, kad galėčiau jį parsivežti. Bet 
jo jau nebėra pasaulyje. 

Misis Šelbi suriko. Bet teta Chloja nepratarė nė žodžio. 

Visi įėjo į svetainę. Pinigai, kuriais teta Chloja taip 
didžiavosi, tebebuvo ant stalo. 

— Pasiimkite juos! — pasakė jinai, drebančia ranka 
rinkdama pinigus ir atiduodama šeimininkei.— Nenoriu 
daugiau jų matyti. Jautė mano širdis, kad taip bus. Parda- 
vė jį, o ten, plantacijose, nužudė. 

Chloja apsigręžusi norėjo išdidžiai išeiti iš kambario. 
Misis Šelbi tyliai pavijo ją, paėmė už rankos, pasodino 
į krėslą ir pati atsisėdo greta jos. 

— Vargšele, mano geroji Chloja! — pasakė jinai. 

Chloja priglaudė galvą prie jos peties ir raudodama 
tarė: 

— O šeimininke, atleiskite! Man plyšta širdis. 

— Žinau, žinau, — tarė misis Šelbi, ir ašaros pasipylė 
iš jos akių. 

Kurį laiką viešpatavo tyla. Visi verkė. Pagaliau Džor- 
džas atsisėdo šalia Chlojos, paėmė ją už rankos ir papras- 
tais žodžiais papasakojo, kaip mirė Tomas, pakartojo tuos 
meilės kupinus žodžius, kuriuos Tomas prašė jai pasakyti. 


Praslinko beveik mėnuo. Anksti rytą visi Šelbio dva- 
re gyvenantieji vergai buvo sukviesti į didžiąją namų sa- 
lę. Jiems buvo pranešta, kad jaunasis šeimininkas nori 
pasikalbėti su jais. 

Visų nuostabai, jis įėjo į salę krūva popierių nešinas. 
Tai buvo dokumentai, suteikią vergams laisve. Džordžas 
iš eilės skaitė kiekvieną dokumentą ir įteikė į rankas 
kiekvienam negrui atskirai. Buvo girdėti  verksmas, 
džiaugsmingi šauksmai. 

Tačiau atsirado ir tokių vergų, kurie stovėjo susibūrę 
aplink ir maldavo nevyti jų šalin, sunerimę jie grąžino 
Džordžui savo laisvės raštus. 

— Mes ir dabar esame laisvi. Turime visa, ko mums 
reikia. Nenorime apleisti gimtosios vietos, nenorime palik- 
ti šeimininko. 

— Mano'gerieji draugai, — pasakė Džordžas, kai vėl įsi- 
vyravo tyla.— Jūsų niekas neveja šalin. Ūkyje ir namuo- 
se reikia tiek pat darbo rankų, kiek jų reikėjo anksčiau. 
Bet dabar jūs — laisvi žmonės. Už jūsų darbą aš mokėsiu 
jums tokį atlyginimą, kokį sutarsime. Jeigu įbrisiu į sko- 
las arba mirsiu — ar maža kas gali atsitikti! — jūsų nie- 
kas nepalies ir neparduos. Aš gyvensiu su jumis ir išmo- 
kysiu jus, kaip naudotis laisvų žmonių teisėmis. Tikiuosi, 
kad būsite geri mokiniai. O aš pasistengsiu būti geras mo- 
kytojas. 

Išlaisvintieji džiaugsmingai sveikino vienas kitą. 

— Dar keletas žodžių, — pasakė Džordžas.— Ar prisime- 
nate mūsų gerą senąjį dėdę Tomą? 

Džordžas trumpai jiems papasakojo, kaip mirė Tomas, 
perdavė draugiškus atsisveikinimo žodžius, kuriuos Tomas 
prašė perduoti savo draugams, ir pridūrė: 

— Prie jo kapo, draugai, aš prisiekiau, kad nelaikysiu 
nė vieno vergo, prisiekiau, kad dėl mano kaltės niekad 
nė vienas Žmogus nebus atplėštas nuo šeimos ir pasiųstas 
mirti plantacijose. Ir jūs, džiaugdamiesi savo laisve, neuž- 
mirškite, jog už ją turite būti dėkingi geram senajam 
dėdei Tomui, ir pasistenkit atsidėkoti jam, rūpindamiesi 
jo žmona ir vaikais. Tegul dėdės Tomo trobelė, kiekvieną 
kartą jums praeinant, primena, kad jūsų tarpe nėra VEI- 
gų. Pasistenkite sekti jo pėdomis, būkit tokie sąžiningi 
ir ištikimi, koks buvo jūsų dėdė Tomas. 

„Dėdės Tomo trobelės“ autorė amerikietė rašytoja Harieta Bičer- 
Stou (1811—1896) gimė Konektikuto valstijoje dvasininko šeimoje. Dar 
neturėdama trylikos metų, ji pradėjo mokytojos darbą. Vėliau persi- 
kėlė į Ohajo valstiją, esančią prie pat pietinių, vergvaldinių valstijų. 
Bičer-Stou šeima priklausė prisiekusiems vergijos priešininkams, jų 
namuose ne sykį gavo pastogę ir prieglobą pabėgėliai vergai, kurie 
Šiaurės valstijose ir Kanadoje gelbėjosi nuo vergijos. 

Savo literatūrinę veiklą Bičer-Stou pradėjo nuo apybraižų ir apsa- 
kymų, bet išgarsėjo tik savo knyga „Dėdės Tomo trobelė“, parašyta 
abolicionistų (negrų išlaisvinimo šalininkų) žurnalui „Nacionalinė era“. 
1852 metais ši knyga išėjo atskiru leidiniu, ir jau pirmaisiais metais 
buvo parduota trys šimtai tūkstančių jos egzempliorių. Tuo pat laiku 
ji buvo išversta į keliasdešimt kalbų, tarp jų ir į rusų. 

„Dėdės Tomo trobelė“— pirmoji knyga, taip ryškiai vaizduojanti 
vergijos baisumus, parodanti nežmoniškas negrų gyvenimo sąlygas ir 
žiaurų savininkų, ypač Pietų valstijų plantatorių, elgesį su savo ver- 
gais. 

Išauklėta religingoje aplinkoje, Bičer-Stou ir už vergijos panaikini- 
mą kovojo iš religinių pozicijų, propaguodama krikščioniškąjį gailestin- 
gumą ir versdama iškankintus vergus melstis už savo kankintojus. Ta- 
čiau rašytoja papasakojo teisybę, visas jos knygos turinys paremtas 
tikrais faktais (tai, tarp kitko, patvirtina ir 1853 metais išspausdintas 
jos atsakymas į šmeižtus —,, Raktas į „Dėdės Tomo trobelę“ — paaiški- 
nimų, laikraščių iškarpų ir liudytojų parodymų rinkinys). O tiesa bu- 
vo tokia, kad vergai negrai ne tik kentėjo, bet ir kovojo prieš savo 
engėjus. Ir kai, praslinkus dešimčiai metų po „Dėdės Tomo trobelės“ 
pasirodymo, įsiliepsnojo karas tarp pietinių (vergvaldinių) ir šiauri- 
nių (pramoninių) valstijų, apie du tūkstančiai negrų kovojo šiauriečių 
gretose už išsivadavimą ir geresnes gyvenimo sąlygas tiek sau, tiek 
baltiesiems Pietų Amerikos neturtingiesiems. 

Pilietinio karo metu, kuris pasibaigė šiauriečių pergale, negrų ver- 
gija įstatymu buvo panaikinta, bet tikros lygybės JAV negrai dar 
neturi iki šiol. 

